
Din nou, pentru Susan, 
a cărei prietenie mi-a schimbat viața în bine 
şi a dat acestei cărți un suflet 

root? 


Partea întâi 
Moştenitoarea cenuşii 
Capitolul 1 


În numele zeilor, era mult prea cald în acel 
regat inutil. 

Sau poate că Celaena Sardothien se simţea 
aşa deoarece se întinsese încă de dimineaţă pe 
marginea acoperişului din teracotă, cu un braţ pus 
pavăză în faţa ochilor, rumenindu-se lent la soare 
asemenea lipiilor pe care cei mai săraci cetăţeni ai 
oraşului le lăsau pe pervazurile ferestrelor, întrucât 
nu-şi puteau permite cuptoare din cărămidă. 

Şi, în numele zeilor, era sătulă de lipii - teggya, 
aşa le spuneau ei. Sătulă de textura lor crocantă şi 
de gustul de ceapă, pe care nu-l putea îndepărta 
nici cu zece căni de apă. N-avea să mai mănânce 
prea curând vreo teggya. 

Principala explicaţie era că lipiile fuseseră tot 
ceea ce-şi putuse permite atunci când acostase în 
Wendlyn, în urmă cu două săptămâni, şi îşi croise 
drum spre Varese, oraşul-capitală, exact aşa cum îi 
fusese poruncit de către Marea sa Maiestate 
Imperială şi Stăpân al Pământului, regele din 
Adarlan. 

Fusese nevoită să şterpelească teggya şi vin 
din cărucioarele vânzătorilor pentru că rămăsese 
fără bani, la scurt timp după ce aruncase o privire 
la castelul fortificat din calcar, la paznicii de elită, 


la drapelele de culoarea cobaltului care fluturau 

atât de mândre în bătaia vântului uscat şi fierbinte, 
şi se hotărâse să nu omoare ţintele care îi fuseseră 
atribuite. 

Aşadar, începuse să şterpelească teggya... şi 
vin. Vinul roşu şi acru care provenea din viile ce 
mărgineau dealurile vălurite din jurul capitalei 
fortificate - un gust care iniţial nu-i plăcuse şi pe 
care îl scuipase, dar care acum îi plăcea foarte, 
foarte mult, în special din ziua în care se hotărâse 
că nu-i păsa în mod deosebit de absolut nimic. 

Întinse mâna spre ţiglele care coborau în pantă 
în spatele ei, bâjbâind după urciorul din lut cu vin 
pe care îl târâse pe acoperiş în acea dimineaţă. 
Bâjbâind întâi cu palma, pipăind, iar apoi... 

Blestemă. Unde naiba era vinul? 

Lumea se clătină şi deveni orbitor de 
strălucitoare în timp ce se ridică, sprijinindu-se în 
coate. Deasupra zburau păsări în cercuri, ţinându- 
se la distanţă de şoimul cu coada albă care stătuse 
cocoţat toată dimineaţa pe un horn din apropiere, 
aşteptând să-şi  înhaţe următoarea masă. 
Dedesubt, comerţul stradal era un strălucitor 
gherghef de culori şi sunete, cu măgăruşi răgând, 
cu negustori fluturându-şi produsele, veşmintele 
atât străine, dar şi familiare, cu pocnetul roţilor pe 
pavajul alb. Însă unde naiba era... 

Ah! Acolo. Pitit sub una dintre ţiglele roşii, 
greoaie, pentru a-şi păstra răcoarea. Exact acolo 
unde îl ascunsese ea cu doar câteva ore mai 
devreme, atunci când se căţărase pe acoperişul 
uriaşei pieţe interioare pentru a supraveghea 
perimetrul descris de zidurile castelului aflat la 


două străzi distanţă. Sau orice i se păruse a fi 

oficial şi folositor înainte să-şi dea seama că s-ar fi 
tolănit mai degrabă la umbră. Umbră care fusese 
de mult alungată de soarele neostoit al 
Wendlynului. 

Celaena sorbi din urciorul cu vin - sau încercă 
s-o facă. Era gol, ceea ce presupuse că era o 
binecuvântare, căci, în numele zeilor, i se învârtea 
capul. Avea nevoie de apă şi de nişte teggya. ŞI 
poate de ceva pentru buzele sale straşnic crăpate 
şi pentru pomeţii jupuiţi pe care îi căpătase 
noaptea trecută într-una dintre tavernele din oraş. 

Gemând, Celaena se întoarse pe burtă şi privi 
strada aflată la doisprezece metri sub ea. Ştia că 
paznicii patrulau deja - le reperase chipurile şi 
armele, întocmai cum o făcuse şi în cazul gărzilor 
de pe crestele zidurilor castelului. Memorase felul 
cum se făcea schimbul de gărzi şi cum aceştia 
deschideau cele trei porţi masive care duceau în 
castel. Se părea că cei din familia Ashryver şi 
strămoşii lor luau siguranţa foarte, foarte în serios. 

Se împlineau zece zile de când sosise în 
Varese, după ce părăsise coasta. Nu fiindcă ar fi 
fost deosebit de nerăbdătoare să-şi omoare ţintele, 
ci fiindcă oraşul era atât de afurisit de mare, încât i 
se păruse că era cea mai bună şansă de a evita 
autorităţile de emigrare, cărora le scăpase printre 
degete, în loc să se înregistreze conform 
programului lor de muncă atât de benevol. Mersul 
grăbit spre capitală se dovedise a fi o activitate 
binevenită după săptămânile petrecute pe mare, 
unde nu avusese chef să facă nimic altceva decât 
să stea întinsă pe patul îngust din cabina ei 


strâmtă sau să-şi ascută spada cu un zel aproape 

religios. 

Nu eşti nimic altceva decât o laşă, îi spusese 
Nehemia. 

Toate steiurile ascuţite repetaseră asta ca un 
ecou. Laşă, lasă, lașă. Cuvântul o urmărise cu 
fiecare leghe parcursă pe ocean. 

Făcuse un jurământ - jurase că va elibera 
Eyllwe. Astfel încât, între momentele de disperare 
şi furie şi jale, între gândurile la Chaol şi la cheile 
Wyrd şi la tot ceea ce lăsase în urmă şi pierduse, 
Celaena se hotărâse asupra singurului plan de 
urmat atunci când avea să ajungă pe acele 
ţărmuri. Un plan, oricât de nebunesc şi de 
improbabil, de a elibera regatul luat în sclavie: de a 
găsi şi de a distruge orice urmă de chei Wyrd pe 
care regele din Adarlan le folosise pentru a-şi ridica 
teribilul său imperiu. Ea ar fi renunţat cu bucurie la 
propria-i viaţă pentru a-l duce la îndeplinire. 

Doar ea, doar el. Intocmai cum trebuia să fie; 
nicio pierdere de vieţi omeneşti în afară de ale lor, 
niciun suflet stigmatizat în afară de al ei. Era 
nevoie de un monstru pentru a distruge un 
monstru. 

Dacă trebuia să fie acolo din pricina bunelor 
intenţii ale lui Chaol, care arătase încredere cui nu 
trebuia, atunci măcar avea să capete răspunsurile 
de care avea nevoie. In Erilea exista o persoană 
care fusese prezentă atunci când cheile Wyrd se 
aflaseră în stăpânirea unei rase de demoni 
cuceritori care le transformaseră în trei unelte ale 
unei puteri atât de teribile, încât fuseseră ascunse 
de mii de ani şi aproape şterse din istorie. Regina 
Maeve a neamului Fae. Maeve ştia tot - aşa după 

cum era de aşteptat atunci când eşti mai bătrân 
decât pământul. 

Prin urmare, primul pas al planului ei stupid, 
prostesc, fusese simplu: să o caute pe Maeve, să 
capete răspunsuri despre cum să distrugă cheile 
Wyrd şi apoi să se întoarcă în Adarlan. 

Putea face măcar atât. Pentru Nehemia - 
pentru... o mulţime de alţi oameni. În ea nu mai 
rămăsese nimic, nu prea. Numai cenuşă, şi un abis, 
şi jurământul de neclintit pe care ea şi-l cioplise în 
propria-i carne, faţă de prietena care o văzuse aşa 
cum era cu adevărat. 

Când acostaseră în cel mai mare port din 
Wendlyn, admirase precauţiile pe care căpitanul 
vasului le luase în timp ce se apropia de țărm - a 
aşteptat o noapte lipsită de lumina lunii, apoi le-a 
strecurat în cambuză pe Celaena şi pe celelalte 
femei refugiate din Adarlan în timp ce navigau pe 
canalele secrete, prin reciful de corali. Era de 
înţeles: reciful era principala apărare care ţinea 
legiunile Adarlanului departe de aceste ţărmuri. De 
asemenea, făcea parte din misiunea ei acolo în 
calitate de Campion al regelui. 

Aceasta era cealaltă însărcinare la care îi 
stătea gândul: să găsească o cale prin care să-l 
împiedice pe rege să-i execute pe Chaol sau pe 
membrii familiei Nehemiei. El îi promisese că avea 
s-o facă dacă ea ar fi eşuat în misiunea ei de a 
recupera planurile de apărare navală ale 
Wendlynului şi de a-i asasina pe rege şi pe prinţ la 
balul lor anual care se ţinea vara. Însă ea dăduse 
acele gânduri la o parte atunci când acostaseră, iar 


femeile refugiate fuseseră mânate la mal pentru a 

fi preluate de autorităţile portuare. 

Multe dintre femei purtau urmele celor 
întâmplate atât pe corp, cât şi în suflet, în ochii lor 
scânteind încă ecourile ororilor care se abătuseră 
asupra lor în Adarlan. Aşa încât, chiar şi după ce 
dispăruse de pe vas în timpul haosului acostării, ea 
rămăsese pe unul dintre  acoperişurile din 
apropiere, în vreme ce femeile erau escortate într- 
o clădire - pentru a-şi găsi locuinţe şi de lucru. ŞI 
totuşi, autorităţile din Wendlyn puteau mai târziu 
să le aducă într-o parte mai liniştită a oraşului şi să 
facă orice doreau. Să le vândă. Să le rănească. Ele 
erau refugiate: nedorite şi fără niciun fel de 
drepturi. Lipsite de orice apărător. 

insă ea nu rămăsese numai din pricina 
paranoiei. Nu - Nehemia ar fi rămas pentru a se 
asigura că erau în siguranţă. Dându-şi seama de 
asta, Celaena pornise pe drumul şerpuitor către 
capitală de îndată ce se asigurase că femeile erau 
bine. Aflarea unui mod de a se strecura în castel 
era doar o cale de a-şi ocupa timpul în vreme ce se 
decidea cum să execute primii paşi ai planului ei. 
In timp ce încerca să nu se mai gândească la 
Nehemia. 

Totul  decursese bine - bine şi uşor. 
Ascunzându-se în pădurici şi în hambare tot 
drumul, ea trecu asemenea unei umbre prin 
întreaga zonă rurală. 

Wendlyn. Un tărâm al miturilor şi al monştrilor 
- al legendelor şi al coşmarurilor care prindeau 
viaţă. 

Regatul în sine era o întindere de nisip cald, cu 
pietricele şi cu păduri dese, crescând şi mai verzi 

ca niciodată pe măsură ce dealurile înaintau spre 
interiorul ţării şi se transformau în piscuri înalte. 
Ţărmul şi pământul din jurul capitalei erau aride, 
de parcă soarele arsese totul, cu excepţia 
vegetației celei mai rezistente. Cu totul diferit de 
imperiul ud, îngheţat, pe care ea îl lăsase în urmă. 

O ţară a abundenței, a oportunității, unde 
bărbaţii nu-şi luau pur şi simplu ceea ce voiau, 
unde uşile nu erau încuiate şi unde oamenii îţi 
zâmbeau pe stradă. Insă ei nu-i păsa neapărat 
dacă cineva îi zâmbea sau nu - nu, pe măsură ce 
zilele treceau, ea descoperea brusc că era foarte 
greu să-i pese de ceva. Oricâtă hotărâre, oricâtă 
furie, orice altceva ar fi simţit cu privire la plecarea 
din Adarlan o părăsise, devorată de nimicnicia care 
o rodea acum. 

Trecură patru zile înainte ca Celaena să 
zărească uriaşa capitală-oraş construită la poalele 
dealurilor. Varese, oraşul unde se născuse mama 
ei; inima vibrantă a regatului. 

Varese era mai curat decât Rifthold şi deţinea 
suficientă bogăţie împărţită între clasa superioară 
şi cele inferioare, însă era în acelaşi timp un oraş- 
capitală, cu mahalale şi alei dosnice, cu prostituate 
şi jucători - şi nu îi luase prea mult să-i descopere 
punctele sensibile. 

Pe strada de sub ea, trei dintre paznicii pieţei 
se opriră să discute, iar Celaena îşi sprijini bărbia în 
palme. Aidoma tuturor gărzilor din acest regat, 
erau îmbrăcaţi cu armuri uşoare şi purtau destule 
arme. 

Se zvonea că soldaţii wendlyniţi erau antrenați 
de către Fae pentru a fi nemiloşi, şireţi şi iuți, iar 

ea nu voia să afle dacă asta era adevărat din mai 
multe motive. Cu certitudine, ei păreau a fi mult 
mai atenţi decât obişnuitele santinele din Rifthold - 
chiar dacă nu o remarcaseră încă pe asasina aflată 
în mijlocul lor. Însă, în acele zile, Celaena ştia că nu 
era o ameninţare decât pentru ea însăşi. 

Cu toate că stătea zilnic la soare, deşi se spăla 
ori de câte ori putea în vreuna dintre multele 
fântâni din scuarurile oraşului, încă avea senzaţia 
că sângele lui Archer Finn îi năclăia pielea şi părul. 
Chiar şi cu zgomotul şi ritmul constant din Varese, 
încă îi răsuna în urechi geamătul lui Archer atunci 
când ea îi scosese maţele în tunelul de sub castel. 
Şi, în pofida vinului şi a căldurii, ea încă îl avea în 
faţa ochilor pe Chaol, groaza contorsionându-i 
chipul când a auzit despre moştenirea Fae şi 
despre monstruoasa putere care ar fi putut cu 
uşurinţă să o distrugă, despre cât de găunoasă şi 
întunecată era ea pe dinăuntru. 

Adesea se întreba dacă găsise răspunsul la 
ghicitoarea pe care i-o spusese pe cheiurile din 
Rifthold. Dacă el descoperise adevărul... Celaena 
nu îşi îngăduia să ajungă cu gândul atât de 
departe. Acum nu era momentul să se gândească 
la Chaol sau la adevăr sau la oricare dintre 
lucrurile care îi lăsaseră sufletul atât de schilodit şi 
de pustiit. 

Celaena îşi palpă cu blândeţe buza despicată şi 
se încruntă privind gărzile din piaţă, mişcarea 
sporindu-i durerea din buză. Meritase acea lovitură 
în încăierarea pe care o provocase la tavernă în 
seara care trecuse - îi trăsese unui bărbat un picior 


în vintre, iar când omul îşi recăpătase suflarea, 

fusese cel puţin furios la culme. Luându-şi mâna de 
la gură, ea privi santinelele, preţ de câteva clipe. 
Aceştia nu luau plocoane de la negustori şi nici nu-i 
intimidau sau îi amenințau cu amenzi precum 
străjerii sau funcționarii din  Rifthold. Toți 
funcţionarii şi soldații pe care îi văzuse până atunci 
fuseseră la fel de... buni. 

Aşa cum Galan Ashryver, prinţul moştenitor al 
Wendlynului, era un om bun. 

Descoperind ceva asemănări  enervante, 
Celaena scoase limba. La străjeri, la piaţă, la 
şoimul de pe hornul din apropiere, la castel şi la 
prinţul care trăia în interiorul acestuia. Işi dorea să 
nu fi rămas fără vin atât de devreme. 

Se  împlinea o săptămână de când îşi 
imaginase cum să se infiltreze în castel, la trei zile 
după ce sosise în Varese. O săptămână de la acea 
zi îngrozitoare când toate planurile i se năruiseră. 

Se stârni o briză răcoroasă care aduse cu ea 
aromele negustorilor  aliniaţi pe strada din 
apropiere - nucşoară, cimbru, chimen, lămâiţă. 
Fata inspiră adânc, lăsând miresmele să-i 
limpezească mintea zăpăcită de soare şi de vin. 
Zgomotul clopotelor pluti în jos dinspre unul dintre 
oraşele de munte învecinate, iar într-una dintre 
pieţele oraşului o formaţie de menestreli începu o 
melodie veselă. Nehemiei i-ar fi plăcut locul acesta. 

Cât ai clipi, cuvântul alunecă, înghiţit de abisul 
care îşi găsise acum sălaş înăuntrul ei. Nehemia n- 
avea să mai vadă niciodată Wendlynul. Niciodată 
nu mai avea să se preumble prin piaţa de 
condimente sau să asculte clopotele din munţi. 
Celaena simţi o greutate apăsătoare în piept. 

| se păruse un plan foarte bun atunci când 
ajunsese în Varese. In orele pe care le petrecuse 
imaginându-şi fortificațiile castelului regal, ea se 
gândise la cum avea să o găsească pe Maeve 
pentru a afla despre chei. Totul decursese lin, fără 
cusur, până... 

Până în acea zi blestemată de zei, când 
observase că santinelele lăsau o breşă în apărarea 
lor de pe zidul sudic în fiecare după-amiază la ora 
două, şi aflase cum funcţiona mecanismul porţii. 
Până ce Galan Ashryver ieşise călare pe acea 
poartă, pe deplin vizibil de acolo de unde se 
cocoţase ea, pe acoperişul casei unui nobil. 

Nu faptul că îl văzuse pe el, cu tenul lui 
măsliniu şi părul negru, o împiedicase să-şi ducă la 
capăt asasinatul. Nu fusese nici faptul că, şi de la 
acea distanţă, îi vedea ochii turcoaz - ochii ei, 
motivul pentru care ea purta glugă atunci când 
ieşea pe stradă. 

Nu. Fusese modul în care oamenii aclamau. 

II aclamau pe el, pe prinţul lor. Il adorau, cu 
zâmbetul lui elegant şi armura sa uşoară care 
lucea în lumina soarelui nesfârşit, în timp ce el şi 
soldaţii din spatele lui călăreau spre ţărmul nordic 
pentru a continua să se strecoare prin blocadă. Să 
se strecoare prin blocadă. Prinţul - ţinta ei - era un 
afurisit care se strecura prin blocada instituită 
împotriva Adarlanului, iar poporul lui // iubea 
pentru asta. 

ÎI urmări pe prinţ şi pe oamenii săi prin oraş, 
sărind de pe un acoperiş pe altul, şi nu ar fi fost 
nevoie decât de o săgeată în ochii aceia turcoaz, 


iar el ar fi fost mort. Însă ea îl urmărise până la 

zidurile oraşului, aclamaţiile crescând în 
intensitate, oamenii aruncând flori, cu toţii radiind 
de mândrie pentru prinţul lor perfect. 

Ea ajunsese la poartă exact atunci când se 
deschidea pentru a-l lăsa să iasă. lar când Galan 
Ashryver pornise călare în lumina apusului de 
soare, ducându-se la război şi în întâmpinarea 
gloriei, pentru a lupta în numele binelui şi al 
libertăţii, ea rămăsese pe acel acoperiş până ce el 
se îndepărtase devenind cât un fir de praf. 

Apoi, ea intrase în cea mai apropiată tavernă şi 
iscase cea mai sângeroasă, cea mai brutală 
încăierare pe care o provocase vreodată, până ce 
fuseseră chemaţi străjerii, iar ea dispăruse cu doar 
câteva clipe înainte ca toată lumea să fie aruncată 
în temniţă. Atunci hotărâse, în timp ce sângele îi 
şiroia din nas, curgându-i pe partea din faţă a 
fustei, în vreme ce scuipa sânge pe caldarâm, că n- 
avea de gând să facă nimic. 

Planurile ei n-aveau niciun rost. Nehemia şi 
Galan ar fi condus lumea spre libertate, iar 
Nehemia ar fi trebuit să fie în viaţă. Împreună, 
prinţul şi prinţesa l-ar fi putut înfrânge pe regele 
din Adarlan. Însă Nehemia murise, iar jurământul 
Celaenei - jurământul ei stupid, demn de toată 
mila - nu valora nici cât un pumn de noroi atunci 
când existau preaiubiţii moştenitori asemenea lui 
Galan, care ar fi putut să facă mult mai mult. 
Fusese o proastă când făcuse acel legământ. 

Până şi Galan - Galan nu prea opunea 
rezistenţă în faţa Adarlanului, şi el avea o întreagă 
armada la dispoziţie. Ea era doar una, o risipă 


totală de viaţă. Dacă Nehemia nu fusese capabilă 

să-l oprească pe rege... atunci acest plan, prin care 
căuta o cale de a o contacta pe Maeve... acest plan 
era absolut inutil. 

Din fericire, nu văzuse încă niciun Fae - nici 
măcar un afurisit de Fae - sau zâne, sau vreo urmă 
de magie. Se străduise să o evite. Incă dinainte de 
a-l localiza pe Galan, se ţinuse departe de 
standurile din piaţă, care ofereau de toate, de la 
leacuri şi flecuşteţe la poţiuni, zone care, de obicei, 
erau pline şi de actori de stradă sau de mercenari 
care îşi negociau abilităţile pentru a-şi câştiga 
existenţa. Aflase care taverne erau frecventate de 
către cei care foloseau magia şi nu se apropia 
niciodată de ele, căci uneori simţea un /ucru trezit 
zvârcolindu-i-se continuu în viscere atunci când 
capta un firişor din energia ei. 

Trecuse o săptămână de când renunţase la 
planul ei şi abandonase orice încercare de a-i păsa 
câtuşi de puţin. Şi bănuia că aveau să mai treacă 
multe săptămâni înainte de a se hotărî dacă se 
săturase cu adevărat de teggya, sau urma să se 
încaiere în fiecare seară numai pentru a simţi ceva, 
sau avea să bea cu nesaţ vinul acru în timp ce 
stătea întinsă pe acoperişuri toată ziua. 

Acum însă îşi simţea gâtul uscat ca iasca, iar 
stomacul ei protesta. Prin urmare, Celaena se 
desprinse uşor de pe marginea acoperişului. Incet, 
nu din pricina acelor străjeri vigilenţi, ci mai 
degrabă fiindcă i se învârtea capul binişor. Nu 
credea că îi pasă suficient încât să prevină o 
căzătură. 

Se uită urât la cicatricea subţire care îi brăzda 


palma în timp ce cobora, tremurând, pe burlan, 

ajungând în aleea din spatele pieţei. Acum nu mai 
era decât un memento al promisiunii patetice pe 
care o făcuse la mormântul pe jumătate îngheţat al 
Nehemiei, în urmă cu o lună, şi al tuturor lucrurilor 
şi al tuturor celor pe care îi dezamăgise. La fel cum 
era şi inelul ei de ametist, pe care îl pierdea la 
jocuri de noroc în fiecare seară şi îl recâştiga 
înainte de răsăritul soarelui. 

In pofida a tot ceea ce se întâmplase şi a 
rolului lui Chaol în moartea Nehemiei, chiar şi după 
ce ea distrusese tot ceea ce fusese între ei, nu 
putuse să renunţe la inelul lui. Până acum îl 
pierduse de trei ori la jocuri de cărţi, numai pentru 
a-l recăpăta - prin orice mijloace ar fi fost necesar. 
Un pumnal poziţionat în aşa fel încât să se 
strecoare printre coaste dădea de obicei rezultate 
bune în a convinge mai mult decât o făceau 
cuvintele. 

Celaena îşi spuse că era un miracol faptul că 
reuşise să ajungă pe alee, unde întunericul o orbi 
pentru o fracțiune de secundă. Se sprijini cu o 
mână de zidul rece din piatră, lăsându-şi ochii să 
se adapteze, dorindu-şi să nu i se mai învârtă 
capul. O mare belea - ea era o blestemată de 
belea. Se întreba când avea să se hotărască să 
schimbe situaţia. 

Zgomotul şi izul femeii o izbiră pe Celaena 
înainte să o vadă. Apoi, doi ochi mari, galbeni, 
apărură chiar în faţa ei, iar o pereche de buze 
crăpate se deschiseră pentru a sâsâi: 

— Desfrânato! Să nu te mai prind iar în faţa 
uşii mele! 

Celaena se trase înapoi, clipind spre 

vagabondă - şi spre uşa ei, care... era doar un 
alcov în zid, plin de gunoaie, şi de ceea ce trebuiau 
să fie sacii cu averea femeii. Femeia era cocoşată, 
cu părul nespălat şi cu cioturi de dinţi în gură. 
Celaena clipi din nou, concentrându-se asupra 
chipului femeii. Furioasă, pe jumătate nebună şi 
murdară. 

Celaena ridică mâinile, mergând îndărăt un 
pas, apoi încă unul. 

— lertare. 

Femeia scuipă o flegmă pe pavaj la doi 
centimetri de  botinele prăfuite ale Celaenei. 
Nereuşind să-şi adune energia de a fi dezgustată 
sau furioasă, Celaena ar fi plecat dacă, ridicându-şi 
privirea, nu s-ar fi zărit pe sine. 

Veşminte murdare - pătate, prăfuite şi rupte. 
Fără a mai menţiona faptul că mirosea cumplit, iar 
vagabonda o luase drept... drept o altă vagabondă, 
care concura pentru spaţiu pe stradă. 

Ei bine, nu era oare minunat? josnic, chiar şi 
pentru ea. Poate că avea să fie amuzant într-o 
bună zi, dacă s-ar deranja să ţină minte. Nu-şi mai 
amintea de când nu mai râsese. 

Putea găsi măcar o alinare la gândul că nu 
putea ajunge mai rău. 

Apoi, o voce bărbătească profundă chicoti în 
întunericul din spatele ei. 


Capitolul 2 


Bărbatul - masculul - de pe alee era Fae. 
După zece ani, după toate execuțiile şi 
incendierile, un bărbat Fae venea în direcţia ei, 

colindând în căutare de pradă. Un Fae pur-sânge, 
în carne şi oase. Se ivise el din umbrele întunecate, 
aflate la câţiva metri de ea şi nu avea cum să-i 
scape. Vagabonda din alcov şi ceilalţi de pe alee 
amuţiseră, astfel că acum Celaena auzea din nou 
clopotele bătând în munţii din depărtare. 

Înalt, lat în umeri, cu fiecare centimetru din el 
părând alcătuit din funii de muşchi, era un mascul 
înzestrat cu putere. Se opri într-o rază prăfoasă de 
soare, cu părul argintiu strălucindu-i. 

De parcă urechile sale delicat ascuţite şi caninii 
uşor alungiţi nu ar fi fost destul pentru a-i speria de 
moarte pe toţi cei aflaţi pe alee, inclusiv pe nebuna 
din spatele Celaenei, care acum scâncea, avea şi 
un tatuaj ciudat pe partea stângă a feţei sale 
aspre, porțiunile spiralate de tuş negru fiind clar 
reliefate pe pielea lui sărutată de soare. 

Însemnele ar fi putut foarte bine să fie 
decorative, dar ea încă își amintea suficient din 
limba Fae pentru a le recunoaşte ca fiind cuvinte, 
chiar şi într-o asemenea modalitate artistică de 
redare. Pornind de la tâmplă, tatuajul curgea peste 
maxilar în jos pe gât, unde dispărea sub bluza de 
culoare deschisă purtată peste armură, şi sub 
mantia pe care o îmbrăcase. Ea avea senzaţia că 
marcajele continuau şi pe restul trupului său, 
ascunse laolaltă cu cel puţin vreo şase arme. 
Ducând mâna sub mantia ei în căutarea propriului 
pumnal ascuns, îşi dădu seama că el ar fi putut fi 
chipeş dacă n-ar fi existat ameninţarea violenţei 
din ochii lui verzi ca pinul. 

Ar fi fost o greşeală să-l consideri tânăr - la fel 


cum ar fi fost greşit să-l consideri orice altceva în 

afară de războinic, chiar şi fără spada prinsă în 
curele pe spate şi periculoasele cuțite pe care le 
avea pe ambele părţi. Bărbatul se mişca cu o 
graţie şi o siguranţă letale, scrutând aleea de 
parcă s-ar fi aflat pe un câmp de luptă. 

Celaena simţi plăseaua pumnalului caldă în 
mâna ei, şi îşi potrivi postura, surprinsă să simtă... 
teamă - suficient cât să îndepărteze ceața groasă 
care îi învăluise simţurile în ultimele săptămâni. 

Războinicul Fae umbla mândru pe alee, cu 
cizmele sale din piele până la genunchi, care nu 
făceau zgomot pe caldarâm. Unii dintre pierde- 
vară se făcură mici, dând îndărăt; alţii se năpustiră 
spre străzile însorite, spre intrări la întâmplare, 
oriunde numai să scape de privirea lui 
provocatoare. 

Celaena ştiu înainte ca ochii lui ageri să-i 
întâlnească pe ai ei că se afla acolo pentru ea şi 
ştia şi cine îl trimisese. 

intinse mâna după Ochiul Elenei, speriată să 
descopere că bijuteria nu mai era la gâtul ei. l-o 
dăduse lui Chaol - singura protecţie pe care i-o 
putea asigura la plecare. Probabil că el o aruncase 
de îndată ce îşi dăduse seama care era adevărul. 
Atunci, el ar fi putut să se întoarcă la 
binecuvântarea de a-i fi ei duşman. Poate că îi 
spusese şi lui Dorian şi aveau să fie amândoi în 
siguranţă. 

Inainte de a ceda instinctului de a o zbughi 
înapoi pe burlan, până pe acoperiş, analiză planul 
pe care îl abandonase. Oare vreun zeu îşi amintise 
de existenţa ei şi se hotărâse să-i arunce un os de 


ros? Trebuia să o vadă pe Maeve. 

Ei bine, iată unul dintre războinicii de elită ai lui 
Maeve. Pregătit. Aşteptând. 

Şi, după temperamentul răuvoitor care emana 
dinspre el, nu pe deplin fericit în legătură cu asta. 

Aleea continua să rămână la fel de tăcută ca 
un mormânt în timp ce războinicul Fae o studia. 
Nările lui se dilatară delicat, de parcă el... 

li adulmecase mirosul. 

Celaena avu o mică satisfacţie ştiind că 
mirosea îngrozitor, însă el nu acel miros îl descifra. 
Nu, era mirosul care o marca pe ea ca fiind ea - 
mirosul descendenţei ei, al sângelui ei şi al cui era 
ea. lar dacă el îi rostea numele în faţa acelor 
oameni... atunci ea ar fi ştiut că Galan Ashryver 
avea să vină în galop acasă. Paznicii aveau să intre 
în alertă maximă, iar asta nu făcea parte din planul 
ei. 

Ticălosul părea dispus să facă un asemenea 
lucru, doar pentru a demonstra cine deţinea 
comanda. Aşa că îşi adună energia cât de bine 
putu şi porni spre el, încercând să-şi amintească ce 
ar fi putut să facă în urmă cu câteva luni, înainte 
ca lumea să se ducă naibii. 

— Îmi pare bine că ne-am întâlnit, prietene, 
toarse ea. Mă bucur, într-adevăr. 

Ea nu luă în seamă chipurile şocate din jurul 
lor, concentrându-se să-l evalueze. Atacatorul 
stătea liniştit, aşa cum numai un nemuritor putea 
să o facă. Probabil că îi auzea, probabil că putea 
mirosi toate sentimentele care îi cuprindeau. N- 
avea cum să-l prostească bravând, nici într-o mie 
de ani. Probabil că el trăise deja un mileniu. Poate 


că nici nu putea să-l învingă. Ea era Celaena 

Sardothien, însă el era un războinic Fae şi, după 
câte se părea, făcea asta de ceva timp. | 

Ea se opri la câţiva metri de el. ln numele 
zeilor, era uriaş. 

— Ce surpriză plăcută, spuse ea suficient de 
tare pentru ca toată lumea să poată auzi. 

Când sunase glasul ei atât de plăcut ultima 
oară? Nici măcar nu-şi amintea ultima dată când 
vorbise în propoziţii întregi. 

— Credeam că trebuia să ne întâlnim la 
marginea oraşului. 

El nu se înclină, slavă zeilor. Chipul lui aspru nu 
schiţă nimic. Să creadă ce voia. Era sigură că ea nu 
arăta câtuşi de puţin aşa cum i se spusese să se 
aştepte - şi cu siguranţă că el se amuzase atunci 
când femeia aceea o luase drept o altă vagabondă. 

— Să mergem, fu tot ceea ce spuse el, vocea 
lui profundă, oarecum plictisită, părând să aibă 
ecou în stânci, în timp ce el se întoarse pentru a 
părăsi aleea. 

Fata ar fi pariat pe bani mulţi că platoşele lui 
pentru antebraţe ascundeau arme. 

l-ar fi putut da o replică mai curând neplăcută, 
doar pentru a-l mai ispiti puţin, însă oamenii 
continuau să se uite. El mergea fără să 
catadicsească să le arunce vreo privire celor care 
se holbau. Ea nu ar fi putut să spună dacă era 
impresionată ori revoltată. 

Îl urmă pe războinicul Fae pe o stradă mai 
luminată şi apoi prin oraşul aglomerat. Nu părea să 
îi pese de oamenii care se opreau din lucru, din 
mers sau din pierdutul timpului pentru a privi lung. 
Cu siguranţă, el nu aştepta ca ea să-l ajungă din 

27 


urmă în timp ce se îndrepta cu paşi mari spre o 
pereche de iepe banale, legate de o iesle dintr-o 
piaţă greu de descris. Dacă n-o înşela memoria, cei 
din Fae posedau cai cu mult mai buni. Probabil că 
el sosise sub altă formă şi cumpărase cele două 
iepe de acolo. 

Toţi Fae posedau o formă secundară de 
animal. Celaena era în forma ei, trupul ei de 
muritor ca animal, în timp ce păsările se roteau 
deasupra lor. Dar care era al lui? Ar fi putut fi lup, 
gândi ea, cu acea bluză stratificată purtată peste 
armură care cădea până la jumătatea coapsei ca o 
piele, cu paşii săi atât de tăcuţi. Sau un râs, cu 
acea graţie de prădător. 

El încălecă pe iapa mai mare, lăsându-i-o ei pe 
cea pagă, care părea mai interesată mai degrabă 
să caute rapid ceva de mâncare decât să 
călătorească. Nu era singura. Venise însă vremea 
să primească o explicaţie. 

Ea îşi îndesă sacul într-unul din coburii şeii, 
înclinându-şi mâinile astfel încât mânecile să 
ascundă cicatricile înguste de la încheieturi, 
amintind de locul unde fuseseră cătuşele. De locul 
unde fusese ea. Nu era treaba lui. Şi nici treaba lui 
Maeve. Cu cât ştiau mai puţin despre ea, cu atât 
mai puţine puteau folosi împotriva ei. 

— Am cunoscut la viaţa mea câteva tipuri de 
războinici gânditori, dar cred că tu eşti cel mai 
gânditor dintre ei. 

El îşi întoarse capul spre ea, iar ea rosti 
tărăgănat: 

— O, bună. Cred că ştii cine sunt, aşa că n-am 
să-mi bat capul să mă prezint. Insă înainte de a fi 

cărată cine ştie unde, aş vrea să ştiu cine eşti tu. 

El strânse din buze şi aruncă o privire pieţei - 
unde acum oamenii îi priveau. Şi, brusc, cu toţii 
descoperiră că trebuiau să se afle în altă parte. 

Când se împrăştiară, el zise: 

— Ai adunat destule informaţii despre mine 
până acum pentru a fi aflat ceea ce vrei să ştii. 

El vorbise în limba comună, iar accentul lui era 
subtil - minunat, dacă ea ar fi fost suficient de 
generoasă pentru a recunoaşte. Un tors moale, 
rostogolit. 

— Destul de corect. Dar cum să-ţi spun? 

Ea apucă şaua, dar nu încălecă. 

— Rowan. 

Tatuajul lui părea să absoarbă soarele, atât de 
negru arăta tuşul proaspăt. 

— Ei bine, Rowan... 

Oh, lui nu-i plăcea câtuşi de puţin tonul ei. Îşi 
miji ochii drept avertisment, însă ea continuă: 

— Indrăznesc să te întreb încotro mergem? 

Probabil că era beată - încă beată sau 
coborând spre un nou nivel de apatie - dacă îi 
vorbea în felul acesta. Insă nu se putea opri, chiar 
dacă zeii sau Wyrd sau iţele sorții se pregăteau să 
o îmbrâncească înapoi spre planul ei iniţial de 
acţiune. 

— Te duc acolo unde ai fost chemată. 

Atâta timp cât avea să o vadă pe Maeve şi să-i 
pună întrebări, nu-i păsa în mod deosebit cum 
ajungea la Doranelle - sau alături de cine 
călătorea. 

Fă ceea ce trebuie făcut, îi spusese Elena. În 


felul ei obişnuit, Elena uitase să specifice ce 

trebuia să facă odată ajunsă în Wendlyn. Era totuşi 
mai bine decât să mănânce lipie, să bea vin şi să 
fie luată drept o vagabondă. Poate că ar fi putut să 
se afle pe un vas care să o fi dus înapoi spre 
Adarlan în trei săptămâni, cu răspunsurile care 
aveau să rezolve totul. 

Asta ar fi trebuit să o umple de energie, însă, 
în loc de asta, se trezi încălecând tăcută pe iapă, 
fără cuvinte şi fără voinţa de a le folosi. Cele 
câteva minute de interacţiune o secătuiseră 
complet. 

Era mai bine că Rowan nu părea dornic să 
vorbească în timp ce ea îl urma spre ieşirea din 
oraş. Paznicii de-abia le făcură din mână atunci 
când trecură printre ziduri, unii chiar întorcându-le 
spatele. 

Nici după ce ieşiră din oraş, Rowan n-o întrebă 
de ce se afla acolo şi nici ce făcuse în ultimii zece 
ani, de când lumea se dusese naibii. El îşi trase 
gluga de culoare deschisă peste părul argintiu şi 
merse înainte, cu toate că era încă destul de uşor 
să-l distingi ca fiind diferit - un războinic şi un om 
al legii. 

Dacă era cu adevărat atât de bătrân pe cât 
bănuia ea, probabil că ea era ceva mai mult decât 
un fir de praf pentru el, o sclipire de viaţă în focul 
de mult arzând al imortalităţii lui. Probabil că ar fi 
putut să o omoare fără să stea pe gânduri - şi apoi 
să se îndrepte către următoarea sa însărcinare, 
completamente netulburat de a fi pus capăt 
existenţei ei. 

N-o deranja atât de tare pe cât ar fi trebuit să o 


facă. 

Capitolul 3 


Se împlinea o lună de când avea acelaşi vis. În 
fiecare noapte, iar şi iar, până ce Chaol îl vedea şi 
când era treaz. 

Archer Finn, gemând în timp ce Celaena îşi 
împlânta pumnalul, printre coaste, direct în inima 
lui. Ea îl îmbrăţişa pe chipeşul curtezan ca o iubită, 
dar când privea peste umărul lui Archer, ochii ei 
erau morţi. Goi. 

Visul se schimbă şi Chaol nu putea spune 
nimic, nu putea face nimic în timp ce părul şaten- 
auriu se întuneca, devenind negru, şi chipul în 
agonie nu mai era al lui Archer, ci al lui Dorian. 

Prinţul moştenitor tresări şi Celaena îl strânse 
mai bine, răsucind pumnalul pentru ultima dată 
înainte de a-l lăsa pe Dorian să cadă pe pietrele 
cenuşii ale tunelului. Sângele lui Dorian băltea deja 
- prea repede. Însă Chaol tot nu se putea mişca, nu 
se putea duce la prietenul lui sau la femeia pe care 
o iubea. 

Rănile lui Dorian se înmulţeau şi era sânge - 
atât de mult sânge! Cunoştea acele răni. Cu toate 
că nu văzuse cadavrul, el trecuse prin rapoartele 
care detaliau ceea ce-i făcuse Celaena acelui 
potlogar de asasin, Grave, pe alee, felul în care îl 
măcelărise pentru că o ucisese pe Nehemia. 

Celaena îşi cobori pumnalul, fiecare picătură 
de sânge care cădea de pe lama strălucitoare 
vălurind balta de sânge de la picioarele ei. Ea îşi 
dădu capul pe spate, inspirând adânc. Inspirând 
moartea din faţa ei, absorbindu-i sufletul, 

răzbunare şi extaz amestecându-se în măcelărirea 
duşmanului ei. Adevăratul ei duşman. Imperiul 
Havilliard. 

Visul se schimbă din nou, iar Chaol era țintuit 
sub ea, în timp ce ea se unduia deasupra lui, 
continuând să-şi ţină capul dat pe spate, cu 
aceeaşi expresie de extaz pe chipul ei stropit cu 
sânge. 

Adversară. lubită. 

Regină. 


Amintirea visului se sparse în timp ce Chaol 
clipi spre Dorian, care stătea aşezat lângă el la 
vechea lor masă din Marea Sală, aşteptând un 
răspuns la ceea ce întrebase. Drept scuză, Chaol 
tresări. 

Prinţul moştenitor nu-i întoarse lui Chaol 
zâmbetul cu jumătate de gură. În schimb, Dorian 
spuse liniştit: 

— Te gândeai la ea. 

Chaol luă o îmbucătură din tocana de miel, dar 
nu simţi niciun gust. Dorian era prea atent, iar asta 
nu îi făcea bine. Chaol nu avea niciun interes să 
vorbească despre Celaena. Nici cu Dorian, nici cu 
nimeni altcineva. Adevărul pe care îl cunoştea 
despre ea ar fi putut pune în pericol multe vieţi, şi 
nu doar pe a ei. 

— Mă gândeam la tatăl meu, minți Chaol. Când 
se va întoarce la Anielle peste câteva săptămâni, 
va trebui să plec împreună cu el. 


Era prețul pentru a o trimite pe Celaena în 

siguranţa din Wendlyn: sprijinul tatălui său, în 
schimbul întoarcerii sale la Lacul de Argint pentru 
a-şi lua în posesie titlul de moştenitor al 
Aniellelului. Era dispus să facă acest sacrificiu; ar fi 
făcut orice sacrificiu pentru ca Celaena şi secretele 
ei să fie în siguranţă. Chiar şi acum, când ştia 
cine... ce era ea. Chiar şi după ce ea îi povestise 
despre rege şi despre cheile Wyrd. Dacă acesta era 
preţul pe care el trebuia să-l plătească, aşa să fie. 

Dorian aruncă o privire spre masa înaltă, unde 
regele şi tatăl lui Chaol cinau. Prinţul moştenitor ar 
fi trebuit să împartă masa cu ei, dar, în schimb, el 
alesese să stea cu Chaol. Era pentru prima dată 
când Dorian procedase astfel - prima dată când ei 
vorbiseră de la tensionata conversaţie avută după 
ce se luase hotărârea ca Celaena să fie trimisă în 
Wendlyn. 

Dorian ar fi înţeles, dacă ar fi ştiut adevărul. 
Dar Dorian nu putea şti cine şi ce era Celaena, sau 
ce plănuia regele cu adevărat. Situaţia se putea 
deteriora rapid, dar secretele lui Dorian erau destul 
de letale. 

— Am auzit zvonuri potrivit cărora trebuie să 
pleci, spuse Dorian, precaut. Nu mi-am dat seama 
că erau adevărate. 

Chaol încuviinţă, încercând să găsească ceva - 
orice - de spus prietenului său. 

Încă nu vorbiseră despre celălalt lucru dintre 
ei, cealaltă bucată de adevăr care ieşise la iveală 
în acea seară petrecută în tunele: Dorian avea un 
har magic. Chaol nu voia să ştie nimic despre asta. 
Dacă regele decidea să-l interogheze... spera să 


reziste, dacă vreodată se ajungea la asta. Regele, 

ştia el, avea metode mult mai întunecate decât 
tortura pentru a scoate la lumină informaţii. Aşa că 
nu întrebase şi nu spusese niciun cuvânt. Şi nici 
Dorian. 

Îi întâlni privirea lui Dorian. Nu era nimic 
amabil în ea, însă Dorian spuse: 

— Încerc, Chaol. 

Încerca, deoarece faptul că nu fusese consultat 
de către Chaol cu privire la planul de a o scoate pe 
Celaena din Adarlan fusese o trădare a încrederii 
sale şi una de care se ruşina, cu toate că Dorian n- 
ar fi avut de unde să ştie acest lucru. 

— Ştiu. 

— Şi, în pofida a ceea ce s-a întâmplat, sunt 
destul de sigur că nu suntem duşmani. 

Dorian zâmbi pieziş. 

Vei fi mereu duşmanul meu. Celaena îi urlase 
acele cuvinte în faţă lui Chaol în noaptea în care 
Nehemia murise. Le urlase cu puterea a zece ani 
de condamnare şi de ură, un deceniu petrecut 
păstrând cel mai mare secret al lumii atât de 
adânc în ea, încât devenise o cu totul altă 
persoană. 

Celaena era Aelin Ashryver Galathynius, 
moştenitoarea tronului şi adevărata regină a 
Terrasenului. 

Ea devenea, astfel, duşmanul lui de moarte. 
Duşmanul lui Dorian. Chaol tot nu ştia ce să facă în 
legătură cu această situaţie sau ce însemna asta 
pentru ei, pentru viaţa pe care şi-o imaginaseră 
împreună. Viitorul pe care îl visase cândva 
dispăruse irevocabil. 


Văzuse moartea în ochii ei în acea noapte în 
34 


tunele, laolaltă cu mânia, epuizarea şi tristeţea. O 
văzuse pierzându-şi minţile atunci când murise 
Nehemia şi ştia ce-i făcuse lui Grave drept 
răzbunare. Nu se îndoia nicio clipă că ea ar fi putut 
răbufni din nou. În ea sălăşluia un întuneric 
strălucitor, o nebunie nesfârşită care-i ajungea 
până în măduva oaselor. 

Moartea Nehemiei o zdruncinase. Ce făcuse e/, 
rolul lui în acea moarte, o zguduise de asemenea. 
Era conştient de acest lucru. Se ruga doar ca ea să 
se poată aduna din nou, fiindcă un asasin răvăşit, 
imprevizibil, era una. Dar o regină... 

— Arăţi de parcă ti-ar fi rău, spuse Dorian, 
sprijinindu-şi antebraţele pe masă. Spune-mi ce s-a 
întâmplat. 

Din nou, Chaol rămase cu privirea pierdută. 
Preţ de o clipă, greutatea tuturor lucrurilor îl apăsă 
atât de tare, încât deschise gura. 

Însă bubuitul săbiilor lovind scuturile ca salut 
reverberă dinspre coridor şi Aedion Asheyver - 
infamul General al Nordului, supusul regelui 
Adarlanului şi vărul lui Aelin Galathynius - intră în 
Marea Sală. 

În încăpere se lăsă tăcerea, aceasta 
învăluindu-i şi pe rege şi pe tatăl său, aflaţi la masa 
înaltă. Înainte ca Aedion să parcurgă jumătate din 
încăpere, Chaol se poziţionase la baza podiumului. 

Nu pentru că tânărul general ar fi reprezentat 
o ameninţare. Mai curând era vorba despre felul în 
care Aedion venea mândru spre masa regelui, cu 
părul lui auriu, lung până la umeri, strălucind în 
lumina torţelor în timp ce le zâmbea superior 


tuturor. 

Chipeş era un termen prea palid pentru a-l 
descrie pe Aedion. Copleşitor ar fi fost mai potrivit. 
Înalt şi musculos, Aedion era, din cap până în 
picioare, războinicul despre care se zvonea că ar fi 
fost. Cu toate că veşmintele sale făcute pentru a fi 
purtate, Chaol vedea limpede că pielea armurii 
sale uşoare era desăvârşit lucrată şi splendidă în 
ceea ce privea detaliile. Blana unui lup alb atârna 
peste umerii săi laţi, iar un scut rotund îi fusese 
prins pe spate - împreună cu o sabie care părea 
antică. 

Dar chipul lui. Şi ochii... O, zeilor! 

Chaol îşi duse mâna la sabie, străduindu-se să 
pară neutru, dezinteresat, deşi Lupul Nordului 
venise suficient de aproape încât să-l 
măcelărească. 

Erau ochii Celaenei. Ochii Ashryver. De un 
turcoaz uimitor, cu un miez auriu la fel de 
strălucitor ca şi părul. Părul lor - chiar şi nuanţa era 
aceeaşi. Ar fi putut fi gemeni, dacă Aedion n-ar fi 
avut douăzeci şi patru de ani şi tenul ars de soare 
de la anii petrecuţi în munţii cu piscuri înzăpezite 
din Terrasen. 

De ce îşi bătuse regele capul să-l ţină pe 
Aedion în viaţă în toţi acei ani? De ce să-şi bată 
capul să-l facă unul dintre generalii săi cei mai de 
temut? Aedion era un prinţ din linia regală 
Ashryver şi fusese crescut în casa Galathynius - şi, 
totuşi, îl slujea pe rege. 

Aedion îşi păstră rânjetul chiar şi atunci când 
se opri în faţa mesei înalte şi schiţă o plecăciune 
destul de superficială, iar Chaol fu uluit pe 


moment. 

— Majestate, spuse generalul, cu ochii aceia 
afurisiţi scăpărând. 

Chaol se uită la masa înaltă să vadă dacă 
regele sau oricine altcineva remarca asemănările 
care ar fi putut să-l condamne nu numai pe Aedion, 
ci şi pe Chaol şi pe Dorian şi pe oricare altă 
persoană la care el ţinea. Tatăl lui îi aruncă doar un 
zâmbet mic, satisfăcut. 

Regele însă se încruntă. 

— Te aşteptăm încă de acum o lună. 

Aedion avu tupeul să ridice din umeri. 

— Scuzele mele. Munţii Staghornau au avut de 
înfruntat o ultimă furtună de iarnă. Am venit când 
am putut. 

Toţi cei aflaţi în sală îşi ţinură răsuflarea. 
Temperamentul lui Aedion şi insolenţa lui erau 
aproape legendare - o parte a motivului pentru 
care era staționat în Nordul extrem. Chaol socotise 
mereu că era înţelept să fie ţinut la distanţă de 
Rifthold, mai ales că Aedion părea a fi un ticălos cu 
două feţe, iar Bane - legiunea lui Aedion - era 
recunoscută pentru abilitatea şi brutalitatea sa, 
însă acum... de ce îl convocase regele în capitală? 

Suveranul ridică pocalul, clătinând vinul din el. 

— Nu mi s-a spus că legiunea ta s-ar afla aici. 

— Nu este. 

Chaol se îmbărbătă în aşteptarea ordinului de 
execuţie, rugându-se să nu fie el cel care să-l pună 
în aplicare. Regele spuse: 

— Generale, ţi-am zis să îi aduci. 

— lată-mă, socotind că  voiaţi plăcerea 
companiei mele. 


Când regele mârâi, Aedion spuse: 

— Vor ajunge într-o săptămână, sau cam aşa 
ceva. Eu n-am vrut să ratez nimic distractiv. 

Aedion îşi ridică din nou umerii masivi. 

— Măcar n-am venit cu mâna goală. 

Pocni din degete în spatele său şi un paj se 
repezi, aducând o pungă mare. 

— Daruri din Nord, prin amabilitatea ultimei 
tabere rebele pe care am prădat-o. Vă vor face 
plăcere. 

Regele dădu ochii peste cap şi îi făcu pajului 
semn cu mâna. 

— Trimite-le în apartamentele mele. Daruri/e 
tale, Aedion, tind să ofenseze o companie 
politicoasă. 

Urmă un chicotit pe ton jos - din partea lui 
Aedion şi a câtorva bărbaţi aflaţi la masa regelui. 
Oh, Aedion păşea pe un teren periculos. Celaena 
avea măcar bunul simţ să-şi ţină gura în prezenţa 
regelui. 

Luând în considerare trofeele pe care le 
adunase regele de la Celaena în calitate de 
Campion, articolele din acea pungă nu aveau să fie 
simple bijuterii şi aur. Dar să colecţionezi capete şi 
membre de la propriul popor al lui Aedion, poporul 
Celaenei... 

— Mâine am o întrunire a consiliului; vreau să 
fii prezent, Generale, zise regele. 

Aedion duse o mână la piept. 

— Dorinţa voastră este şi a mea, Majestate. 

Chaol fu nevoit să-şi ascundă groaza atunci 
când văzu ce strălucea pe degetul lui Aedion. Un 
inel negru - acelaşi inel pe care regele, Perrington 


şi cei mai mulţi aflaţi în puterea lui îl purtau. Asta 

explica de ce regele îngăduia insolenţa: când 
venea vorba despre asta, dorinţa regelui chiar era 
şi dorinţa lui Aedion. 

Chaol îşi păstră chipul lipsit de expresie în timp 
ce regele dădu scurt din cap spre el, trimiţându-l 
de acolo. Chaol făcu o plecăciune în tăcere, mult 
prea curios acum pentru a se întoarce la masa lui. 
Departe de rege - de bărbatul care ţinea soarta 
lumii lor în mâinile lui pline de sânge. Departe de 
tatăl lui, care vedea prea multe. Departe de 
general, care acum făcea turul sălii, bătându-i pe 
oameni pe umeri, făcându-le cu ochiul femeilor. 

Când se trânti la locul lui şi îl găsi pe Dorian 
încruntându-se, Chaol reuşi să-şi stăpânească 
oroarea care îl irita pe dinăuntru. 

— Daruri, într-adevăr, murmură prinţul. 
Doamne, e atât de nesuferit. 

Chaol nu-l contrazise. În pofida inelului negru 
al regelui, Aedion încă părea să ştie ce vrea - şi era 
la fel de grozav şi în afara câmpului de bătălie 
precum era şi în luptă. De obicei, îl făcea pe Dorian 
să pară un pustnic atunci când venea vorba de a 
găsi modalităţi dezmăţate de a se distra. Chaol nu 
petrecuse niciodată prea mult timp cu Aedion, şi 
nici nu-şi dorea, dar Dorian îl cunoştea de ceva 
timp. De când... 

Se cunoscuseră de copii, atunci când Dorian şi 
tatăl său vizitaseră Terrasenul, în zilele dinaintea 
măcelăririi familiei regale, atunci când Dorian o 
întâlnise pe Aelin - o întâlnise pe Celaena. 

Era bine că Celaena nu era de faţă pentru a 
vedea ce devenise Aedion. Nu doar din cauza 


acelui inel. Să te întorci împotriva propriului tău 

popor... 

Aedion se strecură pe banca din faţa lor, 
rânjind. Un prădător evaluându-şi prada. 

— Voi doi stăteaţi la aceeaşi masă şi ultima 
dată când v-am văzut. E bine de ştiut că unele 
lucruri nu se schimbă niciodată. 

O, zeilor, chipul acela. Era chipul Celaenei - 
reversul medaliei. Aceeaşi aroganță, aceeaşi mânie 
nestăpânită. Insă unde Celaena trosnea, Aedion 
părea să... pulseze. Şi era ceva mai maliţios, de 
departe mai amar, pe chipul lui Aedion. 

Dorian îşi sprijini braţele pe masă şi îi oferi, 
alene, un zâmbet. 

— Bună, Aedion. 

Aedion îl ignoră şi întinse mâna după o pulpă 
de miel, cu inelul scânteind. 

— Imi place noua cicatrice, Căpitane, zise el, 
împungând aerul cu bărbia în direcţia liniei suple şi 
albe care îi brăzda obrazul lui Chaol. 

Cicatricea pe care Celaena i-o făcuse în 
noaptea în care murise Nehemia, iar ea încercase 
să-l omoare, devenită acum o amintire 
permanentă a tot ceea ce pierduse. Aedion 
continuă: 

— Se pare că încă nu te-au dojenit. Şi văd că în 
sfârşit ţi-au dat şi o sabie de băiat mare. 

Dorian zise: 

— Mă bucur că furtuna nu ţi-a întunecat 
spiritul. 

— Săptămâni întregi petrecute închis în casă 
cu nimic altceva de făcut în afară de antrenament 
şi femei la pat? A fost un miracol că m-am deranjat 


să cobor din munţi. 

— Nu mi-am dat seama că te deranjezi să faci 
ceva dacă nu serveşte scopurilor tale. 

Un râs scăzut. 

— Este acel spirit fermecător al celor din 
familia Havilliard. 

Aedion îşi văzu de mâncare, iar Chaol era pe 
punctul de a întreba de ce se deranja să stea cu ei 
- din alt motiv decât să-i chinuie pe ei, aşa cum îi 
plăcuse întotdeauna s-o facă atunci când regele nu 
se uita - când observă că Dorian se uita fix. 

Nu la dimensiunile lui Aedion sau la armura 
acestuia, ci la chipul lui, la ochii săi... 

— N-ar trebui să fii la vreo petrecere sau în altă 
parte? îl întrebă Chaol pe Aedion. Mă surprinde că 
pierzi vremea pe aici când obişnuitele tale atracţii 
te aşteaptă în oraş. 

— Este modul tău curtenitor de a cere o 
invitaţie pentru adunarea mea de mâine, 
Căpitane? Surprinzător. Mereu ai lăsat să se 
înţeleagă că eşti mai presus de genul meu de 
petreceri. 

Miji acei ochi turcoaz şi îi aruncă lui Dorian un 
zâmbet timid. 

— Tu, pe de altă parte... Ultima petrecere pe 
care am dat-o a funcţionat de minune pentru tine. 
Gemenele roşcate, dacă îmi amintesc corect. 

— Vei fi dezamăgit să afli că am depăşit 
momentul în care trăiam aşa, îi zise Dorian. 

Aedion îşi făcu din nou de lucru cu mâncarea 
sa. 

— În cazul ăsta, rămân mai multe pentru mine. 

Chaol îşi încleştă pumnii sub masă. Celaena nu 


fusese tocmai virtuoasă în ultimii zece ani, dar ea 

nu omorâse niciodată un cetăţean născut în 
Terrasen. De fapt, chiar refuzase. Aedion fusese 
mereu un afurisit de ticălos, dar acum... Ştia ce 
poartă pe deget? Ştia că, în pofida aroganţei sale, 
a atitudinii dispreţuitoare şi a insolenţei, regele 
putea să-l facă oricând să se plece voinţei sale, 
oricând i-ar fi fost pe plac? Nu-l putea avertiza pe 
Aedion, nu fără a risca să fie omorât el, sau 
altcineva drag lui, dacă Aedion îi era cu adevărat 
loial regelui. 

— Cum stau lucrurile în Terrasen? îl întrebă 
Chaol, deoarece Dorian îl studia pe Aedion din nou. 

— Ce vrei să-ţi spun? Că suntem bine hrăniţi 
după o iarnă grea? Că nu au murit prea mulţi din 
pricina bolilor? i-o trânti Aedion. 

— Presupun că vânătoarea rebelilor e mereu 
amuzantă, dacă aşa ceva e pe gustul tău. Din 
fericire, Majestatea Sa i-a convocat pe cei din Bane 
în Sud pentru ca, în fine, să aibă parte de ceva 
acţiune adevărată. 

Când Aedion se întinse după apă, Chaol îi zări 
plăseaua sabiei. Metalul mat era punctat cu lovituri 
şi zgârieturi, mânerul fiind nimic altceva decât o 
bucată de corn rotunjit, puţin crăpat. O sabie atât 
de simplă pentru unul dintre cei mai mari 
războinici din Erilea. 

— Sabia din Orynth, rosti tărăgănat Aedion. Un 
dar din partea Majestății Sale, cu ocazia primei 
mele victorii. 

Toată lumea cunoştea acea sabie. Fusese o 
moştenire de familie a regilor din Terrasen, trecând 
de la un conducător la altul. De drept, îi aparţinea 


Celaenei. Fusese a tatălui ei. Faptul că Aedion se 

afla în posesia ei, tot ce făcea sabia acum, vieţile 
pe care le lua, toate erau o palmă pe obrazul 
Celaenei şi al familiei sale. 

— Sunt surprins că-ţi baţi capul cu astfel de 
sentimentalisme, spuse Dorian. 

— Simbolurile sunt putere, prinţe, zise Aedion, 
ţintuindu-l cu o privire insistentă. 

Privirea  insistentă a  Celaenei - de 
neînduplecat, vie şi provocatoare. 

— Ai fi surprins să vezi puterea pe care încă o 
exercită în Nord - ce face pentru a convinge lumea 
să nu urmeze planuri nesăbuite. 

Poate că abilităţile şi isteţimea Celaenei nu 
erau neobişnuite în neamul ei, însă Aedion era un 
Ashryver, nu un Galathynius - ceea ce însemna că 
stră-străbunica lui fusese Mab, una dintre cele trei 
regine Fae, în generaţiile recente încoronată zeiţă 
şi rebotezată Deanna, Zeița Vânătorii. Chaol făcu 
un efort să se controleze. 

Se aşternu tăcerea, încordată ca un arc. 

— Probleme între voi? întrebă  Aedion, 
muşcând din friptura sa. Daţi-mi voie să ghicesc: o 
femeie. Campionul regelui, poate? Potrivit 
zvonurilor, e... interesantă. De aia ai depăşit genul 
meu de distracție, prinţişorule? 

Scrută încăperea. 

— Cred că mi-ar plăcea s-o cunosc. 

Chaol se luptă din răsputeri cu dorinţa de a 
pune mâna pe sabie. 

— E plecată. 

Aedion se uită la Dorian şi îi aruncă un zâmbet 
plin de cruzime. 


— Păcat. Poate că m-ar putea convinge şi pe 

mine să depăşesc nivelul ăsta. 

— Ai grijă ce spui, zise Chaol pe un ton agresiv. 

Poate că ar fi râs dacă nu şi-ar fi dorit cu 
disperare să-l strângă pe general de gât. 

— Şi dă dovadă de mai mult respect. 

Aedion chicoti, terminând friptura de miel. 

— Sunt slujitorul credincios al Majestății Sale, 
aşa cum am fost întotdeauna. 

Acei ochi Ashryver se mai opriră o dată asupra 
lui Dorian. 

— Poate că într-o bună zi voi fi şi târfa ta. 

— Dacă vei mai fi în viaţă până atunci, toarse 
Dorian. 

Aedion continuă să mănânce, dar Chaol încă îi 
simţea concentrarea neostoită aţintită asupra lor. 

— Se zvoneşte că o Matroană a unui clan de 
vrăjitoare a fost ucisă în incintă nu de mult, zise la 
întâmplare Aedion. Ea a dispărut, cu toate că în 
cercurile ei se spune că a luptat cu dârzenie. 

Dorian îl întrebă tăios: 

— Ce treabă ai tu cu asta? 

— Mă interesează să ştiu când samsarii de 
putere ai regatului își găsesc sfârşitul. 

Chaol simţi un fior coborându-i pe şira spinării 
ca un păianjen. Nu ştia mare lucru despre 
vrăjitoare. Celaena îi spusese câteva poveşti - iar 
el se ruga să fi fost nişte simple exagerări, dar 
ceva care semăna cu groaza îi trecu peste chip lui 
Dorian. 

Chaol se aplecă în faţă. 

— Nu e treaba ta. 

Pentru a doua oară, Aedion nu îl băgă în seamă 


şi îi făcu prinţului cu ochiul. Nările lui Dorian se 

dilatară, singurul semn că furia îi urca spre 
suprafaţă. Pe lângă asta, aerul din încăpere se 
schimbă, deveni mai înviorător. Magie. 

Chaol puse o mână pe umărul prietenului său. 

— Întârziem, minţi el, dar Dorian înţelese. 

Trebuia să-l scoată din încăpere pe Dorian - să- 
| ducă departe de Aedion - şi să încerce să 
împiedice furtuna dezastruoasă care mocnea între 
cei doi bărbaţi. 

— Rămâi cu bine, Aedion. 

Dorian cu ochii săi de culoarea safirului 
îngheţat nu se sinchisi să spună ceva. 

Aedion zâmbi superior. 

— Petrecerea e mâine în Rifthold, dacă ai să ai 
chef să retrăieşti zilele de altă dată, prinţe. 

Oh, generalul ştia exact pe ce buton să apese 
şi nu-i păsa nici cât negru sub unghie de dezastrul 
pe care îl stârnea. Asta îl făcea periculos - letal. 

Mai ales când era vorba despre Dorian şi harul 
lui magic. Chaol se forţă să spună noapte bună 
unora dintre oamenii săi, pentru a părea firesc şi 
lipsit de griji în timp ce străbăteau sufrageria. 
Aedion Ashryver venise în Rifthold, fiind cât pe ce 
să dea nas în nas cu verişoara lui de mult pierdută. 

Dacă Aedion ar fi ştiut că Aelin era încă în 
viaţă, dacă ar fi ştiut cine şi ce devenise sau ce 
aflase cu privire la puterea secretă a regelui, ar fi 
pactizat cu ea, sau ar fi distrus-o? Date fiind 
acţiunile lui, dat fiind inelul pe care îl purta... Chaol 
n-ar fi vrut ca generalul să se afle în preajma ei. 
Nici în apropiere de Terrasen. 

Se întrebă cât de mult sânge avea să curgă 


atunci când Celaena avea să afle ce făcuse vărul 

ei. 

Chaol şi Dorian merseră în tăcere o bună parte 
din drumul până la turnul prinţului. Când cotiră pe 
un coridor pustiu şi fură siguri că nu-i auzea 
nimeni, Dorian zise: 

— N-aveam nevoie să te bagi. 

— Aedion e un ticălos, mârâi Chaol. 

Discuţia s-ar fi putut sfârşi acolo şi o parte din 
el era tentată să o lase aşa, dar se forţă să spună: 

— Am fost îngrijorat că ai putea să izbucneşti. 
Aşa cum ai făcut-o în pasaje. 

Expiră aerul pe care îl reţinuse. 

— Te... stăpâneşti? 

— Unele zile sunt mai bune decât altele. Furia 
sau spaima par să declanşeze episoade. 

Intrară pe culoarul care se termina cu uşa 
arcuită din lemn spre turnul lui Dorian, dar Chaol îl 
opri, punând un braţ pe umărul său. 

— Nu vreau detalii, murmură el astfel încât 
paznicii postați dincolo de uşa lui Dorian să nu 
poată auzi, deoarece nu vreau ca ceea ce ştiu eu 
să fie folosit împotriva ta. Ştiu că am comis greşeli, 
Dorian. Crede-mă, ştiu. Dar prioritatea mea a fost 
întotdeauna - şi e în continuare - să te apăr. 

Dorian îl privi preţ de o clipă îndelungată, 
lăsându-şi capul într-o parte. Chaol probabil că 
arăta la fel de nefericit pe cât era, deoarece vocea 
prinţului fu aproape blândă atunci când îl întrebă: 

— Care e adevăratul motiv pentru care ai 
trimis-o în Wendlyn? 

Agonia îl lovi cu brutalitate şi tăioasă ca o 
lamă. Însă, indiferent cât de mult tânjea să-i spună 


prinţului despre Celaena, oricât de mult voia să-şi 

descarce toate secretele astfel încât să i se umple 
gaura din suflet, nu putu. Aşa că răspunse: 

— Am trimis-o să facă ceea ce trebuie să fie 
făcut. 

Apoi păşi înapoi pe culoar. 

Dorian nu-l strigă. 


Capitolul 4 


Manon îşi strânse bine mantia roşie ca sângele 
şi se contopi cu întunericul dulapului, ascultându-i 
pe cei trei bărbaţi care pătrunseseră în cabana ei. 

Gustase teama şi furia în vântul care bătuse 
toată ziua şi îşi petrecuse după-amiaza pregătindu- 
se. Urcase pe acoperişul din stuf al căsuţei cu 
pereţii văruiţi în alb, şi le localizase torţele 
mişcându-se în sus şi în jos deasupra ierburilor 
înalte de pe câmp. Niciunul dintre săteni nu 
încercase să-i oprească pe cei trei bărbaţi - totuşi, 
niciunul nu li se alăturase. 

O vrăjitoare Crochan venise în văioaga lor 
verde de la nord de Fenharrow, aşa spuseseră. In 
săptămânile în care trăise printre ei, încropindu-şi 
o existenţă mizerabilă, aşteptase această noapte. 
Era la fel în toate satele în care trăise sau pe care 
le vizitase. 

Îşi tinu respiraţia, stând nemişcată ca o 
căprioară atunci când unul dintre bărbaţi - un 
fermier înalt, cu barbă, cu mâinile de mărimea 
farfuriilor pentru cină - păşi în dormitorul ei. Chiar 
şi din dulap, simţea mirosul de bere din respiraţia 
lui - şi setea de sânge. Oh, sătenii ştiau exact ce 
plănuiau să-i facă vrăjitoarei care vindea poţiuni şi 

farmece pe uşa din spate şi care putea să prezică 
sexul unui copil înainte de termen. Era surprinsă că 
oamenilor le luase atât de mult timp să-şi adune 
curajul de a veni aici, pentru a chinui şi apoi a 
distruge ceea ce-i umplea de groază. 

Fermierul se opri în mijlocul încăperii. 

— Ştim că eşti aici, încercă el s-o convingă, în 
timp ce păşea spre pat, scrutând fiecare 
centimetru al încăperii. Vrem doar să vorbim. Unii 
dintre târgoveţi sunt speriaţi, vezi tu - mai speriaţi 
de tine, decât eşti tu de ei, pun rămăşag. 

Ea avea destulă experienţă ca să nu asculte, 
mai ales că atunci când el se aplecă să se uite sub 
pat, văzu că ţinea ascuns la spate un pumnal. 
Mereu era la fel, fie că se afla într-un târg aşezat 
într-o răstoacă sau într-un sat unde tensiunea 
plutea în aer. 

În timp ce omul se îndrepta de spate, Manon 
ieşi tiptil din dulap în întunericul din dormitor. 

Clinchetul înăbuşit şi bufniturile îi spuneau 
multe despre ceea ce făceau ceilalţi doi bărbaţi: nu 
doar că o căutau, ci şterpeleau tot ce voiau. Nu 
prea aveau ce lua; căsuţa era mobilată atunci când 
sosise ea, şi, datorită instinctului şi a experienţei, 
toate avuţiile ei erau într-un sac, în colţul dulapului 
pe care tocmai îl părăsise. Nu lua nimic cu tine, nu 
lăsa nimic în urma ta. 

— Vrem doar să vorbim, vrăjitoareo. 

Bărbatul se întoarse cu spatele la pat şi, în cele 
din urmă, observă dulapul. Zâmbi - triumfător, cu 
anticipație. 

Cu degete uşoare, Manon închise uşa 


dormitorului atât de încet, încât bărbatul nu 

observă atunci când se îndreptă spre dulap. Ea 
unsese balamalele de la toate uşile din acea casă. 

Mâna lui mare apucă mânerul dulapului, ţinând 
acum pumnalul înclinat în lateral. 

— leşi, mică Crochan, croncăni el. 

Tăcută ca moartea, Manon se strecură în 
spatele lui. Prostul nici măcar nu ştiu că ea era 
acolo până ce ea nu-şi apropie gura de urechea lui 
şi îi şopti: 

— Nu sunt genul acela de vrăjitoare. 

Bărbatul se răsuci, izbindu-se de uşa dulapului. 
Ridică pumnalul între ei, cu pieptul înălţându-i-se şi 
coborându-i. Manon de-abia zâmbi, cu părul ei alb- 
argintiu sclipind în lumina lunii. 

Atunci el văzu uşa închisă şi se pregăti să 
strige, trăgând aer în piept. Dar Manon zâmbi larg 
şi un şir de dinţi din fier, ascuţiţi ca nişte pumnale, 
ieşiră din fantele aflate pe gingiile ei, pocnind ca 
nişte armuri. Bărbatul se sperie, lovindu-se din nou 
de uşa din spatele lui, cu ochii atât de mari, încât 
păreau înghiţiţi de alb. Pumnalul căzu pe podea cu 
zgomot. 

Şi atunci, doar pentru a-l face să se scape în 
pantaloni, ea îşi mişcă încheieturile mâinilor în 
aerul dintre ei. Ghearele din fier ieşiră deasupra 
unghiilor într-o fulgerare înţepătoare, strălucitoare. 

Bărbatul începu să şoptească o rugăciune 
către zeii lui cu inima bună în timp ce Manon îl lăsă 
să meargă îndărăt spre singura fereastră. || lăsă să 
creadă că are o şansă, în timp ce ea mergea spre 
el, continuând să zâmbească. Bărbatul nici măcar 
nu ţipă înainte ca ea să-i sfâşie beregata. 


Când termină cu el, se strecură pe uşa 

dormitorului. Cei doi bărbaţi încă o prădau, crezând 
că toate lucrurile îi aparţineau ei. Fusese o casă 
părăsită - foştii proprietari muriseră sau fuseseră 
destul de deştepţi încât să părăsească acel focar 
purulent. 

Nici al doilea bărbat nu apucă să ţipe înainte ca 
ea să-i scoată maţele din două mişcări ale 
ghearelor ei de fier, însă cel de-al treilea fermier 
veni să-şi caute tovarăşii. Când o văzu stând acolo, 
cu o mână răsucită în burta prietenului său, iar cu 
cealaltă ţinându-l aproape de ea în timp ce îi sfâşia 
beregata cu dinţii, o luă la fugă. 

Gustul comun, apos al bărbatului, împletit cu 
violenţa şi cu frica, îi învălui limba, iar ea scuipă pe 
podeaua din scânduri. Manon nu-şi bătu capul să 
se şteargă de sângele care îi curgea pe bărbie, în 
timp ce îi acordă celui de-al treilea fermier un 
avans în câmpul plin de ierburi de iarnă, atât de 
înalte, încât le treceau bine deasupra capului. 

Numără până la zece, deoarece voia să 
vâneze, şi aşa fusese de când ieşise din pântecele 
mamei ei şi venise pe lumea aceasta, însângerată 
şi urlând din toţi rărunchii. 

Era Manon Cioc-negru, moştenitoarea Clanului 
de  Vrăjitoare Cioc-negru, se afla acolo de 
săptămâni, prefăcându-se a fi o vrăjitoare Crochan, 
în speranţa că avea să le extermine pe cele 
adevărate. 

Ele erau încă acolo, făţarnicele şi nesuferitele 
Crochan, ascunzându-se sub forma unor 
vindecătoare şi a unor femei înțelepte. Primul ei 
omor glorios fusese o Crochan, nu mai mare de 


şaisprezece ani - aceeaşi vârstă pe care o avea şi 

Manon la acea dată. Fata cu părul negru purta 
mantia roşie ca sângele pe care o primeau în dar 
toate vrăjitoarele Crochan la prima lor sângerare - 
şi singurul bine pe care li-l făcea era să le 
marcheze ca pradă. 

După ce Manon abandonase cadavrul 
vrăjitoarei Crochan în acea trecătoare montană 
acoperită de zăpadă, îi luase drept trofeu mantia - 
şi încă o purta, o sută de ani mai târziu. Nici o altă 
vrăjitoare Dinţi-de-fier n-ar fi putut s-o facă - 
deoarece nici o altă vrăjitoare Dinţi-de-fier n-ar fi 
îndrăznit să atragă asupra sa urgia a trei Matroane 
purtând culoarea eternelor lor duşmane. Dar din 
ziua în care Manon păşise în Casa Cioc-negru 
purtând mantia şi ţinând într-o cutie acea inimă 
Crochan - un dar pentru bunica ei -, devenise 
datoria ei sacră de a le vâna, rând pe rând, până 
ce nu avea să mai rămână niciuna. 

Aceasta era ultima ei misiune - şase luni în 
Fenharrow în timp ce restul Sabatului ei era 
împrăştiat prin Melisande şi nordul Eyllwe, sub 
ordine similare. Însă în lunile în care colindase 
după pradă din sat în sat, nu mai descoperise nici 
măcar o Crochan. Aceşti fermieri erau singurul 
amuzament de care avusese parte în ultimele 
săptămâni. Şi afurisită să fie dacă nu îi făcuse 
plăcere. 

Manon ieşi în câmp, sugându-şi în acest timp 
sângele de pe unghii. Se strecură prin ierburi, 
nimic mai mult decât o umbră şi ceaţă. 

ÎI găsi pe fermier rătăcit în mijlocul câmpului, 
behăind uşor de frică. Când se întoarse, vezica lui 


golindu-se la vederea sângelui, a dinţilor de fier şi 

a zâmbetului extrem de hain, Manon îl lăsă să ţipe 
cât voia el. 


Capitolul 5 


Celaena şi Rowan călăreau pe drumul prăfos 
care şerpuia printre luncile presărate cu bolovani 
de la poalele dealurilor sudice. Memorase destule 
hărţi ale Wendlynului pentru a-şi da seama că 
străbăteau acele ţinuturi trecând peste munţii 
Cambrian, care marcau graniţa dintre Wendlyn, 
ţinutul muritorilor, şi nemuritoarele pământuri ale 
reginei Maeve. 

Soarele apunea în timp ce ei urcau dealurile, 
drumul devenind mai bolovănos, mărginit pe una 
dintre laturi de văi strâmte cu versanţi abrupți. 
Cale de aproape doi kilometri, ea cugetă dacă să-l 
întrebe pe Rowan unde plănuia să se oprească 
peste noapte, însă era obosită. Nu numai din 
pricina zilei, a vinului sau a călăritului. 

Simţea o oboseală cumplită în oase, în sânge, 
în suflet şi în respiraţie. Ar fi fost prea solicitant să 
vorbească cu cineva. Ceea ce-l făcea pe Rowan să 
fie companionul perfect: el nu scotea o vorbă. 

Amurgul începuse să se lase atunci când 
drumul îi duse într-o pădure deasă, întinsă peste 
munţi, cu tot felul de copaci, de la chiparoşi la 
stejari, firavi sau înalţi şi mânari, cu tufe şi stânci 
acoperite de muşchi. Chiar şi în întunericul tot mai 
dens, pădurea părea să respire. Aerul cald vibra, 
lăsându-i un gust metalic pe limbă. 

Nu ar fi fost frumos? Mai ales că Rowan, într-un 


final, descălecă pentru a campa. După cum arătau 

coburii şeii sale, el n-avea cort. Nici saltele de 
dormit. Şi nici pături. 

Poate că era cinstit să presupună acum că 
vizita ei la Maeve nu avea să fie plăcută. 

Niciunul dintre ei nu vorbi în timp ce-şi mânau 
caii între copaci, destul de departe de drum pentru 
a-i ascunde privirii oricărui trecător. Descărcându- 
şi calabalâcul la locul de campare pe care îl 
alesese, Rowan îşi conduse iapa la un izvor din 
apropiere, pe care, probabil, îl auzise curgând cu 
urechile lui antrenate. El nu se clătină nici măcar la 
un singur pas făcut în întunericul tot mai profund, 
cu toate că Celaena cu siguranţă se împiedicase de 
câteva ori de rădăcini şi de pietre. Vedere 
excelentă, chiar şi în întuneric - o altă trăsătură 
Fae. Una pe care ar fi avut-o şi ea dacă... 

Nu, n-avea de gând să se gândească la asta 
acum. Nu după ceea ce se întâmplase de cealaltă 
parte a portalului. Se transformase atunci - şi 
fusese destul de groaznic pentru a-i aminti că n- 
avea niciun interes să o mai facă vreodată. 

După ce caii fură adăpaţi, Rowan nu o aşteptă 
şi mână ambele iepe înapoi în tabără. Ea se folosi 
de intimitate pentru a se îngriji de propriile-i nevoi, 
apoi se lăsă în genunchi pe malul ierbos şi bău 
apă. În numele zeilor, apa avea gust... nou şi 
străvechi, puternic şi delicios. 

Bău până ce înţelese că golul din stomacul ei 
putea fi foarte bine cauzat de foame, apoi se 
întoarse împleticindu-se în tabără, găsind-o după 
strălucirea părului argintiu al lui Rowan. Fără a 
scoate o vorbă, el îi întinse nişte pâine cu ceapă, 


apoi se ocupă de ţesălatul cailor. Ea murmură un 

mulţumesc, dar nu se deranjă să se ofere să-l 
ajute, şi se culcă la rădăcina unui stejar înalt. 

Când încetase s-o mai doară atât de tare 
stomacul şi îşi dădu seama cât de zgomotoasă 
fusese ronţăind mărul pe care i-l aruncase el în 
timp ce hrănea caii, ea îşi adună destulă energie 
pentru a întreba: 

— Chiar există atât de multe ameninţări în 
Wendlyn încât să nu putem risca şi noi să 
aprindem un foc? 

El se rezemă de un copac, întinzându-şi 
picioarele şi încrucişându-şi gleznele. 

— Nu din partea muritorilor. 

Primele lui cuvinte adresate ei de când 
părăsiseră oraşul. Ar fi putut fi o încercare de a o 
speria, dar continua să-şi facă un inventar mental 
al tuturor armelor pe care le avea cu ea. Refuză să 
întrebe. Nu voia să ştie ce creatură s-ar fi putut târî 
înspre foc. 

O încâlceală de copaci, muşchi şi piatră se 
contura amenințătoare, fiind accentuată de 
foşnetul frunzişului greu, de gâlgâitul râului umflat, 
de fâlfâitul aripilor cu pene. In apropiere, pândind 
peste marginea unui bolovan, erau trei perechi de 
ochişori strălucitori. 

O secundă mai târziu, strângea în palmă 
mânerul pumnalului ei, însă ochii doar o priveau 
stăruitor. Rowan păru să nu observe. Se mulţumi 
doar să-şi rezeme capul de trunchiul stejarului. 

Neamul Mititelelor o ştiuseră dintotdeauna. 
Chiar şi atunci când umbra lui Adarlan acoperise 
continentul, ele încă recunoşteau ce era ea. Mici 


daruri lăsate la locurile de popas peste noapte - un 

peşte proaspăt, o mână de afine, o coroană de 
flori. Ea le ignorase şi, pe cât posibil, nu intrase în 
Pădurea Oakwald. 

Zânele continuară să o vegheze fără ca măcar 
să clipească. Dorindu-şi să nu fi înfulecat mâncarea 
atât de repede, Celaena le întoarse privirile, gata 
să sară într-o poziţie defensivă. Rowan nu se 
mişcase. 

Jurămintele străvechi, pe care zânele le onorau 
în Terrasen, ar fi putut fi nesocotite aici. In timp ce 
se gândea la asta, câteva noi perechi de ochi 
străluciră între copaci. Mai mulţi martori tăcuţi la 
sosirea ei. Celaena era o Fae sau ceva în genul 
unei corcituri. Stră-străbunica ei fusese sora lui 
Maeve, proclamată zeiţă atunci când murise. 
Caraghios, într-adevăr. Mab fusese cât se poate de 
muritoare atunci când îşi legase viaţa de prinţul 
care o iubea atât de pătimaş. 

Ea se întrebă cât de mult ştiau acele creaturi 
despre războaiele care îi distruseseră ţara, despre 
Fae şi zânele care fuseseră hăituite, despre 
incendierea pădurilor străvechi şi măcelărirea 
cerbilor sacri ai Terrasenului. Se întreba dacă 
aflaseră vreodată ce se întâmplase cu suratele lor 
din Vest. 

Nu ştia cum de descoperise înăuntrul ei acel 
resort care o făcea să-i pese. Insă ele păreau atât 
de... curioase. Surprinzându-se chiar şi pe sine, 
Celaena şopti în noaptea băzâitoare: 

— Ei încă trăiesc. 

Toţi acei ochi dispărură. Când îi aruncă o 
privire lui Rowan, constată că acesta nu deschisese 


ochii. Dar ea avea senzaţia că războinicul fusese 

treaz tot timpul. 
Capitolul 6 


Dorian Havilliard stătea în picioare în faţa 
mesei pentru micul dejun a tatălui său, ţinându-şi 
mâinile la spate. Regele sosise în urmă cu doar 
câteva clipe, însă nu-i spusese să se aşeze. 
Cândva, Dorian probabil că ar fi spus deja ceva în 
legătură cu acest lucru. Dar posedând harul magic, 
fiind atras în ceva în care Celaena era deja 
amestecată, văzând celălalt tărâm din tunelele 
secrete... toate acelea îl schimbaseră. Tot ceea ce 
putea el face în acele zile era să nu iasă în 
evidenţă - trebuia să-l împiedice pe tatăl său sau 
pe oricine altcineva să privească prea insistent în 
direcţia sa. Aşa că Dorian stătea în picioare în faţa 
mesei şi aştepta. 

Regele din Adarlan îşi termină puiul fript şi 
sorbi din lichidul aflat în paharul roşu ca sângele. 

— Prinţe, eşti tare tăcut în această dimineaţă. 

— Aşteptam ca Domnia Ta să vorbească, tată. 

Privirea ochilor negri ca noaptea se ridică spre 
el. 

— Într-adevăr, ceva neobişnuit. 

Dorian se încordă. Numai Celaena şi Chaol 
cunoşteau adevărul despre harul lui magic - iar 
Chaol se închisese atât de mult în sinea lui, încât 
Dorian nu avea chef să se explice în faţa 
prietenului său. Însă castelul era plin de spioni şi 
de sicofanţi care nu voiau nimic altceva decât să 
folosească orice informaţii ar fi putut pentru a 


avansa în poziţiile lor, incluzând aici vânzarea 

prinţului moştenitor. Cine ştie cine îl văzuse pe 
coridoare sau în bibliotecă, cine descoperise acele 
teancuri de cărţi pe care le ascunsese în 
apartamentele Celaenei? De atunci le mutase în 
catacombă, unde se ducea din două în două seri - 
nu pentru răspunsuri la întrebările care îl chinuiau, 
ci pentru o oră de linişte deplină. 

Tatăl lui îşi reluă mâncatul. In viaţa lui nu 
fusese decât de câteva ori în apartamentele 
private ale tatălui său. Ar fi putut fi un conac de 
sine stătător împreună cu biblioteca, sufrageria şi 
camera lor de consiliu. Acestea ocupau o aripă 
întreagă a castelului de cleştar - o aripă opusă 
celei ocupate de mama lui Dorian. Părinţii lui nu 
împărţiseră niciodată un pat, iar el nu dorea în mod 
deosebit să ştie mai mult de atât. 

Descoperi că tatăl său îl privea, soarele 
dimineţii care trecea prin peretele de cleştar 
curbat făcând ca toate cicatricele şi tăieturile de pe 
chipul regelui să fie şi mai fioroase. 

— Azi trebuie să-l distrezi pe Aedion Ashryver. 

Dorian încercă să-şi păstreze calmul. 

— Să îndrăznesc să întreb de ce? 

— De vreme ce generalul Ashryver nu a izbutit 
să-şi aducă oamenii aici, se pare că are ceva timp 
liber aşteptând sosirea legiunii Bane. Ar fi benefic 
pentru voi amândoi să vă cunoaşteţi mai bine - 
mai ales că alegerea prietenilor tăi în ultima vreme 
a fost atât de... banală. 

Furia rece a harului său magic îşi făcea loc pe 
şira spinării, înţepându-l. 

— Cu tot respectul cuvenit, Tată, am două 


întâlniri pentru care trebuie să mă pregătesc şi... 

— Nu admit discuţii. 

Tatăl lui continua să mănânce. 

— Generalul Ashryver a fost anunţat şi te vei 
întâlni cu el la amiază în faţa apartamentului tău. 

Dorian ştia că ar fi trebuit să tacă, dar se trezi 
întrebând: 

— De ce îl tolerezi pe Aedion? De ce îl ţii în 
viaţă - de ce îl faci general? 

Fusese incapabil să înceteze să se întrebe asta 
încă de la sosirea bărbatului. 

Tatăl său îi aruncă un zâmbet vag, 
atoateştiutor. 

— Deoarece furia lui Aedion e o armă 
folositoare, iar el e capabil să-şi ţină oamenii în 
frâu. Nu va risca măcelărirea lor, nu când a pierdut 
atât de mult. Din pricina temerii a înăbuşit multe 
aşa-zise rebeliuni în Nord, căci el e pe deplin 
conştient că primii care ar suferi ar fi propriii lui 
oameni - civilii. 

In venele sale curgea acelaşi sânge ca acela al 
acestui bărbat atât de crud, însă Dorian zise: 

— Incă e surprinzător că l-aţi ţinut pe general 
aproape în captivitate - ceva mai mult decât un 
sclav. Să-l controlaţi doar prin intermediul fricii 
pare destul de periculos. 

Intr-adevăr, se întreba dacă tatăl lui îi spusese 
lui Aedion despre misiunea Celaenei în Wendlyn - 
patria strămoşilor cu sânge regal ai lui Aedion, 
unde verii lui Aedion, cei din familia Ashryver, încă 
domneau. Chiar dacă Aedion trâmbiţase despre 
numeroasele lui victorii în faţa rebelilor şi se purta 
de parcă ar fi deţinut el însuşi o jumătate de 
imperiu... Cât de multe îşi amintea Aedion despre 

neamul său de peste mări? 

Tatăl lui zise: 

— Am metodele mele de a-l ţine legat cu lesa 
pe Aedion, dacă va fi cazul s-o fac. Deocamdată, 
obrăznicia lui necioplită mă amuză. 

Tatăl lui făcu un gest cu bărbia spre uşă. 

— Totuşi, nu voi fi amuzat dacă vei rata azi 
întâlnirea cu el. 

Şi, uite aşa, tatăl lui îl dădu hrană Lupului. 


* 


În pofida ofertelor lui Dorian de a-i arăta lui 
Aedion menajeria, adăposturile pentru animale 
mici, grajdurile - ba chiar şi afurisita de bibliotecă 
-, generalul voia să facă un singur lucru: să se 
plimbe prin grădini. Aedion pretinse că se simțea 
neliniştit şi greoi de la prea multă mâncare de care 
avusese parte în seara precedentă, însă zâmbetul 
pe care i-l oferi lui Dorian sugera altceva. 

Aedion nu se osteni să-i vorbească, fiind prea 
preocupat să fredoneze melodii deşucheate şi să le 
cerceteze cu privirea pe femeile pe lângă care 
treceau. Îşi abandonase aparenţa de semicivilizat 
numai o dată, atunci când trecuseră pe o cărare 
îngustă flancată de tufe înalte de trandafiri - 
uimitoare vara, însă mortale iarna - şi gărzile 
rămăseseră în spatele lor, orbiţi pe moment. 
Suficient timp pentru ca Aedion să-l împingă pe 
Dorian într-unul dintre zidurile cu spini, fără să 
înceteze să fredoneze cântece indecente. 

O manevră iute îl împiedicase pe Dorian să 
cadă cu faţa în jos, însă îşi sfâşiase mantia şi se 

înţepase la mână. Decât să-i dea generalului 
satisfacția de a-l fi văzut şuierând şi examinându-şi 
tăieturile, Dorian îşi vâri degetele jupuite şi 
îngheţate în buzunare, atunci când gărzile li se 
alăturară. 

Vorbiră numai când Aedion se opri lângă o 
fântână şi îşi propti mâinile pline de cicatrice în 
şolduri, evaluând grădina din faţa sa de parcă ar fi 
fost un câmp de luptă. Aedion le zâmbi afectat 
celor şase gărzi care se ţineau în umbră în spatele 
lor, cu ochii strălucitori - atât de strălucitori, gândi 
Dorian, şi atât de familiari. 

— Un prinţ are nevoie de escortă în propriul 
palat? întrebă generalul. Mă simt insultat că n-au 
trimis şi mai multe gărzi să te apere de mine. 

— Consideri că ai putea învinge şase oameni? 

Lupul scoase un chicotit pe o tonalitate joasă şi 
ridică din umeri, plăseaua zgâriată a Sabiei din 
Orynth captând soarele aproape orbitor. 

— Nu cred că îţi voi spune, în caz că tatăl tău 
va decide vreodată că, în ciuda utilității mele, nu 
merită să-mi suporte temperamentul. 

Unele gărzi din spatele lor murmurară, dar 
Dorian zise: 

— Probabil că nu. 

Şi asta fu tot - tot ceea ce Aedion îi spuse în 
decursul plimbării lor îngheţate şi nefericite, până 
când generalul îi oferi un zâmbet strâmb şi îi zise: 

— Ai face mai bine să pui pe cineva să se uite 
la asta. 

Atunci îşi dădu seama Dorian că mâna dreaptă 
încă îi sângera. Aedion se întoarse. 

— iți mulţumesc pentru plimbare, prinţe, îi 

spuse generalul peste umăr, iar el o percepu mai 
curând ca pe o ameninţare. 

Aedion nu acţiona fără să aibă vreun motiv. 
Poate că generalul îl convinsese pe tatăl său să 
forţeze această excursie. Dar cu ce scop, Dorian 
nu-şi putea da seama. Doar dacă nu cumva Aedion 
voia să vadă ce fel de bărbat devenise Dorian şi 
cât de bine putea să joace jocul. Nu credea că 
războinicul se dădea în lături de la a evalua un 
potenţial aliat sau o posibilă ameninţare - Aedion, 
cu toată aroganţa lui, era deştept. Probabil că el 
vedea viaţa la curte ca pe un alt gen de câmp de 
luptă. 

Dorian lăsă gărzile, alese de Chaol pe 
sprânceană, să-l conducă înapoi în castelul 
minunat de cald, apoi îi concedie cu o mişcare a 
capului. Chaol nu venise azi şi el era recunoscător 
pentru asta - după discuţia despre harul lui magic, 
după ce Chaol refuzase să vorbească despre 
Celaena, Dorian nu era sigur despre ce altceva mai 
puteau să vorbească. Nu credea nicio clipă că 
prietenul lui, Chaol, avea să aprobe bucuros 
moartea oamenilor nevinovaţi, indiferent dacă 
erau prieteni sau duşmani. Chaol trebuia să ştie, în 
cazul acesta, că Celaena nu i-ar fi asasinat pe cei 
din casa regală de Ashryver, orice motiv ar fi avut. 
Insă n-avea niciun rost să-şi bată capul să 
vorbească cu Chaol, nu atunci când prietenul lui 
avea şi el secrete. 

Dorian se gândi iar la cuvintele întortocheate 
ale prietenului său în timp ce intra în catacombele 
vindecătorilor, fiind învăluit de mirosul de rozmarin 


şi mentă. Era un furnicar de încăperi pentru 
61 


consultaţie şi pentru aprovizionare, ţinute departe 
de ochii iscoditori ai celor din castelul de cleştar de 
deasupra. Exista încă un salon sus în castelul de 
cleştar, pentru cei care nu catadicseau să se 
aventureze până jos, dar acolo, în subteran, cei 
mai buni vindecători din Rifthold - şi din Adarlan - 
îşi perfecţionaseră şi îşi exersaseră meşteşugul 
timp de o mie de ani. Pietrele albe păreau să 
emane esenţa secolelor în care aici fuseseră 
uscate ierburi, dând sălilor subterane o senzaţie 
plăcută, deschisă. 

Dorian găsi un mic atelier unde o tânără era 
aplecată deasupra unei mese mari din stejar, în 
faţa ei aflându-se o varietate de borcane din sticlă, 
balanţe, mojare şi pistile, împreună cu fiole de 
lichid, ierburi atârnate şi oale care bolboroseau 
deasupra flăcăruilor solitare. Artele vindecătoare 
erau unele dintre puţinele pe care tatăl său nu le 
scosese complet în afara legii în urmă cu zece ani - 
deşi cândva, aşa auzise el, ele fuseseră chiar şi 
mai puternice. Odinioară, vindecătorii folosiseră 
magia pentru a drege şi a salva. Acum mai 
rămăseseră numai cu ceea ce natura le putea 
furniza. 

Dorian păşi în încăpere, iar tânăra îşi ridică 
privirea din cartea pe care o citea, un deget 
oprindu-se pe pagină. Nu era frumoasă, ci - 
drăguță. Contururile netede şi elegante, părul 
şaten împletit în cosiţă şi nuanţa de bronz auriu a 
pielii sugerau că măcar un membru al familiei ei 
provenea din Eyllwe. 

— Pot să... 

Ea îl privi cu atenţie şi făcu o plecăciune. 

— Înălțimea Voastră, zise ea, o undă de 
roşeaţă strecurându-i-se pe coloana netedă a 
gâtului. 

Dorian ridică mâna însângerată. 

— Tufe de spini. 

Tufe de trandafiri ar fi făcut ca tăieturile lui să 
pară cu mult mai jalnice. 

Ea continua să-şi ferească privirea, muşcându- 
şi buza de jos. 

— Desigur. 

Fata făcu un gest cu o mână subţire spre 
scaunul din lemn aflat în faţa ei. 

— Vă rog. Numai dacă... numai dacă n-aţi 
prefera o sală de consultaţii. 

De obicei lui Dorian îi displăcea să aibă de-a 
face cu bâlbâială şi vorbirea distorsionată, dar 
această tânără era încă atât de roşie şi atât de 
blândă la vorbă, încât îi spuse, înainte de a se 
strecura pe scaun: 

— Aici e bine. 

În timp ce ea mergea grăbită prin atelier, 
tăcerea îl apăsa. Mai întâi, fata îşi schimbă şorţul 
alb, murdar, apoi se spălă pe mâini preţ de un 
minut îndelungat, apoi adună tot soiul de bandaje 
şi cutii cu alifii, apoi un vas cu apă fierbinte şi 
cârpe curate, şi, în cele din urmă, trase un scaun 
de lângă masă pentru a se aşeza cu faţa la el. 

Niciunul nu spuse nimic atunci când ea îi spălă 
cu grijă şi îi examină mâna. Dar el se trezi privindu- 
i ochii căprui, siguranţa din degete şi roşeaţa care 
îi rămăsese pe gât şi pe faţă. 

— Mâna este... foarte complexă, murmură ea 


într-un sfârşit, studiindu-i tăieturile. Am vrut să mă 

asigur că nu era nimic vătămat şi că nu erau spini 
rămaşi acolo. 

Adăugă cu grabă: 

— Înălţimea Voastră. 

— Cred că arată mai rău decât este de fapt. 

Cu o atingere uşoară ca un fulg, ea întinse un 
strat de alifie pe mâna lui şi, ca un prost, el se 
înfioră. 

— Imi pare rău, murmură ea. Este pentru 
dezinfectarea tăieturilor. Preventiv. 

Păru să se strângă în sinea ei, de parcă el ar fi 
dat un ordin ca ea să fie spânzurată doar pentru 
atât. 

El îşi căută cuvintele. 

— Am avut parte şi de mai rău. 

Sună stupid, iar ea se opri pentru un moment 
înainte de a întinde mâna pentru a lua bandajele. 

— Ştiu, zise ea, apoi îi aruncă o privire. 

Ei, fir-ar să fie! Ce ochi uimitori! Ea îşi lăsă din 
nou privirea în jos, bandajându-i cu blândeţe mâna. 

— Sunt repartizată în aripa sudică a castelului 
- şi adesea sunt în schimbul de noapte. 

Acest fapt explica de ce i se părea atât de 
cunoscută. Nu îl vindecase numai pe el în acea 
noapte, cu o lună în urmă, ci şi pe Celaena, Chaol, 
Fleetfoot... fusese martora tuturor rănilor lor în 
aceste ultime şapte luni. 

— Imi pare rău, nu-mi amintesc numele tău... 

— Mă cheamă Sorscha, zise ea, cu toate că nu 
era niciun pic de supărare în glas, deşi ar fi trebuit 
să fie. 

Prinţul răsfăţat şi prietenii săi cu drepturi, prea 
absorbiți de propriile lor vieţi pentru a se deranja 

să înveţe numele vindecătoarei care îi cârpise iar şi 
iar. 

Ea termină de bandajat mâna, iar el îi spuse: 

— În caz că nu ţi-am spus-o destul de des, îţi 
mulţumesc. 

Acei ochi căprui, presăraţi cu puncte verzi, se 
ridicară din nou. Un zâmbet timid. 

— Prinţe, este o onoare. 

Incepu să-şi adune materialele. 

Luând-o drept o sugestie de a pleca, el se 
ridică şi îşi flexă degetele. 

— E bine. 

— Sunt răni minore, dar supravegheaţi-le. 

Sorscha vărsă apa murdară de sânge în 
chiuveta din fundul încăperii. 

— Şi nu trebuie să veniţi până aici data 
viitoare. Doar... doar să trimiteţi vorbă, Ilnălţimea 
Voastră. Suntem bucuroşi să ne ocupăm de 
Înălţimea Voastră. 

Ea se aplecă până la pământ, cu graţia unui 
dansator cu membre lungi. 

— În tot acest timp ai fost responsabilă de 
aripa de sud? 

Întrebarea din întrebare era destul de limpede: 
Ai văzut totul? Toate rănile inexplicabile? 

— Noi ţinem dosare ale pacienţilor noştri, zise 
Sorscha încet - astfel încât să nu fie auzită de 
nimeni care ar fi putut trece pe coridor prin dreptul 
uşii deschise. Însă uneori uităm să notăm tot. 

Ea nu spusese nimănui ceea ce văzuse, 
lucrurile care nu aveau nici cap, nici coadă. Dorian 
îi oferi o plecăciune de mulţumire şi ieşi cu paşi 
apăsaţi din încăpere. Câţi alţii, se întrebă el, 

văzuseră mai multe decât lăsau să se înţeleagă? 
Nu voia să ştie. 


Degetele Sorschăi, din fericire, încetară să mai 
tremure atunci când prinţul moştenitor părăsi 
catacombele. Prin graţia plină de dor a Silbei, zeiţa 
vindecătorilor şi aducătoarea păcii - şi a morţilor 
blânde -, ea reuşise să se stăpânească atunci când 
îi bandajase mâna. Sorscha se rezemă de blat şi 
slobozi o respiraţie lungă. 

Tăieturile nu meritau un bandaj, dar ea fusese 
egoistă şi proastă şi voise să-l ţină pe frumosul 
prinţ pe acel scaun cât de mult timp putuse. 

El nici măcar nu ştia cine e ea. 

Fusese numită vindecătoare plină cu un an în 
urmă şi fusese chemată să se ocupe de prinţ, de 
căpitan şi de prietena lor de nenumărate ori, iar 
prinţul moştenitor încă nu avea habar cine era ea. 

Nu-l minţise în legătură cu faptul că nu ţineau 
evidenţa tuturor lucrurilor, însă ea şi le amintea pe 
toate. Mai ales acea noapte din urmă cu o lună, 
când toţi trei fuseseră plini de sânge şi de noroi, iar 
ogarul fetei fusese rănit, fără nicio explicaţie şi fără 
ca cineva să se agite. lar fata, prietena lor... 

Campionul regelui. Asta era ea. 

lubita, se părea, atât a prinţului, cât şi a 
căpitanului, unul după altul. Sorscha o ajutase pe 
Amithy să o îngrijească pe tânără după duelul 
brutal pentru câştigarea titlului. Din când în când, 
ea se dusese să vadă cum se simţea tânăra şi îl 
găsise pe prinţ ţinând-o în braţe în pat. 

Ea se prefăcuse că nu conta, deoarece prinţul 
moştenitor avea o reputaţie notorie când era vorba 
de femei, dar... nu încetase să simtă o durere în 
piept. Apoi lucrurile se schimbaseră, iar când fata 
fusese otrăvită cu gloriela, căpitanul fusese cel 
care stătuse cu ea. Căpitanul, care se comporta ca 
un animal în cuşcă, umblase de colo până colo prin 
cameră, până ce pe Sorscha o lăsaseră nervii. Aşa 
că n-a fost surprinsă atunci când Philippa, 
camerista fetei, a venit la Sorscha câteva 
săptămâni mai târziu pentru a cere un tonic 
contraceptiv. Philippa nu spusese pentru cine era, 
dar Sorscha nu era proastă. 

Când, la o săptămână după asta, se ocupase 
de căpitan, şi de cele patru zgârieturi brutale de pe 
faţa lui şi de privirea încremenită din ochi, Sorscha 
înţelesese. Şi înţelesese şi ultima dată, atunci când 
prinţul, căpitanul şi fata fuseseră plini de sânge, 
împreună cu ogarul, că orice existase între cei trei 
se frânsese. 

Mai ales fata. Ce/aena îi auzise pe ei strigând-o 
uneori atunci când credeau că ea ieşise deja din 
cameră. Celaena Sardothien. Cel mai mare asasin 
din lume şi, acum, Campionul regelui. Un alt secret 
pe care Sorscha avea să-l păstreze fără ca ei să 
ştie vreodată. 

Ea era invizibilă. Şi se bucura de asta în cele 
mai multe dintre zile. 

Sorscha se încruntă privind masa plină de 
materiale. Avea vreo şase tonice şi cataplasme de 
făcut până la cină, toate complexe, toate lăsate pe 
capul ei de Amithy, care se folosea de rangul ei ori 


de câte ori putea. Pe deasupra, mai avea de scris 

şi scrisoarea săptămânală către prietena ei, care 
voia toate amănuntele legate de palat. Numai 
gândindu-se la câte treburi avea de făcut şi o 
apuca durerea de cap. 

Să fi fost oricine în locul prinţului, i-ar fi spus să 
se ducă să caute un alt vindecător. 

Sorscha se întoarse la treaba ei. Era sigură că 
el îi uitase numele din clipa în care plecase. Dorian 
era moştenitorul celui mai puternic imperiu din 
lume, iar Sorscha era fiica a doi imigranţi morţi 
dintr-un sat din Fenharrow care fusese ars din 
temelii - un sat pe care n-avea să şi-l amintească 
nimeni niciodată. 

Insă asta n-o împiedica să-l iubească, aşa cum 
încă o făcea, invizibilă şi în secret, de când îl 
văzuse pentru prima dată, cu şase ani în urmă. 


Capitolul 7 


Nimic altceva nu se mai apropie de Celaena şi 
Rowan după acea primă noapte. Sigur că el nu-i 
spuse nimic în legătură cu asta şi nici nu-i oferi 
mantia sa, nici altceva, pentru a o proteja 
împotriva frigului. Ea dormi ghemuită pe o parte, 
întorcându-se din două în două minute din pricina 
vreunei rădăcini sau a vreunei pietricele care o 
împungea în spate, sau tresărind din cauza 
ţipătului vreunei bufniţe - sau a ceva şi mai rău. 

Cam pe când lumina devenise cenuşie şi ceața 
se lăsa printre copaci, Celaena se simţea şi mai 
obosită decât fusese la căderea serii. După un mic 
dejun luat în tăcere, alcătuit din pâine, brânză şi 
mere, ea moţăi pe spinarea iepei sale când îşi 

reluară călătoria pe drumul ce urca dealul 
împădurit. 

Depăşiră câțiva oameni - majoritatea 
îndreptându-se, în căruţe, spre cine ştie ce târguri, 
toţi aruncându-i priviri pe furiş lui Rowan şi 
făcându-le loc. Câţiva  murmurau rugăciuni, 
implorând mila. 

Ea auzise de mult timp despre convieţuirea 
paşnică a oamenilor din Wendlyn cu Fae, astfel 
încât teroarea pe care o întâlniră era pricinuită de 
Rowan însuşi. Tatuajul nu era de ajutor. Celaena 
cugetase dacă să-l întrebe ce însemnau acele 
cuvinte, însă acest lucru ar fi însemnat să-i 
vorbească. lar ar fi însemnat să clădească un soi 
de... relaţie. Se săturase de prieteni. Şi de faptul că 
unii dintre ei mureau. 

Aşa că îşi tinu gura întreaga zi în care călăriră 
prin Munţii Cambrian. Pădurea era din ce în ce mai 
luxuriantă şi mai deasă şi, pe măsură ce drumul 
urca, cu atât mai sumbră era atmosfera, văluri de 
ceaţă lăsându-se peste ei, mângâindu-i faţa, gâtul, 
spatele. 

După încă o noapte friguroasă şi un alt popas 
nenorocit departe de drum, porniră din nou călare 
în zori. Până atunci, ceața îi pătrunsese prin haine 
până la piele şi i se instalase în oase. 

În cea de-a treia seară, ea renunţase să mai 
spere la un foc. Ba chiar se împăcase cu frigul, cu 
rădăcinile nesuferite şi cu foamea pe care nu 
reuşea să şi-o potolească, indiferent cât de multă 
pâine şi brânză ar fi mâncat. Cumva, durerile şi 
usturimile se ostoiau. 


Nu era alinare, ci... abaterea atenţiei. 

Binevenită. Meritată. 

Nu voia să ştie ce însemna acest lucru pentru 
ea. Nu şi-ar fi putut permite să meargă atât de 
departe cu introspecţia. Ajunsese foarte aproape 
de asta în ziua în care îl văzuse pe Prinţul Galan. ŞI 
îi fusese de ajuns. 

Părăsiră poteca în ultimele ore ale după- 
amiezii, scurtând peste terenurile acoperite de 
muşchi, care le amortiza paşii. Nu mai văzuse un 
oraş de zile întregi, iar stâncile cenușii erau acum 
cioplite cu spire şi modele. Celaena presupuse că 
erau marcaje - un avertisment pentru ca oamenii 
să stea naibii departe. 

Probabil că se aflau la încă o săptămână 
distanţă de Doranelle, dar Rowan mergea înainte 
pe la poalele munţilor, nu prin ei, urcând tot mai 
sus, urcuşul fiind întrerupt din când în când de 
platouri şi de câmpuri cu flori sălbatice. Nu văzuse 
niciun punct de observaţie, aşa că nu avea habar 
unde se aflau sau cât de sus erau. Doar pădurea 
nemărginită, urcuşul infinit şi ceața nesfârşită. 

Simti mirosul de fum înainte să vadă luminile. 
Nu erau focuri de tabără, ci lumini de la o clădire 
care răsărea dintre copaci, îmbrăţişând panta 
muntoasă. Pietrele erau negre şi vechi - cioplite 
din altceva decât granitul prezent pretutindeni. Îşi 
forţa privirea, însă nu-i scăpă inelul de stânci înalte 
întreţesute printre copaci, înconjurând întreaga 
fortăreață. Era greu să nu le vezi atunci când 
călăreai printre doi megaliţi care se curbau unul 
înspre celălalt, asemenea coarnelor unei bestii 
uriaşe, şi simţi pe piele un curent zbârnâitor. 

Protecţii - protecţii magice. | se întoarse 

stomacul. Dacă nu ţineau duşmanii la distanţă, cu 
siguranţă serveau drept alarmă. Ceea ce însemna 
că cele trei siluete care patrulau în fiecare dintre 
cele trei turnuri, cele şase de pe zidul exterior de 
susţinere şi cele trei de la poarta de lemn ştiau 
deja că ei se apropiau. Bărbaţi şi femei în armuri 
uşoare din piele şi înarmaţi cu spade, pumnale şi 
arcuri le supravegheau apropierea. 

— Cred că mai bine aş rămâne în pădure, rosti 
ea, primele ei cuvinte după zile întregi. 

Rowan o ignoră. Nici măcar nu ridică un braţ 
pentru a saluta străjerii. Probabil că acest loc îi era 
cunoscut dacă nu binevoia să dea bineţe. Pe 
măsură ce se apropiau de vechea fortăreață - care 
era ceva mai întinsă decât cele câteva turnuri de 
veghe prinse laolaltă de o clădire de legătură 
mare, smălțuită cu licheni şi muşchi - ea îşi făcu 
calculele. Probabil că era un avanpost de graniţă, 
un punct la jumătatea distanţei dintre tărâmul 
muritorilor şi Doranelle. Poate că, în cele din urmă, 
ea avea să beneficieze de un loc cald de dormit, fie 
chiar şi numai pentru o noapte. 

Gărzile îl salutară pe Rowan, care nu catadicsi 
să le arunce nici măcar o privire. Purtau cu toţii 
glugi, mascând orice semn al moştenirii lor. Erau 
oare Fae? Rowan se prea poate să nu-i fi vorbit în 
cea mai mare parte a călătoriei lor - îi arătase 
acelaşi interes pe care l-ar fi arătat faţă de o 
movilă de rahat -, dar dacă stătea cu Fae... ceilalţi 
ar fi putut avea întrebări. 

Intrând în curtea largă de dincolo de ziduri, ea 
cuprinse cu privirea toate detaliile, toate ieşirile, 


toate punctele slabe, în timp ce doi rândaşi, care 

arătau mai degrabă ca nişte muritori, se repeziră 
să-i ajute să descalece. Totul părea nemişcat. De 
parcă până şi pietrele şi-ar fi ţinut respiraţia. De 
parcă ar fi fost în aşteptare. Senzaţia se înrăutăţi 
atunci când, fără un cuvânt, Rowan o conduse în 
interiorul sumbru al clădirii principale, urcând un 
şir de trepte înguste din piatră până în ceea ce 
părea a fi un birou mic. 

Nu mobila din stejar sculptat, draperiile verzi 
decolorate sau căldura focului o făcură să se 
oprească încremenită, ci femeia cu părul negru 
care şedea la birou. Maeve, regina poporului Fae. 

Mătuşa ei. 

Şi apoi urmară cuvintele de care fusese 
îngrozită timp de zece ani. 

— Salutare, Aelin Galathynius. 


Capitolul 8 


Celaena dădu înapoi, ştiind exact câţi paşi ar fi 
fost necesari pentru a ieşi pe coridor, dar se izbi de 
un trup tare, de neclintit, exact atunci când uşa se 
trânti în urma lor. Mâinile îi tremurau atât de tare, 
încât nici măcar nu îşi bătu capul să-şi ia armele - 
sau pe ale lui Rowan. El ar fi secerat-o în clipa în 
care Maeve ar fi dat porunca. 

Celaenei i se scurse sângele din obraji. Se forţă 
să inspire o dată. Şi încă o dată. Apoi rosti pe o 
voce mult prea liniştită: 

— Aelin Galathynius a murit. 

Simpla menționare cu voce tare a numelui ei - 
a afurisitului de nume de care fusese îngrozită şi 


pe care îl urâse şi încercase să-l uite... 

Maeve îi surâse, lăsând să se vadă caninii ei 
micuţi. 

— Hai să nu ne facem probleme în privinţa 
unor minciuni. 

Nu era o minciună. Acea fată, acea prinţesă 
murise într-un râu cu un deceniu în urmă. Celaena 
nu era Aelin Galathynius, aşa cum nu era nici o altă 
persoană. 

În cameră era mult prea cald - încăperea era 
mult prea mică, iar Rowan, în spatele ei, părea o 
imensă forţă a naturii. 

Nu avea să primească timp să se adune, să 
conceapă scuze şi jumătăţi de adevăr, aşa cum ar 
fi trebuit să facă în ultimele câteva zile, în loc să 
cedeze tăcerii şi frigului înceţoşat. Avea să o 
înfrunte pe regina Fae aşa cum Maeve voia să fie 
înfruntată. Şi într-o fortăreață care părea să fie cu 
mult sub nivelul femeii frumoase, cu părul ca pana 
corbului, care o privea cu ochi negri, adânci. 

Zeilor! Zei/or! 

În perfecțiunea ei, Maeve era înfricoşătoare, 
perfect nemişcată, eternă şi calmă, radiind o graţie 
antică. Bruneta soră a blondei Mab. 

Celaena se păcălise singură crezând că avea 
să fie uşor. Încă era lipită de Rowan, de parcă asta 
ar fi fost un perete. Un perete impenetrabil, la fel 
de vechi precum pietrele magice de apărare care 
înconjurau fortăreața. Rowan  păşi înapoi, 
îndepărtându-se de ea cu dezinvoltura lui 
puternică, de prădător, şi se sprijini de uşă. Ea nu 
avea să iasă până ce nu i-ar fi îngăduit Maeve. 

Regina Fae rămase tăcută, cu degetele ei 


lungi, albe ca luna, împleticite în poala rochiei ei 

violet, cu o bufniţă albă cocoţată pe spătarul 
scaunului. Nu-şi făcea probleme în privinţa unei 
coroane, iar Celaena bănuia că nici nu-i trebuia 
una. Toate fiinţele de pe pământ ştiau cine era - ce 
era -, chiar dacă erau oarbe şi surde. Maeve, 
chipul a o mie de legende... şi coşmaruri. Despre 
ea se scriseseră epopei, poeme şi cântece, atât de 
multe, încât unii credeau că era doar un mit. Dar 
iată visul - coşmarul - în carne şi oase. 

Situaţia ar putea funcționa în beneficiul tău. Ai 
primi răspunsurile de care ai nevoie chiar aici, 
chiar acum. Te-ai întoarce în Adarlan în numai 
câteva zile. Doar... respiră. 

Să respire se dovedi a fi mai degrabă dificil 
atunci când regina, care era cunoscută pentru că îi 
aducea în pragul nebuniei pe bărbaţi doar pentru 
propriul amuzament, observa orice mişcare 
imperceptibilă a gâtlejului ei. Bufnița cocoțată pe 
scaunul lui Maeve - Fae sau o bestie reală? - o 
privea şi ea. Ghearele acesteia erau adânc înfipte 
în lemnul scaunului. 

Totuşi, era oarecum absurd - Maeve să se 
întreţină cu oaspeţii într-o încăpere pe jumătate 
putrezită, aşezată la un birou pătat cu Wyrd ştia 
ce. O, zeilor, faptul că Maeve era aşezată la un 
birou. Ar fi trebuit să se afle într-o vâlcea eterică, 
înconjurată de himere făcând reverenţe şi de 
fecioare dansând după muzica harfelor şi a 
lăutelor, citind în stelele rotitoare de parcă ar fi 
fost poezie. Nu aici. 

Celaena făcu o plecăciune adâncă. Presupuse 
că ar fi trebuit să se lase în genunchi, însă - deja 
mirosea groaznic, iar faţa încă îi era zgâriată şi 

învineţită de la încăierarea din Varese. Când 
Celaena se ridică, Maeve îşi păstră zâmbetul 
superficial. Un păianjen care priveşte o muscă 
prinsă în pânza sa. 

— Presupun că, după o baie bună, vei semăna 
destul de bine cu mama ta. 

Aşadar, fără schimburi de amabilităţi. Maeve o 
ataca fără milă. Putea să se descurce cu aşa ceva. 
Putea ignora durerea şi groaza pentru a căpăta ce 
voia. Celaena zâmbi la fel de superficial şi spuse: 

— Dacă aş fi ştiut pe cine urma să întâlnesc, aş 
fi putut să-l implor pe cel care m-a escortat să-mi 
acorde răgazul necesar să mă primenesc. 

Nu se simţi prost nici măcar pentru o clipită 
pentru faptul că îl arunca pe Rowan în groapa 
leilor. 

Ochii de obsidian ai lui Maeve licăriră înspre 
Rowan, care era, în continuare, rezemat de uşă. Ar 
fi putut jura că vede o urmă de aprobare în 
zâmbetul reginei Fae. De parcă istovitoarea 
călătorie ar fi făcut parte din plan. Insă, de ce? De 
ce să o fi adus în asemenea condiţii? 

— Mă tem că trebuie să iau asupra mea vina 
pentru ritmul rapid, zise Maeve. Cu toate că 
presupun că el ar fi putut să se deranjeze măcar 
să-ţi găsească pe drum un iaz în care să te 
îmbăiezi. 

Regina Regatului Fae ridică o mână elegantă, 
gesticulând în direcţia războinicului. 

— Prinţul Rowan... 

Prinţ. Celaena îşi reprimă nevoia imperioasă de 
a se întoarce spre el. 


— ...e din stirpea surorii mele Mora. E un fel de 

nepot pentru mine şi un membru al casei mele. O 
rudă extrem de îndepărtată de-a ta; există o 
obârşie care vă leagă. 

O altă încercare de a o prinde pe picior greşit. 

— Nu mai spuneţi! 

Poate că nu era cel mai bun răspuns. Probabil 
că ar fi trebuit să fie la podea, ploconindu-se în 
aşteptarea unor răspunsuri. Şi avea senzaţia că 
avea să ajungă în acel punct destul de curând. 
Însă... 

— Te întrebi, probabil, de ce i-am cerut 
prinţului Rowan să te aducă aici, spuse Maeve, 
privind-o meditativ. 

Pentru Nehemia, avea să intre în joc. Celaena 
îşi muşcă limba suficient de tare cât să-şi ţină 
închisă gura aia afurisită. 

Maeve îşi puse mâinile albe pe birou. 

— Am aşteptat mult, mult timp să te întâlnesc. 
Şi cum nu părăsesc aceste ţinuturi, nu te puteam 
vedea. Cel puţin, nu cu ochii mei. 

Unghiile lungi ale reginei sclipiră în lumină. 

Existau legende şoptite la gura sobelor despre 
cealaltă piele pe care o purta Maeve. Nimeni nu 
supravieţuise pentru a spune mai mult decât 
umbre, gheare şi un întuneric care iţi devorează 
sufletul. 

— Ei au încălcat legile mele, ştii bine. Părinţii 
tăi mi-au nesocotit poruncile atunci când au fugit 
împreună. Obârşiile lor erau prea volatile pentru a 
fi amestecate, dar mama ta a promis că mă va lăsa 
să te văd după ce te vei fi născut. 

Maeve îşi înălţă capul într-un mod straniu de 


asemănător cu bufnița din spatele ei. 

— În următorii opt ani după naşterea ta, s-a 
dovedit că a fost mereu prea ocupată pentru a-şi 
ţine jurământul. 

Dacă mama ei încălcase o promisiune... dacă 
mama ei o ţinuse departe de Maeve, însemna că 
avusese un motiv bine întemeiat. Un motiv care îi 
stimula Celaenei marginile memoriei, o porţiune de 
amintire estompată. 

— Insă acum eşti aici, zise Maeve, părând să se 
apropie fără să se mişte. Şi ai devenit femeie în 
toată firea. Ochii mei de peste mări şi ţări mi-au 
adus povestiri îngrozitoare şi stranii despre tine. 
Privindu-ţi cicatricele şi armele, mă întreb dacă 
acestea nu sunt totuşi adevărate. Cum ar fi de 
exemplu povestea pe care am auzit-o acum un an, 
potrivit căreia un asasin cu ochi de Ashryver a fost 
localizat de către încornoratul Lord al Nordului într- 
o căruţă pentru... 

— Ajunge. 

Celaena îi aruncă o privire lui Rowan, care 
asculta absorbit, de parcă ar fi fost prima dată 
când auzea despre acea întâmplare. Nu voia ca el 
să ştie despre Endovier - nu voia acea 
compătimire. 

— Imi cunosc trecutul. 

li aruncă o căutătură urâtă lui Rowan, prin care 
îi spunea să-şi vadă de treburile lui. El îşi mută 
alene privirea, iarăşi plictisit, cu aroganţa specifică 
nemuritorilor. Celaena o privi pe Maeve în faţă, 
vârându-şi mâinile în buzunare. 

— Da, sunt o asasină. 

Un pufnet scurt din spate, însă fata nu îndrăzni 


să-şi ia ochii de la Maeve. 

— Şi celelalte haruri ale tale? întrebă Maeve cu 
nările dilatate, adulmecând. Ce s-a ales de ele? 

— La fel ca toată lumea de pe continentul meu, 
n-am putut să le accesez. 

Maeve clipi, iar Celaena ştiu - ştiu că Maeve 
putea mirosi adevărul spus pe jumătate. 

— Nu mai eşti pe continentul tău, toarse 
Maeve. 

Fugi. Toate instinctele îi urlară odată cu acel 
cuvânt. Nutrea sentimentul că Ochiul Elenei nu 
avea să-i fie de folos, însă îşi dorea oricum să-l fi 
avut. La drept vorbind, îşi dorea ca răposata regină 
să fi fost acolo. Rowan era încă la uşă - dar, dacă 
era iute, dacă îl păcălea... 

Un crâmpei de amintire o orbi, strălucitor şi de 
necontrolat, dezlănţuit de instinctul care o implora 
să o ia la goană. Arareori mama ei permitea unui 
Fae să intre în casa lor, chiar şi celor din neamul ei. 
Numai câtorva persoane de încredere le era 
îngăduit să înnopteze la ei, însă toţi vizitatorii Fae 
erau supravegheați îndeaproape înainte de asta şi, 
pe durata şederii lor, Celaena era sechestrată în 
apartamentele private ale familiei. Ea considerase 
mereu că era o măsură de protecţie exagerată, 
însă acum... 

—  Arată-mi, şopti Maeve, zâmbind ca un 
păianjen. 

Fugi. Fugi. 

Încă mai simţea arsura focului albastru care 
explodase în exteriorul ei pe acel tărâm demonic, 
continua să-i vadă chipul lui Chaol după ce 
pierduse controlul asupra lui. O mişcare greşită, o 
respirație greşită şi ar fi putut să-l ucidă pe el şi pe 

Fleetfoot. 

Bufnița foşni din aripi, lemnul gemând sub 
ghearele ei, iar întunecimea din ochii lui Maeve se 
răspândi, întinzându-se. In aer era un puls slab, o 
palpitaţie în sângele ei. O bătaie, apoi simţi o lamă 
ascuţită care îi despica mintea - de parcă Maeve ar 
fi încercat să-i despice craniul şi să privească 
înăuntru. Impingând, testând, gustând... 

Luptându-se pentru a-şi păstra respiraţia 
egală, Celaena îşi poziţionă mâinile în aşa fel încât 
să poată apuca armele cu uşurinţă, timp în care 
respinse atacul ghearelor în minte. Maeve lăsă să-i 
scape un hohot de râs şi apăsarea din capul ei 
încetă. 

— Mama ta te-a ţinut ascunsă de mine ani la 
rând, zise Maeve. Ea şi tatăl tău au avut 
dintotdeauna un har remarcabil de a şti când ochii 
mei te căutau. Un har atât de rar - abilitatea de a 
chema şi de a manipula focul. Sunt extrem de 
puţini cei care posedă mai mult de o fărâmă din el; 
sunt şi mai puţini cei care pot să-i stăpânească 
dezlănţuirea. Şi totuşi, mama ta voia ca tu să-ți 
înăbuşi puterea - deşi ştia că eu voiam doar ca tu 
să i te supui. 

Celaena îşi simţi respiraţia usturătoare în 
gâtlej. O altă licărire de memorie - a lecţiilor 
despre cum să stingi focuri, nu despre cum să le 
işti. 

Maeve continuă: 

— Uite cât de bine s-au brodit toate pentru ei. 

Celaenei îi îngheţă sângele în vene. Orice urmă 
de instinct de autoconservare îi ieşi din minte. 


— Unde erai tu acum zece ani? rosti pe un ton 

atât de jos, cu vorbe izvorâte din profunzimea 
sufletului ei zdrenţuit, încât păru mai curând un 
mârâit. 

Maeve îşi înclină uşor capul. 

— Nu sunt amabilă atunci când sunt minţită. 

Incruntarea de pe chipul Celaenei tremură. 
Căzu drept în străfundurile fiinţei ei. Ajutorul 
pentru Terrasen nu venise niciodată de la Fae. Din 
Wendlyn. Şi totul se întâmplase deoarece... 
deoarece... 

— Nu mai am mult timp de petrecut cu tine, îi 
spuse Maeve. Aşa că dă-mi voie să vorbesc pe 
şleau: ochii mei mi-au spus că ai întrebări. Intrebări 
pe care niciun muritor nu are dreptul să le pună - 
despre chei. 

Legenda spunea că Maeve putea comunica cu 
lumea spiritelor - oare Elena îi spusese, sau 
Nehemia? Celaena deschise gura, dar Maeve ridică 
o mână. 

— ţi voi da acele răspunsuri. Poţi veni la mine 
în Doranelle pentru a le primi. 

— De ce nu... 

Urmă un mârâit din partea lui Rowan la auzul 
întreruperii. 

— Întrucât sunt răspunsuri care necesită timp, 
îi zise Maeve, apoi adăugă lent, de parcă ar fi 
savurat fiecare cuvânt în parte: Şi sunt răspunsuri 
pe care încă nu le-ai câştigat. 

— Spune-mi ce pot face pentru a le câştiga şi 
voi face. 

Proasta. Un răspuns demn de o afurisită de 
proastă. 


— E periculos să te oferi fără a cunoaşte preţul. 

— Vrei să-ţi arăt harul meu magic? ŢIi-l voi 
arăta. Dar nu aici... nu... 

— Nu am niciun interes în a vedea cum îţi 
depui harul magic la picioarele mele ca pe un sac 
de grâne. Vreau să văd ce poţi face cu el, Aelin 
Galathynius - ceea ce deocamdată nu pare a fi 
cine ştie ce. 

Celaenei i se strânse stomacul la auzul 
blestematului de nume. 

— Vreau să văd ce vei deveni în împrejurările 
potrivite. 

— Eu nu... 

— Eu nu le permit muritorilor sau corciturilor să 
intre în Doranelle. Pentru ca o corcitură să intre în 
regatul meu, aceasta trebuie să se dovedească 
atât înzestrată, cât şi demnă de asta. Mistward, 
această fortăreață - făcu un gest cu mâna pentru a 
cuprinde întreaga încăpere - este una dintre 
multele terenuri de probă. Şi un loc unde toţi cei 
care nu trec testul îşi pot petrece zilele. 

De sub o teamă crescândă, o cuprinse o 
licărire de dezgust. Corcitură - o spusese cu un 
asemenea dispreţ. 

— Şi la ce fel de test mă pot aştepta înainte de 
a fi considerată demnă? 

Maeve făcu un gest spre Rowan, care nu se 
mişcase de la uşă. 

— Vei veni la mine odată ce prinţul Rowan va 
decide că îţi stăpâneşti harurile. Te va antrena aici. 
Şi nu vei pune piciorul în Doranelle până ce el nu 
va socoti pregătirea ta încheiată. 

După ce înfruntase prostiile pe care le văzuse 


în castelul de cleştar - demoni, vrăjitoare, regele - 

antrenamentul cu Rowan, fie el şi în magie, părea 
mai degrabă ceva banal. 

Dar - dar putea să dureze săptămâni. Luni. Ani. 
Ceaţa familiară a nimicului îşi făcu simțită apariţia, 
amenințând să o sufoce încă o dată. O reprimă 
destul cât să spună: 

— Ceea ce trebuie să ştiu nu este ceva ce 
poate aştepta... 

— Vrei răspunsuri cu privire la chei, 
moştenitoare din Terrasen? Atunci, acestea te vor 
aştepta în Doranelle. Restul depinde de tine. 

—  Întocmai, îi scăpă Celaenei. Vei răspunde 
întocmai la întrebările mele despre chei. 

Maeve zâmbi, şi nu era un lucru prea plăcut. 

— În cazul acesta, n-ai uitat toate căile 
noastre. 

Când Celaena nu reacţionă, Maeve adăugă: 

— Îţi voi răspunde întocmai la toate întrebările 
tale despre chei. 

Poate ar fi fost mai uşor să plece. Să se ducă 
să găsească o altă fiinţă străveche pe care să o 
bată la cap în legătură cu adevărul. Celaena inspiră 
şi expiră, inspiră şi expiră. Maeve fusese acolo - 
fusese prezentă în zorii acestei lumi, în timpul 
războaielor Valg. Ea deținuse cheile Wyrd. Ştia cum 
arătau, ce simţeai când le aveai. Poate că ştia şi 
unde le ascunsese Brannon - mai ales pe ultima, 
cheia fără nume, iar dacă Celaena ar fi putut găsi o 
cale de a fura cheile de la rege, de a-l distruge, de 
a-i opri armatele şi de a elibera Eyllwe, dacă ar fi 
putut găsi măcar o cheie Wyrd... 

— Ce fel de antrenament... 


— Prinţul Rowan îţi va explica detaliile. 
82 


Deocamdată, te va conduce în apartamentul tău să 
te odihneşti. 

Celaena o privi pe Maeve drept în ochii ei 
ucigători. 

— Juri că ai să-mi spui ceea ce trebuie să ştiu? 

— Eu nu-mi încalc promisiunile. Şi am impresia 
că, în această privinţă, nici tu nu eşti ca mama ta. 

Căţea. Cățea voia ea să rostească şuierător. 
Însă ochii lui Maeve licăriră spre palma dreaptă a 
Celaenei. Ştia totul. Prin intermediul spionilor, al 
puterii sau al ghicitului, Maeve ştia totul despre ea 
şi despre jurământul făcut Nehemiei. 

— În ce scop? o întrebă Celaena blând, furia şi 
teama trăgând-o în jos într-o epuizare inevitabilă. 
Vrei să mă antrenez numai pentru a-mi batjocori 
talentele? 

Maeve îşi trecu un deget alb ca luna peste 
capul bufniței. 

— Îmi doresc să devii ce ai fost născută să fii. 
Să devii regină. 


Să devii regină. 

În acea noapte, cuvintele nu-i dădură pace 
Celaenei - o împiedicară să doarmă, cu toate că 
era atât de obosită, încât ar fi putut plânge după 
Silba cea cu ochiul întunecat pentru a-i pune capăt 
nefericirii. Regină. Cuvântul pulsa laolaltă cu buza 
recent crăpată şi care de asemenea făcea ca 
somnul să-i fie inconfortabil. 

Îi putea mulţumi lui Rowan pentru asta. 


După porunca lui Maeve, Celaena nu se 

obosise să-şi ia rămas-bun înainte de a ieşi. Rowan 
se dăduse din calea ei numai fiindcă Maeve 
încuviinţase cu o mişcare a capului, iar el o urmase 
pe Celaena pe un coridor îngust care mirosea a 
carne friptă şi a usturoi. Stomacul ei protestase 
zgomotos, dar probabil că intestinele ei ar fi 
aruncat totul afară în secunda în care ar fi înghiţit 
ceva. Aşa că îl urmase pe Rowan pe coridor, în jos 
pe scări, fiecare pas alternând între un control de 
fier al voinţei şi o furie crescândă. 

Stângul. Nehemia. 

Dreptul. Ai făcut un jurământ şi ţi-l vei ţine, 
prin orice mijloace vor fi necesare. 

Stângul. Antrenament. Regină. 

Dreptul. Cățea. Cătea manipulatoare, cu sânge 
rece, sadică. 

În faţa ei, Rowan păşea tăcut peste pietrele 
negre ale coridorului. Torţele nu fuseseră încă 
aprinse, iar în interiorul întunecos de-abia îşi dădea 
seama că el era prezent. Insă ştia că acolo - fie şi 
numai fiindcă aproape că simţea mânia radiind 
dinspre el. Bun. Cel puţin încă o persoană nu era 
foarte încântată de acest târg. 

Antrenament. Antrenament. 

Toată viaţa ei fusese un antrenament, din clipa 
în care se născuse. Rowan o putea antrena până 
leşina şi, atâta timp cât avea să-i aducă 
răspunsurile cu privire la cheile Wyrd, ea avea să 
joace până la capăt. 

Nici măcar nu avea un tron, o coroană sau o 
curte. Nu le voia. Şi putea să-l dea jos pe rege şi 
fiind, pur şi simplu, Celaena Sardothein. 

Îşi strânse pumnii. 

Nu se întâlniră cu nimeni în timp ce coborâră o 
scară întortocheată şi porniră apoi pe un alt 
coridor. Oare locuitorii acelei fortărețe - Maeve o 
numise Mistward - ştiau cine era în acel birou de la 
etaj? Maeve probabil că se simţea bine îngrozindu- 
i. Poate că ea îi ţinea pe toţi în sclavie printr-un 
târg sau altul - corcituri le spusese ea. 
Dezgustător. Era dezgustător, să-i ţină acolo numai 
pentru că aveau o descendență mixtă de care nu 
erau ei vinovaţi. 

În cele din urmă, Celaena deschise gura: 

— Probabil că tu eşti foarte important pentru 
Majestatea Ei Nemuritoare dacă te însărcinează cu 
dădăcitul. 

— Dat fiind trecutul tău, nu are încredere în 
nimeni în afară de cei mai buni pentru a te face să 
stai la locul tău. 

O, prinţul voia scandal. Controlul de sine de 
care dăduse dovadă pe drumul spre fortăreață 
atârna de un fir. Bun. 

— S-o faci pe războinicul în pădure nu pare a fi 
cel mai grozav indicator de har. 

— Am luptat pe câmpuri de bătălie cu mult 
înainte ca tu, părinţii tăi sau stră-unchiul tău să fi 
fost măcar născuţi. 

Ea se zbârli - exact ceea ce-şi dorea el. 

— Cu cine să lupţi aici, dacă nu punem la 
socoteală animalele şi păsările? 

Tăcere. Apoi: 

— Lumea e un loc cu mult mai mare şi mai 
periculos decât ţi-ai putea imagina, fetiţă. 
Consideră-te norocoasă să ai parte de orice 


antrenament, să ai şansa să te afirmi. 
85 


— Am văzut destul din lumea asta mare şi 
periculoasă, prinţişorule. 

Un râs delicat, dezagreabil. 

— Aşteaptă puţin, Ae/in. 

O altă împunsătură, iar ea nu putu rezista 
tentaţiei. 

— Nu-mi spune aşa. 

— E numele tău. N-am de gând să te strig 
altfel. 

Ea păşi în calea lui, ajungând aproape de acei 
canini prea ascuţiţi. 

— Nimeni de aici nu trebuie să ştie cine sunt. 
Înţelegi? 

Ochii lui verzi luciră, animalici, în întuneric. 

— Mătuşa mea mi-a dat o sarcină mai grea 
decât îşi dă seama. Mătuşa mea. Nu mătuşa 
noastră. 

Şi atunci ea rosti cel mai rău lucru pe care l-ar 
fi putut rosti în viaţa ei, scăldându-se în ura pură a 
acestuia. 

— Fae ca tine mă fac să înţeleg mai bine 
acţiunile regelui din Adarlan, aşa cred. 

Mai rapid decât ar fi putut ea să simtă, mai 
rapid decât orice pe lume, el îi dădu un pumn. 

Ea se eschivă destul cât să-şi salveze nasul de 
la a fi zdrobit, însă primi lovitura în gură. Se izbi cu 
capul de perete şi simţi gustul sângelui. Bun. 

El se lansă din nou cu acea viteză 
supranaturală - sau ar fi făcut-o, dar, cu o iuţeală 
egală, îşi opri cea de-a doua lovitură înainte de a-i 
fractura maxilarul şi mârâi în faţa ei, grav şi 
ranchiunos. 


Respirația ei deveni sacadată în timp ce 

torcea: 

— Fă-o! 

El părea mai interesat să-i sfâşie beregata 
decât să vorbească, însă păstră limita pe care o 
trasase. 

— De ce ţi-aş da ceea ce vrei? 

— Eşti la fel de inutil ca restul fraţilor tăi. 

El lăsă să-i scape un hohot de râs delicat, fatal, 
care îi râcâi Celaenei starea de iritare. 

— Dacă eşti atât de disperată să mănânci 
piatră, dă-i înainte: data viitoare te las să încerci să 
mă nimereşti. 

Ea avea destulă minte cât să nu asculte. Dar în 
sângele ei exista un asemenea vuiet, încât nu mai 
putea vedea bine, gândi bine, respira bine. Aşa că 
dădu naibii consecinţele în timp ce se răsucea. 

Celaena nu lovi decât aerul - aerul, iar apoi 
piciorul lui se încolăci după al ei într-o manevră 
eficientă care o trimise împleticindu-se în perete 
încă o dată. Imposibil - el o făcuse să se 
poticnească de parcă n-ar fi fost nimic altceva 
decât o novice tremurândă. 

El se afla acum la câţiva metri, cu braţele 
încrucişate. Ea scuipă sânge şi înjură. El zâmbi cu 
superioritate. Era destul pentru a o trimite cu 
repeziciune asupra lui pentru a-l placa, a-i trage un 
pumn, a-l strangula, nici ea nu ştia sigur. 

Ea prinse fenta lui de stânga, dar când ea se 
eschivă spre dreapta, el se mişcă atât de iute, 
încât, în pofida antrenamentului ei de o viaţă, se 
izbi de un coş de jar înnegrit din spatele lui. 
Zăngănitul reverberă prin coridorul prea tăcut 


atunci când ea ateriză pe podeaua de piatră cu 

faţa în jos, cu dinţii vibrându-i. 

— După cum am spus, rânji batjocoritor 
Rowan, ai multe de învăţat. Despre toate cele. 

Cu buza deja durând-o şi umflându-se, ea îi 
spuse exact ce putea să se ducă să-şi facă singur. 

El porni pe coridor. 

— Data viitoare când vei mai spune aşa ceva, 
zise el fără să privească înapoi, peste umăr, te voi 
pune să tai lemne o lună. 

Fumegând, cu ura şi ruşinea făcându-i chipul 
să ia foc, Celaena se ridică în picioare. El o 
abandonă într-o încăpere foarte mică, foarte 
friguroasă, care părea ceva mai mare decât o 
celulă de închisoare, lăsând-o să facă cei doi paşi 
înăuntru, înainte de a-i spune: 

— Dă-mi armele! 

— De ce? Şi nu. 

Al naibii să fie dacă îşi imagina că avea să-i 
dea pumnalele ei. 

Cu o mişcare rapidă, el apucă o găleată de apă 
de lângă uşă şi răsturnă conţinutul pe podea 
înainte de-a i-o întinde ei. 

— Dă-mi armele! 

Antrenamentul cu el avea să fie absolut 
minunat. 

— Spune-mi de ce. 

— Nu trebuie să mă explic în faţa ta. 

— Atunci ne încăierăm iar. 

Cu tatuajul lui părând imposibil de întunecat în 
coridorul slab luminat, el o privi lung pe sub 
sprâncenele încruntate, de parcă ar fi vrut să 
spună: Tu numeşti asta încăierare? În loc de asta, 
mârâi: 

— Începând din zori, îţi vei câştiga dreptul de a 
le păstra ajutând la bucătărie. Dacă nu intenţionezi 
să omori pe cineva din fortăreață, atunci n-ai 
nevoie să fii înarmată. Sau să fii înarmată în timp 
ce ne antrenăm. Aşa că îţi voi păstra eu pumnalele 
până ce le vei câştiga înapoi. 

Ei bine, asta îi dădea o senzaţie familiară. 

— La bucătărie? 

El îşi dezveli dinţii într-un rânjet răutăcios. 

— Aici, fiecare îşi asumă partea sa de 
răspundere. Inclusiv prinţesele. Nimeni nu e mai 
presus de munca grea, mai ales tu. 

De parcă ea n-ar fi avut destule cicatrice să-i 
dovedească asta. Nu că i-ar fi spus lui aşa ceva. Nu 
ştia ce s-ar fi făcut dacă el ar fi aflat despre 
Endovier şi ar fi ironizat-o - sau ar fi compătimit-o. 

— Aşadar, antrenamentul meu include şi 
spălatul vaselor? 

— Face parte din el. 

Din nou, ea ar fi jurat că putea citi cuvintele 
nerostite din ochii lui: Și; am de gând să savurez 
fiecare afurisită de secundă din nefericirea ta. 

— Pentru un ticălos bătrân, cu siguranţă nu te- 
ai deranjat să înveţi bunele maniere la un moment 
dat în lunga-ţi existenţă. 

Nu avea nicio importanţă că arăta a fi de 
aproape treizeci de ani. 

— De ce mi-aş irosi măgulirea pe o copilă care 
e deja îndrăgostită de ea însăşi? 

— Nu uita, suntem rude. 

— Noi doi avem atâta sânge în comun cât am 
cu porcarul fortăreței. 

Ea îşi simţi nările dilatându-i-se, iar el îi aruncă 

găleata în faţă. Ea aproape că i-o aruncă înapoi, 
dar se hotărî că nu voia un nas spart, şi începu să 
se dezarmeze. 

Rowan numără toate armele în timp ce ea le 
punea în găleată, de parcă ar fi ştiut deja câte 
avea, chiar şi ascunse. Apoi luă găleata la subraţ şi 
trânti uşa fără a-şi lua alt rămas-bun decât: 

— Să fii gata în zori! 

— Ticălos. Ticălos bătrân şi împuţit, murmură 
ea, cercetând camera. 

Un pat, o oală de noapte şi un lighean de 
spălat cu apă rece ca gheaţa. Se gândi dacă să 
facă o baie, dar hotărî să folosească apa pentru a- 
şi clăti gura şi pentru a-şi îngriji buza. Era lihnită de 
foame, dar dacă se ducea să caute de mâncare ar 
fi putut să întâlnească oameni. Aşa că, odată ce-şi 
îngriji buza cât de bine putu cu materialele din 
sacul ei, se răsturnă în pat, cu hainele împuţite de 
vagabondă cu tot, şi stătu întinsă timp de mai 
multe ore. 

În camera ei exista o ferestruică fără perdele. 
Celaena se răsuci în pat pentru a privi peticul 
înstelat aflat deasupra copacilor care înconjurau 
fortăreaţa. 

Faptul că se dezlănţuise asupra lui Rowan aşa 
cum o făcuse, îi spusese lucrurile pe care le 
rostise, încercase să /upte cu el... Meritase pumnul 
pe care îl încasase. Mai mult decât atât, dacă era 
să fie sinceră cu ea însăşi, cu greu putea fi 
considerată a fi o fiinţă umană în acele zile. Işi 
pipăi cu degetele buza spintecată şi tresări. 

Exploră cerul nopţii până ce localiză Cerbul, 


Regele Nordului. Steaua fixă de deasupra capului 

cerbului - eterna coroană - indica drumul spre 
Terrasen. | se spusese că marii conducători ai 
Terrasenului se transformau în acele stele 
strălucitoare, astfel încât poporul lor să nu fie 
niciodată singur - şi să ştie mereu drumul spre 
casă. Nu mai pusese piciorul acolo de zece ani. Cât 
timp îi fusese maestru, Arobynn n-o lăsase, iar 
după aceea ea nu îndrăznise. 

Şoptise adevărul în acea zi, la mormântul 
Nehemiei. Era pe fugă de atâta vreme, încât nu 
ştia ce înseamnă să stea în picioare şi să lupte. 
Celaena expiră şi îşi frecă ochii. 

Ceea ce Maeve nu înţelegea, ceea ce nu ar fi 
putut niciodată să înţeleagă, era cât de mult acea 
mică prinţesă din Terrasen îi blestemase în urmă 
cu un deceniu, chiar mai rău decât o făcuse Maeve 
însăşi. li blestemase pe toţi şi apoi lăsase lumea să 
ardă scrum. 

Aşa că Celaena se întoarse cu spatele la stele, 
cuibărindu-se sub pătura roasă până la urzeală 
pentru a se proteja de frigul tăios şi închise ochii, 
încercând să viseze la o altă lume. 

O lume unde ea nu era absolut nimeni. 


Capitolul 9 


Manon Cioc-negru stătea în picioare pe o 
stâncă de lângă râul umflat de zăpezi, cu ochii 
închişi, căci vântul umed îi pişcă faţa. Erau doar 
câteva sunete care îi făceau mai multă plăcere 
decât gemetele oamenilor aflaţi pe moarte, iar 
vântul era unul dintre acestea. 


Să se aplece în voia brizei era cel mai aproape 

de a zbura în acele zile - cu excepţia viselor, când 
era din nou în nori, cu mătura ei din fier şi lemn din 
nou în stare de funcţionare, nu rămăşiţa 
nefolositoare de lemn care era acum, sufocată în 
dulapul din camera ei de la Casa Cioc-negru. 

Trecuseră zece ani de când gustase ceața şi 
norii şi călărise pe spinarea vântului. Astăzi ar fi 
fost o zi impecabilă pentru zbor, cu vântul nărăvaş 
şi iute. Astăzi s-ar fi avântat spre înălţimi. 

În spatele ei, Mama Cioc-negru încă vorbea cu 
bărbatul uriaş din caravană, care îşi spunea duce. 
Fusese mai mult decât o coincidenţă, bănuia ea, 
faptul că, îndată ce părăsise câmpul îmbibat de 
sânge din Fenharrow, primise o chemare de la 
bunica ei. 

Şi mai mult decât o coincidenţă era faptul că 
ea se aflase la mai puţin de şaptezeci de kilometri 
de punctul de întâlnire, aflat imediat dincolo de 
graniţa din Adarlan. 

Manon stătea de pază în timp ce bunica ei, 
Marea Vrăjitoare din clanul Cioc-negru, vorbea cu 
ducele lângă mâniosul râu Acanthus. Restul 
sabatului vrăjitoarelor îşi ocupase poziţiile în jurul 
micii tabere - douăsprezece vrăjitoare, toate cam 
de vârsta lui Manon, toate crescute şi pregătite 
împreună. Asemenea lui Manon, nu aveau arme, 
dar se pare că ducele ştia suficient cât să-şi dea 
seama că cele din clanul Cioc-negru nu aveau 
nevoie de arme pentru a fi mortale. 

Nu aveai nevoie de nicio armă atunci când erai 
una din născare. 

Şi când erai una dintre Cele Treisprezece ale 

ultima sută de ani... Adesea numai numele 
sabatului era suficient pentru a-i face pe duşmani 
s-o ia la goană. Cele Treisprezece n-aveau 
reputaţia de a fi miloase - sau de a face greşeli. 

Manon cercetă gărzile îmbrăcate cu armuri 
care înconjurau câmpul. Jumătate dintre oameni le 
priveau pe vrăjitoarele Cioc-negru, iar ceilalţi îi 
supravegheau pe duce şi pe bunica ei. Era o 
onoare faptul că Marea Vrăjitoare alesese Cele 
Treisprezece pentru a o păzi - nici un alt sabat al 
vrăjitoarelor nu era necesar dacă erau prezente 
Cele Treisprezece. 

Manon îşi concentră atenţia asupra gărzii celei 
mai apropiate. Transpiraţia lui, vagul iz de frică şi 
mirosul greoi de mosc iscat de epuizare plutiră 
spre ea. După înfăţişare şi miros, oamenii 
călătoriseră timp de câteva săptămâni. Aveau cu ei 
două furgoane-închisoare. Unul emitea un miros 
distinct de mascul - şi poate un rest de colonie. 
Celălalt era o femeie. Amândoi miroseau greşit. 

Manon se născuse fără suflet, aşa spunea 
bunica ei. Fără suflet şi fără inimă, aşa cum trebuia 
să fie un membru Cioc-negru. Era rea până în 
măduva oaselor, însă oamenii din acele furgoane şi 
ducele miroseau greşit. Diferit. Străin. 

Garda din apropiere îşi schimbă greutatea de 
pe un picior pe altul. Ea îi oferi un zâmbet. El înteţi 
strânsoarea pe plăseaua sabiei. 

Deoarece putea, deoarece devenea din ce în 
ce mai plictisită, Manon îşi înălţă maxilarul şi îşi 
scoase dinţii de fier cu un clănţănit. Garda făcu un 
pas înapoi, respiraţia lui devenind tot mai 

pregnant. 

Cu părul ei alb-argintiu ca luna, cu pielea ca de 
alabastru şi cu ochii ca de aur ars, i se spusese de 
către bărbaţii ghinionişti că era frumoasă ca o 
regină Fae. Însă acei bărbaţi îşi dădeau seama 
prea târziu că frumuseţea ei era doar o armă din 
arsenalul ei înnăscut, iar asta făcea ca lucrurile să 
fie foarte, foarte amuzante. 

Auzi picioare sub care scârţâia zăpada şi 
bucăţile de iarbă moartă, iar Manon îşi întoarse 
privirea de la garda care tremura şi maroniul râu 
Acanthus care spumega, pentru a descoperi că se 
apropia bunica ei. 

În cei zece ani de când îi dispăruse magia, 
procesul de îmbătrânire se accelerase. Manon 
însăşi trecuse bine de o sută de ani, însă până în 
urmă cu zece ani ea nu arătase mai mare de 
şaisprezece ani. Acum arăta ca de douăzeci şi 
cinci. Îmbătrâneau precum muritorii, îşi dăduseră 
de curând seama, nu fără un sentiment de panică. 
lar bunica ei... 

Robele voluminoase, ample, de culoarea nopţii, 
ale Mamei Cioc-negru pluteau aidoma apei în briza 
rece. Chipul bunicii ei era acum afectat de ridurile 
incipiente, iar părul ei ca abanosul era presărat cu 
argint. Marea Vrăjitoare din Clanul Cioc-negru nu 
era numai frumoasă - era ispititoare. Chiar şi 
acum, cu anii de muritor apăsând pe pielea ei albă 
ca osul, exista ceva fascinant în legătură cu 
Matroana. 

— Plecăm acum, zise Mama Cioc-negru, 
mergând spre nord, de-a lungul râului. 


In urma lor, oamenii ducelui strângeau 

rândurile în jurul taberei. Isteţ din partea unor 
muritori să fie atât de precauţi atunci când Cele 
Treisprezece erau prezente - şi plictisite. 

O singură mişcare a bărbiei lui Manon fu 
suficientă: Cele  Treisprezece intrară. Celelalte 
douăsprezece santinele păstrară distanţa cerută în 
spatele lui Manon şi al bunicii ei, cu paşii aproape 
neauziţi în iarba înzăpezită. Niciuna dintre ele nu 
putuse să găsească nici măcar o singură Crochan 
în lunile în care se infiltraseră din oraş în oraş, iar 
Manon se aştepta mai târziu la o pedeapsă sau alta 
pentru asta. Biciuirea, poate câteva degete frânte 
- nimic definitiv, dar avea să fie public. Aceasta era 
metoda preferată de pedeapsă a bunicii ei: nu 
cum, ci umilirea. 

Şi totuşi, ochii negri punctaţi cu aur ai bunicii 
ei, amintirea de familie a celui mai pur sânge al 
Clanului Cioc-negru, erau aţintiţi asupra liniei 
nordice a orizontului, spre pădurea Oakwald şi 
maiestuosul pisc Colț Alb, aflat în depărtare. În 
clanul lor, ochii stropiţi cu aur erau trăsătura cea 
mai preţuită dintr-un motiv pe care Manon nu se 
străduise niciodată să-l afle - iar atunci când 
bunica văzuse că ochii lui Manon erau cu totul din 
aur pur, de culoare închisă, Matroana o cărase 
departe de trupul fiicei ei, care încă nu se răcise, şi 
o  proclamase pe Manon moştenitoarea «i 
incontestabilă. 

Bunica ei continuă să meargă, iar Manon n-o 
grăbi să vorbească. Asta dacă nu voia să-i fie 
smulsă limba din gură. 

— Trebuie să călătorim spre nord, îi spuse 


bunica în momentul în care tabăra lor fu înghițită 

de poalele dealurilor. Vreau ca tu să trimiţi trei 
dintre Cele Treisprezece în sud, vest şi est. Ele 
trebuie să caute cunoştinţe şi rude şi să le 
informeze că ne vom aduna cu toţii în trecătoarea 
Ferian. Până la ultimul Cioc-negru - nicio vrăjitoare 
sau santinelă nu va fi lăsată în urmă. 

În acele zile nu era nicio diferenţă - toate 
vrăjitoarele aparţineau unui sabat şi, ca atare, 
exista o santinelă. Incă de la prăbuşirea regatului 
vestic, încă de când începuseră să se sfâşie pentru 
supravieţuire, fiecare Cioc-negru, Picioare-galbene 
şi Sânge-albastru erau nevoite să fie gata de luptă 
- gata oricând să-şi revendice pământurile sau să 
moară pentru poporul lor. Manon nu pusese 
piciorul în fostul Regat al Vrăjitoarelor, nu văzuse 
niciodată ruinele sau fâşia de pământ care se 
întindea până la marea apuseană. Nici vreuna 
dintre Cele Treisprezece nu-l văzuseră, toate 
rătăcind pribege şi exilate din pricina unui blestem 
al ultimei regine Crochan, rostit în timp ce sângera 
pe acel câmp legendar de bătălie. 

Matroana continuă, fără a-şi lua privirea de la 
munţi. 

— Dacă santinelele tale văd alţi membri ai 
celorlalte clanuri, ei trebuie să le informeze despre 
adunarea din trecătoare. Fără lupte, fără provocări 
- să transmită doar mesajul. 

Dinţii din metal ai bunicii aruncară sclipiri în 
soarele după-amiezii. Asemenea celor mai multe 
vrăjitoare - cele care se născuseră în Regatul 
Vrăjitoarelor şi luptaseră în alianţa Dinţilor-de-fier 
pentru a scutura lanţurile reginelor Crochan - 


Mama Cioc-negru îşi purta mereu dinţii din metal la 
96 


vedere. Manon n-o văzuse niciodată retrăgându-i. 

Manon îşi înghiţi întrebările. Trecătoarea Ferian 
- bucata de pământ dintre Colț Alb şi munţii 
Ruhnn, şi una dintre puţinele trecători aflate între 
pământurile fertile din est şi Pustiul Vestic. 

Manon mai străbătuse la pas labirintul de 
peşteri şi prăpăstii încrustat în zăpadă - doar o 
singură dată, împreună cu Cele Treisprezece şi cu 
alte două sabaturi de vrăjitoare, imediat după ce 
magia dispăruse, atunci când erau cu toatele 
aproape oarbe, surde şi mute din pricina agoniei 
de a fi fost brusc pedepsite. Jumătate dintre 
celelalte vrăjitoare nu reuşiseră să iasă din 
trecătoare. Cele Treisprezece supravieţuiseră cu 
greu, iar Manon aproape că își pierduse un braţ 
atunci când o peşteră de gheaţă se surpase. 
Aproape că şi-l pierduse, dar şi-l păstrase graţie 
iuţelii de minte a lui Asterin, locţiitoarea ei, şi forţei 
brute a lui Sorrel, cealaltă locţiitoare. Trecătoarea 
Ferian; de atunci, Manon nu mai revenise. 
Trecuseră luni de când circulau zvonuri care 
spuneau că acolo sălăşluiesc lucruri mult mai 
întunecate decât vrăjitoarele. 

— Baba Picioare-galbene a murit. 

Manon întoarse repede capul spre bunica ei, 
care zâmbea vag. 

— ucisă în Rifthold. Ducele a primit vorbă. 
Nimeni nu ştie cine sau de ce. 

— Vrăjitoare Crochan? 

— Se poate. 

Zâmbetul Mamei Cioc-negru se lăţi, lăsând la 
vedere dinţii din fier pătaţi de rugină. 

— Regele din Adarlan ne-a invitat să ne 

adunăm în trecătoarea Ferian. El spune că are 
acolo un dar pentru noi. 

Manon cumpăni ceea ce ştia despre regele 
maliţios, letal, hotărât să cucerească lumea. 
Responsabilitatea ei, atât în calitate de 
conducătoare a Sabatului, cât şi de moştenitoare, 
era să o ţină în viaţă pe bunica ei; era instinctul de 
a anticipa orice capcană, fiecare potenţială 
ameninţare. 

— Ar putea fi o capcană. Să ne adune într-un 
singur loc şi apoi să ne distrugă. Poate că el 
lucrează cu clanul Crochan. Sau poate cu cei din 
Sânge-albastru. Întotdeauna şi-au dorit să se 
proclame lInaltele Vrăjitoare ale tuturor Clanurilor 
Dinţi-de-fier. 

— O, nu cred, toarse Mama Cioc-negru, 
încreţindu-şi ochii ei de abanos, care păreau infinit 
de adânci, întrucât regele ne-a făcut o ofertă. Le-a 
făcut o ofertă tuturor clanurilor Dinţi-de-fier. 

Manon aşteptă, cu toate că ar fi putut să 
scoată maţele cuiva numai pentru a-şi domoli 
nefericita nerăbdare. 

— Regele are nevoie de călăreţi, îi spuse Mama 
Cioc-negru, continuând să se zgâiască spre orizont. 
Călăreţi pentru balaurii săi cu două picioare şi aripi 
- pentru a-şi alcătui cavaleria uşoară. l-a crescut în 
trecătoare în toţi aceşti ani. 

Trecuse ceva timp - afurisit de mult -, dar 
Manon simţea iţele sorții răsucindu-se în jurul lor, 
din ce în ce mai strâns. 

— Şi când vom fi terminat, când îl vom fi slujit, 
ne va permite să păstrăm balaurii, pentru a ne 


ajuta să ne revendicăm Deşerturile de la porcii de 

muritori care sălăşluiesc acum acolo. 

Un fior aprig, sălbatic, îi străpunse pieptul lui 
Manon. Urmărind privirea Matroanei, Manon privi 
spre orizont, unde munţii încă erau înveliţi în 
mantia iernii. Să zboare din nou, să se avânte 
printre trecătorile montane, să vâneze prada aşa 
cum fuseseră născute să o facă... 

Nu se comparau cu măturile fermecate din 
lemn şi fier. 

Dar balaurii aveau să fie minunati. 


Capitolul 10 


După o extenuantă zi de antrenament pentru 
noii recruți, evitându-l pe Dorian şi ţinându-se 
departe de ochii vigilenţi ai regelui, Chaol aproape 
că ajunsese în apartamentul său, mai mult decât 
gata să doarmă, când observă că doi dintre 
oamenii săi lipseau de la posturile lor, dincolo de 
zidurile Marii Săli. Ceilalţi doi oameni care 
rămăseseră săriră ca arşi atunci când el se opri 
brusc. 

Nu era ceva neobişnuit ca gărzile să lipsească 
dintr-un schimb. Dacă un om era bolnav, dacă 
aveau nenorociri în familie, Chaol găsise mereu un 
înlocuitor, însă două gărzi care lipseau, fără să se 
arate vreun înlocuitor... 

— Ar fi mai bine ca unul dintre voi să înceapă 
să vorbească, scrâşni el. 

Unul dintre oameni îşi drese glasul - o gardă 
mai nouă, care tocmai îşi încheiase pregătirea, cu 
trei luni în urmă. Şi celălalt era relativ nou, motiv 

noapte din afara Marii Săli goale. Însă îi pusese sub 
supravegherea presupus responsabilă şi grijulie a 
celorlalte două gărzi, ambii având deja trei ani de 
serviciu. 

Garda care îşi dresese glasul se înroşi. 

— Se sp... ei au zis... Ah, căpitane, ei au spus 
că nimeni nu va observa că au dispărut, de vreme 
ce e Marea Sală, şi e pustie şi, ah... 

— Foloseşte-te de cuvinte, pronunţă scurt 
Chaol. 

Avea de gând să-i omoare pe cei doi dezertori. 

— Petrecerea generalului, domnule, zise 
celălalt. Generalul Ashryver a trecut pe lângă ei, în 
drum spre Rifthold, şi i-a invitat să i se alăture. A 
spus că nu veţi avea nimic împotrivă, aşa că s-au 
dus cu el. 

Un muşchi al mandibulei i se răsuci. Sigur că 
Aedion făcuse asta. 

— Şi voi doi, bubui Chaol, nu aţi considerat că 
ar fi de folos să raportați asta cuiva? 

— Cu tot respectul cuvenit, domnule, zise cel 
de al doilea, noi eram... noi n-am vrut să credeţi că 
suntem turnători. Şi, în fond, e doar Marea Sală... 

— Răspuns greşit, mârâi Chaol. Sunteţi 
amândoi de tură dublă timp de o lună - în grădini. 

Unde încă era frig. 

— Timpul vostru liber e ca şi inexistent. Şi dacă 
vreodată veţi omite să raportați părăsirea postului 
de către o altă gardă, dispăreţi amândoi. S-a 
înţeles? 

Când primi o confirmare murmurată, porni spre 
poarta din faţă a castelului. Pe naiba avea el să 

Rifthold... şi, pe deasupra, avea de schimbat vreo 
două vorbe cu un general. 


* 


Aedion închiriase o tavernă întreagă. La uşă 
erau oameni care împiedicau intrarea nepoftiţilor, 
dar o căutătură aruncată de Chaol şi o 
străfulgerare a mânerului sabiei lui în formă de 
vultur îi făcură să se dea la o parte. Taverna era 
înţesată de diferiţi nobili, de câteva femei, care ar 
fi putut fi curtezane sau curtene, şi de bărbaţi - o 
mulţime de bărbaţi beţi, turbulenţi. Jocuri de cărţi, 
zaruri, cântece deşucheate după muzica produsă 
de un mic cvintet aflat lângă focul zgomotos, mese 
pe care berea curgea în voie, sticle de vin 
spumant... Oare Aedion urma să plătească pentru 
toate cu banii lui pătaţi de sânge, sau regele? 

Chaol le zări pe cele două gărzi, plus încă vreo 
şase soldaţi, jucând cărţi, cu femei în braţe, rânjind 
ca nişte împieliţaţi. Până ce îl văzură. 

Încă se mai ploconeau atunci când Chaol îi 
trimise pachet - înapoi la castel, unde avea de 
gând să se ocupe de ei a doua zi. Nu se putea 
decide dacă meritau să-şi piardă posturile, de 
vreme ce Aedion îi minţise, şi nici nu-i plăcea să 
facă asemenea alegeri dacă nu medita la ele peste 
noapte. Aşa că oamenii ieşiră în noaptea geroasă. 
Apoi, Chaol porni în căutarea generalului. 

Însă nimeni nu ştia unde era. La început, 
cineva îl trimise pe Chaol sus, într-una dintre 
camerele de oaspeţi ale tavernei. Unde, într- 

Aedion se furişase sus - dar între ele era un alt 
bărbat. Chaol ceru să ştie doar unde plecase 
generalul. Femeile îi spuseră că îl văzuseră jucând 
zaruri în pivniţă cu nişte nobili de rang înalt, 
mascaţi. Aşa că el se năpusti într-acolo. ŞI, într- 
adevăr, nobilii de rang înalt, mascaţi se aflau 
acolo. Aceştia se prefăceau a fi nişte simpli 
petrecăreţi, însă Chaol îi recunoscu, chiar dacă nu-i 
strigă pe nume. lInsistară că Aedion fusese văzut 
ultima dată cântând la scripcă în încăperea 
principală. 

Astfel încât Chaol urcă din nou. Aedion cu 
siguranţă că nu cânta la scripcă. Şi nici la tobă, sau 
la alăută, sau la cimpoi. De fapt, se părea că 
Aedion Ashryver nici măcar nu era prezent la 
propria-i petrecere. 

O curtezană veni spre Chaol pentru a-şi vinde 
nurii şi s-ar fi îndepărtat la mărâitul lui dacă el nu i- 
ar fi oferit o monedă de argint pentru informaţii 
despre general. Femeia îl văzuse plecând cu o oră 
în urmă - la braţ cu unul dintre rivalii săi. Se 
îndreptau spre o locaţie mai intimă, însă ea nu ştia 
unde. Dacă Aedion nu mai era acolo, atunci... 
Chaol se întoarse la castel. 

Dar mai auzise încă o informaţie. Legiunea 
Bane avea să ajungă în curând, aşa ziceau 
oamenii, iar când legiunea avea să coboare în oraş, 
plănuiau să le arate celor din Rifthold un nou nivel 
de depravare. Aparent, erau invitate toate gărzile 
lui Chaol. 

Era ultimul lucru pe care îl voia sau de care 
avea nevoie - o întreagă legiune de războinici letali 
dând frâu liber distrugerilor şi distrăgându-le 

atenţia oamenilor săi. Dacă se întâmpla asta, 
regele s-ar fi putut uita prea îndeaproape la Chaol 
- sau l-ar fi întrebat unde dispărea uneori. 

Aşa că avea nevoie de mai mult decât să 
schimbe vreo două vorbe cu Aedion. Avea nevoie 
să găsească ceva folositor împotriva lui, astfel 
încât Aedion să cadă de acord să nu dea acele 
petreceri şi să jure să-şi ţină oamenii sub control. 
Mâine noapte avea de gând să meargă la orice 
petrecere ar fi dat Aedion. 

Şi să vadă ce pârghii putea găsi. 


Capitolul 11 


Îngheţată de frig şi cu dureri din pricina 
faptului că tremurase toată noaptea, Celaena se 
trezi înainte de ivirea zorilor în cămăruţa ei 
nenorocită şi găsi un vas de fildeş dincolo de uşă. 
Era plin cu o alifie care mirosea a mentă şi a 
rozmarin, iar dedesubt se afla un bilet scris cu 
litere mărunte, concise. 

Ai meritat-o. Maeve iţi transmite urările ei de 
însănătoşire grabnică. 

Pufnind la gândul predicii pe care probabil că 
Rowan o primise şi cum trebuie să-l fi călcat pe 
nervi să-i aducă darul, Celaena îşi întinse alifia pe 
buza umflată. O privire aruncată în ciobul de 
oglindă de deasupra scrinului îi demonstră că 
avusese parte şi de zile mai bune. Şi că nu avea să 
mai bea vin sau să mănânce turte. Sau să lase să 
mai treacă o zi fără să facă baie. 

Aparent, Rowan era de acord, căci îi lăsase, de 

un rând de haine: lenjerie de corp albă, o cămaşă 
largă, o bluză de purtat peste armură, de culoare 
gri deschis, şi o mantie asemănătoare celei pe care 
el o purtase în ziua precedentă. Deşi simplu, 
materialul era gros şi de bună calitate. 

Celaena se spălă cât de bine putu, tremurând 
din cauza frigului care se strecura înăuntru venind 
dinspre pădurea înceţoşată. Dintr-odată, cuprinsă 
de nostalgia imensului bazin de îmbăiere de la 
palat, se şterse rapid şi se strecură în haine, 
mulţumită de grosimea lor. 

Dinţii refuzau să se oprească din clănţănit. De 
fapt, nu conteniseră să-i clănţăne toată noaptea. 
Faptul că acum avea părul ud nu o ajuta, nici 
măcar după ce şi-l împletise la loc în cosiţe. Işi vâri 
picioarele în cizmele din piele lungi până la 
genunchi şi îşi legă eşarfa roşie şi groasă în jurul 
taliei cât de strâns reuşi fără a-şi pierde abilitatea 
de a merge, sperând să-i dea ceva formă, dar... 

Celaena privi supărată în oglindă. Slăbise - 
îndeajuns încât faţa ei să arate la fel de scofâlcită 
cum se simţea. Până şi părul îi ajunsese tern şi 
moale. Alifia deja rezolvase umflătura, însă nu şi 
culoarea. Măcar era din nou curată, chiar dacă 
îngheţată până în măduva oaselor. Şi... prea bine 
îmbrăcată pentru treaba de la bucătărie. Oftând, îşi 
desfăcu eşarfa şi se descotorosi de bluza de pus 
peste armură, aruncându-le pe pat. O, zeilor, 
mâinile îi erau atât de reci, încât inelul de pe deget 
îi aluneca şi se răsucea. Ştia că era o greşeală, dar 
se uită oricum la el, la ametistul întunecat în 
lumina zorilor de zi. 


Ce ar fi priceput Chaol din toate astea? La 

urma urmelor, ea era acolo din cauza lui. Nu doar 
acolo, în acel loc fizic, ci acolo, înăuntrul acestei 
oboseli nemărginite, în durerea aproape constantă 
din pieptul ei. Nu era vina lui că Nehemia murise, 
nu când prinţesa orchestrase totul. Şi totuşi, el 
țţinuse secrete informaţiile faţă de ea. El îl alesese 
pe rege. Cu toate că pretinsese că o iubea, el încă 
îl slujea cu loialitate pe acel monstru. Poate că 
fusese o proastă pentru că îl lăsase să intre în viaţa 
ei, pentru că visase la o lume unde ea putea să nu 
ia în seamă faptul că el era căpitanul omului care îi 
Zguduise ei viaţa, iar şi iar. 

Durerea din piept i se acutiză suficient cât să-i 
fie greu să respire. Rămase acolo preţ de o clipă, 
luptându-se să înăbuşe sentimentul, lăsându-l să 
se scufunde în ceața care îi umplea sufletul, apoi 
porni cu paşi apăsaţi spre uşă. 


x 


Un avantaj al îndatoririi privind spălarea 
vaselor era faptul că la bucătărie era cald. Foarte 
cald, chiar. În cuptorul imens din cărămidă şi în 
vatră focul ardea cu flacără vie, alungând pâcla 
dimineții care se strecurase dintre copacii de 
dincolo de nişa cu ferestre care se afla deasupra 
chiuvetelor din cupru. În bucătărie mai erau doar 
două persoane - un bărbat cocoşat, care avea grijă 
de oalele care bolboroseau pe plită, şi un tânăr 
aşezat la o masă care împărțea bucătăria în două, 
tăind ceapă şi supraveghind ceva ce mirosea a 
pâine. Pe Wyrd, îi era foame. Pâinea mirosea divin. 


Şi ce era în oalele alea? 

În pofida orei absurd de matinale, murmurul 
vesel al tânărului se lovea de pietrele de pe casa 
scării, dar acum tăcuse, ambii bărbaţi oprindu-se 
din ceea ce făceau atunci când Rowan păşise pe 
treptele care duceau în bucătărie. Prinţul Fae o 
aşteptase pe coridor, cu braţele încrucişate, deja 
plictisit, însă ochii săi strălucitori ca ai unui animal 
erau uşor mijiţi, de parcă ar fi sperat pe jumătate 
ca ea să fi dormit prea mult şi astfel să-i dea lui 
prilejul de a o pedepsi. Ca nemuritor, probabil că 
avea o răbdare şi o creativitate nemărginite atunci 
când era vorba să se gândească la nişte nenorocite 
de pedepse. 

Rowan i se adresă bărbatului de lângă vatră - 
atât de liniştit, încât Celaena se întrebă dacă 
prinţul învățase asta sau se născuse aşa. 

— Noul ajutor de spălător de vase pentru 
schimbul de dimineaţă. După micul dejun, îmi 
aparţine mie pentru restul zilei. 

Aparent, lipsa salutului nu era la el ceva 
personal. Rowan o privea cu sprâncenele ridicate, 
iar ea îi citea cuvintele în ochi la fel de clare ca 
atunci când le-ar fi rostit: Tu ai vrut să rămâi 
anonimă, aşa că dă-i înainte, prințesă. Prezintă-te 
sub ce nume doreşti. 

Cel puţin o ascultase în seara precedentă. 

— Elentiya, reuşi ea să articuleze. Numele meu 
este Elentiya. 

| se strânse stomacul. 

Slavă zeilor că Rowan nu pufni la auzul 
numelui! Ar fi putut să-i scoată maţele - sau măcar 
ar fi încercat să o facă - dacă el şi-ar fi râs de 


numele pe care i-l dăduse Nehemia. 

Bătrânul  înaintă  șontâcăind,  ştergându-şi 
mâinile noduroase de un şorţ alb, scrobit. Hainele 
lui cafenii din lână erau simple şi uzate - pe alocuri 
roase până la urzeală - iar el părea să aibă 
probleme cu genunchiul stâng, însă părul alb îi era 
dat pe spate, lăsându-i liberă faţa arsă de soare. 
Făcu o plecăciune ţeapănă. 

— Frumos din partea dumneavoastră, prinţe, 
că ne-aţi găsit un ajutor în plus. 

Ochii lui căprui stăruiră asupra Celaenei cu o 
privire care dădea de înţeles că nu se lăsa păcălit. 

— Ai mai lucrat vreodată la bucătărie? 

În pofida tuturor lucrurilor pe care le făcuse, a 
locurilor, a obiectelor şi a oamenilor pe care îi 
văzuse, fu nevoită să spună că nu. 

— Păi, sper că înveţi repede şi că ai picioare 
iuți. 

— Mă voi strădui. 

Se pare că era tot ceea ce dorea Rowan să 
audă înainte de a pleca, cu paşi neauziţi, cu 
mişcări line şi puternice. Doar privindu-l își dădea 
seama că în seara anterioară el nu-şi pusese 
mintea cu ea atunci când o pocnise. Dacă ar fi 
vrut, i-ar fi putut zdrobi maxilarul. 

— Eu sunt Emrys, se prezentă bătrânul. 

Porni grăbit spre cuptor, înșfăcând de la perete 
o lopată plată şi lungă din lemn pentru a scoate o 
franzelă rumenă din cuptor. Prezentarea încheiată. 
Bine. Fără nimicuri dezlânate sau zâmbete sau 
altceva de genul acesta. Insă urechile lui... 

Corcituri. Din părul alb al lui Emrys se iţeau 
semnele moştenirii sale Fae. 


— lar el e Luca, continuă bătrânul, arătând 

spre tânărul aflat la masa de lucru. 

Deşi un suport plin de oale şi tigăi din metal 
care atârna din tavan îi bloca parţial vederea, el îi 
oferi Celaenei un zâmbet larg, de sub claia lui de 
bucle roşcate zburlite. Probabil că era cu cel puţin 
câţiva ani mai mic decât ea şi încă nu ajunsese la 
înălţimea deplină şi la lăţimea maximă a umerilor. 
Nu avea nici haine potrivite, date fiind mânecile 
foarte scurte ale banalei sale tunici cafenii. 

— Mă tem că tu şi cu el veţi împărţi multe 
dintre treburile din bucătărie. 

— O, e absolut îngrozitoare, ciripi Luca, 
fonfăind cu voce tare din pricina mirosului cepelor 
pe care le tăia, dar te vei obişnui. Cu toate că s-ar 
putea să nu te obişnuieşti să te trezeşti înaintea 
zorilor. 

Emrys se uită urât la tânăr, iar Luca se corijă: 

— Măcar compania e plăcută. 

Ea îi oferi cea mai bună încercare de 
încuviinţare printr-o mişcare a capului şi examină 
din nou locul. În spatele lui Luca văzu un al doilea 
şir de trepte spiralate care urcau, ieşind din raza 
vizuală. Cele două dulapuri înalte de pe fiecare 
parte erau pline cu veselă şi tacâmuri uzate, dacă 
nu crăpate. Partea de sus a unei uşi din lemn de 
lângă ferestre era larg deschisă, o perdea de pomi 
şi ceața învârtejindu-se dincolo de un luminiş cu 
iarbă. Dincolo de acestea, inelul de megaliţi se 
înălța asemenea unor străjeri eterni. 

ÎI surprinse pe Emrys studiindu-i mâinile şi le 
întinse în faţă, cu toate cicatricele la vedere. 

— Deja schilodite şi distruse, aşa că nu mă vei 
prinde bocind din pricina unghiilor rupte. 

— Mamă, apără-mă! Ce ai păţit? 

Dar chiar în timp ce o întreba, ea îl văzu 
punând lucrurile cap la cap - îl văzu descifrându-i 
accentul, examinându-i buza rănită şi cearcănele. 

— Adarlan ar face aşa ceva unei persoane. 

Cuţitul lui Luca bufni pe masă, însă Celaena 
nu-şi luă privirea de la bătrân. 

— Dă-mi să fac orice vrei. Orice. 

Voia să-l lase pe Rowan să creadă că era 
alintată şi egoistă. Era, dar voia muşchi şi mai 
inflamaţi şi mâini şi mai bătătorite şi să cadă în pat 
atât de obosită, încât să nu viseze, să nu 
gândească, să nu mai simtă nimic. 

Emrys plescăi din limbă. Era atât de multă milă 
în ochii bărbatului, încât, preţ de o secundă, 
Celaena se gândi dacă nu era mai bine să îi rupă 
capul. 

— Termină cepele! Luca, tu vezi de pâine! 
Trebuie să mă apuc de caserole. 

Celaena ocupă locul de la capătul mesei, pe 
care tocmai îl eliberase Luca, trecând pe lângă 
vatra imensă - un obiect mamut din piatră antică, 
sculptat cu simboluri şi chipuri ciudate. Până şi 
stâlpii coşului pentru jar fuseseră modelaţi sub 
forma unor figuri în picioare, iar deasupra poliţei 
înguste se găsea un set de nouă figurine din fier. 
Zei şi zeițe. 

Celaena îşi luă repede privirea de la cele două 
femei din centru - una cu o stea şi înarmată cu un 
arc şi o tolbă cu săgeți, cealaltă purtând un disc 
din bronz între mâinile ridicate. Putea să jure că le 
simţise urmărind-o cu privirea. 

Micul dejun fu ca la o casă de nebuni. 

Pe măsură ce zorile umpleau ferestrele cu o 
lumină aurie, haosul pogori asupra bucătăriei, 
oamenii intrând şi ieşind grăbiţi. Nu existau 
servitori, ci doar oameni afectaţi de vreme care îşi 
făceau treburile sau ajutau deoarece aşa aveau 
chef. Butoaie de ouă, cartofi şi legume dispăreau 
de îndată ce erau puse pe masă, pierind în sus pe 
scări şi ajungând în ceea ce trebuie că era 
sufrageria. Carafe de apă, de lapte, de ceva ce 
numai zeii puteau şti ce este, erau cărate sus. 
Celaena fu prezentată unor oameni, dar cei mai 
mulţi nu aruncară nici măcar o privire în direcţia ei. 

Era o schimbare minunată faţă de obişnuitele 
priviri holbate şi teroare şi şoapte care îi 
marcaseră ultimii zece ani din viaţă. Avea senzaţia 
că Rowan avea să-şi ţină gura în legătură cu 
identitatea ei, fie chiar şi numai pentru că părea că 
ura să discute cu ceilalţi la fel de mult ca şi ea. In 
bucătărie, tăind legume şi spălând tigăi, ea era în 
mod absolut un straşnic nimeni. 

Cuţitul tocit fu un coşmar atunci când trebui să 
taie ciuperci, arpagic şi o nesfârşită avalanşă de 
cartofi. Nimeni, poate cu excepţia lui Emrys, a 
cărui privire vedea tot, nu părea să observe feliile 
ei perfecte. Cineva se mărginea numai să le adune 
şi să le arunce într-o oală, spunându-i apoi să taie 
altceva. 

Apoi - nimic. Toată lumea, cu excepţia celor 
doi companioni ai ei, dispăru pe scări în sus, iar 
dinspre trepte se  auziră  râsete adormite, 

mormăieli şi clinchet de argintărie. Ruptă de 
foame, Celaena se uita tânjind la mâncarea 
rămasă pe masa de lucru când îl surprinse pe Luca 
privind lung la ea. 

— Dă-i drumul, îi spuse el zâmbind înainte de 
a-l ajuta pe Emrys să ridice un ceaun masiv şi să-l 
ducă spre chiuvetă. 

Chiar şi în nebunia ultimei ore, Luca reuşise să 
sporovăiască cu aproape toate persoanele care 
veniseră în bucătărie, vocea şi râsul său plutind 
peste zăngănitul oalelor şi al ordinelor rostite scurt. 

— Vei fi ocupată o vreme cu farfuriile alea, aşa 
că ai putea foarte bine să mănânci acum. 

Intr-adevăr, lângă chiuvete se adunase deja un 
munte de farfurii şi de oale. Ceaunul singur i-ar fi 
luat o veşnicie, aşa că Celaena tropăi spre masă şi 
se servi cu nişte ouă şi cartofi, îşi turnă o ceaşcă 
de ceai şi se apucă să mănânce. 

Devorat ar fi fost un cuvânt mai potrivit pentru 
ceea ce făcea ea. O, zeilor, era delicios! In decurs 
de câteva clipe, ea consumase două felii de pâine 
prăjită încărcate cu ouă, după care se apucase de 
cartofii prăjiţi, care erau la fel de absurd de buni ca 
şi ouăle. Renunţă la ceai în favoarea unui pahar din 
cel mai onctuos lapte pe care îl gustase vreodată. 
Nu că ea ar fi băut vreodată cu adevărat lapte, de 
vreme ce avusese parte de sucuri exotice în 
Rifthold, dar... Îşi ridică privirea din farfurie pentru 
a descoperi că Emrys şi Luca o priveau, cu gurile 
căscate, din dreptul vetrei. 

— O, zeilor din ceruri, zise bătrânul, venind să 
se aşeze la masă. Când ai mâncat ultima dată? 


Mâncare bună ca aceasta? De mult timp, iar 

dacă Rowan se întorcea la un moment dat, ea nu 
voia să se clatine din pricina foamei. Antrenament 
magic. Avea să fie îngrozitor, cu siguranţă, dar ea 
avea să-l facă - pentru a-şi îndeplini partea ei de 
înţelegere cu Maeve, şi pentru a-şi onora 
jurământul făcut Nehemiei. Brusc, nemaifiindu-i 
atât de foame, lăsă furculiţa jos. 

— Imi pare rău, spuse ea. 

— O, mănâncă atât cât îţi place, îi zise Emrys. 
Pentru un bucătar nu e nimic mai îmbucurător 
decât să vadă că cineva îi savurează mâncarea. 

O spuse cu atâta umor şi bunătate, încât 
aproape că o enervă. 

Cum ar fi reacţionat ei dacă ar fi ştiut ce lucruri 
făcuse? Ce ar fi făcut dacă ar fi ştiut de sângele 
vărsat de ea, despre cum îl torturase pe Grave şi îl 
făcuse bucăţi-bucăţele, de felul în care îi scosese 
matele lui Archer în canalizare? De modul în care 
îşi dezamăgise prietenul? Dezamăgise o mulţime 
de oameni. 

Se aşezară la masă, vizibil mai tăcuţi. Nu îi 
adresară nicio întrebare. Ceea ce era perfect, 
deoarece nu prea voia să înceapă o conversaţie. 
Oricum, n-avea să rămână acolo mult timp. Emrys 
şi Luca se mulţumiră să discute între ei, sporovăind 
despre pregătirea pe care Luca o avea de făcut cu 
nişte santinele pe creneluri în acea zi, despre 
plăcintele cu carne pe care Emrys avea să le 
pregătească pentru prânz, despre ploile de 
primăvară care urmau şi care puteau să strice 
festivalul Beltane la fel ca în anul precedent. Ce 
lucruri banale despre care să vorbeşti, despre care 
să-ţi faci griji. 

Comunicau uşor unul cu altul - erau, în felul 
lor, o familie. 

Neprihăniţi de un imperiu vătămător, de ani de 
brutalitate, de sclavie şi de vărsare de sânge. 
Aproape că vedea cele trei suflete din bucătărie, 
aliniate unul lângă celălalt: ale lor, curate şi 
strălucitoare, al ei, o flacără întunecată şi 
pâlpâitoare. 

Nu lăsa lumina să se stingă. Ultimele cuvinte 
pe care i le adresase Nehemia în acea noapte 
petrecută în tunele. Celaena împingea mâncarea în 
farfurie. Nu cunoscuse pe nimeni a cărui viaţă să 
nu fi fost umbrită de Adarlan. De-abia îşi amintea 
scurţii ei ani dinainte ca tot continentul să fie luat 
în sclavie, când Terrasen încă era liber. 

Nu-şi amintea cum e să fii liber. 

O gaură se căsca la picioarele ei, atât de 
adâncă, încât trebui să se mişte pentru a nu fi 
înghițită cu totul. 

Era pe punctul de a începe să spele vasele, 
când Luca, de pe partea opusă a mesei, zise: 

— Aşadar, fie eşti foarte importantă, fie foarte 
ghinionistă dacă Rowan te antrenează pentru a 
intra în Doranelle. 

Blestemată era un cuvânt mai potrivit, însă îşi 
tinu gura închisă. Emrys o privea cu un interes 
precaut. 

— Pentru asta te antrenezi, nu? 

— Nu pentru asta sunteţi aici cu toţii? 

Cuvintele ieşiră mai plate decât s-ar fi aşteptat. 

Luca îi răspunse: 

— Ba da, dar mai am de aşteptat câţiva ani 


până voi afla dacă le satisfac aşteptările. 

Ani. Ani? Maeve nu putea să vrea aşa ceva 
pentru ea. Se uită la Emrys. 

— De când te antrenezi? 

Bătrânul pufni: 

— O, aveam cam cincisprezece ani când am 
venit aici şi am lucrat pentru ei cam... zece ani şi 
n-am fost niciodată destul de demn. Prea comun. 
Apoi am decis că mai bine am o casă şi propria 
bucătărie decât să fiu privit de sus în Doranelle 
pentru tot restul zilelor mele. Nu a durut, pentru că 
şi perechea mea simţea la fel. Ai să-l cunoşti destul 
de curând. Apare mereu pentru a fura mâncare 
pentru el şi oamenii lui. 

Chicoti, iar Luca rânji. 

Pereche - nu soţ. Fae aveau perechi: o 
legătură de nedesfăcut, mai profundă decât 
mariajul, care dura şi dincolo de moarte. Celaena îl 
întrebă: 

— Aşadar, voi sunteţi toţi... corcituri? 

Luca încremeni, dar îi oferi un zâmbet în timp 
ce-i răspunse: 

— Numai Fae pur-sânge ne spun aşa. Noi 
preferăm semi-Fae. Dar, da, cei mai mulţi dintre 
noi ne-am născut din mame muritoare, având taţi 
care n-au ştiut că ne-au dat viaţă. De obicei, cei 
înzestrați sunt duşi în Doranelle, dar noi, odraslele 
comune, fiindcă oamenii tot nu se simt confortabil 
cu noi, aşadar... venim aici, în Mistward. Sau în 
celelalte avanposturi de la graniţă. Câţiva primesc 
permisiunea de a merge în Doranelle, aşa că mulţi 
vin pur şi simplu aici pentru a trăi printre ai lor. 

Luca miji ochii privindu-i urechile. 

— Se pare că tu ai mai mult sânge uman decât 

Fae. 

— Asta fiindcă nu sunt corcitură. 

Nu voia să le mai împărtăşească şi alte detalii. 

— Poţi să te transformi? o întrebă Luca. 

Emrys îi aruncă o privire de avertizare. 

— Tu poţi? îl întrebă ea. 

— O, nu. Niciunul dintre noi nu poate. Dacă am 
fi putut, probabil că am fi fost în Doranelle 
împreună cu restul de progenituri „înzestrate” pe 
care Maeve le colecţionează cu plăcere. 

Emrys mârâi: 

— Ai grijă, Luca! 

— Maeve nu neagă asta, aşa că de ce aş face-o 
eu? Asta spun şi Bas şi ceilalţi. Oricum, există 
câteva santinele aici care au forme secundare, 
cum ar fi Malakai - perechea lui Emrys, şi care sunt 
aici pentru că aşa vor. 

Nu era deloc surprinsă că Maeve era interesată 
de cei înzestrați - sau că Maeve le încuia uşa în nas 
celor nefolositori. 

— Voi doi aveţi... talente? 

— Vrei să spui haruri magice? întrebă Luca, 
zâmbind şăgalnic. O, nu - niciunul dintre noi nu are 
vreo picătură. Am auzit că oricum pe continentul 
tău au fost dintotdeauna mai mulţi înzestrați decât 
la noi şi într-o varietate mai mare. Spune, e 
adevărat că acolo totul s-a isprăvit? 

Ea dădu afirmativ din cap. Luca fluieră 
încetişor. Deschise gura pentru a mai întreba ceva, 
însă ea nu prea avea chef să vorbească despre 
asta, aşa că întrebă: 

— Are cineva de-aici, de la fortăreață, magie? 

Poate că ar fi putut să-i spună la ce anume să 

se aştepte de la Rowan - şi de la Maeve. 

Luca ridică din umeri. 

— Unii. Au doar o urmă dintr-o chestie 
plictisitoare, cum ar fi să încurajeze plantele să 
crească sau să descopere apă, să convingă ploaia 
să înceapă. Nu că ne-ar trebui asta pe aici. 

Era limpede că n-aveau cum să-i fie de folos în 
ceea ce-i privea pe Rowan sau pe Maeve. Grozav. 

— Dar, continuă Luca, nimeni de aici nu 
posedă abilităţi captivante sau rare, cum ar fi 
transformarea formei în orice ar vrea sau controlul 
focului - auzind aceasta stomacul i se strânse - sau 
vedere oraculară. Am avut aici o femeie pribeagă, 
acum doi ani, cu un har brut al magiei - putea să 
facă orice dorea, să cheme orice element. A stat 
aici o săptămână înainte ca Maeve să o cheme în 
Doranelle, iar de atunci n-am mai auzit de ea. Mare 
păcat - era şi foarte drăguță. Insă aici e la fel ca 
oriunde: câţiva oameni cu o jalnică urmă de puteri 
de bază care sunt, într-adevăr, amuzanţi doar 
pentru fermieri. 

Emrys plescăi din limbă. 

— Ar trebui să te rogi zeilor să nu te 
trăsnească fiindcă vorbeşti astfel. 

Luca mormăi, dând ochii peste cap, dar Emrys 
îşi continuă predica, gesticulând înspre tânăr cu 
ceaşca lui de ceai. 

— Acele puteri ne-au fost date de către ei cu 
mult timp în urmă - daruri de care aveam nevoie 
pentru a supravieţui - şi au trecut de la o generaţie 
la alta. Sigur că trebuiau să se alinieze cu 
elementele şi, desigur, s-au diluat după atâta timp. 


Celaena aruncă o privire la figurinele din fier 

de pe poliţă. Se gândi să spună că unii credeau că 
zeii se împerecheaseră cu oamenii şi le dăduseră 
magia în acest fel, dar... asta ar fi însemnat să 
vorbească mai mult decât era necesar. Işi lăsă 
capul pe o parte. 

— Ce ştii despre Rowan? Câţi ani are? 

Cu cât afla mai mult, cu atât mai bine. 

Emrys cuprinse ceaşca de ceai cu ambele 
mâini. 

— El e unul dintre puţinii Fae pe care îi vedem 
pe la Mistward - se opreşte din când în când aici 
pentru a recupera mesaje pentru Maeve, însă evită 
mulțimile. Niciodată nu rămâne peste noapte. 
Uneori, vine cu alţii asemenea lui - vezi tu, sunt 
şase care o slujesc îndeaproape pe regină pe post 
de conducători de război sau spioni. Nu vorbesc 
niciodată cu noi, iar noi nu auzim decât zvonuri 
despre unde se duc şi ce fac. L-am cunoscut pe 
Rowan când am venit aici pentru prima dată. Nu că 
l-aş cunoaşte cu adevărat, nu uita. Câteodată e 
plecat ani la rând, în serviciul Majestății Sale. Când 
aveam cincisprezece ani, cei mai în vârstă oameni 
care locuiau aici îl cunoscuseră încă de când erau 
copilandri, aşadar... aş zice că e foarte bătrân. 

— Şi rău ca o năpârcă, murmură Luca. 

Emrys îi aruncă o privire plină de înţeles. 

— Ai face mai bine să-ţi ţii limba. 

Aruncă o privire spre uşă, de parcă Rowan ar fi 
pândit de acolo. Când privirea îi poposi din nou 
asupra Celaenei, era plină de îngrijorare. 

— Aş zice că pe tine te aşteaptă probabil o 
mulţime de dificultăţi. 

— E un ucigaş cu sânge rece şi un sadic, asta 

vrea el să spună, adăugă Luca. Cel mai mârşav din 
cabala războinicilor personali ai lui Maeve, aşa se 
spune. 

Ei bine, nici asta nu era o surpriză. Însă mai 
erau alţi cinci ca el - acesta era un adevăr 
neplăcut. Ea spuse pe un ton liniştit: 

— Mă descurc eu cu el. 

— Nu ne este îngăduit să învăţăm Limba Veche 
până ce nu intrăm în Doranelle, zise Luca, dar am 
auzit că tatuajul lui e o listă a oamenilor pe care i-a 
măcelărit. 

— Taci, îi ceru Emrys. 

— Nu e ca şi cum el nu s-ar purta ca un ucigaş. 

Luca se încruntă din nou. 

— Poate că ar trebui să te întrebi dacă 
Doranelle merită, nu? Nu e chiar atât de rău să 
trăieşti aici. 

Ea avusese deja parte de destulă interacţiune. 

— Mă descurc eu cu el, repetă ea. 

Nu era posibil ca Maeve să intenţioneze să o 
ţină acolo cu anii. Dacă i s-ar fi părut că există 
această posibilitate, Celaena ar fi plecat, şi ar fi 
găsit o altă modalitate prin care să-l oprească pe 
rege. 

Luca deschise gura, însă Emrys îl ţistui din nou, 
privirea căzându-i pe mâinile cu cicatrice ale 
Celaenei. 

— Las-o să-şi urmeze drumul. 

Luca porni să sporovăie despre vreme, iar 
Celaena se îndreptă spre muntele de vase. In timp 
ce le spăla, îşi găsi ritmul aşa cum se întâmplase şi 
atunci când curăţase armele la bordul vasului. 


Zgomotele din bucătărie se estompară pe 

măsură ce ea se lăsă pradă teribilei conştientizări a 
realităţii: nu-şi mai putea aminti ce însemna să fie 
liberă. 


Capitolul 12 


Clanul Cioc-negru era ultimul care se alăturase 
adunării complete de la trecătoarea Ferian. 

Drept urmare, căpătară cele mai mici şi mai 
îndepărtate camere din furnicarul de coridoare 
săpate în Omega, ultimul dintre munţii Ruhnn şi cel 
mai nordic dintre piscurile-surori care flancau 
trecătoarea acoperită de zăpadă. 

Pe partea cealaltă a abisului se găsea Colţul 
Nordic, ultimul vârf din lanţul munţilor Colț Alb, 
care era acum ocupat de oamenii regelui - brute 
masive care încă nu prea ştiau ce să facă cu 
vrăjitoarele care soseau din toate direcţiile. 

Erau acolo de o zi şi Manon încă nu zărise nicio 
urmă a balaurilor pe care îi promisese regele. li 
auzise, în ciuda faptului că erau cantonaţi dincolo 
de trecătoarea din Colţul Nordic. Oricât de adânc 
pătrundeai în sălile din piatră din Omega, ţipetele 
şi răgetele vibrau în rocă, aerul pulsa din cauza 
vâjâitului aripilor din piele, iar podelele şuierau de 
la râcâitul stâncilor cu ghearele. 

Trecuseră cinci sute de ani de când toate cele 
trei Clanuri se adunaseră. La un moment dat, erau 
peste douăzeci de mii. Acum mai existau doar trei 
mii, iar aceasta era o estimare generoasă. Tot ceea 
ce mai rămăsese dintr-un regat odinioară puternic. 

Şi totuşi, sălile din Omega erau un loc 

Asterin şi o căţea Picioare-galbene care nu aflaseră 
până atunci că santinelele Cioc-negru nu prea 
suportau - în special membrele Celor Treisprezece 
- atunci când li se spunea că sunt miloase. 

Pe feţe aveau stropi de sânge şi, în pofida 
faptului că era mai mult decât încântată să vadă că 
Asterin, frumoasa şi nesăbuita Asterin, produsese 
cea mai mare parte din stricăciune, ea tot trebuia 
să-şi pedepsească locţiitoarea. 

Trei lovituri neparate. Una în stomac, aşa încât 
Asterin să poată să-şi simtă propria-i neputinţă; 
una în coaste, astfel încât să se gândească la 
acţiunile ei ori de câte ori avea să îşi tragă 
respiraţia; şi una în faţă, astfel încât nasul ei spart 
să-i amintească de faptul că pedeapsa ar fi putut fi 
mult mai rea. 

Asterin le încasase fără să tipe, să se plângă 
sau să protesteze, exact aşa cum ar fi făcut-o 
oricare dintre Cele Treisprezece. 

Şi, în acea dimineaţă, locţiitoarea ei, cu nasul 
umflat şi vânăt, îi aruncă lui Manon un rânjet 
neplăcut, pe deasupra nenorocitului lor de mic 
dejun cu ovăz fiert. Să fi fost o altă vrăjitoare, 
Manon ar fi târât-o de gât în partea din faţă a 
încăperii şi ar fi făcut-o să-şi regrete insolenta, dar 
Asterin... 

Cu toate că Asterin era verişoara ei, nu-i era 
prietenă. Manon nu avea prieteni. Niciuna dintre 
vrăjitoare, mai ales Cele Treisprezece, nu aveau 
prieteni. Însă Asterin îi păzea spatele de mai bine 
de un secol, iar rânjetul era un semn că ea n-ar fi 
vârât un pumnal în spinarea lui Manon cu proxima 


ocazie când s-ar fi aflat prinse într-o bătălie. 

Nu, Asterin era doar destul de nebună încât să- 
şi poarte nasul spart ca pe o medalie de onoare şi 
avea să-şi iubească nasul strâmb tot restul vieţii ei 
de nu-chiar-atât-de-nemuritoare. 

Moştenitoarea  Picioare-galbene, o femeie 
semeaţă, mare cât un taur, pe nume Iskra, se 
mărginise să-i dea santinelei ei care greşise un 
avertisment să-şi ţină gura şi o trimisese la 
infirmeria din adâncul muntelui. Proasta. 

Toate conducătoarele de sabat aveau ordine 
să-şi ţină santinelele din scurt - să suprime lupta 
dintre Clanuri. În caz contrar, cele trei Matroane 
aveau să se abată asupra lor ca nişte ciocane. Fără 
pedeapsă, fără ca Iskra să o dea drept exemplu, 
vrăjitoarea care greşise avea să muncească pe 
brânci până ce avea să fie spânzurată de degetele 
de la picioare de noua lInaltă Vrăjitoare a Clanului 
Picioare-galbene. 

Noaptea trecută ţinuseră o simulare de slujbă 
de pomenire pentru Baba Picioare-galbene în 
imensa sală de mese - aprinzând tot felul de 
lumânări vechi în locul celor tradiţionale negre, 
purtând orice mantie cu glugă putuseră găsi şi 
trecând de la Cuvintele Sacre la Zeița cu Trei 
Chipuri de parcă ar fi citit o reţetă. 

Manon nu o întâlnise niciodată pe Baba 
Picioare-galbene şi nici nu-i păsa în mod deosebit 
că murise. O interesa mai mult cine o omorâse şi 
de ce. Toate erau interesate, iar acestea fuseseră 
întrebările pe care le schimbaseră între ele printre 
cuvintele fireşti legate de pierdere şi condoleanţe. 
Asterin şi Vesta fuseseră cele care vorbiseră, aşa 

vrăjitoare în timp ce Manon le asculta din 
apropiere, însă nimeni nu ştia nimic. Până şi cele 
două Umbre, disimulate în adâncurile întunecoase 
ale sălii de mese, aşa după cum fuseseră instruite 
să procedeze, nu auziseră nimic. 

Faptul că nu ştia o făcea pe Manon să-şi ţină 
umerii încordaţi în timp ce parcurgea culoarul 
înclinat care ducea spre locul unde Matroanele şi 
toate conducătoarele Sabatului trebuiau să se 
adune, vrăjitoarele Cioc-negru şi Picioare-galbene 
dându-se într-o parte pentru a o lăsa să treacă. li 
displăcea să nu ştie nimic care ar fi putut fi 
folositor, care ar fi putut să le asigure Celor 
Treisprezece sau celor din Clanul Cioc-negru un 
avantaj. Desigur, vrăjitoarele Sânge-albastru se 
făcuseră nevăzute. Retrasele vrăjitoare sosiseră 
primele şi pretinseseră camerele aflate cel mai sus 
în Omega, spunând că aveau nevoie ca briza 
muntelui să le completeze ritualurile zilnice. 

Fanatice religioase cu nasurile în vânt, aşa le 
supranumise dintotdeauna Mama Cioc-negru. Insă 
ceea ce reunise Clanurile cu cinci secole în urmă 
fusese nebuneasca lor devoțiune faţă de Zeița cu 
Trei Chipuri şi viziunea lor despre Regatul 
Vrăjitoarelor sub domnia Dinţi-de-fier - cu toate că 
santinelele  Cioc-negru fuseseră cele care 
câştigaseră bătăliile pentru ele. 

Manon îşi trata trupul aşa cum ar fi făcut cu 
orice armă: îl păstra curat şi antrenat şi gata 
oricând pentru apărare şi distrugere. Dar nici 
măcar antrenamentul ei nu o putea face să nu-şi 
piardă suflul atunci când ajungea în atriumul de 

Nordic. Ura întinderea de piatră fără ca măcar să o 
atingă. Mirosea greşit. 

Mirosea aidoma celor doi prizonieri pe care îi 
văzuse cu ducele. De fapt, tot locul acela duhnea 
în felul acela. Mirosul nu era natural; nu aparţinea 
acestei lumi. 

Vreo cincizeci de vrăjitoare - conducătoarele 
sabatului cu rangurile cele mai înalte - erau 
adunate lângă gaura imensă din laterala muntelui. 
Manon o reperă imediat pe bunica ei, aflată la 
intrarea podului cu ceea ce trebuiau să fie 
Matroanele Sânge-albastru şi Picioare-galbene. 

Noua Matroană Picioare-galbene era probabil 
vreo soră vitregă a Babei şi cu siguranţă chiar aşa 
şi arăta: îngrămădită în roba cafenie, de sub carei 
se iţeau gleznele galbene ca şofranul, cu părul alb 
împletit în cosiţe, dezvelind un chip ridat, brutal şi 
pătat de la vârstă. Conform regulii, toate Picioare- 
galbene îşi purtau dinţii şi ghearele din fier la 
vedere, iar cele ale Înaltei Vrăjitoare străluceau în 
lumina slabă a dimineţii. 

Fără să constituie o surpriză, Matroana Sânge- 
albastru era înaltă şi mlădioasă, mai mult 
preoteasă decât războinică. Era îmbrăcată cu roba 
de un albastru profund, iar o bandă de stele din 
fier îi încununa fruntea. Pe măsură ce Manon se 
apropia de mulţime, văzu că stelele erau din sârmă 
ghimpată. Nici asta nu era ceva surprinzător. 

Legenda spunea că toate vrăjitoarele fuseseră 
înzestrate de către Zeița cu Trei Chipuri cu dinţi şi 
gheare de fier pentru a le ţine ancorate de această 
lume atunci când magia ameninţa să le tragă 

magia din neamul Sânge-albastru era atât de 
puternică, încât conducătoarea lor avea nevoie de 
mai mult - fier şi durere - pentru a rămâne 
priponită pe acel tărâm. 

Prostii. Mai ales atunci când magia dispăruse în 
ultimii zece ani. Manon auzise însă zvonuri despre 
ritualurile pe care cele din clanul Sânge-albastru le 
ţineau în pădurile şi în peşterile lor, ritualuri în care 
durerea era poarta spre magie, spre a-şi deschide 
simţurile. Oracole, mistice, fanatice. 

Manon trecu printre rândurile de conducătoare 
Cioc-negru ale sabatului. Acestea erau cele mai 
numeroase - douăzeci de conducătoare de sabat, 
în frunte cu Manon şi Cele Treisprezece. Fiecare 
conducătoare îşi ducea două degete la frunte în 
semn de respect. Ea nu le băgă în seamă şi ocupă 
locul din faţa mulţimii, unde bunica ei îi aruncă o 
privire aprobatoare. 

Era o onoare să fii recunoscută de oricare 
Înaltă Vrăjitoare. Manon îşi înclină capul, lipindu-şi 
două degete de frunte. Obedienţa, disciplina şi 
brutalitatea erau cele mai preţuite cuvinte în 
Clanul Cioc-negru. Orice altceva însemna dispariţia 
fără drept de apel. 

Când le surprinse pe celelalte două 
moştenitoare privind-o, încă îşi ţinea bărbia 
ridicată şi mâinile la spate. 

Moştenitoarea Sânge-albastru, Petrah, stătea 
cel mai aproape de lnaltele Vrăjitoare, grupul ei 
fiind în mijlocul mulţimii. Manon încremeni, însă 
nu-şi cobori privirea. 

Pielea ei pistruiată era la fel de palidă ca a lui 


Manon, iar părul împletit în cosiţe, la fel de auriu ca 

al lui Asterin - o nuanţă arămie, intensă, care 
atrăgea lumina cenuşie. Era frumoasă, asemenea 
multora dintre ele, însă gravă. Deasupra ochilor 
albaştri, pe frunte, purta o bentiţă din piele uzată 
în locul coroanei cu stea din fier. Nu aveai cum să- 
ţi dai seama ce vârstă avea, dar nu putea fi cu 
mult mai în vârstă faţă de Manon, dacă arăta astfel 
după ce magia dispăruse. Nu emana nimic agresiv, 
dar nici zâmbete. Zâmbetele erau ceva rar printre 
vrăjitoare - asta dacă nu te aflai la vânătoare sau 
pe un câmp de luptă. 

Cu toate acestea, moştenitoarea Picioare- 
galbene... Iskra îi zâmbea larg lui Manon, plină de o 
provocare pe care Manon tânjea să o accepte. 
Iskra nu dăduse uitării încăierarea de pe culoar, din 
ziua precedentă, dintre santinelele lor. Dacă nu din 
alt motiv, după privirea ochilor căprui ai Iskrăi, 
părea că încăierarea fusese o invitaţie. Manon se 
trezi cumpănind cât ar fi fost de mari problemele 
dacă i-ar fi sfâşiat beregata moştenitoarei Picioare- 
galbene. Ar fi pus capăt tuturor luptelor dintre 
santinelele lor. 

De asemenea, ar fi fost finalul vieţii ei, dacă 
atacurile ar fi fost  neprovocate. Justiţia 
vrăjitorească era rapidă. Bătăliile pentru dominație 
se puteau termina cu pierderea de vieţi, însă 
revendicarea trebuia să fie făcută cinstit, deschis. 
Fără o provocare oficială din partea Iskrăi, Manon 
avea mâinile legate. 

— Acum că ne-am adunat, spuse Matroana 
Sânge-albastru - Cresseida - atrăgându-i atenţia 
lui Manon, ce-ar fi să vă arătăm pentru ce am fost 


aduse aici? 

Mama Cioc-negru flutură din mână spre pod, 
robele negre unduind în vântul tăios şi rece. 
— Mergem în cer, vrăjitoarelor. 


* 


Traversarea podului negru fu mai chinuitoare 
decât Manon ar fi vrut să recunoască. Mai întâi, era 
stânca aceea îngrozitoare, care zvâcnea sub 
picioarele ei, emanând acea duhoare pe care 
nimeni altcineva nu părea să o remarce. Apoi, era 
vântul, care urla şi care le arunca dintr-o parte în 
alta, încercând să le arunce peste parapetul cioplit. 

Nu se zărea nici măcar fundul trecătorii. Sub 
pod, pâcla învăluia totul - o pâclă ce nu dispăruse 
în ziua în care fuseseră acolo, sau în zilele în care 
urcaseră pe Trecătoare. Era, bănuia ea, vreo festă 
de-a regelui. Gândindu-se la asta, ajungea la şi mai 
multe întrebări, niciuna demnă de a catadicsi să o 
rostească cu voce tare sau să-i pese chiar atât de 
mult. 

Când ajunseră la atriumul imens al Colţului 
Nordic, lui Manon îi îngheţaseră urechile, iar faţa o 
ustura. Zburase la mare altitudine, pe orice fel de 
vreme, însă nu pentru mult timp. Nu fără să aibă 
burta plină de carne proaspătă, care să-i ţină de 
cald. 

Îşi şterse nasul care îi curgea de umărul 
mantiei ei roşii. Le văzuse pe celelalte 
conducătoare ale sabatului cercetând materialul 
stacojiu - aşa cum o făcuseră întotdeauna, cu 
dorinţă, cu dispreţ şi cu invidie. Iskra rămăsese cel 

batjocoritor. Ar fi fost plăcut - al naibii de plăcut - 
să-i smulgă într-o zi faţa moştenitoarei Picioare- 
galbene. 

Ajunseră la gura care se căsca spre părţile 
superioare ale Colţului Nordic. Acolo, stânca era 
mai abruptă şi scobită, împroşcată cu Tripla Zeiţă 
ştia ce. După miros, era sânge. Sânge omenesc. 

Cinci bărbaţi - toţi arătând de parcă ar fi fost 
făcuţi din aceeaşi plămadă - le întâmpinară pe cele 
trei Matroane, dând îndârjit din cap. Manon păşi pe 
urmele bunicii ei, cu un ochi la bărbaţi, cu celălalt 
la împrejurimi. La fel făcură şi celelalte două 
moştenitoare. Cel puţin în această privinţă erau de 
acord. 

Ca moştenitoare, cea dintâi îndatorire a lor era 
să-şi protejeze Înaltele Vrăjitoare, chiar dacă asta 
putea însemna să se sacrifice ele. Manon îi aruncă 
o privire Matroanei Picioare-galbene, care se ţinea 
la fel de mândră ca şi celelalte două Străbune în 
timp ce intrau în întunericul din munte. Manon nu- 
şi luă însă mâna de pe cuțitul ei, Spintecă-Vânt, 
nicio secundă. 

Acolo, ţipetele, bătăile de aripi şi zăngănitul 
metalului erau mult mai puternice. 

— Aici îi creştem şi îi antrenăm până ce 
reuşesc să traverseze Răscrucea spre Omega, 
spuse unul dintre bărbaţi, gesticulând spre multele 
guri de peşteră pe care le depăşeau în timp ce 
mergeau cu paşi apăsaţi prin sala imensă. Vedeţi 
voi, clocitoarele sunt în pântecele muntelui, la un 
nivel aflat deasupra forjelor pentru armurărie - 
pentru ca ouăle să se păstreze calde. Bârlogurile 

şi tip. Masculii îi ţinem în propriile cuşti, asta dacă 
nu vrem să-i împerechem. Omoară pe oricine intră 
în cuştile lor. Am învăţat asta pe pielea noastră. 

Bărbaţii chicotiră, dar vrăjitoarele rămaseră 
tăcute. Omul continuă să vorbească despre 
diferitele tipuri - masculii erau cei mai buni, însă o 
femelă putea fi la fel de aprigă şi de două ori mai 
isteaţă. Cei mai mărunți erau buni la furişat şi 
fuseseră  împerecheaţi pentru a fi negri în 
întregime, profilaţi pe cerul nopţii, sau de un 
albastru deschis pentru a se camufla în patrulele 
diurne. De culorile balaurilor obişnuiţi nu le păsa 
atât de tare, de vreme ce voiau ca duşmanii lor să 
pice morţi din pricina groazei, aşa pretindea 
bărbatul. 

Coborâră treptele săpate în stâncă şi, dacă 
duhoarea de sânge şi pustietatea nu le copleşiseră 
toate simţurile, atunci o făcuse bârlogul balaurilor - 
urletul, cârâitul şi bubuitul aripilor şi al cărnii de 
stâncă aproape că acoperiră vorbele bărbatului. 
Manon rămase concentrată pe poziţia bunicii ei, pe 
poziţia celorlalte vrăjitoare aflate în jurul lor. Ştia 
că Asterin, aflată cu un pas în urma ei, făcea 
acelaşi lucru pentru ea. 

Omul le conduse pe o platformă din peştera 
imensă. Fundul hăului se afla la cel puţin 
cincisprezece metri dedesubt, un capăt al încăperii 
fiind complet deschis către faţa stâncii, iar celălalt 
închis cu o poartă din fier - ba nu, o uşă. 

— Asta este una dintre gropile de 
antrenament, le explică bărbatul. E uşor să alegem 
ucigaşii înnăscuţi, însă descoperim că mulţi dintre 
ei îşi arată caracterul în gropi. Inainte ca 

dumneavoastră... doamnelor, zise el, încercând să- 
şi mascheze înfiorarea rostind cuvântul, să apucaţi 
să vă aruncaţi privirea asupra lor, ei îşi petrec 
timpul chiar aici, luptând. 

— Şi când, întrebă Mama Cioc-negru, ţintuindu- 
| cu privirea, îi vom alege pe cei pe care îi vom 
încăleca? 

Bărbatul îşi înăbuşi emotia. 

— Am antrenat un soi mai blând pentru 
antrenamentul de bază. 

Un mârâit ameninţător din partea  lIskrăi. 
Manon ar fi putut şi ea să mârâie la insulta tacită, 
însă Matroana Sânge-albastru vorbi: 

— Nu înveţi să călăreşti sărind pe un cal folosit 
la război, nu-i aşa? 

Bărbatul aproape că se îndoi de uşurare. 

— Odată ce te obişnuieşti cu zborul... 

— Noi ne-am născut pe spinarea vântului, 
spuse una dintre conducătoarele sabatului aflate în 
spate. 

Unele mormăiră a aprobare. Manon rămase 
tăcută, aşa cum procedară şi conducătoarele Cioc- 
negru ale  sabatului.  Obedienţă. Disciplină. 
Brutalitate. Ele nu se coborau fălindu-se. 

Bărbatul se foi şi rămase atent la Cresseida, de 
parcă ea ar fi fost singura convinsă din încăpere, în 
pofida coroanei ei de stele din sârmă ghimpată. 
Idiotul. Manon considera uneori că cele din Sânge- 
albastru erau cele mai mortale dintre toate. 

— De îndată ce sunteţi gata, spuse el, putem 
începe procesul de selecţie. lIncălecaţi şi să 
purcedem la antrenament. 


Manon riscă să-şi ia ochii de la bunica ei pentru 
129 


a studia groapa. Existau lanţuri gigantice ancorate 
într-unul dintre pereţi şi pete enorme de sânge 
negru pătau stâncile, de parcă una dintre bestii 
fusese împinsă în perete. O crăpătură gigantică 
sub formă de pânză de păianjen se întindea în 
centru. Orice lovise peretele, fusese aruncat cu 
forţă. 

— Pentru ce sunt lanţurile? se trezi Manon 
întrebând. 

Bunica ei îi aruncă o privire de atenţionare, dar 
Manon se concentră asupra bărbatului. În mod 
previzibil, el făcu ochii mari la vederea frumuseţii 
ei - şi rămaseră larg deschişi cât priviră moartea 
care stătea ascunsă sub aceasta. 

— Lanţurile sunt pentru animalele momeală, 
răspunse el, adică balaurii pe care îi folosim pentru 
a le arăta celorlalţi cum să lupte, pentru a le 
transforma agresivitatea într-o armă. Avem ordin 
să nu omorâm niciunul, nici pe cei deşelaţi sau 
taraţi, aşa că le găsim o bună întrebuințare şi celor 
debili. 

Exact ca la luptele de câini. Ea privi din nou 
petele şi crăpătura din perete. Animalul momeală 
probabil că fusese aruncat de unul dintre cei mai 
mari. Şi dacă balaurii se puteau arunca aşa unul pe 
altul, atunci stricăciunile produse oamenilor... | se 
strânse pieptul de nerăbdare, mai ales atunci când 
bărbatul întrebă: 

— Doriţi să vedeţi un mascul? 

O scânteiere a unghiilor din fier, în timp ce 
Cresseida făcu un gest elegant pentru a continua. 
Bărbatul lăsă să-i scape un fluierat ascuţit. Niciunul 


dintre ei nu vorbi în timp ce lanţurile zăngăniră, un 

bici plesni şi poarta din fier spre groapă gemu când 
fu ridicată. Şi atunci, călăuziţi de bărbaţi cu bice şi 
suliţi, apărură balaurii. 

O mirare sonoră colectivă, chiar şi din partea 
lui Manon. 

— Titus e unul dintre cei mai buni, spuse 
bărbatul, din vocea sa răzbătând mândria. 

Manon nu-şi putu lua ochii de la minunata 
bestie: trupul lui cenuşiu-pestriţ acoperit de piele; 
picioarele din spate masive, terminate cu gheare 
mari cât antebraţul ei; enormele-i aripi, cu un 
cleşte în vârf, folosite pentru a-l propulsa înainte 
asemenea unei perechi de membre. 

Îşi legăna capul triunghiular într-o parte şi în 
cealaltă, iar botul plin de bale lăsa să se întrevadă 
colții galbeni, curbați. 

— Coada este dotată cu un vârf veninos, 
adăugă bărbatul atunci când balaurul ieşi cu totul 
din groapă, mârâind la bărbaţii aflaţi alături de el. 

Reverberaţiile mârâitului găsiră ecou în stâncă, 
în ghetele ei şi în sus pe picioare, drept în inima ei. 

De piciorul din spate avea prins un lanţ, fără 
îndoială pentru a-l împiedica să zboare. Îşi mişca 
încolo şi încoace coada, la fel de lungă cât trupul, 
terminată cu două ţepuşe curbate, aidoma unei 
pisici. 

— Pot zbura sute de kilometri pe zi şi apoi să 
fie în continuare gata să zboare atunci când ajung, 
zise bărbatul, iar vrăjitoarele sâsâiră toate la 
unison. 

Asemenea viteză şi rezistenţă... 

— Ce mănâncă? întrebă Petrah, cu chipul ei 


pistruiat în continuare serios şi liniştit. 

Bărbatul îşi frecă gâtul. 

— Mănâncă orice. Insă le place să fie proaspăt. 

— Şi nouă la fel, preciză Iskra rânjind. 

S-o fi spus altcineva şi nu moştenitoarea 
Picioare-galbene, Manon li s-ar fi alăturat celorlalte 
din juru-i care rânjeau. 

Titus se răsuci brusc, repezindu-se spre cel mai 
apropiat bărbat, în timp ce-şi folosi magnifica sa 
coadă pentru a face praf suliţele din spatele său. 
Un bici pocni, dar era prea târziu. 

Sânge şi ţipete şi zgomot de oase zdrobite. 
Picioarele şi capul bărbatului căzură la pământ. 
Torsul fu înghiţit dintr-o îmbucătură. Mirosul de 
sânge umplu aerul şi toate vrăjitoarele Dinţi-de-fier 
inhalară adânc. Bărbatul din faţa lor făcu un pas 
mult prea precaut în spate. 

Masculul din groapă se uita acum la ei, coada 
continuând să izbească podeaua. 

Magia dispăruse, şi totuşi, era posibilă crearea 
de bestii magnifice. Magia dispăruse, şi totuşi 
Manon simţea siguranţa momentului instalându-i- 
se în oase. Îi fusese menit să fie aici. Îl va avea pe 
Titus sau pe niciun altul. 

Nu ar fi suportat să încalece niciun animal, ci 
numai pe cel mai grozav, pe cel a cărui 
întunericime amintea de a ei. Când privirea i se 
intersectă cu negrul infinit al ochilor lui Titus, ea îi 
zâmbi balaurului. 

Ar fi putut jura că şi el îi zâmbise. 


Capitolul 13 


Celaena nu-şi dădu seama cât de obosită era 

până ce toate sunetele - cântecul blând al lui 
Emrys,  bufnitura aluatului frământat, tocatul 
cuţitului lui Luca şi neîncetata pălăvrăgeală despre 
tot şi orice - încetară. Atunci fu sigură de ce avea 
să găsească atunci când avea să se întoarcă spre 
scări. Mâinile aveau pielea macerată, degetele o 
usturau, spatele şi gâtul îi zvâcneau, dar... Rowan 
se sprijinea în arcada scărilor, cu braţele 
încrucişate şi violenţa pâlpâindu-i în ochii fără 
viaţă. 

— Să mergem. 

Deşi trăsăturile îi rămâneau reci, ea avu 
impresia clară că el era cumva enervat de faptul că 
ea nu stătea îmbufnată în vreun cotlon, 
deplângând starea unghiilor sale. Când ea ieşi, 
Luca îşi trecu degetul peste gât în timp ce rosti cu 
buzele succes. 

Rowan o conduse printr-o curticică, unde 
santinelele încercau să pretindă că nu le urmăreau 
fiecare mişcare, şi apoi în pădure. Apărarea contra 
magiei ţesută între inelul de megaliţi o ciupi din 
nou de piele în timp ce treceau şi i se făcu greață. 
Când ajunseră printre copacii acoperiţi cu muşchi, 
în lipsa căldurii constante din bucătărie, se trezi pe 
jumătate îngheţată, dar până şi asta era numai o 
vagă scânteiere a unei trăiri. 

Rowan explora o creastă stâncoasă înspre cele 
mai înalte promontorii ale pădurii, încă învăluite în 
pâclă. Ea abia dacă se opri pentru a contempla 
priveliştea colinei submontane aflată dedesubt, a 
câmpiilor din faţa lor, complet înverzite şi 
proaspete şi în siguranţă faţă de Adarlan. Rowan 


nu rosti nicio vorbă până când ajunseră la ceea ce 

păreau a fi ruinele distruse de intemperii ale unui 
templu. 

Acum nu mai era decât o întindere de blocuri 
din piatră şi coloane ale căror sculpturi fuseseră 
şterse de vânturi şi ploi. În stânga ei se întindeau 
Wendlynul, colinele  submontane, câmpiile şi 
pacea. În dreapta se ridica zidul munţilor 
Cambrian, blocând orice semn al ținuturilor 
nemuritoare de dincolo. In spatele ei, departe, în 
jos, se zărea fortăreaţa care şerpuia de-a lungul 
coamei muntelui. 

Rowan traversă pietrele crăpate, cu părul lui 
argintiu fluturând în vântul umed şi tăios. Ea 
continua să-şi ţină braţele pe lângă corp, mai mult 
din reflex. El era înarmat până în dinţi, chipul său o 
mască a brutalităţii de neclintit. 

Ea se forţă să surâdă uşor, cea mai bună 
încercare de expresie respectuoasă, nerăbdătoare. 

— Arată-mi ce poţi. 

El o privi din cap până în picioare: cămaşa 
umedă de la pâclă, îngheţată acum, lipită de 
pielea-i încreţită, pantalonii la fel de umezi, poziţia 
picioarelor... 

— Şterge-ţi zâmbetul slugarnic şi mincinos de 
pe chip. 

Vocea îi era la fel de lipsită de viaţă precum 
ochii, însă tăioasă ca o lamă. 

Ea îşi păstră zâmbetul slugarnic şi mincinos. 

— Nu ştiu la ce te referi. 

El păşi spre ea, de data aceasta cu caninii 
ieşindu-i în afară. 

— lată prima ta lecţie, fato: scuteşte-mă de 


aiurelile tale. Nu am chef de aşa ceva şi probabil 

că sunt singurul căruia nu-i pasă nici cât negru sub 
unghie de cât de furioasă, maliţioasă şi 
îngrozitoare eşti pe dinăuntru. 

— Nu cred că doreşti neapărat să vezi cât de 
furioasă,  maliţioasă şi îngrozitoare sunt pe 
dinăuntru. 

— Dă-i înainte şi fii cât de obraznică doreşti, 
prinţesă, căci am fost de zece ori mai obraznic 
timp de zece ori mai mult timp decât ai trăit tu 
până acum. 

Ea nu cedă - nu, deoarece el nu înţelegea un 
lucru în legătură cu ceea ce zăcea sub pielea ei şi 
îşi trecea ghearele prin lăuntrul ei -, dar renunţă la 
orice încercare de a-şi controla trăsăturile. Buzele 
ei se retraseră, dezvelind dinţii. 

— Aşa e mai bine. Acum, transformă-te! 

Ea nu se strădui să fie plăcută atunci când 
rosti: 

— Nu e ceva ce pot controla. 

— Dacă aş fi vrut scuze, le-aş fi cerut. 
Transformă-te! 

Ea nu ştia cum. Nu stăpânise niciodată harul în 
copilărie şi cu siguranţă nu existaseră ocazii de a 
învăţa în ultimul deceniu. 

— Sper că ai adus gustări, căci vom sta aici 
foarte mult timp, dacă lecţia de azi depinde de 
transformarea mea. 

— Tu chiar ai de gând să mă faci să-mi placă 
să te antrenez. 

Ea avea senzaţia că el ar fi putut trece fără 
probleme de ia să te antrenez ia să te mănânc de 
vie. 


— Deja am participat la vreo douăsprezece 
135 


versiuni ale sagăi de antrenament maestru- 
discipol, aşa că ce-ar fi să mă scuteşti şi de asta? 

Zâmbetul lui deveni mai reţinut, mai letal. 

— Tacă-ţi fleanca şi transformă-te! 

Pe ea o cuprinse un fior - un fulger în abis. 

— Nu! 

Apoi, el atacă. 

Ea se gândise întreaga dimineaţă la loviturile 
lui, la felul în care se mişcase, la iuţeală şi la 
unghiuri. Aşa că se feri de prima lovitură, păşind în 
lateral şi evitând pumnul lui, cu părul fluturându-i 
în vânt. 

Ba chiar se răsuci destul în direcţia opusă 
pentru a evita şi cea de-a doua lovitură. El era însă 
atât de iute, încât ea de-abia reuşea să 
înregistreze mişcările - atât de iute, încât ea n-avu 
şansa să se ferească sau să pareze sau să 
anticipeze cea de-a treia lovitură. Nu la faţă, ci la 
picioare, exact cum o făcuse şi cu o seară înainte. 

O rotire a piciorului lui şi ea căzu, răsucindu-se 
pentru a se echilibra, însă nu suficient de repede 
pentru a evita să se lovească cu fruntea de o piatră 
netezită de vreme. Se rostogoli, zărind cerul 
cenuşiu, şi încercă să-şi amintească cum să respire 
în timp ce impactul îi reverbera în craniu. Rowan se 
năpusti cu o naturaleţe fluidă, coapsele lui 
puternice apăsându-i coastele în timp ce o 
încălecă. Rămasă fără suflu, ameţită şi cu 
musculatura slăbită de la dimineaţa petrecută în 
bucătărie şi de la săptămânile de hrană pe sponci, 
ea nu reuşi să se răsucească şi să-l arunce - nu 
putu să facă nimic. Era mai greu decât ea, mai 
musculos şi, pentru prima dată în viaţa ei, îşi dădu 

seama că era pe de-a-ntregul întrecută. 

— Transformă-te, sâsâi el. 

Ea râse, un sunet mort, jalnic, străin chiar şi 
pentru urechile ei. 

— Bună încercare. 

O, zeilor, capul îi bubuia, un firişor cald de 
sânge îi curgea din partea dreaptă a frunţii, iar 
acum el era aşezat pe pieptul ei. Râse iar, 
strangulată de greutatea lui. 

— Crezi că poţi să mă păcăleşti să mă 
transform scoţându-mă din răbdări? 

El mârâi, cu faţa presărată de stelele pe care 
ea le vedea plutind. Fiecare clipit îi aducea noi 
pumnale dureroase. Probabil că avea să fie cel mai 
rău ochi vânăt din viaţa ei. 

— Uite ce idee am: sunt bogată ca naiba, zise 
ea peste bubuitul din cap. Ce-ar fi să ne prefacem 
că facem antrenamentul ăsta timp de o săptămână 
sau aşa ceva şi apoi să-i spunem lui Maeve că sunt 
perfect pregătită să intru pe teritoriul ei, iar eu îţi 
voi da tot aurul afurisit pe care îl vei dori. 

El îşi apropie caninii atât de aproape de gâtul 
ei, încât dintr-o mişcare i-ar fi putut sfâşia 
beregata. 

— Uite ce idee am eu, mârâi el. Nu ştiu ce 
naiba ai făcut timp de zece ani, în afară de umblat 
aiurea şi de a te numi asasină, dar cred că eşti 
obişnuită să-ţi iasă totul aşa cum vrei. Cred că nu 
ai niciun control asupra ta. Niciun fel de control şi 
nicio disciplină - nu una serioasă de profunzime. Tu 
eşti o copilă, şi încă una răzgâiată. Şi, zise el, în 
ochii săi verzi citindu-se doar repulsie, eşti o laşă. 

Dacă braţele nu i-ar fi fost ţintuite, i-ar fi 

sfâşiat pe loc faţa. Fata se zbătu, încercând toate 
tehnicile pe care le învățase pentru a-l clinti, dar el 
nu se mişcă niciun centimetru. 

Un hohot de râs grav, obraznic. 

— Nu-ţi place cuvântul? 

El se aplecă şi mai tare, tatuajul lui înotând în 
privirea ei neclară. 

— Laşă. Eşti o laşă care a fugit timp de zece 
ani, în vreme ce oamenii nevinovaţi erau arşi şi 
măcelăriți şi... 

Ea încetă să-l mai asculte. 

Ea pur şi simplu... încetă. 

Era de parcă s-ar fi aflat din nou sub apă. De 
parcă ar fi năvălit în camera Nehemiei şi ar fi 
descoperit acel trup frumos mutilat pe pat. De 
parcă l-ar fi văzut pe Galan Ashryver, preaiubit şi 
brav, călărind la apus în uralele poporului său. 

Ea rămase liniştită, privind norii care se 
adunau deasupra, aşteptând ca el să-şi 
isprăvească vorbele pe care ea nu putea să le 
asculte, aşteptând o lovitură pe care, era destul de 
sigură, n-avea s-o simtă. 

—  Ridică-te, zise el brusc, iar lumea fu 
luminoasă şi amplă atunci când el se ridică. Ridică- 
te! 

Ridică-te. Chaol îi spusese asta cândva, atunci 
când durerea şi teama şi jalea o copleşiseră peste 
măsură. Însă culmea peste care trecuse în noaptea 
în care murise Nehemia, noaptea în care îl 
spintecase pe Archer, ziua în care îi spusese lui 
Chaol oribilul adevăr... Chaol o ajutase să treacă 
peste culme. Încă era în cădere. Nu exista nicio 


ridicare, deoarece nu exista nicio bază. 

Mâini puternice, aspre sub umerii ei, lumea 
zgâlţâindu-se, rotindu-se, apoi acel chip tatuat, 
mârâind în faţa ei. N-avea decât să-i ia capul între 
acele mâini masive şi să-i frângă gâtul. 

— Demnă de milă, scuipă el, dându-i drumul. 
Fără coloană vertebrală şi demnă de milă. 

Pentru Nehemia, ea trebuia să încerce, trebuia 
să încerce... 

Insă când ajunse înăuntru, spre locul acela din 
pieptul ei unde sălăşluia monstrul, găsi doar pânze 
de păianjen şi cenuşă. 


Capul Celaenei continua să se învârtă, iar 
sângele închegat de pe faţă îi dădea mâncărimi. 
Nu-şi bătu capul să şi-l şteargă sau să-i pese cu 
adevărat de ochiul învineţit despre care era 
absolut convinsă că  înflorise în timp ce 
parcurseseră distanţa măsurată în kilometri de la 
ruinele templului şi până la colinele submontane 
împădurite. Însă nu reveniră în Mistward. 

Ea se legăna pe picioare atunci când Rowan 
trase o spadă şi un pumnal şi se opri la marginea 
unui platou ierbos, presărat cu movile. De fapt - nu 
erau movile, ci gorgane, străvechi morminte de 
lorzi şi prințese care muriseră de mult, care se 
întindeau până la cealaltă lizieră de copaci. Erau 
zeci de morminte, fiecare marcat cu un prag din 
piatră şi închis cu o uşă din fier. Şi cu toată 
vederea înceţoşată şi durerea de cap năucitoare, i 
se ridică părul de la ceafă. 


Movilele ierboase păreau să... respire. Să 

doarmă. Uşi din fier - pentru a ţine sufletele 
înăuntru, încuiate împreună cu tezaurul pe care îl 
furaseră. Se strecuraseră înăuntru şi stăteau la 
pândă de eoni în şir, hrănindu-se cu proştii 
nechibzuiţi care se încumetau să caute aurul din 
interior. 

Rowan îşi înclină capul spre gorgane. 

— Aveam de gând să aştept până ce vei fi avut 
o oarecare stăpânire asupra puterii tale - 
plănuisem să te fac să vii noaptea, când 
gorganele-suflete sunt cu adevărat ceva demn de 
privit, dar consideră asta ca pe o favoare, căci nu 
sunt mulţi cei care vor cuteza să iasă ziua. Plimbă- 
te printre movile - înfruntă sufletele şi caută să 
ajungi în partea cealaltă a câmpiei, Aelin, şi atunci 
vom putea să mergem în Doranelle oricând vei 
dori. 

Era o capcană. O ştia prea bine. El avea harul 
timpului nesfârşit şi putea să joace jocuri care să 
dureze secole. Nerăbdarea ei, faptul că era 
muritoare şi fiecare secundă o aducea mai aproape 
de moarte, erau folosite împotriva ei. Să înfrunte 
sufletele... 

Armele lui Rowan străluceau, suficient de 
aproape pentru a le înşfăca. Ridică din umerii aceia 
puternici şi zise: 

— Poţi fie să aştepţi să-ţi câştigi armele înapoi, 
fie poţi intra aşa cum eşti acum. 

Îşi pierdu controlul preţ de o clipă, îndeajuns 
cât să-i spună: 

— Îmi sunt suficiente drept arme mâinile mele 
goale. 


El se mărgini să-i arunce un rânjet zeflemitor şi 

porni prin labirintul colinelor. 

Ea îl urmă îndeaproape, ţinându-se după el pe 
lângă fiecare gorgan, ştiind că, dacă ar fi rămas 
prea în urmă, el, din răutate, ar fi lăsat-o acolo. 

Răsuflări regulate şi căscături de trezire se 
înălţau de dincolo de uşile din fier. Acestea erau 
neîmpodobite, fixate în buiandrugii din piatră cu 
nişte cuie care erau atât de vechi, încât, probabil, 
precedau Wendlynul. 

Paşii ei scârţâiau în iarbă. Acolo, până şi 
păsările şi insectele nu scoteau sunete prea 
zgomotoase. Dealurile se depărtau pentru a lăsa 
loc unui cerc interior de iarbă uscată în jurul celui 
mai  dărăpănat gorgan. Unde celelalte erau 
rotunde, acesta arăta de parcă nişte zei antici ar fi 
călcat pe el. Vârful aplatizat fusese năpădit de 
rădăcinile noduroase ale tufişurilor; cele trei pietre 
masive ale pragului erau roase, pătate şi strâmbe. 
Uşa de fier dispăruse. 

Nu mai era decât întunericul dinăuntru. 
Întunericul fără vârstă, care respira. 

Când întunecimea se întinse spre ea, îşi simţi 
pulsul bubuindu-i în urechi. 

— Te las aici, îi zise Rowan. 

El nu pusese niciun picior în interiorul cercului, 
cizmele sale fiind la numai un centimetru de iarba 
uscată. Zâmbetul lui se transformă într-unul 
funebru. 

— Ne întâlnim în partea cealaltă a câmpiei. 

El se aştepta ca ea să ţâşnească asemenea 
unui iepure sălbatic. Şi ea ar fi vrut. O, zeilor, locul 
acela, acel gorgan blestemat aflat la numai o sută 


de metri, o făceau să vrea s-o ia la goană şi să nu 

se mai oprească până ce nu va fi găsit un loc unde 
soarele să strălucească zi şi noapte. Insă dacă 
trecea de asta, putea să meargă în Doranelle a 
doua zi. Şi acele suflete care aşteptau în cealaltă 
jumătate a câmpiei... ar fi putut fi mai rău decât 
cele pe care deja le văzuse şi cu care luptase şi 
care îşi găsiseră sălaş în lume şi înlăuntrul ei. 

Aşa că îşi înclină capul spre Rowan şi porni 
spre câmpia cu iarbă uscată. 


Capitolul 14 


Fiecare pas spre gorganul central făcea să-i 
clocotească sângele Celaenei. Intunericul dintre 
pietrele pătate şi străvechi crescu, învârtejindu-se. 
Era şi mai frig. Rece şi uscat. 

Nu voia să se oprească, nu atâta timp cât 
Rowan continua să o privească, nu când avea atât 
de multe de făcut. Nu îndrăznea să privească prea 
mult timp spre locul unde ar fi trebuit să fie uşa şi 
spre lucrul care pândea dincolo de acesta. O 
fărâmă de mândrie - stupida, mortala mândrie - o 
împiedica să parcurgă în goană restul câmpiei. 
Fuga, îşi aminti ea, nu făcea decât să atragă pe 
unii prădători. Aşa că îşi menţinu ritmul lent al 
paşilor şi se gândi la toate antrenamentele pe care 
le primise, chiar şi când sufletul se fofilă mai 
aproape de prag, nimic mai mult decât un freamăt 
de foame vorace îmbrăcată în zdrenţe. 

Şi totuşi, sufletul rămase în gorganul său chiar 
şi atunci când ea veni atât de aproape, încât ar fi 
putut fi târâtă înăuntru, de parcă... ar fi ezitat. 


Tocmai trecea de gorgan când un fir de aer 
142 


pulsând, alterat, îi pluti pe lângă urechi. Poate că 
fuga ar fi fost o idee bună. Dacă magia era singura 
armă împotriva sufletelor, atunci mâinile ei erau 
nefolositoare. Şi totuşi, sufletul adăsta dincolo de 
prag. 

Din nou ciudatul aer mort îi trecu pe lângă 
urechi, în capul ei făcându-și loc un sunet strident. 
Se grăbi, cu iarba scârţâind pe măsură ce aduna 
toate detaliile posibile pentru a se folosi de ele 
împotriva oricărui atacator s-ar fi aflat la pândă în 
apropiere. În capătul celălalt al câmpiei, vârfurile 
copacilor se legănau în adierea ceţoasă. Nu era 
departe. 

Celaena trecu de movila centrală, înghițind 
puternic pentru a scăpa de ţârâitul din urechi, tot 
mai neplăcut cu fiecare pas. Până şi sufletul bătea 
în retragere. Nu şovăise din pricina ei sau a lui 
Rowan. 

Cercul de iarbă uscată se sfârşea la câţiva paşi 
mai încolo - doar la câţiva. Doar câţiva, iar apoi ea 
ar fi putut să fugă de orice ar fi fost acolo şi care 
făcea ca sufletul să-i tremure de frică. 

Şi atunci îl văzu. Bărbatul care stătea în 
spatele gorganului. 

Nu un suflet. Zări doar o licărire de piele albă, 
păr negru ca noaptea, o frumuseţe impenetrabilă, 
şi un colier din onix în jurul gâtului ca o coloană 
şi... 

Întuneric. Un val de întuneric a izbit-o. 

Nu obscuritate, ci un întuneric real, de parcă ar 
fi aruncat o pătură peste ei doi. 

Simţea pământul ierbos, dar nu-l putea vedea. 


Nu putea vedea nimic. Nici în faţă, nici în lateral şi 

nici în spate. Nu mai era decât ea şi întunericul 
învârtejit. 

Celaena se ghemui, înăbuşindu-şi un blestem 
în timp ce scruta întunericul. Orice ar fi fost, în 
pofida formei, nu era un muritor. Nu era nimic 
omenesc în perfecțiunea sa, în acei ochi goi. 

Pe buza de sus îi picura sânge - o sângerare 
nazală. Bubuitul din urechile ei începu să-i înece 
gândurile, orice plan, de parcă trupul ei era respins 
chiar de esenţa acelui lucru. Intunericul rămase, 
impenetrabil, infinit. 

Opreşte-te. Respiră. 

Dar altcineva respira în spatele ei. Oare era 
bărbatul, sau altceva? 

Respirația devenea mai puternică, mai 
aproape, şi un aer rece îi atinse nasul, buzele, 
lingându-i pielea. Fuga - fuga era o opţiune mai 
înţeleaptă decât aşteptarea. Făcu mai mulţi paşi în 
fugă, care ar fi trebuit să o ducă la marginea 
câmpiei, dar... 

Nimic. Numai un întuneric nesfârşit şi chestia 
care respira şi care era acum şi mai aproape, 
duhnind a praf şi a hoit şi încă a ceva, ceva ce ea 
nu mai mirosise de o viaţă, dar pe care nu putea 
să-l uite vreodată, nu când îmbibase acea încăpere 
precum vopseaua. 

O, zeilor! Respirația era pe gâtul ei, şerpuind 
spre pavilionul urechii. 

Se răsuci, trăgându-şi ceea ce putea foarte 
bine să fie ultima ei suflare, iar lumea scânteie. Nu 
cu nori şi iarbă uscată. Nu cu un prinţ Fae care 
aştepta în apropiere. Incăperea... 


Această încăpere... 

Servitoarea tipa. Scotea sunete stridente ca un 
ceainic. Încă mai erau băltoace dincolo de 
ferestrele închise - ferestre pe care Celaena însăşi 
le ferecase în seara precedentă, atunci când se 
bălăbăniseră încoace şi încolo în furtuna care se 
stârnise brusc. 

Crezuse că patul era ud din pricina ploii. Se 
urcase în pat fiindcă furtuna o făcuse să audă nişte 
lucruri oribile, o făcuse să aibă senzaţia că ceva 
era în neregulă, de parcă ar fi stat cineva în colţul 
camerei ei. Nu ploaia uda patul în acea cameră 
acoperită de covoare elegante din conacul de ţară. 

Nu ploaia se usca pe ea, pe mâinile, pe pielea 
şi pe rochia ei. lar mirosul - nu era doar sânge, ci şi 
altceva... 

— Nu e real, rosti Celaena cu voce tare, 
îndepărtându-se de patul pe care stătea ca o 
fantomă. Nimic nu e real. 

Părinţii ei erau, însă acolo, întinşi pe pat, cu 
beregatele tăiate de la o ureche la cealaltă. 

Tatăl ei, lat în umeri şi chipeş, cu pielea deja 
pământie. 

Mama ei, cu părul ei auriu mânjit de sânge, iar 
chipul ei... chipul ei... 

Măcelăriţi ca nişte animale. Rănile erau atât de 
vulgare, atât de căscate şi de adânci, iar părinţii ei 
arătau atât de... atât de... 

Celaena vomită. Căzu în genunchi, vezica ei 
golindu-se chiar înainte de a vomita a doua oară. 

— Nu e real, nu e real, icni ea în timp ce o 
căldură umedă îi străbătu pantalonii. 

Nu putea să respire, nu putea să respire, nu 
putea... 

Şi atunci se ridică brusc în picioare şi o luă la 
goană, îndepărtându-se de acea încăpere, spre 
zidurile lambrisate cu lemn, trecând printre ele ca 
un spectru, până ce... 

Un alt dormitor, un alt cadavru. 

Nehemia. Ciopârţită, mutilată, violată şi frântă. 

Chestia care stătea la pândă în spatele ei îşi 
trecu o mână peste talia ei, peste abdomen, 
trăgând-o spre pieptul său cu blândeţea unui iubit. 
O cuprinse panica, atât de intensă, încât lovi cu un 
cot în spate şi în sus - izbind ceva ce părea a fi 
carne şi oase. Fiinţa sâsâi, dându-i drumul. Era tot 
ceea ce-i trebuia. Fugi, călcând prin iluzia sângelui 
şi a organelor prietenei ei, şi apoi... 

Lumina apoasă a soarelui şi iarba uscată şi un 
războinic înarmat până în dinţi, cu părul argintiu, 
spre care se avântă, fără să-i pese de voma de pe 
veşminte, de pantalonii uzi, de gemete, de sunetul 
strident care îi ieşea din gâtlej. Alergă până ce 
ajunse la el şi căzu pe iarba verde, apucând-o, 
rupând-o, vomând, deşi nu mai avea nimic în ea cu 
excepţia unui şuvoi de bilă. Ţipa sau suspina sau 
nu scotea niciun sunet. 

Apoi simţi transformarea şi unda de şoc, o 
fântână deschizându-se sub stomacul ei şi 
umplându-se cu focul arzând neabătut. 

Nu. Nu. 

Agonia o despică într-un şuvoi, vederea ei 
oscilând între claritatea de cristal şi văzul 
amortizat al muritorilor, dinţii durând-o în timp ce 
colții îi ieşeau şi se retrăgeau, flux şi reflux, 
nemuritoare şi muritoare, schimbându-se la fel de 


repede ca fâlfâitul aripilor unui colibri... 

Cu fiecare transformare, fântâna se adâncea, 
acel foc sălbatic urcând şi coborând şi ajungând 
Sus, sus... 

Atunci ea chiar ţipă, deoarece o ustura gâtul 
sau poate că era magia care ieşea, dezlănţuită în 
sfârşit. 

Magia... 


* 


Celaena se trezi sub bolta pădurii. Încă era 
lumină, şi judecând după noroiul de pe cămaşă, 
pantaloni şi cizme, se părea ca Rowan o târâse 
acolo scoţând-o dintre gorgane. 

Pe cămaşă şi pantaloni avea vomă. Şi apoi mai 
era... Făcuse pe ea. Se îmbujoră, dar lăsă deoparte 
gândurile referitoare la de ce urinase pe ea, de ce 
îşi vomase şi maţele. Şi acel ultim gând despre 
magie... 

— Lipsa disciplinei, a controlului şi a curajului, 
veni o voce mârâitoare. 

Simţindu-şi capul bubuind, îl descoperi pe 
Rowan aşezat pe o piatră, cu braţele musculoase 
sprijinite pe genunchi. Din mâna stângă îi atârna 
un pumnal, de parcă l-ar fi aruncat leneş în aer în 
timp ce ea zăcea în propria-i mizerie. 

— Ai dat greş, îi spuse el cu glas egal. Ai reuşit 
să ajungi în cealaltă parte a câmpiei, dar am spus 
să înfrunţi sufletele, nu să te apuce pandaliile 
magice. 

— Am să te omor, îi zise ea, în cuvinte aspre, 
gâfâite. Cum îndrăzneşiti... 

— Acela n-a fost un suflet, prinţesă. 

147 


El îşi îndreptă atenţia spre copacii din spatele 
ei. Ea ar fi putut să răcnească în legătură cu 
folosirea termenilor clari pentru a evita să o ducă 
în Doranelle, însă când privirile li se întâlniră iar, el 
părea să spună: Chestia aia n-ar fi trebuit să se 
afle aici. 

Atunci, ce naiba a fost, ticălos tâmpit? ripostă 
ea tăcută. 

El îşi încleştă maxilarul înainte de a rosti cu 
voce tare: 

— Nu ştiu. Timp de câteva săptămâni am 
întâlnit vârcolaci în căutare de pradă, care 
cutreierau colinele în căutare de piei de oameni, 
însă asta... a fost altceva. N-am mai întâlnit 
niciodată această înfăţişare, nici în aceste ţinuturi, 
nici în altele. Fiindcă a trebuit să te târăsc de 
acolo, nici nu cred că voi afla prea curând. 

Aruncă o căutătură critică la starea ei actuală. 

— Dispăruse când am dat din nou ocol. Spune- 
mi ce s-a întâmplat. Am văzut doar întuneric şi, 
când ai apărut, erai... diferită. 

Ea îndrăzni să se privească din nou. Pielea îi 
era albă ca laptele, de parcă puţina culoare pe 
care o căpătase tolănindu-se pe acoperişuri în 
Varese se scursese şi nu numai din pricina fricii şi a 
greţei. 

— Nu, îi răspunse ea. Şi te poţi duce dracului. 

— Alte vieţi s-ar putea să depindă de asta. 

— Vreau să mă întorc la fortăreață, murmură 
ea. 

Nu voia să afle despre creaturi, sau despre 
vârcolaci, sau despre niciuna din toate astea. 


Fiecare cuvânt era un efort. 

— Chiar acum. 

— Se termină atunci când spun eu că s-a 
terminat. 

— Poţi să mă omori sau să mă torturezi ori să 
mă arunci de pe o stâncă, dar pentru azi am 
terminat. În întuneric am văzut chestii pe care 
nimeni n-ar trebui să le vadă. M-a târât printre 
amintiri - şi nu printre cele decente. Îţi ajunge? 

El scuipă un sunet, dar se ridică în picioare şi 
începu să meargă. Ea se clătină pe picioare, se 
împiedică, cu genunchii tremurând, dar se ţinu 
după el, până la sălile din Mistward, unde ea îşi 
arcui trupul în aşa fel, încât niciuna dintre santinele 
să nu-i vadă pantalonii uzi, voma. Cu toate 
acestea, nu avea cum să-şi ascundă chipul. Işi 
menţinu atenţia îndreptată asupra prinţului, până 
ce el deschise o uşă din lemn şi o izbi un zid de 
abur. 

— Aici sunt băile femeilor. Camera ta e un etaj 
mai sus. Mâine în zori să fii la bucătărie. 

Şi apoi o părăsi din nou. 

Celaena merse târşâind picioarele în camera 
plină de aburi, fără să-i pese cine se afla acolo, se 
descotorosi de haine şi se prăbuşi într-una dintre 
căzile din piatră şi nu se mişcă mult, mult timp. 


Capitolul 15 


Chaol nu fu câtuşi de puţin surprins că tatăl 
său întârzie douăzeci de minute la întâlnirea lor. 
Nu se miră nici atunci când tatăl lui intră în birou, 
se aşeză pe scaunul din faţa pupitrului şi nu-i oferi 
nicio explicaţie pentru întârziere. Cu o răceală 

calculată şi o antipatie evidentă, studie biroul: fără 
ferestre, un covor uzat şi un cufăr cu arme uzate 
pe care Chaol nu-şi găsea timp să le lustruiască 
sau să le trimită la reparat. 

Măcar era organizat. Cele câteva hârtii de pe 
birou erau aşezate în teanc; tocurile din cleştar 
erau în suporturile lor; armura, pe care rareori 
avea ocazia să o îmbrace, strălucea pe manechinul 
din colţ. In cele din urmă, tatăl său zise: 

— Asta e ceea ce ilustrul nostru rege îi oferă 
Căpitanului Gărzii sale? 

Chaol ridică din umeri, iar tatăl lui studie 
pupitrul din stejar masiv. Moştenit de la 
predecesorul său, cel pe care el şi Celaena... 

Işi stinse amintirea înainte ca aceasta să-i facă 
sângele să clocotească. In schimb, îi surâse tatălui 
său. 

— Exista un birou mai mare în anexa din 
cleştar, dar am vrut să fie accesibil pentru oamenii 
mei. 

Era adevărat. De asemenea, el nu voise să se 
afle în apropierea aripii administrative a castelului, 
să fie alături de consilieri şi curteni pe acelaşi 
coridor. 

— O decizie înţeleaptă. 

Tatăl său se lăsă pe spate în vechiul scaun din 
lemn. 

— instinctele unui conducător. 

Chaol îl ţintui cu o privire stăruitoare. 

— Trebuie să mă întorc în Anielle cu tine - mă 
surprinde că-ţi iroseşti energia măgulindu-mă. 

— Aşa să fie? Din câte văd, n-ai făcut nimic ca 
să te pregăteşti pentru această aşa-zisă întoarcere. 

Nici măcar nu-ți cauţi un înlocuitor. 

— În pofida părerilor tale proaste despre 
poziţia mea, este una pe care o iau în serios. Nu 
vreau ca omul care va avea grijă de acest palat să 
fie un oarecare. 

— Nici măcar nu i-ai spus Majestății Sale că 
pleci. 

Acel zâmbet plăcut, malefic, rămase fixat pe 
chipul tatălui său. 

— Când am cerşit permisia pentru săptămâna 
viitoare, regele n-a făcut nicio menţiune la faptul 
că tu m-ai însoţi. Băiete, decât să te bag în bucluc, 
mai bine îmi ţin gura. 

Chipul lui Chaol rămase impasibil. 

— Din nou, nu plec până când nu găsesc un 
înlocuitor potrivit. Acesta este motivul pentru care 
te-am rugat să ne întâlnim. Am nevoie de timp. 

Era adevărat - în parte, cel puţin. 

Aşa cum făcuse în ultimele nopţi, Chaol trecuse 
pe la petrecerea lui Aedion - o altă tavernă, chiar 
mai scumpă, şi mai aglomerată. Aedion, din nou, 
nu era acolo. Cumva, toată lumea credea că 
generalul este acolo, până şi curtezana care 
plecase cu el în prima seară spusese că generalul îi 
dăduse o monedă de aur - fără să-i folosească 
serviciile - şi plecase să mai caute vin spumant. 

Chaol aşteptase la colţul străzii unde curtezana 
spusese că-l lăsase, dar nu descoperise nimic. ŞI 
nu era oare fascinant faptul că nimeni nu părea să 
ştie exact când avea să sosească legiunea Bane 
sau unde erau campati - ci doar că erau pe drum? 
Chaol era prea ocupat în timpul zilei pentru a-i lua 


urma lui Aedion, iar în timpul diferitelor întruniri şi 

mese ale regelui era imposibil să se afle faţă în 
faţă cu generalul. In acea seară, însă, plănuia să 
sosească la petrecere destul de devreme, astfel 
încât să afle dacă Aedion măcar apăruse şi încotro 
o ştersese. Cu cât afla mai curând ceva despre 
Aedion, cu atât mai repede putea aranja aceste 
nimicuri şi putea să-l împiedice pe rege să 
privească prea atent în direcţia sa înainte de a-i 
înmâna demisia. 

Solicitase această întâlnire din cauza unui gând 
care îl trezise în toiul nopţii - un plan poate 
nebunesc, destul de periculos, şi care cel mai 
probabil avea să-l ducă la moarte înainte de a 
realiza ceva. Frunzărise toate cărţile despre magie 
pe care le găsise Celaena şi nu descoperise nimic 
despre cum ar fi putut să-l ajute pe Dorian - şi pe 
Celaena - eliberând-o. Celaena îi spusese însă 
cândva că grupul de rebeli pe care îl conduseseră 
Archer şi Nehemia pretinsese două lucruri: unul, că 
ei ştiau unde era Aelin Galathynius; şi doi, că erau 
foarte aproape de a găsi o modalitate de a rupe 
misterioasa putere a regelui din Adarlan asupra 
continentului. Prima era o minciună, desigur, dar 
dacă exista cea mai mică şansă ca acei rebeli să 
ştie cum să elibereze magia... el trebuia să încerce. 
Era deja pe cale de a pleca şi de a-i da de urmă lui 
Aedion şi, cum văzuse toate însemnările Celaenei 
despre ascunzătorile rebelilor, avea o bănuială, 
unde puteau fi găsiţi. Trebuia să abordeze cu grijă 
acea problemă şi avea încă nevoie de cât de mult 
timp putea găsi. 

Zâmbetul fals al tatălui său păli şi făcu loc 


strălucirii oţelului adevărat, şlefuit de deceniile în 
152 


care condusese Anielle. 

— Potrivit zvonurilor, tu te consideri un om de 
onoare. Cu toate că mă întreb ce fel de bărbat eşti 
cu adevărat, dacă nu-ţi onorezi înțelegerile. Mă 
întreb... 

Tatăl lui făcu un adevărat spectacol din 
muşcatul buzei inferioare. 

— Mă întreb ce motiv ai avut, în acest caz, să-ţi 
trimiţi femeia în Wendlyn. 

Chaol luptă cu impulsul de a înţepeni. 

— Nobilul Căpitan Westfall nu poate fi bănuit 
că nu ar dori cu adevărat ca al Majestății Sale 
Campion să-i omoare pe duşmanii noştri. Şi totuşi, 
cel care îşi încalcă jurămintele, mincinosul... 

— Nu-mi încalc jurământul faţă de tine, spuse 
Chaol cu seriozitate. Intenţionez să merg în Anielle 
- aş jura în orice templu asta, în faţa oricărui zeu, 
dar numai atunci când voi fi găsit un înlocuitor. 

— Ai jurat, o lună, mărâi tatăl său. 

— Voi fi al tău pentru tot restul vieţii mele 
afurisite. Ce însemnătate au pentru tine o lună sau 
două în plus? 

Nările tatălui se dilatară. Ce scop avea, atunci, 
tatăl său de voia ca el să se întoarcă atât de 
repede? Chaol era gata să-l întrebe, dorind să-l 
facă pe tatăl lui să se vânzolească puţin, când pe 
biroul său ateriză un plic. 

Trecuseră ani - ani şi ani, dar încă îşi amintea 
scrisul mamei sale, încă îşi amintea felul elegant în 
care ea îi desena numele. 

— Ce e asta? 

— Mama ta ţi-a trimis o scrisoare. Presupun că 


îşi exprimă bucuria faţă de mult aşteptata ta 

întoarcere. 

Chaol nu atinse plicul. 

— N-ai de gând s-o citeşti? 

— Nu am nimic să-i spun şi nici nu mă 
interesează ce are ea să-mi spună, minţi Chaol. 

O altă capcană, o nouă modalitate de a-l 
enerva. Avea foarte multe de făcut aici, atât de 
multe lucruri de aflat şi de descoperit. Avea să-şi 
onoreze jurământul în curând. 

Tatăl său înşfăcă scrisoarea, îndesând-o în 
tunica sa. 

— Va fi cum nu se poate mai tristă să audă 
asta. 

lar el ştia că tatăl său, pe deplin convins de 
minciuna fiului, avea să-i spună mamei exact ceea 
ce spusese el. Preţ de o secundă, sângele îi bubui 
în urechi, aşa cum se întâmplase întotdeauna când 
fusese martor la bagatelizarea, la dojenirea, la 
ignorarea mamei de către tatăl său. 

Trase aer în piept. 

— Patru luni, apoi voi merge. Stabileşte data şi 
se va face. 

— Două luni. 

— Trei. 

Un zâmbet lent. 

— AŞ putea să merg chiar acum la rege şi să 
cer să te destituie în loc să aştept trei luni. 

Chaol îşi încleştă maxilarul. 

— Spune, deci, care e preţul tău. 

— O, nu e niciun preţ, însă mă gândesc că îmi 
place ideea ca tu să-mi datorezi o favoare. 

Pe buze îi reveni zâmbetul malefic. 


— Îmi place tare mult ideea. Două luni, băiete. 

Nu-şi bătură capul să-şi spună la revedere. 


* 


Sorscha fu chemată în apartamentele prințului 
moştenitor taman când se pregătea să fiarbă un 
remediu calmant pentru o fată suprasolicitată de la 
bucătărie. Şi cu toate că încercă să nu pară prea 
nerăbdătoare şi demnă de milă, ea găsi o cale de a 
pasa iute sarcina unei ucenice inferioare şi de a 
porni spre turnul prinţului. 

Nu fusese niciodată acolo, dar ştia unde era - 
toţi vindecătorii ştiau, pentru orice eventualitate. 
Gărzile o lăsară să treacă, de-abia făcându-i un 
semn din cap, iar când urcă pe scara spiralată, uşa 
apartamentelor era deja deschisă. 

O  harababură.  |Incăperile sale erau o 
harababură de cărţi, hârtii şi arme abandonate. 
Aşezat la o masă, având doar un locşor eliberat 
pentru el, se afla Dorian, părând mai curând 
stânjenit - fie din cauza harababurii, fie din cauza 
buzei despicate. 

Ea reuşi să facă o plecăciune, cu toate că 
trădătoarea îmbujorare îi cuprinse gâtul şi faţa. 

— Înălţimea Voastră m-a chemat? 

O voce dreasă. 

— Eu... ei bine, cred că vezi unde sunt 
necesare reparaţii. 

O nouă rană la mână. Aceasta arăta de parcă 
ar fi fost de la antrenamente, însă buza... pentru a 
se apropia de el avea să aibă nevoie de multă 
voinţă. Mâna mai întâi. Să o lase să-i distragă 
atenţia, să se liniştească. 

Puse coşul cu materiale jos şi se pierdu în 
munca de pregătire a alifiilor şi a bandajelor. 
Mirosul săpunului său parfumat îi mângâie nasul, 
destul de puternic pentru a sugera că el tocmai se 
îmbăiase. Ceea ce era un lucru oribil la care să se 
gândească, cum stătea alături de scaunul lui, 
deoarece ea era o vindecătoare profesionistă şi 
imaginarea pacienţilor dezbrăcaţi nu era un... 

— N-ai de gând să mă întrebi ce s-a întâmplat? 
o chestionă prinţul, privind în sus la ea. 

— Nu e treaba mea să întreb - şi dacă nu e 
relevant în ceea ce priveşte rana, nu trebuie să 
ştiu. A 

Îi ieşi mai rece şi mai dur decât ar fi vrut. Însă 
era adevărat. 

Eficientă, îi pansă mâna. Tăcerea n-o deranja; 
uneori, petrecea zile întregi în catacombe, fără să 
vorbească cu nimeni. Fusese un copil tăcut înainte 
ca părinţii ei să moară, iar după masacrul din piaţa 
oraşului devenise şi mai tăcută. Abia când 
ajunsese la castel, unde îşi făcuse prieteni - 
descoperise că uneori îi plăcea să vorbească. Şi 
totuşi, acum, cu el... ei bine, se părea că prinţului 
nu-i plăcea tăcerea, căci se uită iar la ea şi o 
întrebă: 

— De unde eşti? 

Ce întrebare complicată la care să răspundă, 
de vreme ce cum-ul şi de ce-ul călătoriei ei la 
castel erau mânjite de acţiunile tatălui ei. 

— Din Fenharrow, răspunse ea, rugându-se ca 
acela să fie sfârşitul. 

— De unde din Fenharrow? 


Aproape că se trase înapoi de frică, dar acum 

după cinci ani de îngrijit răni înfiorătoare şi ştiind 
că un licăr de dezgust sau de teamă pe chipul ei ar 
fi putut zdruncina controlul pacientului avea mai 
multă stăpânire de sine. 

— Un sătuc din sud. Cei mai mulţi oameni nici 
n-au auzit de el. 

— Fenharrow e frumos, zise el. Tot acel teren 
deschis, care se întinde la nesfârşit. 

Ea nu îşi amintea destule pentru a-şi da seama 
dacă iubise acea întindere dreaptă de pământ 
arabil, mărginit la vest de munţi şi la est de mare. 

— Ai vrut dintotdeauna să fii vindecătoare? 

— Da, răspunse ea, căci îi fusese încredinţată 
vindecarea moştenitorului imperiului şi nu putea să 
dea dovadă de nimic altceva decât de o siguranţă 
absolută. 

Un zâmbet slab. 

— Mincinoaso. 

Ea nu voi, dar privirile li se întâlniră - acei ochi 
de safir, atât de luminoşi în soarele sfârşitului de 
după-amiază care răzbătea pe ferestruică. 

— N-am vrut să vă ofensez, Înălţimea... 

— Sunt indiscret. 

Testă bandajele. 

— Incercam să-mi abat atenţia. 

Ea încuviinţă dând din cap, căci nu avea nimic 
de spus şi, oricum, nu ar fi putut spune niciodată 
ceva destul de isteţ. Scoase recipientul din tablă cu 
balsam dezinfectant. 

— Pentru buza dumneavoastră, dacă nu vă 
supăraţi, Înălţimea Voastră, vreau să mă asigur că 
nu e praf sau altceva în rană, aşa că... 


— Sorscha. 

Ea încercă să nu lase să se vadă ce însemna 
pentru ea faptul că îşi amintise numele ei. Sau să-l 
audă pe el rostindu-l. 

— Fă ceea ce trebuie să faci. 

Ea îşi muşcă buza, un obicei prostesc, şi 
încuviinţă în timp ce-şi înclină capul pentru a putea 
să-i vadă mai bine gura. Pielea lui era atât de 
caldă! li atinse rana şi el sâăsâi, respiraţia lui 
mângâindu-i degetele, dar nu se trase înapoi şi nici 
n-o respinse şi nici n-o lovi aşa cum o făceau unii 
curteni. 

li aplică balsamul pe buză cât de repede putu. 
O, zeilor, buzele lui erau atât de moi! 

În ziua în care îl văzuse pentru prima dată, 
plimbându-se prin grădini, condus de căpitan, nu 
ştiuse că el era prinţul. Erau abia nişte adolescenţi, 
iar ea era o ucenică în haine vechi, însă, pentru un 
moment, el o privise şi îi zâmbise. El o văzuse 
atunci când nimeni altcineva n-o văzuse ani la 
rând, aşa că îşi găsea scuze pentru a se duce la 
etajele superioare ale castelului, însă plânsese luna 
următoare, atunci când îl spionase din nou, iar cele 
două ucenice şoptiseră despre cât era de chipeş 
prinţul - Dorian, moştenitorul tronului. 

Această dragoste nebună pentru el fusese 
secretă şi stupidă. Atunci când, în cele din urmă, îl 
întâlni din nou, câţiva ani mai târziu, în timp ce o 
ajută pe Amithy cu un pacient, el nu se uitase la 
ea. Devenise invizibilă, asemenea celor mai mulţi 
vindecători - invizibilă, aşa cum îşi dorise. 

— Sorscha? 

Groaza ei atinse noi profunzimi atunci când îşi 


dădu seama că se zgâia la gura lui, continuând să 

ţină degetele în cutia cu balsam. 

— lertaţi-mă, zise ea, întrebându-se dacă să se 
arunce din turn şi să pună capăt umilinţei ei. A fost 
o zi lungă. 

Nu era o minciună. 

Se purta ca o proastă. Fusese deja cu un 
bărbat - unul dintre străjeri, o singură dată şi 
îndeajuns încât să-şi dea seama că nu era 
interesată în mod deosebit să-i permită unui alt 
bărbat să o atingă prea curând. Dar acum, când 
stătea atât de aproape, iar picioarele lui atingeau 
fusta rochiei ei cafenii cusute de mână... 

— De ce n-ai spus nimănui? o întrebă liniştit. 
Despre mine şi prietenii mei. 

Ea se dădu înapoi cu un pas, însă îi susţinu 
privirea, cu toate că pregătirea şi instinctele îi 
spuneau să-i evite ochii. 

— N-aţi fost niciodată crud cu vindecătorii - cu 
nimeni. Îmi place să cred că lumea are nevoie... 

Ar fi fost prea mult să spună asta, căci lumea 
era lumea tatălui său. 

— Are nevoie de oameni mai buni, termină el 
pentru ea, ridicându-se. lar tu crezi că tatăl meu ar 
fi folosit informaţiile tale despre... venirile şi 
plecările noastre împotriva noastră. 

Aşadar, el ştia că Amithy raporta orice lucru 
neobişnuit.  Amithy îi spusese  Sorschăi să 
procedeze la fel, dacă ştia ce era bine pentru ea. 

— Nu vreau să insinuez că Majestatea Sa ar... 

— Satul tău mai există? Părinţii tăi mai trăiesc? 

Chiar şi după atâţia ani, nu putu să-şi reţină 
durerea din glas atunci când răspunse: 


— Nu. A fost incendiat. Şi nu: ei m-au adus în 

Rifthold şi au fost ucişi în timpul purificării oraşului 
de imigranţi. 

O umbră de jale şi de groază apăru în ochii lui. 

— Şi atunci, de ce ai venit aici - să munceşti 
aici? 

Ea îşi adună materialele. 

— Deoarece nu aveam unde altundeva să 
merg. 

Pe chipul lui licări agonia. 

— Înălţimea Voastră, v-am... 

Însă el privea lung, de parcă ar fi înţeles - şi ar 
fi văzut-o. 

— Îmi pare rău. 

— N-a fost decizia dumneavoastră. Şi nu 
soldaţii dumneavoastră au fost cei care i-au 
prigonit pe părinţii mei. 

El o privi preţ de un moment lung înainte de a-i 
mulţumi. O despărţire politicoasă. lar ea îşi dori, în 
timp ce părăsea acel turn ticsit, să nu fi deschis 
gura deloc - deoarece probabil că el n-avea s-o 
mai cheme niciodată din pricina situaţiei jenante. 
Nu avea să-şi piardă poziţia, căci el nu era atât de 
crud, însă dacă el îi refuza serviciile, atunci asta ar 
fi ridicat semne de întrebare. Aşa că Sorscha se 
hotărî, stând culcată în acea noapte în patul ei, să 
găsească o cale de a-şi cere scuze - sau poate să 
găsească o cale de a-l împiedica pe prinţ să o mai 
vadă. Mâine, se va gândi mâine. 

Nu se aştepta a doua zi la mesagerul care sosi 
după micul dejun, întrebând-o care era numele 
satului ei. Când ea şovăi, acesta îi spuse că prinţul 
moştenitor voia să ştie. 


Voia să ştie, pentru a-l putea adăuga pe harta 

sa personală a continentului. 

Dintre toate spaţiile din Omega, sala de mese 
era de departe cea mai periculoasă. 

Cele trei Clanuri Dinţi-de-fier fuseseră împărţite 
în schimburi care alternau, ceea ce le ţinea 
aproape complet separate - antrenamente cu 
balaurii, antrenamente în sala armelor şi 
antrenamente pe câmpul de luptă. Separarea era o 
dovadă de înţelepciune, aşa credea Manon, de 
vreme ce tensiunile erau la cote înalte şi aveau să 
rămână aşa până ce urmau să fie aleşi balaurii. 
Toată lumea voia masculi. Cu toate că Manon se 
aştepta, fără doar şi poate, să capete unul, poate 
chiar pe Titus, asta n-o împiedica să vrea să ia la 
pumni de să-i scoată dinţii pe oricine ar fi scos 
chiar şi o şoaptă în legătură cu faptul că îşi dorea 
cu înfocare un mascul alei. 

Existau numai câteva minute de suprapunere 
între schimburile lor, o dată la trei ore, iar 
conducătoarele  sabaturilor se  străduiau din 
răsputeri să facă în aşa fel încât să nu dea unele 
peste altele. Manon, cel puţin, aşa proceda. Era cu 
nervii încordaţi la maximum şi nu mai trebuia 
decât o expresie batjocoritoare din partea 
moştenitoarei Picioare-galbene pentru ca totul să 
se sfârşească într-o baie de sânge. Acelaşi lucru 
era valabil şi pentru Cele Treisprezece, dintre care 
două - gemenele cu ochii verzi, Faline şi Fallon, 
mai mult demoni decât vrăjitoare - se încăieraseră 


cu nişte idioate de vrăjitoare Picioare-galbene, 

ceea ce fusese surprinzător. Le pedepsise aşa cum 
o pedepsise pe Asterin: trei lovituri pentru fiecare, 
publice şi umilitoare. Insă, cu o precizie de 
ceasornic, izbucneau bătăi între alte sabaturi, ori 
de câte ori se aflau în apropiere. 

Ceea ce făcea ca sala de mese să fie atât de 
letală. Cele două mese zilnice erau singurele 
perioade în care se aflau laolaltă - şi, deşi toate 
stăteau la mesele lor, tensiunea era atât de densă, 
încât Manon ar fi putut să o taie felii cu lama 
cuţitului său. 

Manon stătea la coadă pentru bolul ei de 
poşircă - acesta fiind cel mai bun nume pe care îl 
putea da substanţei vâscoase care le era servită -, 
flancată de Asterin, cu ultimele dintre vrăjitoarele 
Sânge-albastru aflate la rând în faţa ei. Cumva, 
cele din clanul Sânge-albastru erau mereu primele 
- primele la coada pentru mâncare, primele la 
călărit  balaurii (Cele  Treisprezece încă nu 
ajunseseră în aer) şi, cel mai probabil, aveau să 
aleagă primele bestiile. Un mârâit ameninţător îi 
hurui în gâtlej, dar Manon îşi împinse tava, 
urmărindu-l cu privirea pe servitorul cu faţa palidă 
care îngrămădea o porţie cenuşiu-albicioasă de 
mâncare în bolul vrăjitoarei Sânge-albastru din faţa 
ei. 

Nu  catadicsi să-i reţină toate detaliile 
trăsăturilor în timp ce lui îl pulsa vena groasă de pe 
gât. Vrăjitoarele nu aveau nevoie de sânge pentru 
a supravieţui, însă nici oamenii de vin. Cele din 
clanul Sânge-albastru erau pretenţioase în ceea ce 
privea sângele pe care îl beau - virgine, tineri, fete 
frumoase -, însă celor din clanul Cioc-negru nu le 

păsa în mod deosebit de niciuna dintre categorii. 

Bărbatului începu să-i tremure polonicul în 
mână, lovind cu el pereţii ceaunului. 

— Regulile sunt reguli, rosti tărăgănat o voce 
din stânga ei. 

Asterin lăsă să-i scape un mărâit de 
avertisment, iar Manon nu trebui să se uite pentru 
a-şi da seama că moştenitoarea Picioare-galbene, 
Iskra, trăgea cu urechea. 

—  Prostimea nu se mănâncă, adăugă 
vrăjitoarea cu părul negru, împingându-şi bolul în 
faţa bărbatului, fără să stea la rând. 

Manon îi privi dinţii şi unghiile din fier, mâna 
bătătorită, toate semne vizibile ale dorinţei sale de 
putere. 

— A! Chiar mă întrebam de ce nimeni nu-şi 
bate capul să te mănânce, îi zise Manon. 

Iskra îşi făcu loc cu umerii, ajungând în faţa lui 
Manon. Manon simţi privirile din încăpere 
întorcându-se spre ele, dar îşi stăpâni furia, 
permițând lipsa de respect. Acțiunile ostentative 
din sala de mese nu aveau nicio însemnătate. 

— Am auzit că Cele Treisprezece se ridică azi 
în aer, spuse moștenitoarea Picioare-galbene, în 
timp ce Manon îşi primea porția. 

— Şi ce treabă ai tu cu asta? 

Iskra ridică din umerii ei bronzaţi. 

— Se spune că odinioară erai cea mai bună 
zburătoare din toate cele trei Clanuri. Ar fi ruşinos 
ca vorba asta să fi fost numai o bârfă. 

Era adevărat - îşi câştigase locul de 
conducătoare de sabat la fel de mult pe cât îl şi 


moştenise. 

Iskra  înaintă, punându-şi farfuria în faţa 
următorului servitor, care scoase cu lingura o 
rădăcinoasă decolorată şi o aşeză pe farfuria ei. 

— Se  zvoneşte că vom sări peste 
antrenamentul nostru programat pentru a le vedea 
pe  legendarele  Treisprezece înălțându-se în 
văzduh pentru prima dată după un deceniu. 

Manon pocni din limbă, prefăcându-se că se 
gândeşte. 

— De asemenea, se spune şi că vrăjitoarele 
Picioare-galbene au nevoie de tot ajutorul pe care 
îl pot căpăta în sala de antrenament. Presupun, 
însă, că orice armată are nevoie şi de cei care se 
ocupă cu aprovizionarea. 

Un hohot de râs din partea lui Asterin, iar ochii 
căprui ai lIskrăi scăpărară. Ajunseră la capătul 
mesei de deservire, unde Iskra se întoarse cu faţa 
la Manon. Cu tăvile în mâini, niciuna nu putea 
ajunge la armele pe care le avea la şold. In 
încăpere se lăsă tăcerea, chiar şi la masa unde 
stăteau cele trei Matroane. 

Pe Manon o înţepară gingiile în timp ce dinţii ei 
din fier ieşiră din lăcaşurile lor şi ţăcăniră. Liniştită, 
spuse, suficient de tare pentru a fi auzită de toată 
lumea: 

— Oricând ai nevoie de o lecţie de luptă, Iskra, 
dă-mi de ştire. Aş fi bucuroasă să te învăţ câte 
ceva despre armată. 

Înainte ca moştenitoarea să-i poată răspunde, 
Manon traversă hotărâtă încăperea. Asterin o 
salută pe Iskra cu o înclinare ironică a capului, 
urmată de gesturile identice ale Celor 


Treisprezece, însă Iskra rămase privind lung după 

Manon, clocotind de furie. 

Manon se trânti cu zgomot la masa ei şi 
descoperi că bunica ei surâdea vag, iar când toate 
cele douăsprezece santinele ale sale se aşezară în 
jurul ei, Treisprezece de acum până ce întunericul 
avea să le cuprindă, Manon îşi îngădui şi ea să 
zâmbească. 

Azi aveau să zboare. 


De parcă faţa deschisă a stâncii nu era destul 
pentru a le face pe cele două sabaturi Cioc-negru 
adunate să-şi schimbe greutatea de pe un picior pe 
celălalt, cei douăzeci şi şase de balauri înlănţuiţi 
într-un spaţiu strâmt, niciunul dintre ei nefiind 
foarte docil, o făcea până şi pe Manon să aibă 
spasme. 

Insă ea nu arătă niciun fel de teamă atunci 
când se apropie de balaurul din mijloc. Două şiruri 
a câte treisprezece stăteau înlănţuiţi şi pregătiţi. 
Cele Treisprezece îl luară pe primul. Celălalt sabat 
îl luă pe cel din spate. Noul costum de călărie al lui 
Manon era ciudat şi greoi - piele şi blană, acoperit 
cu apărători oţelite pentru umeri şi manşete din 
piele pentru încheieturile mâinilor. Mai mult decât 
era ea obişnuită să poarte, mai ales alături de 
mantia ei roşie. 

Deja exersaseră timp de două zile înşeuarea 
animalelor, cu toate că, de obicei, aveau servitori 
care să le facă treaba. Animalul lui Manon era o 
femelă micuță, care stătea culcată pe burtă, într-o 


poziţie suficient de joasă pentru ca Manon să poată 

să se caţăre pe piciorul ei stâng din spate şi să se 
salte în şa pe locul unde gâtul lung se unea cu 
umerii masivi. Un bărbat se apropie pentru a-i 
potrivi scările, dar Manon se aplecă să şi le 
ajusteze singură. Micul dejun fusese destul de 
prost. Dacă s-ar fi aflat acum aproape de o 
beregată omenească n-ar fi însemnat decât să fie 
tentată în continuare. 

Balaurul îşi schimbă poziţia, cu trupul cald sub 
coapsele ei reci, şi Manon îşi controlă strânsoarea 
înmănuşată pe hăţuri. La rându-le, santinelele ei 
încălecară şi ele pe bestii. Asterin era gata, 
desigur, verişoara sa având părul auriu împletit 
într-o coadă pe spate, cu gulerul din blană fâlfâind 
în vântul tăios care pătrundea prin deschizătura în 
pantă din faţa lor. Îi aruncă lui Manon o frântură de 
zâmbet, cu ochii ei negri stropiţi cu auriu 
strălucindu-i. Nicio urmă de teamă - ci numai 
încântare. 

Bestiile ştiau ce aveau de făcut, aşa le 
spuseseră servitorii. Ştiau din instinct cum să iasă 
din Răscruce. Aşa numeau ei povârnişul abrupt 
dintre cele două vârfuri muntoase, testul final 
pentru un călăreț şi animalul său. Dacă balaurii nu 
reuşeau, se zdrobeau de stâncile aflate în adâncuri 
sub ei. Cu tot cu vrăjitoarele care îi călăreau. 

Pe platformele de vizionare de pe ambele părţi 
era vânzoleală, iar cele din sabatul moştenitoarei 
Picioare-galbene îşi dădeau ifose, toate zâmbind, 
însă zâmbetul niciuneia nedepăşindu-l în amploare 
pe cel al Iskrăi. 

— Căţeaua, murmură Asterin. 


De parcă n-ar fi fost destul de rău că Mama 

Cioc-negru stătea pe platforma opusă de vizionare, 
flancată de celelalte două Înalte Vrăjitoare. Manon 
îşi ridică bărbia şi privi spre panta din faţa sa. 

— Faceţi aşa cum am exersat, spuse 
supraveghetorul, căţărându-se din groapa deschisă 
într-o parte pe platforma unde stăteau cele trei 
Matroane. Loviturile puternice cu picioarele în 
coaste îi fac să-şi ia zborul. Lăsaţi-i să îşi găsească 
drumul peste Răscruce. Cel mai bun sfat este să vă 
ţineţi cu toată puterea şi să vă bucuraţi de 
călătorie. 

Se auziră câteva chicoteli pline de emoție 
dinspre sabatul aflat în spatele lor, însă Cele 
Treisprezece rămaseră tăcute. Aşteptau. De parcă 
ar fi înfruntat o armată, înaintea unei bătălii. 

Manon clipi, muşchii din spatele ochilor ei aurii 
acţionând pelicula transparentă care avea să-i 
apere vederea de vânt. Işi îngădui un moment 
pentru a-şi ajusta grosimea pleoapei în plus. Fără 
aceasta, ar fi zburat precum muritorii, mijind ochii 
şi cu lacrimile curgându-i peste tot. 

— Gata la porunca dumneavoastră, doamnă, 
strigă bărbatul spre ea. 

Manon studie deschiderea din faţa sa, puntea 
de-abia vizibilă de deasupra, cerurile cenuşii şi 
ceața. Privi rândul, privi toate chipurile aşezate 
câte şase pe două şiruri. Apoi se întoarse spre 
pantă şi spre lumea care aştepta dincolo de 
aceasta. 

— Noi suntem Cele Treisprezece, de acum şi 
până ce întunericul ne va revendica. 

O spuse încet, însă ştia că toate o auziseră. 


— Să le reamintim de ce. 

Manon lovi balaurul pentru a se pune în 
mişcare. Urmară trei paşi într-un galop furtunos 
sub ea, îndemnându-l înainte, înainte, înainte, un 
salt în aerul îngheţat, norii şi puntea şi zăpada de 
peste tot, iar apoi panta. 

Îşi simţi stomacul urcându-i drept în gât în timp 
ce balaurul se arcuia şi se apleca, cu aripile 
strânse. După cum fusese instruită, Manon se 
ghemui pe gâtul balaurului, ţinându-şi faţa aproape 
de pielea solzoasă, cu vântul urlându-i în faţă. 

Aerul se vălurea în urma ei, Cele Treisprezece 
aflându-se la mai puţin de un metru de ea, cu părul 
ieşindu-i din cosiţă, fluturând ca un steag alb 
deasupra capului. 

Ceaţa se împrăştie şi întunericul o cuprinse, 
fundul Trecătorii fiind atât de aproape şi... 

Manon se ţinu în şa, de hăţuri, fără să 
gândească, în timp ce aripile masive se întindeau 
şi lumea se înclina, iar trupul de sub ea se cabra 
ridicându-se sus, tot mai sus, călărind curentul 
vântului într-o ascensiune de-a lungul Colţului 
Nordic. 

De dedesubt şi de deasupra izbucniră urlete 
triumfătoare, iar balaurul continuă să urce, mai 
rapid decât zburase Manon vreodată pe mătura ei, 
trecând de punte şi avântându-se spre cerul liber. 

Uite aşa, cu viteză, Manon fu înapoi în văzduh. 

Cerul fără nori, infinit, etern, le susţinea în timp 
ce Asterin şi apoi Sorrel şi Vesta o flancară, apoi 
restul Celor Treisprezece, iar Manon se simţi 
victorioasă. 

În dreapta ei, Asterin radia, dinţii ei din fier 
strălucind ca argintul. La stânga, roşcata Vesta 

scutura doar din cap, căscând gura la munţii de 
dedesubt. Chipul lui Sorrel era la fel de împietrit ca 
al lui Manon, însă ochii ei negri dansau. Cele 
Treisprezece zburau din nou. 

Lumea se întindea sub ele, iar în faţa lor, 
departe, spre Vest, era căminul pe care aveau să-l 
revendice într-o bună zi. Insă acum, acum... 

Vântul o mângâia şi îi cânta, povestindu-i 
despre curenţii săi, mai mult un instinct decât un 
har magic. Un instinct care o făcea să fie cea mai 
bună zburătoare din cele trei Clanuri. 

— Şi acum? o întrebă Asterin. 

Cu toate că Manon nu o văzuse niciodată pe 
vreuna dintre Cele Treisprezece plângând, ar fi 
putut jura că în colţurile ochilor verişoarei sale 
străluceau lacrimi. 

— Eu zic să-i testăm afară, îi răspunse Manon, 
păstrând acea exuberanţă sălbatică închisă bine în 
pieptul ei, şi îşi cârmi balaurul spre locul unde le 
aştepta primul canion. Strigătele de bucurie şi 
râsetele Celor Treisprezece în timp ce călăreau 
curentul de aer erau mai plăcute decât orice 
muzică a muritorilor. 


Manon stătea drepţi în salonaşul bunicii ei, 
privind lung la peretele din piatră până ce aceasta i 
se adresă. Mama Cioc-negru şedea aşezată la 
biroul din lemn, cu spatele la Manon, studiind cu 
atenţie un document sau o scrisoare. 

— Te-ai descurcat bine azi, Manon, îi spuse 


bunica ei într-un târziu. 

Manon îşi atinse două degete de frunte, deşi 
bunica ei continua să studieze hârtiile. 

Manon nu avea nevoie ca supraveghetorul să-i 
spună că fusese cea mai bună traversare a 
Răscrucii la care fusese el martor până atunci. 
Aruncase o privire la platforma pe care stătuse 
sabatul Picioare-galbene şi care plecase de îndată 
ce Manon nu se zdrobise de pământ. 

— Cele Treisprezece ale tale şi toate membrele 
sabatului Cioc-negru s-au descurcat bine, continuă 
bunica sa. Efortul tău de a le ţine disciplinate în 
aceşti ani este vrednic de laudă. 

Manon nu-şi mai încăpea în piele de bucurie, 
dar zise: 

— Pentru mine este o onoare să te slujesc, 
bunico. 

Bunica ei mâăzgăli ceva. 

— Vreau ca tu şi Cele Treisprezece să fiţi 
Conducătoarele Aripii - vreau ca tu să conduci 
toate Clanurile. 

Vrăjitoarea se răsuci pentru a o privi pe Manon, 
cu o expresie impenetrabilă. 

— In câteva luni urmează să aibă loc jocurile 
de război pentru a se decide rangurile. Nu-mi pasă 
cum faci, dar mă aştept să te încununez 
victorioasă. 

Manon nu avu nevoie să întrebe de ce. 

Privirea bunicii căzu pe mantia ei roşie şi îi 
zâmbi vag. 

— Nu ştim încă cine ne vor fi duşmanii, dar 
odată ce vom fi terminat cu războiul regelui şi vom 
revendica Deşerturile, nicio Sânge-albastru sau 


vreo Picioare-galbene nu va sta pe tronul Dinţi-de- 

fier. Pricepi? 

Trebuia să devină Conducătoarea Aripii, să 
comande armatele Dinţi-de-fier şi să deţină 
controlul asupra acelor armate odată ce, într-un 
final, Matroanele se vor întoarce una împotriva 
celorlalte. Manon dădu aprobator din cap. Aşa avea 
să fie. 

— Presupun că celelalte matroane le vor da 
ordine asemănătoare moştenitoarelor lor. Asigură- 
te că locţiitoarea ta e lângă tine. 

Asterin era deja afară, păzind uşa, însă Manon 
zise: 

— Pot să-mi port şi singură de grijă. 

Bunica ei sâsâi. 

— Baba Picioare-galbene avea şapte sute de 
ani. A dărâmat cu mâinile goale zidurile capitalei 
Crochan. Şi totuşi, cineva s-a strecurat în căsuţa ei 
şi a omorât-o. Chiar dacă tu vei ajunge să trăieşti o 
mie de ani, vei fi norocoasă să fii pe jumătate 
vrăjitoarea care a fost ea. 

Manon îşi ţinu capul sus. 

— Păzeşte-ţi spatele! Nu voi fi încântată dacă 
va trebui să-mi găsesc o altă moştenitoare. 

Manon îşi plecă fruntea. 

— Fie după voia ta, bunico! 


Capitolul 17 


Celaena se trezi, îngheţată şi mormăind din 
pricina unei dureri de cap atroce. Ştia că o 
căpătase când se lovise la cap de pietrele 
templului. Sâsâi ridicându-se, şi fiecare centimetru 


de piele, de la urechi până la degetele de la 

picioare, îi explodă de durere. Se simţea de parcă 
ar fi încasat o mie de pumni din fier şi fusese 
lăsată să putrezească în frig. Asta i se trăgea de la 
transformarea necontrolată pe care o făcuse ieri. 
Numai zeii ştiau de câte ori tremurase între o 
formă şi alta. După cum îşi simţea muşchii, trebuie 
să se fi petrecut de zeci de ori. 

Nu-şi pierduse însă controlul asupra harului 
magic, îşi reaminti ea în timp ce se ridica, 
sprijinindu-se de stâlpul cioplit al patului. Işi 
strânse şi mai bine în jurul corpului halatul deschis 
la culoare în timp ce mergea târşâind picioarele 
spre măsuţa de toaletă, pe care se afla un lighean. 
După baie, îşi dădu seama că nu avea cu ce să se 
schimbe şi că furase unul dintre halate, lăsându-şi 
hainele împuţite grămadă la uşă. De-abia reuşise 
să ajungă în camera ei, să se prăbuşească pe pat, 
să-şi tragă peste ea pătura zdrenţuită şi să 
doarmă. 

Şi să doarmă. Şi să doarmă. N-avea chef să 
vorbească cu nimeni. Şi, oricum, nimeni nu venise 
după ea. 

Celaena se sprijini de măsuţa de toaletă şi se 
strâmbă văzându-se în oglindă. Arăta ca un rahat 
şi aşa se şi simţea. Ba chiar şi mai tristă şi mai 
pustiită decât ieri. Luă cutia din tinichea cu alifia 
pe care i-o dăduse Rowan, însă se hotări apoi că el 
trebuia să vadă ce-i făcuse. În urmă cu doi ani 
arătase şi mai rău - atunci când Arobynn o bătuse 
de o umpluse de sânge pentru că îi nesocotise 
ordinele. Asta era nimic în comparaţie cu cât de 
schilodită fusese atunci. 


Deschise uşa şi descoperi că cineva îi lăsase 
172 


nişte haine - aceleaşi din ziua precedentă, însă 
curate. Cizmele fuseseră curățate de noroi şi praf. 
Fie Rowan i le lăsase, fie altcineva îi remarcase 
hainele împuţite. O, zeilor - făcuse pe ea în faţa 
lui! 

Nu se lăsă copleşită de umilinţă în timp ce se 
îmbrăcă şi se duse la bucătărie, străbătând 
culoarele întunecate în clipele dinaintea ivirii 
zorilor. Luca deja trâăncănea ceva despre cuțitul de 
luptă pe care i-l împrumutase o santinelă pentru 
antrenament şi aşa mai departe. 

Aparent, ea subestimase felul îngrozitor în care 
arăta faţa ei, căci Luca se opri din sporovăială la 
jumătatea unei propoziţii pentru a  înjura. 
Învârtindu-se, Emrys îi aruncă o singură privire şi 
scăpă vasul din lut în faţa vetrei. 

— Pe Marea Mamă şi pe toţi copiii ei! 

Celaena se îndreptă spre grămada de căţei de 
usturoi de pe masa de lucru şi luă un cuţit. 

— Nu doare atât de rău pe cât arată. 

O minciună. Capul încă îi zvâcnea de la 
tăietura din frunte, iar ochiul îi era foarte vânăt. 

— Am nişte alifie în camera mea... începu Luca 
de unde se afla, spălând deja vase, însă ea Îi 
aruncă o privire lungă. 

începu să curețe usturoiul,  simţindu-şi 
degetele amorţindu-i pe loc. Cei doi continuau să 
se holbeze, aşa că ea le spuse cu o voce egală: 

— Nu e treaba voastră. 

Emrys lăsă vasul din lut pe pietrele vetrei şi se 
apropie şontăc-şontăc, cu furia jucându-i în ochii 
luminoşi, inteligenţi. 

— Ba e treaba mea atunci când vii în bucătăria 

mea. 

— Am trecut şi prin lucruri mai rele, zise ea. 

Luca o întrebă: 

— Ce vrei să spui? 

El îi privi mâinile schilodite, ochiul învineţit şi 
salba de cicatrice de pe gât, un cadou din partea 
Babei Picioare-galbene. Il invită în tăcere să facă 
socotelile: o viaţă în Adarlan cu sânge de Fae, o 
viaţă în Adarlan ca femeie... El păli. 

După un lung moment, Emrys zise: 

— Las-o în pace, Luca! şi apoi se opri să adune 
cioburile vasului. 

Celaena reveni la usturoi, iar Luca deveni şi 
mai tăcut în timp ce lucra. Micul dejun fu pregătit 
şi dus sus în aceeaşi grabă dezorganizată ca şi cea 
din ziua precedentă, dar azi fu remarcată de ceva 
mai mulţi semi-Fae. Ea fie îi ignoră, fie îi privi lung 
până când îi făcu să întoarcă ei capul, 
înregistrându-le chipurile. Mulţi aveau urechi 
ascuţite, dar cei mai mulţi păreau umani. Unii erau 
îmbrăcaţi în haine civile - tunici şi rochii simple -, 
în vreme ce santinelele purtau armuri uşoare din 
piele şi mantii gri, grele, şi o multitudine de arme 
(multe foarte uzate). Cel mai des se uitau în 
direcţia ei războinicii, atât bărbaţi, cât şi femei, cu 
un amestec de prudenţă şi curiozitate. 

Era ocupată ştergând o cratiţă din aramă când 
cineva scoase un fluierat grav, apreciativ, în 
direcţia ei. 

— Măi să fie, ăsta e cel mai straşnic ochi vânăt 
pe care l-am văzut vreodată. 

Un bărbat înalt - chipeş, în pofida faptului că 


era cam de vârsta lui Emrys - străbătu bucătăria, 

călcând apăsat, cu un platou gol în mâini. 

— Malakai, las-o şi tu în pace, zise Emrys de 
lângă vatră. 

Partenerul său. Bărbatul vârstnic îi oferi un 
rânjet hotărât şi puse platoul gol pe blatul de lucru, 
aproape de Celaena. 

— Rowan nu dă cu milă, nu-i aşa? 

Părul lui cărunt era tuns scurt, suficient cât să-i 
dezvăluie urechile ascuţite, însă chipul îi era 
omenesc. 

— Şi se pare că n-ai catadicsit să foloseşti o 
alifie tămăduitoare. 

Ea îi susţinu privirea, însă nu-i răspunse. 
Zâmbetul lui Malakai păli. 

— Partenerul meu munceşte şi aşa prea mult. 
Înţeleg că nu vrei să-l împovărezi şi cu asta? 

Emrys îl strigă pe nume, dar Celaena ridică din 
umeri. 

— Nu vreau să vă bat cu asta la cap pe niciunul 
dintre voi. 

Malakai prinse avertismentul nerostit din 
cuvintele ei - aşa că nu încercați să vă bateti capul 
cu mine - şi o salută scurt cu o mişcare a capului. 
Ea îl auzi, mai mult decât îl văzu, ducându-se spre 
Emrys şi sărutându-l, apoi bâiguind nişte cuvinte 
aspre şi apoi paşii lui fermi îndepărtându-se. 

— Chiar şi războinicii semi-Fae duc protecţia 
excesivă la un nou nivel, zise Emrys, cuvintele sale 
împletindu-se cu o gingăşie forţată. 

— E în firea noastră, spuse Luca, ridicând 
bărbia. E datoria, onoarea şi misiunea vieţii noastre 
să ne asigurăm că familiile noastre sunt îngrijite. 


Mai ales partenerii noştri. 

— Şi asta vă face să fiţi un ghimpe în coasta 
noastră,  cloncăni Emrys. Bestii posesive, 
teritoriale. 

Bărbatul vârstnic se duse la chiuvetă, lăsând 
ceainicul să se răcească pentru ca Celaena să-l 
spele. 

— Partenerul meu e bine intenţionat, fătucă. 
Dar tu eşti o străină - şi, pe deasupra, din Adarlan. 
Şi te antrenezi cu... cineva pe care niciunul dintre 
noi nu prea îl înţelege. 

Celaena băgă ceainicul în chiuvetă. 

— Nu-mi pasă, zise ea. 

Şi vorbea serios. 


Antrenamentul fu oribil în ziua aceea. Nu 
numai fiindcă Rowan o întrebă dacă avea de gând 
să vomite sau să se pişe pe ea din nou, dar şi 
fiindcă ore în şir - ore - o obligă să se aşeze printre 
ruinele templului de pe culme, în bătaia vântului 
ceţos. Voia ca ea să se transforme - asta era 
singura lui comandă. 

Ea voi să ştie de ce n-o putea învăţa magie 
fără să se transforme, iar el îi oferi acelaşi răspuns, 
iar şi iar; fără transformare, nu beneficia de lecţii 
de magie. Insă, după ziua de ieri, absolut nimic din 
ce ar fi făcut el, nici dacă şi-ar fi scos pumnalul şi i- 
ar fi tăiat urechile bucăţi, n-ar fi putut-o face să-şi 
schimbe forma. Încercase o dată - atunci când el 
se dusese în pădure pentru nişte treburi intime. Ea 
trăsese şi smucise tot ce zăcea adânc înlăuntrul ei, 


dar nu căpătase nimic. Nicio licărire de lumină, 

nicio durere arzătoare. 

Aşa că şezură pe versantul muntelui, Celaena 
îngheţând până în măduva oaselor. Cel puţin nu-şi 
pierdu iar controlul, indiferent de câte insulte îi 
aruncă el, fie cu voce tare, fie prin una dintre 
conversațiile lor tăcute, maliţioase. Ea îl întrebă de 
ce nu urmărea creatura pe care o întâlniseră pe 
câmpul cu gorgane, iar el îi răspunse că investiga 
chestiunea, iar restul nu era treaba ei. 

Nori de furtună se adunară la sfârşitul după- 
amiezii. Rowan o forţă să rămână aşezată în 
furtună până ce îi clănţăniră dinţii şi îi îngheţă 
sângele şi, în cele din urmă, porniră spre 
fortăreață. El o abandonă din nou la băi, cu ochii 
strălucindu-i, plini de o promisiune nerostită 
potrivit căreia mâine avea să fie mai rău. 

Când, într-un final, ea ieşi, găsi în camera ei 
haine uscate, împăturite şi puse cu atâta grijă, 
încât începu să se întrebe dacă nu avea vreo 
servitoare invizibilă care o urmărea ca o umbră. 
Nici pomeneală ca un nemuritor ca Rowan să se fi 
deranjat să facă asta pentru un om. 

Se întrebă dacă să rămână în camera ei pentru 
restul serii, mai ales că ploaia îi bătea în geam, iar 
fulgerele luminau copacii de afară, însă îi ghiorăiau 
maţele. Din nou era ameţită şi ştia că mâncase ca 
o proastă. Cu ochiul învineţit, cel mai bun lucru era 
să mănânce - chiar dacă asta însemna să se ducă 
la bucătărie. 

Aşteptă până ce socoti că toată lumea urcase. 
Întotdeauna existau resturi de la micul dejun - 
probabil era şi ceva rămas de la cină. O, zeilor, era 


ruptă de oboseală. Şi o durea mai rău decât 

dimineaţă. 

Auzi glasurile cu mult înainte să intre în 
bucătărie şi aproape că ar fi făcut cale întoarsă, 
dar... nimeni nu-i vorbise la micul dejun, cu 
excepţia lui Malakai. Cu siguranţă aveau să o 
ignore şi acum. 

Estimase că va găsi un număr mare de oameni 
în bucătărie, dar fu surprinsă cât de aglomerat era. 
Fuseseră aduse scaune şi perne, toate orientate 
către vatra în faţa căreia şedeau Emrys şi Malakai, 
vorbind cu toţi cei adunaţi. Pretutindeni era 
mâncare, de parcă acolo tocmai s-ar fi servit cina. 
Ascunsă în întuneric, în capul scărilor, îi observă. 
Sala de mese era spațioasă, chiar dacă puţin cam 
rece - de ce să se fi adunat în jurul vetrei din 
bucătărie? 

Nu-i păsa neapărat - nu după ce văzu 
mâncarea. Se strecură în mulţime cu o uşurinţă şi 
un mod de a se furişa exersate, umplându-şi o 
farfurie cu pui fript, cartofi (o, zeilor, deja îi era 
greață de cartofi) şi pâine caldă. Cu toţii continuau 
să sporovăiască; cei care nu aveau unde să se 
aşeze, stăteau în picioare, rezemaţi de blaturi sau 
de pereţi, râzând şi sorbind din halbele lor de bere. 

Jumătatea superioară a uşii de la bucătărie era 
deschisă pentru a lăsă să iasă căldura emanată de 
toate trupurile, sunetul ploii umplând încăperea 
aidoma răpăitului unei tobe. Ea zări o urmă de 
mişcare afară, dar, când se uită, nu era nimic 
acolo. 

Celaena era pe cale să se strecoare înapoi pe 
scări, când Malakai bătu din palme şi toată lumea 


încetă să mai vorbească. Celaena se opri în 

întunericul scărilor. Zâmbetele se lăţiră şi oamenii 
se simţiră în largul lor. Luca stătea aşezat pe 
podea în faţa scaunului lui Emrys cu o tânără 
frumoasă lipită de el, pe care o ţinea nonşalant cu 
braţul pe după umeri - nonşalant, dar suficient de 
apăsat încât să le spună tuturor celorlalţi bărbaţi 
din încăpere că era a lui. Celaena dădu ochii peste 
cap, deloc surprinsă. 

Şi totuşi, ea surprinse privirea pe care Luca i-o 
aruncă fetei, neastâmpărul din ochii lui, care îi 
provocă un junghi de gelozie. Şi ea îl privise pe 
Chaol cu acea expresie. Insă relaţia lor nu fusese 
niciodată la fel de lipsită de griji, şi chiar dacă ea 
nu pusese capăt lucrurilor, nu avea să fie nicicând 
aşa. Inelul de pe degetul ei i se păru dintr-odată 
greu. 

Fulgeră, iar pădurea şi iarba de afară se 
luminară. Câteva secunde mai târziu, tunetul lovi 
pietrele, declanşând câteva ţipete şi râsete. 

Emrys îşi drese vocea şi toate privirile se 
aţintiră asupra chipului său ridat. Vatra veche îi 
lumina părul argintiu, aruncând umbre prin 
încăpere. 

—  Demult, începu Emrys, cu vocea 
întrepătrunzându-se cu răpăitul ploii, cu mugetul 
tunetului şi cu pocniturile focului, când nu exista 
niciun rege muritor pe tronul din Wendlyn, zânele 
încă se plimbau printre noi. Unele erau bune şi 
frumoase, altele predispuse la mici trăsnăi, iar 
unele erau detestabile şi mai negre decât cea mai 
neagră noapte. 

Celaena îşi reprimă sentimentele. Acelea erau 


cuvinte care se rosteau în faţa vetrelor de mii de 

ani - se rosteau în bucătării ca aceasta. Tradiţie. 

— De acele zâne rele, continuă Emrys, 
cuvintele rezonând în fiecare crăpătură şi crevasă, 
trebuia să te păzeşti pe drumurile străvechi sau în 
codri sau în nopţi ca aceasta, când auzi vântul 
murmurându-ţi numele. 

— O, nu, nu asta, mormăi Luca, dar n-o spunea 
cu toată inima. 

Câţiva izbucniră în râs - chiar dacă puţin forţat. 
Alţii protestară. 

— N-o să mai dorm o săptămână. 

Celaena se rezemă de zidul din piatră, 
înghiţindu-şi mâncarea, pe măsură ce bătrânul îşi 
depăna povestea. Pe toată durata, părul de pe 
ceafă i se ridică şi văzu fiecare moment îngrozitor 
al poveştii la fel de limpede de parcă l-ar fi trăit 
aievea. 

Când Emrys termină povestea, tunetul bubui şi 
până şi Celaena tresări, aproape scăpând farfuria 
goală. Se auziră nişte râsete prudente, nişte glume 
şi câteva îmbrânceli blânde. Celaena se încruntă. 
Dacă ar fi auzit povestea - despre creaturi malefice 
care se delectau cosând piei, despre zdrobitul 
oaselor şi despre a fi făcut scrum de fulgere - 
înainte să călătorească aici cu Rowan, nu l-ar fi 
urmat niciodată. Nici într-un milion de ani. 

Rowan nu aprinsese niciun foc în timpul 
călătoriei lor - nu dorise să atragă atenţia. Atenţia 
căror creaturi? Nu ştiuse ce era chestia din gorgan 
de alaltăieri, iar dacă un nemuritor nu ştia... 
Folosea exerciţii de respiraţie pentru a-şi linişti 
bătăile inimii. Totuşi, avea să fie norocoasă dacă 


reuşea să doarmă în acea noapte. 

Cu toate că toată lumea părea să aştepte 
povestea următoare, Celaena se ridică. Când se 
întoarse să plece, se uită din nou la acea jumătate 
de uşă deschisă, doar pentru a fi sigură că nu 
pândea nimic acolo. Nicio creatură decăzută nu 
aştepta în ploaie. În întuneric era doar un şoim 
mare cu coada albă. 

Stătea nemişcat. Dar ochii şoimului - era ceva 
ciudat în legătură cu aceştia... Mai văzuse acel 
şoim şi înainte. O privise zile în şir pe când lenevea 
pe acoperişul din Varese, o privise bând şi furând şi 
moţăind şi încăierându-se. 

Măcar acum ştia care era forma de animal a lui 
Rowan. Ceea ce nu ştia era de ce se deranja să 
asculte acele poveşti. 

— Elentyia. 

Din locul în care stătea în faţa vetrei, Emrys îi 
întinse o mână. 

— Poate ai vrea să ne spui o poveste din ţara 
ta? Ne-ar face plăcere să ascultăm o poveste, dacă 
ai vrea să ne faci onoarea. 

Celaena nu-şi luă ochii de la bătrân în timp ce 
toată lumea se întoarse spre locul în care ea stătea 
în întuneric. Nimeni nu-i oferi vreun cuvânt de 
încurajare, în afară de Luca: 

— Spune-ne! 

Dar ea nu avea niciun drept să spună acele 
poveşti de parcă ar fi fost ale ei. Şi nu şi le putea 
aminti corect, aşa cum îi fuseseră spuse ei la 
culcare. 

Se agăţă de acest gând cât de tare putu, 
suficient cât să spună calm: 


— Nu, mulţumesc. 

Şi se îndepărtă. Nimeni nu o urmă. Nu-i păsa 
nici cât negru sub unghie dacă Rowan pusese la 
cale totul. 

Şoaptele se stingeau cu fiecare pas şi numai 
după ce închise uşa camerei ei friguroase şi se 
strecură în pat, scoase un oftat. 

Ploaia se opri, norii se risipiră mânaţi de un 
vânt aspru şi, pe fereastră, câteva stele licăriră 
deasupra şirului de copaci. 

Nu avea poveşti de spus. Toate legendele din 
Terrasen erau pierdute pentru ea şi numai câteva 
fragmente erau răspândite printre amintiri 
asemenea pietrişului. 

Işi trase pătura mai sus şi îşi puse un braţ 
pavăză la ochi, pentru a se ascunde de stelele care 
vegheau pe cerul nopţii. 


Capitolul 18 


Din fericire, Dorian nu fu obligat să se ocupe 
iar de Aedion şi nu-l prea văzu în afara cinelor 
oficiale şi a întrunirilor, unde generalul pretindea 
că el nici nu exista. Nici pe Chaol nu îl prea văzuse, 
ceea ce era o uşurare, dat fiind cât de ciudată 
fusese ultima lor discuţie. Insă dimineaţă începuse 
să se antreneze cu gărzile. Era la fel de amuzant 
ca dormitul într-un pat din cuie incandescente, dar 
măcar îi oferea o descărcare pentru energia 
agitată şi anxietatea care îl hărţuiau zi şi noapte. 

Fără a mai vorbi despre toate acele tăieturi, 
zgârieturi şi luxaţii care îi ofereau o scuză pentru a 
se duce în catacombele vindecătorilor. Sorscha, se 


pare, pricepuse orarul lui de antrenament şi uşa ei 

era mereu deschisă atunci când el sosea. 

Nu fusese capabil să nu se mai gândească la 
ceea ce-i spusese fata în camera lui sau să nu se 
întrebe de ce o persoană care pierduse totul avea 
să-şi dedice viaţa ajutând familia omului care îi 
luase totul. Când ea îi spusese: Deoarece nu 
aveam unde altundeva să merg... preţ de o 
secundă nu fusese Sorscha, ci Celaena, zdrobită de 
jale, de durere şi de furie, venind în camera sa 
deoarece nu avea la cine altcineva să se ducă. El 
n-avea să ştie niciodată ce însemna acea pierdere, 
însă bunătatea Sorschăi faţă de el - pe care până 
acum el o răsplătise mişeleşte - îl izbi în cap ca o 
piatră. 

Dorian intră în atelierul ei, iar Sorscha îşi ridică 
privirea de la masă şi îi surâse, larg şi drăguţ şi... ei 
bine, nu acesta era motivul pentru care găsea 
pretexte de a veni zilnic acolo? 

Îşi ridică încheietura, deja înţepenită, care 
zvâcnea. 

— Am căzut rău pe ea, zise în loc de salut. 

Ea dădu ocol mesei, lăsându-i lui destul timp 
pentru a-i admira silueta longilină, îmbrăcată într-o 
rochie simplă. Avea mişcări fluide, gândi el, şi 
adesea se surprindea minunându-se de felul în 
care ea îşi folosea mâinile. 

— Nu prea pot să fac mare lucru în legătură cu 
asta, spuse ea după ce-i examină încheietura. Insă 
am un tonic împotriva durerii - doar pentru a o 
atenua, şi pot să vă pun braţul într-o eşarfă, dacă... 

— O, zeilor, nu. Fără eşarfă. Gărzile îşi vor 
aduce mereu aminte de asta. 


Ochii ei scânteiară, doar un pic - aşa cum se 

întâmpla atunci când era amuzată şi încerca din 
răsputeri să nu fie. 

Dar dacă nu se punea problema unei eşarfe, 
atunci nu avea nicio scuză să se afle acolo şi, cu 
toate că avea o întrunire stupidă de consiliu într-o 
oră şi mai trebuia să se şi îmbăieze... Se ridică. 

— La ce lucrezi? 

Precaută, ea se îndepărtă cu un pas de el. 
Întotdeauna făcea aşa, pentru a păstra zidul 
ridicat. 

— Păi, azi am câteva tonice şi alifii de făcut 
pentru unii dintre servitori şi gărzi - pentru a le 
completa stocurile. 

El ştia că nu ar fi trebuit, dar se mişcă pentru a 
privi peste umărul ei îngust la masa de lucru, la 
vase, la fiole şi la pahare. Ea scoase un mic sunet 
din gâtlej, iar el îşi înghiţi zâmbetul, aplecându-se 
mai tare. 

— În mod normal, e o sarcină pentru ucenici, 
dar azi au fost foarte ocupați şi m-am oferit să 
preiau câteva dintre treburile lor. 

Când era emoţionată, de obicei vorbea aşa. 
Ceea ce, Dorian remarcase cu o oarecare 
satisfacţie, se întâmpla atunci când se apropia de 
ea, şi nu într-un fel rău - dacă ar fi simţit că era cu 
adevărat stânjenită, ar fi păstrat distanţa. Era mai 
degrabă... o mare emoție. Îi plăceau emoţiile. 

— Însă, continuă ea, încercând să se 
îndepărteze cu un pas, pot prepara imediat tonicul 
dumneavoastră, Înălţimea Voastră. 

El îi oferi spaţiul de care avea nevoie în timp ce 
ea se grăbi spre masă cu o eficienţă plină de 
graţie, măsurând pulberi şi strivind frunze uscate, 

atât de fermă şi de sigură pe sine... Îşi dădu seama 
că o privea lung, atunci când ea vorbi din nou. 

— Prietena dumneavoastră... Campionul 
regelui. E bine? 

Misiunea ei în Wendlyn era strict secretă, dar 
putea să sară peste asta. 

— E plecată pentru a-i face tatălui meu nişte 
servicii în următoarele câteva luni. Sper că e bine, 
cu toate că n-am niciun dubiu că ea îşi poate purta 
singură de grijă. 

— Dar ogarul ei - e bine? 

— Fleetfoot? O, ea e bine. Piciorul i s-a 
vindecat de minune. 

Acum, ogarul dormea în patul lui, desigur, şi 
nu-l lăsa în pace, cerşind resturi şi recompense 
întruna, dar... era plăcut să aibă ceva ce aparţinea 
prietenei lui în timp ce ea era plecată. 

— Mulțumită ţie. 

O încuviinţare şi tăcerea se lăsă în timp ce ea 
măsură şi turnă un lichid care părea verde. El 
spera din tot sufletul că n-avea să bea chestia 
aceea. 

— Se spune... zise Sorscha ţinând ochii plecaţi, 
se spune că exista acum câteva luni un animal 
sălbatic care dădea târcoale pe coridoare - că asta 
a fost ceea ce i-a ucis pe oamenii aceia înainte de 
Yulemas. N-am aflat dacă l-au prins, dar atunci... 
căţeluşa prietenei dumneavoastră arăta de parcă 
fusese atacată. 

Dorian îşi folosi toată voinţa pentru a rămâne 
liniştit. Aşadar, ea punea lucrurile cap la cap. Şi nu 
spusese nimănui. 


— Întreabă, Sorscha. 

Ea simţi un nod în gât şi mâinile îi tremurară 
puţin - destul cât el să vrea să se întindă şi să i le 
acopere. Dar nu se putea mişca, nu până ceea nu 
vorbi iar. 

— Ce-a fost? întrebă ea în şoaptă. 

— Vrei răspunsul care să te lase să dormi 
noaptea sau pe cel care cu siguranţă nu te va mai 
lăsa să dormi niciodată? 

Ea ridică privirea spre el, iar el ştiu că voia 
adevărul. Aşa că lăsă să-i scape o respiraţie şi 
spuse: 

— Au fost două... creaturi diferite. Campionul 
tatălui meu a avut de-a face cu prima. Ea nu ne-a 
spus nici măcar mie şi nici căpitanului până ce nu 
am înfruntat-o pe cea de-a doua. 

Încă putea auzi răgetul fiinţei în tunel, încă o 
vedea năpustindu-se asupra lui Chaol. Incă mai 
avea coşmaruri despre asta. 

— Restul e învăluit în mister. 

Nu era o minciună. Incă mai existau multe pe 
care nu le ştia. Şi nu voia să le afle. 

— V-a pedepsit Majestatea Sa pentru asta? 

O întrebare liniştită, periculoasă. 

— Da. 

Îi îngheţă sângele gândindu-se la asta. Căci, 
dacă ar fi ştiut, dacă tatăl său ar fi aflat că Celaena 
deschisese cumva un portal... Dorian nu putu să 
împiedice gheaţa să se răspândească în el. 

Sorscha îşi frecă braţele şi aruncă o privire 
înspre foc. Acesta continua să ardă cu flacără, 
dar... Rahat. El trebuia să plece. Acum. Sorscha 
spuse: 

— Ar omori-o, nu-i aşa? De aceea nu aţi spus 

nimic. 

Dorian începu încet să dea înapoi, luptând 
împotriva chestiei panicate, sălbatice dinlăuntrul 
său. Nu putea împiedica gheaţa care se ridica, nici 
măcar nu ştia de unde venea, dar continuă să vadă 
acea creatură în tunele, continuă să audă lătratul 
îndurerat al lui Fleetfoot, să-l vadă pe Chaol 
alergând pentru a se sacrifica, astfel încât ei să 
poată scăpa... 

Sorscha îşi mângâie lungimea cosiţei sale 
negre. 

— Şi... şi probabil că l-ar omori şi pe căpitan. 

Harul lui magic erupse. 


* 


După ce Sorscha fusese obligată să aştepte în 
biroul înghesuit timp de douăzeci de minute, în 
cele din urmă Amithy păşi făloasă, cocul ei strâns 
făcându-i chipul să pară şi mai sever. 

— Sorscha, zise ea, aşezându-se la biroul ei, 
încruntându-se. Ce să mă fac eu cu tine? Ce 
exemplu dai tu ucenicilor? 

Sorscha nu-şi ridică din pământ capul. Ştia că 
fusese lăsată să aştepte pentru a o nelinişti din 
pricina a ceea ce făcuse: dărâmase din greşeală 
masa de lucru şi distrusese nu doar munca a 
nenumărate ore, ba chiar a câtorva zile de muncă, 
şi numeroase unelte şi recipiente scumpe. 

— Am alunecat... am vărsat nişte ulei şi am 
uitat să-l şterg. 

Amithy pocni din limbă. 

— Curăţenia, Sorscha, este una dintre cele mai 

de preţ avuţii ale noastre. Dacă nu-ţi poţi păstra 
atelierul curat, cum să avem încredere că poţi 
avea grijă de pacienţi? De Înălţimea Sa, care a fost 
martor la cea mai recentă dovadă de lipsă de 
profesionalism din partea ta? Mi-am permis să-i cer 
scuze personal şi m-am oferit să veghez asupra 

Amithy miji ochii. 

— Dânsul a spus că va plăti costurile 
reparațiilor - şi că în continuare i-ar plăcea să-l 
serveşti. 

Sorscha se îmbujoră. Se întâmplase atât de 
repede. 

În timp ce explozia de gheaţă şi de vânt şi de 
altceva venise spre ea, ţipătul Sorschăi fusese 
întrerupt de trântitul uşii. Asta le salvase probabil 
vieţile, dar ea nu se gândise decât la cum să nu-i 
stea în cale. Aşa că se ghemuise sub masă, 
ferindu-şi cu mâinile capul, şi se rugase. 

Ar fi putut crede că fusese un curent de aer, s- 
ar fi simţit că o proastă dacă ochii prinţului nu ar fi 
părut să strălucească în momentul dinaintea 
vântului şi a frigului, dacă vasele din sticlă de pe 
masă nu s-ar fi spulberat, dacă gheaţa nu ar fi 
acoperit podeaua, dacă el n-ar fi rămas acolo, 
neatins. 

Nu era posibil. Prinţul... Se auzise un sunet 
cumplit, sugrumat, şi apoi Dorian căzuse în 
genunchi, uitându-se sub masă. 

— Sorscha! Sorscha. 

Ea icnise, incapabilă să-şi găsească cuvintele. 

Amithy bătea darabana pe biroul din lemn, cu 


degetele ei lungi, osoase. 

— lartă-mă dacă am fost lipsită de delicateţe, 
zise ea, dar Sorscha ştia că femeii nu-i păsa deloc 
de maniere. Dar ţin să-ţi amintesc şi că 
interacţiunea cu pacienţii, în afara îndatoririlor 
noastre, este interzisă. 

Nu putea exista nici un alt motiv pentru care 
prinţul Dorian ar fi preferat-o pe Sorscha în locul lui 
Amithy, desigur. Sorscha continuă să-şi privească 
mâinile încleştate în poală, încă împestriţate cu 
tăieturi de la cioburile mici de sticlă. 

— Nu trebuie să-ţi faci griji pentru asta, 
Amithy. 

— Bine. Nu-mi place să-ţi văd poziţia 
compromisă. Înălţimea Sa are o anume reputaţie în 
ceea ce priveşte femeile. 

Un mic surâs infatuat. 

— Şi la această curte sunt multe femei 
frumoase. /ar tu nu te numeri printre ele. 

Sorscha dădu aprobator din cap şi înghiţi 
insulta, aşa cum o făcea şi o făcuse mereu. Aşa 
supravieţuise, aşa rămăsese invizibilă în toţi acei 
ani. 

Îi promisese prinţului în minutele de după 
explozia sa, atunci când ea încetase să mai 
tremure şi îl văzuse. Nu magia, ci panica din ochii 
lui, spaima şi durerea. El nu era un duşman care 
folosea puteri interzise, ci un tânăr care avea 
nevoie de ajutor. De ajutorul ei. 

Nu putea întoarce spatele, nu-i putea întoarce 
lui spatele, nu putea spune nimănui ceea ce 
văzuse. Ar fi făcut asta pentru oricine altcineva. 

Îi spusese prinţului pe tonul calm pe care îl 

— Nu am de gând să spun nimănui. Dar acum 
mă veţi ajuta să răstorn masa şi apoi mă veţi ajuta 
să curâţ asta. 

El doar o privise lung. Ea se ridicase, 
observând tăieturile fine de pe mâinile sale, care 
începuseră deja să o usture. 

— Nu intenţionez să spun nimănui, repetase 
ea, apucând un colţ al mesei. 

Fără un cuvânt, el se dusese la celălalt capăt şi 
o ajutase să răstoarne masa pe o parte, paharele şi 
vasele din ceramică rămase căzând pe podea. 
Părea să fie un accident, iar Sorscha se dusese în 
colţul încăperii pentru a lua o mătură. 

— Când deschid uşa asta, îi spusese, calmă şi 
liniştită în continuare şi nu prea simțindu-se în 
apele ei, ne vom preface. Dar după ziua de azi, 
după această... 

Dorian rămăsese rigid, de parcă ar fi aşteptat 
lovitura care să-l doboare. 

— După asta, spusese ea, dacă e în regulă 
pentru dumneavoastră, vom încerca să găsim 
modalităţi de a împiedica asta să se mai întâmple. 
Poate că există vreun tonic care să o suprime. 

El rămăsese la fel de palid. 

— Îmi pare rău, şoptise el, iar ea ştiuse că 
vorbea serios. 

Se dusese la uşă şi îi aruncase un zâmbet. 

— Voi începe să caut în seara asta. Dacă 
găsesc ceva, vă dau de ştire. Şi poate... nu acum, 
ci mai târziu... dacă Înălţimea Voastră are 
bunăvoința, ar putea să-mi spună câte ceva despre 
cum de este posibil. Poate îmi este de ajutor. 


Nu-i lăsase răgazul să spună da, dar în schimb 

deschisese uşa, se întorsese spre haosul din 
încăpere şi spusese, ceva mai tare decât de obicei: 

— Îmi pare foarte rău, Înălţimea Voastră... era 
ceva pe podea şi am alunecat şi... 

După aceea, fusese uşor. Băgăcioşii de 
vindecători sosiseră să vadă ce se întâmplase şi 
unul dintre ei alergase la Amithy. Prinţul plecase, 
iar Sorschăi i se poruncise să aştepte acolo. 

Amithy se sprijini cu antebraţele pe birou. 

— Sorscha, Înălţimea Sa a fost extraordinar de 
generos. Să-ţi fie învăţătură de minte! Eşti 
norocoasă că nu te-ai rănit mai tare. 

— Am să-i aduc azi o ofrandă Silbei, minţi 
Sorscha, mică şi tăcută, şi ieşi. 


* 


Chaol se lipi de alcovul întunecat al unei 
clădiri, ţinându-şi respiraţia atunci când Aedion se 
apropie de silueta înveşmântată în mantie de pe 
alee. Dintre toate locurile în care se aşteptase ca 
Aedion să meargă atunci când se furişase de la 
propria-i petrecere de la tavernă, nu se aşteptase 
să se numere această mahala. 

Aedion dăduse un adevărat spectacol făcând 
pe gazda generoasă: cumpărase băuturi, îşi 
salutase oaspeţii, asigurându-se că toată lumea îl 
văzuse făcând câte ceva. Şi exact atunci când nu 
se uita nimeni, Aedion ieşise pe uşa din faţă, de 
parcă i-ar fi fost prea lene să iasă prin uşa ascunsă 
din spate. Un beţiv care se clătina, arogant şi 
nepăsător şi trufaş. 

Chaol aproape că se lăsase păcălit. Aproape. 

Apoi, Aedion o luase pe următoarea stradă, îşi 
trăsese gluga peste cap şi pornise fără să se mai 
legene. 

El urmărise din întuneric cum Aedion părăsea 
cartierul bogat şi se plimba printre cocioabe, 
alegând aleile şi străzile întortocheate. Ar fi putut 
trece drept un bărbat bogat, aflat în căutarea unui 
anumit soi de femei. Până ce se oprise în faţa unei 
clădiri şi silueta cu mantie şi două spade se 
apropiase de el. 

Chaol nu auzi schimbul de cuvinte dintre 
Aedion şi străin, dar putu să descifreze suficient de 
bine tensiunea dintre cei doi. După o clipă, Aedion 
îl urmă pe noul venit, nu înainte de a scruta aleea, 
acoperişurile, întunericul. 

Chaol se ţinu la distanţă. Dacă îl prindea pe 
Aedion cumpărând substanţe ilegale, ar fi fost 
destul pentru a-l face să se calmeze - să ţină 
petrecerile la un nivel scăzut şi să controleze 
legiunea Bane atunci când avea să sosească. 

Chaol se ţinu pe urmele lui, atent la privirile 
celor pe lângă care trecea, la fiecare beţiv, orfan şi 
cerşetor. Pe o stradă uitată de pe docurile Avery, 
Aedion şi silueta în mantie se furişară într-o clădire 
dărăpănată. Nu era o clădire oarecare, dacă 
puneau la socoteală santinelele postate la colţ, la 
uşă, pe acoperiş, ba care mişunau chiar şi pe 
stradă, încercând să se amestece printre ceilalţi. 
Nu erau gărzi regale sau soldaţi. 

Nu era un loc de unde să cumperi opiacee şi 
nici plăceri carnale. El memorase informaţiile pe 
care le adunase Celaena despre rebeli şi îi pândise 


ori de câte ori îl urmărise pe Aedion, dar fără folos. 

Celaena pretinsese că ei căutau o cale prin care 
să-i înfrângă puterile regelui. Lăsând alte implicaţii 
deoparte, dacă ar fi putut afla nu doar cum 
înăbuşise regele magia, ci, de asemenea, şi cum să 
o elibereze înainte de a fi târât înapoi în Anielle, 
atunci secretul lui Dorian ar fi putut fi mai puţin 
exploziv. Cumva, l-ar fi putut ajuta, iar Chaol avea 
să-l ajute întotdeauna pe prietenul său, pe prinţul 
său. 

Nu-şi putu stăpâni un fior pe şira spinării atunci 
când atinse Ochiul Elenei şi îşi dădu seama că acea 
clădire părăsită, cu toate gărzile ei, duhnea a 
obiceiuri de-ale rebelilor. Poate că nu era o simplă 
coincidenţă faptul că ajunsese aici. 

Era atât de concentrat asupra inimii sale care 
bătea nebuneşte, încât Chaol nici nu apucă să se 
întoarcă înainte ca un pumnal să îl împungă în 
coaste. 


Capitolul 19 


Chaol nu se luptă, deşi ştia că cel mai probabil 
avea să fie omorât şi nicidecum să capete 
răspunsuri. Recunoscu santinelele după armele 
uzate şi mişcările lor precise, curgătoare. N-avea 
să uite nicicând acele amănunte, nu şi după ce 
petrecuse o zi ca prizonierul lor într-un depozit - şi 
fusese de faţă atunci când Celaena îi secerase de 
parcă ar fi fost tulpini de grâu. Ei nu ştiuseră 
niciodată că însăşi fosta lor regină venise să-i 
măcelărească. 

Santinelele îl forţară să se aşeze în genunchi 


într-o încăpere goală care mirosea a fân învechit. 

Chaol îl descoperi pe Aedion, alături de un bărbat 
în vârstă, care părea cunoscut, privindu-l lung. Era 
cel care o implorase pe Celaena să se oprească în 
acea noapte la depozit. Bărbatul nu avea nimic 
remarcabil; hainele uzate îi erau obişnuite, trupul 
slab, dar nu uscat. Alături de el stătea un tânăr pe 
care Chaol îl recunoscu după râsul său moale, 
răutăcios: garda care îl tachinase atunci când 
fusese luat prizonier. Părul brunet, lung până la 
umeri, atârna în voie în jurul unui chip care era mai 
mult crud decât chipeş, în special din pricina 
cicatricei care i se întindea de la frunte până la 
obraz. Acesta eliberă santinelele cu o mişcare a 
bărbiei. 

— Măi să fie, zise Aedion, învârtindu-se în jurul 
lui Chaol. Işi scosese spada, care sclipea în lumina 
difuză. 

— Căpitanul Gărzii, moştenitorul Aniellei ş; 
spion? Oare ţi-a dezvăluit iubita anumite secrete 
ale meseriei? 

— Atunci când dai petreceri şi îi convingi pe 
oamenii mei să-şi părăsească posturile, atunci 
când tu nu eşti prezent la acele petreceri deoarece 
te furişezi pe străzi, este de datoria mea să aflu de 
ce, Aedion. 

Tânărul cu faţa acoperită de cicatrice, înarmat 
cu două spade, veni mai aproape, dându-i târcoale 
împreună cu Aedion. Doi prădători, evaluându-şi 
captura. Probabil că aveau să se lupte pentru 
stârvul lui. 

— Ce păcat că al vostru Campion nu e aici să 
te salveze de data asta, spuse cel cu faţa brăzdată 


de cicatrice pe un ton calm. 

— Ce păcat că voi n-aţi fost acolo să-l salvaţi 
pe Archer Finn, îi dădu Chaol replica. 

Văzu cum îşi dilată nările, iar un licăr de furie 
apăru în viclenii ochi căprui. Tânărul rămase însă 
tăcut în timp ce bătrânul ridică o mână. 

— Regele te-a trimis? 

— Am venit din cauza lui, răspunse Chaol, 
împingând bărbia înainte. Insă vă căutam pe voi 
doi, precum şi micul vostru grup. Amândoi sunteţi 
în pericol. Indiferent ce ai crede tu că vrea Aedion, 
indiferent de ce-ţi oferă el, regele îl ţine din scurt. 

Poate că acel moment de sinceritate avea să-i 
asigure ceea ce îi era necesar: încredere şi 
informaţii. 

Însă Aedion râse hămăit. 

— Poftim? 

Însoţitorii lui se întoarseră spre el, ridicând 
întrebător din sprâncene. Chaol aruncă o privire la 
inelul de pe degetul generalului. Nu se înşelase. 
Era identic cu inelele pe care le purtau regele, 
Perrington şi ceilalţi. 

Aedion surprinse privirea lui Chaol şi se opri 
din a se învârti în jurul lui. 

Preţ de o clipă, generalul îl privi lung, un licăr 
de surpriză şi de amuzament ivindu-se pe chipul lui 
ars de soare. Apoi, Aedion toarse ca o pisică: 

— Te-ai dovedit a fi cu mult mai interesant 
decât am crezut eu, Căpitane. 

— Explică-te, Aedion, îi ceru bătrânul calm, dar 
pe un ton hotărât. 

Aedion zâmbi larg în timp ce-şi scotea inelul 
negru de pe deget. 

— In ziua în care regele mi-a dăruit Spada din 

Orynth, mi-a oferit şi un inel. Graţie moştenirii 
mele, simţurile mele sunt... mai ascuţite. Mi s-a 
părut că inelul mirosea ciudat - şi ştiam că numai 
un prost ar fi acceptat acest gen de dar de la el. 
Aşa că am pus să mi se facă o copie. Pe cel 
adevărat l-am aruncat în mare. Însă mereu m-am 
întrebat ce făcea, rosti el gânditor, aruncând inelul 
cu o mână şi prinzându-l cu cealaltă. Aparent, 
Căpitanul ştie. Şi dezaprobă. 

Bărbatul cu două săbii încetă şi el să mai dea 
târcoale, iar rânjetul pe care i-l oferi lui Chaol era 
unul sălbatic. 

— Ai dreptate, Aedion, spuse el, fără să-şi 
desprindă privirile de la Chaol. El este mai 
interesant decât pare. 

Aedion vâri inelul în buzunar de parcă ar fi 
fost... de parcă ar fi fost cu adevărat un fals. lar 
Chaol îşi dădu seama că dezvăluise mai mult decât 
intenţionase să o facă. 

Aedion îşi reîncepu turele, cu bărbatul plin de 
cicatrice imitându-i cu graţie mişcările. 

— O descătuşare de magie - când n-a mai 
rămas niciun fel de magie, cugetă generalul cu 
voce tare. Şi, cu toate acestea, m-ai urmărit, 
crezând că mă aflam sub vraja regelui. Crezând că 
ai putea să mă foloseşti pentru a câştiga 
bunăvoința rebelilor? Fascinant. 

Chaol îşi tinu gura închisă. Deja spusese 
îndeajuns pentru a se blestema singur. 

Aedion continuă: 

— Aştia doi spun că prietena ta, asasina, era o 
simpatizantă a rebelilor. Că ea i-a dat informaţii lui 
Archer Finn fără să stea pe gânduri - că le-a 

permis rebelilor să iasă pe furiş din oraş atunci 
când i s-a ordonat să-i omoare. Ea ţi-a spus despre 
inelele regelui sau ai descoperit tu însuţi bârfa asta 
picantă? Ce anume se petrece în acel palat de 
cleştar atunci când regele nu e atent? 

Chaol se abţinu să răspundă. Când deveni 
limpede că refuza să vorbească, Aedion clătină din 
cap. 

— Ştii cum trebuie să se termine asta, zise 
Aedion, şi nu era nimic ironic în spusele lui. 

Erau doar calcule făcute cu sânge rece. 
Adevăratul chip al Lupului din Nord. 

— După cum văd eu lucrurile, ţi-ai semnat 
singur condamnarea la moarte atunci când ai decis 
să mă urmăreşti, iar acum că ştii atât de multe... Ai 
două opţiuni, Căpitane: te putem tortura până 
scoatem tot de la tine şi apoi te omorâm, sau ne 
poţi spune ce ştii şi te vom cruța de suferinţă. Cât 
mai puţin dureros, pe onoarea mea. 

Se opriră din a-i mai da târcoale. 

Chaol se mai întâlnise cu moartea de câteva 
ori în ultimele luni. Se întâlnise, o văzuse şi 
avusese de-a face cu ea. Insă această moarte, fără 
ca Dorian, mama lui şi Celaena să nu afle niciodată 
ce i se întâmplase... Ideea îl dezgusta. || înfuria. 

Aedion se apropie de locul în care Chaol era în 
genunchi. 

Ar fi putut să-i vină de hac celui cu cicatrice, 
apoi spera că îi va putea face faţă lui Aedion - sau 
cel puţin spera să poată fugi. Trebuia să lupte, căci 
era singura cale prin care putea accepta, îmbrăţişa 
acest fel de moarte. 


Sabia lui Aedion era pregătită - sabia care îi 

aparţinea Celaenei după neam şi de drept. Chaol 
presupusese că era un ucigaş cu două feţe. Aedion 
era un trădător. Dar nu pentru Terrasen. Aedion 
jucase un joc foarte periculos încă de la venirea lui 
aici - încă de când regatul său se prăbuşise cu 
zece ani în urmă. Faptul că îl păcălise pe rege, care 
crezuse că purtase inelul lui în tot acest timp - asta 
era cu adevărat o informaţie pe care Aedion ar fi 
fost dispus să o păstreze în siguranţă, deşi erau şi 
alte informaţii pe care Chaol le-ar fi putut folosi, 
poate, pentru a scăpa cu viaţă de acolo. 

Indiferent de cât de zguduită fusese Celaena 
atunci când plecase, acum era în siguranţă. Era 
departe de Adarlan. Insă Dorian, cu harul lui magic, 
ameninţarea secretă pe care o reprezenta, nu era. 
Aedion trase aer în piept, pregătindu-se să-l 
omoare. Tot ceea ce îi mai rămăsese era să-l 
protejeze pe Dorian. Era tot ceea ce contase 
vreodată cu adevărat. Dacă aceşti rebeli chiar 
ştiau ceva - orice - despre magia care ar fi putut 
ajuta la eliberarea ei, dacă ar fi putut să-l 
folosească pe Aedion pentru a obţine informaţiile... 

Era un joc de noroc - cel mai important pe care 
îl jucase vreodată. Aedion ridică sabia. 

Cu o rugăciune în gând pentru iertare, Chaol îl 
privi pe Aedion în ochi. 

— Aelin trăieşte. 


Aedion  Ashryver fusese supranumit Lup, 
general, prinţ, trădător şi criminal. Şi era toate 
aceste lucruri şi chiar mai mult. Mincinos, escroc şi 

farsor erau preferatele sale în mod deosebit - 
titlurile pe care numai cei apropiaţi lui le ştiau. 

Târfa din Adarlan, aşa îi spuneau cei care nu-l 
cunoşteau. Era adevărat - în multe feluri, era 
adevărat şi lui nu-i păsase, nu cine ştie ce. Îi 
permisese să menţină controlul în Nord, să 
menţină vărsarea de sânge la un nivel minim. 
Jumătate dintre cei din Bane erau rebeli, iar 
cealaltă jumătate simpatizanți, astfel încât multe 
dintre  „bătăliile” din Nord fuseseră înscenări, 
povestea conţinea cel puţin o înşelăciune şi o 
exagerare, de vreme ce cadavrele se ridicau la 
adăpostul întunericului şi se duceau acasă la 
familiile lor. Târfa din Adarlan. Nu-i păsase. Până 
acum. 

Văr - acela fusese cel mai îndrăgit titlu. Văr, 
neam, protector. Acelea erau numele secrete pe 
care le adăpostea adânc înăuntrul său, numele pe 
care le şoptea în sinea sa atunci când vântul nordic 
urla prin munţii Staghorn. Uneori, vântul semăna 
cu ţipetele pe care oamenii săi le scoteau când 
erau conduşi la eşafod. Alteori, suna ca Aelin - 
Aelin, cea pe care o iubise, cea care ar fi trebuit să 
fie regina lui şi căreia i-ar fi făcut într-o zi 
jurământul de sânge. 

Aedion stătea pe scândurile putrede ale 
docului pustiu din mahala, privind ţintă la Avery. 
Căpitanul era alături de el, scuipând sânge în apă 
din pricina bătăii pe care i-o dăduse Ren Allsbrock, 
cel mai nou conspirator al lui Aedion şi, în acelaşi 
timp, un alt bărbat sculat din mormânt. 

Ren, moştenitor şi Lord de Allsbrock, se 


antrenase cu Aedion în copilărie - şi, cândva, 

fusese rivalul său. În urmă cu zece ani, Ren şi 
bunicul lui, Murtaugh, scăpaseră de eşafod datorită 
unei diversiuni iniţiate de către părinţii lui Ren, 
care îi costase viaţa şi îi lăsase lui Ren cicatricea 
urâtă de pe faţă, însă Aedion nu ştiuse - îi crezuse 
morţi şi fusese uluit să afle că ei erau grupul secret 
rebel pe care îl vânase la sosirea în Rifthold. Auzise 
zvonurile potrivit cărora Aelin era în viaţă şi aduna 
o armată, şi că venise din Nord pentru a da de 
capătul problemei şi pentru a-i distruge pe 
mincinoşi, preferabil făcându-i bucăţi. 

Convocarea regelui  constituise o scuză 
convenabilă. Ren şi Murtaugh recunoscuseră pe loc 
că zvonurile fuseseră împrăştiate de un fost 
membru al grupului lor de rebeli. Ei nu avuseseră 
şi nici nu auziseră vreodată de vreun contact cu 
răposata lor regină. Însă întâlnindu-i pe Ren şi pe 
Murtaugh se întrebase cine altcineva ar mai fi 
putut supravieţui. Nu-şi îngăduise niciodată să 
spere că Aelin... 

Aedion îşi vâri sabia în teaca de lemn şi îşi 
trecu degetele pline de cicatrice de-a lungul ei, 
insistând pe crestături şi pe linii, fiecare semn o 
poveste a unei lupte legendare purtate, despre 
regii de mult dispăruţi. Sabia era ultima fărâmă de 
dovadă că odată, în Nord, existase un regat 
puternic. 

Nu era sabia lui, nu chiar. În acele prime zile 
pline de sânge şi de cuceriri, regele din Adarlan 
smulsese sabia din trupul lui Rhoe Galathynius, 
înainte ca acesta să se răcească, şi o adusese în 
Rifthold. Şi acolo rămăsese, sabia care ar fi trebuit 
să îi aparţină lui Aelin. 

Astfel că Aedion luptase ani în şir în acele 
teatre de război şi pe acele câmpuri de bătălie, 
luptase pentru a-şi demonstra nepreţuita valoare 
în faţa regelui şi acceptase tot ceea ce i se făcuse, 
iar şi iar. Când el şi legiunea Bane câştigaseră 
prima bătălie, iar regele îl proclamase Lupul din 
Nord şi se oferise să-i facă un hatâr, Aedion ceruse 
sabia. 

Regele pusese solicitarea pe seama unui 
romantism de adolescent în vârstă de optsprezece 
ani, iar Aedion se fălise cu propria-i glorie până ce 
toată lumea crezuse că era un trădător, un ticălos 
care masacra şi care îşi râdea de sabie prin simpla 
atingere a acesteia. Insă recâştigarea sabiei nu-i 
anulase eşecul. 

Cu toate că avea treisprezece ani şi se afla în 
Orynth, la peste şaptezeci de kilometri, atunci 
când Aelin fusese omorâtă pe proprietatea statului, 
el ar fi trebuit să împiedice acest fapt. Fusese 
trimis în ţara ei la moartea mamei sale pentru a 
deveni sabia şi scutul lui Aelin, pentru a sluji la 
Curtea unde se presupunea că acea copilă de regi 
avea să domnească. Aşa că ar fi trebuit să plece 
călare atunci când castelul erupsese în urma veştii 
că Orlon Galathynius fusese asasinat. Înainte ca 
oricine să o poată face, Rhoe, Evalin şi Aelin erau 
morţi. 

Aceasta era amintirea pe care o cărase cu el, 
amintirea despre persoana căreia îi aparţinea sabia 
şi căreia, când avea să-şi dea sufletul şi să ajungă 
pe Lumea Cealaltă, avea, în cele din urmă, să i-o 
dea. 


Dar acum, sabia, acea povară pe care o 

acceptase de ani buni, părea... mai uşoară şi mai 
ascuţită, mult mai fragilă. Infinit mai prețioasă. Îi 
fugise lumea de sub picioare. 

Preţ de o clipă după ce Căpitanul Gărzii rostise 
acele cuvinte, nimeni nu mai scosese niciun 
cuvânt. Ae/in trăieşte. Apoi, Căpitanul spusese că 
va vorbi doar cu Aedion despre asta. 

Ren îl umpluse de sânge cu acea precizie pe 
care Aedion o admira în silă, doar pentru a 
demonstra că ei nu glumeau cu privire la 
torturarea lui, însă căpitanul încasase loviturile. Și, 
ori de câte ori Ren lua o pauză, Murtaugh privea 
dezaprobator, iar căpitanul repeta acelaşi lucru. 
După ce deveni limpede că el fie avea să-i spună 
lui Aedion, fie avea să moară, îi ceru lui Ren să se 
oprească. Moştenitorul din Allsbrock se zbârli, dar 
Aedion avusese de-a face cu destui tineri ca el pe 
câmpurile de luptă. Niciodată nu-i trebuia prea 
mult timp pentru a-i aduce pe făgaş. Aedion îl privi 
lung, insistent, iar Ren dădu înapoi. 

Şi aşa se face că ajunseră aici, Chaol 
ştergându-şi faţa cu o bucată de material ruptă din 
propria-i cămaşă. În ultimele minute, Aedion 
ascultase cea mai incredibilă poveste pe care o 
auzise vreodată. Povestea Celaenei Sardothien, 
infama  asasină, care era pregătită de către 
Arobynn Hamel, povestea decăderii ei şi a anului 
petrecut în Endovier şi cum îl încheiase participând 
la acea caraghioasă competiţie pentru a deveni 
Campionul regelui. Povestea lui Aelin, regina lui, 
ajunsă pe un câmp al morţii, apoi slujind în casa 
duşmanului ei. 


Aedion îşi încleştă mâinile pe balustradă. Nu 

putea fi adevărat. Nu după zece ani. Zece ani fără 
speranţă, fără dovezi. 

— Are ochii tăi, îi spuse Chaol, mişcându-şi 
maxilarul. 

Dacă această asasină - o asasină, o zeilor din 
ceruri - era într-adevăr Aelin, atunci ea era 
Campionul regelui. Caz în care căpitanul era... 

— Tu ai trimis-o în Wendlyn, exclamă Aedion 
cu o voce aspră. Lacrimile aveau să apară mai 
târziu. Pe moment, era pustiit. 

Gol. Toate minciunile, toate zvonurile, acţiunile 
şi petrecerile pe care le dăduse, toate bătăliile, 
reale sau false, toate cele câteva vieţi pe care le 
luase pentru ca alţii să poată trăi... Cum avea să-i 
explice ei toate astea? Târfa din Adarlan. 

— Nu ştiam cine este. Am considerat doar că 
va fi mai în siguranţă acolo pentru ceea ce e. 

— iți dai seama că n-ai făcut decât să-mi dai 
un motiv şi mai bun de a te omori. 

Aedion îşi încleştă maxilarul. 

— Îţi dai seama ce risc ţi-ai asumat spunându- 
mi? Aş putea lucra pentru rege - tu credeai că îi 
sunt supus lui şi nu aveai ca dovadă decât un zvon. 
La fel de bine ai fi putut să o omori chiar tu. 

Prostul - un prost, un tâmpit nechibzuit. Însă 
căpitanul era cel care deţinea poziţia de putere - 
nobilul căpitan al regelui atingea acum cu vârful 
piciorului linia trădării. Se mirase de loialitatea 
căpitanului atunci când Ren îi spusese despre 
implicarea  Campionului regelui în chestiunea 
rebelilor, dar... la naiba. Aelin. Ae/;n era Campionul 
regelui, Ae/in îi ajutase pe rebeli şi îl spintecase pe 
Archer Finn. Genunchii începeau să-l lase, dar îşi 

203 


reprimă  şocul, surpriza, groaza şi licărul de 
încântare. 

— Ştiam că e un risc, spuse căpitanul. Însă 
oamenii care au acele inele - ceva se schimbă în 
privirea lor, un soi de întunericime care, uneori, se 
manifestă fizic. De când ai sosit aici, la tine n-am 
văzut-o. Şi n-am văzut pe nimeni care să dea atât 
de multe petreceri la care să participe doar câteva 
minute. Nu ţi-ai fi luat atâtea măsuri de precauţie 
pentru a-ţi ascunde întâlnirile dacă ai fi fost 
supusul regelui, mai ales că în toată această 
perioadă legiunea Bane n-a venit, în pofida 
asigurărilor tale că vor fi prezenţi aici foarte 
curând. Nu se leagă. 

Privirea căpitanului o întâlni pe cea a lui 
Aedion. Poate că nu era chiar atât de prost, totuşi. 

— Cred că ea ar vrea ca tu să ştii. 

Căpitanul privi în lungul râului spre mare. Locul 
duhnea. Aedion simţise mirosuri şi mai neplăcute şi 
văzuse lucruri şi mai urâte în teatrele de război, 
însă mahalaua din Renaril le întrecea pe toate. ŞI 
capitala  Terrasenului, Orynth, cu turnul său 
strălucitor odinioară, rămas acum doar un morman 
de pietre albe, murdare, decăzuse la acest nivel de 
sărăcie şi de disperare. Dar, poate, într-o bună zi, 
nu prea îndepărtată... 

Aelin trăia. Trăia şi era o ucigaşă, la fel ca el, şi 
lucra pentru acelaşi bărbat. 

— Prinţul ştie? 

Nu fusese niciodată capabil să vorbească cu 
prinţul fără să-şi amintească de zilele de dinainte 
de căderea Terrasenului; nu putuse să-şi ascundă 


ura. 

— Nu. Nici măcar nu ştie de ce am trimis-o în 
Wendlyn. Şi nici că ea este... că amândoi sunteţi... 
Fae. 

Aedion nu avusese nicicând nici măcar o 
fărâmă din puterea care clocotea în venele ei, 
putere care incendiase biblioteci şi cauzase 
îngrijorare generală, astfel că se discutase - în 
lunile dinainte ca lumea să se ducă naibii - să fie 
trimisă undeva, astfel încât să poată să înveţe să o 
controleze. Surprinsese discuţiile despre trimiterea 
ei la diferite academii sau la tutori în ţări 
îndepărtate, însă niciodată la mătuşa lor, Maeve, 
care aştepta ca un păianjen cu plasa pregătită să 
vadă ce se întâmpla cu nepoata ei. Şi, cu toate 
acestea, ea sfârşise în Wendlyn, la uşa mătuşii ei. 

Nici Maeve nu ştiuse niciodată şi nici nu-i 
păsase cu adevărat de harurile lui înnăscute. Nu, 
tot ceea ce avea el erau unele trăsături fizice ale 
neamului lor nemuritor: tărie, iuţeală, auz ascuţit, 
miros dezvoltat. Asta îl făcea să fie un adversar 
formidabil pe câmpul de luptă - şi îi salvase viaţa 
de multe ori. Îi salvase sufletul, asta dacă avea 
dreptate căpitanul în legătură cu acele inele. 

— Se va întoarce? întrebă Aedion calm. 

Prima dintre foarte multele întrebări pe care le 
avea pentru căpitan, acum că se dovedise a fi mai 
mult decât un slujitor util al regelui. 

În ochii lui Chaol era destulă agonie cât Aedion 
să înţeleagă că o iubea. Să ştie şi să simtă o 
împunsătură de gelozie, fie şi numai pentru că el o 
cunoştea atât de bine. 

— Nu ştiu, recunoscu Chaol. 


Dacă n-ar fi fost duşmanul lui, Aedion l-ar fi 

respectat pe bărbat pentru sacrificiul lui. Însă Aelin 
trebuia să se întoarcă. Avea să se întoarcă. Spera 
doar că întoarcerea sa nu însemna un drum spre 
eşafod. 

Avea să-şi facă ordine în gândurile cumplite 
atunci când avea să fie singur. Strânse cu putere 
balustrada, luptând cu imboldul de a pune mai 
multe întrebări. 

Căpitanul îl cântări atunci din priviri de parcă 
ar fi putut vedea pe sub toate măştile pe care 
Aedion le purtase vreodată. Preţ de o secundă, 
Aedion luă în calcul varianta de a-şi înfige sabia în 
căpitan şi de a-i arunca trupul în Avery, în pofida 
informaţiilor pe care le deţinea. Căpitanul aruncă şi 
el o privire spre sabie, iar Aedion se întrebă dacă 
nu se gândea şi el la acelaşi lucru - regretând 
decizia de a fi avut încredere în el. Căpitanul ar fi 
trebuit să regrete, ar fi trebuit să se blesteme 
fiindcă fusese un prost. 

Aedion întrebă: 

— De ce îi urmăreai pe rebeli? 

— Am crezut că s-ar putea să deţină informaţii 
preţioase. 

Trebuiau să fie foarte preţioase, în cazul 
acesta, dacă el riscase şi se dăduse în vileag drept 
trădător pentru a le obţine. 

Aedion fusese dispus să-l tortureze pe Căpitan 
- ba chiar să-l omoare. Făcuse lucruri şi mai urâte 
în viaţa lui. Insă să-l tortureze şi să-l omoare pe 
iubitul reginei n-avea să dea bine dacă... atunci 
când ea avea să se întoarcă. Acum, căpitanul era 
cea mai grozavă sursă de informaţii a sa. Voia să 


ştie mai multe despre Aelin, despre planurile ei, 

despre cum era ea şi cum o putea găsi. Voia să ştie 
totul. Orice. Mai ales unde stătea căpitanul acum 
pe tabla de joc - şi ce ştia căpitanul despre rege. 
Aşa că Aedion zise: 

— Spune-mi mai multe despre acele inele. 

Dar căpitanul scutură din cap. 

— Vreau să închei un târg cu tine. 


Capitolul 20 


Ochiul învineţit încă arăta groaznic, dar, în 
cursul săptămânii următoare, pe măsură ce 
Celaena îşi îndeplinea însărcinările la bucătărie, 
încercând şi nereuşind să se transforme în 
compania lui Rowan şi, în general, evitând pe toată 
lumea, starea i se îmbunătăţi. Sosiră ploile lungi de 
primăvară, iar bucătăria era plină în fiecare seară, 
prin urmare Celaena îşi făcu un obicei din a mânca 
în întunericul de pe trepte, sosind exact înainte ca 
Păstrătorul Poveştilor să înceapă să vorbească. 

Păstrătorul Poveştilor - acesta era Emrys, un 
titlu de onoare atât printre Fae, cât şi printre 
oamenii din Wendlyn. Ceea ce însemna era că 
atunci când el începea să spună o poveste, te 
aşezai şi tăceai din gură. Mai însemna şi că el era o 
bibliotecă ambulantă de legende şi mituri ale 
regatului. 

Până atunci, Celaena îi cunoscuse pe cei mai 
mulţi dintre locuitorii fortăreței, fie şi numai în 
sensul în care asocia numele cu chipurile. li 
studiase din instinct, pentru a învăţa despre tot 
ceea ce o înconjura, despre potenţialii duşmani şi 
ameninţări. Ştia că şi ei o studiau, atunci când 

credeau că nu e atentă. Orice urmă de regret pe 
care o simţea pentru că nu se apropia de ei era 
înlăturată de faptul că nici ei nu catadicseau să se 
apropie de ea. 

Singura persoană care făcea un efort era Luca, 
cel care o asalta pe Celaena cu întrebări în timp ce 
munceau, sporovăia întruna despre 
antrenamentele sale, despre bârfele din fortăreață, 
despre vreme. Odată, îi vorbise despre altceva - 
într-o dimineaţă, când ea făcuse un efort colosal 
pentru a se da jos din pat şi numai cicatricea din 
palmă o ajutase să-şi planteze picioarele pe 
duşumeaua rece ca gheaţa. Spăla vasele de la 
micul dejun, privind ţintă pe fereastră fără a vedea 
nimic, simţindu-şi membrele grele, când Luca lăsă 
o oală în chiuvetă şi îi spuse încetişor: 

— Mult timp n-am putut să vorbesc despre ce 
mi s-a întâmplat înainte să vin aici. Au existat zile 
în care n-am putut să vorbesc deloc. Nici să mă 
dau jos din pat n-am putut. Dar dacă... când simţi 
nevoia să vorbeşti... 

ÎI redusese la tăcere cu o privire lungă. De 
atunci, el nu mai adusese vorba despre asta. 

Din fericire, Emrys îi lăsa spaţiu. Mult spaţiu, 
mai ales atunci când Malakai venea în timpul 
micului dejun pentru a se asigura că Celaena nu 
făcuse vreo belea. De obicei, ea evita să se uite la 
celelalte cupluri din fortăreață, dar aici, unde nu 
putea să se îndepărteze... ura apropierea lor, felul 
în care ochii lui Malakai se luminau de fiecare dată 
când îl vedea. Ura asta atât de tare, încât se 
sufoca. 


Nu-l întrebase niciodată pe Rowan de ce venea 

şi el să asculte poveştile lui Emrys. În ceea ce-i 
privea, în afara antrenamentului nu existau unul 
pentru celălalt. 

Antrenament era un mod generos de a descrie 
ceea ce făceau, de vreme ce ea nu ducea nimic la 
bun sfârşit. Nu se transformase nici măcar o dată. 
El mârâia, rânjea superior şi sâsâia, dar ea n-o 
putea face. În fiecare zi, de fiecare dată când 
Rowan dispărea pentru câteva clipe, ea încerca, 
dar... nimic. Rowan ameninţa s-o târască înapoi la 
gorgane, căci se părea că era singurul loc care 
declanşa un răspuns, dar el renunţă - spre 
surprinderea ei - atunci când ea îi spuse că şi-ar 
tăia singură beregata înainte de a intra din nou în 
acel loc. Aşa că se blestemau reciproc, stăteau 
într-o tăcere meditativă între ruinele templului şi, 
din când în când, aveau acele partide de urlat fără 
cuvinte. Dacă era într-o stare de spirit deosebit de 
proastă, el o obliga să taie lemne - buştean după 
buştean, până ce de-abia mai putea să ridice 
toporul, iar mâinile i se acopereau de băşici. Dacă 
ea avea de gând să fie supărată pe toată lumea, 
zicea el, dacă intenţiona să-l facă să-şi piardă 
timpul neschimbându-se, atunci putea, la fel de 
bine, să se facă utilă în vreun fel. 

Toată această aşteptare... pentru ea. Pentru 
transformarea care o făcea să se cutremure numai 
gândindu-se la ea. 

Era a opta zi de când ajunsese acolo, după ce 
frecase oale şi tigăi până ce nu mai putea de 
durere de spate, când Celaena se opri la jumătatea 
drumului spre coama deja familiară a dealului. 


— Am o rugăminte. 

Ea nu i se adresa niciodată, decât dacă era 
nevoie - de cele mai multe ori pentru a-l blestema. 
Însă acum îi zise: 

— Vreau să te văd pe tine transformânau-te. 

Urmă o clipire a acelor ochi verzi placizi. 

— Tu nu te bucuri de privilegiul de a da ordine. 

— Arată-mi cum o faci. 

Amintirile ei de Fae în Terrasen erau 
înceţoşate, de parcă cineva i-ar fi vărsat ulei peste 
ele. Nu-şi amintea să-l fi văzut pe vreunul dintre ei 
transformându-se, unde le dispăreau veşmintele, 
cât de iute era... El o fixă cu privirea, părând să 
spună: Doar de data asta, şi apoi... 

Un licăr de lumină, o clipocire de culoare şi un 
şoim fâlfâi din aripi, îndreptându-se spre cea mai 
apropiată ramură. Se  aşeză pe aceasta, 
clămpănind din cioc. Ea scrută terenul acoperit de 
muşchi. Nici urmă de veşminte sau de arme. li 
luase doar câteva secunde. 

El slobozi un țipăt de luptă şi se năpusti cu 
ghearele îndreptate spre ochii ei. Ea sări în spatele 
copacului exact atunci când se petrecu o altă 
fulgerare, apoi un alt tremur de culoare, apoi el 
apăru îmbrăcat şi înarmat, mârâindu-i în faţă. 

— E rândul tău. 

Ea refuză să-i ofere satisfacția de a o vedea 
tremurând. Era... incredibil. Incredibil să vezi 
transformarea. 

— Unde îţi dispar hainele? 

— Undeva, între. Nu-mi pasă în mod deosebit. 

Avea ochii lipsiţi de bucurie, morţi. Avea 
senzaţia că şi ea arăta la fel zilele acelea. Stia că 


aşa arătase în noaptea în care Chaol o surprinsese 

spintecându-l pe Archer în tunel. Ce anume îl 
lăsase pe Rowan atât de lipsit de suflet? 

El îşi dezveli dinţii, însă ea nu se supuse. La 
fortăreață, îi urmărise din priviri pe războinicii 
semi-Fae, iar aceştia mârâiau şi îşi dezveleau dinţii 
din orice. Nu erau acei indivizi diafani, gentili, pe 
care îi zugrăveau legendele, pe care ea şi-i 
amintea vag din Terrasen. Nu se ţineau de mâini 
dansând în jurul pomului de armindeni, cu flori în 
păr. Erau prădători, cei mai mulţi dintre ei. Unele 
dintre femeile dominante erau la fel de agresive, 
înclinate să mârâie atunci când erau provocate sau 
le era foame. Se gândi că s-ar fi acomodat printre 
ei, dacă şi-ar fi dat silinţa. 

Continuând să-i susţină privirea fixă a lui 
Rowan, Celaena îşi domoli respiraţia. Îşi închipui 
nişte degete  fantomatice întinzându-se şi 
extrăgând forma ei de Fae. Işi imagină o undă de 
culoare şi lumină. Se împinse să iasă din carcasa ei 
muritoare. Dar... nimic. 

— Uneori mă întreb dacă asta nu e o pedeapsă 
pentru tine, rosti ea printre dinţi. Dar ce ai fi putut 
să faci de ai scos-o din sărite pe Majestatea Sa 
Nemuritoare? 

— Nu folosi tonul ăsta atunci când vorbeşti 
despre ea! 

— O, pot să folosesc orice ton vreau eu. lar tu 
poţi să mă tachinezi şi să mârâi la mine şi să mă 
obligi să tai lemne toată ziua, însă fără să-mi 
smulgi limba, nu poţi să... 

Mai iute decât fulgerul, el întinse mâna, iar ea 
se sufocă, tresărind atunci când el îi prinse limba 


între degete. Ea muşcă, tare, dar el nu-i dădu 

drumul. 

— la mai zi o dată, toarse el. 

Celaena se sufocă în timp ce el continua să o 
ciupească de limbă, şi vru să-i ia pumnalele, 
simultan pocnindu-l cu genunchiul între picioare, 
dar el se împinse în ea, un zid de muşchi tari şi mai 
multe sute de ani de antrenamente letale 
prinzând-o ca într-o capcană, cu spatele lipit de un 
copac. Prin comparaţie, ea era o glumă - o glumă 
-, iar limba ei... 

Îi dădu drumul, iar ea icni, nemaiavând aer. Îl 
blestemă, făcându-l în fel şi chip, şi scuipă la 
picioarele lui. Şi atunci, el o muşcă. 

Ea ţipă în timp ce caninii lui îi perforară locul 
dintre gât şi umăr, un gest primitiv de agresiune - 
o muşcătură atât de puternică şi de revendicativă, 
încât fu prea uluită să se mai poată mişca. O 
ţintuise de copac şi o ţinea nemişcată, caninii 
pătrunzându-i adânc, sângele curgându-i pe 
cămaşă. [intuită, ca orice fiinţă debilă. Insă ea asta 
devenise, nu-i aşa? Nefolositoare, jalnică. 

Ea mârâi, mai mult animal decât fiinţă 
conştientă. Şi împinse. 

Rowan făcu un pas înapoi, dinţii sfâşiindu-i 
pielea când ea îl lovi în piept. Celaena nu simţi 
durerea, nu-i păsă de sânge sau de fulgerarea de 
lumină. 

Nu, ea voia să-i sfâşie beregata - să i-o sfâşie 
cu caninii alungiţi pe care şi-i dezveli în faţa lui în 
timp ce-şi desăvârşea transformarea şi scotea un 
răget. 

Capitolul 21 


Rowan rânji. 

— Aşa, da. 

Avea sânge - sângele ei - pe dinţi, gură şi 
bărbie. lar acei ochi străluciră atunci când el îi 
scuipă sângele pe pământ. Probabil că, pentru el, 
ea avea gust de canal. 

Ea auzi un țipăt în urechi şi Celaena se aruncă 
asupra lui. Se aruncă, apoi se opri, în timp ce 
studia lumea cu o claritate uluitoare, o mirosea, o 
gusta şi o inspira ca pe cel mai bun vin. In numele 
zeilor, acest loc, acest regat mirosea divin, mirosea 
ca... 

Se transformase. 

Ea gâfâi, cu toate că plămânii îi spuneau că nu 
mai respira scurt şi că acest trup nu mai avea 
nevoie de atâtea respiraţii. Simţea o gădilătură pe 
gât - încet, pielea ei începea să se prindă. In 
această formă se vindeca mai rapid. Datorită 
harului magic... Respiră. Respiră. 

Era acolo ridicându-se, un foc mistuitor 
pârâindu-i în vene, în buricele degetelor, pădurea 
din jurul lor fiind mult mai învăpăiată, şi atunci... 

Ea se împinse înapoi. Luă frica şi o folosi ca pe 
un  berbece înăuntrul ei, împotriva puterii, 
împingând-o în jos, în jos. 

Rowan se apropie de ea. 

— Las-o să iasă. Nu i te împotrivi. 

Un puls bătea alături de al ei, prinzând-o, 
mirosind a zăpadă şi a pin. Puterea lui Rowan, care 
o tachina pe a ei. Nu ca focul ei, ci un har de 


gheaţă şi vânt. Un şoc îngheţat la cotul ei o făcu să 

cadă cu spatele lipit de copac. Harul magic o 
muşca acum de obraz. Harul magic o ataca. 

Focul mistuitor explodă într-un zid de flăcări 
albastre,  repezindu-se spre Rowan, mistuind 
copacii, luna, pe ea însăşi, până ce... 

Dispăru, absorbit în neant, cu tot cu aerul pe 
care ea îl respira. 

Celaena căzu în genunchi. In timp ce se apuca 
de gât de parcă ar fi putut să şi-l despice pentru a 
respira, în faţa ochilor îi apărură cizmele lui Rowan. 
El îi scosese aerul din ea - îi sufocase focul. 
Deţinea o mare putere, un control fantastic. Maeve 
nu-i dăduse un instructor cu abilităţi similare - în 
schimb, îi trimisese pe cineva cu o putere capabilă 
să îi stingă focul, cineva pe care nu l-ar fi deranjat 
să o facă dacă ea ar fi devenit o ameninţare. 

Cu un şuierat, aerul se repezi la vale în gâtul 
ei. Ea îl înghiţi icnind, cu lăcomie, de-abia 
înregistrând agonia în timp ce se transforma la loc 
în forma ei muritoare, lumea devenind iar tăcută şi 
mohorâtă. 

— lubitul tău ştie ce eşti? 

O întrebare rece. 

Ea îşi ridică fruntea, fără să-i pese cum aflase 
el. 

— Ştie tot. 

Nu era întru totul adevărat. 

Ochii lui scăpărară - din pricina cărei emoţii, ea 
nu-şi putea da seama. 

— Nu te voi muşca din nou, zise el, iar ea se 
întrebă ce anume gustase el în sângele ei. 

Ea mârâi, însă sunetul fu mut. Fără colţi. 


— Chiar dacă e singurul mod de a mă face să 
214 


mă transform? 

El porni să urce în sus pe coamă. 

— Nu muşti femeia altor bărbaţi. 

Ea mai mult auzi decât simţi cum ceva moare 
în glasul ei atunci când îi spuse: 

— Nu suntem... împreună. Nu mai suntem. Am 
renunţat la el înainte de a veni aici. 

El privi peste umăr. 

— De ce? 

Plat, plictisit. Dar, totuşi, puţin curios. 

Ce-i păsa ei dacă el afla? Işi strânse mâna 
pumn în poală, încheieturile degetelor albindu-i-se. 
De fiecare dată când se uita la inel şi îl atingea 
prinzându-i strălucirea, acesta săpa un gol în ea. 

Ar fi trebuit să-şi scoată afurisenia aia. Dar ştia 
că n-avea s-o facă, fie şi numai din pricina acelei 
agonii aproape constante pe care o merita. 

— Deoarece el e mai în siguranţă dacă mă 
găseşte respingătoare, aşa cum mă găseşti şi tu. 

— Măcar ai învăţat o lecţie. 

Când ea îşi înălţă capul, el zise: 

— Oamenii pe care îi iubeşti sunt arme pe care 
ei le vor folosi împotriva ta. 

Ea nu voia să-şi amintească cum fusese 
folosită Nehemia - cum se folosise ea însăşi - 
împotriva ei, pentru a forţa o reacţie. Voia să 
pretindă că nu începea să uite cum arăta Nehemia. 

—  Transformă-te iar, îi ordonă Rowan, 
ridicându-şi bărbia în direcţia ei. 

— De data asta, încearcă să... 

Ea tocmai uita cum arăta Nehemia. Nuanţa 
ochilor ei, curbura buzelor, mirosul ei. Râsul ei. 


Răgetul din mintea Celaenei se stinse, redus la 

tăcere de acea nimicnicie familiară. 

Nu lăsa să se stingă acea lumină. 

Dar Celaena nu ştia cum să o oprească. 
Singura persoană căreia i-ar fi putut spune, care ar 
fi putut înţelege... Era îngropată într-un mormânt 
neîmpodobit, departe de pământul încălzit de 
soare pe care îl iubise. 

Rowan o apucă de umeri. 

— Mă asculti? 

Ea îl privi plictisită, cu toate că el îşi înfipsese 
degetele în pielea ei. 

— De ce nu mă muşti iar? 

— De ce să nu-ți aplic pedeapsa pe care o 
meriţi? 

El părea pornit să o facă, aşa că ea clipi. 

— Dacă vreodată ridici un bici asupra mea, te 
voi jupui de viu. 

El îi dădu drumul şi porni în jurul luminişului, 
un animal de pradă evaluându-şi victima. 

— Dacă nu te transformi din nou, săptămâna 
viitoare vei face tură dublă la bucătărie. 

— Bine. 

Măcar munca la bucătărie avea rezultate 
cuantificabile. Cel puţin la bucătărie ştia cum 
stăteau lucrurile şi ştia ce făcea. Însă această... 
promisiune pe care o făcuse, târgul pe care îl 
încheiase cu Maeve... Fusese o proastă. 

Rowan se opri din mers. 

— Eşti inutilă. 

— Spune-mi ceva ce nu ştiu. 

El continuă: 

— Probabil că ai fi fost mult mai de folos lumii 


dacă, de fapt, ai fi murit acum zece ani. 

Ea îl privi sec în ochi şi îi spuse: 
— Plec. 


Rowan n-o opri atunci când ea se întoarse la 
fortăreață şi împachetă. Totul dură un minut, căci 
nu-şi desfăcuse bagajul şi nu mai avea arme. Se 
gândi că ar fi putut să facă fortăreaţa bucăţi pentru 
a afla unde le pitise Rowan sau să le fure de la 
semi-Fae, însă ambele operaţii necesitau timp şi ar 
fi avut parte de mai multă atenţie decât îşi dorea. 
Nu vorbi cu nimeni în timp ce ieşea. 

Avea să găsească o altă cale de a afla despre 
cheile Wyrd, despre cum să-l distrugă pe regele din 
Adarlan şi cum să elibereze Eyllwe. Dacă o ţinea 
tot aşa, ea nu urma să mai aibă înlăuntrul ei nicio 
putere de a lupta. 

Reţinuse cărările pe care veniseră, dar când o 
luă pe pantele acoperite de copaci, se bizui mai 
mult pe soarele ascuns de nori pentru a se orienta. 
Avea să întreprindă călătoria înapoi, să găsească 
mâncare pe drum şi să se gândească la altceva. 
Fusese de la bun început o misiune eşuată. Măcar 
nu fusese întârziată prea mult - cu toate că acum 
trebuia să se grăbească şi să găsească mai iute 
răspunsurile de care avea nevoie şi... 

— Asta faci? Fugi când lucrurile devin dificile? 

Rowan stătea în picioare între doi copaci drept 
în calea ei - fără îndoială zburase până acolo. 

Ea se strecură pe lângă el simţindu-şi 
picioarele dureroase de la mersul pe jos. 


— Ai scăpat de obligaţia de a mă antrena, aşa 

că nu mai am nimic să-ţi spun, iar tu nu mai ai 
nimic să-mi spui. Fă-ne amândurora o favoare şi 
du-te naibii. 

Un mârâit. 

— Ai fost nevoită să lupţi vreodată în viaţa ta 
pentru ceva? 

Ea slobozi un râs profund, amar, şi porni mai 
repede, cotind spre vest, fără a-i păsa de direcţie, 
ci dorind mai degrabă să se îndepărteze de el. El 
se ţinu însă lesne după ea, picioarele lui lungi şi 
musculoase devorând terenul plin de muşchi. 

— Cu fiecare pas pe care îl faci, dovedeşti că 
am dreptate. 

— Nu-mi pasă. 

— Nu ştiu ce vrei de la Maeve - ce răspunsuri 
cauţi, dar tu... 

— Nu ştii ce vreau de la ea? 

Fu mai mult un strigăt, decât o întrebare. 

— Ce părere ai de salvarea lumii de regele din 
Adarlan? 

— De ce să te deranjezi? Poate că lumea nu 
merită să fie salvată. 

Şi ea ştia ce voia el să spună. Acei ochi lipsiţi 
de viaţă spuneau mai multe decât ar fi crezut. 

— Deoarece am făcut o promisiune. l-am 
promis prietenei mele că voi trăi pentru a vedea 
regatul ei eliberat. 

Işi îndesă palmele pline de cicatrice în faţa lui. 

— Am făcut un legământ care nu poate fi 
încălcat. lar tu şi Maeve - ticăloşi blestemaţi de zei 
- staţi în calea mea. 

Işi reluă coborârea. El o urmă. 


— Cum rămâne cu poporul tău? Cum rămâne 
218 


cu regatul tău? 

— Le este mai bine fără mine, întocmai cum ai 
ZIS. 

Când  mâărâi, tatuajul lui începu să se 
încreţească. 

— Aşadar, ai salva altă ţară, dar nu pe ata. De 
ce nu poate prietena ta să-şi salveze singură 
regatul? 

— Pentru că e moartă! 

Ea urlă ultimul cuvânt atât de tare, încât o 
ustură gâtul. 

— Pentru că e moartă, iar eu am rămas cu 
viaţa asta de nimic! 

El abia catadicsi să o privească, afişând 
aceeaşi linişte animalică. Când ea porni, el nu o 
mai urmă. 

Celaena pierduse socoteala distanţei pe care o 
parcursese sau în ce direcţie călătorea. Nici nu-i 
prea păsa. Nu mai rostise cuvintele - e moartă - 
din ziua în care Nehemia fusese luată de lângă ea. 
Era moartă, iar Celaenei îi era dor de ea. 

Noaptea se lăsă mai devreme din cauza 
norilor, temperatura scăzând brusc în timp ce 
tunetul bubuia în depărtare. Mergând, îşi meşteri 
nişte arme: găsi o piatră ascuţită şi ciopli crengi pe 
care le transformă în sulițe rudimentare; pe cea 
mai lungă o folosi drept baston de mers şi, cu toate 
că erau mai mult nişte ţepe, ea îşi spuse că cele 
două mai scurte erau pumnale. Erau mai bune 
decât nimic. 

Fiecare pas era mai greu decât ultimul, iar ei îi 
mai rămăsese destul simţ de conservare pentru a 


începe să caute un loc în care să-şi petreacă 

noaptea. Era aproape întuneric atunci când găsi un 
loc decent: o peşteră nu prea adâncă săpată în 
partea laterală a unei lespezi de granit. 

Adună iute destule lemne pentru un foc şi 
sesiză ironia situaţiei. Dacă ar fi avut cât de cât 
control asupra harului ei magic... îşi reprimă 
gândul chiar înainte de a-l termina. Nu mai făcuse 
un foc de mulţi ani, aşa că avu nevoie de câteva 
încercări, dar reuşi chiar când tună deasupra micii 
peşteri şi cerurile se deschiseră. 

li era foame şi, din fericire, găsi câteva mere la 
fundul sacului ei, împreună cu nişte teggya veche 
din Varese, care încă era comestibilă, chiar dacă 
greu de mestecat. După ce mâncă atât cât putu să 
suporte, îşi trase mantia în jurul ei şi se cuibări într- 
o parte a peşterii. 

Nu-i scăpară ochişorii care străluceau, pândind 
printre rugii de mure, de după bolovani şi copaci. 
Niciunul nu o mai deranjase din acea primă seară 
şi nici nu veniseră mai aproape. Nici instinctele ei 
denaturate, după cum le simţea în ultimele 
săptămâni, nu indicară vreo alarmă. Nu-i dojeni şi 
nici nu prea îi băgă în seamă. 

Locul era aproape confortabil cu focul şi ploaia 
care răpăia - nu ca în camera ei friguroasă. Deşi 
era epuizată, îşi simţea capul oarecum limpede. 
incepea din nou să fie ea însăşi, cu armele ei 
improvizate. Făcuse o alegere înţeleaptă când 
plecase. Fă ceea ce trebuie să faci, îi spusese 
Elena. Ei bine, fusese nevoită să plece înainte ca 
Rowan să o sfâşie în atâtea bucăţi, încât n-ar mai fi 
avut niciodată şansa să se adune laolaltă. 


Mâine avea să pornească la drum. Localizase 

ceea ce părea a fi drumul stricat, uitat, pe care l-ar 
fi putut urma în josul dealului. Atâta timp cât 
continua să meargă spre câmpie, îşi putea găsi 
drumul înapoi spre coastă. Avea să încropească un 
nou plan în timp ce mergea. 

Era bine că plecase. 

Oboseala o lovi atât de crunt, încât după ce se 
întinse lângă foc adormi în câteva secunde, cu o 
mână încleştată pe suliță. Probabil că ar fi moţăit 
până în zori dacă din pricina unei tăceri subite nu 
s-ar fi trezit cu o smucitură. 


Capitolul 22 


Focul Celaenei trosnea în continuare, ploaia 
răpăind dincolo de gura peşterii, dar în pădure se 
lăsase tăcerea.  Ochişorii care o priveau 
dispăruseră. 

Se ridică în picioare, cu sulița într-o mână şi cu 
țepuşa în cealaltă, şi se strecură spre intrarea 
îngustă a peşterii. Din pricina ploii şi a focului, nu 
reuşea să-şi dea seama de nimic, însă i se zburlise 
părul de pe tot corpul şi o duhoare tot mai 
puternică se infiltra, venind dinspre pădure. 
Mirosea a piele şi hoit. Altfel faţă de ceea ce 
simţise la gorgane. Mai veche şi aducând mai tare 
a pământ şi... mai hămesită. 

Deodată, focul păru cel mai prostesc lucru pe 
care îl făcuse vreodată. 

Fără focuri. Aceasta fusese singura regulă a lui 
Rowan în timpul călătoriei spre fortăreață. Şi se 
ţinuseră departe de drumuri - ocolindu-le cu 


desăvârşire pe cele uitate, năpădite de buruieni. 

Cele asemănătoare cărării pe care o ochise în 
apropiere. 

Liniştea se adânci. 

Se furişă în pădurea îmbibată de ploaie, 
împiedicându-se şi dislocând cu degetele de la 
picioare rădăcini şi pietre, în timp ce ochii i se 
adaptau la întuneric. Continuă însă să meargă 
înainte - îndepărtându-se de vechea cărare. 

Ajunse atât de departe, încât peştera era acum 
doar ceva mai mult de o luminiţă pe versantul de 
deasupra, un licăr de lumină învăluind copacii. Ca 
un afurisit de far. Îşi poziţionă mai bine sulița şi 
tepuşa, fiind pe punctul de a-şi continua drumul, 
când fulgeră. 

In faţa peşterii ei pândeau trei siluete înalte, cu 
membre lungi şi subţiri. 

Cu toate că stăteau în două picioare ca 
oamenii, ea ştia că nu erau fiinţe umane. Nici Fae 
nu erau. 

Intr-o tăcere perfectă, mai făcu un pas, apoi 
altul. Ei căutau în continuare la intrarea peşterii, 
mai înalţi decât oamenii, nici bărbaţi şi nici femei. 

Vârcolacii stau la pândă, o avertizase Rowan în 
prima zi de antrenament, căutând piei de om 
pentru a le duce înapoi în peşterile lor. Ea fusese 
prea năucită ca să întrebe sau să-i pese. Insă 
acum... acum, acea nepăsare, acea copleşitoare 
trăire avea să o omoare. Să o jupoaie. 

Wendlyn. Tărâmul coşmarurilor aievea, acolo 
unde legendele cutreieră pământul. In pofida anilor 
în care învățase să se furişeze, percepea fiecare 
pas ca pe o pocnitură, fiecare respiraţie părea 
asurzitoare. 

Tunetul mugi, iar ea se folosi de zgomot pentru 
a face câţiva paşi. Se opri în dosul unui alt copac, 
respirând cât de încet putea, şi se uită atentă, 
pentru a supraveghea colina din spatele ei. Fulgeră 
iarăşi. 

Cele trei siluete dispăruseră, însă acum era 
învăluită de mirosul rânced de piele. Piei de om. 

Examină copacul după care se pitise. Trunchiul 
era prea alunecos de la muşchi şi de la ploaie 
pentru a se căţăra, iar ramurile prea sus. Nici 
ceilalţi copaci nu erau mai buni. Şi la ce bun să fi 
fost înţepenită într-un copac, în miezul unei furtuni 
cu descărcări electrice? 

Ţâşni spre următorul copac, evitând cu atenţie 
toate beţele şi frunzele, blestemându-şi tăcută 
lentoarea pasului şi... La naiba cu toate! O zbughi 
la fugă, simțind sub picioare pământul alunecos 
acoperit de muşchi. Desluşea copacii, unele pietre 
mai mari, însă panta era abruptă. Se ţinu pe 
picioare, chiar dacă în urma ei pocneau tufişurile, 
alergând din ce în ce mai repede. 

În timp ce fugea ca vântul la vale pe panta 
povârnită, disperată să ajungă pe teren ferm, nu 
îndrăznea să-şi ia ochii de la copaci şi pietre. Poate 
că teritoriul lor de vânătoare se sfârşea pe undeva 
- poate că ar fi putut să-i întreacă, fugind până în 
zori. Coti spre est, continuând să coboare, şi se 
apucă de un trunchi de copac pentru a-şi face 
vânt, aproape pierzându-şi echilibrul în timp ce se 
izbi de ceva dur şi rigid. 

Despică aerul cu sulița - numai pentru a fi 
prinsă de două mâini masive. 

Încheieturile ei pulsau în agonie pe măsură ce 

degetele o strângeau suficient de puternic cât să 
nu poată să-şi înfigă arma în agresorul ei. Se 
răsuci, ridicând un picior pentru a-şi lovi atacatorul, 
şi surprinse un licăr al unor colţi... Ba nu, nu colţi. 
Dinţi. 

Însă nici vorbă de piei cusute. Numai un păr de 
argint, strălucind de la ploaie. 

Rowan o trase spre el, împingând-o spre ceea 
ce părea a fi un copac scorburos. 

Ea continuă să gâfâie fără zgomot, însă 
respiraţia nu-i deveni mai lesnicioasă atunci când 
Rowan o apucă de umeri şi îşi lipi gura de urechea 
ei. Paşii zgomotoşi încetară. 

— Ai să asculţi fiecare cuvinţel pe care ţi-l voi 
spune. 

Vocea lui Rowan era mai blândă decât ploaia 
de afară. 

— Altminteri, ai să mori în noaptea asta. 
Pricepi? 

Ea încuviinţă cu o mişcare a capului. El îi dădu 
drumul - doar pentru a-şi scoate sabia şi o bardă 
care arăta periculos. 

— Supravieţuirea ta depinde în întregime de 
tine. 

Mirosul se înteţi din nou. 

— Trebuie să te transformi acum. Altminteri, 
încetineala ta de muritor te va ucide. 

Ea încremeni, dar apoi se întinse, pipăind după 
un fir de putere. Nu găsi nimic. Trebuia să existe 
un declic, un loc înlăuntrul ei de unde să o poată 
comanda... Un sunet pătrunzător de piatră pe 
metal răsună prin ploaie. Apoi altul. Şi încă unul. Işi 


ascuţeau cuţitele. 

— Harul tău magic... 

— Ei nu respiră, aşa că nu au nevoie de aer. 
Gheaţa i-ar încetini, însă nu i-ar opri. Vântul meu 
deja îndepărtează mirosul nostru de ei, însă nu 
pentru mult timp. Aelin, transformă-te! 

Aelin. Nu era un test, niciun truc complicat. 
Vârcolacii nu aveau nevoie de aer. 

Tatuajul lui Rowan străluci atunci când fulgerul 
lumină spaţiul în care se aflau. 

— Într-o clipă va trebui să fugim. Forma pe 
care o iei atunci când o vom face ne va determina 
soarta. Aşa că respiră şi transformă-te! 

Cu toate că instinctul se împotrivea, ea închise 
ochii. Inspiră o dată. Apoi, încă o dată. Plămânii i se 
deschiseră, plini de aerul rece, dulce, iar ea se 
întrebă dacă Rowan o ajuta şi cu asta. 

O ajuta. Şi era dispus să întâmpine o soartă 
îngrozitoare pentru ca ea să rămână în viaţă. N-o 
lăsase singură. Nu fusese singură. 

Se auzi un blestem înăbuşit şi Rowan se izbi de 
ea, de parcă ar fi vrut s-o ocrotească cu trupul lui. 
Nu, nu s-o ocrotească. Să o acopere, să acopere 
licărul de lumină. 

Ea de-abia simţi durerea - fie şi pentru că în 
clipa în care simţurile ei de Fae îşi intrară în rol, ea 
trebui să-şi ducă o mână la gură pentru a nu 
vomita. O, zeilor, izul lor era mai rău decât al 
oricărui cadavru cu care avusese de-a face! 

Acum îi auzea cu delicatele ei urechi ascuţite, 
ascultând fiecare pas pe care îl făceau când tustrei 
îşi croiau sistematic drumul în josul colinei. 
Vorbeau cu glasuri ciudate, grave - masculine şi 


feminine în acelaşi timp, toate vorace. 

— Acum sunt doi, săsâi unul dintre ei. 

Ea nu voia să ştie ce putere îşi exercita forţa 
pentru a le permite să vorbească în absenţa 
aerului. N 

— Un mascul Fae i s-a alăturat femeii. II vreau 
- miroase a furtuni şi a oţel. 

Celaena se sufocă pe măsură ce izul îi 
pătrundea în gâtlej. 

— Pe femeie o luăm cu noi - zorile sunt prea 
aproape. Apoi, vom putea să o jupuim pe îndelete. 

Rowan se îndepărtă uşor de ea şi spuse tăcut, 
fără a fi nevoie să fie lângă ea pentru a fi auzit, în 
timp ce examina pădurea: 

— La cinci sute de metri înspre răsărit se află 
un râu la baza unei stânci mari. 

N-o privi în timp ce-i întindea două pumnale 
lungi, iar ea nu-i mulţumi atunci când dădu drumul 
armelor improvizate şi apucă plăselele din fildeş. 

— Când spun fugi, ai să fugi ca vântul. Calcă 
pe unde calc eu şi sub niciun motiv să nu te întorci. 
Dacă ne despărţim, aleargă drept înainte - vei auzi 
râul. 

Ordin după ordin - un comandant pe câmpul 
de luptă, ferm şi letal. Privi de după copac. Izul era 
acum copleşitor, învăluindu-i din toate părţile. 

— Dacă te prind, nu-i poţi omori - nu cu o armă 
de muritor. Cea mai bună opţiune este să lupti 
până ce te poţi elibera pentru a fugi. Ai înţeles? 

Ea încuviinţă. Din nou, îi era greu să respire, 
iar ploaia era acum torențială. 

— La semnalul meu, zise Rowan, adulmecând 
şi auzind lucruri care scăpau chiar şi simţurilor ei 
mai ascuţite. Fii gata... 

Luă poziţia de alergat, iar Rowan făcu acelaşi 
lucru. 

— leşiţi, ieşiţi, sâsâi unul dintre ei - atât de 
aproape, încât ar fi putut să fie în scorbură cu ei. 

In tufişurile dinspre apus se auzi un freamăt, 
de parcă doi oameni ar fi alergat. Pe loc, duhoarea 
vârcolacilor scăzu în intensitate atunci când ei o 
luară la goană după crengile care se frângeau şi 
frunzele pe care vântul lui Rowan le trimitea în 
direcţia opusă. 

— Acum, sâsâi Rowan, şi o zbughiră din copac. 

Celaena fugi - sau încercă s-o facă. Chiar şi cu 
vederea mai ascuţită, tufele şi pietrele se dovediră 
a fi un obstacol. Rowan fugi înspre tumultul râului, 
umflat de la ploile de primăvară, pasul lui fiind mai 
lent decât s-ar fi aşteptat ea, dar... dar el încetinea 
pentru ea. Trupul Fae era diferit, iar ea se adapta 
greşit şi... 

Alunecă, însă o mână o prinse de cot, 
nelăsând-o să cadă. 

— Mai repede, fu tot ceea ce îi spuse el şi, de 
îndată ce ea îşi găsi echilibrul, el o luă înainte, 
ţâşnind printre copaci ca o pumă. 

Dură numai un minut până ce forţa izului o lovi 
din nou, iar trosnetul tufişurilor se auzi tot mai 
aproape. Nu-şi lua ochii de la Rowan şi de la 
luminişul din faţă - capătul şirului de copaci. Nu 
mai era mult până acolo unde puteau să sară şi... 

Un al patrulea vârcolac sări din locul în care 
probabil că stătuse ascuns la pândă în tufe. Se 
repezi la Rowan, cu o licărire de membre lungi, tari 
ca pielea tăbăcită, brăzdate de cicatrice. Nu, nu 


cicatrice - cusături. Cusături care ţineau laolaltă 

diferitele piei. 

Ea ţipă atunci când vârcolacul făcu saltul 
neaşteptat, însă Rowan nu şovăi niciun pas în timp 
ce se feri şi se răsuci cu o viteză inumană, tăind cu 
sabia şi spintecând fără milă cu barda. 

În acelaşi moment, braţul vârcolacului fu tăiat, 
iar capul desprins de trup. 

Ea s-ar fi putut minuna de felul în care el se 
mişca, de felul în care ucidea, însă Rowan nu se 
opri din alergat, astfel încât Celaena fugi după el, 
aruncând o singură privire la cadavrul pe care 
războinicul Fae îl zdrobise. 

Bucăţi împrăştiate de piele pe frunzele ude, 
asemenea veşmintelor lepădate, dar care încă se 
contractau şi foşneau - de parcă ar fi aşteptat pe 
cineva care să vină să le coasă înapoi una de 
cealaltă. 

Ea fugi şi mai repede, Rowan continuând să 
alerge în salturi în faţa ei. 

Vârcolacii se apropiau din spate, răgând de 
furie. Apoi, tăcură până ce... 

— Crezi că râul vă poate salva? întrebă unul 
dintre ei, gâfâind, lăsând să-i scape un râs care o 
zgârie până la oase. Credeţi că dacă ne udăm, ne 
pierdem forma? Femeie, port aceste piei de peşte 
încă de când în lume erau doar o mână de oameni. 

Atunci ea avu o viziune a haosului care aştepta 
în acel râu - o lovitură uşoară şi un semi-înec şi 
ameţeală - şi ceva care o trăgea în jos, tot mai jos, 
spre fundul liniştit. 

— Rowan, rosti ea în şoaptă, dar el deja 
dispăruse, trupul lui masiv alergând ca fulgerul, 


drept spre marginea stâncii, cu salturi puternice. 

Nu exista nicio modalitate de a opri urmărirea 
din spatele lor. Vârcolacii aveau de gând să sară cu 
ei. Şi, odată ajunşi în apă, nu aveau să poată face 
nimic pentru a-i omori, nicio armă umană pe care 
s-o poată folosi. 

Înlăuntrul ei se deschise o fântână, vastă, de 
neoprit şi groaznică. Rowan pretinsese că nicio 
armă umană nu-i putea ucide. Dar cele ale 
nemuritorilor? 

Celaena trecu printre copaci, sprintând spre 
lespedea de piatră proeminentă din granit, în timp 
ce-şi proiecta puterea în picioare, plămâni, braţe şi 
sări. 

Când plonjă, se răsuci pentru a fi cu faţa la 
stâncă şi spre ei. Ei nu erau nimic altceva decât 
trei trupuri slabe sărind în noaptea ploioasă, urlând 
cu o anticipată plăcere primitivă, triumfătoare. 

— Transformă-te! fu unicul avertisment pe care 
ea i-l dădu lui Rowan. 

Urmă o fulgerare de lumină care îi dădu de 
ştire că el ascultase. 

Apoi, ea sfâşie totul din acea fântână 
dinlăuntrul ei, o rupse cu ambele mâini şi cu toată 
inima ei înfuriată, lipsită de speranţe. 

Căzând, cu părul biciuindu-i chipul, Celaena îşi 
întinse mâinile spre vârcolaci. 

— Surpriză, sâsâi ea. 

Lumea erupse într-un foc albastru, mistuitor. 


* 


Celaena tremura pe malul râului, de frig, de 
epuizare şi de groază. Ingrozită de vârcolaci - şi 

îngrozită de ceea ce făcuse. 

Cu veşmintele uscate datorită transformării, 
Rowan stătea în picioare la câţiva metri de ea, 
ţinând sub observaţie stâncile fumegânde din 
amonte. Ea îi incinerase pe vârcolaci. Aceştia nu 
avuseseră nici măcar răgazul să ţipe. 

Se lăsă pe vine, cuprinzându-se cu braţele. 
Pădurea ardea pe ambele maluri ale râului - o 
întindere pe care nu avea curajul să o măsoare. 
Puterea ei era o armă. Un alt fel de armă faţă de 
cuțite, săgeți sau mâinile ei. Un blestem. 

Avu nevoie de mai multe încercări, dar în cele 
din urmă vorbi: 

— Poţi să-l stingi? 

— Ai putea chiar tu, dacă ai încerca. 

Când ea nu-i răspunse, el zise: 

— Aproape c-am terminat. 

Într-o clipă, flăcările aflate cel mai aproape de 
stânci se stinseră. Cât lucrase el oare pentru a le 
înăbuşi? 

— Nu vrem ca focurile tale să atragă şi altceva. 

Ea s-ar fi putut deranja să-i răspundă la 
împunsătură, dar era prea obosită şi înfrigurată. 
Ploaia umplea lumea şi, pentru o vreme, domni 
tăcerea. 

— De ce este atât de vitală transformarea 
mea? întrebă ea într-un sfârşit. 

— Deoarece te îngrozeşte, îi răspunse el. 
Primul pas spre a învăţa să-ţi controlezi puterea 
este să o stăpâneşti. Fără control, cu o izbucnire ca 
asta, ai putea, cu uşurinţă, să te arzi. 

— Ce vrei să spui? 

O altă privire furtunoasă. 

— Când îţi accesezi puterea, ce simţi? 

Ea se gândi. 

— O fântână, răspunse ea. Îmi simt harul 
magic ca pe o fântână. 

— l-ai simţit fundul? 

— Există un fund? 

Ea se rugă să existe. 

— Toate harurile magice au un fund - un punct 
de descărcare. Pentru cei cu haruri mai slabe, e 
uşor de secat şi uşor de reumplut. Ei îşi pot accesa 
cea mai mare parte a puterii odată. Pentru cei cu 
haruri mai puternice, poate dura însă ore pentru a 
ajunge la fund, pentru a-şi invoca toate puterile la 
intensitate maximă. 

— Ţie cât îţi ia? 

— O zi întreagă. 

Ea sări. 

— Inainte de o bătălie ne luăm răgazul 
necesar, astfel încât atunci când mergem pe 
câmpul de luptă suntem în deplinătatea puterilor. 
Poţi să faci şi alte lucruri în acelaşi timp, însă o 
parte din tine este acolo, în profunzime, scoțând şi 
mai mult, şi mai mult, până ce atingi fundul. 

— Şi când îl scoţi pe tot, acesta pur şi simplu 
se eliberează în valuri uriaşe? 

— Dacă vreau eu. Îl pot elibera în mici izbucniri 
şi să continui aşa o vreme. Dar poate fi greu să-l 
reţii. Uneori, oamenii nu disting prietenii de 
duşmani atunci când mânuiesc atât de mult har 
magic. 

Când ea, în urmă cu câteva luni, îşi trăsese 
puterea de cealaltă parte a portalului, resimţise 


acea lipsă a controlului - conştientizase că era cât 

pe ce să-l rănească şi pe Chaol, aşa cum îl rănise 
pe demonul pe care îl înfruntase. 

— Cât îţi ia să te recuperezi? 

— Zile. O săptămână, însă depinde de cum am 
folosit puterea şi dacă am secătuit şi ultimul strop. 
Unii fac greşeala de a încerca să ia mai mult 
înainte de a fi gata sau de a ţine prea mult şi, fie îşi 
ard minţile, fie să ard totul în jurul lor. Tremuratul 
tău nu e numai de la râu, să ştii. E felul în care 
trupul tău îţi spune să n-o faci iar. 

— Din pricina fierului din sângele nostru care 
se luptă cu magia? 

— Aşa încearcă uneori duşmanii să lupte 
împotriva noastră dacă nu au har magic - îmbracă 
totul în fier. 

Probabil că el o văzu când ridică din 
sprâncene, căci adăugă: 

— Am fost prins o dată. În timpul unei 
campanii în est, într-un regat care nu mai există. 
M-au încătuşat în fiare din cap până în picioare 
pentru a mă împiedica să-i sufoc. 

Ea scoase un fluierat grav. 

— Ai fost torturat? 

— Două săptămâni m-au ţinut pe mesele lor de 
tortură înainte ca oamenii mei să mă salveze. 

Îşi desfăcu platoşa pentru antebraţ şi îşi 
suflecă mâneca de pe braţul drept, lăsând la 
vedere o cicatrice groasă, urâtă, care îi înconjura 
antebraţul şi cotul. 

— Mi-au spintecat braţul bucăţică cu bucăţică, 
apoi mi-au scos oasele aici şi... 

— Văd foarte bine ce s-a întâmplat şi ştiu exact 


cum se face, zise ea, simțind stomacul strângându- 

i-se. 

Nu pentru că văzuse cicatricea, ci... din cauza 
lui Sam. Sam fusese legat de o masă, despicat şi 
frânt de unul dintre cei mai sadici ucigaşi pe care îi 
cunoscuse vreodată. 

— Tu ai fost, întrebă Rowan calm, dar lipsit de 
blândeţe, sau altcineva? 

— Am ajuns prea târziu. N-a supravieţuit. 

Din nou se lăsă tăcerea, iar ea se blestemă 
pentru că fusese o proastă şi îi spusese. Dar apoi 
zise, cu o voce răguşită: 

— Îţi mulţumesc pentru că m-ai salvat. 

O uşoară ridicare din umeri, o mişcare vagă. 
De parcă recunoştinţa ei ar fi fost şi mai greu de 
îndurat decât ura şi reticenta ei. 

— Sunt legat de regina mea printr-un jurământ 
de sânge de nedesfăcut, aşa că n-am avut altă 
opţiune decât să mă asigur că n-aveai să mori. 

În venele ei se instală puţin din acea greutate 
de mai înainte. 

— Dar, continuă el, n-aş fi lăsat pe nimeni să 
aibă o asemenea soartă în mâinile vârcolacilor. 

— Un avertisment ar fi fost de folos. 

— Am spus că bântuie ţinutul - încă de acum 
câteva săptămâni. Insă, chiar şi dacă te-aş fi 
prevenit azi, ai fi refuzat să mă asculţi. 

Era adevărat. Ea tremură din nou, de data 
aceasta atât de violent, încât trupul i se transformă 
înapoi, o străfulgerare de lumină şi de durere. Dacă 
crezuse că îi este frig în trupul ei de Fae, era nimic 
prin comparaţie cu frigul pe care îl simţi odată 
transformată din nou în fiinţă umană. 


— Care a fost declanşatorul atunci când te-ai 

transformat mai devreme? o întrebă el, de parcă 
acel moment ar fi fost o păsuire faţă de lumea 
reală, în care furtuna de gheaţă şi curgerea 
intermitentă a râului le înăbuşea vorbele pentru a 
nu fi auzite de zei. 

Ea îşi frecă braţele, disperată să găsească un 
strop de căldură. 

— N-a fost nimic. 

Tăcerea lui cerea informaţii contrainformaţii - 
un târg cinstit. Ea oftă. 

— Hai să spunem că au fost frica, necesitatea 
şi instinctul de supravieţuire, impresionant de 
adânc înrădăcinat. 

— Nu ţi-ai pierdut controlul imediat după 
transformare. Când, în cele din urmă, ţi-ai folosit 
harul magic, veşmintele tale nu au ars; şi nici 
părul. lar pumnalele nu s-au topit. 

De parcă abia atunci şi-ar fi amintit că încă le 
avea, el i le luă. 

Avea dreptate. Harul magic n-o copleşise în 
momentul în care ea se transformase. Până şi în 
explozia care se întinsese în toate direcţiile, ea 
deținuse destul control încât să se apere pe sine. 
Nici un singur fir de păr nu-i luase foc. 

— De ce a fost altfel de data asta? insistă el. 

— Deoarece n-am vrut ca tu să mori salvându- 
mă pe mine, recunoscu ea. 

— Te-ai fi transformat pentru a te salva pe 
tine? 

— Părerea ta despre mine este mai mult sau 
mai puţin aceeaşi cu a mea, aşa că ştii răspunsul. 

El rămase tăcut o vreme, iar ea se întrebă dacă 


el punea lucrurile cap la cap. 

— Nu pleci, spuse Rowan, într-un sfârşit, cu 
braţele încrucişate. N-ai să scapi de turele duble de 
la bucătărie, dar nu pleci. 

— De ce? 

El îşi desfăcu mantia. 

— Fiindcă aşa spun eu, de aia. 

Ar fi putut să-i spună că era cel mai afurisit 
motiv pe care îl auzise ea vreodată şi că era un 
ticălos arogant, dacă nu i-ar fi aruncat mantia lui - 
uscată şi caldă. Apoi, el lăsă să-i cadă în poală şi 
jacheta. 

Când el se întoarse şi porni înapoi spre 
fortăreață, ea îl urmă. 


Capitolul 23 


În ultima săptămână, pentru Manon şi clanul 
Cioc-negru nu se schimbaseră prea multe. 
Continuau să zboare zilnic pentru a stăpâni balaurii 
şi reuşeau să evite un război deschis în sala de 
mese de două ori pe zi. Moştenitoarea Picioare- 
galbene încerca, ori de câte ori putea, să o 
enerveze pe Manon, însă Manon nu-i acorda mai 
multă atenţie decât ar fi acordat unui ţânţar care i- 
ar fi bâzâit deasupra capului. 

Totul se schimbă în ziua selecţiei, atunci când 
moştenitoarele şi  sabaturile lor îşi alegeau 
animalele pe care aveau să le încalece. 

Patruzeci şi două de vrăjitoare se înghesuiau în 
jurul gropii de antrenament din Colţul Nordic, trei 
sabaturi plus trei Matroane. Îngrijitorii se repeziră 
sub platforma de vizionare, pregătindu-se. Balaurii 


aveau să fie aduşi unul câte unul şi, folosind alte 

bestii drept momeli, aveau să-şi demonstreze 
calităţile. Asemenea celorlalte vrăjitoare, Manon se 
furişase zilnic pe la cuşti. Incă îl voia pe Titus. 

ÎI voia era o sintagmă mortală. Titus era alei. 
Şi dacă se ajungea la asta, i-ar fi scos maţele 
oricărei vrăjitoare ar fi provocat-o. In acea 
dimineaţă îşi ascuţise unghiile în aşteptarea 
evenimentului. Toate Cele Treisprezece o făcuseră. 

Totuşi, revendicările aveau să fie tranşate într- 
o manieră civilizată. Dacă un animal era revendicat 
de mai multe dintre ele cele trei Matroane aveau 
să tragă la sorţi. Când venea vorba de Titus, 
Manon ştia precis cine îl râvnea: Iskra şi Petrah, 
moştenitoarele Picioare-galbene şi Sânge-albastru. 
Le văzuse pe amândouă privindu-l cu ochi lacomi. 
Dacă Manon le-ar fi stat în cale, s-ar fi luptat 
pentru el în zona de antrenament. li sugerase asta 
bunicii ei, însă i se spusese că nu era nevoie să se 
certe între ele mai mult decât ar fi fost necesar. 
Urmau să decidă prin tragere la sorţi. 

Asta nu-i căzuse bine lui Manon, care stătea în 
dreptul  deschizăturii platformei, flancată de 
Asterin. Nervozitatea ei se intensifică atunci când 
poarta grea se ridică în fundul gropii. Bestia 
momeală era deja înlănţuită de peretele pătat de 
sânge, un balaur defect, plin de cicatrici, pe 
jumătate cât masculii, cu aripile strânse. De pe 
platformă se vedea că spinii veninoşi din coadă îi 
fuseseră înlăturați pentru a-l împiedica să se apere 
împotriva nepreţuiţilor balauri de călărit. 

Momeala îşi lăsă capul în jos în timp ce poarta 
scârţâi deschizându-se şi primul balaur fu 


prezentat, ţinut în lanţuri de bărbaţi cu feţe foarte 

palide. Aceştia ţâşniră înapoi imediat ce bestia fu 
adusă, ferindu-se de coada lui mortală şi închizând 
poarta în urma lor. 

Manon respiră uşurată. Nu era Titus, ci unul 
dintre masculii de mărime medie. 

Trei santinele făcură un pas în faţă pentru a-l 
revendica, însă Matroana Sânge-albastru, 
Cresseida, ridică o mână. 

— Haideţi, mai întâi, să-l vedem în acţiune. 

Unul dintre bărbaţi fluieră strident. Balaurul se 
repezi la momeală. 

Dinţi şi solzi şi gheare, atât de iute şi de brutal, 
încât până şi Manon îşi ţinu respiraţia. Inlănţuită 
cum era, momeala n-avu nicio şansă şi fu ţintuită 
în mai puţin de o secundă, fălcile masive ţinându-i 
gâtul în jos. O comandă, un fluierat, şi balaurul 
avea să-l rupă. 

Bărbatul scoase însă un fluierat într-o notă 
joasă, iar balaurul dădu înapoi. Un alt fluierat şi el 
se aşeză pe coadă. Încă două santinele ieşiră în 
faţă. Erau cinci în cursă. Cresseida ridică un buchet 
de crenguţe spre competitoare. 

Îi fu atribuit unei santinele Sânge-albastru, 
care le zâmbi celorlalte, apoi balaurului, care era 
condus înapoi în tunel. Bestia momeală, care 
sângera într-o parte, făcu un efort şi se trase în 
întunericul de la perete, în aşteptarea următorului 
atac. 

Unul după altul, balaurii fură scoşi, atacând cu 
o forţă extraordinară şi cu repeziciune. Şi unul 
după altul, santinelele îi revendicară. Nu şi pe 
Titus, nu încă. Ea avea senzaţia că Matroanele 

cât de bine puteau moştenitoarele lor să se 
controleze în timp ce aşteptau cele mai bune 
animale de încălecat, să vadă care se putea abţine 
cel mai mult. Manon stătea cu un ochi la balauri şi 
cu altul la moştenitoare, care, la rându-le, o 
priveau în timp ce balaurii erau prezentaţi. 

Şi totuşi, prima femelă enormă o îndemnă pe 
Petrah, moştenitoarea Sânge-albastru, să facă un 
pas înainte. Femela era cam de mărimea lui Titus 
şi sfârşi prin a muşca o bucată din coasta momelii 
înainte ca antrenorii să poată să o oprească. 
Sălbatică, imprevizibilă, letală. Magnifică. 

Nimeni nu o provocă pe moştenitoarea Sânge- 
albastru. Mama lui Petrah se mulţumi să dea 
afirmativ din cap, de parcă ele ar fi ştiut deja ce 
animal îşi doriseră. 

Asterin alesese deja cel mai feroce balaur 
dotat cu sistem de camuflaj, o femelă cu ochi 
isteţi. Verişoara ei fusese întotdeauna bună la 
iscodit şi, după o discuţie lungă cu Manon şi cu 
restul santinelelor, hotărâseră că Asterin avea să-şi 
continue rolul printre noile îndatoriri ale Celor 
Treisprezece. 

Aşa că atunci când femela de culoare albastru- 
deschis fu adusă, Asterin o revendică, ochii 
acesteia promițând atâta brutalitate pură oricui i-ar 
fi stat în cale, încât, practic, îi străluceau. Nimeni 
nu îndrăzni să o provoace. 

Manon privea intrarea în tunel când simţi 
mirosul de smirnă şi rozmarin al moştenitoarei 
Sânge-albastru alături de ea. Asterin mârâi un 
avertisment slab. 

— ÎI aştepţi pe Titus, nu-i aşa? murmură 

238 


Petrah, care stătea şi ea cu ochii aţintiţi pe intrarea 
în tunel. 

— Şi ce dacă? o întrebă Manon. 

— Aş prefera să fie al tău, decât al Iskrăi. 

Chipul senin al vrăjitoarei nu putea fi citit. 

— Şi eu la fel. 

Nu era sigură ce anume, dar discuţia însemna 
ceva. 

Era clar, dacă erau văzute stând liniştite de 
vorbă, însemna ceva pentru toate cele prezente. În 
special pentru Iskra, care veni în partea cealaltă a 
lui Manon. 

— Deja complotaţi? 

Moştenitoarea Sânge-albastru ridică bărbia. 

— Cred că ar fi nemaipomenit dacă Manon l-ar 
încăleca pe Titus. 

Paşi pe nisip, gândi Manon. Oare ce-i spusese 
Matroana Sânge-albastru lui Petrah despre ea? Ce 
scheme clocea? 

Gura Iskrăi se schimonosi într-o jumătate de 
zâmbet. 

— Vom vedea ce are de spus Mama cu trei 
chipuri. 

Manon ar fi putut să-i răspundă ceva, dar chiar 
atunci Titus apăru, tropăind. 

Aşa cum se întâmplase de fiecare dată, ea 
rămase fără respiraţie văzându-i mărimea şi 
răutatea. Bărbaţii de-abia reuşiră să se retragă pe 
poartă, împleticindu-se, înainte ca Titus să se 
răsucească, plesnind din coadă în direcţia lor. Ei 
reuşiseră să-l încalece numai de câteva ori, aşa i 
se spusese. Şi totuşi, sub călăreţul potrivit, el se 
domolea de tot. 

Titus nu aşteptă fluieratul înainte de a se 
îndrepta spre bestia momeală, lovind cu coada sa 
țepoasă. Bestia înlănţuită se feri cu o iuţeală 
surprinzătoare, de parcă ar fi simţit atacul 
masculului, iar coada lui Titus se înfipse în piatră. 

Pietrele sfărâmate se prăvăliră peste bestia 
momeală şi, în timp ce aceasta dădea înapoi de 
frică, Titus lovi din nou. Şi din nou. 

Înlănţuită de perete, bestia nu putea să facă 
nimic. Bărbatul fluieră, dar Titus stărui. Se deplasa 
cu o graţie fluidă şi o cruzime neîmblânzită. 

Bestia momeală scheună, iar Manon ar fi putut 
să jure că moştenitoarea Sânge-albastru tresări. Ea 
nu mai auzise niciodată strigătul de durere al 
vreunui balaur, şi totuşi, în timp ce Titus se lăsă pe 
vine, ea văzu unde lovise - drept în mijlocul rănii 
pe care bestia o avea într-o parte. 

Părea că Titus ştie unde să lovească pentru a 
provoca o agonie mai mare. Ea ştia că era 
inteligent, dar cât de inteligent era? Bărbatul 
fluieră din nou, şi se auzi un bici. Titus continuă să 
se mişte în faţa momelii, gândindu-se cum avea să 
lovească. Nu pentru că ar fi rămas în pană de 
strategie. Nu, voia să savureze lovitura. Să 
tachineze. 

Un fior de încântare o străbătu pe Manon pe 
şira spinării. Dacă ar fi călărit un animal ca Titus, 
dacă şi-ar fi sfâşiat duşmanii cu el... 

— Dacă îl vrei atât de tare, şopti Iskra, iar 
Manon îşi dădu seama că ea încă stătea alături de 
ea, acum la numai un pas distanţă, de ce nu te 
duci să-l iei? 

Înainte însă ca Manon să se poată mişca - 

înainte ca oricine să o poată face, deoarece erau 
cu toţii fermecaţi de acel animal superb - în spate i 
se înfipseră gheare din fier. 

Ţipătul lui Asterin umplu peştera, însă Manon 
cădea, plonjând de la treisprezece metri în groapa 
de piatră. Se răsuci, izbindu-se de o lespede mică, 
sfărâmicioasă, care ieşea din perete. Aceasta îi 
încetini căderea şi îi salvă viaţa, dar ea continuă să 
cadă până ce... 

Se izbi de pământ, luxându-şi glezna. De 
deasupra se auziră ţipete, însă Manon nu privi în 
sus. Dacă ar fi făcut-o, ar fi văzut-o pe Asterin 
punând-o la pământ pe Iskra, cu dinţii şi ghearele 
scoase. Ar fi văzut-o pe bunica ei dând ordinul ca 
nimeni să nu sară în groapă. 

Însă Manon nu se uita la ele. 

Titus se întorcea spre ea. 

Balaurul stătea între ea şi poartă, unde bărbaţii 
se mişcau grăbiţi încoace şi încolo, de parcă ar fi 
încercat să se hotărască dacă ar trebui să rişte să 
o salveze sau să aştepte până ce avea să devină 
un stârv. 

Titus plesnea din coadă înainte şi înapoi, 
ţintuind-o cu ochii lui negri. Manon îşi scoase sabia 
Spintecă-Vânt. Prin comparaţie cu dimensiunea 
balaurului, nu era decât un pumnal. Trebuia să 
încerce să ajungă la poartă. 

Îl fixă şi ea cu privirea. Titus se aşeză pe vine, 
pregătindu-se să atace. Ştia unde era poarta şi ce 
însemna pentru ea. Prada lui. 

Nu călăreaţa sau stăpâna, ci prada. 

Vrăjitoarele tăcuseră. Bărbaţii de la poartă şi 


de pe platformele superioare tăcuseră. 

Manon îşi învârti sabia. Titus atacă. 

Ea fu nevoită să se rostogolească pentru a 
scăpa de gura lui şi, într-o secundă, se ridică, 
sprintând disperată spre poartă. Glezna îi zvâcnea, 
iar ea şchiopăta, reprimându-şi ţipătul de durere. 
Titus se întoarse, iute ca un izvor primăvăratic pe 
versantul muntelui, în timp ce ea mergea iute spre 
poartă, şi o lovi cu coada. 

Manon avu destulă minte pentru a se roti şi a 
evita ţepii veninoşi, dar primi în coaste marginea 
superioară a cozii şi zbură prin aer, sabia fiindu-i 
smulsă din strânsoare. Se lovi de pământ, lângă 
peretele opus, şi alunecă, zgâriindu-şi faţa de 
pietre. Împleticindu-se, cu o durere cumplită în 
coaste încercă să se ridice în capul oaselor, şi să 
măsoare distanţa dintre ea, sabie şi Titus. 

Titus şovăia însă, ridicând privirea dincolo de 
ea, deasupra ei, spre... 

Întunericul o  învălui. Uitase de bestia 
momeală. Creatura înlănţuită în spatele ei, atât de 
aproape, încât simţea duhoarea de stârv din 
respiraţia lui. 

Privirea fixă a lui Titus era o comandă pentru 
momeală să stea jos. Să-l lase să o mănânce pe 
Manon. 

Manon îndrăzni să arunce o privire peste umăr, 
spre sabia din întuneric, aflată foarte aproape de 
animalul înlănţuit. Ar fi putut să rişte, dacă bestia 
n-ar fi fost acolo, dacă n-ar fi privit-o fără nicio 
expresie, dacă nu s-ar fi uitat la ea de parcă ar fi 
fost... 

Nu o pradă. 


Titus mârâi din nou un avertisment teritorial 

spre bestie, atât de tare, încât ea îl simţi până în 
măduva oaselor. În schimb, momeala, aşa 
pipernicită cum era, o privea insistent cu un soi de 
furie şi hotărâre. Emotie, i-ar fi putut ea spune. 
Foame, dar nu de ea. 

Nu, ea îşi dădu seama că bestia îşi ridicase 
privirea spre Titus, lăsând să-i scape un mârâit 
grav drept răspuns. Acel sunet nu era câtuşi de 
puţin supus. Bestia voia să sară la Titus. 

Erau aliaţi. Chiar dacă numai pentru un 
moment. 

Din nou, Manon simţi fluxul şi refluxul din 
lume, acel curent invizibil pe care unii îl numeau 
Soartă, iar alţii îl numeau braţul Zeiţei cu Trei 
Chipuri. Titus scoase un ultim răget ameninţător. 

Manon se răsuci, ridicându-se în picioare, şi 
fugi. 

Fiecare pas o făcea să vadă stele verzi, iar 
pământul se scutură când Titus porni în viteză 
după ea, dispus să treacă şi prin bestie pentru a o 
ucide, dacă ar fi fost necesar. 

Manon îşi recuperă sabia şi o roti, lovind cu ea 
lanţul gros şi ruginit, folosindu-se de ultima fărâmă 
de putere care îi mai rămăsese. 

Spintecă-Vânt, aşa îi spuneau sabiei ei. De 
acum, aveau să-i spună Spintecă-Fier. Lanţul plesni 
atunci când Titus sări asupra ei. 

Titus nu văzuse balaurul venind şi în ochii lui 
se citi ceva asemănător şocului atunci când bestia 
momeală îl atacă şi se rostogoliră împreună. 

Titus era de două ori cât ea şi nu era rănit, dar 
Manon nu aşteptă să vadă rezultatul înainte s-o ia 


la goană spre tunel, acolo unde bărbaţii ridicau în 

grabă poarta. 

Apoi, se auziră un bum! şi un murmur şocat, 
iar Manon îndrăzni să arunce o privire la timp să 
vadă balaurii despărţindu-se cu un salt, şi bestia 
lovind iar. 

Lovitura acelei cozi pline de cicatrici, 
nefolositoare, fu atât de puternică, încât capul lui 
Titus se lovi de pământ. 

În timp ce Titus se ridică în picioare, bestia 
momeală mimă un atac al cozii şi îi dădu cu 
ghearele o lovitură puternică, iar Titus urlă de 
durere. 

Manon încremeni, la nici cinci metri de poartă. 

Balaurii îşi dădeau târcoale unul altuia, cu 
aripile zgâriind pământul. Ar fi trebuit să fie o 
glumă. Şi totuşi, bestia momeală refuza să 
renunţe, în pofida  şchiopătatului, în pofida 
cicatricelor şi a sângelui. 

Titus sări drept la beregată, fără vreun mărâit 
de avertizare. 

Coada bestiei îl lovi pe Titus în cap. Titus dădu 
înapoi împleticindu-se, dar apoi atacă, pocnind din 
fălci şi din coadă. 

Odată ce acei ţepi intrau în carnea bestiei, 
avea să se termine. Bestia momeală se feri, 
pocnindu-i coada lui Titus cu propria-i coadă, însă 
nu scăpă de fălcile care îl prinseră de gât. 

Gata. Trebuia să se termine. 

Bestia momeală se zvârcoli, dar nu se putu 
elibera. Manon ştia că ar fi trebuit să fugă. Ceilalţi 
strigau. Se născuse fără compasiune, milă sau 
bunătate. Nu-i păsa care dintre ei trăia sau murea, 


atâta timp cât ea scăpa. Acel curent continua însă 
244 


să curgă spre luptă, nu îndepărtându-se de 
aceasta. Şi îi datora bestiei viaţa. 

Aşa că Manon făcu cel mai prostesc lucru pe 
care îl făcuse în lunga şi mizerabila ei viaţă. 

Alergă spre Titus şi o ridică pe Spintecă-Vânt 
deasupra cozii sale. li tăie coada cu tot cu os, iar 
Titus scoase un răget, eliberându-şi prada. O atacă 
folosindu-şi ciotul cozii, iar Manon încasă lovitura 
drept în stomac, rămânând fără aer înainte să 
atingă pământul. Când se ridică, văzu saltul final 
care puse capăt luptei. 

Cu beregata expusă din pricina răgetului de 
durere, Titus nu avu nicio şansă atunci când 
balaurul momeală se năpusti şi îşi încleştă fălcile 
pe gâtul său puternic. 

Titus avu o ultimă zvârcolire, o ultimă 
încercare de a se elibera. Bestia îl ţinea cu 
fermitate, de parcă ar fi aşteptat asta săptămâni, 
luni sau ani. Strânse şi îi smulse capul, luând cu el 
beregata lui Titus. 

Se aşternu tăcerea, de parcă întreaga lume s- 
ar fi oprit atunci când trupul lui Titus se prăbuşi la 
pământ, sângele ţâşnind pretutindeni. 

Manon rămase complet nemişcată. Încet, 
balaurul ridică ochii de la hoit, cu sângele lui Titus 
picurându-i din bot. Privirile li se întâlniră. 

Oamenii ţipau la ea să fugă, iar poarta scârţâi 
deschizându-se, însă Manon se uita ţintă în acei 
ochi negri, unul cu o cicatrice oribilă, dar întreg. El 
făcu un pas, apoi încă unul, spre ea. 

Manon nu se lăsa convinsă. Era imposibil. 
Imposibil. Titus era de două ori cât el, de două ori 


mai greu şi se antrena de mulţi ani. 

Balaurul momeală îl făcuse praf - nu fiindcă ar 
fi fost mai mare sau mai puternic, ci fiindcă o 
dorise mai mult. Titus fusese o brută şi un ucigaş, 
şi totuşi acest balaur din faţa ei... era un războinic. 

Bărbaţii se repeziră cu sulițe, săbii şi bice, iar 
bestia mârâi. 

Manon ridică o mână. Şi, din nou, lumea se 
opri. 

Manon, cu ochii la bestie, zise: 

— E al meu. 

El îi salvase viaţa. Nu din întâmplare, ci fiindcă 
alesese să o facă şi simţise şi el curentul care 
curgea între ei. 

— Poftim? lătră bunica ei de deasupra. 

Manon se trezi mergând spre balaur şi oprindu- 
se la nici doi metri de el. 

— El e al meu, zise Manon, examinând 
cicatricele, şchiopătatul, viaţa care ardea în acei 
ochi. 

Vrăjitoarea şi balaurul se priviră reciproc preţ 
de o clipă care păru să dureze o eternitate. 

— Eşti al meu, îi spuse Manon. 

Balaurul clipi spre ea, cu sângele lui Titus 
continuând să-i picure printre dinţii crăpaţi şi rupti, 
iar Manon avu impresia că şi el ajunsese la aceeaşi 
concluzie. Poate că el o ştiuse cu mult înainte de 
acea seară, iar lupta cu Titus nu fusese legată 
neapărat de supravieţuire, cât fusese mai degrabă 
o încercare de a o revendica pe ea. 

Drept călăreaţa sa. Drept stăpâna sa. A lui. 


x 

Manon îşi numi balaurul Abraxos, după şarpele 
antic care ţinea lumea între inelele sale la porunca 
Zeiţei cu Trei Chipuri. A fost probabil singurul lucru 
plăcut care s-a întâmplat în acea noapte. 

Când reveni la celelalte şi Abraxos fu dus 
pentru a fi curăţat şi îngrijit, iar cadavrul lui Titus 
scos de treizeci de bărbaţi, Manon le privi lung pe 
toate  vrăjitoarele care  îndrăzniră să-i caute 
privirea. 

Asterin o ţinea pe moştenitoarea Picioare- 
galbene în faţa Matroanelor. Preţ de un lung 
moment, Manon îi aruncă o privire Iskrăi, înainte 
de a-i spune simplu: 

— Se pare că mi-am pierdut echilibrul. 

Iskra se înfurie, dar Manon ridică din umeri, 
ştergându-şi pământul şi sângele de pe faţă înainte 
de a se duce şchiopătând înapoi spre Omega. Nu 
voia să-i dea lIskrăi satisfacția de a se plânge că 
aproape o omorâse, iar Manon nu era în forma 
potrivită pentru a rezolva chestiunea printr-o luptă 
adevărată. 

Atac sau stângăcie, Asterin fu pedepsită de 
către Mama Cioc-negru în acea noapte pentru că o 
lăsase pe moştenitoarea ei să cadă în groapă. 
Manon ceruse ca ea să fie cea care să aplice 
loviturile de bici, dar bunica ei nu o luase în seamă. 
În loc de asta, o puse pe moştenitoarea Picioare- 
galbene să o facă. Aşa cum eşecul lui Asterin se 
petrecuse sub ochii celorlalte Matroane şi a 
moştenitoarelor lor, la fel trebuia să se petreacă şi 
pedepsirea ei. 

Stând în picioare în sala de mese, Manon privi 


fiecare lovitură brutală de bici, toate zece date cu 

toată puterea, în timp ce Iskra îşi etala vânătaia de 
pe maxilar, un cadou din partea lui Asterin. 

Spre cinstea ei nepieritoare, Asterin nu ţipă. 
Nici măcar o dată. Manon avu nevoie de toată 
stăpânirea de sine pentru a nu înşfăca biciul şi a 
nu-l folosi pentru a o strangula pe Iskra. 

Apoi urmă discuţia cu bunica ei. Nu fu atât o 
conversaţie, cât o palmă peste faţa ei, apoi o 
bătaie verbală care - o zi mai târziu - încă făcea 
să-i răsune lui Manon urechile. 

O umilise pe bunica ei şi pe toate vrăjitoarele 
Cioc-negru din istorie alegând acea „rămăşiţă 
pipernicită de carne”, indiferent de victoria 
repurtată. Fusese un noroc faptul că îl omorâse pe 
Titus, vorbise cu emfază bunica. Abraxos era cel 
mai mic dintre animalele de încălecat şi, pe 
deasupra, din pricina mărimii, nu zburase nici 
măcar o zi în viaţa lui. Nu-l lăsaseră niciodată să 
iasă din crescătorie. 

Nici nu ştiau dacă putea să zboare după ce 
aripile lui fuseseră tratate cu atâta cruzime atât de 
mult timp, iar îngrijitorii erau de părere că dacă 
Abraxos ar fi încercat să iasă din Răscruce, s-ar fi 
zdrobit cu tot cu Manon de fundul Trecătorii. 
Susţineau că nici un alt balaur nu avea să-i accepte 
vreodată supremaţia, nu drept Conducătoare a 
Aripii. Manon îi stricase bunicii ei toate planurile. 

Toate aceste fapte îi erau strigate în faţă iar şi 
iar. Ea ştia că şi dacă ar fi vrut să schimbe 
animalele de încălecat, bunica ei ar fi obligat-o să-l 
păstreze pe Abraxos, doar pentru a o umili atunci 
când avea să dea greş. Chiar dacă asta ar fi putut 


însemna pentru ea moartea. 

Totuşi, bunica ei nu fusese în groapă. Nu se 
uitase în ochii lui Abraxos şi nu văzuse bătând în el 
inima războinicului. Nu observase că el luptase cu 
mai multă şiretenie şi ferocitate decât oricare altul. 
Aşa că Manon se tinu tare şi încasă palma, predica 
şi cea de a doua palmă care îi lăsase obrazul 
zvâcnind. 

Când ajunse la cuşca în care Abraxos îşi avea 
acum căminul, pe Manon încă o durea faţa. El era 
cuibărit la peretele din fund, tăcut şi liniştit, în 
vreme ce multe alte creaturi tropăiau sau ţipau sau 
mârâiau. 

Insoţitorul ei, supraveghetorul, privi printre 
bare. Asterin pândea în întuneric. După biciuirea 
din seara precedentă, Aghiotanta ei nu avea de 
gând s-o mai scape din ochi. 

Manon nu-i ceruse iertare pentru pedeapsă. 
Regulile erau reguli, iar verişoara ei greşise. 
Asterin meritase biciuirea, la fel cum Manon 
meritase vânătaia de pe obraz. 

— De ce stă cuibărit aşa? îl întrebă Manon pe 
bărbat. 

— Presupun că e din cauză că n-a avut 
niciodată o cuşcă doar a lui. Nu atât de mare, în 
orice caz. 

Manon studie caverna plină de cuşti. 

— Unde îl ţineau înainte? 

Bărbatul arătă spre podea. 

— In cocină, alături de celelalte momeli. Vedeţi 
dumneavoastră, el e cea mai veche momeală. A 
supravieţuit gropilor şi cocinilor, dar asta nu 
înseamnă că e potrivit pentru dumneavoastră. 


— Dacă aş fi vrut să aflu părerea ta cu privire 

la cât este de potrivit, ţi-aş fi cerut-o, îi zise Manon, 
cu ochii la Abraxos, apropiindu-se de gratii. Cât 
durează până putem să-l facem să zboare? 

Bărbatul se scărpină în cap. 

— Ar putea să dureze zile, sau săptămâni, sau 
luni. S-ar putea să nu se întâmple niciodată. 

— Vom începe antrenamentele din această 
după-amiază. 

— Asta n-o să se întâmple. 

Manon ridică din sprâncene. 

— Pentru început, ăsta trebuie să fie antrenat 
singur. Îi voi atribui cei mai buni antrenori, iar între 
timp puteţi folosi un alt balaur pentru a... 

— În primul rând, omule, îl întrerupse Manon, 
nu-mi da' tu mie ordine. 

Îşi dezveli dinţii din fier, iar el se făcu mic. 

— În al doilea rând, eu nu mă voi antrena cu un 
alt balaur. Mă voi antrena cu el. 

Bărbatul era palid ca moartea atunci când îi 
spuse: 

— Toate animalele santinelelor îl vor ataca. 
Primul zbor îl va speria atât de tare, încât se va 
împotrivi. Aşa că dacă nu doriţi ca soldaţii 
dumneavoastră şi animalele lor să se sfâşie între 
ele, vă sugerez să vă antrenați singură. 

Tremurând, adăugă: 

— Milady. 

Balaurul îi privea. Aşteptând. 

— Ne pot înţelege? 

— Nu. Unele comenzi rostite sau fluierături, dar 
nu mai mult decât un câine. 

Manon nu crezu asta nicio clipă. Nu pentru că 


el ar fi minţit-o, sau pentru că el nu ar fi fost prea 

inteligent. Poate că Abraxos era diferit. 

Ea urma să folosească fiecare moment până la 
Jocurile de Război pentru a-l antrena. Când ea şi 
Cele  Treisprezece aveau să fie încununate 
victorioase, avea să le facă pe toate vrăjitoarele 
care se îndoiseră de ea, inclusiv pe bunica ei, să se 
blesteme pentru că fuseseră atât de proaste, căci 
ea era Manon Cioc-negru şi nu dădea niciodată 
greş. Şi nu avea să fie nimic mai plăcut decât să-l 
privească pe Abraxos muşcându-i capul Iskrăi pe 
câmpul de luptă. 


Capitolul 24 


Când Chaol se întoarse la castel, fu deosebit de 
uşor să-şi mintă oamenii în legătură cu vânătăile şi 
tăieturile de pe faţă - un incident nefericit cu un 
vagabond beţiv în Rifthold. Să suporte minciunile şi 
rănile era mai bine decât să fie mort. Inţelegerea 
lui Chaol cu Aedion şi cu rebelii fusese simplă: 
informaţii contrainformaţii. 

El le promisese şi mai multe informaţii despre 
regina lor, precum şi despre inelele negre ale 
regelui, în schimbul a ceea ce ştiau ei cu privire la 
puterea regelui. Asta îl ţinuse în viaţă în acea 
noapte şi în fiecare seară după aceea, în timp ce 
aşteptase ca ei să se răzgândească. Insă ei nu 
veniseră niciodată după el, iar în seara asta el şi 
Aedion aşteptau să treacă de miezul nopţii pentru 
a se strecura în fostul apartament al Celaenei. 

Era pentru prima dată când el îndrăznise să se 
întoarcă în criptă după acea noapte petrecută cu 


Celaena şi cu Dorian, iar ciocanul din bronz, în 
251 


formă de craniu, Mort, nu se mişcă şi nu vorbi 
deloc. Cu toate că el purta Ochiul Elenei la gât, 
ciocanul rămase inert. Poate că Mort răspundea 
doar celor prin ale căror vene curgea sângele lui 
Brannon Galathynius. 

Astfel că el şi Aedion examinară cu atenţie 
cripta, sălile prăfuite, cercetând fiecare centimetru 
în căutare de semne ale spionilor sau temându-se 
de posibilitatea de a fi descoperiţi. Când, în cele 
din urmă, fură satisfăcuţi de faptul că nimeni nu 
putea trage cu urechea, Aedion zise: 

— Căpitane, spune-mi ce caut eu aici. 

Generalul nu dăduse vreun semn de mirare 
sau de surpriză atunci când fusese condus de către 
Chaol spre locul de odihnă al Elenei şi al lui Gavin, 
cu toate că făcu ochii mari la vederea lui Damaris. 
Insă, chiar dacă Aedion ştia ce era, el nu spuse 
nimic. Cu toată obrăznicia şi aroganţa lui, Chaol 
avea impresia că bărbatul deţinea multe, multe 
secrete - şi se pricepea al naibii de bine să 
disimuleze asta. 

Era celălalt motiv pentru care se oferise să 
încheie înţelegerea cu Aedion şi cu tovarăşii săi: 
dacă harurile prinţului erau descoperite, Dorian 
urma să aibă nevoie de un loc unde să se ascundă 
şi de cineva care să-i ofere siguranţă în 
eventualitatea în care Chaol n-ar mai fi putut să o 
facă. Chaol spuse: 

— Eşti pregătit să-mi împărtăşeşti informaţiile 
pe care le-ai căpătat de la aliaţii tăi? 

Aedion îi oferi un zâmbet leneş. 

— Atât timp cât şi tu mi le împărtăşeşti pe ale 
tale. 

Chaol se rugă tuturor zeilor dispuşi să-l asculte 
să nu facă o mişcare greşită atunci când scoase 
Ochiul Elenei din tunică. 

— Regina voastră mi-a dat acest colier atunci 
când a plecat spre Wendlyn. Îi aparţinea 
strămoşului ei - care a convocat-o aici pentru a i-l 
oferi. 

Aedion miji ochii în timp ce studie amuleta, 
piatra albastră sclipind în lumina lunii. 

— Ceea ce sunt pe punctul de a-ţi spune, zise 
Chaol, schimbă totul. 


Dorian stătea în întunericul casei scărilor, 
ascultând. Asculta şi nu era prea dornic să accepte 
faptul că Chaol se afla în criptă cu Aedion 
Ashryver. 

Acela fusese primul şoc. În ultimele săptămâni, 
după explozia sa cu Sorscha, se strecurase în locul 
acela în căutare de răspunsuri. Mai ales acum că 
ea minţise cu neruşinare şi riscase totul pentru a-i 
păstra secretul - şi pentru a-l ajuta să găsească un 
mod de a-l controla. 

In seara aceea el fusese îngrozit să găsească 
uşa secretă uşor întredeschisă. N-ar fi trebuit să 
vină, dar o făcuse oricum, născocind o listă cu 
minciunile pe care să le spună dacă ar fi descoperit 
vreun chip neprietenos acolo jos. Apoi, ajunsese 
destul de aproape pentru a auzi vocile masculine şi 
aproape că fugi... Aproape, până ce îşi dăduse 
seama cine vorbea. 

Era imposibil, căci ei se urau reciproc. Şi totuşi, 

erau acolo, în cripta Elenei. Deja era prea mult. 
Însă atunci auzise... auzise ceea ce Chaol îi spunea 
generalului, atât de încet, încât îl putea cu greu 
auzi. 

— Regina voastră mi-a dat acest colier atunci 
când a plecat spre Wendlyn. 

Era o greşeală. Probabil că era o greşeală, 
deoarece... Pieptul îi deveni prea strâmt, prea mic. 

Tu vei fi mereu duşmanul meu. Asta ţipase 
Celaena spre Chaol în noaptea în care murise 
Nehemia. lar ea spusese... spusese că îşi pierduse 
poporul în urmă cu zece ani, dar... 

Dar. 

Dorian nu se putu mişca în timp ce Chaol se 
lansă într-o nouă poveste, un nou adevăr. Despre 
tatăl lui Dorian. Despre puterea pe care regele o 
exercitase. Celaena descoperise asta. Celaena 
încerca să găsească o modalitate de a o distruge. 

Tatăl său crease acel lucru pe care îl 
înfruntaseră în catacombele bibliotecii - acel lucru 
monstruos ce părea uman. Cheile Wyrd. Porţile 
Wyrd. Piatra Wyrd. 

lar ei îl minţiseră. Hotărâseră că nu trebuiau să 
aibă încredere în el. Celaena şi Chaol - ei 
hotărâseră fără el. Chaol ştiuse cine şi ce era cu 
adevărat Celaena. 

De aceea o trimisese în Wendlyn - de aceea o 
scosese din castel. Dorian încă îngheţa pe scări 
când Aedion se furişă afară din criptă, cu spada 
scoasă şi părând pregătit să atace orice duşman 
detectat. 

Zărindu-l, Aedion blestemă grav şi urât, cu 


ochii strălucindu-i la lumina torţei. 

Ochii  Celaenei. Ochii lui Aelin Ashryver - 
Ashryver - Galathynius. 

Aedion era vărul ei. lar el încă îi era loial ei - 
minţind cu neruşinare, prin fiecare acţiune, cu 
privire la locul unde se afla loialitatea lui. 

Chaol se năpusti pe coridor, cu o mână ridicată 
a implorare. 

— Dorian! 

Preţ de o clipă, nu putu decât să-l privească 
lung pe prietenul său. Apoi, reuşi să întrebe: 

— De ce? 

Chaol expiră lung. 

— Deoarece cu cât ştiu mai puţini oameni, cu 
atât mai sigur este - pentru ea, pentru toţi. Pentru 
tine. Ei deţin informaţii care te-ar putea ajuta. 

— Crezi că aş da fuga la tatăl meu? 

Cuvintele erau ceva mai mult decât o şoaptă 
strangulată, în timp ce temperatura scăzu brusc. 

Chaol păşi în faţă, aşezându-se între Aedion şi 
Dorian, cu palmele la vedere. Impăciuitor. 

— Nu-mi pot permite să ghicesc - să sper. Nici 
cu tine. 

— De când? 

Gheaţa îi acoperea dinţii, limba. 

— Ea mi-a spus despre tatăl tău înainte să 
plece. Curând după aceea, mi-am dat seama cine 
este. 

— lar acum lucrezi cu el. 

Respirația căpitanului formă un abur în faţa sa. 

— Dacă putem găsi o cale de a elibera magia, 
asta te-ar putea salva. Ei cred că ar putea avea 
nişte răspunsuri despre ce s-a întâmplat şi cum ar 
putea fi inversat. Însă dacă Aedion şi aliaţii săi sunt 

prinşi, dacă ea este prinsă... vor muri. Tatăl tău îi 
va nimici, începând cu ea. Şi în aceste momente, 
Dorian, avem nevoie de ei. 

Dorian se întoarse spre Aedion. 

— Ai de gând să-l omori pe tata? 

— Nu merită să moară? fu răspunsul 
generalului. 

Dorian îl văzu pe căpitan înfiorându-se - nu la 
auzul vorbelor generalului, ci din pricina frigului. 

— l-ai spus... despre mine? scrâşni Dorian. 

— Nu, răspunse Aedion în locul lui Chaol. Cu 
toate că dacă nu înveţi să te controlezi, în curând 
în tot regatul nu va mai fi niciun suflet care să nu 
ştie că ai un har magic. 

Aedion privi pe furiş spre căpitan, cu ochii săi 
neobişnuiţi. 

— Aşadar, de asta erai atât de disperat să faci 
schimb de secrete - voiai informaţiile de dragul lui. 

Chaol încuviinţă. Aedion îi zâmbi afectat lui 
Dorian, iar gheaţa acoperi scările. 

— Deci, harul tău magic se manifestă sub 
formă de gheaţă şi zăpadă, prinţişorule? îl întrebă 
generalul. 

— Apropie-te şi vei afla, îi răspunse Dorian, 
surâzând slab. 

Poate că l-ar fi putut arunca pe Aedion în 
partea opusă a coridorului, aşa cum făcuse şi cu 
acea creatură. 

— Dorian, poţi să ai încredere în Aedion, îi 
spuse Chaol. 

— El e un om cu două feţe. Nu cred nici pentru 
o clipită că nu ne-ar vinde dacă acest lucru i-ar 
servi propriei cauze. 

— Ba n-o va face, rosti Chaol scurt, tăindu-i 
replica lui Aedion. Buzele lui Chaol se învineţiră de 
frig. 

Dorian ştia că îi făcea rău - o ştia şi nu părea 
să-i pese. 

— Fiindcă vrei să fii regele lui Aedion într-o 
bună zi? 

Chaol păli, de frig sau de teamă, iar Aedion 
râse. 

— Regina mea va muri fără să aibă moştenitori 
mai curând decât să se mărite cu un bărbat din 
Adarlan. 

Chaol încercă să-şi ascundă tremurul de 
durere, dar Dorian își cunoştea prea bine prietenul 
şi ştia fără să-l privească. Preţ de o secundă se 
întrebă ce părere ar avea Celaena despre afirmaţia 
lui Aedion. Celaena care minţise - Celaena, care 
era Aelin, pe care o întâlnise în urmă cu zece ani, 
alături de care se jucase în minunatul ei castel. Şi 
în acea zi în Endovier, acea primă zi, el simţise că 
ea avea ceva familiar... O, zeilor! 

Celaena era Aelin Galathynius. El dansase cu 
ea, o sărutase, dormise alături de ea, duşmanul lui 
de moarte. Mă voi întoarce după tine, îi spusese ea 
în ultima zi petrecută acolo. Chiar şi atunci, el 
ştiuse că era altceva în spatele acestei promisiuni. 
Ea avea să se întoarcă, dar probabil nu ca ea 
însăşi, Celaena. Oare avea să fie pentru a-l ajuta 
sau pentru a-l omori? Aelin Galathynius ştia despre 
harul lui magic - şi voia să-l distrugă pe tatăl său, 
voia să distrugă regatul. Tot ceea ce spusese şi 
făcuse ea... Cândva, crezuse că fusese o farsă 


pentru a-i câştiga favorurile în calitate de Campion, 

dar ce-ar fi fost dacă aşa stătuseră lucrurile 
deoarece ea era moştenitoarea din Terrasen? Oare 
de aceea era prietenă cu Nehemia? Ce-ar fi fost 
dacă, după un an în Endovier... 

Aelin Galathynius petrecuse un an în acea 
tabără de muncă. O regină a continentului fusese 
sclavă şi avea să poarte stigmatul pentru vecie. 
Poate că asta o îndreptăţea pe ea, şi pe Aedion, ba 
chiar şi pe Chaol, care o iubea, să plănuiască să-l 
înşele şi să-l trădeze pe tatăl lui. 

— Dorian, te rog, spuse Chaol. Pentru tine fac 
asta - îţi jur. 

— Nu-mi pasă, zise Dorian, privindu-i lung, în 
timp ce se îndepărta. Voi lua cu mine în mormânt 
secretele tale - însă nu vreau să fiu părtaş la ele. 

Işi smulse harul magic rece din aer şi îl 
îndreptă spre înlăuntrul său, înfăşurându-l în jurul 
inimii sale. 


Aedion o luă spre ieşirea subterană secretă din 
castel. li spusese lui Chaol că o făcea pentru a 
evita orice suspiciune, pentru ca oricine a/tcineva 
să le piardă urma în drumul lor spre apartamente. 
O privire din partea căpitanului îi confirmă că el 
ştia precis încotro se îndrepta Aedion. 

Aedion cugetă la ceea ce-i spusese căpitanul - 
şi, cu toate că orice alt bărbat ar fi fost îngrozit, cu 
toate că Aedion ar fi trebuit să fie îngrozit... nu era 
surprins. Bănuise, din momentul în care îi dăruise 
acel inel, în urmă cu mulţi ani, că regele folosea un 


soi de putere mortală şi părea la curent cu 

informaţiile pe care spionii săi le strângeau de 
mult. 

Matroana Picioare-galbene fusese acolo cu un 
scop. Aedion era încă dispus să pună rămăşag peo 
sumă mare de bani că orice monstruozităţi sau 
arme ar fi creat regele, ei aveau să le vadă curând, 
dimpreună cu vrăjitoarele. Bărbaţii nu ar fi adunat 
şi mai multe oşti şi n-ar fi făurit şi mai multe arme 
dacă n-ar fi plănuit să le folosească. Şi, cu 
siguranţă, ei nu înmânau bijuterii care să-ți 
controleze mintea dacă nu voiau să deţină puterea 
absolută. El avea însă să înfrunte ceea ce sta să 
vină aşa cum o făcuse cu fiecare încercare din 
viaţa sa: precis, fără şovăială şi cu o eficienţă 
letală. 

Zări cele două siluete aşteptând pe doc, în 
umbra unei clădiri pe cale să se dărâme, ceața de 
pe Avery făcându-le să pară ceva mai mult decât 
nişte adieri de întuneric. 

— Ei? vru Ren să ştie în timp ce Aedion se 
rezemă de un zid umed din cărămidă. 

Cele două săbii ale lui Ren erau scoase. Oțel 
Adarlanian de calitate, crestate şi zgâriate suficient 
pentru a dovedi că fuseseră folosite, şi bine unse 
pentru a arăta că Ren ştia cum să le poarte de 
grijă. Acestea păreau să fie singurele lucruri de 
care îi păsa lui Ren - părul îi era nepieptănat, iar 
veşmintele arătau cam prea ponosite pentru a fi 
purtate. 

— Deja ţi-am spus: putem avea încredere în 
căpitan. 

Aedion se uită la Murtaugh. 


— Salut, bătrâne. 

Nu-i vedea faţa lui Murtaugh, ascunsă sub 
glugă, însă vocea lui era foarte blândă atunci când 
îi spuse: 

— Sper ca informaţiile să merite riscurile pe 
care ţi le asumi. 

Aedion mormăi. Nu voia să le spună adevărul 
despre Aelin, nu până ce ea nu avea să fie din nou 
alături de el şi să le poată spune singură. 

Ren veni cu un pas mai aproape. Se deplasa cu 
siguranţa celui obişnuit cu lupta. Şi cu victoria. 
Totuşi, Aedion îl depăşea cu opt centimetri şi zece 
kilograme de muşchi. Dacă Ren l-ar fi atacat, l-ar fi 
pus la pământ într-o clipă. 

— Nu ştiu ce joc joci, Aedion, spuse Ren, dar 
dacă nu ne spui unde este, cum am putea avea 
încredere în tine? Şi cum de ştie căpitanul? O ţine 
regele? 

— Nu, răspunse Aedion. 

Nu era o minciună, însă aşa părea. Din punctul 
lui de vedere, Celaena renunţase la propriul său 
suflet. 

— Eu aşa văd lucrurile, Ren: tu şi bunicul tău 
nu aveţi mare lucru să-mi oferiţi mie - sau lui Aelin. 
Nu aveţi o armată, nu aveţi moşii, iar căpitanul mi- 
a spus despre legăturile voastre cu rahatul de 
Archer Finn. E nevoie să vă amintesc ce i s-a 
întâmplat Nehemiei Ytger în timp ce voi eraţi de 
gardă? Aşa că n-am de gând să vă spun; veţi primi 
doar informaţiile de care aveţi nevoie. 

Ren tresăltă. Murtaugh puse un braţ între ei. 

— Pentru orice eventualitate, e mai bine să nu 
ştim. 

Ren nu voia să renunţe, iar lui Aedion îi 

260 


clocotea sângele în vene din pricina afrontului. 

— În cazul ăsta, ce le vom spune celor de la 
Curte? vru Ren să ştie. Că ea nu e o impostoare, 
aşa cum am fost lăsaţi să credem, şi că e, de fapt, 
în viaţă şi totuşi nu vrei să ne spui unde? 

— Ba da, rosti Aedion în şoaptă, întrebându-se 
cât de rău putea să-l umple pe Ren de sânge, fără 
să-l rănească pe Murtaugh în tot acest proces. 
Exact asta o să le spui. Dacă vei mai găsi Curtea. 

Tăcere. Murtaugh zise: 

— Ştim că Ravi şi Sol sunt încă în viaţă în Suria. 

Aedion cunoştea povestea. Negoţul familiei lor 
fusese prea important pentru rege pentru a-i 
executa ambii părinţi. Ca atare, tatăl lor alesese 
eşafodul, iar mama lor fusese lăsată în viaţă pentru 
ca Suria să continue să funcţioneze ca un port 
comercial vital. Cei doi băieţi surieni aveau deja 
douăzeci şi doi de ani şi, de la moartea Nehemiei, 
Sol devenise Lord de Suria. In anii în care 
condusese Bane, Aedion nu pusese niciodată 
piciorul în oraşul de pe coastă. Nu voia să ştie dacă 
ei îl blestemau. Târfa din Adarlan. 

— Vor lupta, întrebă Aedion, sau vor decide că 
le place prea mult aurul? 

Murtaugh oftă. 

— Am auzit că Ravi este cel mai sălbatic - pe 
el va trebui să-l convingi. 

— Nu mai vreau pe nimeni pe care să 
trebuiască să-/ convingem să ni se alăture, spuse 
Aedion. 

— Vei vrea să ai oameni care nu se tem de 
Aelin - sau de tine, rosti scurt Murtaugh. Vei vrea 
oameni cumpătaţi, care să nu şovăie să pună 

întrebări dure. Loialitatea se câştigă, nu se oferă. 

— Ea nu trebuie să facă niciun blestemat de 
lucru pentru a ne câştiga loialitatea. 

Murtaugh clătină din cap, gluga legănându-i- 
se. i 

— Pentru unii dintre noi, da. Insă alții s-ar 
putea să nu fie atât de uşor de convins. Ea are de 
dat socoteală pentru zece ani - şi pentru un regat 
în ruină. 

— Era o copilă. 

— Acum e femeie şi încă de câţiva ani buni. 
Poate că va oferi o explicaţie. Insă, până atunci, 
Aedion, tu trebuie să înţelegi că unii s-ar putea să 
nu-ţi împărtăşească fervoarea, iar alţii s-ar putea 
să trebuiască să fie convinşi şi în ceea ce te 
priveşte - încotro înclină loialitatea ta şi cum ţi-ai 
demonstrat-o peste ani. 

Dorea să-i vâre dinţii lui Murtaugh pe gât, fie şi 
numai pentru că avea dreptate. 

— Cine mai este în viaţă din cercul de 
încredere al lui Orlon? 

Murtaugh numi patru. Ren adăugă iute: 

— Am auzit că se ascund cu anii - mereu 
învârtindu-se prin zonă, aşa ca noi. S-ar putea să 
nu fie uşor de găsit. 

Patru. Aedion simţi că i se face rău. 

— Asta e tot? 

Fusese în Terrasen, însă niciodată nu făcuse o 
numărătoare exactă, nu voise niciodată să ştie 
cine reuşise să scape de vărsarea de sânge şi de 
măcel sau cine sacrificase totul pentru a scăpa un 
copil, un prieten, un membru al familiei. Sigur că în 


adâncul sufletului său ştiuse, dar sperase mereu 

prosteşte ca majoritatea să fi fost în viaţă, 
aşteptând încă să se întoarcă. 

— Îmi pare rău, Aedion, spuse blând Murtaugh. 
Câţiva lorzi mai neimportanţi au scăpat şi chiar au 
reuşit să-şi păstreze pământurile şi să le facă să 
prospere. 

Aedion îi cunoştea şi îi ura pe cei mai mulţi 
dintre ei - porci egoişti care îşi vedeau numai 
propriile interese. 

Murtaugh continuă: 

— Vernon Lochan a supravieţuit, dar numai 
fiindcă era deja marioneta regelui şi, după ce Cal a 
fost executat, Vernon şi-a însuşit titlul fratelui său, 
Lord de Perranth. Ştii ce i s-a întâmplat lui Lady 
Marion, însă n-am aflat niciodată ce i s-a întâmplat 
lui Elide. 

Elide - fiica şi moştenitoarea Lordului Cal şi a 
lui Lady Marion, cu aproape un an mai mică decât 
Aelin. Dacă era în viaţă, ar fi avut cel puţin 
şaptesprezece ani. 

— O mulţime de copii au dispărut în primele 
săptămâni, încheie Murtaugh. 

Aedion nu voia să se gândească la acele 
morminte prea mici. 

Preţ de o clipă, fu nevoit să privească în altă 
parte, şi până şi Ren rămase tăcut. Într-un final, 
Aedion spuse: 

— Trimiteţi-i pe informatorii noştri la Ravi şi 
Sol, însă abţineţi-vă în ceea ce-i priveşte pe ceilalţi. 
Deocamdată, ignoraţi-i pe lorzii neimportanţi. Paşi 
mici. 

Spre surprinderea lui, Ren zise: 


— De acord. 

Preţ de o secundă, privirile li se întâlniră, iar el 
ştiu că Ren simţea ceea ce şi el simţea adeseori - 
ceea ce încerca să ţină îngropat. Ei 
supravieţuiseră, când atât de mulţi nu o făcuseră. 
Şi nimeni altcineva nu putea înţelege cum era să 
duci acea povară, decât dacă suferise pierderi la 
fel de mari. 

Ren evadase cu preţul vieţii părinţilor săi - şi 
îşi pierduse căminul, titlul, prietenii şi regatul. Se 
ascunsese şi se antrenase şi nu-şi uitase niciodată 
cauza. 

Acum nu erau prieteni; niciodată nu fuseseră 
cu adevărat. Tatălui lui Ren nu-i plăcuse în mod 
deosebit faptul că Aedion, nu Ren, fusese ales să 
încheie jurământul sângelui cu Aelin. Jurământul 
purei supuneri - jurământul care avea să-l 
pecetluiască pe Aedion drept protectorul ei pe 
viaţă, singura persoană în care ea putea să aibă 
încredere deplină. Tot ceea ce el poseda, tot ceea 
ce el era, ar fi trebuit să-i aparţină ei. 

Şi totuşi, acum premiul nu era doar un 
jurământ de sânge, ci un regat - o şansă de 
răzbunare şi de reconstruire a lumii lor. Aedion 
dădu să pornească, dar se uită înapoi. Doar două 
siluete înveşmântate în mantii, una cocoşată, 
cealaltă înaltă şi înarmată. Prima frântură a Curţii 
lui Aelin. Curtea pe care el ar fi ridicat-o pentru ea 
pentru a scutura lanţurile Adarlanului. Putea să 
continue să joace jocul - încă pentru puţin timp. 

— Când ea se va întoarce, spuse Aedion liniştit, 
măcelul de acum zece ani va părea o nimica toată 
în comparaţie cu ceea ce-i va face ea regelui din 


Adarlan. 

Şi, în sufletul său, Aedion spera că avea să fie 
adevărat. 


Capitolul 25 


Trecu o săptămână fără alte încercări din 
partea lui Rowan de a o jupui pe Celaena de vie, 
aşa că în pofida faptului că nu progresa absolut 
deloc, ea considera că era un succes. Rowan se 
tinu de cuvânt şi o puse să facă ture duble la 
bucătărie - singura parte bună fiind că era atât de 
obosită atunci când se prăbuşea în pat, încât nu-şi 
mai amintea să viseze. Un alt beneficiu, bănuia ea, 
era că în timp ce freca vasele rămase de la cină, 
putea asculta poveştile lui Emrys - pe care Luca le 
cerşea în fiecare seară, indiferent dacă ploua sau 
Nu. 

In pofida a ceea ce se întâmplase cu vârcolacii, 
Celaena tot nu reuşea să îşi stăpânească harul. 
Chiar dacă Rowan îi oferise în acea noapte mantia 
sa, a doua zi de dimineaţă reveniseră la obişnuitele 
lor aversiuni corozive. Vră părea un cuvânt 
puternic, de parcă ea nu l-ar fi putut uri pe cel care 
o salvase, însă aversiune se potrivea al naibii de 
bine. Nu prea îi păsa ei de care parte a liniei ură- 
aversiune se situa Rowan. Insă până să capete 
aprobarea lui pentru a intra în Doranelle era, fără 
îndoială, o cale lungă, lungă. 

O aducea zilnic la ruinele templului - suficient 
de departe, în eventualitatea că ar fi reuşit să se 
transforme şi ar fi pierdut controlul asupra harului 
ei magic, astfel încât să nu incinereze pe nimeni. 


Totul - totul - depindea de acea comandă: 

transformă-te. Însă amintirea senzaţiei pe care i-o 
dădea harul ei magic atunci când izbucnea arzător 
dinlăuntrul ei, atunci când ameninţa să o înghită şi 
pe ea şi întreaga lume, o chinuia, şi când era 
trează, şi când dormea. Era aproape la fel de rău 
ca şederea nesfârşită acolo. 

Acum, după două ore nefericite de stat jos, ea 
oftă adânc şi se ridică, învârtindu-se în jurul 
ruinelor. Era o zi neobişnuit de însorită, care făcea 
ca pietrele albe să pară strălucitoare. De fapt, ar fi 
putut să jure că rugăciunile şoptite ale 
credincioşilor de mult dispăruţi încă rezonau în ele. 
Harul ei magic licărise straniu - ca un răspuns 
ciudat, în forma ei umană, acolo unde, în mod 
normal, era atât de adânc zăvorât. 

În timp ce studia ruinele, îşi propti mâinile în 
şolduri: ar fi făcut orice pentru a se împiedica să-şi 
smulgă părul. 

— Ce-a fost aici? 

Rămăseseră numai nişte lespezi de rocă 
sparte, care indicau locul unde fusese ridicat 
templul. Câteva pietre alungite - stâlpi - erau 
aruncate de parcă o mână le-ar fi împrăştiat, şi alte 
roci, mai numeroase, grupate laolaltă, dovedeau 
faptul că acolo fusese cândva un drum. 

Cu Rowan mergând pe urmele ei, un nor de 
furtună o învălui atunci când se opri să examineze 
o grămadă de pietre albe. 

— Templul Zeiţei Soare. 

Mala, Zeița Luminii, a Învăţăturii şi a Focului. 

— M-ai adus aici pentru că socoteai că m-ar 
putea ajuta să-mi stăpânesc puterile - să-mi 
stăpânesc transformarea? 

O vagă mişcare afirmativă din cap. Ea puse o 
mână pe una dintre pietrele masive. Dacă era să 
fie sinceră şi să recunoască, aproape că simţea 
ecourile puterii care sălăşluise acolo cu mult timp 
în urmă, o delicioasă căldură sărutând-o pe gât, 
de-a lungul şirei spinării, de parcă zeiţa încă ar mai 
fi stat ghemuită într-un colţ. Aşa se explica de ce în 
acea zi, la soare, percepea templul altfel. De ce 
harul ei magic era instabil. Mala, Zeița Soarelui şi 
Aducătoarea Luminii, era sora şi veşnica rivală a 
Deannei, Păzitoarea Lunii. 

— Mab a fost făcută zeitate muritoare graţie lui 
Maeve, cugetă Celaena cu voce tare, în timp ce-şi 
trecea mâna peste piatra zgrunţuroasă. Însă asta 
s-a întâmplat acum peste cinci sute de ani. Mala 
avea o soră în lună cu mult înainte ca Mab să-i ia 
locul. 

— Deanna era numele iniţial al surorii. Dar voi, 
oamenii, i-aţi atribuit unele dintre caracteristicile 
lui Mab. Vânătoarea, ogarii. 

— Poate că Deanna şi Mala n-au fost 
dintotdeauna rivale. 

— Unde vrei să ajungi? 

Ea ridică din umeri şi continuă să-şi treacă 
mâinile de-a lungul pietrei, pipăind, inspirând, 
mirosind. 

— Tu ai cunoscut-o vreodată pe Mab? 

Preţ de o clipă lungă, Rowan rămase tăcut - 
gândind, fără îndoială, dacă era de vreun folos să-i 
spună şi ei. 

— Nu, răspunse el într-un sfârşit. Sunt bătrân, 
dar nu chiar atât de bătrân. 


Bine - dacă el nu voia să-i spună vârsta reală... 

— Te simţi bătrân? 

El privi în depărtare. 

— După standardele celor ca mine, încă sunt 
considerat tânăr. 

Nu era un răspuns. 

— Ai spus că odată ai făcut parte dintr-o 
campanie desfăşurată într-un regat care nu mai 
există. Ai fost la război de mai multe ori, se pare, şi 
ai văzut lumea. Asta lasă urme. Te îmbătrâneşte 
pe dinăuntru. 

— Te simţi bătrână? 

El nici nu clipea. O fetiţă - o copilă, îi spusese 
el. 

Pentru el, ea era o copilă. Chiar şi atunci când 
ea ar fi devenit o femeie bătrână - dacă el ar fi 
trăit atât de mult - tot o copilă ar fi fost prin 
comparaţie cu lungimea vieţii lui. Misiunea ei 
depindea de capacitatea lui de a o vedea altfel, dar 
spuse totuşi: 

— Zilele astea, mă bucur că sunt muritoare şi 
că trebuie să îndur această viaţă o singură dată. 
Zilele astea, nu te invidiez câtuşi de puţin. 

— Şi înainte? 

Fu rândul ei să privească ţintă în zare. 

— Obişnuiam să-mi doresc să fi avut şansa de 
a vedea totul - şi am detestat faptul că nu asta 
avea să se întâmple vreodată. 

Simţea că el cocea o întrebare, dar începu din 
nou să meargă, examinând pietrele. Îndepărtând 
praful de pe una dintre ele, apăru o imagine a unui 
cerb cu o stea strălucitoare în frunte, care semăna 
foarte bine cu cel din Terrasen. Îl auzise pe Emrys 


spunând încă o dată povestea cerbilor soarelui, cei 
268 


care ţineau o flacără nemuritoare între coarnele lor 
uriaşe şi care fusese furată odinioară dintr-un 
templu din acest ţinut... 

— Aici erau ţinuţi cerbii - înainte ca acest loc 
să fi fost distrus? 

— Nu ştiu. Acest templu n-a fost distrus; a fost 
abandonat atunci când Fae s-au mutat în 
Doranelle, apoi timpul şi intemperiile l-au ros. 

— Poveştile lui Emrys spun că a fost distrus şi 
nu abandonat. 

— Din nou, unde vrei să ajungi? 

Insă ea nu ştia, nu încă, aşa că doar scutură 
din cap şi spuse: 

— Fae de pe continentul meu - din Terrasen... 
nu erau ca noi. Cel puţin, nu mi-i amintesc fiind 
aşa. Nu erau mulţi, dar... 

Inghiţi cu putere. 

— Regele din Adarlan i-a vânat şi i-a ucis pe 
toţi, cu mare uşurinţă. Şi totuşi, când mă uit la tine, 
nu înţeleg cum de a făcut-o. 

Chiar şi folosind cheile Wyrd, Fae fuseseră mai 
puternici, mai iuți. Ar fi trebuit să supravieţuiască 
mai mulţi, chiar dacă unii fuseseră surprinşi în 
forma lor de animal atunci când magia dispăruse. 

Ea îl privi peste umăr, continuând să ţină o 
mână pe sculptura caldă. Înainte de a vorbi, lui 
Rowan îi zvâcni un muşchi de pe maxilar: 

— N-am fost niciodată pe continentul tău, însă 
am auzit că Fae de acolo erau mai blânzi - mai 
puţin agresivi, foarte puţini fiind antrenați pentru 
luptă - şi că ei se bazau în cea mai mare parte pe 
magie. Odată magia dispărută din ţinuturile 
noastre, mulţi dintre ei se prea poate să nu fi ştiut 

ce să facă împotriva soldaţilor antrenați. 

— Şi totuşi, Maeve n-a vrut să trimită ajutoare. 

— Fae de pe continentul tău au rupt cu mult 
timp în urmă legăturile cu Maeve. 

El făcu iar o pauză. 

— Dar au fost unii în Doranelle care au adus 
argumente în favoarea ajutorului. Regina mea a 
sfârşit prin a oferi un refugiu oricui reuşea să 
ajungă până acolo. 

Ea nu voia să ştie mai multe - nu voia să ştie 
câţi reuşiseră şi dacă el fusese unul dintre cei 
câţiva care aduseseră argumente pentru salvarea 
fraţilor din vest. Aşa că se îndepărtă de sculptura 
cerbului mistic, fiindu-i frig imediat ce întrerupse 
contactul cu încântătoarea căldură dinlăuntrul 
pietrei. O parte din ea ar fi putut jura că 
străvechea, strania putere era tristă să o vadă 
plecând. 


* 


În ziua următoare, Celaena îşi isprăvi tura din 
bucătărie de la micul dejun mai îndurerată şi mai 
secătuită decât de obicei, căci Luca nu fusese 
acolo pentru a o ajuta, ceea ce însemna că îşi 
petrecuse toată dimineaţa tocând, spălând şi apoi 
alergând pentru a trimite mâncarea sus. 

Celaena trecu de un soldat pe care îl reţinuse 
ca fiind prietenul lui Luca şi un ascultător frecvent 
al poveştilor lui Emrys - tânăr, cu muşchi supli şi 
fără semne evidente de urechi sau graţie de Fae. 
Bas, conducătorul cercetaşilor din fortăreață. 


Luca sporovăia întruna despre el. Celaena îi 

oferi un zâmbet mic şi o înclinare a capului. Bas 
clipi de câteva ori, îi zâmbi şi el nesigur drept 
răspuns şi porni, probabil, spre postul lui de pe 
metereze. Ea se încruntă. Până atunci, îi salutase 
civilizat pe mulţi dintre ei, însă... Încă îşi frământa 
creierii în legătură cu reacţia lui, când ajunse în 
camera ei şi îşi dezbrăcă jacheta dintr-o mişcare a 
umerilor. 

— Deja ai întârziat, spuse Rowan din pragul 
uşii. 

— În dimineaţa asta am avut mai multă treabă, 
zise ea, reîmpletindu-şi părul şi întorcându-se spre 
pragul uşii, acolo unde el stătea tolănit. Mă pot 
aştepta ca azi să fac ceva folositor cu tine sau nu 
voi avea parte decât de stat jos, de mărâit şi de 
privit chiondorâş? Sau voi sfârşi prin a tăia lemne 
ore în şir? 

El porni pe coridor, iar ea îl urmă, încă 
împletindu-şi părul. Trecură de alte două santinele. 
De data asta, ea îi privi pe amândoi în ochi şi îi 
salută zâmbindu-le. Din nou, acelaşi clipit, o privire 
aruncată de la unul la altul şi un zâmbet. Oare ea 
devenise atât de neplăcută, încât un zâmbet 
nevinovat era ceva surprinzător? În numele zeilor - 
când zâmbise ea ultima dată cuiva sau din orice 
motiv? 

Erau destul de departe de fortăreață, 
îndreptându-se către sud şi în sus, în munţi, când 
Rowan zise: 

— Păstrează cu toţii distanţa din pricina 
mirosului pe care îl emani. 

— Poftim? 

Nu voia să ştie cum de îi citise el gândurile. 

Rowan trecu printre copaci, fără să-şi piardă 
suflul, şi continuă: 

— Aici sunt mai mulţi masculi decât femele - şi 
sunt cam izolaţi de lume. Nu te-ai întrebat de ce nu 
s-au apropiat de tine? 

— S-au ţinut la distanţă fiindcă... miros? 

Nu crezuse că avea să-i pese vreodată destul 
cât să se simtă stânjenită, dar faţa îi ardea. 

— Mirosul tău spune că nu vrei să se apropie 
de tine. Masculii îl simt mai bine decât femelele şi 
au stat naibii la distanţă. Nu vor să le smulgi feţele 
cu ghearele tale. 

Ea uitase cât de primitivi erau Fae, cu 
mirosurile, cu împerecheatul şi cu firea lor 
teritorială. Un contrast bizar faţă de lumea 
civilizată de dincolo de zidul de munţi. 

— Bine, sfârşi ea prin a spune, cu toate că 
ideea că sentimentele ei erau atât de uşor de 
depistat o neliniştea, iar minciuna şi prefăcătoria 
deveneau aproape inutile. 

— Nu mă interesează bărbaţii... masculii. 

În timp ce-i privea insistent inelul, tatuajul lui 
părea viu în lumina soarelui care se strecura prin 
coronamentul copacilor. 

— Ce se întâmplă dacă devii regină? Vei refuza 
o potenţială alianţă prin căsătorie? 

O mână invizibilă păru să o strângă de gât. Nu- 
şi îngăduise să ia în calcul acea posibilitate, căci 
greutatea unei coroane şi a unui tron erau destul 
pentru a o face să se simtă de parcă ar fi fost într- 
un sicriu. Gândul de a se căsători aşa, trupul 
altcuiva să fie peste al ei, cineva care să nu fie 


Chaol... Îndepărtă gândul. 

Rowan o momea, aşa cum, de altfel, o făcea 
mereu. lar ea tot n-avea niciun plan de a prelua 
tronul unchiului ei. Singurul ei plan era să facă 
ceea ce-i promisese Nehemiei. 

— Frumoasă încercare, îi spuse ea. 

Când el zâmbi atotcunoscător, caninii îi 
străluciră. 

— Înveţi. 

— Să ştii că din când în când şi eu te-am 
momit. 

El îi aruncă o privire care spunea: „Eu te-am 
lăsat să mă momeşti, în caz că n-ai observat. Nu 
sunt un prost de muritor”. 

Voia să-l întrebe de ce, dar dacă era prea 
cordială cu el - cu oricine - ar fi fost prea bizar. 

— Unde naiba mergem azi? Niciodată n-am 
mers spre vest. 

Zâmbetul atotcunoscător pieri. 

— Ai vrut să facem ceva folositor. lată că ai 
ocazia. 


Când ajunseră la pădurea de pini, cu Celaena 
în forma ei umană, clopotele unui târg din 
apropiere bătură ora trei. 

Ea nu-l întrebă ce căutau acolo. Dacă ar fi vrut, 
el i-ar fi spus. Incetinind pasul, Rowan căuta semne 
lăsate pe copaci şi pietre, iar ea îl urma în linişte, 
însetată şi flămândă şi puţin zăpăcită. 

Terenul se schimbase: acele de pin scrâşneau 
sub cizmele lor, iar deasupra capetelor lor ţipau 


pescăruşi şi nu păsări cântătoare. Probabil marea 

era aproape. Celaena oftă adânc atunci când o 
briză răcoritoare îi sărută faţa transpirată, aducând 
o aromă de sare, peşte şi pietre încălzite la soare. 
Până ce Rowan nu se opri lângă un izvor, ea nu-şi 
dădu seama de iz - şi de linişte. 

Pământul fusese răsturnat peste izvor, iar 
tufele fuseseră rupte şi călcate în picioare. Insă 
atenţia lui Rowan era fixată asupra izvorului, pe 
ceva ce se înţepenise între stânci. 

Celaena blestemă. Un trup. O femeie, dacă se 
lua după ceea ce rămăsese din ea şi... 

O coajă. 

De parcă ar fi fost golită de viaţă, de 
substanţă. N-avea răni şi niciun semn de violenţă, 
cu excepţia unor şuviţe de sânge uscat la nas şi la 
urechi. Pielea îi era decolorată, veştejită şi uscată, 
iar chipul ei golit era înţepenit într-o expresie de 
groază - şi mâhnire. lar mirosul - nu doar al 
trupului care putrezea, ci şi în jurul său... mirosul... 

— Ce a făcut asta? întrebă ea, studiind 
pădurea tulburată de dincolo de izvor. 

Rowan  îngenunche pentru a examina 
rămăşiţele. 

— De ce să n-o fi aruncat în mare? Pare ceva 
prostesc s-o lase în izvor. Au lăsat şi urme - numai 
dacă nu cumva sunt lăsate de cel care a 
descoperit-o. 

— Malakai mi-a dat raportul azi-dimineaţă - iar 
el şi oamenii lui sunt antrenați să nu lase urme. 
Însă mirosul... recunosc, e diferit. 

Rowan intră în apă. Ea voia să-i spună să se 
oprească, dar el continua să examineze rămăşiţele 


de deasupra, apoi de dedesubt, dând ocol. Ochii lui 

aruncară scântei spre ea. Era furios. 

— Tu să-mi spui, asasino. Ai vrut să te faci 
folositoare. 

Ea se zburli la auzul tonului, însă în faţa lor 
zăcea o femeie, fărâmată ca o păpuşă din cârpe. 

Celaena nu voia în mod deosebit să miroasă 
nicio parte a rămăşiţelor, dar adulmecă. Şi îşi dori 
să n-o fi făcut. Era un miros pe care îl mai simţise 
de două ori până atunci - odată în acea cameră 
însângerată, cu un deceniu în urmă, iar apoi, 
recent... 

— Ai pretins că nu ştii ce era chestia aia de la 
câmpul cu gorgane, reuşi ea să spună. 

Gura femeii era deschisă într-un țipăt, iar dinţii 
îi erau cafenii şi crăpaţi sub sângele care cursese 
din nas şi se uscase. Celaena îşi atinse propriul nas 
şi se înfioră. 

— Cred că asta face acea creatură. 

Rowan îşi puse mâinile în şold, pufnind, şi se 
întoarse în izvor. 

— Ai ieşit din întunericul acela de parcă cineva 
ţi-ar fi supt viaţa din tine. Pielea îţi era mai palidă, 
iar pistruii îţi dispăruseră. 

— M-a forţat să trec prin... amintiri. Cele mai 
rele. 

Chipul femeii, îngrozit, mâhnit, căsca gura la 
coronamentul de deasupra. 

— Ai auzit vreodată de o creatură care se 
poate hrăni cu asemenea lucruri? Când am putut 
să întrezăresc ceva, am văzut un bărbat - un 
bărbat frumos, palid şi cu părul negru, cu ochi de 
un negru intens. Nu era uman. Vreau să spun, 
părea, dar ochii lui... nu erau câtuşi de puţin 

275 


omeneşti. 

Părinţii ei fuseseră asasinați. Ea le văzuse 
rănile. Mirosul din camera lor fusese atât de 
asemănător... Ea scutură din cap de parcă ar fi vrut 
să şi-l limpezească, să-şi scuture senzaţia care i se 
insinua pe şira spinării. 

— Nici măcar regina mea nu cunoaşte toate 
creaturile odioase care cutreieră prin aceste 
ţinuturi. Dacă vârcolacii se aventurează să coboare 
din munţi, poate că şi alte chestii o fac. 

—  Târgoveţii s-ar putea să ştie câte ceva. 
Poate că au văzut-o sau au auzit zvonuri. 

Rowan păru să se gândească la aceleaşi 
lucruri, căci îşi scutură plin de dezgust capul - şi de 
mâhnire, spre surprinderea ei. 

— Nu avem timp; ai irosit lumina zilei venind 
aici în forma ta umană. 

Nici provizii pentru noapte nu-şi aduseseră. 

— Avem o oră înainte de a ne întoarce. Să 
facem ce se poate. 


Poteca nu ducea nicăieri. Dădea spre mare, 
într-o stâncă fără nicio cale de acces spre fâşia de 
plajă îngustă de dedesubt, fără niciun semn că 
cineva ar fi locuit în apropiere. Rowan stătea pe 
marginea stâncii, cu braţele încrucişate, privind 
ţintă la marea de jad. 

— Nu are sens, spuse el, mai mult pentru sine. 
Acesta este cel de-al patrulea trup în ultimele 
săptămâni - şi niciunul n-a fost dat dispărut. 

Se lăsă pe vine pe terenul nisipos pentru a 

trasa o linie cu degetul său tatuat. Conturul coastei 
Wendlynului. 

— Au fost găsite aici. 

Puncte mici, aparent întâmplătoare, în afară de 
faptul că erau foarte aproape de apă. 

— Suntem aici, zise el, făcând un alt punct. 

Se aşeză pe călcâie, în timp ce Celaena privea 
cu atenţie harta grosolană. 

— Şi totuşi, noi doi am întâlnit creatura stând 
la pândă printre morminte, aici, adăugă el, şi 
desenă un X acolo unde ea bănui că erau 
gorganele, departe de mare. N-am mai văzut nici 
urmă de creatură lângă gorgane, iar sufletele s-au 
întors la obiceiurile lor. 

— Celelalte trupuri erau la fel? 

— Toate golite ca ăsta, cu expresia de teroare 
întipărită pe chipuri... nici urmă de răni, în afară de 
sângele uscat de la nas şi de la urechi. 

După cum îi pălise pielea arsă de soare de sub 
tatuaj, după cum scrâşnea din dinţi, ea îşi dădu 
seama că pe el îl rodea mândria sa de nemuritor 
pentru că nu ştia ce era acea creatură. 

— Toate aruncate în pădure şi nu în mare? 

O mişcare de încuviinţare din cap. 

— Dar toate la mică distanţă de apă. 

O altă încuviinţare. 

— Dacă ar fi fost un ucigaş competent, 
conştient, ar fi ascuns mai bine trupurile. Sau, din 
nou, ar fi folosit marea. 

Ea aruncă o privire la marea orbitoare, la 
soarele care îşi începuse coborârea spre asfintit. 

— Sau poate că nu-i pasă. Poate că vrea ca noi 


să ştim ce face. Au existat... au fost vremuri când 

şi eu am lăsat trupuri în aşa fel încât să fie găsite 
de o anumită persoană sau pentru a transmite un 
anumit mesaj. 

Grave fiind ultimul dintre ele. 

— Ce au victimele în comun? 

— Nu ştiu, recunoscu el. Nu le ştim nici măcar 
numele şi nici de unde vin. 

El se ridică şi îşi şterse mâinile. 

— Trebuie să ne întoarcem la fortăreață. 

Ea îl prinse de cot. 

— Aşteaptă. Ai văzut destul din trup? 

O mişcare lentă de încuviinţare. Bine. Şi ea la 
fel - şi ea se săturase de miros. Memorase, luând 
în calcul tot ceea ce putuse. 

— Atunci trebuie s-o îngropăm. 

— Pământul e prea tare aici. 

Ea se duse după copaci, lăsându-l pe el în 
urmă. 

— Atunci o vom face în modul străvechi, strigă 
ea. 

Afurisită să fie dacă avea să lase trupul femeii 
să se descompună într-un izvor, afurisită să fie 
dacă o lăsa acolo pentru vecie, udă şi rece. 

Celaena trase trupul prea uşor din izvor, 
culcându-l pe acele cafenii de pin. Rowan nu 
scoase niciun cuvânt în timp ce ea adună surcele şi 
crengi şi apoi îngenunche, încercând să nu se uite 
la pielea încreţită sau la expresia stăruitoare de 
groază. 

lar el nici n-o ironiză pentru cele câteva 
încercări de a aprinde focul cu palma, şi nici nu 
făcu vreun comentariu meschin când, în cele din 
urmă, acele de pin se încreţiră şi fumegară, tămâie 

străveche pentru un rug rudimentar. În schimb, 
când ea se îndepărtă de flăcările care se ridicau, îl 
simţi venind în spatele ei, şi simţi siguranţa şi 
semisălbăticia lui învăluind-o ca un trup fantomă. O 
briză caldă o mângâie pe păr, pe faţă. Aer pentru a 
ajuta focul; vânt pentru a ajuta la mistuirea 
trupului. 

Sila pe care o simţea n-avea nimic de-a face cu 
jurământul ei sau cu Nehemia. Celaena pătrunse în 
golul fără vârstă dinlăuntrul ei - doar o dată - 
pentru a vedea dacă putea să activeze acel 
declanşator care provoca transformarea, astfel 
încât să-şi poată ajuta micul foc trist să ardă şi mai 
uniform, şi mai maiestuos. 

Cu toate astea, Celaena rămase rece şi 
pustiită, împotmolită în trupul ei de muritoare. 

Şi totuşi, Rowan nu spuse nimic despre asta, 
iar vântul lui hrăni flăcările suficient cât să le facă 
să lucreze iute asupra trupului, arzând mai repede 
decât un rug mortuar. Priviră în tăcere, până ce nu 
mai rămase nimic, doar cenuşă - până când şi 
aceasta fu ridicată în sus şi dusă în depărtare, 
peste copaci şi spre marea întinsă. 


Capitolul 26 


Din acea noapte petrecută în criptă, Chaol nu îi 
mai văzuse şi nici nu mai auzise nimic despre 
general sau despre prinţ. Potrivit celor spuse de 
oamenii lui, prinţul îşi petrecea timpul în 
catacombele  vindecătorilor, curtând-o pe una 
dintre tinerele de acolo. El se ura pe sine, însă o 


parte din el era uşurat să audă asta: Dorian măcar 

vorbea cu cineva. 

Separarea de Dorian merita efortul. Pentru 
Dorian, chiar dacă prietenul lui n-avea să-l ierte 
niciodată; pentru Celaena, chiar dacă ea nu se mai 
întorcea niciodată; chiar dacă îşi dorea ca ea să fi 
fost în continuare Celaena şi nu Aelin... merita. 

A trecut o săptămână până a reuşit să se 
întâlnească din nou cu Aedion - pentru a căpăta 
informaţiile pe care nu le primise din cauza lui 
Dorian, care îi întrerupsese. Dacă Dorian se 
strecurase atât de uşor şi îi surprinsese, atunci 
cripta nu era cel mai bun loc în care să se 
întâlnească. Exista un loc, totuşi, unde se puteau 
vedea fără niciun risc. Celaena i-l lăsase în 
testamentul ei, împreună cu adresa. 

Apartamentul secret aflat deasupra depozitului 
era neatins, cu toate că cineva îşi făcuse timp să 
acopere mobila împodobită. Inlăturând cearşafurile 
unul câte unul se simţea de parcă ar fi descoperit 
cine fusese Celaena înainte de Endovier - o dovadă 
că gustul ei pentru lux avea rădăcini adânci. 
Cumpărase acel apartament, îi spusese ea odată, 
pentru a avea un loc care să fie doar al ei, un loc în 
afara Breslei Asasinilor, unde fusese crescută. Işi 
cheltuise aproape toţi bănuţii pe care îi avea - dar 
fusese necesar, spunea ea, pentru fărâma de 
libertate pe care i-o garanta. El ar fi putut să lase 
cearşafurile trase peste mobile, probabil că ar fi 
trebuit s-o facă, dar... era curios. 

Apartamentul era alcătuit din două dormitoare, 
cu băi proprii, o bucătărie şi o încăpere largă în 
care trona o canapea cu perne mari, în faţa unui 


şemineu bogat decorat, din marmură, încadrat de 

două jilţuri tapiţate cu catifea. Cealaltă jumătate a 
încăperii era ocupată de o masă din stejar, întinsă, 
la care se puteau aşeza opt persoane, cu farfurii 
din porțelan şi argint, şi tacâmuri care se 
demodaseră de mult. Era singura dovadă că acest 
apartament nu fusese atins de când cineva - poate 
Arobynn Hamel - ordonase să fie sigilat. 

Arobynn Hamel, Regele  Asasinilor. Chaol 
scrâşni din dinţi atunci când termină de îndesat şi 
ultimul cearşaf alb în debaraua de pe coridor. În 
ultimele zile se gândise foarte mult timp la fostul 
maestru al Celaenei. Arobynn era destul de isteţ 
încât să pună lucrurile cap la cap atunci când 
găsise un copil orfan, timid, imediat după ce 
prinţesa din  Terrasen dispăruse, trupul «i 
dispărând în râul Florine, care era pe jumătate 
îngheţat. 

Dacă Arobynn ştiuse şi îi făcuse acele lucruri... 
Cicatricea de pe încheietura mâinii Celaenei licări 
în faţa ochilor săi. O obligase să-şi rupă singură 
mâna. Probabil că existaseră nenumărate 
brutalităţi despre care Celaena nici măcar nu-i 
spusese. Şi cea mai rea dintre toate, răul absolut... 

N-o întrebase niciodată de ce, atunci când 
fusese numită Campion, prima ei prioritate nu 
fusese să-şi vâneze maestrul şi să-l taie în bucăţi 
pentru ce-i făcuse iubitului ei, Sam Cortland. 
Arobynn poruncise ca Sam să fie torturat şi ucis, 
iar apoi născocise o capcană pentru Celaena, cu 
gândul de a o trimite în Endovier. Probabil că 
Arobynn îşi propusese să o recupereze de acolo 
într-o bună zi, de vreme ce îi lăsase apartamentul 


neatins. Probabil că îşi dorise s-o lase să 

putrezească în Endovier - până ce se hotărâse săo 
elibereze, iar ea se târâse înapoi la el, servitoarea 
lui loială pe veci. 

Era dreptul ei, îşi spuse Chaol. Dreptul ei de a 
decide când şi cum să-l ucidă pe Arobynn. Era şi 
dreptul lui Aedion. Până şi cei doi stăpâni din 
Terrasen erau mai îndreptăţiţi să pretindă capul lui 
Arobynn decât era el, dar dacă Chaol avea să-l 
întâlnească vreodată, nu era sigur că avea să se 
abţină. 

Scara şubredă din lemn de dincolo de uşă 
scârţâi, iar Chaol îşi scoase sabia într-o clipă. Se 
auzi un fluierat grav, pe două note, iar el se relaxă, 
chiar dacă numai puţin, şi fluieră drept răspuns. Işi 
tinu sabia scoasă până ce Aedion păşi pe uşă, cu 
spada trasă din teacă. 

— Mă întrebam dacă eşti singur sau cu un cârd 
de bărbaţi ascunşi în întuneric, spuse Aedion în 
chip de salut, vârându-şi sabia în teacă. 

Chaol îi aruncă o privire urâtă. 

— Asemenea. 

Aedion intră în apartament, iar înverşunarea 
de pe chip i se transformă din prudenţă şi mirare în 
îngrijorare. Lui Chaol îi trecu prin minte că acest 
apartament era prima frântură pe care Aedion o 
vedea pe verişoara lui pierdută. Acelea erau 
lucrurile ei. Ea alesese totul, de la figurinele de pe 
polita căminului şi şervetele verzi, la vechea masă 
de fermă din bucătărie, punctată şi zgâriată de 
ceea ce păreau a fi nenumărate cuțite. 

Aedion se opri în mijlocul încăperii, examinând 
totul cu grijă. Poate pentru a vedea dacă într- 


adevăr existau nişte forţe ascunse în aşteptare, 

însă... Chaol murmură ceva despre folositul băii şi 
îi oferi lui Aedion intimitatea de care avea nevoie. 


* 


Acesta era apartamentul ei. Fie că îşi accepta 
sau îşi ura trecutul, ea decorase masa în culorile 
regale din Terrasen - verde şi argintiu. Masa şi 
figurina cerb de pe poliţa căminului erau singurele 
crâmpeie care dovedeau că ea probabil nu uitase. 
Că îi păsa. 

In rest, toate erau confortabile, cu gust, de 
parcă apartamentul ar fi fost pentru tolăneală şi 
nopţi petrecute în faţa focului. Erau foarte multe 
cărţi - pe rafturi, pe măsuţele de lângă canapea, 
stivuite lângă jilţul din faţa ferestrei mari cu 
draperie, care se întindea pe toată lungimea 
camerei. 

Deşteaptă. Educată. Cultivată, dacă bibelourile 
puteau constitui o dovadă. Existau lucruri din toate 
regatele, de parcă luase câte ceva de pe oriunde 
fusese. Incăperea era harta unor aventuri, o hartă 
a unei persoane diferite. Aelin trăise. Trăise şi 
văzuse şi făcuse lucruri. A 

Bucătăria era mică, dar confortabilă - şi... In 
numele zeilor! Avea un dulap frigorific. Căpitanul 
menţionase faptul că fusese faimoasă ca asasin, 
dar nu spusese că era bogată. Toţi banii ăia pătaţi 
de sânge - toate acele lucruri erau doar mărturii a 
ceea ce ea pierduse. A ceea ce el nu putuse să 
apere. 

Ea devenise o ucigaşă. Una a naibii de bună, 


dacă acest apartament putea fi socotit o dovadă. 

Dormitorul ei era încă şi mai scandalos. Avea un 
pat uriaş, cu patru stâlpi şi o saltea care părea un 
nor, şi mai avea o sală de baie placată cu 
marmură, cu propriul sistem de instalaţie de apă şi 
canalizare. 

Ei bine, dulapul ei de haine nu se schimbase. 
Vărului ei îi plăcuseră întotdeauna veşmintele 
frumoase. Aedion scoase o tunică albastru închis, 
cu broderie aurie pe poale şi cu nasturi strălucind 
în lumina torţelor. Erau veşminte pentru un trup de 
femeie, iar mirosul care încă se simţea în întregul 
apartament aparţinea tot unei femei - foarte 
asemănător cu ceea ce îşi amintea el din copilărie, 
însă învăluit în mister şi zâmbete secrete. Era 
imposibil ca simţurile sale Fae să nu remarce, să 
nu reacționeze. 

Aedion se rezemă de peretele încăperii, privind 
lung rochiile şi bijuteriile etalate, acum acoperite 
de praf. Nu-şi îngăduise să-i pese de ceea ce el 
pătimise în trecut, de oamenii pe care îi distrusese, 
de câmpurile de bătălie pe care păşise acoperit de 
sânge care nu era al său. In ceea ce-l privea, el 
pierduse totul în ziua în care Aelin murise. Meritase 
pedeapsa pentru cât de lamentabil eşuase. Insă 
Aelin... 

Aedion îşi trecu mâinile prin păr înainte de a 
intra în încăperea mare. Aelin avea să se întoarcă 
din Wendlyn, indiferent de ceea ce credea 
căpitanul. Aelin avea să se întoarcă, iar când avea 
să vină... Cu fiecare respiraţie, Aedion simţea cum 
parfumul care persista îi învăluia tot mai strâns 
inima şi sufletul. Când ea avea să se întoarcă, el nu 


avea să-i mai dea drumul vreodată. 

Aedion se lăsă să cadă într-unul dintre jilţurile 
din faţa focului în timp ce Chaol spuse: 

— Ei bine, cred că am aşteptat destul pentru a 
auzi ceea ce ai a-mi spune despre magie. Sper să 
merite. 

— Indiferent de ceea ce ştiu eu, magia n-ar 
trebui să fie planul tău principal de apărare - sau 
de acţiune. 

— Am văzut-o pe regina ta despicând 
pământul în două cu puterea ei, spuse Chaol. 
Spune-mi că asta n-ar schimba cursul unei 
înfruntări pe câmpul de luptă - spune-mi că nu ai 
nevoie de ea şi de alţii asemenea ei. 

— Ea nici măcar nu s-ar apropia de câmpurile 
de luptă, mormăi Aedion blând. 

Chaol se îndoia că era adevărat, dar îşi dorea 
să fie. Probabil că Aedion avea să fie nevoit să o 
lege pe Celaena de tron pentru a o împiedica să 
lupte în prima linie alături de poporul ei. 

— Spune-mi. 

Aedion oftă şi privi spre foc, de parcă ar fi 
privit un orizont îndepărtat. 

— Arderile şi execuțiile începuseră deja cam pe 
când magia dispăruse, astfel încât, în ziua în care 
s-a întâmplat, am crezut că păsările se fereau de 
soldaţi sau căutau stârvuri. Eram încuiat într-una 
dintre încăperile turnului, din ordinul regelui. În 
cele mai multe dintre zile nu îndrăzneam nici să 
mă uit pe fereastră, deoarece nu voiam să văd ce 


se petrecea în oraşul de dedesubt, însă păsările 

produceau atâta zgomot în acea zi, încât m-am 
uitat. ŞI... 

Aedion scutură din cap. 

— Ceva le gonise pe toate şi zburau când într-o 
direcţie, când într-alta. Apoi, au început ţipetele. 
Am auzit nişte oameni murind într-o clipită, de 
parcă li s-ar fi secţionat o arteră. 

Aedion întinse o hartă pe una dintre măsuţele 
scunde dintre ei şi puse un deget bătătorit pe 
Orynth. 

— Au existat două valuri de păsări. Primul s-a 
dus înspre nord - nord-vest. 

Trasă o linie vagă. 

— Din turn, vedeam destul de departe cât să- 
mi dau seama că multe dintre ele veniseră din sud 
- cele mai multe dintre păsările din apropierea 
noastră nu se prea deplasau. Insă atunci, un al 
doilea val le-a gonit pe toate spre nord şi spre est, 
de parcă ceva din centrul ținutului le arunca într- 
acolo. 

Chaol arătă spre Perranth, al doilea mare oraş 
din Terrasen. 

— De aici? 

— Mai spre sud. 

Aedion îi dădu deoparte mâna lui Chaol. 

— Endovier sau chiar mai jos. 

— Nu puteai să vezi atât de departe. 

— Nu, dar lorzii războinici de la curtea mea m- 
au obligat să memorez păsările din Oakwald şi 
toate chemările lor de vânătoare - şi de luptă. 
Existau păsări care zburau în sus, spre noi, şi care 
se găseau numai în ţara ta. Le număram pentru a- 


mi abate atenţia în vreme ce... 

Încă o pauză, de parcă Aedion nu intenţiona să 
spună acel lucru. 

— Nu-mi amintesc să fi auzit păsări din cele 
trei regate sudice. 

Chaol trasă o linie, începând din Rifthold şi 
mergând spre munţi, spre trecătoarea Ferian. 

— De parcă cineva le mâna în această direcţie. 
Abia la al doilea val a încetat magia. 

Aedion ridică o sprânceană. 

— Tu nu-ţi aminteşti acea zi? 

— Eram aici; dacă cineva a simţit vreo durere, 
a ascuns asta. Magia a fost scoasă în afara legii în 
Adarlan acum multe decenii. Aşadar, Aedion, unde 
ajungem? 

— Ei bine, Murtaugh şi Ren au avut experienţe 
asemănătoare. 

Ca atare, generalul se lansă într-o altă 
povestire: asemenea lui Aedion, în ziua în care 
magia dispăruse Ren şi Murtaugh fuseseră martorii 
freneziei care cuprinsese animalele din zonă în 
timpul celor două valuri de ceva. Dar ei erau în 
partea sudică a continentului lor, abia ajunşi în 
Golful Craniului. 

Abia cu şase luni în urmă, atunci când se 
furişaseră în oraş din pricina minciunilor lui Archer 
Finn despre revenirea lui Aelin, începuseră să se 
gândească la magie - căutând căi de a distruge 
puterea regelui, pentru regina lor. După 
compararea notelor cu ale celorlalţi rebeli din 
Rifthold, îşi dăduseră seama că şi ceilalţi trăiseră 
fenomene similare. Dorind să afle întreaga 
poveste, găsiră un negustor din Teritoriile Pustii 


care era dispus să vorbească - un bărbat din 

Xandria, care era surprinzător de cinstit, în pofida 
afacerii pe care o dezvoltase pe baza obiectelor de 
contrabandă. 

Am furat o iapă Asterion de la Lordul din 
Xanaria. 

Desigur, Celaena fusese în Teritoriile Pustii şi o 
căutase cu lumânarea. In ciuda durerii din piept, 
Chaol surâse amintirii pe măsură ce Aedion îşi 
amintea raportul lui Murtaugh despre relatarea 
negustorului. 

Nu fuseseră două valuri atunci când dispăruse 
magia, ci trei. 

Primul se iscase dinspre nord. Negustorul se 
afla împreună cu Lordul din Xandria în fortăreaţa 
acestuia aflată sus, deasupra oraşului, şi văzuse un 
tremor slab care făcuse nisipul roşu să danseze. Al 
doilea venise dinspre sud-vest, înaintând cu viteză 
foarte mare, asemenea unei furtuni de nisip. 
Ultimul venise din aceeaşi sursă centrală pe care 
şi-o amintea Aedion. Câteva secunde mai târziu, 
magia dispăruse, iar oamenii ţipau pe străzi. Lordul 
din Xandria primi, o săptămână mai târziu, ordinul 
de a-i omori pe toţi locuitorii din oraş care foloseau 
magia, cunoscuţi sau înregistraţi ca atare. Apoi 
tipetele sunaseră altfel. 

Încheind, Aedion îi zâmbi mucalit. 

— Murtaugh a aflat însă mai multe. Ne întâlnim 
în trei zile. El îţi poate spune atunci teoriile sale. 

Chaol sări din jilţul său. 

— Asta e tot? Asta e tot ceea ce ştii tu - 
informaţiile prin care m-ai ţinut în şah în ultimele 
săptămâni? 

— Tu mai ai şi altele să-mi spui, aşadar, ce-ar fi 

să-mi spui tot? 

— Eu ţi-am oferit informaţii vitale, care pot 
schimba lumea, rosti Chaol printre dinţi. Tu nu mi- 
ai spus decât poveşti. 

Ochii lui Aedion căpătară o strălucire letală. 

— Ar fi bine să auzi ce au de spus Ren şi 
Murtaugh. 

Chaol nu prea avea chef să aştepte atât de 
mult pentru a afla, dar avea două dineuri de stat şi 
o cină formală la care trebuia să ia parte. Trebuia 
să-i prezinte regelui planurile de apărare pentru 
toate evenimentele. 

După o clipă, Aedion zise: 

— Cum de suporţi să lucrezi pentru el? Cum te 
poţi preface că nu ştii ce face ticălosul, ce le-a 
făcut unor oameni nevinovaţi, femeii pe care 
pretinzi că o iubeşti? 

— Fac ceea ce trebuie să fac. 

Oricum, nu credea că Aedion ar fi înţeles. 

— Spune-mi de ce Căpitanul Gărzii, un Lord din 
Adarlan, îşi ajută duşmanii. Asta e tot ce vreau să 
aud astăzi de la tine. 

Chaol voia să spună că, dat fiind câte îi 
spusese deja, nu mai avea de oferit nici o altă 
afurisită de informaţie, aşa că spuse: 

— Totuşi, ştiai de taberele de muncă. De 
masacre. 

— Este uşor să fii minţit atunci când nu îi 
cunoşti direct pe niciunul dintre acei oameni. 

Dar Celaena şi cicatricele ei, şi Nehemia cu 
oamenii ei măcelăriți... 

— Este uşor să crezi atunci când regele tău îţi 


spune că oamenii din Endovier merită să fie acolo 

fiindcă sunt criminali sau rebeli care au încercat să 
măcelărească familii inocente din Adarlan. 

— Şi câţi dintre concetăţenii tăi s-ar ridica 
împotriva regelui tău dacă ar afla adevărul? Dacă 
şi-ar imagina la cum ar fi dacă familiile lor, satul 
lor, tot ce au ar fi luat, făcut sclav sau ucis? Câţi s- 
ar ridica dacă ar şti ce putere posedă prinţul lor - 
sau dacă prinţul lor s-ar ridica să lupte alături de 
noi? 

Chaol nu ştia şi nici nu era sigur că voia să ştie. 
Cât despre Dorian... nu-l putea ruga aşa ceva pe 
prietenul lui. Nu se putea aştepta la asta. Scopul 
lui era ca Dorian să fie în siguranţă, chiar dacă 
avea să-l coste prietenia lor. Nu voia ca Dorian să 
fie amestecat în asta. Niciodată. 


x 


Ultima săptămână fusese îngrozitoare şi 
minunată pentru Dorian. 

Îngrozitoare, deoarece încă doi oameni îi 
aflaseră secretul, şi călca pe o linie foarte fină 
atunci când era vorba despre a-şi controla harul 
magic, care părea tot mai volatil cu fiecare zi ce 
trecea. 

Minunată, deoarece în fiecare după-amiază 
vizita încăperea uitată pe care Sorscha o 
descoperise înghesuită la un nivel inferior din 
catacombe, acolo unde nimeni n-avea să-i 
găsească. Ea adusese cărţi, de unde le găsise, 
numai zeii ştiau, ierburi şi plante, săruri şi pulberi, 
şi în fiecare zi cercetau, se antrenau şi meditau. 

unei puteri ca a lui - mulţi fuseseră arşi, aşa îi 
spusese ea, însă fata privea harul magic ca pe o 
boală: dacă ar fi putut găsi canalele potrivite 
pentru a-l bloca, ea l-ar fi putut înfrâna. lar dacă 
nu, spunea ea mereu, puteau recurge la droguri, 
doar cât să-i aplaneze stările sufleteşti. Ei nu-i 
plăcea această idee, şi nici lui, deşi era o 
mângâiere să ştie că aveau o opţiune. 

Nu reuşeau să petreacă împreună decât o oră 
pe zi. Dar în acea oră, indiferent de legile pe care 
le încălcau, Dorian se simţea din nou ca fiind el 
însuşi. Fără să se contorsioneze sau să se clatine 
sau să se împiedice în întuneric, ci cu picioarele pe 
pământ. Calm. Indiferent de ce-i spunea Sorschăi, 
ea nu-l judeca şi nici nu-l trăda vreodată. Chaol 
fusese cândva acea persoană. Şi totuşi, acum, 
când era vorba despre harul lui magic, el încă 
vedea teamă şi o urmă de dezgust în ochii lui 
Chaol. 

— Ştiaţi, îl întrebă Sorscha, aşezată pe partea 
cealaltă a mesei de lucru, că înainte ca magia să 
dispară, ei au fost nevoiţi să găsească modalităţi 
speciale prin care să-i supună pe prizonierii 
înzestrați? 

Dorian îşi ridică privirea din carte, un volum 
nefolositor despre remediile din grădină. Înainte ca 
magia să fi dispărut... cu ajutorul tatălui său şi al 
cheilor sale Wyrd. | se strânse stomacul. 

— şi foloseau harul magic pentru a fugi din 
închisoare? 

Sorscha studie din nou cartea. 

— Asta e motivul pentru care închisorile vechi 

— Ştiu, zise el, iar ea ridică o sprânceană. 

Incet, ea începuse să prindă viaţă în preajma 
lui - cu toate că şi el învățase să-i descifreze mai 
bine expresiile. 

— Când puterile mele au apărut pentru prima 
dată, am încercat să le folosesc asupra unei uşi din 
fier şi... n-a mers prea bine. 

— Hmm. 

Sorscha îşi muşcă buza. Era surprinzător de 
încântător. 

— Dar există fier şi în sângele dumneavoastră, 
aşadar, cum funcţionează asta? 

— Cred că a fost felul în care zeii ne-au 
împiedicat să fim prea puternici: dacă păstrăm 
contactul cu magia, dacă circulă prin noi prea mult 
timp, leşinăm. Sau mai rău. 

— Mă întreb ce s-ar întâmpla dacă am creşte 
cantitatea de fier din dieta dumneavoastră, poate 
prin adăugarea unei cantităţi mari de melasă. Le-o 
dăm pacienţilor anemici, dar dacă v-am da o doză 
foarte concentrată... ar avea un gust oribil şi ar 
putea fi periculos, dar... 

— Poate că, dacă există în corpul meu, atunci 
când harul magic se ridică... 

El făcu o grimasă. Probabil că voia să uite 
agonia pe care o trăise atunci când încercase să 
sigileze acea uşă din fier, însă... Nu putea să o 
refuze. 

— Ai aşa ceva aici? Ceva ce poate fi adăugat 
într-o băutură? 

Nu avea, dar făcu rost. Şi, în mai puţin de un 
sfert de oră, Dorian adresă o rugăciune Silbei şi o 
înghiţi, crispându-se din cauza dulceţii 

292 


dezgustătoare. Nimic. 

Privirea Sorschăi ţâşni de la ochii lui la ceasul 
de buzunar din mâna ei, numărând, aşteptând să 
vadă dacă apărea vreo reacţie adversă. Trecu un 
minut. Şi încă zece. Dorian trebuia să plece curând, 
şi ea la fel, dar, după o vreme, Sorscha spuse 
liniştită: 

—  Încercaţi. Încercaţi să îl invocaţi. Fierul ar 
trebui să fie deja în sângele dumneavoastră. 

El închise ochii, iar ea adăugă: 

— Reacționează atunci când sunteţi supărat - 
furios sau trist. Gândiţi-vă la ceva care vă face să 
vă simţiţi aşa. 

Ea îşi risca poziţia, viaţa, totul, pentru asta. 
Pentru el, fiul bărbatului care ordonase armatei 
sale să distrugă satul ei, apoi să-i măcelărească 
familia, laolaltă cu ceilalţi imigranţi nedoriți din 
Rifthold. El nu merita. 

Dorian inspiră. Expiră. Nici ea nu merita 
numeroasele necazuri pe care el le atrăgea asupra 
ei - sau pe care continua să i le aducă la uşă de 
fiecare când venea aici. El ştia când îl plăceau 
femeile şi ştiuse din primul moment în care o 
văzuse că ea îl găsea atrăgător. Sperase că acea 
opinie nu se schimbase în mai rău, dar acum... 
Gândeşte-te la ceva care te tulbură. 

Totul îl tulbura. Îl tulbura faptul că ea îşi risca 
viaţa, că el n-avea altă variantă, şi trebuia să o 
pună pe ea în pericol. Chiar şi dacă el făcea acel 
pas final spre ea, chiar şi dacă o lua în patul lui, 
aşa cum își dorea cu ardoare, el rămânea... prinţul 
moştenitor. Vei; fi mereu duşmanul meu, îi spusese 

Nu avea cum să scape de coroană. Sau de 
tatăl său, care ar fi decapitat-o pe Sorscha, ar fi 
ars-o şi i-ar fi împrăştiat cenuşa în vânt dacă ar fi 
aflat că ea îl ajutase. Tatăl său, împotriva căruia 
prietenii săi complotau acum cu gândul de a-l 
distruge. 

Ei îl minţiseră şi nu îl solicitaseră pentru cauza 
respectivă. Reprezenta un pericol pentru ei, pentru 
Sorscha şi... 

Durerea vie se ridică din inima lui spre gât, iar 
el căscă gura. Urmă un alt val şi o briză răcoroasă 
încercă să-i sărute faţa, dar dispăru asemenea ceţii 
la soare în timp ce durerea îl cutremura. Se aplecă 
în faţă, închizând ochii strâns pe măsură ce agonia 
şi apoi greata îl străbătură iar. Şi iar. 

Dar apoi se lăsă liniştea. Dorian deschise ochii 
şi o descoperi pe Sorscha, isteaţa, serioasa, 
minunata  Sorscha, stând în picioare acolo, 
muşcându-şi buza. Ea făcu un pas - pentru prima 
dată, spre el, nu departe de el. 

— A... 

Dorian se ridică în picioare atât de repede, 
încât jilţul se roti în urma lui şi, într-o fracțiune de 
secundă, îi prinse faţa între palmele lui. 

— Da, rosti el în şoaptă şi o sărută. 

Fu rapid - dar ea se îmbujoră şi făcu ochii mari 
în timp ce el se trăgea înapoi. Şi el avea ochii larg 
deschişi, zeii fie blestemaţi, şi încă o mângăia cu 
degetul mare pe obrazul ei moale. Incă se gândea 
să se întoarcă pentru a primi mai mult, deoarece 
nu fusese nici pe departe destul. 

Dar ea se îndepărtă, întorcându-se la treaba ei. 


De parcă... de parcă nu fusese nimic, doar un 

moment stânjenitor. 

— Pe mâine? murmură ea. 

Nu voia să se uite la el. 

El nu prea reuşea să-şi adune vorbele pentru a- 
i răspunde afirmativ atunci când porni, împleticit, 
spre uşă. Ea păruse foarte surprinsă şi, dacă el nu 
ieşea, era foarte probabil că avea să o sărute din 
nou. 

Dar poate că ea nu voia să fie sărutată. 


Capitolul 27 


Stând pe platforma de vizionare de pe laterala 
Omegăi, Manon privea primul sabat Picioare- 
galbene al zilei abordând Răscrucea. Plonjonul 
urmat de o rotire violentă era uluitor, chiar şi 
atunci când călare pe vânt erau vrăjitoarele 
Picioare-galbene. 

Iskra le conducea de-a lungul feţei povârnite a 
Colţului Nordic. Masculul ei, o bestie masivă pe 
nume Fendir, era el însuşi o forţă a naturii. Deşi 
mai mic decât Titus, era de două ori mai 
primejdios. 

— Se potrivesc unul cu celălalt, spuse Asterin 
de lângă Manon. 

Restul Celor Treisprezece se aflau în încăperea 
de antrenament, instruindu-le pe celelalte membre 
ale sabatului în lupta corp la corp. Faline şi Fallon, 
demoniţele gemene cu ochi verzi se bucurau, fără 
îndoială, să le tortureze pe cele mai noi santinele. 
Se descurcau bine cu astfel de lucruri. 

Iskra şi Fendir plutiră deasupra celui mai înalt 

douăsprezece călăreţe urmându-le în formaţie 
strânsă. Vântul rece îi biciui chipul lui Manon, 
chemând-o. Se îndrepta spre caverne pentru a-l 
vedea pe Abraxos, însă ar fi dorit să le vadă mai 
întâi pe vrăjitoarele Picioare-galbene traversând 
Răscrucea, chiar şi numai pentru a se asigura că 
erau cu adevărat plecate în următoarele trei ore. 

Se uită dincolo de punte, spre Colț şi spre 
intrarea uriaşă a acestuia. Dinspre acesta se auziră 
peste munţi scrâşnete şi răgete. 

— Vreau să le ţii pe Cele Treisprezece ocupate 
pentru tot restul zilei, zise Manon. 

In calitate de aghiotantă, Asterin era singura 
dintre Cele Treisprezece care avea un oarecare 
drept să o întrebe, şi, chiar şi aşa, doar în 
circumstanţe foarte speciale. 

— Ai de gând să te antrenezi cu el? 

Manon încuviinţă. 

— Bunica ta a spus că mă spintecă dacă te 
scap iar din priviri. 

Cu părul ei auriu fluturând în vânt, chipul lui 
Asterin, acum cu nasul strâmb, era îngrijorat. 

— Va trebui să te hotărăşti, îi spuse Manon, 
fără să se deranjeze să-şi dezvelească dinţii din 
fier. Eşti iscoada ei, sau Aghiotanta mea? 

Nicio urmă de durere, de teamă sau de 
trădare. Numai o vagă mijire a ochilor. 

— Te slujesc pe tine. 

— Ea e Matroana ta. 

— Pe tine te slujesc. 

Preţ de o clipă, Manon se întrebă când îşi 
câştigase acel gen de loialitate. Nu erau prietene - 
cel puţin, nu în felul în care păreau să fie prieteni 

oamenii. Toate vrăjitoarele Cioc-negru îi datorau 
loialitate şi  obedienţă în calitatea ei de 
moştenitoare, însă aceasta... 

Manon nu dăduse explicaţii şi nu îşi dezvăluise 
planurile sau intenţiile nimănui, cu excepţia bunicii 
sale. Se trezi însă spunându-i Aghiotantei ei: 

— Încă am de gând să fiu Conducătoarea Aripii. 

Asterin zâmbi, cu dinţii ei din fier asemănători 
mercurului în soarele dimineţii. 

— Ştim. 

Manon îşi ridică bărbia. 

— Vreau ca Cele Treisprezece să adauge 
acrobaţii la antrenamentul lor în lupta corp la corp. 
Şi când tu vei putea să-ţi mânuieşti balaurul de 
una singură, te vreau în aer atunci când Picioare- 
galbene sunt în văzduh. Vreau să ştiu unde zboară, 
cum zboară şi ce fac. 

Asterin încuviinţă. 

— Deja am pus Umbrele să le urmărească pe 
vrăjitoarele Picioare-galbene, zise ea, cu o scilipire 
de furie şi de sete de sânge în ochii ei negri, 
punctaţi cu auriu. 

Când Manon ridică o sprânceană, Asterin o 
întrebă: 

— Doar n-ai crezut c-am s-o las pe Iskra să 
scape atât de uşor, nu? 

Manon încă mai simţea acele degete cu vârfuri 
din fier înfipte în spatele ei, împingând-o în groapă. 
Glezna îi era inflamată şi ţeapănă din cauza 
căderii, iar coastele învineţite de la bătaia pe care 
o luase de la coada lui Titus. 

— Stai la rând. Asta dacă nu cumva vrei să ai 

Asterin îi aruncă un zâmbet. 
— Lady, nu ne mişcăm fără comanda voastră. 


x 


Manon nu-l voia pe supraveghetor în cuşcă. Și 
nici pe cele trei ajutoare, cu toții purtând sulițe şi 
bice. Ea nu-i voia pe niciunul, din trei motive. 

Primul era că voia să fie singură cu Abraxos, 
care era ghemuit lângă peretele din fund, 
aşteptând şi privind. 

Al doilea era că mirosul lor uman şi căldura 
ademenitoare a sângelui pulsând în gâtlejurile lor îi 
distrăgeau atenţia. Duhoarea fricii lor îi distrăgea 
atenţia. Se întrebase preţ de un minut întreg dacă 
merita să-l spintece pe unul dintre ei numai pentru 
a vedea ce aveau să facă ceilalţi. Deja lipseau 
bărbaţi din Colț - bărbaţi despre care se zvonea că 
traversaseră puntea spre Omega şi nu se mai 
întorseseră niciodată. Manon nu omorâse niciunul 
încă, dar fiecare minut singură cu ei o tenta să se 
joace. 

Al treilea motiv pentru care îi displăcea 
prezenţa lor era că Abraxos îi ura, cu bicele, 
suliţele şi lanțurile lor, ura prezenţa lor 
mătăhăloasă şi stângace. Balaurul refuza să se 
mişte din locul lui de la perete indiferent de cât de 
tare plesneau ei din bice. El ura bicele - nu doar se 
temea de ele, ci le ura. Sunetul lor îl făcea să se 
tragă înapoi de frică şi să-şi dezvelească dinţii. 

Erau în cuşcă de zece minute, încercând să se 
apropie destul încât să-l înlănţuiască şi să-l 
înşeueze. Dacă asta n-avea să se întâmple curând, 

ea avea să fie nevoită să se întoarcă la Omega 
înainte de revenirea vrăjitoarelor Picioare-galbene. 

— Nu va accepta niciodată o şa, îi spuse 
supraveghetorul. Probabil va refuza. 

Ea auzi cuvintele nerostite. Wu am de gând să 
îmi risc oamenii încercând să-i pun şaua. O faci din 
mândrie. Alege-ti un altul, fii o fată bună. 

Manon îşi sticli dinţii de fier spre 
supraveghetor,  ridicându-şi buza superioară 
suficient cât să-l avertizeze. El făcu un pas înapoi, 
scăpând biciul. Coada mutilată a lui Abraxos lovea 
pământul, el neluându-şi ochii de la cei trei bărbaţi 
care încercau să-l forţeze să se supună. 

Unul dintre ei pocni din bici, atât de aproape 
de Abraxos, încât acesta tresări. Un altul pocni 
aproape de coada lui - de două ori. Apoi, Abraxos 
lovi şi cu gâtul şi cu coada. Cele trei ajutoare se 
buluciră, abia scăpând de muşcătura lui. 

— Oamenii tăi au inimi de laşi, spuse ea, 


aruncându-i supraveghetorului O privire 
distrugătoare în timp ce traversa podeaua din 
pământ. 


Supraveghetorul întinse mâna să o apuce, dar 
ea despică aerul cu degetele terminate cu unghii 
din fier şi îl tăie la mână. Bărbatul înjură, dar 
Manon continuă să meargă, lingându-i sângele de 
pe unghii. Aproape că îl scuipă. 

Dezgustător. Sângele avea gust de putred, de 
parcă s-ar fi închegat sau s-ar fi descompus în 
interiorul unui cadavru zile la rând. Aruncă o privire 
la sângele de pe restul palmei ei. Era prea închis la 
culoare pentru a fi sânge de om. Dacă vrăjitoarele 

raportase acest lucru? Ea îşi înghiţi întrebarea. 
Avea să se gândească la asta altă dată. Ar fi putut 
să-l târască pe supraveghetor într-un colţ şi să-l 
despice pentru a vedea ce putrezea în el. 

Însă acum... Bărbaţii tăcură. Fiecare pas o 
aducea tot mai aproape de Abraxos. O linie fusese 
trasată în praf, acolo unde se încheia siguranţa 
dată de lanţuri. Manon făcu trei paşi dincolo de 
linie, unul pentru fiecare chip al Zeiţei lor: 
Fecioară. Mamă. Cotoroanţă. 

Abraxos se ghemui pregătindu-se să sară, iar 
puternicii muşchi din trup i se încordară, gata să 
ţâşnească. 

— Ştii cine sunt, îi spuse Manon, privindu-l în 
ochii de un negru infinit, necedând niciun 
centimetru din frică sau din îndoială. Sunt Manon 
Cioc-negru, moştenitoarea Clanului Cioc-negru, iar 
tu eşti a/ meu. Înţelegi? 

Unul dintre bărbaţi pufni, iar Manon s-ar fi 
răsucit să-i smulgă limba chiar acolo, dar 
Abraxos... Abraxos îşi cobori uşor capul. De parcă 
ar fi înţeles. 

— Tu eşti Abraxos, îi zise Manon, un fior rece 
strecurându-i-se pe gât în jos. Ti-am dat acest 
nume deoarece el este Marea Bestie, şarpele care 
a învăluit lumea în inelele sale şi care o va devora 
la sfârşitul timpului, atunci când Zeița cu Trei 
Chipuri îi va porunci. Tu eşti Abraxos, repetă ea, şi 
eşti a/ meu. 

O clipire, apoi încă una. Abraxos făcu un pas 
spre ea. Pielea scârţâi ca şi cum cineva şi-ar fi 
întețit strânsoarea pe un bici spiralat. Manon se 

— Abraxos. 

Capul puternic veni spre ea, privirea acelor 
ochi, eleştee de noapte lichidă, o întâlni pe a ei. 
Stătea cu mâna întinsă, mână terminată cu fier şi 
pătată de sânge. El îşi lipi botul de palma ei şi 
pufni. 

Pielea lui cenuşie era caldă şi surprinzător de 
moale - groasă, dar suplă, asemenea pielii uzate. 
In sus, variaţia coloristică era izbitoare - nu era 
numai cenuşiu, ci şi verde-închis, cafeniu, negru. 
Era însemnat peste tot de cicatrice groase, atât de 
multe, încât ar fi putut fi luate drept dungile unei 
pisici de junglă. Dinţii lui Abraxos, galbeni şi 
crăpaţi, străluceau la lumina torţei. Unii lipseau, 
dar cei care rămăseseră erau lungi cât un deget şi 
de două ori mai groşi. Avea respiraţia puturoasă, 
fie din pricina dietei, fie din cauza dinţilor stricaţi. 

Toate cicatricele, dinţii sparţi şi ghearele rupte, 
coada mutilată - nu erau semnele unei victime. O, 
nu! Erau trofeele unui supravieţuitor. Abraxos era 
un luptător care avusese toţi sorții împotriva sa şi 
supravieţuise. Invăţase din asta. Triumfase. 

Manon nici măcar nu catadicsi să se uite la 
bărbaţii din spatele ei atunci când le porunci: 

— leşiţi afară! 

Ea continuă să se uite lung în ochii aceia negri. 

— Lăsaţi şaua şi ieşiţi. Dacă mai aduceţi vreun 
bici aici, eu însămi îl voi folosi pe voi. 

— Dar... 

— Acum! 

Bombănind şi plescăind din limbă, ajutoarele 
ieşiră cu paşi târşiţi şi închiseră poarta. Când 
rămaseră singuri, Manon îi mângâie botul puternic. 

Indiferent de cum zămislise regele aceste 
bestii, Abraxos se născuse diferit cumva. Mai mic, 
dar mai isteţ. Sau poate că ceilalţi nici nu aveau 
nevoie să gândească. Ingrijiţi şi antrenați, ei făceau 
ceea ce li se cerea. Abraxos învățase însă să 
supravieţuiască şi poate că asta îi deschisese 
mintea. El putea să înţeleagă cuvinte - expresiile 
ei. 

lar dacă el putea înţelege acele lucruri... era 
posibil ca el să-i poată învăţa şi pe ceilalţi balauri ai 
Celor Treisprezece. Era un uşor avantaj, dar un 
avantaj care le putea face Conducătoarele Aripii - 
şi să le facă invincibile împotriva duşmanilor 
regelui. 

— Voi pune şaua pe tine, îi spuse ea, 
continuând să îi ţină botul în căuşul palmelor. 

El îşi schimbă greutatea, dar Manon îl apucă 
mai strâns, forțându-l să se uite la ea. 

— Vrei să ieşi din groapa asta de rahat? Atunci 
mă vei lăsa să pun şaua pe tine pentru a verifica 
dacă ţi se potriveşte. lar când terminăm, mă vei 
lăsa să mă uit la coada ta. Ticăloşii ăia de oameni 
ţi-au tăiat ţepii, aşa că am de gând să-ți 
construiesc alţii. Unii din fier. Ca unghiile mele, îi 
zise ea şi le făcu să lucească pentru ca el să le 
vadă. Şi colţi, adăugă ea, dezvelindu-şi dinţii. Te va 
durea şi vei vrea să-i omori pe bărbaţii care ti-i vor 
pune, dar ai să-i laşi, deoarece, dacă n-o vei face, 
vei putrezi aici pentru tot restul vieţii tale. Ai 
înţeles? 

Un pufnet lung, fierbinte, în palmele ei. 

— Odată toate astea terminate, spuse ea, 


zâmbindu-i uşor balaurului, tu şi cu mine vom 
302 


învăţa cum să zburăm, iar atunci vom colora 
regatul ăsta în roşu. 


Abraxos făcu tot ceea ce îl rugase ea, cu toate 
că mârâi la ajutoarele care îl inspectară şi îl 
înghiontiră şi îl împunseră şi aproape că-l muşcă de 
braţ pe doctorul care îi scoase dinţii stricaţi pentru 
a face loc colţilor din fier. Intregul proces dură cinci 
zile. 

Aproape că smulse un perete atunci când îi 
sudară ţepii din fier pe coadă, însă Manon rămase 
cu el tot timpul, vorbindu-i despre cum era să 
călărească împreună cu Cele Treisprezece pe 
măturile lor din fier şi să vâneze vrăjitoare 
Crochan. Ea îi spuse poveşti în egală măsură 
pentru a-i distrage atenţia, dar şi pentru a le aminti 
oamenilor că dacă făceau vreo greşeală, 
răzbunarea ei avea să fie un proces lung şi 
sângeros. Niciunul nu comise vreo greşeală. 

În timpul celor cinci zile în care ei se ocupară 
de el, ea resimţi lipsa lecţiilor de călărie alături de 
Cele Treisprezece. Şi, cu fiecare zi care trecea, 
răgazul în care putea să-l facă pe Abraxos să se 
ridice în aer devenea din ce în ce mai mic. 

Manon stătea cu Asterin şi cu Sorrel în sala de 
antrenamente, privind sfârşitul sesiunii de 
pregătire din acea zi. Sorrel lucrase cu cel mai 
tânăr sabat de vrăjitoare Cioc-negru - toate sub 
şaptezeci de ani şi numai câteva dintre ele având 
ceva experiență. 

— Cât e de rău? întrebă Manon, încrucişându-şi 

braţele. 

Sorrel, mică şi cu părul negru, îşi încrucişă şi 
ea braţele. g 

— Nu atât de rău pe cât ne temeam. Insă ele 
încă mai pun în ordine dinamica sabatului, iar 
conducătoarea lor este... 

Sorrel se încruntă privind la o vrăjitoare care 
arăta ca un şoarece şi care tocmai fusese aruncată 
la pământ de o subordonată. 

— AŞ sugera fie ca sabatul ei să decidă ce va 
face în legătură cu ea, fie să îşi aleagă o altă 
conducătoare. Un sabat slab printre noi ne poate 
costa Jocurile de Război. 

Conducătoarea sabatului gâfâia pe podeaua 
dură din piatră, cu sângele albastru picurându-i din 
nas. Manon scrâşni din dinţi. 

— Dă-i două zile - hai să vedem dacă face 
singură ordine. 

Nu era nevoie să se işte vorbe despre sabaturi 
instabile. 

— Pune-o însă pe Vesta să oia cu ea la noapte, 
adăugă Manon, aruncându-i o privire frumoasei 
roşcate care conducea un alt sabat la exerciţiile de 
tragere cu arcul. Oriunde o fi fost ea pentru a-i 
chinui pe bărbaţii din Colţul Nordic. 

Sorrel ridică nevinovată din sprâncenele ei 
stufoase, iar Manon îşi dădu ochii peste cap. 

— Eşti o mincinoasă mai nepricepută decât 
Vesta. Tu crezi că eu nu i-am observat pe bărbaţii 
ăia zâmbindu-i toată ziua? Că nu am văzut urmele 
de muşcături de pe ei? Numai să nu bateţi 
clopotele. Avem destule probleme pe cap şi fără 


asta - nu ne mai trebuie şi o revoltă a muritorilor. 
304 


Asterin pufni, dar când Manon îi aruncă o 
privire piezişă, vrăjitoarea ţinu privirea înainte, cu 
o faţă complet nevinovată. Desigur, dacă Vesta se 
culcase cu ei şi apoi îi umpluse de sânge, atunci 
Asterin fusese acolo cu ea. Niciuna din ele nu 
raportase nimic despre bărbaţii care aveau un gust 
ciudat. 

— Cum doreşti, Lady, zise Sorrel, cu o urmă 
vagă de roşeaţă pe obrajii ei arşi de soare. 

Dacă Manon era gheaţă şi Asterin foc, atunci 
Sorrel era piatră. Bunica ei îi spusese, cu ocazia 
numirii lui Sorrel ca Aghiotantă, că gheaţa şi piatra 
sunt uneori prea asemănătoare. Insă fără flacăra 
lui Asterin, fără ca Aghiotanta ei să poată să 
enerveze o gazdă sau să sfâşie beregata oricărei 
rivale care ar fi ameninţat supremaţia lui Manon, 
Manon nu le-ar fi condus pe Cele Treisprezece cu 
atâta succes. Sorrel era destul de cu picioarele pe 
pământ încât să le potolească pe amândouă. Oa 
doua Aghiotantă perfectă. 

— Singurele care se distrează acum, spuse 
Asterin, sunt demoniţele gemene cu ochii verzi. 

Într-adevăr, Faline şi Fallon, cu păr ca miezul 
nopţii, zâmbeau cu o încântare maniacă în timp ce 
conduceau trei sabaturi în exerciţiile de aruncare a 
cuţitului, folosindu-şi subordonatele drept ţinte 
practice. Manon se mulţumi doar să clatine din 
cap. Orice funcţiona; orice scutura praful de pe 
aceste războinice Cioc-negru. 

— Şi Umbrele mele? o întrebă Manon pe 
Asterin. Cum se descurcă? 

Edda şi Briar, două verişoare care erau la fel de 

fragedă pruncie să se strecoare în orice pată de 
întuneric şi să se facă una cu aceasta, ascultând - 
şi acum ele nu se zăreau nicăieri. Exact cum 
ordonase Manon. 

— Ìn seara asta îţi vor prezenta un raport, 
spuse Asterin. 

Verişoare îndepărtate ale lui Manon, Umbrele 
aveau acelaşi păr de culoare lunii. Sau avuseseră, 
până ce descoperiseră cu optzeci de ani în urmă că 
părul argintiu era la fel de bun noaptea ca un far, şi 
îl vopsiseră negru intens. Vorbeau rar, nu râdeau 
niciodată şi uneori nici chiar Asterin nu le putea 
depista când se năpusteau asupra ei. Era unica lor 
formă de amuzament: să se furişeze în spatele 
vrăjitoarelor, cu toate că nu îndrăzniseră niciodată 
să i-o facă şi lui Manon. Nu era de mirare că ele 
aleseseră doi balauri de culoarea onixului. 

Manon le zări pe cele două Aghiotante ale ei. 

— Vreau ca amândouă să veniţi la mine în 
cameră pentru a le asculta raportul. 

— Le voi desemna pe Lin şi pe Vesta să stea de 
pază, spuse Asterin. 

Ele erau santinelele de rezervă ale lui Manon - 
Vesta pentru zâmbetele ei dezarmante, iar Lin 
pentru că, dacă cineva o striga pe numele întreg, 
Linnea - numele pe care i-l dăduse miloasa ei 
mamă înainte ca bunica lui Lin să-i smulgă inima - 
acea persoană sfârşea, în cel mai bun caz, fără 
dinţi. Fără faţă, în cel mai rău caz. 

Manon era pe cale să se întoarcă, când le 
surprinse pe cele două Aghiotante privind-o. Ştia 
care era întrebarea pe care ele nu îndrăzneau să i- 

— Într-o săptămână, voi fi în aer cu Abraxos şi 
apoi vom zbura ca unul. 
Era o minciună, dar ele o crezură oricum. 


Capitolul 28 


Zilele treceau şi nu erau toate îngrozitoare. Din 
senin, Rowan se hotărî s-o ia pe Celaena cu el la 
comunitatea de vindecători aflată la douăzeci şi 
cinci de kilometri depărtare, unde cei mai buni 
tămăduitori din lume studiau, îi iniţiau şi pe alţii şi 
munceau. Vindecătorii din acea comunitate situată 
la graniţa dintre Fae şi lumea muritorilor erau 
accesibili tuturor celor care reuşeau să ajungă la 
ei. Era unul dintre puţinele lucruri bune pe care le 
făcuse Maeve. 

In copilărie, Celaena o implorase pe mama ei 
să o ducă acolo. Insă, de fiecare dată, răspunsul 
fusese nu, însoţit de o promisiune vagă că într-o 
bună zi aveau să întreprindă o călătorie la Torre 
Cesme, de pe continentul sudic, unde mulţi dintre 
învăţători fuseseră instruiți de către Fae. Mama ei 
făcuse tot ceea ce-i stătuse în puteri pentru a o 
ţine departe de ghearele lui Maeve. Sesiza ironia 
acestei situaţii. 

Aşa că Rowan o luă cu el. Ea şi-ar fi putut 
petrece toată ziua - toată luna - cutreierând pe 
acolo sub privirea inteligentă a Vindecătorului Şef, 
însă timpul petrecut de ea acolo fu înjumătăţit din 
pricina distanţei şi a inabilităţii ei de a se 
transforma, iar Rowan voia să fie acasă înainte de 
căderea nopţii. La drept vorbind, în timp ce se 

dacă nu cumva Rowan o adusese acolo doar 
pentru a o face să se simtă prost pentru viaţa pe 
care o ducea. Această nedumerire o făcu să fie 
tăcută pe lungul drum de la întoarcere. 

lar el nu-i îngădui niciun moment de odihnă: 
trebuiau ca în zorii zilei următoare să pornească 
într-o călătorie care să se prelungească şi peste 
noapte, însă refuză să-i spună unde. Extraordinar. 

Pregătind deja pâinea pentru acea zi, Emrys se 
mulţumi doar să o privească uşor amuzat pe 
Celaena, care intră grăbită, îşi îndesă mâncare în 
gură, înghiţi lacom un ceai şi apoi plecă la fel de 
grăbită. 

Rowan o aştepta în faţa camerei ei, ţinând în 
mână un pacheţel. l-I deschise. 

— Veşminte, îi zise el, iar ea îndesă într-o 
desagă cămaşa şi lenjeria pe care le pregătise. 

El o împinse cu umărul - fiind de presupus că 
era bine dispus, de vreme ce ea se aştepta ca el să 
o facă pe catârul pe drumul lor spre oriunde s-ar fi 
dus. El nu spuse nimic până ce nu ajunseră în zona 
în care copacii erau învăluiţi în ceaţă, îndreptându- 
se, din nou, către vest. Când zidurile fortăreței 
dispărură în urma lor, iar pietrele magice de 
apărare li se frecară de piele în timp ce ieşiră pe 
poartă, el se opri în cele din urmă, dându-şi gluga 
groasă a jachetei pe spate. Şi ea făcu la fel, aerul 
rece ciupindu-i obrajii calzi. 

— Transformă-te şi să mergem, îi ceru el. 

A doua frază din acea dimineaţă. 

— Şi eu, care credeam că vom deveni 
prieteni... 


El ridică întrebător din sprâncene şi o invită 

printr-un gest cu mâna să se transforme. 

— Sunt treizeci de kilometri, îi spuse ca o 
încurajare şi rânji. Alergăm. Tot drumul. 

Celaenei începură să-i tremure genunchii 
numai gândindu-se la asta. Sigur că el făcuse din 
asta un fel de lecţie de tortură. Desigur. 

— Încotro mergem? 

El îşi încleştă maxilarul, tatuajul întinzându-i- 
se. 

— A mai apărut un cadavru - un semi-Fae de la 
o fortăreață învecinată. Aruncat în aceeaşi zonă, 
după acelaşi tipic. Vreau să mergem în târgul din 
apropiere pentru a le pune întrebări locuitorilor, 
dar... 

Făcu o grimasă, apoi scutură din cap drept 
răspuns la o discuţie tăcută pe care o avea cu el 
însuşi. 

— Am nevoie însă de ajutorul tău. Va fi mai 
uşor pentru muritori să îţi vorbească ţie. 

— Asta e un compliment? 

El îşi dădu ochii peste cap. 

Poate că ieşirea din ziua precedentă la sediul 
vindecătorilor nu fusese din duşmănie. Poate că 
el... încercase să facă un lucru drăguţ pentru ea. 

— Transformă-te sau ne va lua de două ori mai 
mult timp. 

— Nu pot. Ştii că nu merge aşa. 

— Nu vrei să vezi cât de repede poţi alerga? 

— Oricum, în Adarlan nu-mi pot folosi cealaltă 
formă, aşa că ce rost are? 

Acesta era începutul unei chestiuni 
controversate pe care nu-şi îngăduise încă să o 

— Rostul este că acum te afli aici şi încă nu ți- 
ai testat limitele aşa cum se cuvine. 

Era adevărat. Ea nu prea văzuse încă de ce era 
în stare. 

— Rostul este că s-a găsit încă o rămăşiţă a 
unui trup, iar eu consider că este de neacceptat. 

Un alt cadavru - de pe urma acelei creaturi. O 
moarte  oribilă, vrednică de plâns. Æra de 
neacceptat. 

El o trase cu putere de cosiţă. 

— Asta dacă nu eşti încă înspăimântată. 

Ei i se dilatară nările. 

— Singurul lucru care mă înspăimântă este cât 
de mult îmi doresc să te sugrum. 

Mai mult decât atât, ea voia să găsească 
creatura şi să o distrugă, pentru cei pe care îi 
omorâse şi pentru ceea ce o făcuse pe ea să 
îndure. Ea ar fi omorât-o, lent. Un soi de apăsare 
nefericită şi căldura începură să se acumuleze sub 
pielea sa. 

Rowan murmură: 

— Canalizează-ţi furia. 

Oare acesta să fi fost motivul pentru care îi 
spusese despre cadavru? Ticălosul - ticălos pentru 
că o manipulase, pentru că o obligase să facă tură 
dublă la bucătărie. Însă pe chipul lui nu se citi 
nimic atunci când îi zise: 

— Dă-i voie să fie o armă, Aelin. Dacă nu-ți poţi 
găsi liniştea, atunci măcar canalizează-ţi furia care 
te ghidează în transformarea ta. Accept-o şi 
controleaz-o - nu-ţi este duşman. 

Arobynn făcuse tot ceea ce putuse pentru a o 


face să-şi urască moştenirea, să se teamă de 

aceasta. Ce-i făcuse el ei, ce-şi îngăduise ea însăşi 
să devină... 

— Asta nu se va sfârşi cu bine, rosti ea în 
şoaptă. 

El nu o lăsă deloc mai moale. 

— Gândeşte-te ce vrei, Aelin, şi prinde acel 
lucru. Nu-l cere, nu ţi-l dori. /a-// 

— Sunt convinsă că un instructor de magie de 
nivel mediu nu ar recomanda asta celor mai mulţi 
dintre oameni. 

— Tu nu faci parte dintre cei mai mulţi oameni 
şi cred că îţi place asta. Dacă un set de trăiri mai 
întunecate e ceea ce te va ajuta să te transformi la 
comandă, atunci asta vom folosi. S-ar putea să 
vină o zi când vei descoperi că furia nu 
funcţionează, sau că e un sprijin, însă 
deocamdată... 

O privire contemplativă. 

— De fiecare dată când te-ai transformat, furia 
în diferite grade a constituit numitorul comun. Aşa 
că asumă-ţi asta. 

Avea dreptate - iar ea nu voia să se mai 
gândească la asta sau să se lase atât de uşor 
înfuriată, nu atunci când fusese foarte furioasă 
pentru atâta vreme. Deocamdată... 

Celaena inspiră adânc o dată. Apoi încă o dată. 
Se lăsă în voia furiei, un cuţit care tăia dincolo de 
şovăiala, de îndoiala şi de pustietatea obişnuite. 

Atinse acel zid interior familiar - ba nu, un văl, 
licărind cu o lumină blândă. In tot acest timp, ea 
credea că ajungea jos în căutarea puterii, însă 
aceasta era mai mult o călătorie în. Nu o dorinţă, ci 


o comandă. Ea avea să se schimbe - fiindcă exista 

o creatură care cutreiera prin acele ţinuturi şi care 
merita să-şi primească răsplata. Cu un mârâit 
tăcut, ea se lovi pe sine prin acel văl, şi pe măsură 
ce se transforma, durerea o izbea în fiecare 
centimetru şi în fiecare por. 

Un zâmbet provocator şi Rowan se mișcă, atât 
de iute, încât ei îi fu greu să-l urmărească atunci 
când el apăru în cealaltă parte a ei şi o trase iar de 
coadă. Când ea se răsuci, el deja dispăruse şi... 
Când el o ciupi în lateral, ea scânci. 

— Incetează... 

Acum, el stătea în faţa ei, cu o invitaţie 
sălbatică în ochi. Ea studiase felul în care el se 
mişca, trucurile şi tehnicile, felul în care 
presupunea el că va reacţiona. Aşa că atunci când 
Celaena îşi încrucişă braţele, prefăcându-se că-i 
sare ţandăra, după cum presupunea el, ea aşteptă. 
Aşteptă şi apoi... 

El apăru pe neaşteptate în stânga pentru a o 
ciupi sau a o împunge sau a o lovi, iar ea se roti, 
lovindu-l peste braţ cu cotul, şi îi trase o scatoalcă 
peste cap cu mâna cealaltă. El încremeni şi clipi de 
câteva ori. Ea îi zâmbi cu superioritate. 

Rowan îşi dezveli dinţii într-un rânjet fatal, care 
te îngheţa. 

— O, acum ai face bine s-o iei la sănătoasa! 

Când el se năpusti, ea ţâşni printre copaci. 


* 


În primele câteva minute, ea bănui că Rowan o 
lăsase pe ea în faţă căci, deşi ea se mişca mai 
repede, reuşea cu greu să-şi potrivească suficient 

trupul schimbat pentru a sări peste pietre şi copaci 
căzuţi. El spusese că se îndreptau spre sud-vest, şi 
într-acolo mergea şi ea, ferindu-se printre 
trunchiuri, furia domolindu-şi clocotul, 
transformându-se în cu totul altceva. 

Rowan era o dâră argintie şi albă alături şi în 
spatele ei şi, de fiecare dată când el ajungea prea 
aproape, ea o lua în partea cealaltă, ascultându-şi 
simţurile care îi spuneau unde se găseau copacii, 
fără să-i vadă - mirosul de stejar, de muşchi şi de 
lucruri vii, răcoarea ceţii trecând printre ei 
asemenea unei cărări pe care ea o urma. 

Ajunseră pe un platou, terenul fiind uşor sub 
ghetele ei. Mai iute - ea voia să vadă dacă putea 
să meargă mai iute, dacă putea să întreacă şi 
vântul. 

Rowan apăru în stânga ei, iar ea îşi încordă 
braţele, picioarele, savurând aerul proaspăt din 
plămâni - lin şi calm, gata să vadă ce avea să facă 
mai departe. Mai mult - acel trup voia mai mult. 

Ea voia mai mult. 

Atunci merse mai iute decât o făcuse vreodată 
în viaţa ei, copacii - o imagine neclară, trupul ei 
nemuritor cântând în timp ce ea lăsa cadenţa să se 
instaleze. Puternicii ei plămâni se umplură cu aerul 
ceţos şi cu mirosul şi gustul lumii, lăsându-se 
condusă doar de instinct şi de reflexe, care îi 
spuneau că putea să meargă şi mai repede de 
atât, picioarele înghițind pământul pas cu pas. 

Zeilor! O, zeilor! 

Ar fi putut să zboare, ar fi putut să plutească 
graţie creşterii bruşte a extazului din sângele ei, 


libertatea pură fiind garantată de minunea creaţiei 

care era trupul ei. 

Rowan se ivi brusc lângă ea din dreapta, însă 
ea se feri de un copac cu atâta uşurinţă, încât 
scoase un strigăt de bucurie, apoi se aruncă între 
două ramuri care atârnau, nimic mai mult decât 
nişte obstacole pe care le sări cu o îndemânare de 
felină. 

El apăru din nou lângă ea, acompaniindu-şi 
săritura cu un clănţănit al dinţilor, dar ea se roti şi 
sări peste o stâncă, lăsând mişcările pe care şi le 
perfecţionase în calitate de asasin să se amestece 
cu instinctele trupului de Fae. 

Ar fi putut să moară din plăcerea pentru acea 
viteză, pentru acea siguranţă din oasele ei. Cum 
de-i fusese teamă de acest trup atât de mult timp? 
Până şi sufletul şi-l simţea mai uşor, de parcă 
fusese ferecat şi îngropat şi abia acum începea să 
se scuture pentru a se elibera. Nu era bucurie, ci o 
frântură din ceea ce ea fusese înainte de perioada 
de jale care o spulberase cu totul. 

Rowan alerga alături de ea, însă nu făcea nicio 
mişcare pentru a o prinde. Nu, Rowan se... juca. 

El îi aruncă o privire, respirând greoi, dar egal. 
Şi se prea poate să fi fost de vină soarele care se 
strecura printre coroanele copacilor, dar ea ar fi 
putut să jure că îi văzuse ochii luminându-i-se de 
aceeaşi satisfacţie sălbatică. Ar fi putut să jure că 
el zâmbea. 


Erau cei mai rapizi treizeci de kilometri 


parcurşi în viaţa ei. E drept că, ultimii opt fuseseră 

parcurşi mai încet şi, cam pe când Rowan hotărâse 
ca ei să se oprească, amândoi gâfâiau. Numai 
atunci, în timp ce se zgâiau unul la altul printre 
copaci, îşi dădu ea seama că harul magic nu 
izbucnise nici măcar o dată în flăcări - nu încercase 
nici măcar o dată să pună stăpânire sau să 
izbucnească. Simţea cum aştepta înlăuntrul ei, 
cald, dar calm. Dormitând. 

işi şterse fruntea, faţa şi gâtul de transpiraţie. 
Cu toate că gâfâia, încă ar mai fi putut alerga mult 
şi bine. Zeilor, dacă ar fi fost atât de iute în 
noaptea în care Nehemia... 

N-ar fi fost nicio diferență. Nehemia 
orchestrase toţi paşii în propria-i distrugere şi ar fi 
găsit o altă modalitate de a o duce la capăt. lar ea 
o făcuse numai pentru că Celaena refuzase să o 
ajute - refuzase să acţioneze. N-ar fi schimbat 
nimic dacă ar fi avut acest minunat trup de Fae. 

Clipi, dându-şi seama că se zgâia la Rowan şi 
că indiferent ce satisfacţie zărise ea pe chipul lui, 
aceasta se transformase în gheaţă. Îi aruncă ceva - 
cămaşa pe care o cărase cu el. 

— Schimbă-te. 

El se întoarse şi se dezbrăcă de cămaşă. 
Spatele lui era la fel de ars de soare şi de plin de 
cicatrice ca tot restul trupului, însă vederea acelor 
urme n-o făcu să vrea să-i arate cât de distrus 
arăta spatele ei, aşa că se ascunse printre copaci 
până ce fu sigură că el n-o putea vedea şi îşi 
schimbă cămaşa. Când se întoarse la locul în care 
deşertase raniţa, el îi aruncă o ploscă plină cu apă, 
pe care ea o înghiţi lacom. Avea gust de... Simţea 


gustul fiecărui strat de minerale din apă şi 

mucegaiul recipientului. 

Cam pe când intrau în orăşelul cu acoperişuri 
roşii, Celaena îşi recăpătase suflul. 

Aflară repede că era aproape imposibil să facă 
pe cineva să vorbească, mai ales în faţa a doi 
vizitatori Fae. Celaena se gândi dacă să revină la 
forma ei umană, dar cu accentul şi cu dispoziţia ei 
mereu schimbătoare în mai rău, era destul de 
sigură că o femeie din Adarlan n-ar fi fost mai bine 
primită decât o Fae. Obloanele de la ferestre erau 
trase când treceau ei, probabil din pricina lui 
Rowan, care arăta ca moartea întruchipată. Însă 
era surprinzător de calm cu târgoveţii de care se 
apropiau. Nu-şi ridică vocea, nu mârâi, nu 
ameninţă. Nu zâmbea, dar, pentru Rowan, era 
categoric vesel. 

Totuşi, cu asta nu ajungeau nicăieri. Nu, nu 
auziseră de niciun semi-Fae care să fi dispărut şi 
nici de alte cadavre. Nu, nici vitele nu dispăreau, 
cu toate că exista un hoţ de păsări la câteva 
orăşele depărtare. Nu, erau în perfectă siguranţă şi 
protejaţi în Wendlyn şi nici nu îi bucura faptul că 
Fae şi semi-Fae îşi vârau nasul în treburile lor. 

Celaena renunţase la a flirta cu un băiat de la 
grajdurile hanului, cu faţa ciupită de vărsat de 
vânt, care tocmai se uitase prosteşte la urechile şi 
la caninii ei, de parcă ea ar fi putut să-l mănânce 
de viu într-o clipă. 

Porni pe strada principală plăcută, flămânadă, 
obosită şi enervată că, într-adevăr, aveau nevoie 
de saltelele de dormit, fiindcă hangiul îi informase 
că n-avea locuri libere. Rowan venea în urma ei, 


norii de furtună din ochii lui spunând destule 

despre modul cum se derulase conversaţia sa cu 
fata de la bar. 

— AŞ fi putut crede că e vorba despre o 
creatură pe jumătate sălbatică, dacă cel puţin unii 
dintre ei ar fi ştiut că aceşti oameni au dispărut, 
gândi ea cu voce tare. Însă de ce ai alege numai 
oameni care n-ar fi daţi dispăruţi sau nu ar conta 
dacă lipsesc? Trebuie să fie destul de conştient 
pentru a şti pe cine să ochească. Semi-Fae trebuie 
să fie un mesaj - însă care? Să stea la distanţă? 
Atunci, de ce să lase cadavrele? 

Trăgându-se de capătul cosiţei, ea se opri în 
faţa vitrinei unui croitor. Rochii simple, bine croite, 
erau etalate, nu la fel de elegante şi complicate ca 
modelele din Rifthold. 

Ea observă ochii larg deschişi ai palidei 
vânzătoare cu o secundă înainte ca femeia să 
tragă perdelele. Prea bine, în cazul ăsta. 

Rowan pufni, iar Celaena se întoarse spre el. 

— Tu eşti obişnuit cu asta, cred. 

— O mulţime de Fae care se aventurează în 
ţinuturile muritorilor şi-au câştigat reputaţia de... a 
lua ceea ce vor. Treaba asta a rămas scăpată de 
sub control mult prea mulţi ani, dar, cu toate că 
legile noastre sunt mai stricte acum, frica rămâne. 

O critică la adresa lui Maeve? 

— Cine aplică legile? 

Un zâmbet întunecat. 

— Eu. Când nu sunt plecat în campanii, mătuşa 
mea mă pune să-i vânez pe tâlhari. 

— Şi să-i omori? 

Zâmbetul persistă. 

— Dacă situaţia o cere. Sau pur şi simplu îi salt 

şi-i duc înapoi în Doranelle şi o las pe Maeve să 
hotărască ce să facă cu ei. 

— Cred că aş prefera moartea în mâinile tale 
decât în cele ale lui Maeve. 

— Asta s-ar putea să fie cel mai înţelept lucru 
pe care mi l-ai spus vreodată. 

— Semi-Fae mi-au zis că ai prieteni alţi cinci 
războinici. Şi ei vânează cu tine? Cât de des îi vezi? 

— li văd ori de câte ori situaţia o cere. Maeve Îi 
pune să o slujească după cum i se pare ei potrivit, 
aşa cum procedează şi cu mine. 

Toate cuvintele erau scurtate. 

— E o onoare să fii un războinic care slujeşte în 
cercul ei de încredere. 

Celaena n-ar fi sugerat altceva, dar se întreba 
de ce el simţea nevoia să adauge asta. 

In jurul lor, pe stradă, era pustiu; până şi 
cărucioarele cu mâncare fuseseră abandonate. Ea 
inspiră adânc, adulmecând şi... era ciocolată? 

— Ai luat bani cu tine? 

O ridicare şovăitoare din sprânceană. 

— Da. Totuşi, ei nu-ţi vor accepta mita. 

— Bine. În cazul ăsta, rămâne mai mult pentru 
mine. 

Arătă spre plăcuţa drăguță care se legăna în 
vânt. Cofetărie. 

— Dacă nu-i putem câştiga cu farmecul nostru, 
am putea la fel de bine să-i câştigăm cu banii 
noştri. 

— Tu chiar nu ai auzit ceea ce tocmai... 

Insă ea ajunsese deja la prăvălie, care mirosea 
divin şi era plină cu bomboane de ciocolată şi 


drajeuri şi, o, zeilor, trufe cu alune. Deşi 

cofetăreasă se albi când cei doi intrară în prăvălie, 
Celaena îi oferi femeii cel mai frumos zâmbet al ei. 

Numai peste cadavrul ei i-ar fi lăsat pe oamenii 
aceia să scape nepedepsiţi pentru că i-au închis 
perdelele în nas - sau să-i lase să creadă că ea era 
acolo pentru a-i jefui. Nehemia nu le permisese 
niciodată făloşilor idioţi bigoţi din Rifthold să-i 
închidă în nas vreo prăvălie, ospătărie sau 
gospodărie. 

lar ea avea senzaţia că prietena ei ar fi fost, 
probabil, mândră de felul în care mergea din 
prăvălie în prăvălie în acea după-amiază, cu 
fruntea sus şi fermecându-i la culme pe acei 
târgoveţi. 


Odată ce se răspândi vorba că doi străini Fae 
îşi cheltuiau arginţii pe bomboane din ciocolată, 
apoi pe câteva cărţi, apoi pe nişte pâine proaspătă 
şi carne, străzile se umplură iar. Vânzătorii care 
cărau de toate, de la mere şi condimente până la 
ceasuri de buzunar, fură brusc nerăbdători să 
sporovăiască, atâta timp cât vindeau ceva. Când 
Celaena îşi făcu apariţia în localul ghildei 
mesagerilor pentru a trimite o scrisoare, reuşi să-i 
întrebe pe câţiva novici dacă fuseseră angajaţi de 
cineva important. Nu fuseseră, dar totuşi ea le 
dădu un bacşiş frumuşel. 

Rowan căra ascultător toate pachetele şi cutiile 
pe care Celaena le cumpărase, în afară de 
bomboanele de ciocolată, pe care ea le mâncă una 
după alta în timp ce mergeau. Când îi oferi şi lui 

una, el pretinse că nu mânca dulciuri. Niciodată. 
Nu era o surpriză. 

Târgoveţii sfârşiră prin a nu şti nimic, ceea ce 
ea bănui că era bine, deoarece însemna că ei nu 
minţiseră, însă negustorul de crabi spuse că el 
găsise recent nişte cuțite aruncate - mici, tăioase 
ca briciul - în plasele sale. Le aruncase înapoi în 
mare ca ofrande pentru Zeul Mării. Creatura îi 
secătuise pe acei oameni, nu îi tăiase, aşa că era 
mai probabil ca soldaţii din Wendlyn să-şi fi pierdut 
vreun cufăr de cuțite în timpul vreunei furtuni. 

La apusul soarelui, hangiul se apropie de ei şi 
le spuse de un apartament eliberat brusc. Cel mai 
bun apartament din oraş, pretinse el, însă Celaena 
începu să se întrebe dacă nu atrăgeau asupra lor 
vreo atenţie greşită, iar ea nu era neapărat într-o 
dispoziţie în care să-l vadă pe Rowan scoţându-i 
maţele unui aşa-zis hoţ. Aşa că îl refuză politicos şi 
porniră pe stradă, lumina devenind groasă şi aurie 
atunci când ei intrară în pădure încă o dată. 

Nu fusese o zi rea, îşi dădu ea seama, în timp 
ce aluneca în somn sub coronamentul copacilor. 
Nu fusese rea deloc. 


Mama ei îi spusese Inimă-de-Foc. 

Insă pentru Curtea ei, pentru popor, ea avea să 
fie, într-o bună zi, regină. Pentru ei, ea era 
moştenitoarea a două neamuri puternice şi a unei 
puteri fantastice, care avea să-i țină în siguranță şi 
să le ducă regatul pe culmi şi mai înalte. O putere 


care era un har - sau o armă. 

Acest lucru constituise o controversă aproape 
constantă în primii ei opt ani de viaţă. Pe măsură 
ce se maturiza şi devenea evident că, în timp ce 
moştenise cea mai mare parte din înfăţişarea 
mamei ei, primise şi temperamentul nestatornic şi 
sălbăticia tatălui ei, întrebările precaute puse de 
conducătorii regatelor îndepărtate deveniseră mai 
frecvente. 

ȘI, într-o astfel de zi, ea ştiu că toată lumea 
avea să afle despre eveniment, fie ce-o fi. 

Ar fi trebuit să doarmă, îmbrăcată în cămaşa ei 
de noapte din mătase, preferata ei, iar părinții 
numai ce o înveliseră cu doar câteva minute 
înainte. Cu toate că ei îi spuseseră că nu era aşa, 
ea ştia că erau epuizați şi frustrati. văzuse cum se 
purta Curtea şi cum unchiul ei pusese, blând, o 
mână pe umărul tatălui ei şi îi spusese s-o ducă la 
culcare. 

Însă nu putea să doarmă, nu şi atunci când uşa 
era întredeschisă, iar ea îşi auzea părinții din 
dormitorul lor, aflat în apartamentul pe care il 
împărțeau la etajele superioare ale castelului. Ei 
credeau că vorbesc incet, dar ea asculta în 
întuneric cu urechile unui nemuritor. 

— Evalin, nu ştiu ce te aştepţi să fac eu, spuse 
tatăl ei. 

Aproape că îl auzea făcând paşi încolo şi 
încoace în fața patului imens în care se născuse 
ea. 

— Ce s-a făcut, rămâne făcut. 

— Spune-le că a fost o exagerare, spune-le că 
bibliotecarii au făcut din țânțar armăsar, sâsâi 
mama ei. Stârneşte un zvon potrivit căruia 

altcineva a făcut-o, încercând să dea vina pe ea... 

— Toate acestea din pricina lui Maeve? 

— Din pricină că va fi vânată, Rhoe. Toată 
viața ei, Maeve şi alții o vor vâna pentru această 
putere... 

— lar tu crezi că dacă îi laşi pe ticăloşii ăia mici 
să o izgonească din bibliotecă acest lucru nu se 
întâmplă? Spune-mi: de ce îi place fiicei noastre să 
citească atât de mult? 

— Nu are nicio legătură cu asta. 

— Spune-mi! 

Când mama ei nu răspunse, tatăl ei gemu. 

— Are opt ani - şi mi-a spus că cei mai dragi 
prieteni ai ei sunt personajele din cărți. 

— II are pe Aedion. 

— Il are pe Aedion fiindcă este singurul copil 
din castel care nu este îngrozit de ea - care nu a 
fost ținut la distanță după ce am fost neglijenți cu 
antrenamentul ei. Are nevoie de antrenament, Ev - 
de antrenament şi de prieteni. Dacă nu are nici 
una, nici alta, atunci se va transforma în ceea ce le 
provoacă lor teamă. 

Tăcere, şi apoi... un pufnet lângă patul ei. 

— Nu sunt un copil, sâsâi Aedion din scaunul în 
care şedea, cu brațele încrucişate. 

Se strecurase înăuntru după ce părinţii ei 
plecaseră - pentru a vorbi încet cu ea, aşa cum o 
făceau adesea atunci când ea era supărată. 

— Și nu înțeleg de ce e un lucru rău dacă sunt 
singurul tău prieten. 

— Taci, sâsâi ea drept răspuns. 

Cu toate că Aedion nu se putea transforma, 


sângele lui mixt îi permitea să audă cu o 

amplitudine şi o acuratețe nenaturale, chiar mai 
bine decât ea. Şi, deşi avea doar cinci ani, el era 
singurul ei prieten. Ea îşi iubea curtea, da - îi iubea 
pe adulții care o răsfățau şi o alintau, însă cei 
câțiva copii care locuiau la castel se țineau la 
distanță, în pofida îndemnurilor părinților lor. 
Asemenea câinilor, se gândise ea câteodată. 
Ceilalţi îi simțeau natura deosebită. 

— Are nevoie de prieteni de vârsta ei, continuă 
tatăl ei. Poate că ar trebui să o trimitem la şcoală. 
Cal şi Marion au discutat să o trimită pe Elide anul 
viitor... 

— Fără şcoli. Şi, cu siguranță, nu la acea aşa- 
zisă şcoală de magie, când este atât de aproape de 
graniță şi nu ştim ce plănuieşte Adarlanul. 

Aedion expiră, cu picioarele sprijinite de saltea. 
Chipul lui ars de soare era înclinat către uşa 
întredeschisă, cu părul lui auriu strălucind uşor, iar 
între sprâncene avea un rid. Niciunuia nu-i pica 
bine să fie despărțiți, şi ultima dată când unul 
dintre băieţii de la castel îl tachinase pentru asta, 
Aedion petrecuse o lună curățând balegă de cal cu 
lopata pentru că îl bătuse măr pe băiat. 

Tatăl ei oftă. 

— Ev, nu mă omori pentru asta, dar... tu nu 
uşurezi lucrurile. Nici pentru noi, nici pentru ea. 

Mama ei tăcea, iar ea auzi un foșnet de 
veșminte, şi înainte ca părinţii ei să înceapă să 
vorbească mult prea încet chiar şi pentru urechile 
ei de Fae, mai auzi un murmur de: 

— Știu, ştiu. 

Aedion mârâi din nou, ochii săi - ochii lor de 
aceeaşi culoare - strălucind în întuneric. 

— Nu pricep pentru ce e toată agitația asta. Şi 
ce dacă ai dat foc la câteva cărţi? Bibliotecarii ăia o 
meritau. Când vom fi mai mari, poate că o vom 
arde împreună din temelii. 

Ea ştia că el vorbea serios. Ar fi făcut scrum 
biblioteca, oraşul sau lumea întreagă dacă ea l-ar fi 
rugat. Aşa era legătura lor, marcată cu sânge şi 
miros şi încă ceva ce ea nu putea numi. O legătură 
la fel de strânsă ca aceea stabilită între ea şi 
părinții ei. Chiar mai strânsă, în multe feluri. 

Ea nu-i răspunse, nu fiindcă nu ar fi avut niciun 
răspuns, ci fiindcă uşa scârțăi, şi înainte ca Aedion 
să se ascundă, dormitorul ei fu inundat de lumina 
ce venea din vestibul. 

Mama ei îşi încrucişă brațele la piept. Ín 
schimb, tatăl ei scoase un hohot de râs, cu părul 
său şaten luminat de torta din vestibul, cu chipul în 
umbră. 

— Tipic, spuse el, făcând un pas într-o parte 
pentru a-i face loc lui Aedion să iasă. Tu nu trebuie 
să te trezeşti in zori pentru a te antrena cu Quinn? 
Azi-dimineaţă ai întârziat cinci minute. Două zile la 
rând de întârziere iţi vor aduce o săptămână de 
corvoadă la grajduri. Din nou. 

Intr-o clipită, Aedion fu în picioare şi dispăru. 
Rămasă singură cu părinții ei, şi-ar fi dorit să se 
poată preface că doarme, însă ea zise: 

— Nu vreau să mă duc la şcoală. 

Tatăl ei veni lângă pat, din cap până în picioare 
războinicul la care Aedion visa, vrând să fie 
asemenea lui. Un prinț-războinic, aşa auzea 
poporul spunându-i - care într-o bună zi avea să fie 
un rege puternic. Uneori, ea socotea că tatăl ei nu 

avea niciun interes să fie rege, mai ales în zilele în 
care o lua pe munții Staghorn şi o lăsa să se 
plimbe prin Oakwald în căutarea Lordului Pădurii. 
Nu părea nicicând mai fericit ca atunci şi 
întotdeauna părea puţin trist să se întoarcă în 
Orynth. 

— Nu te duci la şcoală, îi spuse el, privind 
peste umerii lui lati la mama ei, care rămăsese în 
pragul uşii, cu fata încă ascunsă de întuneric. Dar 
tu înţelegi de ce bibliotecarii au acționat aşa cum 
au făcut-o azi? 

Sigur că înțelegea. Se simţise cumplit pentru 
că dăduse foc acelor cărți. Fusese un accident şi 
ştia că tatăl ei o credea. Dădu afirmativ din cap şi 
spuse: 

— Îmi pare rău. 

— Nu are de ce să-ți pară rău, zise tatăl ei, cu 
un mormăit în glas. 

— Mi-aş dori să fiu ca toți ceilalți, spuse ea. 

Mama ei rămase tăcută şi nemişcată, dar tatăl 
ei o prinse de mână. 

— Știu, scumpo. Dar chiar şi dacă nu ai fi fost 
înzestrată, tot fiica noastră ai fi rămas - ai fi tot o 
Galathynius, şi, într-o bună zi, vei fi regina lor. 

— Nu vreau să fiu regină. 

Tatăl ei oftă. Asta era o discuție pe care o mai 
purtaseră şi altă dată. EI o mângâie pe păr. 

— Stiu, spuse el iar. Culcă-te acum - vom vorbi 
despre asta mâine-dimineaţă. 

Și totuşi, n-aveau să o facă. Ea ştia că n-aveau 
să o facă, deoarece ştia că nu avea cum să scape 
de soarta ei, chiar dacă uneori se ruga zeilor să 


poată. Cu toate acestea, se întinse iar în pat, 

lăsându-l să o sărute pe cap şi să-i murmure 
noapte bună. 

Mama ei continuă să nu spună nimic, însă când 
tatăl ei ieşi, Evalin rămase acolo, privind-o mult 
timp. Exact când aţțipea, ar fi putut să jure că pe 
chipul palid al mamei străluceau lacrimi. 

Celaena se trezi brusc, de-abia putând să se 
mişte. Probabil din pricina mirosului - mirosul 
acelui afurisit de cadavru de ieri, care îi declanşase 
visul. Era o agonie să vadă chipurile părinţilor, să-l 
vadă pe Aedion. Clipi, concentrându-se asupra 
respirației, până ce nu mai era în acea frumoasă 
încăpere, ca o cutie de bijuterii, până ce mirosul de 
pin şi de zăpadă adus de vântul din nord se 
evaporă şi putu să vadă ceața dimineții 
strecurându-se prin frunzişul copacilor. Ridică o 
mână pentru a-şi examina cicatricea lungă din 
palmă. 

— Vrei micul dejun? o întrebă Rowan, ghemuit 
deasupra unor buşteni neaprinşi - primul foc pe 
care îl văzuse făcut de el. 

Ea dădu afirmativ din cap, apoi se frecă la ochi 
cu podul palmelor. 

— Atunci, aprinde focul, îi ceru el. 

— Cred că glumeşti. 

El nu catadicsi să-i răspundă. Mârâind, ea se 
roti pe saltea până ce ajunse cu picioarele 
încrucişate, cu faţa spre buşteni. Ridică o mână 
spre lemne. 


— Nu e nevoie să ţinteşti. Mintea ta poate 

direcţiona flăcările foarte bine. 

— Poate că îmi place să mă dau în spectacol. 

El îi aruncă o privire pe care ea o interpretă 
drept Aprinde focul. Acum. 

Se frecă iar la ochi şi se concentră asupra 
buştenilor. 

— Uşor, zise Rowan, iar când lemnul începu să 
fumege, ea se întrebă dacă în vocea lui era 
aprobare. Un cuţit, nu uita. Tu îl controlezi. 

Un cuţit, care trăia o bucăţică de magie. Ea 
putea stăpâni asta. Să aprindă un singur foc. 

În numele zeilor, se simţea din nou greoaie. 
Acel vis stupid - amintirea, orice o fi fost. Ziua se 
anunţa una grea. 

înlăuntrul ei se căscă o groapă, harul magic 
izbucnind înainte ca ea să poată striga un 
avertisment. 

Dădu foc întregii zone înconjurătoare. 

Când fumul şi flăcările se  împrăştiară 
mulţumită vântului lui Rowan, el se mulţumi doar 
să ofteze. 

— Cel puţin nu te-ai panicat şi nu te-ai 
transformat înapoi în forma ta umană. 

Ea se gândi că era un compliment. Simţise 
magia ca pe o uşurare - un pumn dat. Presiunea 
de sub pielea ei se diminuase. 

Astfel că Celaena doar dădu din cap, însă se 
părea că transformarea avea să fie cea mai mică 
dintre problemele ei. 

Fusese doar un sărut, îşi spunea Sorscha în 

sinea ei, în fiecare zi după întâmplare. Un sărut 
rapid, fără respiraţie, care făcuse lumea să se 
învârtă. Fierul din melasă funcţionase, cu toate că 
îl necăjise pe Dorian suficient cât să înceapă să se 
joace cu dozajul... şi să caute căi de a-l masca. 
Dacă era prins ingerând pulberi la orice oră din zi, 
avea să dea naştere la întrebări. 

Aşa că deveni un tonic contraceptiv zilnic. 
Nimeni n-avea să arate nici cel mai mic semn de 
surpriză faţă de asta - nu cu reputaţia sa. Când 
ajunse la uşa lui Dorian de la apartamentul din 
turn, cu doza zilnică în mână, Sorscha încă se 
liniştea cu gândul că acel sărut nu însemnase 
nimic mai mult decât un mulţumesc. 

Bătu la uşă, iar prinţul o invită să intre. 
Căţeaua asasinei era culcată pe patul lui, iar 
prinţul era lungit pe canapeaua sa uzată. Se ridică 
totuşi în capul oaselor şi îi zâmbi în felul acela 
special al său. 

— Cred că am găsit o combinaţie mai bună, 
menta s-ar putea să vă priască mai mult decât 
salvia, zise ea, întinzându-i sticla cu lichid roşiatic. 

El veni spre ea, însă era ceva în mersul lui - un 
gen de mers ca după pradă - care o făcu să se 
îndrepte de spate. Mai ales că el lăsă sticla jos şi o 
privi lung, lung şi profund. 

— Ce este? întrebă ea în şoaptă, făcând un pas 
înapoi. 

El o apucă de mână - nu destul de tare pentru 
a o durea, dar suficient cât să-i împiedice 
retragerea. 

— Ai înţeles ce riscuri sunt şi, totuşi, continui 
să mă ajuţi, spuse el. De ce? 

— Aşa este corect. 

— Legea tatălui meu spune altceva. 

Ea se înroşi. 

— Nu ştiu ce vreţi să spun. 

Mâinile lui erau reci atunci când o mângâie pe 
obraji, bătăturile zgăriind-o uşor. 

— Vreau doar să-ţi mulţumesc, murmură el, 
aplecându-se, pentru că vii să mă vezi şi pentru că 
nu fugi. 

— Eu... 

Ea ardea din interior înspre afară şi se trase 
înapoi, destul de tare încât el să-i dea drumul. 

Amithy avea dreptate, chiar dacă era 
răutăcioasă. Existau o mulţime de femei frumoase 
acolo şi orice depăşea limita flirtului avea să se 
termine prost. El era prinţul moştenitor, iar ea era 
un nimeni. Făcu un gest spre pocal. N 

— Dacă nu e prea mare deranjul, Inălțimea 
Voastră - el se crispă la auzul titlului -, trimiteţi 
vorbă despre cum funcționează licoarea. 

Ea nu îndrăzni să-şi ia rămas-bun sau să spună 
adio sau altceva ce ar fi ţinut-o în acea încăpere 
vreun moment în plus, iar el nu încercă să o 
oprească atunci când ieşi şi închise uşa în urma ei. 

Ea se rezemă de peretele de piatră al palierului 
îngust, cu o mână la inima care îi bubuia. Era cel 
mai isteţ lucru pe care îl putea face, cel mai corect. 
Supravieţuise atâta timp ŞI avea să 
supravieţuiască pe drumul aflat înaintea ei, numai 
dacă ar fi continuat să rămână neobservată, de 
încredere, tăcută. 

Însă nu voia să fie neobservată - nu pentru el, 

El o făcea să vrea să râdă şi să cânte şi să 
zguduie lumea cu vocea ei. 

Uşa se deschise şi îl descoperi pe el stând în 
pragul uşii, solemn şi precaut. 

Poate că nu putea să existe niciun viitor, nicio 
speranţă pentru ceva mai mult, dar privindu-l cum 
stătea acolo, în acel moment, ea voi să fie egoistă 
şi proastă şi sălbatică. 

Mâine se putea duce totul naibii, dar ea trebuia 
să ştie cum era, să aparţină cuiva, să fie dorită şi 
preţuită pentru puţin timp. 

El nu se mişcă, nu făcu decât să o privească 
lung - văzând-o pe ea exact aşa cum îl vedea ea - 
în timp ce-l apucă de poalele tunicii, îi trase faţa 
către a ei şi îl sărută cu sălbăticie. 


* 


Chaol de-abia reuşise să se concentreze în 
ultimele zile din pricina întrunirii pe care urma să o 
aibă peste câteva momente. Durase mai mult 
decât anticipase ca Ren şi Murtaugh să fie gata, în 
cele din urmă, să se întâlnească cu el - prima lor 
întâlnire după acea noapte din mahala. Chaol 
trebuia să aştepte următoarea noapte liberă, 
Aedion trebuia să găsească o locaţie sigură, şi apoi 
ei trebuiau să se coordoneze cu cei doi lorzi din 
Terrasen. El şi generalul plecară separat din castel, 
iar Chaol se urâse atunci când îşi minţise oamenii 
cu privire la locul unde mergea - detestase faptul 
că ei îi uraseră distracţie plăcută, detestase faptul 
că ei aveau încredere în el, bărbatul care se 


întâlnea cu duşmanii lor de moarte. 

Chaol alungă acele gânduri pe măsură ce se 
apropia de aleea slab luminată aflată la câteva 
străzi distanţă de pensiunea veche unde trebuiau 
să se întâlnească. Pe sub mantia cu glugă groasă 
purta mai multe arme decât de obicei. Fiecare 
inspiraţie i se părea insuficientă. Un fluierat pe 
două note răsună pe alee, iar el îl imită. Aedion 
trecu prin pâcla joasă care venea dinspre Avery, cu 
faţa ascunsă sub gluga mantiei sale. 

Nu purta spada din Orynth. În schimb, avea 
asupra sa numeroase săbii şi cuțite de luptă - un 
bărbat capabil să intre în iad şi să iasă rânjind. 

— Unde sunt ceilalţi? întrebă Chaol în şoaptă. 

In mahala era linişte în acea seară - prea multă 
linişte, după părerea sa. Ilmbrăcat aşa cum era, 
puţini ar fi îndrăznit să se apropie de el, dar mersul 
pe străzile reprobabile şi întunecate fusese un 
chin. Era atâta sărăcie şi deznădejde - şi disperare. 
Asta îi făcea pe oameni periculoşi, dispuşi să rişte 
totul pentru a mai şterge din calendar o zi de trai. 

Aedion se rezemă de un zid dărăpănat din 
cărămidă. 

— Să nu te apuce năbădăile. Ajung aici curând. 

— Am aşteptat destul aceste informaţii. 

— Şi ce grabă ai? întrebă tărăgănat Aedion, 
scrutând aleea. 

— Peste câteva săptămâni părăsesc Riftholdul 
pentru a mă întoarce în Anielle. 

Aedion nu-l privea direct, dar simţea cum 
generalul se zgâia la el de sub gluga lui neagră. 

— Descurcă-te - spune-le că eşti ocupat. 

— Am făcut o promisiune, zise Chaol. Deja am 

însă vreau să fi... făcut ceva pentru prinţ, înainte 
de a pleca. 

Atunci, generalul se întoarse spre el. 

— Am auzit că te-ai înstrăinat de tatăl tău; de 
ce această schimbare bruscă? 

l-ar fi fost mai uşor să mintă, dar Chaol zise: 

— Tatăl meu este un om puternic - are trecere 
în faţa multor persoane influente de la Curte şi 
face parte din consiliul regelui. 

Aedion lăsă să-i scape un hohot jos de râs. 

— Ne-am certat de câteva ori, fără a ceda 
niciunul în timpul unor consilii de război. 

Chaol ar fi plătit bani buni să vadă asta, dar, 
când rosti următoarele cuvinte, nu zâmbea. 

— A fost singura cale de-a o trimite în 
Wendlyn. 

Îi explică rapid târgul pe care îl făcuse şi, când 
termină, Aedion dădu drumul unei respiraţii lungi. 

— La naiba, zise generalul, apoi clătină din 
cap. N-am crezut că onoare ca asta mai există încă 
în Adarlan. 

Bănui că era un compliment - şi încă unul înalt, 
din partea lui Aedion. 

— Şi, cum e cu tatăl tău? îl întrebă Chaol pe 
Aedion, fie şi numai pentru a schimba subiectul, 
îndepărtându-l de golul din pieptul lui. Ştiu că 
mama ta e rudă cu... cu ea, dar ascendenţa din 
partea tatălui tău? 

— Mama mea nu a recunoscut niciodată cine a 
fost tatăl meu, nici chiar atunci când era pe patul 
de moarte, zise Aedion pe un ton plat. Nu ştiu dacă 
a fost din cauza ruşinii sau pentru că nu-şi putea 


aminti, ori pentru a mă proteja cumva. Odată adus 

aici, nu prea mi-a mai păsat. Dar decât cu un tată 
ca al tău, prefer mai degrabă să n-am deloc. 

Chaol chicoti şi poate că i-ar mai fi pus încă o 
întrebare dacă nu s-ar fi auzit un zgomot de cizme 
frecate pe piatră la celălalt capăt al aleii, urmat de 
o respiraţie sacadată. 

Cu mare iuţeală, Aedion palmă două cuțite de 
luptă, iar Chaol își scoase spada - o lamă 
neinteresantă, banală, pe care o furase de la 
barăci - în timp ce un bărbat apăru împleticindu-se 
în raza lor vizuală. 

Ţinea un braţ pe abdomen, cu celălalt 
sprijinindu-se de zidul din cărămidă al clădirii 
abandonate. Aedion se mişcă imediat, vârând din 
nou cuţitele în teacă. Chaol nu se apropie de 
tânărul bărbat până ce nu-l auzi întrebând: 

— Ren? 

La lumina lunii, sângele de pe tunica lui Ren 
era o pată strălucitoare, întinsă. 

— Unde este Murtaugh? vru Aedion să ştie, 
petrecându-şi un braţ pe după umerii lui Ren. 

— In siguranţă. 

Ren gemu, cu faţa de o paloare cadaverică. 
Chaol scrută ambele capete ale aleii. 

— Am fost... urmăriţi. Aşa că am încercat să 
scăpăm de ei. 

Mai mult auzi, decât văzu tresărirea lui Ren. 

— M-au încolţit. 

— Câţi? întrebă Aedion blând, deşi Chaol 
aproape că simţea violenţa dând în clocot 
înlăuntrul generalului. 

— Opt, răspunse Ren, şi sâsâi de durere. Am 


ucis doi, apoi am scăpat. Mă urmăresc. 

Mai rămăseseră şase. Dacă nu erau răniți, 
probabil că erau foarte aproape. Chaol examină 
pietrele din spatele lui Ren. Rana din abdomen nu 
putea fi adâncă, dacă reuşise să împiedice sângele 
să lase dâră în urma sa. Dar tot trebuie că era 
periculoasă - chiar fatală, dacă ar fi străpuns unde 
trebuie. 

Aedion deveni rigid, ascultând ceva ce Chaol 
nu putea auzi. În tăcere, cu blândeţe, îl trecu pe 
Ren în braţele lui Chaol. 

— La trei paşi de aici se află nişte butoaie, zise 
generalul cu un calm mortal în timp ce se întorcea 
cu faţa spre intrarea pe alee. Ascundeţi-vă în 
spatele lor şi ţineţi-vă gurile închise. 

Asta fu tot ceea ce-i trebui lui Chaol să audă 
pentru a-l sălta pe Ren şi a-l duce în spatele 
butoaielor, lăsându-l apoi pe pământ. Ren îşi 
înăbuşi un geamăt de durere. Printre două butoaie 
era o crăpătură prin care Chaol putea să vadă 
aleea şi pe cei şase oameni care veneau, unul 
lângă celălalt. Nu vedea decât că erau îmbrăcaţi cu 
nişte tunici negre şi mantii. 

Bărbaţii se opriră când îl văzură în faţa lor pe 
Aedion, cu gluga trasă pe cap. Generalul îşi scoase 
cuţitele de luptă şi spuse: 

— Niciunul dintre voi nu va părăsi aleea asta 
viu. 


Nu o făcură. 
Chaol se minună de dibăcia lui Aedion - viteza, 


iuţeala şi deplina încredere care făceau să pară că 

urmărea un dans brutal, de neiertat. 

Se termină înainte de a începe cu adevărat. 
Cei şase atacatori păreau să se descurce bine cu 
armele, dar împotriva unui bărbat căruia îi curgea 
prin vene sânge Fae erau inutile. 

Nu era de mirare că Aedion se ridicase atât de 
rapid la rangul pe care îl deţinea. Nu mai văzuse 
niciodată vreun bărbat care să lupte aşa. Numai... 
numai Celaena fusese pe aproape. Nu-şi dădea 
seama care dintre ei avea să învingă dacă s-ar fi 
luptat vreodată unul cu altul, însă laolaltă... Lui 
Chaol îi îngheţă inima gândindu-se la asta. Şase 
bărbaţi morţi în decurs de câteva momente - şase. 

Revenind la Chaol, Aedion nu zâmbea şi lăsă 
să-i cadă un petic de material textil pe pământ, în 
faţa lor. Chiar şi Ren, gemând printre dinţii 
încleştaţi, îl privi. 

Era un material greu, negru - cu blazon brodat 
cu fir negru, aproape invizibil, cu excepţia sclipirii 
în lumina lunii - era un balaur. Sigiliul regal. 

— Nu-i cunosc pe bărbaţii ăştia, zise Chaol, mai 
mult pentru sine decât pentru a-şi apăra 
nevinovăția. N-am văzut niciodată uniforma asta. 

— După cum sună, spuse Aedion, furia 
continuând să-i clocotească în glas în timp ce ridică 
privirea în direcţia zgomotelor, pe care Chaol nu le 
putea auzi cu urechile lui omeneşti, mai sunt şi alţii 
şi scotocesc din cocioabă în cocioabă în căutarea 
lui Ren. Avem nevoie de un loc în care să ne 
ascundem. 

Ren rămase conştient suficient cât să spună: 

— Ştiu eu unul. 

Până să ajungă acolo, Chaol îşi ţinu respiraţia, 
susţinându-l între ei pe semiconştientul Ren, toţi 
trei legănându-se şi clătinându-se, părând, pentru 
toată lumea, trei beţivi ieşiţi pentru o seară de 
băute în mahala. Străzile încă mişunau de lume, în 
pofida orei, şi o femeie pe care o depăşiră se 
aplecă şi îl apucă pe Aedion de tunică, scuipând un 
legato de vorbe erotice. Generalul însă folosi o 
mână uşoară pentru a o desprinde de el şi îi zise: 

— Nu plătesc pentru ceva ce pot căpăta gratis. 

Cumva, lăsa senzaţia unei minciuni, de vreme 
ce Chaol nu-l văzuse şi nici nu auzise ca Aedion să 
fi împărţit patul cu vreo femeie în toate acele 
săptămâni. Dar poate faptul că aflase că Aelin era 
în viaţă îi schimbase priorităţile. 

Ajunseră la stabilimentul unde se vindea opiu, 
al cărui nume i-l spusese Ren între scurtele reprize 
de leşin, exact în momentul în care strigătele 
soldaţilor care năvăleau în case, hanuri şi taverne 
reverbera din josul străzii. Chaol nu aşteptă să 
vadă cine erau şi se împinse în uşa din lemn ciobit. 
Duhoarea de trupuri nespălate, de resturi şi fum 
dulceag îi invadă nările lui Chaol. Până şi Aedion 
tuşi şi îi aruncă lui Ren, care zăcea aproape mort în 
braţele lor, o privire dezaprobatoare. 

Madama între două vârste le ieşi în 
întâmpinare pentru a-i saluta, cu tunica ei lungă şi 
cu rochia fluturând într-un vânt fantomă, şi îi 
conduse pe culoarul lambrisat, călcând uşor pe 
multicolorele covoare uzate. Ea începu să susure 

seară, dar Chaol o privi o singură dată în ochii ei 
verzi, vicleni, şi îşi dădu seama că se cunoştea cu 
Ren - era cineva care, probabil, îşi ridicase propriul 
ei imperiu acolo, în Rifthold. 

Îi instală într-un alcov separat prin voaluri, 
înţesat cu perne uzate din mătase care puţeau a 
fum dulceag şi a sudoare şi, după ce ridică 
întrebător din sprâncene spre Chaol, acesta îi 
înmână trei monede de aur. Tolănit pe perne între 
Aedion şi Chaol, Ren gemu, însă înainte ca Chaol 
să apuce să rostească vreo vorbă, madama se 
întoarse cu o boccea în mână. 

— Sunt alături, le zise, cu un accent plăcut şi 
străin. Grăbiţi-vă. 

Le adusese o tunică. Aedion îl despuie rapid pe 
Ren, al cărui chip avea o paloare cadaverică, cu 
buzele lipsite de sânge. Generalul blestemă atunci 
când văzură rana - o despicătură în partea de jos a 
abdomenului. 

— Dacă era puţin mai adâncă, i-ar fi atârnat 
afurisitele de maţe, zise el. 

Luă o fâşie de pânză curată de la madamă şi o 
înfăşură în jurul abdomenului musculos al lordului. 
Acesta era deja plin de cicatrice. Dacă 
supravieţuia, probabil că aceasta nu avea să fie 
cea mai rea dintre ele. 

Madama  îngenunche în faţa lui Chaol şi 
deschise cutia pe care o avea în mâini. Acum, pe 
măsuţa joasă din faţa lor se găseau trei pipe. 

— Trebuie să vă jucaţi rolul, le spuse ea în 
şoaptă, privind peste umăr prin voalul des şi negru, 
fără îndoială calculând cât timp le mai rămăsese. 

337 


atunci când ea se folosi de ruj pentru a-i colora 
pielea din jurul ochilor şi îi aplică nişte pastă şi 
pudră pentru a-i decolora faţa, îi deschise câţiva 
nasturi de la tunică şi îi ciufuli părul. 

— Culcaţi-vă pe spate, lăsaţi-vă moi şi ţineţi 
pipa în mână. Fumaţi dacă trebuie să vă domoliţi. 

Asta fu tot ce îi spuse înainte să treacă la 
Aedion, care terminase să-l îndese pe Ren în 
hainele curate. In câteva momente, toţi trei erau 
culcaţi pe pernele împuţite, iar madama ieşise în 
mare viteză cu tunica însângerată a lui Ren. 

Respirația lordului era sacadată şi chinuită, iar 
când uşa de la intrare se izbi de perete, Chaol se 
luptă cu tremuratul mâinilor sale. Cu pasul uşor, 
madama se grăbi să-i întâmpine pe bărbaţi. Cu 
toate că Chaol se chinui să audă, Aedion părea să 
asculte fără nicio problemă. 

— Sunteţi cinci? ciripi madama, destul de tare 
pentru ca ei să o audă. 

— Căutăm un fugar, fu răspunsul mârâit. Dă-te 
din calea mea! 

— Cu siguranţă că doriţi să vă odihniţi - avem 
încăperi private pentru grupuri, iar domniile 
voastre sunteţi oameni mari. 

Toate cuvintele erau însoţite de un tors, un 
festin senzual. 

— Costă în plus pentru spadele şi cuţitele 
aduse înăuntru - O garanţie, vedeţi 
dumneavoastră, pentru atunci când vă ia drogul... 

— Femeie, ajunge! lătră bărbatul. 

Se auzeau materialele sfâşiate pe măsură ce 
fiecare alcov cu voaluri era inspectat. Lui Chaol îi 

îl mânca să se întindă după spadă. 

— Atunci vă las să vă vedeţi de treabă, spuse 
ea cu o sfială prefăcută. 

Intre ei, Ren era atât de ametit, încât cu 
adevărat ar fi putut fi drogat din cale-afară. Când 
perdeaua fu sfâşiată, Chaol speră doar ca propriul 
său spectacol să fie convingător. 

— Ala e vinul? articulă nedesluşit Aedion, 
mijind ochii la bărbaţi, cu chipul palid, schiţând un 
zâmbet. 

Cu greu putea fi recunoscut. 

— Aşteptăm de douăzeci de minute, să ştii. 

Chaol le surâse confuz celor şase bărbaţi care 
cercetau încăperea. Toţi în uniforme negre, toţi 
necunoscuţi. Cine naiba erau? De ce fusese Ren 
urmărit? 

— Vin, ceru imperios Aedion, posibil fiul 
răzgâiat al vreunui negustor. Acum! 

Bărbaţii se mulţumiră să-i înjure şi îşi văzură 
mai departe de treabă. Cinci minute mai târziu, 
plecară. 


Stabilimentul era probabil un loc de întâlnire, 
deoarece Murtaugh îi găsi acolo o oră mai târziu. 
Madama îi condusese într-un birou intim şi ei se 
văzuseră nevoiți să-l ţintuiască pe Ren pe 
canapeaua uzată în timp ce ea - cu o 
surprinzătoare pricepere - îi dezinfectase, îi cususe 
şi îi pansase rana urâtă. Avea să supravieţuiască, 
le spusese ea, dar sângele pe care îl pierduse şi 

Murtaugh se plimbă prin încăpere, până ce Ren 
căzu într-un somn adânc, graţie vreunui tonic pe 
care femeia i-l turnase pe gât. 

Chaol şi  Aedion se aşezară la  măsuţa 
înghesuită între cutiile puse peste alte cutii de 
opiu, stivuite pe lângă pereţi. Nu voia să ştie ce 
conţinea tonicul pe care îl înghiţise Ren. 

Când îl întrebă pe Murtaugh, Aedion privea uşa 
încuiată, cu fruntea ridicată de parcă ar fi ascultat 
sunetele din stabiliment. 

— De ce aţi fost urmăriţi şi cine erau acei 
bărbaţi? 

Bătrânul continuă să facă paşi. 

— Nu ştiu. Însă ei ştiau unde aveam să fim eu 
şi Ren. Ren are o reţea de informatori în tot oraşul. 
Oricare dintre ei ne-ar fi putut trăda. 

Aedion continuă să-şi îndrepte atenţia asupra 
uşii, cu o mână pe cuţitele de luptă. 

— Erau îmbrăcaţi în uniforme cu blazonul regal 
- nici căpitanul nu le-a recunoscut. O vreme va 
trebui să vă daţi la fund. 

Tăcerea lui Murtaugh era prea grea. Chaol 
întrebă încetişor: 

— Când va putea fi mişcat, unde îl aducem? 

Murtaugh se opri, cu ochii plini de mâhnire. 

— Nicăieri. Nu avem o casă. 

Aedion îl privi tăios. 

— Unde naiba aţi stat în tot acest timp? 

— lci şi colo, adăpostindu-ne în clădiri 
abandonate. Când puteam să lucrăm, stăteam la 
pensiuni, însă zilele astea... 

Nu aveau acces la chesoanele din Allsbroock, 


îşi dădu seama Chaol. Nu şi dacă ei se ascunseseră 

atâţia ani. Însă să trăiască pe străzi... 

Chipul lui Aedion era o mască a indiferenţei. 

— Nu aveţi niciun loc în Rifthold destul de sigur 
pentru el - în care să fie îngrijit. 

Nu era o întrebare, dar Murtaugh dădu, totuşi, 
aprobator din cap. Aedion îl examină pe Ren, 
tolănit pe sofaua de culoare închisă, lângă peretele 
din spate. Mărul lui Adam i se mişcă iar în sus şi în 
jos, dar apoi zise: 

— Spune-i căpitanului teoria ta despre magie. 


* 


În lungile ore care trecură, timp în care Ren îşi 
recăpătă puterile suficient cât să poată fi mutat, 
Murtaugh îi explică tot ce ştia. Intreaga sa poveste 
deveni clară, bătrânul vorbind câteodată în şoaptă 
- despre ororile de care fugiseră şi cum Ren 
căpătase fiecare cicatrice în parte. Chaol înţelese 
de ce tânărul îşi ţinuse până acum buzele 
pecetluite. Discreţia îl ţinuse în viaţă. 

Ren şi Murtaugh aflaseră că, împreună, 
diferitele valuri din ziua în care magia dispăruse 
formaseră un triunghi peste continent. Prima latură 
mergea drept din Rifthold în Deşertul Îngheţat. A 
doua mergea în jos, de la Deşertul Îngheţat la 
marginea Teritoriilor Pustii. A treia latură ducea de 
acolo înapoi în Rifthold. O vrajă, credeau ei, fusese 
de vină pentru asta. 

Stând în jurul hărţii pe care o adusese Aedion, 
generalul trecu cu degetul peste laturile 
triunghiului, iar şi iar, de parcă ar fi pus la punct o 
strategie de luptă. 

— O vrajă trimisă din anumite puncte, 
asemenea razelor unui far. 

Chaol bătu cu încheieturile degetelor în masă. 

— Există vreo cale prin care să poată fi 
desfăcută? 

Murtaugh oftă. 

— Munca noastră a fost întreruptă de 
tulburarea cu Archer, iar sursele noastre au 
dispărut din oraş, temându-se pentru vieţile lor. 
Dar trebuie să fie o cale. 

— Aşadar, de unde începem căutarea? întrebă 
Aedion. Nu există nicio şansă, la naiba, ca regele 
să fi lăsat indicii la întâmplare. 

Murtaugh încuviinţă. 

— Avem nevoie de martori care să ne confirme 
bănuielile, dar locurile în care credem noi că îşi are 
originea vraja sunt ocupate de forţele regelui. Am 
aşteptat să se ivească o ocazie. 

Aedion îi aruncă un zâmbet leneş. 

— Nu-i de mirare că îi tot spuneai lui Ren să fie 
amabil cu mine. 

De parcă i-ar fi răspuns, Ren gemu, zbătându- 
se să se trezească. Oare tânărul lord se simţise în 
siguranţă sau împăcat vreun moment în ultimii 
zece ani? Aşa se explica mânia - mânia nesăbuită 
care curgea prin toate inimile tinere, zdrobite, din 
Terrasen, inclusiv prin cea a Celaenei. 

Chaol spuse: 

— Există un apartament ascuns într-un depozit 
din mahala. Este sigur şi are toate facilităţile de 
care aveţi nevoie. Sunteţi bineveniţi să staţi acolo 
cât timp socotiți că este necesar. 


Simţea cum Aedion îl priveşte precaut, însă 

Murtaugh se încruntă. 

— Oricât de generoasă e oferta, nu pot accepta 
să stau în casa ta. 

— Nu este casa mea, răspunse Chaol. Şi, 
crede-mă, proprietarul nu s-ar supăra câtuşi de 


puţin. 
Capitolul 31 


— Mănâncă-l, zise Manon, întinzându-i piciorul 
de oaie crud lui Abraxos. 

Ziua era senină, dar vântul bătea dinspre 
culmile munților Colę Alb, aducând un frig 
îngrozitor. leşiseră dincolo de munte în mici 
reprize, pentru ca el să-şi dezmorţească picioarele, 
folosind uşa din spate, care se deschidea înspre un 
drum îngust ce ducea în munţi. Ea îl condusese 
ţinându-l de lanţul uriaş - de parcă asta l-ar fi putut 
împiedica să-şi ia zborul - sus, pe o pantă înclinată, 
şi apoi pe o pajişte deasupra unui platou. 

— Mănâncă-l, îl îmbie ea, scuturând carnea 
care îngheţa spre Abraxos, care acum se culcase 
pe burtă pe pajişte, pufnind la primele fire de iarbă 
şi floricele care îşi iţeau căpşoarele din zăpadă. 
Este recompensa ta, îi zise printre dinţi. Ai 
câştigat-o. 

Abraxos adulmecă un pâlc de floricele purpurii, 
apoi clipi înspre ea. Fără carne, părea el să spună. 

— E bună pentru tine, spuse ea, dar el reveni 
la adulmecatul violetelor sau ce-or fi fost acelea. 

Dacă o plantă nu era bună pentru a otrăvi, a 
vindeca sau pentru a o ţine în viaţă dacă murea de 


foame, nu-şi bătuse niciodată capul să-i înveţe 

numele - mai ales cel al florilor sălbatice. 

Aruncă piciorul de oaie drept în faţa gurii 
masive şi îşi vâri mâinile în faldurile mantiei ei 
roşii. El îl adulmecă, noii săi dinţi din fier sclipind în 
lumina strălucitoare, apoi îşi întinse o aripă 
imensă, terminată cu gheare şi... 

II împinse deoparte. 

Manon se frecă la ochi. 

— Nu este destul de proaspătă? 

El se mută pentru a mirosi nişte flori alb cu 
galben. 

Un coşmar. Trăia un coşmar. 

— Nu se poate să-ţi placă de-adevăratelea 
florile. 

Din nou acei ochi negri o priviră. Clipiră o dată. 
Ba chiar îmi plac, părea el să spună. 

Ea întinse braţele. 

— Până ieri n-ai mai mirosit nicio floare. Dintr- 
odată carnea nu mai e bună? 

El ar fi avut nevoie să mănânce tone şi tone de 
carne pentru a face muşchi pe unde nu prea avea. 

Când el reveni din nou la mirositul florilor, cu 
delicateţe - viermele nesuferit şi inutil -, ea se 
duse la piciorul de oaie şi îl ridică. 

— Dacă nu-l mănânci, mârâi ea, ridicând 
carnea cu ambele mâini la nivelul gurii şi lăsând să 
i se vadă dinţii, atunci îl voi mânca eu. 

Abraxos o privi cu acei ochi negri miraţi cum 
muşcă din carnea îngheţată şi crudă. Şi cum o 
scuipă. 

— Pe umbra întunecată a Mamei... 

Mirosi carnea. Nu era râncedă, dar, la fel ca 


oamenii de aici, nu avea gust. Oile erau crescute în 

interiorul muntelui, aşa că poate era ceva în apă. 
De îndată ce se întorcea, avea să le dea ordin 
Celor Treisprezece să nu se atingă de bărbaţi - nu 
până ce nu afla ea ce naiba îi făcea să aibă acel 
gust şi miros. 

Fără a ţine seama de asta, Abraxos trebuia să 
mănânce, fiindcă trebuia să se facă puternic - 
astfel încât ea să poată deveni Conducătoarea 
Aripii, astfel încât să poată să vadă expresia de pe 
chipul Iskrăi atunci când avea s-o sfâşie în bucăţi la 
jocurile de Război. lar dacă asta era singura 
modalitate prin care să-l facă pe vierme să 
mănânce... 

— Bine, zise ea, aruncând cu o mişcare rapidă 
piciorul de oaie. Vrei carne proaspătă? 

Scrută munţii care se ridicau deasupra lor, 
cercetând stâncile cenușii. 

— Atunci va trebui să vânăm. 


* 


— Miroşi a rahat şi a sânge. 

Bunica ei nu se întoarse de la biroul ei, iar 
Manon nu tresări la auzul insultei. Adevărul e că 
era acoperită de ambele. 

Era din pricina lui Abraxos, viermele iubitor de 
flori, care numai ce o privise în timp ce ea se 
căţărase pe una dintre stâncile din apropiere şi 
doborâse, pentru el, o capră de munte care zbiera. 
„Doborâse” era un cuvânt mai elegant decât ceea 
ce se întâmplase de fapt: ea îngheţase pe jumătate 
aşteptând ca nişte capre să treacă în urcuşul lor 


periculos şi atunci, când în cele din urmă încolţise 

una, nu numai că se rostogolise în căcărezele 
acesteia în timp ce se lupta cu ea, dar aceasta mai 
şi slobozise o încărcătură proaspătă pe ea, chiar 
înainte să cadă de-a berbeleacul din braţele ei şi 
să-şi spargă capul de stâncile de dedesubt. 

Aproape că o antrenase şi pe ea în cădere, însă 
reuşise să se prindă de o rădăcină uscată. Când se 
întoarse cu animalul mort în braţe şi cu sânge 
îngheţat pe tunica şi pe mantia ei, Abraxos stătea, 
în continuare, culcat pe burtă, mirosind florile. 

El devorase capra din două înghiţituri, apoi se 
dusese înapoi să se bucure de florile sălbatice. 
Măcar mâncase. Oricum, să-l aducă înapoi la Colţul 
Nordic fusese o adevărată încercare. El nu-i făcuse 
niciun rău, nu fugise, dar se smucea în lanţ, 
scuturând din cap iar şi iar, pe măsură ce se 
apropiau de uşa din spate, acolo unde se auzeau 
sunetele balaurilor şi ale bărbaţilor. Insă el intrase 
- cu toate că plesnise din coadă şi mâărâise la 
îngrijitorii care se repeziseră să-l recupereze. Din 
cine ştie ce motiv, se tot gândea la împotrivirea lui 
- la felul în care se uitase la ea cu o implorare 
mută. Ei nu-i era milă de el, căci nu-i era milă de 
nimic, dar continua să se gândească la asta. 

— M-ai chemat, spuse Manon, ţinând capul 
ridicat. N-am vrut să te fac să aştepţi. 

— Ba mă faci să aştept, Manon. 

Vrăjitoarea se întoarse, cu ochii plini de moarte 
şi de promisiunea unei dureri infinite. 

— Au trecut deja câteva săptămâni şi tu nu 
zbori alături de Cele Treisprezece. Picioare-galbene 
au zburat ca o armată timp de trei zile. Trei zile, 


Manon, iar tu îţi cocoloşeşti bestia. 

Manon nu arătă nici cel mai mic semn de 
emotie. Dacă îşi cerea iertare n-ar fi făcut decât să 
înrăutăţească lucrurile, aşa cum ar fi făcut-o şi 
scuzele. 

— Dă-mi ordine şi vor fi îndeplinite. 

— Te vreau în aer până mâine-seară. Să nu te 
deranjezi să vii înapoi dacă nu ai reuşit să zbori. 


* 


— Te urăsc, gâfâi Manon printre dinții ei din 
fier atunci când ea şi Abraxos îşi încheiară 
istovitoarea călătorie până în vârful muntelui. 

Durase o jumătate de zi să ajungă acolo - şi 
dacă asta nu dădea roade, avea să dureze până 
seara să se întoarcă în Omega, pentru a-şi 
împacheta lucrurile. 

Abraxos era încolăcit ca o pisică pe întinderea 
îngustă de stâncă plană din vârful muntelui. 

— Vierme leneş şi încăpățânat. 

El nici măcar nu clipi. 

„Luaţi-o pe versantul estic”, îi spusese 
supraveghetorul în timp ce o ajutase să-l înșeueze 
şi să iasă pe uşa din spate a Colţului Nordic 
înaintea zorilor. Ei foloseau acest pisc pentru a-i 
antrena pe balaurii care eclozau - şi pe cei care 
şovăiau să zboare. Versantul estic, constată Manon 
privind peste marginea pe care tocmai o 
escaladase, era o pantă lină urmată de o cădere de 
şapte metri. Abraxos putea să-şi ia avânt de pe 
margine, să încerce să alunece, şi, dacă ar fi 
căzut... Ei bine, nu erau decât şapte metri, apoi 


roca netezită de vânturi pe care să alunece pentru 

o aterizare. Slabe şanse să moară. 

= Nu, moartea domnea pe versantul vestic. 
Incruntându-se la Abraxos, care îşi lingea noile 
gheare din fier, Manon traversă platoul şi se înfioră 
din pricina vântului usturător care bătea. 

Spre vest era un povârniş nesfârşit care 
traversa neantul până la stâncile ascuţite şi 
neiertătoare de dedesubt. Ar fi fost nevoie de o 
echipă întreagă pentru a-i aduna rămăşiţele de 
acolo. Versantul estic să fie, deci. 

Îşi verifică părul strâns în coadă împletită şi îşi 
trase pleoapele interioare la locul lor. 

— Să mergem! 

Abraxos îşi săltă capul imens, de parcă ar fi 
spus: Abia am ajuns aici. 

Ea arătă spre marginea estică. 

— Zburăm. Acum! 

El pufni, încolăcindu-se cu spatele la ea, cu 
şaua din piele sclipind. 

— O, nu prea cred, rosti ea repede, ocolindu-l 
pentru a ajunge în faţa lui. Zburăm, laş 
încăpățânat ce eşti! 

El îşi vâri capul sub burtă, înfășurându-și coada 
în jurul lui. Se prefăcea că n-o aude. 

Ea ştia că ar fi putut să o coste viaţa, dar îl 
prinse de nări - destul de tare cât să-l facă să 
deschidă ochii. 

— Aripile îţi funcţionează. Oamenii aşa au 
spus. Deci poţi să zbori şi ve; zbura, fiindcă aşa 
spun eu. Ti-am adus, ţie, hoit nefolositor, capre de 
munte cu turma, şi, dacă mă umileşti, am să-ți 
folosesc pielea pentru un veşmânt nou. 

Işi foşni mantia stacojie, ruptă şi pătată. 

— Asta e distrusă, din pricina caprelor tale. 

Balaurul îşi trase capul, iar ea îi dădu drumul - 
deoarece fie îi dădea drumul, fie era aruncată în 
aer. El îşi puse capul jos şi închise ochii. 

Cumva, asta era o pedeapsă. Pentru ce, nu 
ştia. Poate pentru prostia făcută în alegerea unei 
bestii de încălecat. 

Ea ţâţâi spre el, cercetând şaua de pe spinarea 
sa. Chiar dacă ar fi sărit cu elan, n-ar fi reuşit, însă 
trebuia să fie în şa şi să se ridice în aer, sau, dacă 
nu... Sau, dacă nu, Cele Treisprezece aveau să fie 
despărțite de către bunica ei. 

Abraxos continua să stea culcat la soare, inutil 
şi blând ca o pisică. 

— Halal inimă de războinic. 

Ea cercetă marginea estică, şaua, hăţurile care 
atârnau. Prima dată când îi vârâseră zăbala în 
gură, împunsese cu capul şi se zvârcolise, însă 
acum se obişnuise cu ea - cel puţin, destul cât să fi 
încercat în acea zi să-i smulgă capul numai unuia 
dintre îngrijitori. 

Soarele era încă sus, dar curând avea să-şi 
înceapă coborârea, iar ea avea să fie total şi 
perfect ruinată. Pe naiba avea să fie. 

— Ţi-ai făcut-o singur, fu singurul avertisment 
pe care i-l dădu înainte de a-şi lua elan şi de a 
ateriza pe crupa lui, după care începu să se 
târască de-a buşilea, atât de repede, încât el de- 
abia îşi iţi capul când ea o zbughi pe spinarea lui 
solzoasă şi apoi sări în şa. 

Când Manon îşi vâri picioarele încălţate cu 
cizme în scări şi apucă hăţurile, el sări în picioare, 
țeapăn ca o scândură. 

— Zburăm - acum. 

Işi înfipse călcâiele în coastele lui. 

Poate că îl duru sau fu luat prin surprindere, 
căci Abraxos scutură din cap - împunse şi mugi. Ea 
smuci hăţurile cât de tare putu. 

— Ajunge! lătră ea, ridicând o mână pentru a-l 
ghida peste marginea estică. Ajunge, Abraxos! 

El încă se mai zvârcolea, dar ea strânse din 
coapse cât de tare putu pentru a rămâne în şa, 
aplecându-se la fiecare mişcare. Când mişcările 
capului nu reuşiră să o dea jos, el îşi ridică aripile 
de parcă ar fi vrut să o azvărle. 

— Să nu îndrăzneşti, mârâi ea, însă el continuă 
să se răsucească şi să se unduiască. încetează! 

Simţi că i se zguduie creierul în cap şi dinţii îi 
clănţăniră atât de tare, încât trebui să-şi retracteze 
caninii pentru a nu-i străpunge pielea. 

Abraxos continua însă să scuture din cap, 
sălbatic şi frenetic. Nu se îndrepta spre marginea 
estică, ci în partea opusă - spre buza povârnişului 
vestic. 

— Abraxos, încetează! 

El avea de gând să o ia taman într-acolo. ŞI 
aveau să se facă una cu stâncile. 

Era atât de panicat, atât de înfuriat, încât 
vocea ei nu era mai mult decât o frunză care 
foşnea în vânt. Căderea vestică se deschise la 
dreapta ei, apoi la stânga, licărind sub aripile din 
piele  marmorată, care fluturau şi  plesneau. 
Apropiindu-se de margine, pietrele şuierau şi se 
spărgeau sub ghearele masive ale lui Abraxos. 

— Abraxos... 


Însă atunci, piciorul lui alunecă de pe stâncă şi 

lumea lui Manon se înclină în jos - tot mai jos, mai 
jos, pe măsură ce el îşi pierdea priza şi plonjau în 
aer. 


Capitolul 32 


Manon nu avu timp să se gândească la 
moartea care venea. 

Era prea ocupată să se ţină în şa, lumea 
fluturând şi învârtindu-se, vântul şuierând, sau 
poate şuiera Abraxos, în timp ce plonjau spre 
stâncă. 

Muşchii lui se blocară şi începu să tremure, dar 
ea îşi ţinu braţele petrecute prin chingi, singurul 
lucru care o ţinea la distanţă de moarte, deşi se 
apropiau de ea în mare viteză, cu fiecare rotaţie a 
trupului vătămat al lui Abraxos. 

Copacii de dedesubt căpătară formă, la fel şi 
stâncile ascuţite, săpate de vânturi. Din ce în ce 
mai repede, peretele de stâncă devenea o 
înceţoşare de cenuşiu şi alb. 

Poate că trupul lui avea să preia impactul, iar 
ea putea să scape. 

Poate că toate acele stânci aveau să-i 
străpungă pe amândoi. 

Poate că el avea să se răsucească şi ea să 
aterizeze prima. 

Ea spera că avea să se întâmple foarte repede, 
încât să nu-şi dea seama cum avea să moară, să 
nu ştie care parte avea să se frângă prima. Cădeau 
cu repeziciune. Printre stâncile ascuţite curgea un 
pârâu. 

Vântul îi izbi de dedesubt, un curent care ÎI 

învârti pe Abraxos în sus, dar ei continuau să 
plonjeze. 

—  Deschide-ţi aripile! ţipă ea să se audă 
dincolo de vânt, peste inima care îi bătea 
nebuneşte. Deschide-le şi trage în sus! urlă ea, 
exact când începură să apară pragurile pârâului, 
exact atunci când înţelese că ura îmbrăţişarea 
întunericului ce sta să vină şi că nu era nimic de 
făcut pentru a opri căderea, acea pieire prin... 

Se vedeau conurile pinilor. 

— Deschide-le! 

Un ultim strigăt, un ultim efort de raliere în 
război împotriva întunericului. 

Un strigăt de război căruia Abraxos îi răspunse 
cu un țipăt pătrunzător în timp ce îşi deschise 
aripile, prinse curentul de aer şi se avântă 
îndepărtându-se de fundul prăpastiei. 

Manon simţi că stomacul îi coboară din gât în 
vârful degetelor de la picioare, dar zburau în sus, 
iar aripile lui băteau, fiecare bubuit fiind cel mai 
frumos sunet pe care îl auzise ea vreodată în lunga 
şi nefericita ei viaţă. 

Cu picioarele strânse sub el, Abraxos zbură şi 
mai sus. Manon se ghemui în şa, lipindu-se de 
pielea lui caldă în timp ce el se îndreptă spre 
versantul muntelui de alături. Culmile acestuia se 
înălţau să-i întâmpine ca nişte mâini ridicate, însă 
el şovăi, dând tare din aripi. Evitară vârful cel mai 
înalt, acoperit cu zăpadă. Manon se ridică şi cădea 
odată cu el, fără să respire, iar Abraxos, de bucurie 
sau de furie, apucă zăpadă şi gheaţă cu ghearele şi 
le împrăştie în urma lor, părând un roi de stele în 


lumina soarelui. 

Când se avântară în înaltul cerului, soarele îi 
orbi, iar în jurul lor nu erau decât nori la fel de 
impunători ca munţii de dedesubt, castele şi 
temple albe, purpurii şi albastre. 

Ţipătul pe care îl slobozi Abraxos când intrară 
în acel culoar de nori, planând şi apoi prinzând un 
curent iute ca fulgerul, săpându-şi o cărare prin 
el... 

Ea nu înţelesese cum fusese pentru el să 
trăiască toată viaţa sub pământ, înlănţuit, bătut şi 
schilodit - până atunci, până ce auzi acel țipăt de 
bucurie sinceră, de nezdruncinat. 

Până ce ea îl imită, dându-şi capul pe spate 
spre norii care îi înconjurau. 

Pluteau pe o mare de nori, iar Abraxos îşi 
înmuie ghearele în ei înainte de a se cabra pentru 
a goni printr-o coloană de nori sculptați de vânt. 
Sus, tot mai sus, până ce ajunseră în vârful 
acesteia, iar el bătu din aripi în acel cer subţiratic, 
îngheţând, oprind lumea complet preţ de o 
secundă. 

lar Manon, pentru că nimeni nu o privea şi 
pentru că nu-i păsa, îşi flutură şi ea braţele şi 
savură căderea liberă, vântul fiind acum un cântec 
în urechile ei, în inima ei veştejită. 


* 


Văzduhul cenuşiu tocmai se umplea de lumină, 
căci în spatele lor soarele aluneca dincolo de linia 
orizontului. Strâns înfăşurată în mantia ei roşie, 
Manon şedea călare pe Abraxos, vederea ei fiind 


uşor tulbure din cauza pleoapei interioare pentru 

care deja clipea, astfel încât aceasta să se retragă 
la locul ei. Totuşi, ea le supraveghea pe Cele 
Treisprezece, călare pe balaurii lor, la gura albiei 
canionului. 

Se grupaseră în două şiruri a câte şase, Asterin 
şi animalul ei albastru-deschis imediat în urma lui 
Manon, conducând primul rând, Sorrel 
revendicându-şi locul din mijlocul celui de-al doilea 
şir. Toate erau lucide şi vigilente - şi uşor sastisite. 
Aripile vătămate ale lui Abraxos nu erau încă 
pregătite să traverseze Răscrucea îngustă, nu încă. 
Aşa că se întâlniră la uşa din spate, unde urmau 
să-şi scoată balaurii la plimbare pe o distanţă de 
trei kilometri până la prima albie a canionului - 
deplasându-se ca o unitate adevărată, în ordinea 
gradelor, dar mai ales în linişte. 

Gura canionului era suficient de largă pentru 
ca Abraxos să înainteze în salturi într-o planare 
uşoară. Decolările erau o problemă din cauza 
muşchilor sfâşiaţi şi a zonelor slăbite ale aripilor 
sale - zone în care primise mult prea multe lovituri 
şi care s-ar fi putut să nu-şi recapete niciodată 
vigoarea deplină. 

Ea însă nu le explică asta Celor Treisprezece, 
căci nu era treaba lor şi nici nu ar fi avut vreun 
impact asupra lor. 

— În fiecare dimineaţă, de azi şi până la 
Jocurile de Război, le zise Manon, privind lung în 
labirintul de crevase şi de arcade care alcătuiau 
canionul săpat de vânt, ne vom întâlni aici şi ne 
vom antrena până la micul dejun. Apoi vom 
participa la antrenamentul de după-amiază, 


împreună cu celelalte sabaturi. Să nu spuneți 

nimănui. 

Trebuia doar să plece devreme, astfel încât să 
reuşească să-l ridice în aer pe Abraxos în timp ce 
restul vrăjitoarelor traversau Răscrucea. 

— Vreau să fim în formaţii apropiate. Nu-mi 
pasă ce spun bărbaţii despre cum trebuie ţinute 
animalele de călărit separate. Lăsaţi balaurii să-şi 
pună în ordine propria ierarhie, lăsaţi-i să se 
încaiere, însă ei vor zbura, strânşi ca o armură. Nu 
vor fi breşe şi nici loc de orgolii sau rahaturi 
teritoriale. Ori zburăm în acest canion laolaltă, ori 
nu mai zburăm deloc. 

Privi în ochii fiecăreia dintre vrăjitoare, precum 
şi în cei ai balaurilor. Abraxos, spre surprinderea ei, 
făcu la fel. Ceea ce-i lipsea în mărime, compensa 
prin voinţă limpede, viteză şi dexteritate. Simţea 
curenţii chiar înainte ca Manon să o facă. 

— Când vom termina, dacă supravieţuim, ne 
vom întâlni pe cealaltă parte şi o vom face iarăşi. 
Până ce iese perfect. Bestiile voastre vor învăţa să 
aibă încredere unele în celelalte şi să asculte 
comenzile. 

Vântul îi sărută obrajii. 

— Să nu rămâneţi în urmă, le mai spuse ea, iar 
Abraxos plonjă în canion. 


Capitolul 33 


În săptămâna care urmă nu mai apărură alte 
cadavre, şi, desigur, nici urmă din creatura care le 
supsese sângele acelor oameni, cu toate că 
Celaena adesea se surprindea gândindu-se pe 


îndelete la toate amănuntele, în timp ce, pusă de 
355 


Rowan, aprindea lumânare după lumânare la 
ruinele templului Zeiţei Soarelui. Acum că se putea 
transforma la comandă, aceasta era o nouă 
sarcină: să aprindă o lumânare fără să distrugă 
totul cât vedea cu ochii. Ea rata de fiecare dată, 
pârjolindu-şi mantia, făcând să crape ruinele, 
incinerând copacii atunci când harul ei magic ieşea 
din ea ca o furtună. Rowan avea însă un stoc 
inepuizabil de lumânări, aşa că ea îşi petrecea 
zilele zgâindu-se la ele, până ce privea cruciş. Se 
putea întâmpla să asude ore în şir şi să se 
concentreze asupra stăpânirii furiei şi asupra 
tuturor acelor prostii, însă să nu obţină nici măcar 
un firişor de fum. Singurul lucru pe care îl obținea 
era un apetit de nestăvilit: Celaena mânca orice şi 
ori de câte ori putea, din pricina faptului că harul ei 
magic îi consuma foarte multă energie. 

Ploile reveniră şi, odată cu ele, mulţimea 
dornică să asculte poveştile lui Emrys. Celaena le 
asculta mereu în timp ce spăla vasele de la cină, 
poveşti despre fecioare războinice şi despre 
animale fermecate, despre vrăjitoare viclene, toate 
legendele Wendlynului. Rowan continua să-şi facă 
apariţia sub formă de şoim - şi erau unele seri în 
care ea se aşeza chiar lângă uşa din spate, iar 
Rowan, sfios, se apropia şi el. 

Celaena era în picioare în faţa chiuvetei, 
spatele durând-o şi foamea rozându-i stomacul, în 
timp ce freca ultimele tingiri din aramă, iar Emrys 
termina de spus povestea unui lup isteţ şi a unei 
păsări de foc. Urmă o pauză, iar apoi veniră 
obişnuitele  rugăminţi pentru aceeaşi veche 


poveste. Celaena nu observă capetele care se 

întoarseră în direcţia ei, atunci când, de la 
chiuvetă, întrebă: 

— Ştii vreo poveste despre regina Maeve? 

Tăcere mormântală. Emrys făcu ochii mari 
înainte să-i surâdă uşor şi să-i răspundă: 

— O mulţime. Pe care ai vrea s-o auzi? 

— Pe cele mai vechi pe care le ştii. Pe toate. 

Dacă urma să dea iarăşi ochii cu mătuşa ei, 
poate că ar fi trebuit să înceapă să înveţe cât de 
multe putea. Era posibil ca Emrys să fi ştiut poveşti 
care nu ajunseseră în ţinuturile ei. Dacă poveştile 
despre vârcolaci fuseseră adevărate, dacă cerbii 
nemuritori erau reali... poate că ar fi putut culege 
de aici informaţii esenţiale. 

| se aruncară câteva priviri agitate, dar, în cele 
din urmă, Emrys zise: 

— Voi începe aşadar cu începutul. 

Celaena dădu aprobator din cap şi se duse să 
se aşeze pe scaunul ei, proptită de uşa din spate, 
aproape de şoimul cu privire ascuţită. Rowan 
plescăi din cioc, dar ea nu îndrăzni să se uite la el 
peste umăr. In schimb, începu să mănânce o pâine 
întreagă. 

— Demult, când nu exista niciun rege muritor 
pe tronul din Wendlyn, zânele se plimbau printre 
noi. Unele erau bune şi frumoase, altele erau 
predispuse la mici trăsnăi, iar unele erau 
detestabile şi mai negre decât cea mai neagră 
noapte. Insă toate erau conduse de Maeve şi cele 
două surori ale ei, pe care le numeau Mora şi Mab. 
Iscusita Mora, care avea înfăţişarea unui şoim 
mare - aceea era descendența lui Rowan -, 


frumoasa Mab, care avea înfăţişarea unei lebede, 

şi întunecata Maeve, a cărei extravaganţă nu 
putea să încapă într-o singură formă. 

Emrys recită istoria, din care Celaena cunoştea 
o mare parte: Mora şi Mab se îndrăgostiseră de 
bărbaţi muritori şi renunţaseră la nemurirea lor. 
Unii spuneau că Maeve le obligase, drept 
pedeapsă, să renunţe la harul viaţa lor veşnică. 
Alţii spuneau că fusese voia lor, fie şi numai pentru 
a scăpa de sora lor. 

lar când Celaena întrebă dacă Maeve îşi găsise 
vreodată pereche, în încăpere se aşternu, din nou, 
o tăcere mormântală, iar Emrys răspunse că nu - 
cu toate că fusese cât pe ce, în zorii vremurilor. Un 
războinic, potrivit zvonurilor, îi furase inima cu 
isteţimea minţii lui şi cu puritatea sufletului, dar el 
murise într-un război de demult şi pierduse inelul 
pe care i-l hărăzise ei şi, de atunci, Maeve îi preţuia 
pe războinici mai presus de oricine altcineva. Ei o 
iubeau pentru asta - o făcuseră o regină 
atotputernică pe care nimeni nu îndrăznea să o 
provoace. Celaena se aştepta ca Rowan să-şi umfle 
penele auzind acestea, dar el rămase liniştit şi 
tăcut acolo unde era cocoţat. 

Emrys istorisi poveşti despre regina Fae până 
târziu în noapte, zugrăvind un portret al unei 
conducătoare crude, viclene, care putea să 
cucerească întreaga lume dacă şi-ar fi dorit acest 
lucru, dar care, în schimb, nu se depărta de regatul 
ei împădurit din Doranelle, întemeindu-şi oraşul ei 
din piatră în inima uriaşului bazin al râului. 

Celaena alegea amănuntele şi le memora, 
încercând să nu se gândească la prinţul cocoţat la 


câţiva metri deasupra ei, care făcuse de bunăvoie 

un legământ de sânge cu monstrul nemuritor care 
sălăşluia dincolo de munţi. Era pe punctul de a 
cere încă o poveste, când simţi mişcarea dintre 
copaci. 

Se înecă cu bucata de plăcintă cu afine pe care 
tocmai o devora în timp ce râsul uriaş străbătea la 
trap pădurea şi iarba udă, îndreptându-se către 
uşa lor. Ploaia îi întunecase blana aurie, iar ochii îi 
străluceau la lumina torţelor. Oare gărzile chiar nu- 
| văzuseră? Malakai îşi asculta fascinat partenerul. 
Ea deschise gura să strige un avertisment, când se 
opri. 

Gărzile vedeau totul. Şi nu trăgeau. Deoarece 
nu era un râs, ci... 

Intr-o licărire care ar fi putut să fie un fulger 
îndepărtat, râsul deveni un bărbat înalt, lat în 
umeri, care se îndreptă spre uşa deschisă. Rowan 
se avântă în zbor, apoi se transformă, aterizând 
fără cusur când acesta mai avea de parcurs prin 
ploaie jumătate din distanţă. 

Cei doi bărbaţi se strânseră în braţe şi se 
bătură reciproc pe spate - un salut scurt, eficient. 
Cu ploaia şi cu Emrys care povestea erau greu de 
auzit, iar ea, încordându-se pentru a asculta, îşi 
blestemă în gând urechile de muritoare. 

— De şase săptămâni te caut, spuse străinul cu 
părul auriu cu o voce ascuţită, dar fără profunzime. 

Nu imperioasă, ci obosită şi frustrată. 

— Vaughan a spus că ai fi la graniţa de est, 
însă Lorcan mi-a zis că erai de găsit pe țărm, 
inspectând flota. Apoi, gemenii mi-au zis că regina 
a venit încoace cu tine şi că s-a întors singură, aşa 


că, având o bănuială, am venit încoace. 

Se bâlbâia, lipsa controlului contrastând cu 
muşchii lui puternici şi cu armele pe care le avea 
asupra sa. Un războinic, la fel ca Rowan - cu toate 
că surprinzătorului său chip frumos îi lipsea 
severitatea prinţului. 

Rowan puse o mână pe umărul bărbatului. 

— Am auzit ce s-a petrecut, Gavriel. 

Oare era unul dintre misterioşii prieteni ai lui 
Rowan? Ea şi-ar fi dorit ca Emrys să fie liber pentru 
a putea să-l identifice. Rowan îi spusese foarte 
puţine despre cei cinci tovarăşi ai săi, dar era 
limpede că Rowan şi Gavriel erau mai mult decât 
simple cunoştinţe. Uneori, uita că Rowan avea o 
viaţă dincolo de zidurile acelei fortărețe. Până 
atunci nu o deranjase şi acum nu era sigură de ce 
faptul că îşi amintise îi căzuse greu la stomac sau 
de ce, dintr-odată, conta că Rowan măcar să fi 
recunoscut că ea era acolo. Că ea exista. 

Gavriel îşi frecă faţa, spatele lui musculos 
întinzându-se atunci când el trase aer în piept. 

— Ştiu că probabil nu vrei să... 

— Spune-mi numai ce vrei şi se va face. 

Gavriel păru să se dezumfle, iar Rowan îl 
conduse spre o altă uşă. Amândoi se mişcau cu o 
graţie nepământeană, puternică - şi parcă şi ploaia 
se despărţea pentru a-i lăsa să treacă. Rowan nu-i 
aruncă nici măcar o privire înainte să dispară. 


* 


Rowan nu mai reveni în acea noapte, şi 
curiozitatea, nu amabilitatea, o făcu să-şi dea 


seama că prietenul ei probabil că nu cinase. Cel 

puţin nimeni nu luase nimic din bucătărie, iar 
Rowan nu ceruse de mâncare. Aşa că de ce să nu-i 
fi dus ea o tavă cu tocană şi pâine? 

Echilibră tava grea, sprijinind-o pe şold, şi 
ciocăni la uşă. Murmurul se stinse şi, preţ de o 
secundă, ei îi trecu prin minte gândul ucigător că 
poate bărbatul venise acolo dintr-un motiv mult 
mai intim. Apoi, cineva întrebă: 

— Ce e? 

lar ea întredeschise uşa, suficient cât să 
arunce o privire. 

— M-am gândit că poate vrei nişte tocană şi... 

Ei bine, străinul era pe jumătate gol, culcat pe 
spate pe masa de lucru a lui Rowan. Însă Rowan 
era complet îmbrăcat, aşezat în faţa lui şi părând 
de-a dreptul enervat. Da, cu siguranţă ea intrase şi 
întrerupsese ceva intim. 

După o fracțiune de secundă, remarcă acele 
aplatizate, cuva în formă de ceaun cu pigment 
negru, cârpa îmbibată cu tuş şi sânge şi urmele 
unui tatuaj, care se întindeau de pe pectoralul 
stâng al străinului, în jos pe coaste, până pe şold. 

— leşi afară! îi ceru Rowan pe un ton plat, 
coborând acul. 

Gavriel înălţă capul, lumina strălucitoare a 
lumânărilor lăsând să se vadă teama din ochii lui 
roşiatici - şi nu neapărat din pricina semnelor care 
i se gravau în piele, deasupra inimii şi a cavităţii 
toracice. Cuvinte în Limba Veche, aidoma celor pe 
care le avea Rowan. Deja erau foarte multe - 
majoritatea lor vechi şi întrerupte de cicatrice. 

— Vrei tocana? îl întrebă ea, continuând să se 
zgâiască la tatuaj, la micuța călimară din fier şi la 

felul în care Rowan părea să se descurce la fel de 
bine cu ustensilele ca şi cu armele. 

Oare el îşi făcuse singur tatuajul? 

— Las-o, îi răspunse el, iar ea ştiu - pur şi 
simplu ştiu - că mai târziu avea să-i smulgă capul. 

Adoptând o mină de nepătruns, ea lăsă tava pe 
pat şi porni înapoi spre uşă. 

— Regret că v-am întrerupt. 

Indiferent pentru ce erau tatuajele, oricât de 
bine se cunoşteau, ea nu avea niciun drept să se 
afle acolo. Durerea din ochii străinului îi spusese 
destul. O văzuse adesea şi în propria-i reflexie. 
Atenţia lui Gavriel era împărţită între ea şi Rowan; 
dilatându-şi nările - o adulmecă. 

Fără îndoială, era timpul să se care dracului de 
acolo. 

— Scuze, spuse ea, şi închise uşa în urma ei. 

Reuşise să facă doi paşi pe coridor înainte să 
fie nevoită să se oprească şi să se rezeme de 
peretele din piatră, frecându-şi faţa. Proastă. 
Proastă fiindcă îi păsa câtuşi de puţin de ceea ce el 
făcea în afara antrenamentului, deoarece credea 
că lui ar fi putut măcar să-i treacă prin cap să-i 
împărtăşească şi ei informaţiile, fie chiar şi cele 
legate de faptul că se retrăgea devreme în 
apartamentul său. Totuşi, o durea - mai mult decât 
ar fi vrut să recunoască. 

Era pe punctul de a se târî spre camera ei, 
când uşa se deschise larg şi Rowan ieşi ca o 
furtună, practic arzând de mânie, însă doar văzând 
paloarea care îl cuprinsese o făcu să depăşească 
din nou linia aceea prostească, nechibzuită, să se 


agate din nou de furie fiind mai simplu decât să 

îmbrăţişeze întunericul tăcut care voia s-o tragă în 
jos, tot mai jos. Inainte ca el să înceapă să ţipe, ea 
îl întrebă: 

— O faci pentru bani? 

Un sticlit al dinţilor. 

— Unu, nu e treaba ta. Şi doi, nu m-aş cobori 
niciodată atât de jos. 

Privirea pe care i-o aruncă îi spuse exact ce 
părere avea el despre profesia ei. 

— Vezi tu, ar putea să fie mai bine dacă, în loc 
de asta, m-ai pălmui. 

— In loc de ce? 

— În loc de a-mi reaminti iar şi iar cât de lipsită 
de caracter şi îngrozitoare şi laşă sunt. Crede-mă, 
pot să fac treaba asta foarte bine şi singură. Aşa 
că, loveşte-mă, deoarece sunt a naibii de sătulă să 
fac schimb de insulte. Şi ştii ce? Nici măcar nu te-ai 
deranjat să-mi spui că urma să nu fii disponibil. 
Dacă mi-ai fi spus ceva, n-aş mai fi venit. Îmi pare 
rău că am făcut-o. Dartu pur şi simplu m-ai părăsit 
la parter. 

După ce rosti acele ultime vorbe, panica o 
cuprinse brusc, o durere ascuţită aproape 
blocându-i gâtlejul. 

— M-ai părăsit, repetă ea. 

Poate că era numai din pricina orbirii aduse de 
teroarea abisului care se căsca iar în jurul ei, însă 
ea şopti: 

— Nu mai am pe nimeni. Pe nimeni. 

Până acum, ea nu-şi dăduse seama cât de mult 
însemna pentru ea, cât de tare îşi dorea să nu fi 
fost adevărat. 


Trăsăturile lui rămaseră impasibile, devenind 

răutăcioase chiar, în timp ce îi răspundea: 

— Nu am ce să-ţi dau. Nimic ce să vreau să-ți 
dau. Nu-ţi datorez nicio explicaţie cu privire la ceea 
ce fac în afara antrenamentului. Nu-mi pasă prin ce 
ai trecut sau ce vrei să faci cu viaţa ta. Cu cât mai 
repede ai să poţi să-ţi rezolvi plânsetul şi 
autocompătimirea, cu atât mai repede am să scap 
de tine. Nu însemni nimic pentru mine şi nu-mi 
pasă. 

In urechi auzi un vag ţiuit care se transformă 
într-un urlet. Şi, sub acesta, un val neaşteptat de 
amorţeală, o prea cunoscută pierdere a vederii, ori 
a sunetului, ori a sentimentelor. Nu ştia de ce se 
întâmpla, căci fusese atât de hotărâtă să-l urască, 
dar... ar fi fost plăcut, presupuse ea. Ar fi fost 
plăcut să aibă o persoană care să ştie adevărul 
absolut despre ea - şi să n-o urască pentru asta. 

Ar fi fost foarte, foarte plăcut. 

Plecă fără să mai spună ceva. Lumina 
pâlpâitoare dinlăuntrul ei se micşora din ce în ce 
mai tare cu fiecare pas făcut. 

Până se stinse. 


Capitolul 34 


Celaena nu-şi amintea când se cuibărise în pat, 
fără să-şi scoată din picioare cizmele. La trezire, 
nu-şi aminti visele, nu simţi săgețile de foame sau 
de sete şi de-abia avu puterea să le răspundă celor 
pe care-i întâlnea pe drumul spre bucătărie, unde 
se aşeză pentru a lua micul dejun. Toate treceau 
pe lângă ea ca nişte vârtejuri de culori terne şi 
sunete şoptite, iar ea rămânea impasibilă. O 

stâncă în mijlocul unui curent. 

Micul dejun trecu şi, când toată lumea puse 
punct, în tăcerea bucătăriei, sunetele deveniră 
voci. Un murmur - Malakai. Un râset - Emrys. 

— Uite, spuse Emrys, apropiindu-se de locul 
unde stătea Celaena, lângă chiuvetă, privind, încă 
pierdută, pe câmp. Uite ce mi-a cumpărat Malakai. 

Surprinse cu coada ochiului strălucirea 
mânerului aurit, înțelegând că Emrys ţinea în mână 
un cuţit nou. Asta era o glumă. Probabil că zeii îi 
jucau o farsă. Ori chiar o urau, o urau cu adevărat. 

Mânerul era gravat cu flori de lotus, o undă de 
lapis lazuli mărginindu-i baza aidoma undei unui 
râu. Emrys zâmbea, cu ochii strălucindu-i. Dar 
cuțitul acela, aurul lustruit şi strălucitor... 

— L-am luat de la un negustor care venea de 
pe continentul sudic, spuse Malakai de la masă, 
tonul satisfăcut fiind suficient pentru a-şi da seama 
că era extrem de bucuros. A venit tocmai din 
Eyllwe. 

Amorţeala se sfărâmă. 

Se sfărâmă cu un zgomot atât de violent, încât 
fu surprinsă că nimeni nu auzise. 

Şi în locul ei se născu un țipăt, ascuţit şi 
pătrunzător, puternic precum ţiuitul ceainicului, 
sonor ca vântul într-o furtună, puternic precum cel 
pe care-l emisese camerista în dimineaţa în care 
intrase în dormitorul părinţilor Celaenei şi văzuse 
copilul culcat între cadavrele lor. 

Era atât de puternic, încât de-abia îşi auzi 
cuvintele: 

— Nu-mi pasă. 

Nu auzea nimic dincolo de urletul acela fără 

sunet, aşa că ridică vocea, respirând sacadat, prea 
rapid, repetând: 

— Nu. Îmi. Pasă. 

Tăcere. Apoi, precaut, Luca spuse din partea 
cealaltă a camerei: 

— Elentiya, nu fi nepoliticoasă. 

Elentiya. Elentiya. Spiritul care nu poate fi 
învins. 

Minciuni, minciuni, minciuni. Nehemia minţise 
despre toate. Despre numele ei tâmpit, despre 
planurile ei, despre fiecare lucru tâmpit în parte. ŞI 
apoi se dusese. Celaenei nu-i mai rămăseseră de la 
ea decât amintiri ca aceasta - arme similare cu 
cele pe care prinţesa le purtase cu atâta mândrie. 
Nehemia nu mai era, iar ea rămăsese pustiită. 

Se întoarse spre ei tremurând atât de tare, 
încât credea că trupul i se va destrăma de la 
încheieturi. 

— Nu-mi pasă de voi, şuieră către Emrys, 
Malakai şi Luca. Nu-mi pasă de cuțitul tău. Nu-mi 
pasă de poveştile voastre sau de regatul vostru 
amărât. 

ÎI pironi pe Emrys cu privirea. Luca şi Malakai 
traversară camera într-o clipă, păşind în faţa 
bătrânului - cu dinţii dezveliţi. Bine. Aveau de ce să 
se simtă ameninţaţi. 

— Aşa că, lăsaţi-mă în pace. Ţineţi-vă vieţile 
blestemate pentru voi şi lăsaţi-mă în pace! 

Acum urla, dar nu-şi putea înăbuși ţipătul, nu-şi 
putea ostoi furia, nu ştia ce era înainte şi înapoi, nu 
ştia decât că Nehemia o minţise, iar prietena ei 
făcuse odată un jurământ - făcuse un jurământ şi-l 
încălcase, aşa cum îi frânsese inima Celaenei în 

ziua în care murise. 

Şi atunci văzu lacrimile în ochii lui Emrys. 
Tristeţe, ori milă, ori furie, puţin îi păsa. Luca şi 
Malakai încă stăteau între ei, mârâind uşor. O 
familie - ei erau o familie şi erau uniţi. Ar fi sfâşiat- 
o dacă i-ar fi făcut vreun rău oricăruia dintre ei. 

Uitându-se la cei trei, Celaena lăsă să-i scape 
un hohot de râs pe un ton jos, lipsit de bucurie. 
Emrys deschise gura pentru a rosti acele cuvinte 
care, credea el, ar fi putut să o ajute, dar Celaena 
lăsă să-i scape încă un hohot de râs fără viaţă şi 
ieşi din bucătărie. 


După o noapte întreagă în care tatuase în 
carnea lui Gavriel numele celor căzuţi şi în care 
ascultase vorbăria războinicului despre oamenii pe 
care îi pierduse, Rowan îl trimise în treaba lui şi se 
îndreptă spre bucătărie. Bucătăria era pustie, cu 
excepţia unui bărbat bătrân, care stătea la masa 
de lucru goală, ţinând în mâini o cană. Emrys îşi 
ridică privirea, iar ochii lui erau luminoşi şi... 
îndureraţi. 

Fata nu era de văzut şi, preţ de o secundă, 
speră că plecase din nou, ca să nu fie obligat să se 
confrunte cu ceea ce-i spusese cu o zi înainte. Uşa 
spre exterior era deschisă - de parcă ar fi deschis- 
o cineva larg. Probabil că pe acolo plecase. 

Rowan făcu un pas spre uşă, dădu din cap 
salutând, dar bărbatul îl privi de sus până jos şi 
spuse cu voce domoală: 


— Ce faci? 

— Poftim? 

Emrys nu-şi ridică vocea atunci când spuse: 

— Fetei ăleia. Ce-i faci de continuă să vină aici 
cu asemenea pustiu în ochi? 

— Nu-i treaba ta. 

Emrys îşi strânse buzele până nu mai rămase 
decât o linie. 

— Ce vezi când te uiţi la ea, Prinţe? 

Nu ştia. Zilele acestea, nu ştia nimic. 

— Nici asta nu e treaba ta. 

Emrys îşi trecu o mână peste faţa arsă de vânt. 

— O văd cum dispare, bucată cu bucată, 
pentru că tu o alungi, când ea are aşa o nevoie 
disperată de cineva care să o ajute să-şi revină. 

— Nu văd cum aş putea s-o... 

— Ştiai că Evalin Ashryver a fost prietena mea? 
Şi-a petrecut aproape un an muncind în bucătăria 
asta - trăind aici cu noi, luptându-se s-o convingă 
pe regina ta că semi-Fae îşi au şi ei locul lor pe 
tărâmul vostru. A luptat pentru drepturile noastre 
până în ziua în care a părăsit acest regat - şi mulţi 
ani după, până când a fost omorâtă de monşitrii 
aceia de peste mare. Aşa că ştiam. Am ştiut cine 
era fiica ei din clipa în care ai adus-o în bucătăria 
asta. Noi toţi care eram aici cu douăzeci şi cinci de 
ani în urmă am recunoscut-o. 

Nu se lăsa surprins de multe ori, dar... Rowan 
privea în gol. 

— N-are nicio speranţă, Prinţe. În inima ei nu 
mai este speranţă. Ajut-o. Dacă nu de dragul ei, 
măcar pentru ceea ce reprezintă - pentru ceea ce 
ne poate oferi, chiar şi ţie. 

— Şi asta fiind? îndrăzni el să întrebe. 

Emrys îi susţinu neclintit privirea şi şopti: 
— O lume mai bună. 


Celaena merse şi merse, până ajunse pe 
ţărmul unui lac străjuit de copaci, care strălucea 
diamantin în soarele de prânz. Consideră că e un 
loc la fel de bun ca oricare şi se prăbuşi pe malul 
umed, strângându-şi mâinile la piept şi sprijinindu- 
şi trunchiul pe genunchi. 

Nu era nimic de făcut pentru ca ea să-şi revină, 
iar ea era... era... 

Un sunet ca un vaiet ieşi de pe buzele care îi 
tremurau atât de puternic, încât trebui să se 
strângă ca într-o cochilie, împiedicând sunetul să 
răzbată. 

Însă sunetul era în gâtlejul ei, şi în plămânii ei, 
şi în gura ei şi, când inspiră, se sparse. Auzindu-l, 
toate se revărsară în lumea ei, până când trupul 
începu să o doară de forţa amintirii. 

Simti vag schimbarea luminii pe lac. Simţi vag 
vântul suspinător, cald, atingându-i obrajii umezi. 
Şi auzi, atât de încet încât i se păru că visează, 
vocea unei femei murmurând: De ce plângi, Inimă- 
de-Foc? 

Trecuseră zece ani - zece ani lungi de când 
auzise ultima dată vocea mamei ei, dar acum o 
auzi peste forţa plânsului ei, la fel de clar de parcă 
ar fi îngenuncheat lângă ea. /nimă-de-Foc - de ce 
plângi? 

— Pentru că m-am rătăcit, şopti ea pământului, 
şi nu ştiu drumul. 

Era ceea ce nu putuse niciodată să-i spună 
Nehemiei - faptul că, timp de zece ani, nu ştiuse 
cum să-şi găsească drumul spre casă, pentru că nu 
mai avea casă. 

Vânturile furtunoase şi gheaţa se izbiră de ea 
şi atunci observă că Rowan şedea aşezat lângă ea, 
cu picioarele întinse, sprijinit cu palmele pe patul 
de muşchi. Ea îşi ridică privirea, dar nu se obosi să- 
şi şteargă faţa, şi rămase aşa uitându-se în zare, 
dincolo de sclipirile lacului. 

— Vrei să vorbim despre asta? o întrebă el. 

=> Nu. 

Inghiţind de câteva ori, ea smulse o batistă din 
buzunar şi-şi suflă nasul, capul limpezindu-i-se cu 
fiecare răsuflare. 

Rămaseră în tăcere, fără niciun sunet, 
ascultând clipocitul blând al lacului pe malul 
acoperit de muşchi şi vântul printre frunze. Şi 
atunci... 

— Bine, pentru că plecăm. 

Ticălosul. Măcar aşa putea să-i spună, apoi îl 
întrebă: 

— Să mergem unde? 

El zâmbi înverşunat. 

— Cred c-am început să te înţeleg, Aelin 
Galathynius. 


— Ce facem noi aici, pe toate inelele arzătoare 
ale iadului? întrebă Celaena, gâfâind, privind gura 
peşterii adăpostită de baza muntelui accidentat. 


Fusese un urcuş de opt kilometri. Cu mai nimic 

în stomac. 

Copacii se izbeau de stâncile  cenuşii, 
întinzându-se pe pantă în căutarea libertăţii, apoi 
dispărând în stânca acoperită cu licheni care se 
transforma, în cele din urmă, în vârful acoperit de 
zăpadă sub care se afla graniţa dintre Wendlyn şi 
Doranelle. Nu se ştie din ce motiv, vederea 
uriaşului masiv îi făcu pielea de găină. Şi nu avea 
nicio legătură cu vântul îngheţat. 

Rowan păşi în deschiderea amplă a gurii 
peşterii, mantia de un cenuşiu deschis fluturând în 
urma lui. 

— Grăbeşte-te. 

Strângându-şi mantia pe lângă corp, ea se 
poticni urmându-l. Un semn rău. Un semn 
îngrozitor, de fapt, pentru că, indiferent ce se afla 
în peştera aceea... 

Pătrunse în întuneric, urmându-l pe Rowan 
după lumina reflectată pe păr, lăsându-şi ochii să 
se obişnuiască. Terenul era stâncos, pietrele mici şi 
netezite de vreme. Şi presărată cu arme ruginite, 
armuri şi - haine. Fără schelete. In numele zeilor, 
era atât de frig, încât îşi vedea respiraţia, vedea... 

— Spune-mi că am halucinaţii. 

Rowan se oprise la marginea unui lac enorm, 
îngheţat, care se întindea în obscuritate. In mijlocul 
lacului aşezat pe o pătură, cu lanţurile de la mâini 
ancorate sub gheaţă, era Luca. 

Lanţurile lui Luca zăngăniră când ridică mâna 
să-i salute. 

— Credeam că n-o să mai apăreţi. Am 
îngheţat, strigă el şi-şi băgă din nou mâinile la 
subţiori. 

Ecourile sunetelor reverberară în tot spaţiul. 

Stratul gros de gheaţă, care acoperea lacul, 
era atât de limpede, încât se vedea apa de 
dedesubt - pietre incolore pe fund, rădăcini 
bătrâne de la copaci morţi demult şi niciun semn 
de viaţă. Dintre stânci apărea uneori câte o sabie 
sau un pumnal. 

— Ce e locul acesta? 

Răspunsul lui Rowan fu: 

— Du-te să-l scoţi de acolo. 

— Ţi-ai pierdut minţile? 

Rowan îi aruncă un zâmbet care sugera că, de 
fapt, era nebun de-a binelea. Ea păşi spre gheaţă, 
dar el îi blocă drumul cu un braţ musculos. 

— În cealaltă formă a ta. 

Luca ţinea capul înclinat, de parcă ar fi încercat 
să asculte. 

— Nu ştie ce sunt, murmură ea. 

— Vezi tu, trăieşti într-o fortăreață de semi- 
Fae. N-o să-i pese. Oricum, asta era ultima dintre 
problemele ei. 

— Cum îndrăzneşti să-l târăşti şi pe el în toată 
povestea asta? 

— Tu ai făcut asta, atunci când l-ai insultat - pe 
el şi pe Emrys. Ai putea măcar să-l aduci înapoi. 

Suflă spre lac, iar gheaţa se topi lângă țărm, 
apoi se întări. În numele zeilor! Îngheţase tot lacul. 
Era atât de puternic? 

— Sper c-aţi adus gustări! spuse Luca. Mor de 
foame. Grăbeşte-te, Elentiya. Rowan a spus că 
trebuie să faci asta ca parte a programului de 
pregătire şi... 

Şi continuă să sporovăiască. 

— Ce sens are asta? E pedeapsa pentru un 
comportament de dobitoc? 

— Îţi poţi controla puterea în forma umană - o 
ţii în stare latentă, dar în momentul în care te 
schimbi, în momentul în care devii agitată sau 
mânioasă, ori ţi-e teamă, în momentul în care îţi 
aminteşti cât de mult te sperie puterea ta, harul 
magic se ridică pentru a te proteja. Nu înţelege că 
tu eşti sursa acelor sentimente, nu o ameninţare 
din afară. Când există, totuşi, o ameninţare din 
afară, când uiţi suficient de mult timp să te temi de 
propria-ţi putere, atunci deţii controlul. Sau, cel 
puţin, un control parţial. 

Indică din nou spre stratul de gheaţă care o 
despărţea de Luca. 

— Aşa că, eliberează.-l. 

Dacă-şi pierdea controlul, dacă focul reușea să 
evadeze din ea... ei bine, focul şi gheaţa cu 
siguranţă merg bine împreună, nu? 

— Ce i se întâmplă lui Luca dacă dau greş? 

— Îi va fi foarte frig şi va fi ud leoarcă. Şi s-ar 
putea să moară. 

Din zâmbetul de pe faţa lui, realiză că era 
suficient de sadic încât să lase băiatul să se 
scufunde împreună cu ea. 

— Chiar erau necesare lanţurile? Se va duce 
direct la fund cu ele. 

Un gen de panică neroadă, de miel dus la 
tăiere, începea să-i umple venele. 

Când întinse mâna pentru a lua cheia de la 
lanţurile lui Luca, Rowan scutură din cap. 

— Cheia ta este controlul. Şi concentrarea. 


Traversează lacul, apoi găseşte singură o 

modalitate de a-l elibera fără să vă înecaţi 
amândoi. 

— Nu-mi da tu lecţii, de parcă ai fi vreun 
maestru mistic în stupizenii! E cel mai prostesc 
lucru pe care a trebuit vreodată să-l fac... 

— Grăbeşte-te, spuse Rowan, cu un rânjet crud 
pe faţă, iar gheaţa gemu şi ea, de parcă ar fi 
început să se topească. 

Deşi o voce micuță din minte îi spunea că nu l- 
ar fi lăsat pe băiat să se înece, ea nu putea avea 
încredere în el, nu după ce se întâmplase noaptea 
trecută. 

Se apropie cu un pas de gheaţă. 

— Eşti un ticălos. 

După ce Luca ajungea în siguranţă acasă, ea 
avea să înceapă să caute modalităţi de a-i face lui 
Rowan viaţa un infern. Lovi cu pumnul vălul 
interior, durerea trecând aproape fără să o simtă, 
în timp ce trăsăturile începură să i se transforme. 

— De-abia aşteptam să-ţi văd forma de Fae! 
spuse Luca. Am pus cu toţii pariu când... 

Şi continuă tot aşa. 

Celaena îi aruncă o privire amenințătoare lui 
Rowan, al cărui tatuaj devenise şi mai detaliat 
acum că îl vedea cu ochii de Fae. 

— Mă alină să ştiu că oameni ca tine au un loc 
aparte în iad care îi aşteaptă. 

— Spune-mi ceva nou. 

Păşind pe gheaţă, îi făcu un semn deosebit de 
vulgar. 

Făcând un pas prudent - paşi mici, la început - 
vedea fundul lacului coborând în întuneric, 


înghițind întinderea de arme pierdute. În sfârşit, 

Luca tăcuse. 

Numai atunci când trecu dincolo de marginea 
vizibilă a pragului de stâncă şi zăbovi deasupra 
adâncimilor întunecate, respiraţia i se poticni. Un 
picior îi alunecă, iar gheaţa gemu. 

Gemu şi se crăpă, formând pânze de păianjen 
sub picioarele ei. Ingheţă, cu gura căscată ca o 
proastă, iar crăpăturile se răspândeau din ce în ce 
mai mult şi atunci - îşi reluă mersul. Sub cizmele 
ei, încă o crăpătură. S-a mişcat oare gheaţa? 

—  Încetează, şuieră către Rowan, dar nu 
îndrăzni să se uite în urmă. 

Harul ei magic se trezi cu o tresărire, iar trupul 
îi deveni inert ca-n moarte. Nu. 

Dar era acolo, umplând spaţiile dinlăuntrul ei. 

Gheaţa scoase un geamăt profund, care nu 
putea însemna decât că de ea se apropia repede 
ceva rece şi umed. Făcu încă un pas, numai pentru 
că drumul înapoi părea să se sfărâme, începuse să 
transpire - magia şi focul o încălzeau din interior. 

— Elentiya? întrebă Luca, iar ea îi întinse mâna 
- un gest tăcut, pentru a-i închide gura ca meliţa; 
închise ochii şi respiră, imaginându-şi cum aerul 
rece care îi înconjura îi pătrunde în plămâni, 
îngheţând deasupra fântânii de putere. Magie - era 
magie. În Adarlan era o capcană mortală. 

Îşi încleştă pumnii. Aici nu era o capcană 
mortală. Pe teritoriul acesta, putea să o aibă, putea 
lua orice formă îşi dorea. 

Gheaţa încetă să mai geamă, dar se adunase 
ca norii şi se subţiase în jurul ei. începu să alunece, 
cu mişcări cât mai echilibrate şi mai fluide posibil, 
fredonând o melodie - o bucăţică de simfonie care 

o calma. Ritmul o ancora, îi atenua panica tăioasă. 

Magia deveni jar, pulsând cu fiecare respiraţie. 
Sunt în siguranţă, îi spuse ea. Relativ în siguranță. 
Dacă Rowan avea dreptate şi era doar o reacţie de 
apărare în faţa duşmanilor... 

Focul era motivul pentru care fusese dată afară 
din Biblioteca din Orynth când avea opt ani, după 
ce incinerase, fără să vrea, un corp de bibliotecă 
plin cu manuscrise vechi atunci când devenise din 
ce în ce mai iritată din pricină că Maestrul învăţător 
îi ţinuse prelegeri despre decenţă. Fusese o 
uşurare frumoasă, oribilă, să se trezească odată, la 
câteva luni după aceea, şi să realizeze că magia 
dispăruse. Că putea ţine o carte în mâini - să ţină 
în mâini ceea ce iubea cel mai mult - şi să nu-şi 
facă griji că o va transforma în cenuşă dacă se 
enerva, ori obosea, ori se emoţiona. 

Celaena  Sardothien, Celaena glorios de 
muritoare, nu trebuia să se teamă că va da foc fără 
să vrea unui coleg de joacă, ori că va avea un 
coşmar care i-ar putea incinera dormitorul. Ori că 
ar putea arde din temelii întregul Orynth. Celaena 
fusese tot ceea ce Aelin nu era. Îmbrăţişase 
această viaţă, chiar dacă realizările Celaenei erau 
moartea, tortura şi durerea. 

— Elentiya? 

Privea lung gheaţa. Harul ei magic pâlpâi din 
nou. 

Să ardă un oraş din temelii. Aceasta era 
temerea pe care și-o exprimase emisarul din 
Melisande către părinţii şi unchiul ei. | se spusese 
că emisarul venise să încheie o alianţă, dar ulterior 


înţelesese că de fapt venise să culeagă informaţii 

despre ea. Melisande avea o regină tânără pe 
tronul ei şi dorea să evalueze pericolul pe care l-ar 
fi avut de confruntat din partea moştenitoarei 
Terrasenului. Dorea să ştie dacă Aelin Galathynius 
avea să devină o armă de război. 

Deasupra gheții se ridică ceața şi zgomotul 
unei fisuri sfârtecă aerul. Harul magic pulsa, 
încercând să răzbată afară, clămpănind din fălci la 
fiecare respiraţie a ei. 

— Tu controlezi totul, spuse Rowan de pe țărm. 
Tu eşti stăpâna lui. 

Se afla la jumătatea drumului. Mai făcu un pas 
spre Luca, iar gheaţa continuă să crape. Lanţurile 
lui zornăiră - nerăbdare sau teamă? 

Ea nu deținuse controlul niciodată. Chiar şi în 
forma Celaenei, controlul fusese doar o iluzie. Alţi 
stăpâni îi ţinuseră frâiele. 

— Eşti stăpâna propriei tale sorţi, îi spuse 
Rowan blând de pe țărm, de parcă ar fi ştiut exact 
ce-i trecea ei prin minte. 

Îşi reluă fredonatul, melodia căutându-şi drum 
din memorie. Şi cumva... cumva, flacăra se linişti. 
Celaena mai făcu un pas înainte, apoi încă unul. 
Puterea care ardea mocnit în venele ei nu avea să 
dispară niciodată, dar dacă n-o stăpânea, şansele 
să rănească pe cineva erau mai mari. 

Îi aruncă o privire amenințătoare lui Rowan, 
care acum se plimba cu paşi apăsaţi de-a lungul 
țărmului, examinând unele dintre lamele 
scufundate. În ochii lui, de obicei inexpresivi, 
plutea o urmă de triumf, dar el se întoarse, 
îndreptându-se spre o crevasă mică din peretele 


peşterii, căutând ceva înăuntru. Ea continuă să 

avanseze, abisul de apă devenind din ce în ce mai 
adânc. Ca asasin, îşi stăpânise trupul muritor. 
Stăpânirea puterii ei nemuritoare nu era decât o 
nouă sarcină. 

Când se apropie de Luca atât de aproape încât 
să-l atingă, văzu că el făcuse ochii mari. 

— Nu ai de ce să te ascunzi, să ştii. Oricum, 
ştim cu toţii că îţi poţi schimba forma, îi spuse el. Şi 
dacă te face să te simţi mai bine, forma animală a 
lui Sten este de porc. De ruşine, refuză să se 
transforme. 

Ar fi râs - de fapt simţi că fiinţa interioară se 
încorda pentru a emite zgomotul care fusese 
îngropat acolo luni de zile, însă atunci îşi aminti de 
lanţurile de la încheieturile lui. Harul ei magic se 
liniştise, dar acum... să le topească, sau să 
topească gheaţa în care erau ancorate şi să-l lase 
să-şi târască lanţurile până la țărm? Dacă încerca 
să topească gheaţa, exista riscul să ajungă 
amândoi pe fundul lacului, iar dacă ataca 
lanţurile... Ei bine, putea pierde controlul şi tot pe 
fundul lacului ar fi ajuns, dar ar fi putut sfârşi şi 
prin a-i da lui foc. În cel mai bun caz, avea să-i lase 
arsuri pe locul unde erau cătuşele. In cel mai rău 
caz, avea să-i topească oasele. Mai bine să rişte cu 
gheaţa. 

— Erm, spuse Luca, voi ierta tot ce mi-ai spus 
mai devreme dacă putem să mâncăm ceva chiar 
acum. Aici miroase oribil. 

Simţurile lui probabil că erau mai ascuţite 
decât ale ei - peştera avea doar un vag miros de 
rugină, muşchi şi lucruri în descompunere. 

— Stai liniştit şi nu mai vorbi, spuse ea, mai 

aspru decât şi-ar fi dorit. 

El tăcu, iar ea se apropie uşor de locul unde 
Rowan îngheţase lanţurile. Cât de prudent putu, ea 
îngenunche, repartizându-şi greutatea uniform. 

Îşi trecu o palmă peste gheaţă, urmărind 
traseul lanțurilor până la drugul care se clătina în 
apa de dedesubt. 

Se clătina - pe acolo trecea un curent, ceea ce 
însemna că Rowan probabil că pecetluia gheaţa 
întruna... Răceala îi muşcă palma, iar ea îi aruncă o 
privire lui Luca; acesta şedea pe o pătură din 
blană. Apoi, se întoarse spre ancoră. Dacă gheaţa 
se rupea, ea avea să fie nevoită să încerce să-l 
prindă. Rowan era nebun de legat. 

Inspiră profund de câteva ori, lăsând magia să 
se calmeze şi să se întoarcă în interior. Apoi, cu 
mâna apăsată pe gheaţă, băgă un deget în rezerva 
de putere şi extrase de acolo o şuviţă subţire, 
arzând, care curse pe braţul ei, se înfăşură ca un 
şarpe pe încheietura ei şi apoi se aşeză în palma 
ei, încălzindu-i pielea, gheaţa... începând să 
strălucească într-o nuanţă roşie luminoasă. Luca 
ţipă când gheaţa începu să se facă ţăndări în jurul 
lor. 

— Controlează, lătră Rowan de pe țărm, 
scoțând o sabie abandonată de unde fusese înfiptă 
în crevasa mică din perete, cu mânerul aurit 
sclipind. 

Celaena strânse harul magic atât de tare, încât 
o sufocă. Unde fusese palma ei se vedea o gaură - 
dar care nu pătrunsese în întreg stratul de gheaţă. 
Nu era suficient de mare să elibereze lanţul. 


Putea controla asta. Putea să se controleze din 

nou. Fântâna din ea se umpluse şi ea o împinse 
îndărăt, dorindu-şi ca numai o şuviţă să iasă şi să 
pătrundă în gheaţă, ca un vierme, muşcând din 
răceala de gheaţă... Se auzi un clinchet metalic, 
apoi un şuierat, şi apoi... 

— O, mulţumesc zeilor, mormăi Luca, trăgând 
lanţul prin gaură. 

işi înfăşură şuviţa de putere înapoi în propria-i 
fiinţă, în acea fântână, şi, dintr-odată, harul magic 
se răci. 

— Te rog, spune-mi că aţi adus mâncare, spuse 
din nou Luca. 

— De asta ai venit? Ţi-a promis Rowan gustări? 

— Sunt un băiat în creştere. 

Şi îi făcu cu ochiul, aruncându-i o privire lui 
Rowan. 

— Ş-apoi, lui Rowan nu-i spui nu. 

Nu, într-adevăr, nimeni nu-l refuzase vreodată 
şi de aceea probabil Rowan se gândise că o 
schemă ca aceea era acceptabilă. Celaena suspină 
pe nas şi privi gaura mică pe care o făcuse în 
gheaţă. O faptă vitejească - un miracol. Când să se 
ridice şi să-l ajute pe Luca să-şi croiască drumul 
spre țărm, mai aruncă o privire gheții. Nu, nu gheții 
- apei de dedesubt. 

De acolo, un uriaş ochi roşu se uita fix la ea. 


Capitolul 35 


Următoarele cuvinte care ieşiră din gura 
Celaenei fură atât de vulgare, încât Luca se sufocă. 
Celaena rămase  nemişcată sub  licărirea 


neliniştitoare a unei linii albe, groase şi neregulate, 

care emana din ochiul roşu. 
— Pleacă de pe gheaţă acum, îi şopti ea lui 


Luca. 
Din cauza liniei aceleia albe, în formă de 
fierăstrău - pentru că erau dinţi. Dinţi mari, 


capabili să-ţi taie braţul dintr-o singură muşcătură. 
Se ridicau plutind din adânc, spre gaura pe care o 
făcuse. De aceea nu erau schelete - numai armele 
care îi trădaseră pe nebunii care se rătăciseră în 
peştera aceea. 

— Pe toţi zeii, spuse Luca, privind din spatele 
ei. Ce este asta? 

— Taci şi du-te, şuieră ea. 

Pe țărm, Rowan făcuse ochii mari, cu faţa 
tensionată sub tatuaj. Nu-şi dăduse seama că lacul 
nu era pustiu. 

— Acum, Luca, mârâi Rowan, cu sabia scoasă, 
iar cealaltă, pe care o ridicase de pe pământ, fiind 
încă în teacă, în cealaltă mână. 

Înota spre ei, agale. Curios. Pe măsură ce se 
apropia, ea reuşi să discearnă un trup ca de şarpe, 
alb precum pietrele de pe fundul lacului. Nu văzuse 
niciodată ceva atât de mare, atât de străvechi şi - 
şi între ea şi antica fiinţă nu era decât un strat 
subţire de gheaţă. 

Când Luca începu să tremure, pielea lui arsă 
de soare pălind, Celaena sări în picioare, cu gheaţa 
gemând sub ea. 

— Nu privi în jos, spuse ea, apucându-l de cot. 

Un petic de gheaţă mai groasă se întări sub 
picioarele lor şi se întinse - o cale spre țărm. 

—  Dă-i drumul, îi spuse ea băiatului, 
înghiontindu-l blând. 

381 


El porni într-o alunecare târşâită. Îl lăsă s-o ia 
înainte, dându-i timp astfel încât să-i poată păzi 
spatele, după care aruncă din nou o privire în jos. 

Îşi înghiţi ţipătul când un cap masiv şi solzos se 
uită fix la ea. Nu un balaur sau un dragon, nu un 
şarpe sau un peşte, ci o fiinţă între. Îi lipsea un 
ochi, carnea fiind cicatrizată în jurul orbitei goale. 
Cine naiba îi făcuse asta? Exista oare ceva mai rău 
acolo jos, înotând pe lângă pântecele muntelui? 
Bineînţeles - bineînţeles că fusese lăsată 
neînarmată în mijlocul unui lac căptuşit cu arme. 

— Mai repede, rosti sacadat Rowan. 

Luca era deja la jumătatea drumului spre țărm. 

Celaena începu să-l imite pe Luca, alunecând 
târşâit, pentru că nu credea că dacă ar fi alergat s- 
ar fi putut ţine pe picioare. Când făcu al treilea pas, 
o străfulgerare de un alb ca oasele izbucni din 
străfunduri, răsucindu-se ca o năpârcă în atac. 

Coada lungă plesni gheaţa, iar lumea se 
clătină. 

Ea se ridică, picioarele îndoindu-i-se, în timp ce 
gheaţa se înălţă sub forţa loviturii, plesnind-o peste 
mâini şi genunchi. Celaena respinse harul magic 
care se ridica s-o protejeze, să ardă, să 
schilodească. Se zvârcoli şi derapă lateral când 
capul solzos, cornut, se repezi spre gheaţa de la 
picioarele ei. 

Suprafaţa  tresăltă. Mai departe, dar 
apropiindu-se, gheața se spărgea. De parcă toată 
concentrarea lui Rowan era orientată acum spre 
menţinerea fragilei punți din gheaţă dintre ea şi 
țărm. 

— Armă, spuse ea dintr-o suflare, neîndrăznind 

să-şi abată atenţia de la creatură. 

—  Grăbeşte-te, strigă sacadat Rowan, iar 
Celaena îşi ridică privirea suficient cât să-l vadă 
lăsând să alunece pe gheaţă sabia pe care o 
găsise, un vânt aspru învârtejindu-se spre ea. 

Luca abandonă pătura, alergând târşâit, şi, din 
mers, Celaena ridică sabia cu mâner de aur. Un 
rubin de mărimea unui ou de găină era încastrat în 
plăsea şi, în pofida vechimii tecii, lama străluci 
când o trase afară, de parcă ar fi fost recent 
lustruită. Ceva căzu din teacă pe gheaţă, 
zăngănind - un inel simplu din aur. Il înşfacă, 
aruncându-l într-un buzunar şi alergă mai repede, 
de parcă... 

Gheaţa se ridică din nou, vuietul acelei cozi 
uriaşe fiind la fel de îngrozitor ca şi suprafaţa care 
se mişca sub ea. Celaena rămase în picioare de 
data aceasta, lăsându-se pe vine ţinând strâns 
sabia, parte din ea minunându-se de echilibrul şi 
frumuseţea armei; dar Luca, alunecând şi 
derapând, se prăbuşi. Ajunse la el în câteva clipe, 
ridicându-l de spatele tunicii şi ţinându-l strâns, 
gheaţa ridicându-se sub ei. 

Trecură de punctul unde fusese lăsată de 
Rowan şi aproape gemu de uşurare când văzu 
pragul din stâncă de culoare deschisă sub picioare. 
Gheaţa din spatele lor explodă, apa rece ca gheaţa 
scăldându-i, şi atunci... 

Nu se opri când acele nări fornăiră. Nu se opri, 
împingându-l pe Luca spre Rowan, a cărui frunte 
lucea de transpiraţie în timp ce gheare puternice 
zgâriară gheaţa, săpând patru linii adânci. 

Ea târî băiatul pe ultimii zece metri, apoi pe 

ultimii cinci, apoi ajunseră pe țărm şi la Rowan, de 
pe buzele căruia se auzi o respiraţie sacadată. 
Celaena se întoarse la timp să vadă ceva ca ivit 
dintr-un coşmar încercând să se târască pe gheaţă, 
ochiul roşu înnebunit de foame, dinţii masivi 
promițând o moarte brutală şi nemiloasă. Când 
oftatul lui Rowan se stinse, gheaţa se topi, iar 
creatura plonjă în adâncuri. 

Ajunşi pe teren solid, brusc conştientă de 
faptul că gheaţa fusese şi o barieră, Celaena îi 
înşfacă din nou pe Luca, băiatul părând gata să 
vomite, şi ţâşni din peşteră. Nimic nu putea opri 
creatura să iasă din apă, iar sabia era la fel de utilă 
precum o scobitoare în lupta împotriva ei. Cine ştie 
cât de repede se putea mişca pe pământ? 

Luca psalmodia un fluviu de rugăciuni către 
diverşi zei, în timp ce Celaena îl trăgea după ea pe 
cărarea stâncoasă şi în soarele strălucitor de după- 
amiază,  poticnindu-se aproape orbeşte până 
reuşiră să ajungă la pădurea întunecoasă, ferindu- 
se de copaci mai mult din noroc, din ce în ce mai 
repede în jos, şi atunci... 

Auziră un răget care zgudui stâncile şi alungă 
păsările, făcând frunzişul să foşnească. Un răget 
de mânie şi de foame - nu de triumf. De parcă 
creatura ar fi ajuns la ieşirea din peşteră şi, după 
milenii în întunericul acvatic, nu putea suporta 
lumina soarelui. Fugind de răgetul plin de ecouri, 
refuza să se gândească la ce s-ar fi întâmplat dacă 
ar fi fost noapte. Ce se putea întâmpla încă la 
căderea nopţii. 

După un timp, îl simţi pe Rowan în spatele lor. 


Şi totuşi, nu o interesa decât tânărul aflat în grija 

ei, care gâfâi şi înjură tot drumul până la 
fortăreață. 


Când Mistward se ivi la orizont, ea îi spuse lui 
Luca un singur lucru înainte de a-l trimite înainte: 
să-şi ţină gura în legătură cu evenimentele din 
peşteră. In momentul în care sunetele scoase de 
pătrunderea lui prin tufişuri dispărură, se întoarse. 

Rowan stătea nemişcat, gâfâind şi el, cu sabia 
acum pusă în teacă. Ea îşi înfipse noua sabie în 
pământ, rubinul din mâner lucind într-un petic de 
soare. 

— O să te omor, spuse ea, cu o voce ca un 
mârâit. 

Şi se aruncă asupra lui. 

Chiar dacă era în forma ei Fae, el tot era mai 
rapid şi mai puternic decât ea, aşa că o evită cu o 
uşurinţă fluidă. Mai bine cu faţa lovită de copac 
decât coliziunea cu pereţii de piatră ai fortăreței, 
deşi nu era cu mult mai bine. Dinţii îi clănţăniră, 
dar ea se răsuci şi se azvârli din nou asupra lui 
Rowan, care acum stătea foarte aproape, cu dinţii 
dezveliţi. Nu putu să se ferească de ea atunci când 
îl apucă de partea din faţă a jachetei şi îl lovi. 

O, şi ce bine era să-l lovească în faţă, chiar 
dacă pielea de pe încheieturile degetelor i se zdreli 
şi începu să o doară. 

El mârâi şi o aruncă la pământ. Rămase fără 
aer, iar sângele care îi picura din nas i se scurse pe 
gât. Inainte ca el să se poată aşeza pe ea, îl prinse 


cu picioarele şi îl azvârli cu fiecare gram din 

puterea aceea nemuritoare. Şi, într-o clipă, Rowan 
se trezi țintuit la pământ, cu ochii mari din pricina 
furiei şi a surprizei. 

Ea îl lovi din nou, articulațiile ei ţipând în 
agonie. 

— Dacă mai aduci vreodată pe cineva aici, 
gâfâi ea, lovindu-l peste tatuaj - peste tatuajul 
acela afurisit, dacă mai pui în pericol vreodată pe 
cineva cum ai făcut astăzi... Sângele din nasul ei 
sări pe faţa lui, amestecându-se, observă ea cu o 
oarecare satisfacţie, cu sângele de la loviturile pe 
care i le dăduse. 

— Te omor. 

Încă o lovitură, o izbitură cu dosul mâinii, şi 
vag îi trecu prin cap că Rowan nu mai riposta, 
mulţumindu-se să primească loviturile. 

— ţi rup gâtul acela putred. 

Îşi dezveli caninii. 

— Înţelegi? 

El îşi întoarse capul şi scuipă sângele din gură. 

Sângele ei pulsa nebuneşte, atât de sălbatic 
încât orice reţinere pe care şi-o impusese se 
sfărâmă. Se opuse cu toată forţa, încercând să se 
adune, iar clipa de neatenţie o costă. Rowan se 
mişcă şi, din nou, se trezi sub el. li mutilase faţa, 
dar lui nu părea să-i pese. Rowan mârâi: 

— Ba voi proceda după bunul meu plac. 

— Să nu mai amesteci pe nimeni în povestea 
asta! ţipă ea atât de tare, încât păsările se opriră 
din ciripit. 

Se zvârcoli sub el şi reuşi să-l apuce de 
încheieturi. 

— Pe nimeni! 

— Spune-mi de ce, Aelin. 

Numele acela blestemat... Işi vâri 
încheieturile lui. 

— Pentru că m-am săturat de asta! 

Inspira lacom aerul, fiecare respirație 
cutremurând-o, pentru că oribila intuiţie pe care 
reuşise să o ţină departe încă de la moartea 
Nehemiei devenea realitate. 

— l-am spus că n-o s-o ajut, aşa că şi-a 
orchestrat propria moarte. Pentru că a crezut... 

Râse - un sunet oribil, sălbatic. 

— A crezut că moartea ei mă va impulsiona să 
acţionez. A crezut că aş putea face mai mult decât 
a făcut ea - că valora mai mult moartă. Şi a minţit 
- despre toate. M-a minţit pentru că eram o laşă şi 
o urăsc pentru asta. O urăsc pentru că m-a părăsit. 

Rowan încă o ţinea cu forţa sub el, sângele lui 
cald curgându-i pe faţă. 

O spusese. Spusese cuvintele pe care le ţinea 
zăvorâte de săptămâni întregi. Furia curgea din ea 
ca un val care se retrage de pe țărm şi îi eliberă 
încheieturile. 

— Te rog, gâfâi ea, fără să-i pese că-l imploră, 
nu mai amesteca pe nimeni. Voi face tot ce-mi vei 
cere. Dar aici trag linie. Orice, dar nu asta. 

Cu ochii acoperiţi ca de un văl, Rowan îi eliberă 
braţele. Ea îşi ridică privirea spre bolta cerească. 
Nu voia să plângă în faţa lui, nu din nou. 

El se retrase, spaţiul dintre ei devenind 
tangibil. 

— Cum a murit? 

Lăsă umezeala de pe spate să-i intre în oasele 
reci, în trup. 


unghiile în 

— A manipulat o cunoştinţă comună să creadă 
că trebuie s-o omoare pentru a-şi realiza planurile. 
El a angajat un asasin, s-a asigurat că eu nu eram 
pe-aproape şi a pus să fie ucisă. 

Oh, Nehemia. Făcuse asta dintr-o speranţă 
deşartă, fără să-şi dea seama că era o bătălie 
pierdută. S-ar fi putut alia cu Galan Ashryver cel 
perfect şi ar fi salvat pământul - ar fi găsit un 
moştenitor cu adevărat folositor pentru tron. 

— Ce s-a întâmplat cu cei doi bărbaţi? 

O întrebare pusă pe un ton rece. 

— Pe asasin l-am vânat şi l-am lăsat bucăţi 
într-o alee. lar pe bărbatul care-l angajase... 

Sânge pe mâinile ei, pe haine, în păr, privirea 
îngrozită a lui Chaol. 

— l-am scos matele şi i-am aruncat trupul într- 
un canal. 

Erau două dintre cele mai oribile lucruri pe 
care le făcuse în viaţă şi le făcuse din ură, din 
dorinţă de răzbunare şi din furie. Aşteptă predica, 
dar Rowan se mulţumi să spună: 

— Bine. 

Surprinsă, îl privi în ochi - şi văzu ce făcuse. Nu 
faţa lui deja zgâriată şi însângerată, nici tunica şi 
cămaşa, rupte şi murdare de noroi, ci acolo unde îl 
apucase de antebraţe. Hainele erau arse, iar pielea 
de sub ele era acoperită de băşici roşii şi 
mânioase. 

Amprente palmare. Îi arsese tatuajul de pe 
braţul stâng. Se ridică într-o clipă în picioare, 
întrebându-se dacă n-ar trebui să se aşeze în 
genunchi, să-i ceară iertare. 


Probabil că îl duruse îngrozitor. Şi totuşi 

suportase - bătaia, arsurile - în timp ce ea azvârlea 
cuvintele acelea care îi întunecau simţurile de 
atâtea săptămâni. 

— Îmi pare atât de... rău, începu ea, dar el 
ridică o mână. 

— Să nu te scuzi, spuse el, pentru că ai apărat 
oamenii la care ţii. 

Bănui că era singurul fel de scuză pe care avea 
să-l primească vreodată de la el. Dădu din cap 
aprobator, iar el consideră că gestul era suficient 
ca răspuns. 

— Păstrez sabia, spuse ea, trăgând-o din 
pământ. 

Greu ar fi găsit una mai bună în întreaga lume. 

— N-ai câştigat-o. 

Tăcu, dar apoi adăugă: 

— Consider-o însă ca pe o favoare. Las-o în 
camera ta atunci când ne antrenăm. 

Ar fi dorit să dispute hotărârea, dar şi acesta 
era un compromis. Se întrebă dacă el mai făcuse 
vreodată un compromis în ultimul secol. 

— Şi dacă fiinţa aia ne urmăreşte până la 
fortăreață când se lasă întunericul? 

— Chiar dac-o face, nu poate trece de pietrele 
magice de apărare. 

Când ea ridică întrebător din sprâncene, el 
spuse: 

— Pietrele din jurul fortăreței au o vrajă 
întreţesută în ele pentru a-i ţine pe duşmani la 
distanţă. Chiar şi magia ricoşează din ea. 

— Oh. 

Ei bine, asta explica de ce i se spunea 

Mistward!. Între ei se lăsă o tăcere calmă, dacă nu 
chiar plăcută, iar ei îşi continuară drumul. 

— Ştii, spuse ea cu şiretenie, e a doua oară 
când îmi faci pregătirea harcea-parcea cu sarcinile 
tale. Sunt destul de sigură că asta te transformă în 
cel mai slab instructor pe care l-am avut vreodată. 

El îi aruncă o privire piezişă. 

— Sunt surprins că ţi-a luat atât de mult să-ți 
dai seama. 

Ea pufni şi, pe când se apropiau de fortăreață, 
torţele şi lumânările se aprinseră de parcă doreau 
să le ureze bun-venit acasă. 


* 


— N-am văzut în viaţa mea aşa o privelişte 
tristă, şuieră Emrys când Rowan şi Celaena îşi 
târâră picioarele în bucătărie. Sânge şi mizerie şi 
frunze pe fiecare centimetru din voi amândoi. 

Într-adevăr, erau o privelişte aparte, cu feţele 
umflate şi pline de răni, acoperiţi fiecare de 
sângele celuilalt, părul în dezordine, Celaena 
şchiopătând uşor, cu articulațiile degetelor rănite, 
iar genunchiul Celaenei zvâcnea de la o lovitură pe 
care nu-şi amintea când o căpătase. 

— Nu sunteţi mai buni decât pisicile 
vagaboande, care se încaieră zi şi noapte, spuse 
Emrys, trântind două castroane cu tocană pe 
masă. Mâncaţi, amândoi. Şi apoi, curăţaţi-vă. 
Elentiya, eşti scutită de îndatoririle de la bucătărie 
în seara asta şi mâine. 


1 Straja-din-ceaţă (n. trad.). 

Celaena deschise gura să obiecteze, dar 
bătrânul ridică mâna. 

— Nu vreau să sângerezi peste tot. Ai face mai 
mult deranj decât treabă. 

Strâmbându-se de durere, Celaena se aşeză 
lângă Rowan pe bancă şi îşi înjură cu patimă 
durerea din picior, faţă şi braţe. Il înjură pe 
ticălosul de-alături. 

— Şi primeneşte-ţi şi limbajul, dacă tot te-ai 
pornit, sări Emrys. 

Luca era cuibărit lângă foc, cu ochii mari, şi 
făcu un gest rapid, imitând o tăietură de-a 
curmezişul beregatei, de parcă voia să o avertizeze 
pe Celaena despre ceva. Chiar şi Malakai, aşezat la 
celălalt capăt al mesei împreună cu două gărzi 
ostenite, o urmărea cu sprâncenele ridicate. 

Rowan se aplecase deja deasupra mesei, 
săpând în tocăniţă. Aruncă iar o privire la Luca, iar 
acesta se bătea frenetic peste urechi. 

Uitase să se transforme. ŞI... ei bine, acum 
observaseră toţi asta, cu tot sângele, noroiul şi 
frunzele. Malakai îi susţinu privirea, iar ea îl 
provocă - îl provocă pe bătrân să spună ceva, dar 
el dădu din umeri şi-şi văzu de mâncare. Deci, de 
fapt, nu era o surpriză. Luă o îmbucătură din 
tocăniţă şi trebui să-şi înghită geamătul. Să fi fost 
simţurile ei Fae, sau mâncarea era chiar şi mai 
delicioasă în seara asta? 

Emrys privea de lângă vatră, iar Celaena îi 
aruncă şi lui o privire provocatoare. Străpunse 
vălul, şi primi durerea la schimbarea în forma de 
muritor. Bătrânul le aduse, ei şi lui Rowan, o felie 
de pâine şi spuse: 

— Pentru mine, n-are importanţă dacă ai 
urechile ascuţite sau rotunde, ori că dinţii tăi arată 
straniu. Dar, adăugă el, uitându-se la Rowan, nu 
pot nega că mă bucur să văd c-ai încasat câţiva 
pumni de data asta. 

Capul lui Rowan se ridică brusc din castron, iar 
Emrys arătă cu lingura spre el. 

— Nu credeţi că v-aţi bătut măr suficient unul 
pe celălalt? 

Malakai se încordă, dar Emrys continuă: 

— Ce ai realizat, decât că mi-ai dat o 
spălătoreasă de vase a cărei faţă ne sperie străjile? 
Crezi că vreunul dintre noi doreşte să vă audă cum 
vă blestemaţi reciproc şi urlaţi în fiecare seară? 
Limbajul pe care îl foloseşti e suficient cât să 
acrească tot laptele din Wendlyn. 

Rowan îşi plecă fruntea şi mormăi ceva în 
tocăniţă. 

Pentru prima dată de mult, mult timp, Celaena 
simţi cum colţurile gurii i se ridică într-un zâmbet. 

Şi atunci Celaena se îndreptă spre bătrân - şi 
căzu în genunchi. Îi ceru iertare cu ardoare. Lui 
Emrys, lui Luca, lui Malakai. Le ceru iertare, pentru 
că meritau. Acceptară cu toţii, dar Emrys încă 
părea circumspect. Rănit, chiar. Ruşinea că îi 
spusese bătrânului ce-i spusese, că le spusese 
tuturor ce le spusese, nu avea să-i dispară prea 
uşor. 

Deşi i se zvârcolea stomacul, iar palmele îi 
transpirau, deşi ceilalţi nu menţionară nume, nu fu 
deloc surprinsă când Emrys îi spuse că el şi celălalt 
Fae bătrân ştiau cine este şi că mama ei îi ajutase. 


Dar fu surprinsă când Rowan ocupă un loc la 

chiuvetă şi ajută la spălarea vaselor de la masa de 
seară. 

Munciră într-o linişte confortabilă. Mai erau 
adevăruri pe care nu le mărturisise, pete pe 
sufletul ei pe care încă nu le putea explora sau 
exprima. Dar poate - poate că el nu avea să se 
îndepărteze de ea atunci când avea să îşi găsească 
îndrăzneala de a i le spune. 

La masă, Luca zâmbea de plăcere. Şi apariţia 
acelui zâmbet - acea mică dovadă că 
evenimentele de astăzi nu-l speriaseră cu totul - o 
făcu pe Celaena să se uite la Emrys şi să spună: 

— Ce aventură am avut astăzi... 

Malakai îşi puse lingura jos şi spuse: 

— Dă-mi voie să ghicesc: a avut ceva de-a face 
cu acel urlet care a înnebunit vitele. 

Deşi Celaena nu zâmbi, pleoapele i se încreţiră. 

— Ce ştii despre o creatură ca sălăşluieşte în 
lacul de sub... 

Şi îi semnală din ochi lui Rowan să termine el. 

— Muntele Pleşuv. Şi n-are de unde să ştie 
povestea asta, spuse Rowan. Nimeni nu o ştie. 

— Sunt Păstrătorul Poveştilor, spuse Emrys, 
uitându-se la el cu toată vrajba uneia dintre 
figurinele din fier de pe poliţă. Asta înseamnă că 
poveştile pe care le adun ar putea să nu provină 
din guri Fae sau umane, dar le aud oricum. 

Se aşeză la masă, cu mâinile încrucişate. 

— Cu ani în urmă, am auzit o poveste, de la un 
nebun care credea că poate traversa Munţii 
Cambrieni pentru a pătrunde pe tărâmul lui Maeve 
fără a fi invitat. Era pe drumul de întoarcere, pe 


jumătate mort, din pricina lupilor sălbatici ai lui 

Maeve din trecători; aşa că, l-am adus aici, cât 
aşteptam să vină  vindecătorii după care 
trimisesem. 

Malakai murmură: 

— Deci, de aceea nu l-ai lăsat în pace nicio 
clipă. 

O sclipire în ochii aceia bătrâni, iar Emrys îi 
aruncă tovarăşului său un zâmbet ostenit. 

— Avea o infecţie îngrozitoare, aşa că, la 
momentul acela, am crezut că ar putea fi un delir, 
dar mi-a povestit că a găsit o peşteră la baza 
Muntelui Pleşuv. A stabilit tabăra acolo, pentru că 
ploua şi era rece, şi a planificat să plece la prima 
geană de lumină. Totuşi, simţea că era urmărit de 
pe lac de cineva. A adormit şi s-a trezit numai 
pentru că valurile se izbeau de țărm - valuri care 
porneau din centrul lacului. Şi dincolo de lumina 
focului, în depărtare, a văzut ceva înotând. Mai 
mare decât un copac sau decât orice bestie pe 
care o văzuse vreodată. 

— O, a fost oribil, interveni Luca. 

— Ai spus că astăzi ai fost cu Bas şi ceilalţi 
cercetaşi din patrula de graniţă! se repezi Emrys, 
apoi îi aruncă lui Rowan o privire care sugera că ar 
fi bine să verifice dacă următoarea sa masă nu 
conţinea otravă. 

Emrys îşi drese vocea şi, în curând, se 
întorsese din nou la masă, privind fix, pierdut în 
gânduri. 

— Ce a aflat nebunul în acea noapte a fost că 
acea fiinţă era aproape la fel de bătrână precum 
muntele însuşi. Susţinea că s-a născut într-o altă 


lume, dar că s-a strecurat aici când zeii nu erau 

atenţi. Îi vânase pe Fae şi pe oameni până când un 
măreț războinic Fae l-a provocat. La sfârşitul luptei, 
războinicul îi scosese creaturii un ochi - de ciudă 
sau de distracţie - şi blestemase fiara ca atâta 
timp cât muntele era în picioare, să fie forţată să 
trăiască dedesubtul lui. 

Un monstru dintr-un alt tărâm. Oare fusese 
lăsat să intre în timpul războaielor Valg, când 
demonii deschideau şi închideau portalurile către 
alte lumi după cum le venea? Câte dintre creaturile 
de groază care locuiau pe acest pământ erau aici 
numai din cauza acelor bătălii străvechi pentru 
cheile Wyrd? 

— Aşadar, sălăşluieşte în labirintul de peşteri 
subacvatice de sub munte. Nu are niciun nume, 
pentru că a uitat cum i se spunea în timpurile 
vechi, iar cei care au întâlnit-o nu s-au întors 
acasă. 

Celaena îşi frecă braţele, tresărind atunci când 
pielea lezată a articulaţiilor i se întinse din cauza 
mişcării. Rowan se uita fix la Emrys, ţinându-şi 
capul lăsat uşor pe-o parte. Apoi, Rowan îi aruncă 
ei o privire, de parcă ar fi vrut să se asigure că 
ascultă, şi o întrebă: 

— Cine era războinicul care i-a scos ochiul? 

— Nebunul nu ştia, şi nici bestia, dar limba pe 
care o vorbea era Fae - o formă arhaică a Limbii 
Vechi, aproape indescifrabilă, îşi amintea inelul din 
aur pe care-l purta, dar nu şi cum arăta. 

li fu necesar fiecare gram de putere pentru a 
se abţine să nu scoată inelul pe care-l pusese în 
buzunar, să nu examineze sabia pe care o lăsase la 


uşă şi rubinul, care poate că nu era deloc un rubin. 

Dar era imposibil - ar fi fost o coincidenţă prea 
mare. 

Poate că ar fi cedat nevoii de a privi, dacă 
Rowan nu s-ar fi întins pentru a-şi lua paharul cu 
apă. El disimulase bine şi ea credea că nimeni 
altcineva nu observase, dar când mâneca lui îşi 
schimbă poziţia, el se crispă uşor, de la arsurile pe 
care i le provocase ea. Mai devreme, făcuseră 
băşici - acum probabil că-i provocau o adevărată 
agonie. 

Emrys îl pironi pe prinţ cu o privire fixă. 

— Gata cu aventurile. 

Rowan se uită la Luca şi văzu că părea gata să 
explodeze de indignare. 

— De acord. 

Emrys nu cedă. 

— Şi fără certuri. 

Rowan întâlni privirea Celaenei peste masă. 
Expresia feţei lui nu trăda nimic. 

— Vom încerca. 

Până şi Emrys consideră că era un răspuns 
acceptabil. 


* 


În pofida extenuării care o lovea ca un zid, 
Celaena nu putea dormi. Continua să se gândească 
la creatură, la sabie şi la inelul pe care-l examinase 
vreme de o oră fără a afla nimic nou, şi la 
controlul, oricât de fragil ar fi fost, pe care reuşise 
să-l aibă pe gheaţă. Şi totuşi, tot revenea la ceea 
ce-i făcuse lui Rowan - cât de rău îl arsese. 


Toleranta lui la durere probabil că e fantastică, 

gândi ea, răsucindu-se pe pat, strânsă ghem 
pentru a se proteja de frigul din cameră. Cercetă 
din ochi cutia cu balsam. Ar fi trebuit să meargă la 
un vindecător pentru arsurile alea. Se răsuci şi se 
frământă încă cinci minute, după care îşi puse 
cizmele, luă cutia şi plecă. Probabil că avea să se 
aleagă din nou cu capul rupt, dar nu avea să 
reuşească să pună geană pe geană dacă era prea 
ocupată cu mustrările de conştiinţă. Pe numele 
zeilor, se simţea vinovată. 

Ciocăni uşor la uşa lui, sperând pe jumătate că 
nu era acolo, dar el întrebă repezit: 

— Ce e? 

Ea făcu o grimasă şi intră. 

Camera lui era uscată şi caldă, chiar dacă puţin 
veche şi ponosită, mai ales covoarele uzate care 
acopereau mare parte din podeaua din piatră 
cenuşie. Un pat mare, cu patru stâlpi, ocupa mare 
parte din spaţiu, un pat care încă era făcut - 
neatins. Rowan şedea la masa de lucru din faţa 
şemineului sculptat, fără cămaşă, şi examina ceea 
ce părea a fi o hartă pe care erau marcate locaţiile 
acelor cadavre. 

Ochii îi luciră de enervare, dar ea îl ignoră 
studiind tatuajul masiv care îi cobora de pe faţă pe 
gât şi umeri, şi îi acoperea întregul braţ stâng, 
până în vârful degetelor. Nu apucase să-l vadă bine 
în pădure, dar acum se minună de liniile lui 
frumoase, neîntrerupte. In afara arsurii ca o cătuşă 
din jurul încheieturii. La ambele încheieturi. 

— Ce vrei? 

Până atunci nu se uitase prea atent la trupul 


lui. Pieptul - suficient de bronzat cât să sugereze 

că petrecuse mult timp fără cămaşă - era parcă 
sculptat şi acoperit cu cicatrice groase. De la lupte 
sau bătălii, sau zeii ştiau ce. Trupul unui războinic, 
pe care îl şlefuia de secole întregi. 

li aruncă balsamul. 

— M-am gândit că poate vrei asta. 

El îl prinse cu o mână, fără să-şi ia ochii de la 
ea. 

— Am meritat-o. 

— Asta nu înseamnă că nu mă pot simţi prost. 

El răsuci cutia între degete de câteva ori. Pe 
pectoralul drept avea o cicatrice deosebit de lungă 
şi urâtă - de unde provenea oare? 

— Asta să fie oare o mită? 

— Dă-o înapoi, dacă ai de gând să fii nesuferit. 

Întinse mâna. 

Dar el strânse degetele în jurul cutiei, apoi o 
aşeză pe masa de lucru. 

— Te-ai putea vindeca singură, să ştii. Ai putea 
să mă vindeci şi pe mine. Nu răni foarte grave, dar 
ai şi harul acesta. 

Ştia - într-un fel. Harul ei magic îi vindecase 
uneori rănile fără să conştientizeze. 

— Este - este picătura de afinitate pentru apă 
pe care am moştenit-o din linia ascendenţei lui 
Mab. 

Focul fusese darul ascendenţei sanguine a 
tatălui ei. 

— Mama mea - cuvintele îi făcură rău, dar le 
spuse dintr-un motiv întemeiat - mi-a spus că 
picătura de apă din magia mea era salvarea mea - 
şi instinctul de supravieţuire. 

O încuviinţare din cap din partea lui, şi ea 

recunoscu: 

— Voiam să învăţ să o utilizez ca toţi ceilalţi 
vindecători - cu mult timp în urmă, vreau să spun, 
dar nu mi s-a permis niciodată. Toţi spuneau... ei 
bine, că nu ar fi chiar atât de util, pentru că nu îl 
am în cantităţi foarte mari, iar Reginele nu devin 
vindecători. 

Ar fi trebuit să tacă. 

Dintr-un motiv neştiut, stomacul i se răzvrăti 
când el îi spuse: 

— Du-te la culcare. Din moment ce ţi s-a 
interzis să vii în bucătărie mâine, ne vom antrena 
în zori. 

Ei bine, cu siguranţă merita să fie alungată 
după ce-l arsese în felul acela, aşa că se întoarse şi 
poate că părea la fel de jalnică precum se simţea, 
pentru că brusc el spuse: 

— Aşteaptă. Inchide uşa. 

Ea se supuse. Nu-i dăduse voie să se aşeze, 
aşa că se sprijini de uşa din lemn şi aşteptă. El 
rămase cu spatele la ea, iar ea îi urmări muşchii 
puternici care se întinseră şi se contractară când el 
inspiră o dată profund. Şi încă o dată. Apoi... 

— Când a murit partenerul meu, mi-a luat 
mult, mult timp să-mi revin. 

Avu nevoie de un moment pentru a se gândi ce 
i-ar putea spune. 

— Cu cât timp în urmă? 

— Acum două sute trei ani şi douăzeci şi şapte 
de zile. 

Arătă cu mâna tatuajul de pe faţă, gât şi braţe. 

— Acest tatuaj spune povestea întâmplării. 


Ruşinea pe care o voi purta până la ultima suflare. 

Războinicul care venise deunăzi avea ochii atât 
de goi... 

— Şi alţii vin la tine pentru a-şi tatua mâhnirea 
şi ruşinea pe trupuri. 

— Gavriel şi-a pierdut trei dintre soldaţi într-o 
ambuscadă, în munţii sudici. Au fost măcelăriți. El 
a supravieţuit. Toată viaţa lui de luptător şi-a 
tatuat numele celor aflaţi sub comanda lui şi care 
au pierit. Dar vina are prea puţin de-a face cu 
semnificaţia însemnelor. 

— Ai fost de vină? 

Lent, se întoarse - nu de tot, dar suficient cât 
să-i arunce o privire piezişă. 

— Da. Când era tânăr, eram... feroce în 
eforturile de a câştiga prestigiu, pentru mine şi 
fraţii mei de sânge. Unde mă trimitea Maeve în 
campanie, acolo mergeam. Pe drum, mă însoţeam 
cu o femeie din rasa noastră. Lyria, spuse el, 
aproape cu venerație. Vindea flori în piaţa din 
Doranelle. Maeve nu era de acord, dar... când îţi 
întâlneşti perechea, nu poţi face nimic pentru a 
schimba destinul. Ea era a mea şi nimeni nu mă 
putea convinge de contrariu. Insoţirea cu ea m-a 
costat aprecierea lui Maeve şi încă tânjeam foarte 
mult să-mi demonstrez meritele. Deci, când 
războiul a venit şi Maeve mi-a oferit o şansă de a- 
mi răscumpăra greşeala, am acceptat-o. Lyria m-a 
implorat să nu mă duc, dar eram atât de arogant, 
atât de prost îndrumat, încât am părăsit-o în casa 
noastră din munţi şi am plecat la război. Am lăsat-o 
singură, spuse el şi o privi din nou pe Celaena. 

M-ai părăsit, îi spusese ea. Atunci, el explodase 


- rănile vechi de secole îl măcinau la fel de brutal 

cum o rodea pe ea trecutul ei. 

— Am fost plecat luni de zile, câştigând toată 
faima pe care mi-o doream prosteşte. Şi atunci am 
primit vorbă că duşmanii încercau să intre în taină 
în Doranelle prin trecătorile din munte. 

| se făcu rău la stomac. Rowan îşi trecu o mână 
prin păr, se scărpină pe faţă. 

— Am zburat acasă. Cât de repede am putut. 
Când am ajuns acolo, am descoperit că... că fusese 
însărcinată. Şi că o măcelăriseră chiar şi aşa şi ne 
făcuseră casa scrum. 

— Când îţi pierzi partenerul, nu... 

El scutură din cap. 

— Am uitat cine sunt, am pierdut simţul 
timpului, locului. l-am vânat pe toţi, toţi bărbaţii 
care-i făcuseră rău. A durat mult până să-i omor. 
Era însărcinată - fusese însărcinată când am 
abandonat-o, dar eram atât de îndrăgostit de 
propriile-mi planuri nebuneşti, încât nu mirosisem 
sarcina. Am lăsat-o singură pe partenera mea 
însărcinată. 

Cu voce pierdută, reuşi să-l întrebe: 

— Ce-ai făcut după ce i-ai omorât? 

Faţa îi era severă şi ochii concentrați pe o 
imagine de departe. 

— Timp de zece ani, n-am făcut nimic. Am 
dispărut. Am luat-o razna. Mai mult decât razna. 
Nu mai simţeam nimic. Am... plecat pur şi simplu. 
Am colindat lumea, dintr-o formă într-alta, fără să 
văd anotimpurile, mâncând numai când şoimul îmi 
spunea că trebuie să se hrănească sau va muri. Aş 
fi ales moartea - doar că... nu mă puteam hotărî... 


Tăcu şi îşi drese vocea. 

— Poate că aş fi rămas aşa pentru totdeauna, 
dar Maeve a dat de mine. Mi-a spus că am petrecut 
destul timp în doliu şi că urma să-i slujesc ca prinţ 
şi comandant - să lucrez cu o mână de alți 
războinici pentru a proteja tărâmul. Era pentru 
prima dată când vorbeam cu o fiinţă din ziua în 
care o găsisem pe Lyria. Prima dată când mi-am 
auzit numele - sau mi l-am amintit. 

— Aşadar, te-ai întors cu ea? 

— Nu aveam nimic. Pe nimeni. La acel 
moment, am sperat că dacă intru în slujba ei, 
poate voi fi ucis şi atunci aş fi putut s-o văd din nou 
pe Lyria. Ca atare, când m-am întors în Doranelle, 
am scris povestea ruşinii mele în propria-mi carne. 
Apoi m-am legat de Maeve cu jurământ de sânge, 
iar de atunci sunt în slujba ei. 

— Cum... cum ai reuşit să-ţi revii după o astfel 
de pierdere? 

— Nu mi-am revenit. Mult timp, n-am putut. 
Cred că nici acum... nu m-am întors. Poate că nu 
mă voi întoarce niciodată cu totul. 

Ea dădu din cap, cu buzele strânse, şi aruncă o 
privire spre fereastră. 

— Dar poate, spuse el, cu o voce atât de 
scăzută încât o făcu să-şi întoarcă privirea spre el. 

Nu zâmbea, dar în ochi îi licărea o luminiţă. 

— Dar poate ne vom regăsi drumul înapoi 
împreună. 

N-avea să ceară iertare pentru acea zi, nici 
pentru cea de ieri sau pentru oricare alta. Şi nici ea 
nu avea să-i ceară s-o facă, nu acum când 
înţelesese că, în săptămânile în care îl privise, 
privise de fapt o reflexie. Nu-i de mirare că îl urâse. 

— Cred, spuse ea, aproape ca o şoaptă, că mi- 
ar plăcea foarte mult. 

El întinse mâna. 

— Atunci, împreună. 

Ea studie palma plină de cicatrice, bătătorită, 
apoi faţa tatuată, plină de un soi întunecat de 
speranţă. Cineva care putea - care chiar înţelegea 
cum te simţi când ţi-e schilodit sufletul, cineva care 
încă încerca să iasă, centimetru cu centimetru, din 
acel abis. 

Poate că nu aveau să iasă niciodată din el, 
poate că nu aveau să fie niciodată întregi, dar... 

— Impreună, spuse ea şi-i acceptă mâna 
întinsă. 

Şi, undeva departe şi adânc în ea, începu să 
lumineze un tăciune. 


Partea a doua 
Moştenitoarea focului 
Capitolul 36 


— Este pregătit totul pentru întâlnirea din 
noaptea asta cu Căpitanul Westfall? 

Aedion ar fi putut să jure că Ren Allsbrook se 
zbârlise rostind numele. 

Aşezat lângă tânărul lord pe streaşină 
acoperişului apartamentului din depozit, Aedion 
analiză tonul lui Ren, hotărî că nu era suficient de 
provocator ca să merite o palmă verbală şi 
încuviinţă continuând să-şi curețe unghiile cu unul 
dintre cuţitele de vânătoare. 

Ren era în recuperare de zile întregi, în camera 
de oaspeţi, unde îl instalase căpitanul. Bătrânul 
refuzase să ia dormitorul mare, spunând că ar 
prefera canapeaua, dar Aedion se întreba ce 
anume observase Murtaugh atunci când 
ajunseseră în apartament. Dacă bănuia cine era 
proprietarul - Celaena sau Aelin, ori amândouă - 
nu spusese nimic. 

Aedion nu-l mai văzuse pe Ren de când cu 
stabilimentul unde se vindea opiu şi nu ştia de ce 
se sinchisise să vină în noaptea asta. Spuse: 

— Ai reuşit să-ţi construieşti aici o reţea de 
persoane josnice. E o distanţă ca de la cer la 
pământ faţă de măreţele turnuri ale Castelului 
Allsbrook. 

Maxilarul lui Ren se încordă. 

— Şi pentru tine e o distanţă ca de la cer la 
pământ faţă de turnurile albe ale Orynth-ului. 
Pentru toţi este. 

O adiere de vânt zbârli părul neîngrijit al lui 
Ren. 

— Mulţumesc. Pentru că... m-ai ajutat în 
noaptea aia. 

— Pentru nimic, spuse rece Aedion, aruncându- 
i un zâmbet leneş. 

— Ai omorât pentru mine, apoi m-ai ascuns. N- 
aş numi asta nimic. Îţi rămân dator. 

Aedion era obişnuit să primească recunoştinţă 
de la alţi oameni, de la oamenii lui, dar asta... 

— Ar fi trebuit să-mi spui, spuse «el, 
abandonând rânjetul şi privind luminile aurii care 
licăreau în oraş, că tu şi bunicul tău nu aveţi casă. 


Sau bani. 

Nu-i de mirare că hainele lui Ren erau atât de 
ponosite. Ruşinea pe care Aedion o simţise în acea 
noapte aproape îl copleşise - şi îl bântuise în 
ultimele zile, aducându-i temperamentul la un nivel 
aproape letal. Încercase să scape de sentiment 
luptându-se cu gărzile castelului, dar 
antrenamentele cu oamenii care-l protejau pe rege 
nu făcuse decât să acutizeze senzația. 

— Nu văd ce relevanță ar fi avut, spuse Ren 
încordat. 

Aedion putea înţelege ce înseamnă mândria. A 
lui Ren era profundă, şi a recunoaşte o 
vulnerabilitate era pentru el la fel de greu cum era 
pentru Aedion să îi accepte recunoştinţa. 

— Dacă afli cum să rupi vraja aruncată asupra 
magiei, o vei face imediat, da? întrebă Ren. 

— Da. Ar putea conta în bătăliile care ne 
aşteaptă. 

— N-a contat acum zece ani. 

Faţa lui Ren era o mască de gheaţă şi atunci 
Aedion îşi aminti. Ren nu prea avea har magic, dar 
cele două surori mai în vârstă ale lui... Când totul 
se dusese naibii, fetele erau plecate la şcoala lor 
de la munte. O şcoală pentru magie. 

De parcă i-ar fi citit gândurile, de parcă asta ar 
fi fost o păsuire dăruită de oraşul aşternut la 
picioarele lor, Ren spuse: 

— Când soldaţii ne-au târât spre eşafod, acesta 
a fost motivul pentru care mi-au batjocorit părinţii. 
Pentru că, în ciuda magiei lor, şcoala surorilor mele 
era lipsită de apărare - nu putea face nimic 
împotriva a zece mii de soldaţi. 


— Imi pare rău, spuse Aedion. 

Atât putea oferi deocamdată, până la 
întoarcerea lui Aelin. 

Ren ÎI privi în ochi. 

— Întoarcerea la Terrasen va fi... dificilă, atât 
pentru mine, cât şi pentru bunicul meu. 

Părea să se lupte cu vorbele, sau poate doar cu 
ideea de a se destăinui cuiva, dar Aedion îi acordă 
timpul de care avea nevoie. In cele din urmă, 
spuse: 

— Nu sunt sigur că mai sunt suficient de 
civilizat. Nu ştiu nici măcar dacă... dacă aş putea fi 
lord. Dacă oamenii mei m-ar dori ca lord. Bunicul 
meu este mai potrivit, dar el este un Allsbrook prin 
căsătorie şi spune că nu vrea să domnească. 

Ah. Aedion făcu o pauză - gândindu-se. 
Cuvântul greşit sau reacţia greşită îl puteau face 
pe Ren să tacă pentru totdeauna. N-ar fi trebuit să 
conteze, dar conta, aşa că spuse: 

— Viaţa mea a fost numai război şi moarte în 
ultimii zece ani. Probabil că va fi război şi moarte şi 
în următorii ani. Dar dacă există o zi în care ne 
vom găsi pacea... 

În numele zeilor, acel cuvânt, acel minunat 
cuvânt! 

— Va fi o tranziţie ciudată pentru noi toţi. Dacă 
mai contează, nu văd cum n-ar accepta oamenii 
din Allsbrook un lord care a petrecut ani de zile 
încercând să distrugă supremaţia Adarlanului - un 
lord care şi-a petrecut anii în sărăcie pentru a 
îndeplini acel vis. 

— Am făcut... anumite lucruri, spuse Ren. 
Lucruri rele. 


Aedion bănuise asta din momentul în care Ren 

le dădu adresa stabilimentului unde se vindea 
opiu. 

— Ca noi toţi, spuse Aedion. 

Ca Aelin. Voia s-o spună, dar încă nu dorea ca 
Ren sau Murtaugh sau oricine altcineva să ştie 
ceva despre ea. Ea singură trebuia să-şi spună 
povestea. 

Aedion ştia că discuţia era pe cale să ia o 
turnură neplăcută când Ren se încordă şi întrebă 
prea pripit: 

— Ce _ intenţionezi să faci în legătură cu 
Căpitanul Westfall? 

— În momentul acesta, Căpitanul Westfall îmi 
este util şi îi este util reginei noastre. 

— Deci, când nu va mai fi util... 

— Voi decide, atunci când va veni momentul, 
dacă e lipsit de pericol să-l lăsăm în viaţă. 

Ren deschise gura, dar Aedion adăugă: 

— Aşa trebuie să fie. Aşa acţionez eu. 

Chiar dacă ajutase la salvarea vieţii lui Ren şi îi 
oferise un loc unde să stea. 

— Mă întreb ce va gândi regina despre modul 
tău de a acţiona. 

Aedion îi aruncă o privire atât de 
pătrunzătoare, încât i-ar fi pus pe alţii pe fugă. Dar 
el ştia că Ren nu era deosebit de înspăimântat de 
el, nu după tot ceea ce văzuse şi îndurase. Nu 
după ce Aedion ucisese pentru el. 

Aedion spuse: 

— Dacă-i deşteaptă, atunci mă va lăsa să fac 
ceea ce trebuie făcut. Mă va folosi ca pe arma care 
sunt. 


— Şi dacă doreşte să fie prietena ta? l-ai refuza 

şi asta? 

— Nu-i voi refuza nimic. 

— Şi dacă te roagă să fii regele ei? 

Aedion îşi dezveli dinţii. 

— Ajunge. 

— Vrei să fii rege? 

Aedion îşi trase picioarele înapoi pe acoperiş şi 
se ridică. 

— Tot ce vreau, izbucni el, este ca poporul 
meu să fie liber, iar regina mea să-şi recapete 
tronul. 

— Au ars tronul din corn de cerb, Aedion. Nu 
mai există un tron pentru ea. 

— Atunci îi voi construi eu unul din oasele 
duşmanilor noştri. 

Ren se crispă când se ridică, fără îndoială 
pentru că rănile încă îl deranjau, şi păstră distanţa. 
Poate că nu-i era frică, dar nu era nici prost. 

— Răspunde la întrebare. Vrei să fii rege? 

— Dacă mi-ar cere-o, n-aş refuza-o. 

Era adevărul. 

— Acesta nu-i un răspuns. 

Ştia de ce îl întrebase Ren asta. Chiar şi Aedion 
era conştient că putea să fie rege - cu legiunea sa 
şi cu legăturile sale cu familia Ashryver, ar fi fost o 
partidă avantajoasă. Un rege-războinic ar fi făcut 
duşmanii să gândească de două ori. Chiar înainte 
de a începe să li se destrame regatul, auzise 
Zvonuri... 

— Singura mea dorinţă, spuse Aedion, mârâind 
în faţa lui Ren, este să o văd din nou. Măcar o dată, 
dacă numai asta îmi vor îngădui zeii. Dacă îmi 


îngăduie mai mult de-atât, atunci le voi mulţumi 

fiecare zi din viaţa mea. Dar deocamdată mă 
străduiesc să o văd, ca să ştiu cu siguranţă că e 
reală - că a supravieţuit. Restul nu-i treaba ta. 

Dispăru pe uşă spre apartamentul de jos, 
simțind privirea lui Ren în spate. 


* 


Taverna era plină ochi de soldații aflați în 
Adarlan în permisia prin rotaţie, căldura şi mirosul 
de trupuri făcându-l pe Chaol să-şi dorească să nu-l 
fi însoţit pe Aedion. Nu mai avea unde să se 
ascundă, acum că el şi Aedion erau prieteni de 
băutură, cum trâmbiţa generalul ca să audă toată 
lumea, în timp ce soldaţii ovaţionau. 

— Mai bine să ne ascundem sub nasurile 
tuturor decât să ne prefacem, ei? îi murmură 
Aedion lui Chaol, iar pe masa lor pătată şi îmbibată 
poposi un alt rând de băuturi gratis, oferite de un 
soldat care făcu o plecăciune - o plecăciune 
adevărată - în faţa lui Aedion. 

— Pentru Lup, spuse soldatul acoperit de 
cicatrice şi bronzat, înainte de a se întoarce la 
masa lui plină de camarazi. 

Aedion salută bărbatul ridicând cana, obţinând 
ovaţii drept răspuns, iar în rânjetul lui de animal 
sălbatic nu era nimic fals. Lui Aedion nu-i luase 
mult să găsească soldaţii pe care Murtaugh 
considera că ar trebui să-i chestioneze - soldaţi 
care fuseseră campaţi la unul dintre presupusele 
puncte de origine ale vrăjii. In timp ce Aedion 
căuta grupul potrivit de oameni, Chaol îşi văzuse 


pe îndelete de îndatoririle lui - care acum 

includeau o listă de candidaţi care să-l înlocuiască, 
şi făcutul bagajelor pentru întoarcerea la Anielle. 
Venise în Rifthold cu scuza că trebuie să găsească 
o companie care să-i transporte primul cufăr cu 
lucruri personale, o sarcină pe care în realitate o şi 
finalizase. Nu voia să se gândească la ce va face 
mama lui atunci când cufărul de cărţi va ajunge la 
Breaslă. 

Chaol nici măcar nu încercă să pară simpatic 
atunci când spuse: 

— Continuă să faci ceea ce faci. 

Aedion se ridică, înălţându-şi cana. De parcă i- 
ar fi urmărit, întreaga sală căzu în tăcere. 

— Soldaţi, spuse el, rece şi blând, serios şi 
respectuos. 

Se răsuci, ţinând în continuare cana sus. 

— Pentru sângele vostru, pentru cicatricele 
voastre, pentru fiecare îndoitură din scutul vostru 
şi fiecare ştirbitură din sabia voastră, pentru 
fiecare prieten şi duşman mort în faţa voastră... 

Ţinând cana ridicată şi mai sus, Aedion îşi 
plecă fruntea, părul auriu strălucindu-i în lumină. 

— Pentru ce aţi dăruit şi încă veţi mai dărui, vă 
salut. 

Preţ de o clipă, sala bubui de răgete şi ţipete, 
iar Chaol îşi dădu seama ce-l făcea pe Aedion să fie 
o ameninţare - ce-l făcea zeu pentru oamenii 
aceştia şi de ce regele îi tolera insolenţa, cu sau 
fără inel. 

Aedion nu era un nobil într-un castel, sorbind 
vin. El era metal şi sudoare, stând într-o tavernă 
jegoasă, bând berea pe care o beau şi ei. Că era 


real sau nu, ei credeau că îi pasă de ei, că Îi 

ascultă. Se făleau când îşi amintea numele lor, 
numele soțiilor şi surorilor, şi dormeau liniştiţi 
gândindu-se că el îi considera ca fiind fraţii lui. 
Aedion se asigurase că ei credeau că ar lupta şi ar 
muri pentru ei. Astfel, ei aveau să lupte şi să 
moară pentru el. 

Lui Chaol i se făcu frică, dar nu pentru el. 

li era frică de ce urma să se întâmple când 
Aedion şi Aelin aveau să fie din nou împreună. 
Văzuse în ea acelaşi tăciune luminos care îi făcea 
pe oameni să privească şi să asculte. O văzuse 
întrerupând o întrunire de consiliu, aducând capul 
Consilierului Mullison şi zâmbindu-i regelui din 
Adarlan, fiecare bărbat din sală fiind vrăjit şi 
împietrit de vârtejul întunecat al spiritului ei. Ei doi 
împreună, amândoi letali, lucrând pentru a construi 
o armată, pentru a-şi incita oamenii... Îi era teamă 
de ceea ce aveau să facă regatului lui. 

Pentru că încă era regatul lui. El lucra pentru 
Dorian, nu pentru Aelin - nici pentru Aedion. Şi nu 
ştia care era poziţia lui acum. 


* 


— Un concurs! strigă Aedion, aşezat pe bancă. 

Chaol nu se mişcase în lunga, foarte lunga oră 
în care Aedion fusese salutat şi se toastase în 
cinstea sa de câtre jumătate din bărbaţii din 
încăpere, fiecare aşteptându-şi rândul pentru a-şi 
spune povestea generalului. 

Când Aedion se săturase să fie proslăvit de 
propriul duşman, cu ochii lui de Ashryver strălucind 


cu o emoție despre care Chaol ştia că îşi avea 

originea în ura pe care o purta fiecăruia şi tuturor 
din încăpere şi că ei îi mâncau din palmă ca iepurii, 
generalul strigă cu glas de leu să se organizeze un 
concurs. 

Existară câteva sugestii pentru jocuri de băut, 
însă Aedion îşi ridică din nou cana şi se lăsă tăcere. 

— Cel care a călătorit cel mai departe bea 
gratis. 

Se auziră ţipete: Banjali, Orynth, Melisande, 
Anielle, Endovier, dar atunci... 

— Tăcere, voi toţi! 

Un soldat mai bătrân, cu părul cărunt, se 
ridică. 

— V-am bătut pe toţi. 

Îşi ridică paharul spre general şi scose un 
pergament de sub vestă. 

— Am petrecut cinci ani în Noll. 

În centrul țintei. Aedion bătu în scaunul liber de 
lângă masă. 

— Atunci tu vei bea cu noi, prietene. 

Încăperea vui din nou de ovaţii. 

Noll. Era un punct pe hartă, în cel mai 
îndepărtat colţ al Teritoriilor Pustii. 

Bărbatul se aşeză şi înainte ca Aedion să-i facă 
semn hangiului, în faţa străinului apăru o halbă 
proaspătă. 

— Noll, zici? îl întrebă Aedion. 

— Comandantul Jensen, legiunea a douăzeci şi 
cincea, domnule. 

— Câţi oameni aveai sub comandă, 
comandante? 

— Două mii - toţi trimişi înapoi aici luna 
trecută. 

Jensen sorbi îndelung. 

— Cinci ani, şi s-a terminat uite-aşa. 

Şi-şi pocni degetele groase, pline de cicatrice. 

— Să înţeleg că Majestatea Sa nu v-a dat 
niciun avertisment? 

— Cu tot respectul datorat, generale... nu ne-a 
spus nici pe dracu'. Am primit vorbă că trebuie să 
ne mutăm pentru că veneau forţe proaspete şi nu 
mai era nevoie de noi. 

Chaol îşi tinu gura, mulţumindu-se să asculte, 
aşa cum Aedion îi spusese să facă. 

— Pentru ce? Vă trimite să vă alăturaţi altei 
legiuni? 

— N-am primit vorbă încă. Nu ne-a spus nici 
măcar cine ne ia locul. 

Aedion zâmbi cu toţi dinţii. 

— Măcar nu mai eşti în Noll. 

Jensen se uită în băutura lui, dar nu înainte ca 
umbra din ochii omului să fie observată de Chaol. 

— Cum a fost acolo? Neoficial, bineînţeles, 
preciză Aedion. 

Zâmbetul lui Jensen pierise, iar când îşi ridică 
privirea, în ochi nu mai avea lumină. 

— Vulcanii sunt activi, aşa că este întotdeauna 
întuneric, vedeţi dumneavoastră, din cauza cenușii 
care acoperă totul. Din cauza gazelor, aveam 
întotdeauna dureri de cap - uneori oamenii o luau 
razna de la ele. Uneori ne curgea şi sânge din nas. 
Primeam mâncarea o dată pe lună, uneori chiar 
mai rar de atât, în funcţie de anotimp şi de 
momentul când corăbiile puteau să aducă 
proviziile. Localnicii nu voiau să facă potecă printre 
nisipuri, oricât i-am ameninţat şi i-am mituit. 

— De ce? Din lene? 

— Noll nu e mare lucru - doar turnul şi oraşul 
pe care l-am construit în jurul lui. Vulcanii însă sunt 
sacri şi, acum zece ani, poate puţin mai mult, se 
pare că noi... nu oamenii mei, pentru că nu eram 
acolo, dar se zvoneşte că regele a dus o legiune la 
acei vulcani şi a prădat templul. 

Jensen clătină din cap. 

— Localnicii ne scuipau, chiar şi pe noi, care nu 
fuseserăm acolo, pentru întâmplarea de atunci. 
Turnul din Noll a fost construit după aceea, iar 
localnicii l-au blestemat şi pe acesta. Aşa că nu 
eram decât noi. 

— Un turn? întrebă Chaol, cu voce scăzută, iar 
Aedion se încruntă. 

Jensen bău cu sete. 

— Nu că am fi avut voie vreodată să intrăm în 
el. 

— Oamenii care au înnebunit, spuse Aedion cu 
jumătate de zâmbet pe faţă, ce-au făcut, mai 
exact? 

Umbrele se întorseseră, iar Jensen privi în jurul 
lui, nu pentru a vedea cine asculta, ci aproape de 
parcă ar fi dorit să poată scăpa de conversaţie. 
Apoi privi din nou la general şi spuse: 

— Rapoartele noastre, generale, spun că i-am 
omorât - săgeți în gât. Rapid şi curat. Dar... 

Aedion se aplecă mai aproape. 

— De la masa asta nu pleacă niciun cuvânt. 

O clătinare uşoară a capului. 

— Adevărul este că, până să ne pregătim noi 
arcaşii, oamenii care înnebuniseră îşi spărseseră 


capul. De fiecare dată, de parcă n-ar fi reuşit să-şi 

scoată durerea din cap. 

Celaena susţinea că Roland şi Kaltain se 
plânseseră de dureri de cap. Poate ca rezultat al 
magiei regelui utilizată asupra lor, poate ca 
rezultat al puterii lui oribile. Şi ea îi spusese că se 
alese cu o durere îngrozitoare de cap când 
descoperise  temniţele secrete din subteranul 
castelului. Temniţe care conduceau la... 

— La turnul - în care nu vi s-a permis niciodată 
să intraţi? 

Chaol ignoră privirea de avertisment a lui 
Aedion. 

— Nu exista nicio uşă. Întotdeauna a părut mai 
mult decorativ decât practic, dar îl uram - toţi îl 
uram. Era doar o afurisită de stâncă neagră. 

La fel ca turnul cu ceas din castelul de cleştar. 
Construit cam în acelaşi timp, dacă nu cu vreo 
câţiva ani mai devreme. 

— La ce bun atâta efort? întrebă Aedion, 
tărăgănat. O risipă de resurse, dacă vreţi să ştiţi 
părerea mea. 

În ochii omului erau încă foarte multe umbre, 
pline de poveşti despre care Chaol nu îndrăznea să 
întrebe. Comandantul îşi goli paharul şi se ridică. 

— Nu înţeleg de ce s-au mai chinuit - nici cu 
Noll, nici cu Amaroth. Trimiteam uneori oameni să 
colinde Marea Apuseană cu mesaje de la un turn la 
altul, aşa că ştiam că au şi ei unul la fel. Nici măcar 
nu ştiam ce dracu' căutăm noi cu toţii acolo. Nici 
măcar nu aveam cu cine lupta. 

Amaroth. Celălalt avanpost şi sursa posibilă, 
după părerea lui Murtaugh, pentru vraja lor. La 

egală de Rifthold. Trei turnuri din piatră neagră, 
toate trei punctele creând un triunghi echilateral. 
In acest caz, probabil că făcea parte din vrajă. 

Chaol urmări cu degetul marginea paharului. 
Jurase să nu-l amestece pe Dorian în treaba asta, 
să-l lase în pace... 

Nu avea cum să testeze nicio teorie, şi nu voia 
să se apropie la mai puţin de trei metri de turnul 
acela cu ceas. Dar poate că teoria putea fi testată 
pe o scară mai mică, doar pentru a vedea dacă 
aveau dreptate cu privire la ce făcuse regele. Ceea 
ce însemna... 

Că avea nevoie de Dorian. 


Capitolul 37 


Pentru Manon şi Cele Treisprezece, urmau 
două săptămâni de antrenamente. Două 
săptămâni în care trebuiau să se trezească înainte 
de zori pentru a parcurge în fugă fiecare dintre 
canioane, pentru a stăpâni traseul acesta ca o 
unitate. Două săptămâni de zgărieturi şi membre 
sucite, de întâlnire ochi în ochi cu moartea, din 
cauza căderilor sau ciondănelilor balaurilor, ori 
doar a calculelor prosteşti. 

Încetul cu încetul, însă îşi dezvoltară instinctele 
- nu doar ca o unitate de luptă, ci şi ca animale de 
călărit şi călăreţi individuali. Lui Manon nu-i plăcea 
gândul că balaurii trebuiau să mănânce carnea cu 
gust groaznic a animalelor crescute în interiorul 
muntelui, aşa că de două ori pe zi vânau capre de 
munte, năpustindu-se pentru a le smulge de pe 

mănânce ele însele caprele, construind focuri 
pripite în trecătorile muntelui pentru a-şi găti micul 
dejun şi cina. Manon voia ca niciunul dintre ei - 
animale sau călăreţe - să nu mănânce mâncarea 
pe care le-o dădeau oamenii regelui şi să nu guste 
nici din carnea oamenilor. Dacă mirosea şi avea 
gust ciudat, erau şanse mari să fie ceva în 
neregulă cu ea. 

Nu ştia dacă se datora cărnii proaspete sau din 
cauza lecţiilor suplimentare, dar Cele Treisprezece 
deveneau mai bune decât orice sabat. Intr-atât, 
încât Manon le ordonă Celor Treisprezece să se 
retragă atunci când Picioare-galbene se adunară 
pentru a le urmări lecţiile. 

Abraxos încă mai constituia o problemă. Nu 
îndrăznea să treacă Răscrucea cu el, pentru că 
aripile lui, deşi puţin mai puternice, nu erau cu 
mult mai bune. Nu cât să se încumete să plonjeze 
prin trecătoarea îngustă. Manon măcinase 
problema în fiecare noapte, când Cele Treisprezece 
se adunau în camera ei pentru a-şi compara 
notițele despre zbor, cu ghearele din fier lucindu-le 
atunci când îşi foloseau mâinile pentru a 
demonstra cum îşi învăţaseră balaurii să aterizeze, 
să decoleze sau să facă vreo manevră dificilă. 

Din cauza emoţiilor, erau extenuate. Chiar şi 
înfumuratele vrăjitoare din clanul Sânge-albastru 
nu prea îşi ţineau temperamentul în frâu, iar 
Manon fusese chemată de vreo zece ori pentru a 
aplana certurile. 

Manon profitase de timpul liber ca să se vadă 
cu Abraxos - să-i verifice ghearele şi dinţii din fier, 
să-l ia cu ea în câteva incursiuni suplimentare 

atunci când toate celelalte dormeau deja în 
paturile lor de campanie. Avea nevoie de cât mai 
multă pregătire cu putinţă, iar ei îi plăceau liniştea 
şi nemişcarea nopţii, cu vârfurile argintii de munte 
şi râul de stele de deasupra, chiar dacă asta făcea 
dificil trezitul de a doua zi dimineaţă. 

Aşa că, după ce înfruntă mânia bunicii sale, 
Manon obţinu două zile libere pentru clanul Cioc- 
negru, convingând-o că, dacă nu se odihneau, se 
lăsa cu război în mijlocul sălii de mese, iar regele 
nu avea să mai posede o cavalerie aeriană care să- 
i ducă balaurii în luptă. 

Obţinură două zile pentru somn, pentru 
alimentaţie şi pentru orice alte necesităţi puteau fi 
satisfăcute de bărbaţii de dincolo de munte. Asta 
făceau destul de multe dintre Cele Treisprezece, 
pentru că le văzuseră pe Vesta, Lin, Asterin şi 
gemenele malefice trecând dincolo de punte. 

Manon nu avea să doarmă nici în prima zi şi 
nici într-a doua. Nici să mănânce. Sau să se culce 
cu bărbaţi. 

Nu, voia să-l ducă pe Abraxos în Munţii Ruhnn. 

El era deja înşeuat, iar Manon se asigură că 
Spintecă-Vânt era legată strâns de spatele ei 
atunci când îl încălecă. Coburii şeii erau o greutate 
neaşteptată în spatele ei şi îşi notă în memorie să 
înceapă să le antreneze pe Cele Treisprezece şi pe 
celelalte din sabatul lor cu coburii puşi. Dacă 
urmau să fie o armată, atunci aveau să-şi care şi 
proviziile, aşa cum o făceau majoritatea soldaţilor, 
iar antrenamentul cu greutăţi avea să le facă mai 
iuți pentru când va veni momentul să zboare fără 

— Sunteţi sigură că nu vă pot convinge să nu 
plecaţi? întrebă supraveghetorul atunci când ea se 
opri la poarta din spate. Cunoaşteţi la fel de bine 
ca mine ce se spune - asta vă va costa. 

— Aripile lui sunt slabe şi, până acum, tot ce 
am încercat pentru a le face mai puternice a eşuat, 
spuse ea. S-ar putea să fie singurul material care 
să-i peticească aripile şi să susţină vânturile. 
Pentru că nu văd nicio piaţă pe-aproape, bănuiesc 
că trebuie să merg direct la sursă. 

Supraveghetorul aruncă o privire încruntată la 
cerul cenuşiu de deasupra. 

— E o zi proastă pentru zbor - vine furtuna. 

— E singura zi pe care o am. 

În timp ce pronunţa cuvintele, îşi dori să le fi 
putut lua pe Cele Treisprezece în ceruri când avea 
să lovească furtuna - să le antreneze şi pentru 
astfel de condiţii. 

— Fiţi atentă şi analizaţi orice ofertă vi se face. 

— Dacă voiam sfatul tău, ţi-l ceream, 
muritorule, spuse, dar în sinea ei recunoscu faptul 
că avea dreptate. 

Totuşi, Manon îl conduse pe Abraxos dincolo de 
poartă şi în locul lor obişnuit de decolare. Aveau un 
drum lung de făcut azi şi mâine - tocmai până la 
marginea Munţilor Ruhnn. 

Pentru a găsi mătase de păianjen, şi pe 
legendarii păianjeni stygieni, mari cât nişte cai şi 
mai mortali decât otrava, care o ţeseau. 


* 

Abraxos zburau în jurul platoului apusean al 
munţilor Ruhnn. Prin ploaia de gheaţă care îi 
biciuia faţa şi îi pătrundea prin toate straturile de 
haine, ea vedea cum ceața coborâse deasupra 
munţilor, învăluind mare parte din labirintul 
accidentat, de un gri cenuşiu, aflat sub ei. 

Cu vânturile din ce în ce mai puternice şi 
fulgerele care loveau în jurul lor, Manon îl puse pe 
Abraxos să coboare pe singura bucăţică de pământ 
pe care o zări. Aveau să aştepte până trecea 
furtuna, după care urmau să urce în ceruri şi să 
scruteze regiunea până ce aveau să-i găsească pe 
păianjeni. Sau măcar indicii despre locul unde 
sălăşluiau - şi se aştepta ca indiciile să apară mai 
ales sub formă de oase. 

Furtuna însă nu voia să se sfârşească şi, deşi 
ea şi Abraxos se strânseră lângă versantul unui 
colţ mic de stâncă, asta nu-i proteja deloc. Ar fi 
preferat să ningă decât ploaia asta ca gheaţa, care 
venea cu un vânt atât de puternic, încât nu putea 
nici măcar aprinde un foc. 

Noaptea căzu repede, din pricina furtunii, iar 
Manon trebui să-şi retragă dinţii din fier ca să nu-i 
mai clănţănească, intrându-i în buze. Gluga era 
inutilă, îmbibată şi lăsând apa să-i curgă în ochi, şi 
până şi Abraxos se încolăcise ca o minge pentru a 
se proteja de furtună. 

O idee prostească, oribilă. Scoase un picior de 
capră din coburi şi i-l aruncă lui Abraxos, care se 
descolăci suficient cât să înghită bucata pe 
nemestecate, după care îşi reluă poziţia, pentru a 
se proteja de furtună. Se blestemă pentru că 

din pâine înmuiată şi un măr îngheţat, apoi 
ronţăind puţină brânză. 

Merita. Pentru a asigura victoria Celor 
Treisprezece, pentru a fi Aripa Conducătoare, o 
noapte în furtună nu însemna nimic. Trecuse prin 
clipe mai grele, când fusese prinsă în trecătorile 
din munţii înzăpeziţi şi avea pe ea mai puţine 
straturi de haine, nicio cale de ieşire şi rămăsese 
fără hrană. Supravieţuise unor furtuni din care 
unele vrăjitoare nu se mai treziseră, şi tot ar fi 
preferat oricând zăpada. 

Manon studie labirintul de stâncă din jurul lor. 
Simţea ochii care îi urmăreau - îi observau. ŞI 
totuşi, nimeni nu se apropie, nimeni nu îndrăzni. 
Aşa că, după un timp, se încolăci pe o parte, 
precum Abraxos, punând capul şi obrazul spre 
stâncă, şi-şi strânse braţele la piept, cât de tare 
putu. 

Din fericire, în timpul nopţii ploaia se opri, sau 
direcţia vântului se schimbă, aşa că ploaia nu-i mai 
lovi în faţă. După aceea putu să doarmă mai bine, 
dar încă tremura de frig - deşi parcă era puţin mai 
cald. Probabil acele mici puseuri de căldură şi 
uscăciune erau cele care o împiedicau să tremure 
până la moarte sau să se îmbolnăvească, îşi dădu 
ea seama când adormi, pentru a se trezi apoi în 
lumina cenuşie a zorilor. 

Când deschise ochii, era în întuneric - 
întuneric, dar uscat şi cald, mulţumită aripii uriaşe 
care o proteja de furtună şi a căldurii respirației lui 
Abraxos, care umplea spaţiul ca un mic furnal. El 
încă mai moţăia - un somn profund, greu. 

aripa întinsă înainte ca el să se trezească. 


* 


Furtuna se oprise, iar cerul era de un albastru 
neîmblânzit - suficient de transparent încât 
trebuiră să încercuiască platoul apusean al 
munţilor Ruhnn o singură dată şi Manon văzu ceea 
ce căuta. Nu doar oase, ci şi copaci învăluiţi în 
plase de un cenuşiu prăfos, precum nişte văduve în 
doliu. 

Nu era mătase de păianjen, văzu ea când 
Abraxos alunecă în jos, planând deasupra 
copacilor. Erau doar plase obişnuite. 

Dacă puteai numi obişnuită o pădure întreagă 
de munte învăluită în plase. Abraxos mârâia din 
când în când la ceva de jos - urme sau şoapte pe 
care ea nu le putea vedea. Totuşi, ea remarcă 
târâşul dintre ramuri, păianjeni de toate formele şi 
mărimile, de parcă fuseseră cu toţii chemaţi să 
trăiască sub protecţia fraţilor lor mai puternici. 

Le-a luat jumătate de dimineaţă să găsească 
peşterile cenuşii de munte care pluteau deasupra 
pădurii voalate, unde oasele erau împrăştiate pe 
pământ. Se învârtiră de câteva ori, apoi îl puse pe 
Abraxos să aterizeze pe o creastă de stâncă aflată 
în faţa unei deschideri de peşteră, cu versantul din 
spatele lor prăbuşindu-se în canionul fără apă de 
sub ei. 

Abraxos se deplasa ca o pisică de munte, 
legănându-şi coada dintr-o parte în cealaltă, 
cercetând peştera. 


li arătă spre marginea versantului. 

— Ajunge. Aşază-te şi stai locului. Ştii de ce 
suntem aici. Aşa că nu strica totul. 

Abraxos pufni, dar se lăsă jos, umplând aerul 
cu un praf cenuşiu. Işi aşeză coada lungă de-a 
lungul marginii versantului, o barieră fizică între 
Manon şi abis. Manon îl privi fix un moment, 
înainte ca un râs feminin, de pe altă lume, să 
plutească spre ei dinspre gura peşterii. 

— N-am mai văzut o bestie ca asta de secole. 

Manon nu lăsă să i se citească nimic pe faţă. 
Lumina era suficient de puternică cât dezvăluie 
ochii antici, nemiloşi, care pândeau din gura 
peşterii, şi trei umbre uriaşe care pândeau în 
spatele lor. Vocea spuse, acum mai aproape, cu 
cleştii ţăcănind ca o tobă: 

— Şi au trecut secole de când nu ne-am mai 
confruntat cu Dinţi-de-Fier. 

Neîndrăznind să atingă Spintecă-Vânt, Manon 
spuse: 

— Lumea se schimbă, sora mea. 

— Sora mea, medită păianjenul. Cred că 
suntem surori, noi două. Două feţe ale aceleiaşi 
monede, din acelaşi material întunecat. Surori în 
duh, dacă nu şi în trup. 

Apoi păşi în lumina tenebroasă, ceața 
învolburându-se în urma ei ca preumblarea unor 
suflete fantomă. Era neagră-cenuşie şi destul de 
mare cât să i se usuce gura lui Manon. In pofida 
mărimii, era construită elegant, picioarele erau 
lungi şi catifelate, trupul aerodinamic şi lucios. 
Strălucitor. 

Abraxos lăsă să-i scape un mâărâit slab, dar 

— Înţeleg acum, spuse Manon blând, de ce 
surorile mele Sânge-albastru încă te venerează. 

— Aşa să fie? 

Păianjenul rămase nemişcat, dar cei trei din 
spatele ei se apropiară, tăcuţi şi atenţi, cu 
numeroşii lor ochi întunecaţi. 

— Cu greu ne amintim de ultima dată când 
preotesele Sânge-albastru şi-au adus sacrificiile pe 
colinele noastre. Chiar ne e dor de ele. 

Manon zâmbi scurt. 

— Mă gândesc eu însămi la câteva daruri pe 
care mi-ar plăcea să ţi le trimit. 

Un râs uşor, răutăcios. 

— O Cioc-negru, bineînţeles. 

Cei opt ochi mari o cercetară, o sorbiră cu totul 
din priviri. 

— Părul tău îmi aminteşte de mătase. 

— Presupun că ar trebui să mă simt flatată. 

— Spune-mi cum te cheamă, Cioc-negru. 

— Numele meu nu are importanţă, spuse 
Manon. Am venit să mă târguiesc. 

Se întoarse pentru a-l lăsa la vedere pe 
vigilentul Abraxos, care era concentrat asupra 
păianjenului uriaş, încordat de la vârful nasului 
până la coada cu vârfuri din fier. 

— Aripile lui au nevoie de întărire. Am auzit 
legendele şi mă întrebam dacă mătasea ta nu l-ar 
putea ajuta. 

— Am vândut mătase comercianților, şi hoţilor, 
şi regilor, pentru a ţese haine şi văluri şi pânze de 
corabie, dar niciodată aripi. 

— Aş avea nevoie de nouă metri - suluri 

Păianjenul păru să mediteze mai departe. 

— Oamenii şi-au sacrificat şi viaţa pentru un 
metru de mătase. 

— Spune-ţi preţul. 

— Nouă metri... 

Se întoarse spre cei trei care aşteptau în 
spatele ei - vlăstarele ei, sau favoriţii, sau gărzile 
ei, Manon nu ştia. 

— Aduceţi sulul. Îl voi inspecta înainte de a 
spune un preţ. 

Bine. Mergea bine. Se lăsă tăcerea. Cei trei 
intrară grăbiţi în peşteră, iar Manon încercă să nu 
lovească niciunul dintre păianjenii micuţi care i se 
târau pe cizme, nici să se uite spre ochii pe care îi 
simţea că o urmăresc din peşterile din apropiere, 
aflate dincolo de viroagă. 

— la spune-mi, Cioc-negru, spuse păianjenul, 
cum ai dat de animalul ăsta de călărit? 

— A fost un dar de la regele din Adarlan. 
Urmează să facem parte dintre garda lui, iar după 
ce se termină misiunea noastră, urmează să-i 
ducem acasă - în Deşerturi. Urmează să ne 
recăpătăm regatul. 

— Ah. Blestemul este desfăcut? 

— Încă nu, dar când vom găsi vrăjitoarea 
Crochan care poate să-l desfacă... 

Avea să savureze acea vărsare de sânge. 

— Un blestem minunat de neplăcut. Aţi cucerit 
pământul, numai ca şiretele Crochan să-l blesteme 
de nu mai poate fi folosit. Ai văzut Deşerturile de 
curând? 

— Nu, spuse Manon. Nu am fost încă acasă. 

urmă - el mi-a spus că acolo s-a instalat un Înalt 
Rege muritor. Am auzit însă un zvon purtat de vânt 
care spune că a fost detronat de o tânără cu păr 
roşu ca vinul, care îşi spune acum Inalta Regină. 

Manon se zbârli. Inalta Regină a Degşerturilor, 
într-adevăr. Avea să fie prima pe care urma s-o 
omoare când se întorcea pentru a-şi revendica 
pământul, când în sfârşit avea să îl vadă cu ochii 
ei, să îi simtă mirosurile şi să îi cuprindă 
frumuseţea neîmblânzită cu privirea. 

— Un loc ciudat, Deşerturile, continuă 
păianjenul. Neguţătorul însuşi era de-acolo - un 
fost formăschimbător. Işi pierduse darurile, ca voi 
toate, devenite cu adevărat muritoare. Era 
întemnițat într-un trup de bărbat, din fericire, dar 
nu şi-a dat seama că, atunci când mi-a vândut 
douăzeci de ani din viaţa sa, o parte dintre darurile 
lui mi-au fost transmise mie. Bineînţeles, nu le pot 
utiliza, dar mă întreb... Mă întreb cum ar fi. Să văd 
lumea prin ochii voştri frumoşi. Să ating un mascul 
uman. 

Lui Manon i se ridică părul pe ceafă. 

— Poftim, spuse păianjenul când cei trei se 
apropiară cu un sul de mătase fluturând între ei ca 
un râu de lumină şi culoare. 

Lui Manon i se opri respiraţia. 

— Nu-i minunat? Unele dintre cele mai reuşite 
țesături pe care le-am făcut vreodată. 

— Superb, recunoscu Manon. Preţul? 

Păianjenul o privi îndelung. 

— Ce preţ să cer de la o vrăjitoare cu viaţă 
lungă? Douăzeci de ani din durata ta de viaţă nu e 

ca pe o femeie obişnuită, iar visurile tale... ce visuri 
întunecate, oribile, trebuie să fie, Cioc-negru. Nu 
cred că mi-ar plăcea să le mănânc - nu visurile 
acelea. 

Păianjenul se apropie. 

— Dar ce spui de faţa ta? Ce spui dacă ţi-aş lua 
frumuseţea? 

— Nu cred că m-aş da în lături dacă mi-ai dori 
faţa. 

Păianjenul râse. 

— O, nu vreau să spun literalmente să-ţi iau 
faţa, ci culoarea pielii tale, nuanţa ochilor tăi din 
aur ars. Modul în care părul prinde lumina în fire, 
ca lumina lunii pe zăpadă. Astea ţi l-aş lua. 
Frumuseţea asta ţi-ar putea aduce un rege. Poate 
că dacă s-ar întoarce vraja, aş putea să o folosesc 
pentru trupul meu de femeie. Poate că-mi voi 
câştiga un rege al meu. 

Pe Manon nu o interesa în mod deosebit 
frumuseţea ei, oricât de puternică ar fi fost ca 
armă, dar nu avea de gând să spună asta sau să o 
ofere fără să se tocmească. 

— Mi-ar plăcea să inspectez mătasea mai întâi. 

— Taie-i un petic, porunci păianjenul celor trei, 
care aşezară cu grijă jos metrii de mătase în timp 
ce unul tăie din ea un pătrat perfect. 

Oamenii uciseseră pentru cantităţi mai mici - şi 
uite-i cum tăiau de parcă ar fi fost lână ordinară. 
Manon încercă să nu se gândească la dimensiunea 
cleştilor care-i întindeau peticul. Se apropie de 
marginea versantului, păşind peste coada lui 
Abraxos, pentru a se uita în soare la mătase. 


intunericul o îmbrăţişă şi scânteie. Trase de 
427 


mătase. Flexibilă, dar puternică precum oţelul. 
Imposibil de uşoară. Dar... 

— Aici este un defect... Să mă aştept ca şi 
restul să fie deteriorat? 

Păianjenul sâsâi, iar pământul bubui când se 
apropie. Abraxos o opri cu un mârâit de 
avertisment care îi făcu pe ceilalţi trei să vină în 
spatele ei - deci erau, totuşi gărzi. Manon ridică 
peticul în lumină. 

— Uite, spuse Manon, indicând o vinişoară de 
culoare care o străbătea. 

— Asta nu e o imperfecţiune, sări păianjenul. 

Coada lui Abraxos se curbă în jurul lui Manon, 
ca un scut pus între ea şi păianjeni, trăgând-o mai 
aproape de zidul trupului lui. 

Manon ridică şi mai sus petecul, înclinându-l 
spre soare. 

— Uită-te într-o lumină mai bună. Crezi c-o să- 
mi arunc frumuseţea pe o țesătură de mâna a 
doua? 

— De mâna a doua! spumegă păianjenul. 

Coada lui Abraxos se încordă. 

— Nu - se pare că mă înşel. 

Manon îşi cobori braţele, zâmbind. 

— Se pare că nu sunt în starea de spirit 
necesară unei târguieli. 

Inainte ca păianjenii, acum aliniaţi de-a lungul 
marginii versantului, să reacționeze, coada lui 
Abraxos se descolăci ca un bici şi îi izbi. 

Zburară în viroagă, ţipând. Manon nu mai 
pierdu timpul și îşi îndesă restul de mătase în 
coburii goi. Incălecă pe Abraxos şi se avântară în 


înalt, versantul fiind un loc perfect pentru decolare, 

exact cum plănuise. 
Capcana perfectă pentru monștrii ăia antici. 


Capitolul 38 


Manon îi dădu treizeci de centimetri de mătase 
supraveghetorului - acesta aşeză cu atenţie 
mătasea pe aripile lui Abraxos. li rămăsese mătase 
- multă, în caz că avea să se uzeze vreodată - care 
acum era ferecată în despărţitura cu fund fals a 
unui cufăr. Nu spuse nimănui unde fusese sau de 
ce aripile lui Abraxos luceau acum într-o anumită 
nuanţă. Asterin ar fi ucis-o pentru că îşi asumase 
riscul, iar bunica ar fi măcelărit-o pe Asterin pentru 
că nu fusese lângă ea. Manon nu avea chef să-şi 
înlocuiască Aghiotanta şi să găsească o nouă 
membră pentru Cele Treisprezece. 

Odată Abraxos vindecat, Manon îl dusese la 
gura Colţului Nordic pentru a încerca traversarea 
Răscrucii. Inainte, aripile lui fuseseră prea slabe 
pentru a face saltul - dar cu întăriturile din mătase, 
avea de departe o şansă mai bună. 

Dar riscul rămăsese, de aceea Asterin şi Sorrel 
aşteptau în spatele ei, deja călare. Dacă lucrurile 
mergeau rău, dacă Abraxos nu se putea ridica sau 
dacă mătasea ceda, urma să sară - să sară 
departe de el. Să-l lase să moară, în timp ce una 
dinte ele ar fi prins-o în ghearele balaurilor lor. 

Manon nu era foarte fericită cu acest plan, dar 
era singurul mod în care Asterin şi Sorrel ar fi fost 
de acord să o lase să încerce. Deşi Manon era 
moştenitoarea Cioc-negru, mai curând ar fi închis-o 


într-o vizuină de balauri decât să o lase să 

traverseze Răscrucea fără precauţiile cuvenite. 
Chiar dacă se simţea tentată să le numească slabe 
de inimă şi să le dea bătaia pe care o meritau, 
trebuia să recunoască faptul că aveau dreptate. 
Tensiunile erau mai puternice ca oricând şi o 
credea pe moştenitoarea Picioare-galbene capabilă 
să-i provoace o sperietură lui Abraxos în timpul 
traversării. 

Manon dădu din cap pentru a le arăta 
Aghiotantei şi celei de A Doua Aghiotante că era 
pregătită, apoi se apropie de animalul ei. Nu se 
adunaseră prea multe vrăjitoare, dar Iskra era pe 
platforma de vizionare, zâmbind slab. Manon 
verifică încă o dată pintenii, şaua şi frâiele, cu 
Abraxos încordat şi mârâind. 

— Să mergem, îi ceru ea, trăgând hăţurile 
pentru a-l duce puţin mai în faţă, pentru a-l 
încăleca. 

Incă mai avea suficient spaţiu pentru lansare - 
Şi, cu aripile lui, ştia că va fi bine. Făcuseră plonjări 
bruşte şi salturi dificile şi înainte, dar Abraxos 
refuza să se mişte. 

— Acum, ridică ea vocea la el, trăgând dârlogii 


cu putere. N 
Abraxos întoarse un ochi la ea şi mârâi. Il lovi 
uşor pe obrazul acoperit cu piele. 
— Acum. 


Picioarele din spate se înfipseră în pământ şi-şi 
strânse aripile pe lângă corp. 

— Abraxos. 

Se uită la Răscruce, apoi la ea, cu ochii măriţi 
de spaimă. Pietrificat - cu adevărat îngrozit. Animal 
inutil, prost şi laş. 

— Încetează, spuse ea, înaintând pentru a 
încăleca. Aripile tale sunt bine acum. 

Se întinse pentru a-l mângâia pe pulpă, dar el 
se trase îndărăt, pământul cutremurându-se sub 
greutatea trupului său, când se lăsă să cadă. In 
spatele ei, Asterin şi Sorrel murmurară către 
animalele lor, care se trăseseră înapoi şi mârâiau 
la Abraxos, şi unul la celălalt. 

Dinspre platforma de vizionare se auzi un râs 
uşor, iar Manon îşi încleştă dinţii. 

— Abraxos. Acum. 

Intinse din nou mâna spre şa. 

El dădu înapoi, izbindu-se de zid şi făcându-se 
mic. 

Unul dintre oameni aduse un bici, dar ea îl opri 
cu un gest al mâinii. 

— Să nu mai faci niciun pas, sări ea, cu 
ghearele din fier ieşite din teacă. Loviturile de bici 
îl vor face pe Abraxos să se simtă şi mai rău. 

Se întoarse spre balaurul ei. 

— Tu, laş bicisnic, şuieră ea către animal, 
arătând spre Răscruce. Treci înapoi la linia de 
plecare. 

Abraxos o înfruntă, refuzând să cedeze. 

— Treci la locul tău, Abraxos! 

— Nu te poate înţelege, spuse încet Asterin. 

— Ba da, el... şi Manon nu mai termină ce voia 
să spună. Nu le spusese încă teoria asta, nu încă. 
Se întoarse spre balaur. 

— Dacă nu mă laşi să urc în şa şi să fac saltul 
acesta, va trebui să te întemniţez în cea mai 
întunecată şi cea mai mică groapă din muntele 


acesta blestemat. 

El îşi arătă dinţii. Îşi arătă şi ea dinţii. 

Concursul de privit fix dură un minut întreg. Un 
minut umilitor, exasperant. 

— Bine, îi aruncă ea şi se îndepărtă de animal. 

Era o pierdere de timp. 

—  Incuiaţi-l undeva unde să se simtă cât se 
poate de rău, îi spuse ea supraveghetorului. Nu va 
ieşi de acolo până când nu va fi dispus să facă 
traversarea. 

Supraveghetorul căscă gura, iar Manon pocni 
din degete spre Asterin şi Sorrel pentru a le 
semnaliza să descalece. Nu, nimeni nu avea să o 
ierte pentru asta - nici bunica ei, nici vrăjitoarele 
Picioare-galbene, nici Iskra, care deja îşi croia drum 
spre ea traversând podeaua gropii. 

— De ce nu rămâi, Manon? o întrebă Iskra. l-aş 
putea arăta balaurului tău cum se procedează. 

— Nu te opri, îi murmură Sorrel lui Manon, dar 
nu avea nevoie să i se aducă aminte. 

— Se spune că nu animalele sunt problema, ci 
călăreţii, continuă Iskra, suficient de tare cât s-o 
audă toată lumea. 

Manon nu se întoarse. Nu voia să-i vadă când 
aveau să-l ducă pe Abraxos la poartă, în gaura 
unde aveau să-l încuie. Animal prost şi inutil. 

— Deşi, spuse Iskra gânditoare, poate că 
balaurul tău are nevoie de puţină disciplină. 

— Să mergem, încercă să o convingă Sorrel, 
ţinându-se foarte aproape de Manon. 

Asterin mergea la un pas în urma lor, păzindu-i 
spatele lui Manon. 

— Dă-mi aia, lătră Iskra la cineva. Îi trebuie 


doar impulsul corect. 

În spatele lor se auzi pocnitura unui bici şi un 
urlet - de durere şi de teamă. 

Manon se opri brusc. 

Abraxos se făcuse mic lângă zid. 

Iskra stătea în faţa lui, cu biciul însângerat de 
la linia pe care i-o crestase pe faţă, cât pe ce să-i 
atingă ochii. Dinţii din fier îi străluceau puternic, iar 
Iskra îi zâmbi lui Manon, ridicând din nou biciul şi 
lovind. Abraxos ţipă. 

Asterin şi Sorrel nu fură suficient de rapide 
încât să o oprească pe Manon, care se aruncă şi o 
trânti la pământ pe Iskra. 

Cu dinţii şi ghearele scoase, se rostogoliră pe 
podeaua murdară, plesnind, zgâriind şi muşcând. 
Lui Manon i se păru că urlă, atât de puternic, încât 
sala se cutremură. Simţi picioare care o izbeau în 
stomac, forţa loviturii Iskrei tăindu-i răsuflarea. 

Manon lovi pământul, scuipă o gură de sânge 
albastru şi se ridică într-o clipită. Moştenitoarea 
Picioare-galbene lovi cu mâna cu degete terminate 
în fier, o lovitură care ar fi putut tăia prin os şi 
carne. Manon se feri şi o aruncă pe Iskra pe stânca 
neiertătoare. 

Iskra gemu, acoperind strigătele vrăjitoarelor 
agitate, iar Manon îi trase un pumn în faţă. 

Articulațiile îi urlară de durere, dar nu putea 
vedea decât biciul acela, durerea şi teama din ochii 
lui Abraxos. Manon dădu înapoi, iar lovitura îi tăie 
gâtul. Nu simţi împunsătura sau pârâiaşul cald de 
sânge. Îşi trase pumnul, cu genunchiul împingând 
puternic în pieptul Iskrei şi lovi. Din nou. Şi din nou. 

Îşi ridică pumnul care o durea încă o dată, dar 
simţi mâini care o ţineau de încheieturi, de braţe, 

trăgând-o deoparte. Manon încercă să le sfâşie, 
încă urlând, un sunet fără cuvinte şi fără sfârşit. 

— Manon! îi mugi Sorrel în ureche, cu ghearele 
înfipte în umărul ei - nu suficient de tare cât să-i 
provoace răni, dar suficient cât s-o facă să se 
oprească, să-şi dea seama că erau vrăjitoare peste 
tot, în groapă şi pe platforma de vizionare, căscând 
gura. Cu sabia ridicată, Asterin stătea între ea şi... 
Iskra, întinsă pe pământ, cu faţa însângerată şi 
umflată, alături de Aghiotanta ei cu sabia ridicată, 
pregătită să o întâmpine pe cea a lui Asterin. 

— E bine, spuse Sorrel, strângând-o mai 
puternic. Abraxos e bine, Manon. Uită-te la el. Uită- 
te la el şi-o să vezi că e bine. 

Respirând pe gură, pentru că nările îi erau 
astupate cu sânge, Manon se supuse şi îl văzu pe 
Abraxos ghemuit, cu ochii mari fixaţi asupra ei. 
Sângele din rană deja i se închegase. 

Iskra nu se mişcase un milimetru de unde o 
aruncase Manon pe podea, dar Asterin şi cealaltă 
Aghiotantă mărâiau, gata să se lanseze într-o nouă 
luptă, care ar fi putut sfâşia muntele. 

— Destul. 

Manon se scutură din strânsoarea mâinii lui 
Sorrel. Toată lumea tăcu până când Manon îşi 
şterse cu dosul încheieturii nasul şi gura 
însângerate. Iskra mârâi de pe podea, sângele din 
nasul spart curgându-i pe buza tăiată. 

— Dacă-l mai atingi vreodată, spuse Manon, îţi 
beau măduva din oase. 

Moştenitoarea  Picioare-galbene mai luă o 
bătaie în noaptea aceea de la mama ei, în sala de 
mese - plus două lovituri de bici pentru loviturile 
pe care i le dăduse lui Abraxos. | le oferise lui 
Manon, dar Manon refuzase sub pretextul 
indiferenţei. 

De fapt, braţul îi era prea ţeapăn şi prea lovit 
pentru a putea să utilizeze biciul. 

Manon tocmai intrase în cuşca lui Abraxos a 
doua zi, cu  Asterin pe urmele ei, când 
moştenitoarea Sânge-albastru apăru la intrarea 
spre scări, cu Aghiotanta ei cu părul roşu urmând- 
o. Manon, cu faţa încă umflată şi ochii frumos 
învineţiţi, salută vrăjitoarea cu o mişcare a capului. 
Acolo jos mai erau câteva vizuini, deşi rareori 
întâlnea pe cineva, şi în niciun caz nu pe cele două 
moştenitoare. 

Dar Petrah se opri în dreptul gratiilor şi atunci 
observă Manon piciorul de capră din braţele 
Aghiotantei ei. 

— Am auzit că bătaia a fost memorabilă, spuse 
Petrah, păstrând o distanţă respectuoasă faţă de 
Manon şi de uşa deschisă a vizuinii. 

Petrah zâmbi uşor. 

— Iskra arată mai rău. 

Manon ridică din sprâncene, deşi mişcarea îi 
provocă durere. Petrah întinse o mână Secundei, 
iar vrăjitoarea îi plasă piciorul de capră. 

— Am auzit şi că tu, Cele Treisprezece şi 
portanţii voştri nu mâncaţi decât carnea de la 
animalele pe care le prindeţi. Keelie a mea a prins 


asta în zborul nostru de dimineaţă. Voia s-o 

împartă cu Abraxos. 

— Nu accept carne de la clanurile rivale. 

— Suntem noi rivale? întrebă Petrah. Credeam 
că Regele din Adarlan ne-a convins să zburăm din 
nou sub acelaşi steag. 

Manon inspiră profund. 

— Ce vrei? Am antrenament în zece minute. 

Aghiotanta lui  Petrah se  zbârli, dar 
moştenitoarea zâmbi. 

— Ţi-am spus - Keelie a mea voia să-i dea asta 
lui. 

— O! Ţi-a spus ea? rânji Manon. 

Petrah ridică fruntea. 

— Ţie balaurul tău nu-ţi vorbeşte? 

Abraxos o urmărea cu aceeaşi atenţie precum 
celelalte vrăjitoare. 

— Ei nu vorbesc. 

Petrah dădu din umeri, bătându-se uşor cu 
mâna pe inimă. 

— Oare? 

Şi lăsă piciorul de capră, dispărând în 
întunericul aspru al vizuinilor. 

Manon aruncă la o parte bucata de carne. 


Capitolul 39 


— Spune-mi cum ai învăţat să faci tatuaje. 

— Nu. 

Aplecată peste masa din lemn din camera lui 
Rowan, la o noapte după întâlnirea lor cu arătarea 
din lac, Celaena ridică privirea de la acul cu mâner 
din os pe care îl ţinea deasupra încheieturii lui. 


— Dacă nu-mi răspunzi la întrebări, poate fac 

vreo greşeală şi... 

Coboriî acul de tatuaj aproape de braţul lui 
bronzat şi musculos, pentru a-i arăta ce s-ar putea 
întâmpla. Spre surpriza ei, Rowan lăsă să-i scape 
un pufnet care ar fi putut fi luat drept un hohot de 
râs. Ea îşi imagină că era un semn bun faptul că o 
rugase să-l ajute să-şi coloreze anumite părţi ale 
braţului la care nu putea ajunge singur; tatuajul din 
jurul  încheieturii trebuia re-colorat, acum că 
arsurile pe care ea i le provocase dispăruseră. 

— Ai învăţat de la cineva? Maestru şi ucenic, 
toate astea? 

El îi aruncă o privire mai curând 
neîncrezătoare. 

— Da, maestru şi ucenic şi toate alea. Pe 
câmpurile de luptă, aveam un comandant care 
obişnuia să-şi tatueze numărul de inamici ucişi. 
Uneori scria toată istoria bătăliei. Toţi soldaţii tineri 
erau îndrăgostiţi de chestia asta şi l-am convins să 
mă înveţe. 

— Cu farmecul tău legendar, bănuiesc. 

Asta îi provocă cel puţin jumătate de zâmbet. 

— Umple locurile unde eu... 

Urma un şuierat când luă acul şi ciocănelul şi 
făcu încă un semn întunecat, sângerând, în pielea 
lui. 

— Bun. Asta e adâncimea corectă. 

Cu trupul lui de nemuritor care se însănătoşea 
repede, cerneala lui Rowan era amestecată cu sare 
şi pilitură de fier, pentru ca vraja din sângele lui să 
nu şteargă tatuajul. 

Se trezise în acea dimineaţă simțind... 


claritate. Mâhnirea şi durerea încă erau acolo, 

zvârcolindu-se în ea, dar pentru prima dată după 
mult timp, simţea că poate vedea. Că poate 
respira. 

Concentrându-se pentru a-şi menţine mâna 
fermă, făcu încă un semn mic, apoi încă unul. 

— Povesteşte-mi despre familia ta. 

— Povesteşte-mi tu despre a ta, şi-ţi povestesc 
şi eu despre a mea, spuse el printre dinţii 
încleştaţi, în timp ce ea continua să lucreze. 

O instruise minuţios înainte de a o lăsa să-şi 
împlânte acele în pielea lui. 

— Bine. Părinţii tăi trăiesc? 

O întrebare prostească şi periculoasă, dat fiind 
ceea ce se întâmplase cu perechea lui, dar pe 
chipul său nu văzu durere când clătină din cap. 

— Părinţii mei erau foarte bătrâni când m-au 
conceput. 

Nu bătrâni în sensul uman, înţelese ea. 

— Am fost singurul copil în mileniile lor de 
relaţie. Au pierit în Lumea de Dincolo înainte ca eu 
să împlinesc douăzeci de ani. 

Înainte ca ea să poată aprofunda modul acesta 
interesant şi diferit de a descrie moartea, Rowan 
spuse: 

— Tu nu ai fraţi sau surori. 

Se concentră asupra lucrului, lăsând un cârcel 
firav de amintire să o inunde. 

— Mama mea, mulţumită eredității ei Fae, a 
avut probleme mari cu sarcina. Când să nască, a 
încetat să respire. Spuneau că voinţa tatălui meu a 
fost cea care a ţinut-o legată de lumea asta. Nu 
ştiu dacă ar mai fi putut rămâne însărcinată după 
asta. Aşa că, fără fraţi sau surori. Dar... 

În numele zeilor, ar fi trebuit să-şi ţină gura. 

— Dar am avut un văr. Era cu cinci ani mai mic 
decât mine şi ne băteam şi ne iubeam ca fraţii. 

Aedion. Nu mai rostise cu voce tare numele 
acesta de zece ani. Dar îl auzise, îl citise în 
documente. Se văzu obligată să pună jos acul şi 
ciocănelul şi să-şi flexeze degetele. 

— Nu ştiu ce s-a întâmplat, dar au început să-i 
rostească numele - numele unui general foarte 
competent din armata regelui. 

II dezamăgise atât de crunt pe Aedion, încât nu 
se putea hotărî dacă să-l învinovăţească sau să-l 
deteste pentru ce devenise. Evitase să afle detalii 
despre ce făcuse el mai exact, în Nord în toţi aceşti 
ani. Aedion fusese extrem de loial Terrasenului pe 
când era copil. Nu voia să ştie ce fusese forţat să 
facă, ce i se întâmplase de se schimbase aşa. Doar 
norocul sau soarta, sau ceva cu totul diferit, îi 
împiedicase să se întâlnească în castel. Pentru că 
nu numai că ar fi recunoscut-o, dar dacă ar fi ştiut 
ce făcuse cu viaţa ei... probabil că ura lui ar fi făcut 
ca privirea lui Rowan să pară plăcută. 

Trăsăturile lui Rowan erau acoperite de o 
mască gânditoare, când ea spuse: 

— Cred că o întâlnire cu verişorul meu după 
toate astea ar fi cel mai rău lucru care s-ar putea 
întâmpla - mai rău decât o înfruntare cu regele. 

Nimic din ce-ar fi spus sau ar fi făcut n-ar fi fost 
o scuză pentru ceea ce ea devenise în timp ce 
regatul lor cădea în ruină, iar poporul era măcelărit 
sau înrobit. 

— Continuă-ţi lucrul, spuse Rowan, arătând cu 


bărbia spre instrumentele care aşteptau în poala 
439 


ei. 

Se supuse, iar el şuieră din nou la prima 
pişcătură. 

— Crezi, spuse el după un moment, că 
verişorul tău te-ar ucide, sau te-ar ajuta? O armată 
ca a lui ar putea schimba soarta războiului. 

Un fior rece îi cobori pe şira spinării la auzul 
acelui cuvânt - război. 

— Nu ştiu ce părere ar avea despre mine sau 
cui i-ar jura credinţă. Şi aş prefera să nu aflu. 
Niciodată. 

Deşi ochii lor erau identici, moştenirile de 
sânge le erau suficient de îndepărtate cât să audă 
slujitorii şi curtierii punându-şi întrebări despre 
utilitatea unei uniuni Galathynius-Ashryver. Ideea 
era rizibilă acum, după cum fusese şi cu zece ani în 
urmă. 

— Tu ai verişori? întrebă ea. 

— Prea mulţi. Descendenţa Morei a fost 
întotdeauna cea mai larg răspândită, iar verişorii 
mei băgăreţi şi bârfitori fac ca vizitele mele la 
Doranelle... să fie dezagreabile. 

Ea zâmbi uşor, gândindu-se la spusele lui. 

— Probabil că te-ai înţelege bine cu verişorii 
mei, rosti el. In special cu băgăreţii. 

Ea se opri o clipă din tatuare şi-i strânse mâna 
suficient de tare cât să rănească pe oricine, în 
afara unui nemuritor. N 

— Tocmai tu vorbeşti, prințe. In viaţa mea nu 
mi s-au pus atâtea întrebări. 

Nu era întru totul adevărat, dar nici chiar o 
exagerare. Nimeni nu-i pusese vreodată aceste 


întrebări, şi nu dăduse nimănui răspunsurile. 

El îşi dezveli dinţii, deşi ea ştia că n-o făcuse 
intenţionat, şi aruncă o privire plină de înţeles spre 
încheietură. 

— Grăbeşte-te, prinţesă. Vreau să mă culc la 
un moment dat, înainte de ivirea zorilor. 

Ea îşi folosi mâna liberă pentru a face un gest 
deosebit de vulgar, iar el îi prinse mâna, cu dinţii 
încă la vedere. 

— Nu e chiar un gest regal din partea ta. 

— Atunci, e bine că nu sunt regină, nu-i aşa? 

Dar el refuză să-i dea drumul la mână. 

— Ai jurat să eliberezi regatul prietenei tale şi 
să salvezi lumea - iar acum nu te gândeşti nici 
măcar la propriile-ţi pământuri. Ce te sperie în a-ţi 
cere drepturile căpătate prin naştere? Regele? Să 
te confrunţi cu tot ce a mai rămas din Curtea ta? 

Îşi ţinea faţa atât de aproape de a ei, încât 
putea vedea punctele cafenii din ochii lui verzi. 

— Dă-mi un singur motiv valabil pentru care 
nu-ţi revendici tronul. Un singur motiv bun, şi n-o 
să mai vorbesc niciodată despre asta. 

Ea cântări onestitatea din privirea lui, din 
respiraţia lui, şi spuse: 

— Pentru că dacă eliberez Eyllwe şi distrug 
regele în chip de Celaena, pot pleca oriunde după 
aceea. Coroana... coroana mea este doar încă o 
pereche de cătuşe. 

Era egoist şi oribil, dar era adevărat. Cu mult 
timp în urmă, Nehemia spusese acelaşi lucru - era 
dorinţa ei cea mai arzătoare şi mai egoistă să fie 
un om neobişnuit, fără greutatea coroanei ei. Să fi 
ştiut prietena ei cât de profund aveau să rezoneze 

Aşteptă mustrarea, o văzu mocnind în ochii lui 
Rowan, dar el se mulţumi să spună încet: 

— Ce vrei să spui, cu încă o pereche de 
cătuşe? 

Îşi slăbi strânsoarea pentru a dezvălui cele 
două benzi subţiri de cicatrice care îi înconjurau 
încheieturile. Buzele i se strânseră, iar ea îşi trase 
brusc încheietura înapoi atât de puternic, încât el îi 
eliberă mâna. 

— Nimic, spuse ea. Lui Arobynn, stăpânul meu, 
îi plăcea să le folosească la antrenamente din când 
în când. 

Arobyn n-o legase în lanţuri pentru a o învăţa 
cum să se elibereze, dar cătuşele de la Endovier 
fuseseră realizate având în minte oameni ca ea. 
Doar după ce i le-a îndepărtat Chaol, a putut scăpa 
ea. 

Nu voia ca Rowan să ştie asta - nimic din toată 
povestea. Mânia şi ura le putea suporta, dar mila... 
Şi nu putea vorbi despre Chaol, nu-i putea explica 
lui Rowan cum îi reconstruise inima, ca după aceea 
să i-o sfărâme din nou, nu fără să-i explice episodul 
Endovier. Nu fără să-i explice cum într-o zi, nu se 
ştie cât de îndepărtată, avea să se întoarcă la 
Endovier pentru a-i elibera pe toţi, toţi sclavii de 
acolo, chiar de avea să-i descătuşeze pe toţi de 
una singură. 

Celaena îşi văzu în continuare de treabă, iar 
faţa lui Rowan rămase încordată - de parcă îi putea 
mirosi jumătatea de adevăr. 

— De ce ai stat cu Arobynn? 

— Ştiam că îmi doresc două lucruri: mai întâi, 


să dispar din lume şi să mă ascund de duşmanii 

mei, dar... ah. 

li era greu să-l privească în ochi. 

— Dar cel mai mult voiam să mă ascund de 
mine însămi. Mă convinsesem că ar trebui să 
dispar, pentru că al doilea lucru pe care-l doream, 
chiar şi atunci, era să fiu capabilă ca într-o bună zi 
să... rănesc oamenii aşa cum mă răniseră şi ei pe 
mine. Şi s-a demonstrat că eram foarte bună la 
asta. Dacă m-ar fi alungat, ori aş fi murit, ori aş fi 
sfârşit printre rebeli. Dacă aş fi crescut cu ei, 
probabil că aş fi fost găsită de rege şi măcelărită, 
sau aş fi crescut urând atât de profund, că aş fi 
început de copilă să ucid soldaţi Adarlanieni. 

Rowan ridică o sprânceană, iar ea plescăi 
dezaprobator din limbă. 

— Credeai c-o să-mi revărs întreaga viaţă la 
picioarele tale din prima clipă când te-am întâlnit? 
Sunt sigură că tu ai mai multe poveşti decât mine, 
aşa că n-o mai face pe surprinsul. Poate că ar 
trebui să ne apucăm din nou să ne batem măr. 

Ochii lui străluciră cu o intenţie aproape 
prădătoare. 

— O, nicio şansă, prinţesă. Poţi să-mi spui ce 
vrei, când vrei, dar cale de întoarcere nu mai e. 

Ea îşi ridică din nou instrumentele. 

— Sunt sigură că prietenii adoră să te aibă în 
preajmă. 

Un zâmbet de fiară, apoi o prinse de bărbie - 
nu suficient de tare cât s-o rănească, dar suficient 
de hotărât cât s-o facă să se uite la el. 

NI cae: În primul rând, şopti el, nu suntem prieteni. 
Incă te antrenez, iar asta înseamnă că eşti în 


continuare sub comanda mea. 

Probabil că străfulgerarea de durere era 
evidentă, pentru că el se apropie şi mai mult, iar 
strânsoarea pe bărbie se accentuă. 

— In al doilea rând - ce suntem, ce e asta? Nici 
eu nu mi-am dat seama încă. Aşa că, dacă eu îţi las 
spaţiul necesar pentru a-ţi da seama singură, 
atunci ai face bine să mi-l laşi şi tu. 

Ea îl studie o clipă,  respiraţiile lor 
întrepătrunzându-se. 

— De acord, spuse ea. 


Capitolul 40 


— Spune-mi cea mai mare dorinţă a ta, 
murmură Dorian în părul Sorschăi, împletindu-şi 
degetele cu ale ei, minunându-se de catifelarea 
pielii ei arse de soare pe bătăturile lui. Mâini atât 
de frumoase, ca nişte porumbiţe în doliu. 

Ea zâmbi cu obrazul pe pieptul lui. 

— Nu am o dorinţă supremă. 

— Mincinoaso. 

El o sărută pe păr. 

— Eşti cea mai mare mincinoasă din lume. 

Ea se întoarse spre fereastra dormitorului lui, 
lumina dimineţii făcându-i părul întunecat să 
strălucească. Trecuseră două săptămâni de la 
noaptea când îl sărutase, şi două săptămâni de 
când începuse să se furişeze aici sus, după ce 
întregul castel adormea. Impărţeau patul, deşi nu 
aşa cum şi-ar fi dorit el, iar el detesta furişatul şi 
faptul că se ascundeau. 

Dacă erau descoperiţi, ea şi-ar fi pierdut 


poziţia. Cu el, fiind cine era... putea să aibă o 

groază de necazuri doar pentru că era asociată cu 
el. Mama lui putea face cumva să fie expediată 
undeva departe. 

— Spune-mi, spuse el din nou, aplecându-se 
pentru a-i fura un sărut. Spune-mi şi ţi-o 
îndeplinesc. 

Întotdeauna fusese generos cu iubitele lui. De 
obicei le dădea daruri pentru a le împiedica să se 
plângă atunci când îşi pierdea interesul pentru ele, 
dar de data aceasta, chiar îşi dorea să-i facă daruri. 
Încercase să-i dăruiască bijuterii şi veşminte, dar 
ea le refuzase pe toate. Aşa că încercase să-i 
dăruiască ierburi greu de procurat, cărţi şi 
instrumente speciale pentru camera ei de lucru. Ea 
încercase să le refuze şi pe acestea, dar o 
convinsese repede - de cele mai multe ori, prin 
sărutări. 

— Şi dacă ţi-aş cere luna de pe cer? 

— Atunci aş începe să mă rog la Deanna. 

Ea surâse, dar zâmbetul lui Dorian se şterse. 
Deanna, Zeița Vânătorii. De obicei încerca să nu se 
gândească la Celaena, Aelin - indiferent cine era 
ea. Încerca să nu se gândească la Chaol şi la 
minciuna lui, sau la Aedion şi la trădarea sa. Nu 
dorea să aibă nimic de-a face cu aceste lucruri, nu 
acum, că o avea pe Sorscha alături. Fusese nebun 
o dată, şi jurase că avea să facă lumea fărâme 
pentru Celaena. Un băiat îndrăgostit de un foc 
sălbatic - sau care credea că e îndrăgostit. 

— Dorian? 

Sorscha se trase îndărăt pentru a-i studia faţa. 
ÎI privea aşa cum o surprinsese odată pe Celaena 


uitându-se la Chaol. 

El o sărută din nou, blând şi prelung, iar trupul 
ei se topi într-al lui. Savură catifelarea pielii ei, sub 
mâna care îi mângâia braţul. Ea tresări, trăgându- 
se înapoi. 

— Trebuie să plec. Am întârziat. 

El gemu. Era într-adevăr aproape ora micului 
dejun - şi dacă nu pleca acum, ar fi fost văzută. Se 
strecură din îmbrăţişarea lui şi se îmbrăcă, iar el o 
ajută să-şi lege baretele la spate. Totdeauna pe 
furiş - aşa trebuia să fie viaţa lui? Nu doar femeile 
pe care le iubea, dar şi harul lui magic, gândurile 
lui adevărate... 

Sorscha îl sărută şi era deja la uşă, cu o mână 
pe mâner. 

— Cea mai mare dorinţă a mea, spuse eacuun 
zâmbet mic, este să am o dimineaţă în care să nu 
trebuiască să fug pe uşă la primul semn al zorilor. 

Inainte ca el să poată spune ceva, ea dispăru. 

Nu ştia ce-ar fi putut să-i spună sau să facă, 
pentru a-i îndeplini dorința. Sorscha avea 
obligaţiile ei, ca şi el. 

Dacă ar fi fugit pentru a fi cu ea, dacă şi-ar fi 
înfruntat tatăl, dacă harul magic i-ar fi fost 
descoperit, atunci fratele lui ar fi devenit 
moştenitor, iar gândul că Hollin ar fi putut fi rege 
într-o zi... Ce ar fi făcut el lumii lor, în special cu 
puterile tatălui lor... Nu, Dorian nu-şi permitea 
luxul de a alege, pentru că nu exista nicio opţiune. 
Era legat de coroana sa şi avea să fie până în clipa 
morţii. 

Se auzi o bătaie la uşă, iar Dorian zâmbi, 
întrebându-se dacă nu s-o fi întors Sorscha. 


Zâmbetul îi dispăru când se deschise uşa. 

— Trebuie să discutăm, spuse Chaol din prag. 

Dorian nu-l văzuse de săptămâni întregi, şi 
totuşi - prietenul lui arăta mai bătrân. Extenuat. 

— Nu-ţi mai baţi capul cu politeţurile? spuse 
Dorian, trântindu-se pe canapea. 

— Oricum, n-aş avea nicio şansă cu tine. 

Chaol închise uşa în urma lui şi se sprijini de 
ea. 

— Fă-mi pe plac. 

— Îmi pare rău, Dorian, spuse blând Chaol. Mai 
mult decât îţi poţi imagina. 

— Îţi pare rău de minciuna care ne-a costat, pe 
mine, pe tine - şi pe ea? [i-ar mai fi părut rău dacă 
n-ai fi fost prins? 

Chaol îşi încordă maxilarul. Poate că Dorian era 
nedrept, dar nu-i păsa. 

— Îmi pare rău pentru toate, spuse Chaol. 
Dar... am încercat să repar totul. 

— Şi cum rămâne cu Celaena? Lucrezi cu 
Aedion ca să mă ajute, sau ca să o ajute? 

— Pe amândoi. 

— Încă o mai iubeşti? 

Nu ştia de ce îi păsa, de ce era important. 

Chaol închise ochii pentru o clipă. 

— O parte din mine o va iubi întotdeauna, dar 
a trebuit s-o scot din castel, pentru că era prea 
periculos şi ea era... ceea ce devenea... 

— Nu devenea altceva decât ceea ce fusese 
întotdeauna şi avusese întotdeauna puterea să fie. 
Doar că, în sfârşit, vedeai şi tu. Şi odată ce ai văzut 
acea parte a ei... spuse Dorian cu voce joasă. 

De-abia acum, când apăruse  Sorscha, 


înţelegea ce înseamnă dragostea. 

— Nu poţi alege anumite părţi ale ei pe care să 
le iubeşti. 

Îşi dădu seama că îi era milă de Chaol. Inima îl 
durea pentru el, pentru tot ceea ce Chaol 
conştientizase în ultimele luni. 

— Aşa cum nu poţi alege ce părţi din mine să 
accepţi. 

— Dar nu fac asta... 

— Ba chiar o faci. Dar ce-i făcut e bun făcut, 
Chaol, şi nu e cale de întoarcere, indiferent cât de 
mult te-ai strădui să schimbi lucrurile. lţi place sau 
nu, ai jucat un rol în faptul că am ajuns cu toţii în 
acest punct. Tu ai adus-o pe calea asta, obligată să 
dezvăluie ce este şi cine este, forţată să decidă 
într-o direcţie sau alta. 

— Crezi că am vrut să se întâmple asta? 

Chaol îşi desfăcu larg braţele. 

— Dacă aş putea, aş face totul la loc aşa cum 
era. Dacă ar depinde de mine, ea n-ar fi regină, iar 
tu n-ai avea harul magic. 

— Bineînţeles - bineînţeles că tu consideri că 
harul magic este o problemă. Şi bineînţeles că îţi 
doreşti ca ea să nu fie ceea ce este. Pentru că, de 
fapt, tu nu te temi de lucrurile alea, nu-i aşa? Nu - 
te temi de ceea ce reprezintă ele. Schimbarea. Dar 
dă-mi voie să-ţi spun, şi Dorian inspiră, cu harul 
magic licărind şi apoi dispărând într-o străfulgerare 
de durere, lucrurile s-au schimbat cu adevărat. ŞI 
s-au schimbat din cauza ta. Am har magic - nu se 
poate desface asta, nu pot scăpa de el, iar în ceea 
ce-o priveşte pe Celaena... 

Îşi înfrână puterea care erupea, imaginându-şi 
- pentru prima dată, îşi dădu el seama - cum era 

să fii în locul ei. 

— În ceea ce-o priveşte pe Celaena, spuse el 
din nou, nu ai dreptul să-ţi doreşti să nu fie ceea ce 
este. Singurul lucru pe care ai dreptul să-l faci este 
să decizi dacă-i eşti prieten sau duşman. 

Nu cunoştea toată povestea ei, nu ştia ce era 
minciună şi ce era adevăr, ori ce însemnase să fie 
sclavă alături de compatrioţii ei sau să se plece în 
faţa omului care-i omorâse familia. Dar o văzuse - 
văzuse frânturi din persoana aflată înăuntru, 
indiferent de nume sau de titlu. 

Şi ştia, undeva adânc în sinea sa, că nu se 
speriase de harul lui magic, ci, mai degrabă, ea 
înţelesese acea povară şi acea teamă. Nu fugise de 
el şi nu-şi dorise să fie altceva decât ce era. Mă voi 
întoarce după tine. 

Aşa că îşi pironi prietenul cu privirea, chiar 
dacă ştia că e îndurerat şi bulversat, şi spuse: 

— Am luat o decizie în legătură cu ea, iar 
atunci când va veni timpul, indiferent că eşti aici 
sau în Anielle, sper ca alegerea ta să fie aceeaşi cu 
a mea. 


Aşteptând împreună în apartamentul secret să 
vină Murtaugh, Aedion, deşi ura asta, trebuia să 
recunoască faptul că autocontrolul căpitanului era 
impresionant. Ren nu putea să-şi ţină fundul pe 
scaun mai mult de o clipă, nici chiar cu rana care 
încă se vindeca. Păşea de jur-împrejurul camerei 
imense, dar Chaol stătea lângă foc, vorbind puţin, 


urmărind însă întotdeauna, ascultând întotdeauna. 

În noaptea aceasta, căpitanul părea altfel. 
Prudent, dar mai tensionat. Mulțumită tuturor 
acelor întruniri în care urmărise atent mişcările 
căpitanului, fiecare răsuflare şi clipire a lui, Aedion 
observă imediat diferenţa. Să fi aflat ceva veşti, să 
se fi schimbat ceva? 

Murtaugh trebuia să se întoarcă la noapte, 
după câteva săptămâni petrecute în apropiere de 
Golful Craniului. Refuzase propunerea lui Ren de a- 
| însoţi şi îi spusese nepotului său să se 
odihnească. Ceea ce, deşi Ren încercase să 
ascundă, îl lăsase pe tânăr neliniştit, nesigur şi 
agresiv.  Aedion era sincer surprins că 
apartamentul nu fusese făcut bucăţi. Aedion l-ar fi 
luat pe Ren în ringul de antrenament şi l-ar fi lăsat 
să lupte până la epuizare. Sau l-ar fi trimis într-o 
misiune. Sau măcar l-ar fi pus să taie lemne câteva 
ore bune. 

— Aşadar, ne mulţumim să aşteptăm toată 
noaptea, spuse Ren în cele din urmă, oprindu-se 
lângă masă, privindu-i pe amândoi. 

Căpitanul nu lăsă să-i scape decât o vagă 
încuviinţare din cap, dar Aedion îşi încrucişă 
braţele la piept şi-i aruncă un rânjet leneş. 

— Ai ceva mai bun de făcut, Ren? Te 
împiedicăm cumva să vizitezi unul dintre 
stabilimentele unde se vinde opiu? 

O lovitură sub centură, dar nu era ceva ce 
căpitanul să nu fi bănuit deja despre Ren, iar dacă 
Ren ar fi dat vreun semn că ar avea un astfel de 
obicei, Aedion nu l-ar fi lăsat să se apropie nici la o 
sută de kilometri de Aelin. 


Ren scutură din cap şi spuse: 

— Zilele acestea, parcă nu facem altceva decât 
să aşteptăm. Aşteptăm mereu ca Aelin să trimită 
vreun semn, aşteptăm degeaba. Pun pariu că nici 
bunicul meu nu va aduce nicio veste. Sunt surprins 
că nu suntem cu toţii morţi deja - că oamenii aceia 
nu au dat de urma mea. 

Privea absent focul, lumina făcându-i cicatricea 
să pară şi mai profundă. 

— Am pe cineva care... Ren tărăgănă 
cuvintele, aruncând o privire spre Chaol. Ei ar 
putea afla mai multe despre rege. 

— Nu am niciun pic de încredere în sursele tale 
- mai ales după ce oamenii aceia te-au descoperit, 
spuse Chaol. 

Unul dintre informatorii lui Ren - prins şi 
torturat - dezvăluise unde se afla acesta, şi chiar 
dacă informaţia fusese dezvăluită sub tortură, tot 
nu dădea bine în ochii lui Aedion. Spusese numai 
atât şi Ren se încordase, deschizând gura pentru a 
azvârli cu vorbe prosteşti şi obraznice, dar un 
fluierat pe trei note îi întrerupse. 

Căpitanul răspunse şi el cu un fluierat, iar Ren 
se duse la uşă, deschizând-o şi găsindu-şi bunicul 
în faţa ei. Chiar şi aşezat cu spatele la ei, Aedion 
vedea cum trupul lui Ren era inundat de uşurare; 
cei doi îşi încleştară antebraţele, săptămânile 
întregi de aşteptare fără vreo veste luând sfârşit. 
Murtaugh nu era tânăr - şi, aruncându-şi gluga pe 
spate, îşi dezvălui faţa palidă şi întunecată. 

— Pe bufet este brandy, spuse Chaol, iar 
Aedion, din nou, fu nevoit să admire ochii ageri ai 
căpitanului - chiar dacă nu i-ar fi spus-o niciodată. 

Bătrânul dădu din cap a mulţumire şi, fără a se 

mai osteni să-şi dea mantia jos, dădu pe gât un 
pahar. 

— Bunicule. 

Ren zăbovea lângă uşă. 

Murtaugh se întoarse spre Aedion. 

—  Răspunde-mi sincer, băiete: ştii cine e 
generalul Narrok? 

Aedion se ridică în picioare cu o mişcare 
domoală. Ren făcu câţiva paşi spre ei, dar 
Murtaugh nu dădu înapoi, iar Aedion se apropie de 
bufet şi încet, cu o grijă deliberată, îşi turnă un 
pahar de brandy. 

— Dacă-mi mai spui vreodată băiat, spuse 
Aedion cu un calm letal, înfruntând privirea 
bătrânului, te vei trezi din nou ghemuindu-te prin 
bordeie şi canale. 

Bătrânul îşi aruncă mâinile în aer. 

— Când o să fii de vârsta mea, Aedion... 

— Nu-ţi răci gura, spuse Aedion, întorcându-se 
la scaunul său. Narrok a fost în sud - ultima dată, 
am auzit că îşi aducea armata pe Insulele Morţii. 

Teritoriul piraţilor. 

— Dar asta a fost cu luni în urmă. Nu ni se 
dădeau decât informaţiile elementare. Am aflat 
despre Insulele Morţii pentru că o parte din 
corăbiile Lordului Pirat au navigat spre nord, 
căutând gâlceavă, şi ne-au informat că au venit 
aici pentru a evita flota lui Narrok. 

De fapt, piraţii se dispersaseră. Lordul Pirat 
Rolfe luase o jumătate dintre ei în sud, unii 
plecaseră spre est, iar alţii făcuseră greşeala fatală 
de a naviga spre coasta de nord a Terrasenului. 


Murtaugh se sprijini de tăblia bufetului. 

— Căpitane? 

— Mă tem că ştiu şi mai puţine decât Aedion, 
spuse Chaol. 

Murtaugh se frecă la ochi, iar Ren trase un 
scaun la masă pentru bunicul său. Bătrânul se lăsă 
să alunece pe scaun cu un geamăt slab. Era un 
miracol faptul că sacul de oase mai respira încă. 
Aedion alungă o licărire de regret. Fusese crescut 
mai bine de atât - avea mai multă experienţă 
pentru a nu se comporta ca un nesimţit arogant şi 
înfierbântat. Lui Rhoe i-ar fi fost ruşine că el îi 
vorbea unui bătrân aşa. Insă Rhoe era mort - toţi 
războinicii pe care-i iubise şi pe care-i venerase 
erau morţi de zece ani, iar lumea era mai tristă din 
cauza asta. Aedion era mai gol din cauza asta. 

Murtaugh oftă. 

— Am zburat ca vântul încoace. Nu m-am 
odihnit decât câteva ore în ultima săptămână. 
Flota lui Narrok a dispărut. Căpitanul Rolfe a 
devenit din nou Lordul Pirat din Golful Craniului, 
dar nu mai mult de-atât. Oamenii lui nu se 
aventurează în Insulele Morţii din est. 

În pofida puseului de ruşine, Aedion strânse din 
dinţi când Murtaugh divagă de la subiect. 

— De ce? dori el să ştie. 

În lumina focului, ridurile de pe faţa lui 
Murtaugh se adânciră. 

— Pentru că oamenii care se duc în zona 
insulelor de est nu se mai întorc, iar în nopţile cu 
vânt, până şi Rolfe jură că aude... urlete, urlete 
dinspre insule; omeneşti, dar nu chiar. 

— Echipajul care s-a ascuns pe insule în timpul 


ocupaţiei lui Narrok susţine că fenomenul a 

dispărut, de parcă ar fi luat sursa vântului cu el, iar 
Rolfe... 

Murtaugh îşi frecă nasul. 

— Mi-a spus că în noaptea în care s-au întors în 
insule, au văzut ceva care stătea pe un 
promontoriu stâncos, chiar la graniţa insulelor 
estice. Semăna cu un om alb, dar... nu asta era. O 
fi Rolfe îndrăgostit de el însuşi, dar nu e un 
mincinos. A spus că orice - oricine - era pe stâncile 
alea, părea straniu, de parcă ar fi fost înconjurat de 
un neant de tăcere, în contradicţie cu urletele pe 
care le auzeau de obicei. Şi că n-a făcut altceva 
decât să se uite la ei cum trec pe lângă el în 
corăbii. A doua zi, când s-au întors în acelaşi loc, 
dispăruse. 

— Întotdeauna au existat legende despre 
creaturile stranii din mare, spuse căpitanul. 

— Rolfe şi oamenii lui jură că nu avea nicio 
legătură cu legenda. Era fabricată, au spus ei. 

— De unde ştiu ei asta? întrebă Aedion, 
aruncându-i o privire căpitanului, a cărui faţă era 
albă ca varul. 

— Purta o zgardă neagră - ca un animal de 
companie. A făcut un pas spre ei, de parcă ar fi 
vrut să intre în mare şi să-i vâneze, dar a fost tras 
îndărăt de o mână invizibilă - ca o lesă ascunsă. 

Ren îşi încreţi fruntea brăzdată de cicatrice. 

— Lordul Pirat crede că sunt monştri în Insulele 
Morţii? 

— El crede, şi odată cu el cred şi eu, că au fost 
create acolo, iar Narrok a luat câteva dintre fiinţele 
alea cu el. 


Chaol fu cel care puse întrebarea: 

— Unde a plecat Narrok? 

— În Wendlyn, răspunse Murtaugh. 

Inima lui Aedion, blestemat fie el, se opri. 

— Narrok a dus flota spre Wendlyn - pentru a 
lansa un atac surpriză. 

— Asta-i imposibil, spuse căpitanul, sărind în 
picioare. De ce? De ce acum? 

— Pentru că o persoană, spuse bătrânul, mai 
tăios decât îl auzise vreodată Aedion, l-a convins 
pe rege să-şi trimită Campionul acolo pentru a 
ucide familia regală. Ce moment mai bun ca să-şi 
testeze aşa-zişii monştri decât arunci când ţara e 
în haos? 

Chaol apucă strâns spătarul scaunului. 

— N-o să-i omoare - ea n-ar face asta. Totul a 
fost - a fost un şiretlic, spuse el. 

Aedion se gândi că atât le va spune bărbaţilor 
Allsbrook şi că atât trebuiau să ştie deocamdată. 
Ignoră privirea îngrijorată pe care i-o aruncă Ren, 
fără îndoială pentru a vedea cum ar reacţiona la 
veştile potrivit cărora neamul lui, Ashryver, ar avea 
ţinte pe spate. Dar el îi considerase morţi de zece 
ani, începând din momentul în care refuzaseră să 
trimită ajutoare în Terrasen. Zeii să-i ajute dacă 
avea să mai pună vreodată piciorul în regatul lor. 
Se întreba ce credea Aelin despre ei - dacă ea 
credea că Wendlynul ar fi putut fi convins să 
încheie o alianţă, mai ales dacă Adarlanul 
intenţiona să lanseze un atac amplu la graniţele 
lor. Poate că aveau să se mulţumească să-i lase pe 
toţi să ardă, aşa cum arsese poporul din Terrasen. 
Lui îi era indiferent. 


— Nu contează dacă sunt asasinați sau nu, 

spuse Murtaugh. Când vor ajunge chestiile alea, 
cred că lumea va afla repede ce are de înfruntat 
regina noastră. 

— Putem trimite un avertisment? voi să ştie 
Ren. Poate Rolfe să trimită veste la Wendlyn? 

— Rolfe nu vrea să se implice. l-am promis aur, 
pământuri când se întoarce regina noastră... nimic 
nu-i poate clătina hotărârea. Şi-a recuperat 
teritoriul şi nu va risca viaţa oamenilor lui din nou. 

— Atunci trebuie să găsim pe cineva care să 
străpungă blocada, pe cineva care să transmită un 
mesaj, continuă Ren. 

Aedion se întrebă dacă să-l informeze pe Ren 
că Wendlynul nu se deranjase să ajute Terrasenul, 
dar hotărî că nu prea avea chef să intre într-o 
dispută etică. 

— Am trimis câţiva oameni într-acolo, spuse 
Murtaugh, dar nu-mi pun mari speranţe în ei. Şi, 
până să ajungă ei, poate că va fi prea târziu. 

— Şi atunci, ce facem? insistă Ren. 

Murtaugh sorbi din brandy. 

— Continuăm să căutăm modalităţi de a ajuta 
aici, pentru că nu cred nicio secundă că noile 
surprize ale Majestății Sale au venit doar de pe 
Insulele Morţii. 

Era o opinie interesantă. Aedion sorbi din 
brandy, apoi puse paharul pe masă. Alcoolul nu îl 
ajuta să pună ordine în volbura de planuri în 
formare, aşa că Aedion se mulţumi să asculte pe 
jumătate vorbele celorlalţi, lăsându-se să alunece 
în ritmul său constant, bătaia în care îşi calcula 
toate bătăliile şi campaniile militare. 

Chaol îl urmărea pe Aedion cum se plimba prin 
apartament. Murtaugh şi Ren plecaseră deja 
pentru a-şi vedea de treburile lor. Aedion îl întrebă: 

— Poţi să-mi spui şi mie de ce arătai de parcă 
erai gata să vomiţi? 

— Ştii tot ceea ce ştiu şi eu, aşa că e uşor de 
ghicit de ce, îi răspunse Chaol din fotoliul său, cu 
maxilarul încleştat. 

Cearta sa cu Dorian îi slăbise dorinţa de a se 
întoarce la castel, chiar dacă avea nevoie ca 
prinţul să-i testeze teoriile legate de vrajă. Dorian 
avusese dreptate în legătură cu Celaena - despre 
faptul că lui Chaol îi displăceau întunericul şi 
capacităţile ei, precum şi adevărata sa identitate, 
dar... asta nu-i schimbase sentimentele. 

— Tot nu înţeleg care-i rolul tău în toate 
acestea, Căpitane, spuse Aedion. Nu lupti nici 
pentru Aelin, nici pentru Terrasen; şi atunci, pentru 
ce lupti? Pentru binele suprem? Pentru prinţul tău? 
De partea cui ar trebui să te socotesc? Eşti un 
trădător - un rebel? 

— Nu. 

Lui Chaol îi îngheţă sângele la auzul ideii. 

— Nu sunt de partea nimănui. Doresc doar să- 
mi ajut prietenul înainte de a pleca spre Anielle. 

Buza lui Aedion se retrase într-un rânjet. 

— Poate că asta e problema ta. Poate faptul că 
nu te decizi cu cine să ţii te costă. Poate ar trebui 
să-i spui tatălui tău că ţi-ai încălcat făgăduiala. 

— Nu voi întoarce spatele regatului sau 


prinţului meu, sări Chaol. Nu voi lupta în armata ta 

şi nu-mi voi măcelări poporul. Şi nu-mi voi încălca 
făgăduiala făcută tatălui meu. 

Se prea putea ca onoarea să fie singurul lucru 
care avea să-i rămână atunci când se vor fi 
terminat toate. 

— Şi dacă prinţul tău decide să lupte de partea 
noastră? 

— Atunci voi lupta alături de el, oricum pot, 
chiar dacă va fi din Anielle. 

— Deci vei lupta alături de el, dar nu pentru 
ceea ce e drept. Nu ai liberul arbitru, nu ai dorinţe? 

— Dorinţele mele nu te privesc. 

Dorinţele acelea... 

— Indiferent ce decide Dorian, nu va fi 
niciodată de acord cu uciderea unor nevinovaţi. 

Un zâmbet batjocoritor. 

— Nu are poftă de sânge? 

Chaol nu voia să-i dea satisfacția de a 
răspunde ieşirilor lui temperamentale. Preferă să 
meargă drept la ţintă şi spuse: 

— Cred că regina ta te-ar condamna dacă ai 
vărsa vreun strop de sânge nevinovat. Te-ar scuipa 
în faţă. În regatul acesta sunt oameni buni şi 
merită să fie avuţi în vedere în orice acţiune 
întreprinsă de cei alături de care vei fi. 

Ochii lui Aedion lunecară spre cicatricea de pe 
obrazul lui Chaol. 

— Aşa cum te-a condamnat pentru moartea 
prietenei ei? 

Aedion îi aruncă alene un zâmbet răutăcios, şi, 
aproape prea repede pentru ca ochiul să 
înregistreze, generalul fu în faţa lui, cu braţele 


încleştate pe mânerele scaunului. 

Chaol se întrebă dacă Aedion avea să-l 
lovească sau să-l omoare, pentru că trăsăturile 
generalului deveneau mai lupeşti decât le văzuse 
el vreodată, nasul încreţit, dinţii dezveliţi. Aedion 
spuse: 

— După ce-ţi vor fi murit oamenii în jurul tău, 
după ce-ţi vei fi văzut femeile rănite cumplit, după 
ce vei fi privit mulțimile de copii orfani murind de 
foame pe străzile cetăţii, abia atunci să-mi vorbeşti 
despre cruţarea vieților nevinovate. Până atunci, 
realitatea este, Căpitane, că nu ai ales pentru cine 
să lupţi pentru că încă eşti un băieţandru şi încă te 
temi. Nu să duci la pierzanie vieţi nevinovate, ci să 
pierzi visul de care te anini acum. Prinţul tău a 
trecut mai departe. Regina mea a trecut mai 
departe. Dar tu, nu, iar asta te va costa în cele din 
urmă. 

După aceste cuvinte, Chaol nu mai spuse nimic 
şi părăsi repede apartamentul. Dormi foarte prost 
în acea noapte, nefăcând mai nimic decât să se 
uite fix la sabia sa, aruncată pe birou. Când răsări 
soarele, merse la rege şi-i spuse că intenţionează 
să se întoarcă în Anielle. 


Capitolul 41 


Următoarele două săptămâni urmară un tipar 
regulat - o normalitate în care Celaena să-şi 
găsească liniştea. Nu existau piedici neaşteptate, 
întorsături de situaţie sau capcane şi nici morţi şi 
trădări sau coşmaruri întrupate. Dimineţile şi serile, 
o făcea pe ajutorul de spălător de vase. Apoi, de la 


amiază şi până seara îşi petrecea timpul cu Rowan, 

explorând lent şi dureros fântâna de har magic 
dinlăuntrul ei - o fântână căreia, spre oroarea ei, 
nu-i vedea fundul. 

Lucrurile minore - aprinderea lumânărilor, 
stingerea focului în vatră, împletirea unei panglici 
de foc între degete - rămâneau cele mai dificile, 
dar Rowan o forţa, târând-o din ruină în ruină, 
singurele locuri sigure unde putea să-şi piardă 
controlul. Măcar acum aducea şi mâncare, pentru 
că ea era tot timpul lihnită de foame şi nu trecea 
nicio oră fără să mănânce ceva. Harul magic se 
hrănea cu energie, iar ea mânca de două-trei ori 
mai mult decât îi era obiceiul. 

Uneori, stăteau de vorbă. Ei bine, îl obliga ea 
să vorbească, pentru că, după ce-i povestise 
despre Aedion şi dorinţa ei egoistă de libertate, ea 
hotărâse că a vorbi era... bine. Chiar dacă 
rămăseseră lucruri pe care nu le putea discuta, îi 
plăcea să-l audă pe Rowan vorbind. Reuşea să-l 
facă să-i povestească despre diversele lui campanii 
şi aventuri, fiecare mai brutală şi mai pustiitoare 
decât cealaltă. La sud şi est de Wendlyn era o 
întreagă lume, o lume gigantică, regate şi imperii 
de care auzise în trecere, dar despre care nu ştiuse 
niciodată prea multe. Rowan era un războinic 
adevărat, care străbătuse în lung şi-n lat câmpurile 
de bătălie, condusese oamenii prin iad, navigase 
pe mări furtunoase şi văzuse ţărmuri îndepărtate şi 
ciudate. 

Deşi îi invidia îndelungata viaţă - şi darul de a 
vedea lumea, care venea împreună cu longevitatea 
- încă mai percepea curentul de mânie şi de durere 


din adâncul fiecărei povestiri, pierderea partenerei, 
460 


care-l bântuia, indiferent cât de departe călărea 
sau naviga sau zbura. Vorbea foarte puţin despre 
prietenii lui, care îl însoțeau uneori în călătorii. Nu 
îl invidia pentru bătăliile pe care le dăduse, pentru 
războaiele din ţările îndepărtate sau pentru anii 
sângeroşi petrecuţi asediind cetăţi din nisip şi 
piatră. 

Bineînţeles, asta nu i-o spunea. Se mulțumea 
să-i asculte poveştile în timp ce o instruia. Şi, 
ascultând, începu să o urască pe Maeve - să-şi 
urască profund mătuşa, din adâncul inimii. Mânia o 
împingea să-i solicite în fiecare seară lui Emrys să-i 
povestească legende despre mătuşa ei. Rowan nu 
o certa niciodată când îi cerea astfel de povestiri, 
nici nu arătase vreodată vreun semn de alarmă. 

Prin urmare, i se păru surprinzător când, într-o 
zi, Emrys anunţă că Beltane era la numai două zile 
distanţă şi că ar trebui să înceapă pregătirile 
pentru ospăț, dans şi sărbătoare. Deja era Beltane 
şi, după Rowan, ea era încă departe de a fi 
pregătită să meargă în Doranelle, în pofida faptului 
că stăpânea transformarea. Primăvara era în toi pe 
continentul ei. Aveau să se ridice Stâlpi de mai, 
aveau să se împodobească tufişurile de păducel - 
cam atât permitea regele. La răspântii nu aveau să 
fie lăsate daruri mici pentru Neamul Mititelelor. 
Regele nu permitea decât esenţialul, 
concentrându-se asupra zeilor şi asupra plantării 
viitoarei recolte. Nicio aluzie sau şoaptă despre 
magie. 

Aveau să aprindă ruguri, iar câteva suflete 
curajoase aveau să sară peste ele pentru noroc, 


pentru a alunga răul, să-şi asigure o recoltă bună - 

fiecare după dorinţă. Când era copil, alergase 
năvalnic prin câmpul din faţa porţilor Orynth-ului, 
cu miile de ruguri arzând precum luminile armatei 
invadatoare care urma să-şi instaleze tabăra prea 
curând în jurul oraşului alb. Era noaptea ei, îi 
spusese mama ei - o noapte în care fata 
purtătoare de foc n-avea de ce să se teamă, nu 
avea puteri de ascuns. Aelin Inimă-de-Foc, 
murmuraseră oamenii când plutea pe lângă ei, cu 
jarul curgând din ea precum panglicile, Aedion şi 
alţi câţiva dintre membrii mai letali ai Curţii sale 
urmând-o ca nişte paznici indulgenţi. Ae/in a 
Focului-Sălbatic. 

După zile întregi în care îl ajutase pe Emrys cu 
mâncarea (şi devorase totul când bucătarul nu se 
uita), spera să aibă şansa de a se odihni de 
Beltane, dar Rowan o târî pe un câmp aflat pe un 
platou de munte. Celaena muşcă dintr-un măr pe 
care-l scosese din buzunar şi ridică din sprâncene 
la Rowan, care stătea în faţa unei grămezi uriaşe 
de lemne pentru un rug, flancat de alte două 
grămezi mici, neaprinse. 

În jurul lor, unii dintre semi-Fae cărau lemne şi 
surcele, iar alţii aşezau mesele pe care să 
servească hrana la care Emrys muncise fără 
odihnă. 

Zeci de alţi semi-Fae ajunseseră venind de la 
diversele avanposturi, cu multă discreţie, multe 
îmbrăţişări şi tachinări de drag. Între ajutorul 
acordat lui Emrys şi antrenamentul cu Rowan, 
Celaena era oarecum mulţumită de cele câteva 
priviri admirative pe care le surprinse aruncate în 
direcţia ei din partea oaspeţilor bărbaţi. 

Observă şi cât de repede îşi întorceau privirea 
când îl vedeau pe Rowan lângă ea. Deşi 
surprinsese şi câteva femei care îl priveau cu un 
interes mult mai fierbinte. Şi pentru asta le-ar fi 
zgâriat feţele cu ghearele. 

Îşi ronţăi mărul studiindu-l, îmbrăcat în tunica 
lui obişnuită, de un cenuşiu-deschis, cu centura 
lată, gluga aruncată pe spate şi platoşele pentru 
antebraţe din piele care străluceau în soarele 
după-amiezii târzii. În numele zeilor, nu era 
interesată de el în felul acesta, şi era sigură că nici 
el nu simţea înclinația de a o aduce în patul lui. 
Poate că toate erau din cauză că petrecea atât de 
mult timp în trupul ei Fae încât se simţea... 
teritorială. Teritorială, şi morocănoasă, şi rea. 
Noaptea trecută, mârâise la o femeie din bucătărie 
care nu se mai oprea să se zgâiască la el şi care 
chiar făcuse un pas spre el, de parcă ar fi vrut să-l 
salute. 

Celaena scutură din cap pentru a-şi domoli 
instinctele care începeau să o facă să ia foc la orice 
oră din zi. 

— Presupun că m-ai adus aici ca să mă 
antrenez? 

Azvârli cotorul de măr pe câmp şi îşi frecă 
umărul. Avusese febră cu o noapte înainte, din 
cauza antrenamentului la care o obligase Rowan 
toată după-amiaza, şi a doua zi dimineaţă se 
trezise extenuată. 

—  Aprinde-le şi ţine focurile sub control 
întreaga noapte. 

— Toate trei. 


Nu era o întrebare. 

— Ţine-le pe cele de la capăt mai scăzute, 
pentru cei care sar. Cel din mijloc ar trebui să 
pârjolească norii. 

Îşi dorea să nu fi mâncat mărul. 

— Asta ar putea deveni periculos foarte 
repede. 

El ridică mâna, iar în jurul ei se stârni vântul. 

— Voi fi aici, spuse el simplu, cu ochii 
strălucind de o aroganță pe care o binemeritase în 
secolele sale de viaţă. 

— Şi dacă reuşesc totuşi cumva să transform 
pe careva într-o torţă vie? 

— Atunci e bine că şi vindecătorii sunt aici să 
sărbătorească. 

Ea îi aruncă o privire ucigătoare şi îşi roti 
umerii. 

— Când vrei să încep? 

Stomacul i se strânse când auzi: 

— Acum. 


Ardea, dar rămase nemişcată, chiar dacă 
soarele apunea şi câmpul era plin până la refuz de 
petrecăreţi. Muzicanţii îşi ocupaseră poziţiile la 
marginea pădurii, iar lumea se umplea cu sunetele 
viorilor, scripcilor, flautelor şi tobelor lor, o muzică 
antică şi atât de frumoasă, încât flăcările ei se 
mişcau în ritmul muzicii, transformându-se în 
rubine, în citrine, în ochi de tigru şi în cele mai 
profunde safire. Harul ei magic nu se mai 
manifesta numai în focul sălbatic, de culoare 


albastră; se schimbase încet, crescuse în ultimele 

câteva săptămâni. Nimeni nu o observa cu 
adevărat, stând acolo la limita luminii focului, deşi 
câţiva se minunară că flăcările ardeau, dar nu 
consumau lemnele. 

Sudoarea îi curgea pe tot corpul - în mare 
măsură din pricina spaimei pe care i-o creau 
oamenii care săreau peste rugurile mai mici. ŞI 
totuşi, Rowan rămăsese lângă ea, murmurându-i 
de parcă ar fi fost un cal nervos. Voia să-i spună să 
plece, să se bucure poate de vreuna dintre femeile 
alea cu ochi de porumbiţă care tot îl invitau în 
tăcere să danseze, dar se concentra asupra flăcării 
şi a menţinerii fărâmei de control, chiar dacă 
sângele începuse să-i fiarbă. Simţi un nod în partea 
de jos a spatelui şi se mişcă. In numele zeilor, era 
udă leoarcă - fiecare scobitură era umedă. 

— Calm, spuse Rowan când dansul flăcărilor se 
avântă puţin mai sus. 

— Ştiu, spuse ea printre dinţi. 

Muzica era deja atât de atrăgătoare, dansul din 
jurul focului atât de plin de bucurie, iar mâncarea 
de pe mese mirosea atât de delicios... şi uite-o pe 
ea, departe de toate astea, arzând. Stomacul 
răspunse sonor. 

— Când pot să mă opresc? 

Se mişcă din nou, de pe un picior pe celălalt, 
iar cel mai mare rug se răsuci, cu flacăra 
mlădiindu-se odată cu trupul ei. Nimeni nu 
observă. 

— Când îţi spun eu, zise el. 

Ştia că se foloseşte de toţi din jurul lor, de 
teama ei pentru securitatea lor, pentru a o face să- 


şi păstreze controlul, dar... 

— Transpir de moarte, mi-e foame şi vreau o 
pauză. 

— Recurgi la văicăreală? 

O briză rece i se prelinse pe gât şi îşi închise 
ochii, gemând. Simţea că o priveşte şi, după un 
moment, el spuse: 

— Incă puţin. 

Aproape că era să se prăbuşească de uşurare, 
dar îşi deschise ochii pentru a se concentra. Putea 
să mai reziste puţin, apoi să meargă să mănânce, 
să mănânce şi să mănânce. Poate şi să danseze. 
Nu mai dansase de atâta vreme. Poate că ar putea 
să încerce, acolo în întuneric, să vadă dacă trupul 
ei putea face loc bucuriei, chiar dacă acum era atât 
de înfierbântat şi de dureros, încât ar fi pariat bani 
buni că în momentul în care avea să se oprească, 
urma să adoarmă. 

Muzica era fermecătoare, iar dansatorii, doar 
umbre care se învârteau de jur-împrejur. Spre 
deosebire de Adarlan, aici nu erau gărzi care să 
monitorizeze ferestrele, sătenii nu pândeau să 
vadă cine calcă strâmb şi trădează, pentru a-l 
vinde pe o monedă. Aici nu erau decât muzica şi 
dansul şi mâncarea şi focul - focul ei. 

Bătu dintr-un picior, dădu din cap, cu ochii la 
cele trei focuri fără fum şi la siluetele care dansau 
în jurul lor. Chiar voia să danseze. Nu de bucurie, ci 
pentru că simţea focul şi muzica topindu-se şi 
pulsându-i în oase. Muzica era ca o tapiţerie ţesută 
din lumină, întuneric şi culoare, construind verigi 
delicate într-un lanţ prins de inima ei şi întins în 
lume, legând-o de aceasta, conectându-le pe toate. 


Şi atunci înţelese. Semnele Wyrd erau - erau 

un mod de a aduna toate aceste fire, de a ţese şi 
de a lega această esenţă a lucrurilor. Harul magic 
putea face acelaşi lucru, şi, din puterea ei, din 
imaginaţia ei, din voinţa şi din nucleul ei, putea 
crea şi modela. 

— Uşor, spuse Rowan, apoi adăugă cu o 
nuanţă de surpriză: muzica. |n ziua aceea pe 
gheaţă, fredonai. 

Simţi din nou un vânt rece pe gât, dar pielea îi 
pulsa deja în ritmul tobelor. 

— Lasă muzica să te stabilizeze. 

În numele zeilor, să fie liberă în felul acesta... 
Flăcările se agitară şi se mlădiară odată cu 
melodia. 

— Uşor. 

De-abia putea să-l audă peste unda de sunet 
care o umplea, făcând-o să simtă fiecare pripon 
care o lega de pământ, fiecare fir nesfârşit. Pentru 
o clipă, îşi dori să aibă o inimă de 
formăschimbător, ca să-şi poată abandona pielea 
pentru a intra în altceva, în muzică sau în vânt, şi 
să explodeze în lume. Ochii o înţepau, aproape 
înceţoşaţi pentru că privise îndelung la flăcări, iar 
un muşchi din spinare îi pulsa de durere. 

— Calm. 

Nu ştia despre ce vorbeşte - flăcările erau 
calme, minunate. Ce s-ar întâmpla dacă ar trece 
prin ele? Pulsaţia din capul ei părea să-i spună fă-o, 
fă-o, fă-o. 

— E suficient deocamdată. 

Rowan o apucă de braţ, dar şuieră şi îi dădu 
drumul. 


— E suficient. 
467 


Încet, prea încet, îşi concentră atenţia asupra 
lui. Avea ochii larg deschişi, lumina focului 
făcându-i aproape să ardă. Focul - focul ei. Se 
întoarse spre flacără, supunându-i-se. Muzica şi 
dansul continuară, strălucitoare şi vesele. 

— Uită-te la mine, spuse Rowan, dar fără s-o 
atingă. Uită-te la mine. 

De-abia îl putea auzi, de parcă ar fi fost sub 
apă. Acum în ea era un ciocănit - mărginit de 
durere. Ca un cuţit care tăia adânc în mintea şi în 
trupul ei, cu fiecare pulsaţie. Nu-l putea privi - nu 
îndrăznea să-şi abată atenţia de la foc. 

— Lasă focurile să ardă singure, îi ordonă 
Rowan. 

Ar fi putut jura că auzise în vocea lui ceva ce 
semăna cu frică. Era un efort de voinţă şi durerea îi 
străpunse tendoanele gâtului, dar îl privi. Nările lui 
zvâcniră. 

— Aelin, opreşte-te acum! 

Ea încercă să vorbească, dar gâtul îi era aspru 
şi o ardea. Nu-şi putea mişca trupul. 

— Renunţă! 

Ea încercă să-i spună că nu putea, dar o duru. 
Era o nicovală, iar durerea era un ciocan, care 
lovea mereu în ea. 

— Dacă nu renunţi, vei arde cu totul. 

Atunci, să fi fost acesta finalul harului ei 
magic? Câteva ore de îngrijit focurile? Era o 
uşurare - o uşurare binecuvântată, dacă ar fi fost 
adevărat. 

— Eşti pe punctul de a te prăji din interior, 
mârâi Rowan. 


Ea clipi, iar ochii o usturară de parcă ar fi fost 

plini cu nisip. Agonia o fulgeră pe şira spinării, atât 
de puternic, încât căzu pe iarbă. Lumina străluci - 
şi nu de la ea sau Rowan, ci de la focurile care 
izbucniseră. Oamenii ţipau, muzica se opri. larba 
sfârâia sub mâinile ei, fumegând. Ea gemu, 
căutând orbeşte în ea cele trei funii care duceau la 
focuri. Dar interiorul ei era un labirint, firele erau 
toate încurcate şi... 

— Îmi pare rău, şuieră Rowan, blestemând din 
nou, iar aerul dispăru. 

Ea încercă să geamă, să se mişte, dar nu avea 
aer. Nu avea aer pentru focul interior. Intunericul 
curse în ea. 

Uitare. 

Apoi se trezi, încercând să respire, arcuindu-se 
pe iarbă, focurile acum pocnind natural, iar Rowan 
era aplecat deasupra ei. 

— Respiră! Respiră! 

Deşi rupsese funiile care o legau de focuri, tot 
mai ardea. 

Nu din exterior, unde chiar şi iarba încetase să 
fumege. 

Ardea din interior, iar fiecare respiraţie îi 
trimitea foc în plămâni, în vene. Nu putea vorbi şi 
nu se putea mişca. 

Se avântase peste o graniţă - nu auzise 
semnalele de avertizare care îi spuneau să se 
întoarcă - şi ardea de vie pe sub piele. 

Era zguduită de suspine panicate, fără lacrimi. 
O durea - erau nesfârşite şi veşnice şi nu exista 
nicio parte întunecată în ea spre care să zboare 
pentru a scăpa de flăcări. Moartea ar fi fost o 


binecuvântare, un rai întunecat şi rece. 

Nu-şi dădu seama că Rowan plecase până nu-l 
văzu alergând înapoi, urmat de două femei. Una 
dintre ele întrebă: 

— O poţi duce în braţe? Aici nu avem mânuitori 
de apă şi trebuie să o băgăm în apă rece. Acum. 

Nu auzi ce se mai spuse, nu auzi nimic decât 
bătaia - bătaia forjei aceleia sub pielea ei. Un 
mormăit şi un şuierat, şi apoi fu în braţele lui 
Rowan, lovindu-se de pieptul lui în timp ce el se 
avânta prin pădure. Fiecare pas îi trimitea aşchii de 
durere fierbinte în trup. Deşi braţele lui erau reci 
ca gheaţa şi un vânt glaciar o învăluia, ea plutea în 
derivă pe o mare de foc. 

ladul - aşa trebuie că se simţea lumea 
subterană a zeilor întunericului. Asta o aştepta 
când îşi va fi dat ultima suflare. 

Oroarea acelui gând o făcu să se concentreze 
pe ce reuşea să înţeleagă - şi anume, mirosul de 
pin amestecat cu zăpadă al lui Rowan. Inspiră 
acest miros în plămâni, îl trase în adânc şi se anină 
de el de parcă ar fi fost o ancoră de salvare într-o 
mare furtunoasă. Nu ştiu cât dură, dar strânsoarea 
ei pe trupul lui slăbea, fiecare puseu de durere 
înfricoşătoare făcând-o mai slabă. 

După aceea, se făcu mai întuneric decât în 
păduri, iar sunetele aveau ecouri mai puternice, 
urcară nişte trepte şi apoi: 

— Bag-o în apă. 

Fu coborâtă în apa din cada scobită în piatră şi 
simţi cum aburul îi învăluie faţa. Cineva înjură. 

— Ingheaţă-l, prinţe, porunci a doua voce. 
Acum! 


Urmă un moment de binecuvântată răceală, 

dar apoi focul izbucni din nou şi... 

— Scoate-o de acolo! 

Mâini puternice o înșfăcară şi avu senzaţia 
unor bule care bolboroseau. 

Fiersese apa din cadă. Aproape că fiersese şi 
ea. Un moment mai târziu, se afla într-o altă cadă, 
cu gheaţa formându-se din nou - apoi topindu-se. 
Topindu-se şi... 

—  Respiră, îi spuse Rowan la ureche, 
îngenunchind la căpătâiul căzii. Lasă-l să plece - 
lasă-l să plece din tine. 

Aburul se ridică, dar reuşi să respire. 

— Bine, gâfâi Rowan. 

Gheaţa se formă din nou. Se topi. 

Transpira, iar căldura îi pulsa pe piele ca o 
tobă. Nu voia să moară aşa. Inspiră din nou. 

Precum fluxul şi refluxul unui val, cada îngheţă, 
apoi se topi, îngheţă, apoi se topi, din ce în ce mai 
lent. Şi, de fiecare dată, răceala pătrundea tot mai 
mult în ea, amorţind-o, forţându-i trupul să se 
relaxeze. 

Gheaţă şi foc. Ger şi tăciuni. Prinsă într-o 
bătălie, împingând şi trăgând. Sub toate acestea, 
putea aproape gusta voinţa de oţel a lui Rowan 
care se confrunta cu harul ei magic - o voinţă care 
refuza să lase focul să o ardă, transformând-o în 
nimic. 

Trupul o durea, dar acum durerea era 
muritoare. Obrajii încă îi erau în flăcări, dar apa se 
răci, apoi, se încălzi uşor, apoi mai tare şi rămase 
aşa. Caldă, dar nu fierbinte. 

— Trebuie să-i scoatem hainele, spuse una 


dintre femei. 

Celaena pierdu noţiunea timpului când două 
perechi de mâini mici îi ridicară capul şi scoaseră 
de pe ea hainele ude. Fără ele, era aproape lipsită 
de greutate în apă. Nu-i păsa că Rowan îi vedea 
goliciunea - nu credea că exista vreun centimetru 
din trupul unei femei pe care el să nu-l fi explorat. 
Se mulţumi să zacă acolo, cu ochii închişi, ca faţa 
ridicată spre tavan. 

După un timp, Rowan spuse: 

— Răspunde-mi cu da sau nu. Doar atât ai de 
făcut. 

Reuşi să dea aprobator din cap, deşi se 
strâmbă când durerea o lovi în gât, coborând spre 
umeri. 

— Există pericolul să iei foc din nou? 

Ea respiră cât de egal putu, căldura lovind în 
obraji, picioarele, miezul ei, dar diminuându-se 
constant. 

— Nu, murmură ea, de pe limbă izbucnindu-i 
un fuior de aer fierbinte. 

— Te doare? 

Nu o întrebare compătimitoare, ci a unui 
comandant evaluând starea soldatului pentru a 
stabili modul optim de acţiune. 

— Da. 

Un şuierat de abur. 

O femeie spuse: 

— Pregătim un tonic. Pentru a o răcori. 

Picioare moi care se aud pe pardoseli din 
piatră în drumul spre ieşire, apoi se auzi sunetul 
uşii de la băi închizându-se. Se auzi clipoceala apei 
într-o găleată, apoi... 

Celaena suspină sau încercă să o facă, atunci 

când o cârpă rece ca gheaţa ateriză pe fruntea ei. 
Din nou clipoceală, apoi o altă cârpă picurându-i 
apă rece ca gheaţa pe păr, pe gât. 

—  Epuizare, spuse cu voce joasă Rowan. 
Trebuia să-mi spui că eşti la limită. 

Îi era prea greu să vorbească, dar deschise 
ochii şi îl văzu îngenuncheat la căpătâiul căzii, cu o 
găleată cu apă lângă el şi o cârpă în mână. li trecu 
din nou cârpa pe frunte, apa fiind atât de 
minunată, încât ar fi gemut de plăcere. Baia se răci 
şi mai mult, dar încă era caldă - prea caldă. 

— Dacă ai mai fi continuat, epuizarea te-ar fi 
distrus. Trebuie să înveţi să recunoşti semnele - şi 
cum să te retragi înainte să fie prea târziu. 

Nu era o afirmaţie, ci o comandă. 

— Te va sfâşia pe dinăuntru. Va face ca asta să 
pară... 

Clătină din nou din cap. 

— Ca asta să pară nimic. Nu te atingi de harul 
magic până nu te odihneşti. Ai înţeles? 

Ea îşi înclină şi mai tare capul pe spate, cerând 
prin semne mai multă apă rece pe faţă, dar el 
refuză să stoarcă pânza până ce ea nu încuviinţă. 
O mai răci câteva momente, apoi aruncă cârpa pe 
găleată şi se ridică. 

— Mă duc să văd ce se întâmplă cu tonicul. Mă 
întorc repede. 

După ce o văzu încuviinţând, plecă. Dacă nu l- 
ar fi cunoscut, ar fi spus că se agită. Că e chiar 
îngrijorat. 

În Terrasen fusese prea mică pentru ca cineva 
să o fi învăţat despre latura mortală a puterii ei - şi 
nici nu-i explicase nimeni, pentru că lecţiile ei 

fuseseră foarte limitate. Nu simţise că arde. Totul 
se întâmplase atât de repede. Poate că astea erau 
limitele harului ei magic. Poate că fântâna ei nu 
cobora atât de adânc pe cât credeau toţi ceilalţi. 
Dacă ar fi fost adevărat, ar fi fost o uşurare. 

Îşi ridică picioarele, gemând din pricina durerii 
din muşchi, şi se aplecă în faţă suficient cât să-şi 
îmbrăţişeze genunchii. Deasupra marginii căzii se 
aflau câteva lumânări care ardeau pe pietre şi le 
privi flăcările. Ura flăcările. Totuşi, îşi spuse că 
aveau nevoie de lumină aici. 

Îşi odihni fruntea pe genunchii zgăriaţi, cu 
pielea aproape arsă. Inchise ochii, adunându-şi 
frânturile de conştienţă. 

Uşa se deschise. Rowan. Rămase în întunericul 
acela răcoros, savurând răceala din ce în ce mai 
puternică a apei şi pulsul încetinit de sub piele. 
Părea să fie la jumătatea camerei când paşii i se 
oprită. 

Se auzi respiraţia lui gâfâită, suficient de aspră 
încât s-o facă să se uite peste umăr. 

Dar el nu se uita la faţa ei. Nici la apă. Se uita 
la spinarea ei goală. 

Cum era arcuită peste genunchi, el vedea 
întreaga întindere de carne distrusă, fiecare 
cicatrice de la biciuiri. 

— Cine ţi-a făcut asta? 

l-ar fi fost uşor să mintă, dar era foarte obosită, 
iar el îi salvase pielea inutilă, aşa că răspunse: 

— Mulţi. Am petrecut ceva timp în Minele de 
Sare din Endovier. El rămăsese atât de imobil, 
încât ea se întrebă dacă mai respira. 

— Cât timp? o întrebă el după o clipă. 

474 


Se pregăti pentru compasiunea lui, dar faţa îi 
era voit lipsită de expresie - nu, nu lipsită de 
expresie. Calmă din cauza furiei mortale. 

— Un an. Am fost acolo cu un an înainte... eo 
poveste lungă. 

Era prea obosită, iar gâtul o durea prea tare 
pentru a termina povestea. Ea observă atunci că 
braţele îi erau bandajate, şi că pieptul larg îi era 
înfăşurat în alte bandaje, care se vedeau de sub 
cămaşă. lar îl arsese. Totuşi, o susţinuse - alergase 
până aici şi nu o lăsase jos niciodată. 

— Ai fost sclavă. 

Ea încuviinţă în tăcere. El deschise gura, dar o 
închise şi înghiţi puternic, furia mortală făcându-se 
vizibilă. De parcă îşi amintise brusc cine stătea în 
faţa lui, gândind probabil că era cea mai mică 
pedeapsă pe care ea o merita. 

Se răsuci pe călcâie şi închise uşa în spatele 
lui. Îşi dori s-o fi trântit - îşi dori s-o fi făcut fărâme. 
Dar el o închise cu puţin mai mult decât un clinchet 
şi nu se mai întoarse. 


Capitolul 42 


Spinarea ei. 

Rowan se avântă peste copaci, călărind şi 
modelând vânturile pentru a-l împinge mai repede 
înainte, urletul lor fiind o şoaptă faţă de răgetele 
din mintea lui. Observa lumea care trecea pe lângă 
el mai mult din instinct decât din interes, cu ochii 
întorşi spre interior - spre acea bucată de carne 
distrusă care lucea în lumina lumânării. 


Zeii ştiau că văzuse multe răni dureroase. 

Provocase şi el destule, atât duşmanilor cât şi 
prietenilor. Faţă de acestea, spatele ei nu era mare 
lucru. Totuşi, când îl văzuse, inima i se oprise în loc 
- şi, pentru o clipă, în mintea sa se lăsase o tăcere 
copleşitoare. 

Simţise cum, cu cât se uita mai mult, cu atât 
harul său şi instinctele de luptător se forjau mai 
strâns într-o combinaţie letală - urlându-i să-i facă 
bucăţi cu mâinile goale pe cei care făcuseră asta. 
Plecase, de-abia reuşind să iasă din băi înainte de 
a se transforma şi de a se avânta în noapte. 

Maeve minţise. Sau minţise prin omisiune. Dar 
ştia. Ştia prin ce trecuse fata - ştia că fusese o 
sclavă. In acea zi - devreme, în acea zi, el 
ameninţase că o va biciui pe fată, în numele zeilor, 
iar ea o luase razna. Fusese aşa un dobitoc 
orgolios, încât presupusese că ea izbucnise pentru 
că nu era decât un copil. Ar fi trebuit să ştie din 
experienţă - ar fi trebuit să ştie că, atunci când 
reacţionezi la aşa ceva, asta înseamnă că 
cicatricele sunt adânci. Şi mai erau şi celelalte 
lucruri pe care i le spusese... 

Se apropia de linia maiestuoasă a Munţilor 
Cambrieni. De-abia îşi luase în stăpânire trupul de 
femeie, iar ei o răniseră în asemenea hal. De ce 
nu-i spusese? De ce nu-i spusese Maeve? Şoimul 
lui eliberă un strigăt pătrunzător, care reverberă în 
stâncile de un cenuşiu întunecat al peretelui de 
stâncă din faţa lui. Un cor de urlete nepământeşti 
se ridică drept răspuns - lupii sălbatici ai lui Maeve, 
păzind trecătorile. Chiar dacă trebuia să zboare tot 
drumul până în Doranelle, tot avea să ajungă la 


regina lui şi să-i ceară răspunsuri, iar ea... nu avea 

să i le dea. Din cauza jurământului de sânge, îi 
putea porunci să nu se mai întoarcă în Mistward. 

Apucă vânturile cu harul lui, sufocându-le 
curentul. Aelin... Aelin nu avusese încredere în el - 
nu dorise ca el să ştie. 

lar ea aproape că arsese în întregime, zeii să 
fie  blestemaţi, rămânând fără apărare. Furia 
primordială îi străpunse rărunchii, revărsând o 
nevoie teritorială, posesivă. Nu o nevoie de ea, ci 
nevoia de a proteja - datoria şi onoarea unui 
bărbat. Nu tratase veştile aşa cum ar fi trebuit. 

Dacă ea nu dorise să-i povestească despre 
perioada de sclavie, atunci o făcuse crezând tot ce 
era mai rău despre el - aşa după cum presupunea, 
probabil, tot ceea ce era cel mai rău despre 
plecarea lui. Gândul acesta nu-i prea plăcea. 

Aşa că viră spre nord şi trase hăţurile harului 
său magic pentru a aduce vânturile lângă el, 
pentru a-i uşura zborul înapoi spre fortăreață. 

Urma să obţină cât de curând răspunsuri de la 
regina lui. 


Vindecătorii îi dăduseră un tonic, iar când 
Celaena îi asigură că nu urma să se 
autoincinereze, rămase în baie până când dinţii 
începură să-i clănţănească. Îi luă de trei ori mai 
mult ca de obicei să ajungă în camera ei şi era atât 
de îngheţată şi epuizată, încât nici nu-şi mai dădu 
hainele jos înainte de a se prăbuşi pe pat. 

Nu voia să se gândească la ce însemna 


plecarea lui Rowan, dar o făcu oricum, în ciuda 

durerii şi a crampelor provocate de magie. Alunecă 
într-un somn tulburat şi intermitent, răcoarea fiind 
atât de fioroasă încât nu ştia dacă era de la 
temperatură sau urmarea harului magic. La un 
moment dat, fu trezită de râsul şi cântecul 
petrecăreţilor care se întorceau. După un timp, 
chiar şi cel mai beat își găsise patul sau patul 
altuia. Aproape că adormise din nou, cu dinţii 
clănţănind încă, când fereastra se deschise 
scârţâind sub briză. Incă îi era prea frig şi o durea 
prea tare ca să se ridice. Urmă o fluturare de aripi 
şi o lucire de lumină, şi, înainte să se răsucească, 
el o ridică, împreună cu pătura de pe ea. 

Dacă ar fi avut energie, poate că ar fi obiectat. 
El o cără cele două etaje, jos în hol, apoi... 

Un foc sălbatic, aşternuturi calde şi o saltea 
moale. Şi o pătură grea care fusese înfăşurată în 
jurul ei cu o surprinzătoare blândeţe. Focul se 
transformă într-un vânt fantomatic, iar salteaua se 
mişcă. 

În întunericul plin de licăriri, el spuse cu voce 
aspră: 

— De-acum înainte vei sta cu mine. 

ÎI descoperi întins departe de ea, atât cât îi 
permitea lăţimea saltelei. 

— Patul este doar pentru noaptea aceasta. De 
mâine, vei avea un prici. Trebuie să faci curăţenie 
după tine sau te întorci în camera de unde ai 
plecat. 

Ea se cuibări în pernă. 

— Foarte bine. 

Focul scăzu în intensitate, şi totuşi camera 


rămase călduroasă. Era primul pat cald pe care îl 

avea de luni de zile. Spuse: 

— Nu vreau mila ta. 

— Nu e milă. Maeve a decis să nu-mi spună ce 
ţi s-a întâmplat. Trebuie să ştii că nu... eu nu am 
ştiut că ai avut... 

Ea îşi întinse un braţ de-a curmezişul patului 
pentru a-l prinde de mână. Ştia că, dacă voia, îi 
putea provoca o rană atât de adâncă, încât avea 
să îl rupă în două. 

— Ştiam. La început, mi-a fost teamă că-ţi vei 
bate joc de mine dacă-ţi spun, şi te-aş fi omorât 
pentru asta. Apoi nu am vrut să-ţi fie milă de mine. 
Şi, mai presus de asta, nu voiam să crezi că asta e 
o scuză. 

— Ca un soldat bun, spuse el. 

Ea trebui să privească în altă parte o clipă, ca 
să nu-l lase să vadă ce însemna asta pentru ea. El 
inspiră atât de prelung, încât pieptul lat i se mări şi 
mai tare. 

— Spune-mi cum ai ajuns acolo - şi cum ai 
scăpat de acolo. 

Era sleită de oboseală, dar îşi adună toată 
energia pentru ultima dată şi-i povesti despre anii 
din Rifthold, despre cum furase caii Asterion şi 
galopase prin deşert, cum dansa până la asfinţit 
alături de curtezane şi hoţi şi toate creaturile 
frumoase şi viciate ale lumii. Apoi îi povesti cum îl 
pierduse pe Sam şi cum primise prima biciuire în 
Endovier, când  scuipase sânge în fața 
Supraveghetorului Şef, şi despre tot ce văzuse şi 
îndurase în anul următor. Îi vorbi despre ziua în 
care nu mai rezistase şi o rupsese la fugă spre 


propria moarte. Inima i se transformă într-un 

bolovan când ajunse cu povestirea în seara când 
Căpitanul Gărzii Regale intrase cu forţa în viaţa ei, 
iar fiul unui tiran îi oferise o şansă la libertate. li 
spuse cât putu despre competiţie şi despre cum o 
câştigase, până când cuvintele deveniră de 
nedesluşit, iar pleoapele i se închiseră. 

Avea să-i povestească altă dată ce se 
întâmplase după aceea - despre cheile Wyrd, Elena 
şi Nehemia, şi despre cum devenise atât de 
traumatizată şi de inutilă. Căscă, iar Rowan îşi 
frecă ochii, ţinând o mână între ale ei. Nu-i dădu 
drumul, iar când se trezi înainte de răsărit, 
încălzită, în siguranţă şi odihnită, Rowan încă îi 
ţinea mâna, strâns lipită de piept. 

Ceva lichid îi izbucni în fiinţă, curgând prin 
fiecare fisură şi spărtură rămasă deschisă. Nu 
pentru a o lovi sau a o marca - ci pentru a o căli. 

Pentru a o oţeli. 


Capitolul 43 


Rowan nu o lăsă să se ridice din pat în acea zi. 
Îi aduse tăvi pline cu mâncare, mergând până 
acolo încât o supraveghe să mănânce şi ultima 
îmbucătură din friptura de vită, jumătate de pâine 
cu coajă crocantă, un castron cu primele fructe de 
pădure ale primăverii şi o cană cu ceai de ghimbir. 
Nu era nevoie să o încurajeze să mănânce; era 
lihnită. Dar dacă nu l-ar fi cunoscut, ar fi spus că se 
agită. 

Emrys şi Luca o vizitară o dată să vadă dacă e 
vie, aruncară o privire feţei reci ca piatra a lui 
Rowan, auziră gâlgâitul unui mârâit şi o şterseră, 

spunând că se afla în mâini mai mult decât 
competente şi promițând să vină din nou să o vadă 
când se va simţi mai bine. 

— Ştii, spuse Celaena, sprijinită de perne, în 
mână cu a patra cană de ceai pe ziua aceea, mă 
îndoiesc că mă va ataca cineva acum, dacă tot m- 
au suportat cu prostiile mele atâta vreme. 

Rowan, care, din nou, analiza harta cu 
localizarea trupurilor, nici nu ridică privirea de pe 
masa de lucru. 

— Asta nu se negociază. 

Ar fi râs dacă trupul nu i-ar fi trimis o explozie 
de durere zvârcolită şi orbitoare. O înăbuşi, 
strângând cana în mână, concentrându-se asupra 
respirației sale. De aceea îl lăsa să se agite. Din 
pricina topirii ei magice de noaptea trecută, fiecare 
părticică din trup o durea. Pulsaţiile constante, 
înţepăturile şi torsiunile, durerea de cap localizată 
între sprâncene, nebuloasa de la periferia vederii... 
până şi încercarea de a privi în partea opusă a 
camerei îi trimitea scântei de durere în cap. 

— Deci, vrei să spui că de câte ori cineva se 
apropie de punctul de epuizare, nu numai că trece 
prin tot chinul acesta, dar, dacă e femeie, bărbaţii 
din jurul ei o iau razna? 

El îşi lăsă tocul pe masă şi se întoarse pentru a 
o privi. 

— Greu poţi numi asta o nebunie. Măcar te poţi 
apăra prin mijloace fizice dacă harul magic devine 
inutil. În ceea ce îi priveşte pe alţi Fae, chiar dacă 
au arme şi sunt pregătiţi să se apere, dacă nu-şi 
pot accesa harul, sunt vulnerabili, în special când 
sunt epuizați şi suferă. Asta îi aduce pe ceilalţi - de 

obicei, pe bărbaţi - la limită. Se ştie că alţii au ucis 
fără să fi perceput vreo ameninţare, reală sau nu. 

— Ce gen de ameninţare? Tărâmurile lui 
Maeve sunt paşnice. 

Se aplecă să-şi pună jos ceaiul, dar el deja se 
deplasa, atât de rapid încât îi prinse cana înainte 
de a atinge masa. l-o luă cu o blândeţe 
surprinzătoare, văzu că băuse tot şi îi oferi din nou 
ceai. 

— Ameninţări de peste tot - de la bărbaţi, 
femei, creaturi... Nu poţi judeca aşa ceva. Chiar 
dacă n-ar fi parte din cultura noastră, tot ar exista 
instinctul de a-i proteja pe cei lipsiţi de apărare, 
indiferent că sunt femei sau bărbaţi, tineri sau 
bătrâni. 

Se întinse după o felie de pâine şi un castron 
cu tocăniţă de vită. 

— Mănâncă asta. 

— Mă doare s-o spun, dar încă o înghiţitură şi 
vărs peste tot. 

O, cu siguranţă se agita şi, deşi îi încălzea 
inima nefericită, devenea oarecum iritant. 

Ticălosul tocmai înmuiase pâinea în tocăniţă şi 
îi întindea o îmbucătură. 

— Trebuie să-ţi păstrezi energia. Probabil că ai 
ajuns atât de aproape de epuizare pentru că nu 
aveai suficientă mâncare în stomac. 

Bine; oricum mirosea prea bine ca să-i reziste. 
Luă pâinea şi castronul cu tocăniţă. In timp ce ea 
mânca, el se asigură că locuinţa îndeplinea 
cerinţele: focul ardea încă (sufocant de cald, şi aşa 
fusese de dimineaţă, mulţumită frisoanelor care o 


scuturau), o singură fereastră întredeschisă (ca să 

permită unei brize foarte slabe să-i răcorească 
trupul când o străbăteau fierbinţelile), uşa închisă 
(şi încuiată) şi încă o cană de ceai în aşteptare 
(care acum stătea pe marginea mesei lui de lucru). 
După ce se asigură că toate sunt în ordine şi că în 
penumbră nu pândea nicio ameninţare, o privi din 
cap până-n picioare cu atenţie: pielea (palidă şi 
lucind de la rămăşiţele jeturilor fierbinţi), buzele 
(palide şi crăpate), postura (fără vlagă şi inutilă), 
ochii (mici de durere şi din ce în ce mai plini de 
iritare). Rowan se încruntă din nou. 

După ce-i înmână castronul gol, ea îşi frecă 
degetul mare şi arătătorul pe punctul de durere 
persistentă dintre sprâncene. 

— Aşadar, când se epuizează harul magic, 
spuse ea, asta e - fie te opreşti, fie te consumă 
focul? 

Rowan se lăsă pe spate în scaun. 

— Ei bine, mai există carranam. 

Cuvântul din Limba Veche suna frumos rostit 
de el - şi dacă ar fi avut o dorinţă pe patul de 
moarte, l-ar fi implorat să vorbească numai în 
limba străveche, doar ca să deguste minunatele 
sunete. 

— E greu de explicat, continuă Rowan. L-am 
văzut utilizat numai de câteva ori pe câmpurile de 
bătălie. Când eşti epuizat, carranam-ul tău îţi poate 
împrumuta puterea sa, atâta timp cât sunteţi 
compatibili şi împărtăşiţi activ o legătură de sânge. 

Îşi înclină capul pe o parte. 

— Dacă am fi carranam şi ţi-aş da puterea 
mea, ai folosi tot vântul şi gheaţa - nu focul meu? 


El încuviinţă cu seriozitate. 

— Şi de unde ştii dacă eşti compatibil cu 
cineva? 

— Nu ai cum să ştii până nu încerci, iar 
legătura este atât de rară, încât majoritatea Fae n- 
au întâlnit niciodată pe cineva compatibil sau în 
care să aibă suficientă încredere încât să încerce. 
Există întotdeauna ameninţarea să-ţi ia prea mult - 
şi dacă nu sunt antrenați, ţi-ar putea zdruncina 
mintea, sau aţi putea să vă epuizați amândoi în 
totalitate. 

Interesant. 

— Ai putea, oare, fura harul de la cineva? 

— Fae mai puţin înţelepţi au încercat asta 
odată - să câştige bătălii şi să le adauge puterilor 
lor - dar nu a funcţionat niciodată. Şi, chiar dacă a 
funcţionat, a fost pentru că persoana pe care o 
ţineau ostatică se întâmplase să fie compatibilă. 
Maeve a interzis orice legături forţate cu mult timp 
înainte de naşterea mea, dar... Am fost trimis de 
câteva ori să vânez Fae corupti care îşi foloseau 
carranam ca sclavi. De obicei, sclavii sunt atât de 
distruşi, încât nu-i mai poţi reabilita. Singurul gest 
de omenie pe care-l puteam face era să-i omor. 

Faţa şi vocea nu i se schimbaseră, dar ea 
spuse blând: 

— Gestul acesta probabil că e mai dureros 
decât toate războaiele şi asediile pe care le-ai 
condus. 

O umbră îi săgetă faţa aspră. 

— Nemurirea nu este un dar atât de plăcut pe 
cât cred muritorii. Poate da naştere unor monştri 
care te-ar înfricoşa până şi pe tine. Imaginează-ţi 
sadicii pe care i-ai întâlnit - şi apoi imaginează-ţi-i 

cu mii de ani în care să-şi perfecteze meşteşugul şi 
să-şi rafineze dorinţele. 

Celaena se cutremură. 

— Conversaţia asta devine prea oribilă, mai 
ales că de-abia am mâncat, spuse ea, lăsându-se 
să cadă pe perne. Spune-mi care dintre soldaţii tăi 
e cel mai arătos şi dacă i-ar plăcea de mine. 

Rowan se înecă. 

— Gândul că ai putea fi împreună cu unul 
dintre tovarăşii mei îmi îngheaţă sângele în vene. 

— Sunt chiar atât de îngrozitori? Prietenul tău 
pisoiul arăta destul de decent. 

Rowan ridică întrebător din sprâncene. 

— Nu cred că prietenul meu pisoiul ar şti cum 
să-ţi facă faţă - ca, de altfel, niciunul dintre ei. S-ar 
termina cu vărsare de sânge. 

Ea continuă să zâmbească, iar el îşi încrucişă 
braţele. 

— Nu prea ar fi interesaţi de tine, pentru că în 
curând vei fi bătrână şi decrepită şi nu vei mai 
merita efortul de a te câştiga. 

Ea îşi dădu ochii peste cap. 

— Ce-ţi mai place să strici bucuria altora! 

Se lăsă tăcerea, iar el o privi din nou (lucid, de 
parcă ar fi fost epuizat şi într-o dispoziţie negativă) 
şi ea nu fu surprinsă deloc când îi privi în treacăt 
încheieturile - una dintre puţinele petice de piele 
care se vedeau din cauza tuturor păturilor pe care 
le stivuise pe ea. Nu discutaseră despre asta 
noaptea trecută, dar ea înţelese că se pregătea s-o 
facă. 

In ochi nu i se citea nicio urmă de condamnare 


când spuse: 

— Un vindecător iscusit te-ar putea scăpa de 
cicatricele astea - cu siguranţă de cele de pe 
încheieturi şi de multe dintre cele de pe spate. 

Ea îşi încleştă maxilarul, dar după un moment 
lăsă să-i scape o răsuflare prelungă. Chiar dacă 
ştia că el ar înţelege fără prea multe explicaţii, îi 
spuse: 

— În măruntaiele minelor erau celule în care îi 
pedepseau pe sclavi. Celule atât de întunecate, 
încât te trezeai acolo şi te întrebai dacă n-ai orbit. 
Mă închideau acolo uneori - odată m-au închis trei 
săptămâni întregi. Singurul lucru care m-a ajutat să 
rezist a fost faptul că-mi rosteam întruna numele - 
Mă numesc Celaena Sardothien. 

Faţa lui Rowan era înnegurată, dar ea 
continuă. 

— Când mă lăsau să ies la lumină, o mare 
parte din mintea mea era întemniţată în întuneric 
şi singurul lucru pe care mi-l aminteam era că mă 
numeam Celaena. Celaena  Sardothien, cea 
arogantă şi curajoasă şi iscusită, Celaena care nu 
cunoştea teama sau disperarea, Celaena care era 
o armă mortală desăvârşită. 

Îşi trecu o mână tremurândă prin păr. 

— De obicei nu-mi permit să mă gândesc la 
acea perioadă petrecută în Endovier, recunoscu ea. 
După ce am ieşit de acolo, au fost nopţi în care mă 
trezeam şi mi se părea că sunt din nou în celulele 
acelea, şi trebuia să aprind toate lumânările din 
cameră pentru a-mi demonstra că nu e aşa. In 
mine nu te omoară - te distrug psihic. In Endovier 
sunt mii de sclavi şi mulţi dintre ei sunt din 


Terrasen. Indiferent ce decid să fac cu dreptul meu 

prin naştere, voi găsi un mod de a-i elibera. Îi voi 
elibera. Pe ei şi pe toţi sclavii din Calaculla. Deci, 
cicatricele slujesc pentru a-mi aminti de toate 
acestea. 

N-o spusese niciodată, dar acum totul fusese 
dezvăluit. După ce se va fi ocupat de regele din 
Adarlan, dacă distrugerea acestuia nu punea capăt 
lagărelor de muncă, avea să o facă ea. Piatră cu 
piatră, dacă va fi necesar. 

Rowan o întrebă: 

— Ce s-a întâmplat acum zece ani, Aelin? 

— N-o să vorbesc despre asta. 

— Dacă ai accepta coroana, ai elibera 
Endovierul mult mai uşor decât... 

— Nu pot vorbi despre asta. 

— De ce? 

Era ca un puț în memorie - un puț din care nu 
mai putea ieşi niciodată dacă avea să cadă. Nu era 
vorba de moartea părinţilor ei. Le putuse povesti 
altora în termeni fie şi vagi despre uciderea lor. 
Acea durere era încă sfâşietoare, încă o bântuia. 

Dar nu clipa în care se trezise între cadavrele 
lor era ceea ce distrusese tot ceea ce era Aelin 
Galathynius sau ar fi putut fi. Undeva în 
străfundurile minţii, auzi vocea unei alte femei, 
iubită şi insistentă, o altă femeie care... 

Îşi frecă din nou fruntea. 

— E... furia asta, spuse ea cu voce aspră. 
Disperarea şi ura şi furia care trăiesc şi respiră în 
mine. Lipsite de logică, de blândeţe. Este un 
monstru care sălăşluieşte sub pielea mea. In ultimii 
zece ani, m-am chinuit zi de zi şi oră de oră pentru 

în care vorbesc despre acele două zile, despre ce 
s-a întâmplat înainte şi după, monstrul va fi 
eliberat şi nu ştiu dacă îl voi putea stăpâni. Aşa am 
putut să-l înfrunt pe regele din Adarlan, aşa am 
putut să mă împrietenesc cu fiul lui şi cu căpitanul 
său, aşa am putut trăi în acel palat, pentru că nu 
am cedat niciun centimetru în faţa furiei, în faţa 
amintirilor. Acum caut uneltele care mi-ar putea 
distruge duşmanul şi nu pot lăsa monstrul să 
scape, pentru că m-ar face să utilizez acele unelte 
împotriva regelui, nu să le pun înapoi, cum ar 
trebui - şi aş fi în stare să distrug întreaga lume de 
ciudă. Deci, de aceea trebuie să fiu Celaena, nu 
Aelin - pentru că a fi Aelin ar însemna să mă 
confrunt cu acele lucruri şi să eliberez acel 
monstru. Înţelegi? 

— Dacă are vreo importanţă, nu cred că ai 
distruge lumea fără motiv. 

Vocea îi era dură. 

— Dar cred că-ţi place să suferi. Colecţionezi 
cicatrice pentru că vrei să ai o dovadă a faptului că 
plăteşti pentru păcatele comise. Şi ştiu asta pentru 
că am făcut acelaşi lucru timp de două sute de ani. 
Spune-mi, crezi că vei merge în vreun soi de Lume 
de Apoi binecuvântată, sau că vei arde în iad? 
Speri să ajungi în iad - pentru că, altfel, cum le-ai 
face faţă în Lumea de Apoi? Mai bine să suferi, să 
fii damnată pentru veşnicie şi... 

— Ajunge, şopti ea. 

Probabil că vocea îi suna la fel de nefericită şi 
de sfârşită precum se simţea, pentru că el se 
întoarse la masa de lucru. Ea închise ochii, dar 
inima îi bubuia. 

Nu ştia cât timp trecuse. După un timp, 
salteaua se mişcă şi scârţâi şi simţi un trup cald 
care se lipea de al ei. Fără s-o îmbrăţişeze, doar 
întins lângă ea. Nu deschise ochii, dar îi inspira 
mirosul, pin şi zăpadă, iar durerea se potoli puţin. 

— Măcar dacă ajungi în iad, spuse el, vibraţiile 
din pieptul lui bubuind pe trupul ei, atunci vom fi 
împreună. 

— Îl compătimesc deja pe zeul întunericului. 

Îi trecu mâna mare prin păr şi ea aproape 
toarse. Nu-şi dăduse seama cât de mult îi lipsea 
atingerea - atingerea oricui, prieten sau iubit. 

— Când voi reveni la normal, să mă aştept că 
ai de gând să ţipi la mine pentru că aproape m-am 
epuizat de tot? 

El lăsă să-i scape un hohot firav de râs, dar 
continuă să-i mângâie părul. 

— Habar n-ai. 

Ea zâmbi ascunsă în pernă, iar mâna i se opri o 
clipă - apoi continuă. 

După o vreme, el murmură: 

— Nu mă îndoiesc că vei avea cândva puterea 
de a elibera sclavii din lagărele de muncă, 
indiferent de numele pe care vei dori să-l foloseşti. 

Ochii îi ardeau dincolo de pleoape, dar se lăsă 
cuprinsă de atingerea lui, punându-şi chiar mâna 
pe pieptul lui larg, savurând bătaia egală, sigură, a 
inimii lui. 

— Mulţumesc că ai grijă de mine, spuse ea. 

El mormăi - acceptare sau refuz, nu ştia. 
Somnul o trase, iar ea îl urmă în uitare. 


* 

Rowan o mai ţinu închisă în camera lui câteva 
zile şi, deşi ea îi spusese că se simte bine, o obligă 
să mai petreacă o jumătate de zi în pat. Considera 
şi ea că era plăcut să aibă pe cineva, chiar şi un 
războinic Fae autoritar şi mârâitor, căruia să-i pese 
dacă trăia sau murea. 

Veni ziua ei de naştere - nouăsprezece ani 
păreau oarecum nesemnificativi - şi singurul ei 
cadou fu că Rowan o lăsă singură câteva ore. Se 
întoarse cu veşti despre încă un cadavru de semi- 
Fae găsit în apropiere de coastă. li ceru s-o lase să- 
| vadă, dar el o refuză fără drept de apel (lătră la 
ea, mai bine spus) şi spuse el că îl văzuse deja. Era 
acelaşi tipar: sânge uscat care cursese din nas, 
trupul stors până când rămăsese doar o carcasă, şi 
cadavrul aruncat cu nepăsare. Chiar se întorsese în 
oraş - unde toţi fuseseră mai mult decât bucuroşi 
să-l revadă, pentru că le adusese aur şi argint. 

Se întorsese la Celaena cu bomboane de 
ciocolată, pretinzând că se considera insultat 
pentru că ea socotea că absenţa lui era adevăratul 
cadou de ziua ei. Ea încercă să-l îmbrăţişeze, dar el 
îi spuse că n-are de gând să suporte asta. Totuşi, a 
doua oară când se îndreaptă spre baie, se strecură 
prin spatele scaunului lui de la masa de lucru şi-i 
oferi un sărut puternic şi zgomotos pe obraz. El o 
alungă dând din mână şi îşi şterse faţa cu un 
mârâit, dar ea bănuia că o lăsase să treacă de 
sistemul lui de apărare. 

Fu o greşeală să creadă că ieşirea va fi o 
încântare. 

Celaena şi Rowan stăteau de o parte şi de alta 
a unui luminiş plin cu muşchi, ea cu genunchii uşor 
îndoiţi, mâinile făcute pumn. Rowan nu-i spusese 
să facă asta, dar ea intrase în poziţia defensivă 
când văzuse vaga sclipire din ochii lui. 

Rowan arăta aşa numai când voia să-i facă 
viaţa un iad. Şi pentru că nu merseseră la ruinele 
templului, bănui că o considera capabilă să 
stăpânească măcar unul dintre elementele puterii 
ei, în pofida evenimentelor de la Beltane. Ceea ce 
însemna că urma să treacă la stăpânirea 
următorului. 

— Harul tău nu are formă, spuse Rowan în cele 
din urmă, stând atât de nemişcat, încât ea îl invidie 
pentru asta. Şi pentru că nu are formă, tu nu ai 
control suficient. In atac, o minge de foc sau un val 
de flăcări sunt utile, da, dar dacă e să te confrunţi 
cu un combatant antrenat - dacă vrei să-ţi poţi 
utiliza puterea - atunci trebuie să înveţi să te lupţi 
cu ea. 

Ea gemu. 

— Dar, adăugă el tăios, ai un avantaj pe care 
nu-l au mulţi deținători de har magic: ştii deja să 
lupţi cu arme. 

— Mai întâi bomboane de ciocolată de ziua 
mea, iar acum chiar îmi faci un compliment? 

El miji ochii şi avură încă una dintre 
conversațiile lor fără cuvinte. 

Cu cât vorbeşti mai mult, cu atât răzbunarea 
va fi şi mai drastică. 

Ea zâmbi uşor. 

lertare, stăpâne. Sunt a ta, învață-mă. 

Copil neastâmpărat. 

Ridică bărbia spre ea. 

— Focul tău poate lua orice formă doreşti - 
singura limită este propria imaginaţie. Şi, având în 
vedere creşterea pe care ai avut-o, dacă ar fi să 
mergi pe panta ofensivă... 

— Vrei să fac o sabie din foc? 

— Săgeţi, pumnale - tu canalizezi puterea. 
Vizualizeaz-o şi foloseşte-o aşa cum ai folosi o 
armă mortală. 

Ea înghiţi puternic. 

El rânji dispreţuitor. 

Te temi să te joci cu focul, prințeso? 

N-ai fi preafericit dacă ți-aş pârli sprâncenele, 
încearcă-mă. 

— Când te antrenai ca asasin, care a fost 
primul lucru pe care l-ai învăţat? 

— Cum să mă apăr. 

Ea înţelese acum de ce el fusese atât de 
amuzat în ultimele câteva minute, iar el îi 
răspunse: 

— Bine. 


Deloc surprinzător, era oribil să se arunce în ea 
cu pumnale din gheaţă. 

Rowan azvârlea pumnal după pumnal magic 
înspre ea - şi, de fiecare dată, scutul din foc pe 
care încerca (şi nu reuşea) să şi-l imagineze nu o 
apăra deloc. Dacă binevoia să apară, o făcea 


întotdeauna prea departe la stânga sau la dreapta. 

Rowan nu voia un zid din foc. Nu - el voia un 
scut mic, controlat. Şi nu conta de câte ori o lovea 
în mâini sau în braţe, ori în faţă, nu conta că 
sângele uscat o mânca acum pe obraji. Un scut - 
atât avea de construit, şi s-ar fi oprit. 

Asudând şi gâfâind, Celaena începea să se 
întrebe dacă nu ar trebui să se aşeze în calea 
următorului pumnal şi să se scape de suferinţă, 
când Rowan mârăi. 

— Străduieşte-te mai mult. 

— Incerc, sări ea, rostogolindu-se în laterală 
când el îi trimise două pumnale lucioase din gheaţă 
spre cap. 

— Te comporţi de parcă ai fi în pragul epuizării. 

— Poate că sunt. 

— Dacă tu crezi măcar o secundă că te apropii 
de epuizare după doar o oră de antrenament... 

— S-a întâmplat la fel de repede şi la Beltane. 

— Dar acela nu a fost sfârşitul puterii tale. 

Următorul pumnal din gheaţă pluti în aer lângă 
capul lui. 

— Cazi pradă atracției magiei şi o laşi să facă 
tot ce vrea cu tine - o laşi să te consume. Dacă ți- 
ai fi ţinut firea, ai fi putut face focurile alea să ardă 
săptămâni întregi - luni întregi. 

— Banu. 

Nu avea un răspuns mai bun decât acesta. 

Nările îi fremătară uşor. 

— Ştiam eu. Voiai ca puterea ta să fie 
nesemnificativă - şi ai fost uşurată când ai crezut 
că nu eşti capabilă decât de atât. 

Fără avertisment, expedie pumnalul, apoi încă 


unul, apoi încă unul, toate direct spre ea. Ea îşi 

ridică braţul stâng cum ai fi ridicat un scut, 
imaginându-şi flacăra care îi înconjura braţul, 
blocând pumnalele, trimiţându-le în neant, dar... 

Blestemă atât de tare, că păsările încetară să 
mai ciripească. Îşi strânse cu mâna antebraţul din 
care sângele începuse să se reverse şi să se 
îmbibe în tunică. 

— Nu mă mai lovi! Am înţeles! 

Dar pumnalele continuară s-o atace. 

Ghemuindu-se şi aruncându-se într-o parte, 
ridicându-şi braţul însângerat pentru a se apăra din 
nou, strânse din dinţi şi-l înjură. El expedie un 
pumnal care se învârti cu o eficienţă mortală - şi 
nu se putu mişca suficient de repede încât să evite 
zgârietura uşoară pe pomete. Şuieră spre el. 

Avea dreptate - el avea întotdeauna dreptate, 
iar ea ura asta, aproape la fel de mult cât ura 
puterea care o inunda şi făcea ce voia. Doar că ea 
era cea care trebuia să conducă - nu invers. Doar 
ea nu era sclava puterii. Nu era sclava nimănui, iar 
dacă Rowan mai arunca un afurisit de pumnal spre 
faţa ei... 

Ceea ce el şi făcu. 

Cristalul de gheaţă nu reuşi să treacă pe lângă 
antebraţul ei ridicat şi se transformă într-o explozie 
de abur. 

Celaena aruncă o privire peste marginea 
licărindă a flăcării compacte, de culoare roşie, din 
faţa braţului ei. Avea forma unui - scut. 

Rowan zâmbi uşor. 

— Am terminat pe ziua de astăzi. Du-te să 
mănânci ceva. 


Scutul circular n-o ardea, deşi flăcările lui se 

zvârcoleau şi şuierau. Aşa cum poruncise ea. 
Funcţionase. 

Aşa că-şi ridică ochii spre Rowan. 

— Ba nu. Din nou. 


După o săptămână de construit scuturi de 
diverse dimensiuni şi temperaturi, Celaena putea 
construi mai multe apărări care ardeau în acelaşi 
timp şi putea înconjura întreaga vâlcea cu 
jumătate de gând pentru a o proteja de asaltul din 
afară. Când se trezi într-o dimineaţă înainte de 
răsărit, fără să ştie de ce o face, se strecură din 
camera pe care o împărțea cu Rowan şi cobori la 
pietrele magice de apărare. 

Se cutremură, nu doar din cauza răcorii de 
dimineaţă, ci şi din cauza puterii pietrelor curbate 
ale porţilor pe pielea ei, când trecu printre ele. 
Niciuna dintre santinele de pe creneluri nu-i ordonă 
să se oprească atunci când merse pe lângă linia de 
stânci sculptate şi impozante, până când găsi un 
teren plan şi începu să se antreneze. 

Cele  Treisprezece zburară, ca una; Cele 
Treisprezece, ca una, le conduseră pe celelalte 
vrăjitoare Cioc-negru în ceruri, ca una. Exerciţiu 
după exerciţiu, prin ploaie, şi soare, şi vânt, până 
când toate erau arse de soare şi pline de pistrui. 
Chiar dacă Abraxos încă mai trebuia să reuşească 


traversarea  Răscrucii, peticul de mătase de 

păianjen de pe aripile lui îi îmbunătăţise mult 
zborul. 

Totul mergea de minune. Abraxos intrase într-o 
încăierare pentru dominație cu masculul lui Lin şi 
ieşise victorios, iar după aceea nimeni din sabatul 
ei sau din alt sabat nu-l mai provocase. Jocurile de 
Război se apropiau cu repeziciune şi, deşi Iskra nu 
mai fusese o problemă din noaptea în care Manon 
aproape că o ucisese, îşi păzeau spatele: la băi, 
după fiecare colţ întunecat, verificând de două ori 
hăţurile şi curelele înainte de a-şi încăleca dragonii. 

Da, toate mergeau de minune, până când 
Manon fu chemată în camera bunicii ei. 

— De ce oare, spuse bunica ei, pe post de 
salut, plimbându-se nervoasă prin cameră, cu dinţii 
dezveliţi ca de obicei, de ce oare trebuie să aud de 
la ticăloasa aia de Cressida că dragonul tău 
pipernicit şi inutil nu a trecut încă Răscrucea? Cum 
se face că, fiind eu în mijlocul unei întruniri, în care 
planificam Jocurile de Război pentru ca tu să le poţi 
câştiga, celelalte Matroane îmi spun că tu n-ai voie 
să participi pentru că animalul tău nu a traversat 
Răscrucea şi, prin urmare, nu are voie să-şi ducă în 
zbor stăpâna? 

Manon surprinse lucirea ghearelor înainte de a- 
i zgâria obrazul. Nu suficient cât să-i lase o 
cicatrice, dar suficient cât să o facă să sângereze. 

— Tu şi cu animalul acela sunteţi o ruşine, 
şuieră bunica ei, cu dinţii clănţănindu-i. Nu vreau 
decât să câştigi Jocurile astea - ca să ne putem lua 
locul pe drept cuvenit de regine, nu de Înalte 
Vrăjitoare. Regine ale Deşertului, Manon, iar tu faci 


tot ce poţi ca să strici asta. 

Manon îşi tinu ochii în pământ. Bunica îi băgă o 
unghie în piept, străpungându-i mantia roşie, 
pătrunzând în carnea de deasupra inimii. 

— ŢI s-a topit inima? 

— Nu. 

— Nu, o imită sarcastic bunica ei. Nu, nu se 
poate topi, pentru că nu ai inimă, Manon. Noi nu ne 
naştem cu inimă şi suntem fericite aşa. 

Arătă spre podeaua din piatră. 

— De ce sunt informată astăzi că Iskra a prins 
o blestemată de Crochan care ne spiona? De ce 
sunt ultima care află că spioana este în temniţele 
noastre şi că o interoghează deja de două zile? 

Manon clipi, dar fu singurul semn de surpriză 
pe care-l lăsă să-i scape. Dacă vrăjitoarele Crochan 
le spionau... O altă tăietură pe faţă îi brăzdă 
celălalt obraz. 

— Vei face traversarea mâine, Manon. Mâine, 
şi nu-mi pasă dacă te faci una cu stâncile. Dacă 
supravieţuieşti, să faci bine să te rogi Întunericului 
să câştigi Jocurile alea. Căci dacă nu... 

Bunica îşi trecu o unghie de-a curmezişul 
gâtului lui Manon. O zgărietură care să-i pună 
sângele în mişcare. 

Şi o făgăduială. 


De data aceasta, toată lumea veni să vadă 
traversarea  Răscrucii. Abraxos fu înşeuat, iar 
concentrarea aţintită asupra gurii peşterii deschise 
către noaptea de dedesubt. Asterin şi Sorrel erau 


în spatele ei, dar lângă animalele lor, nu călare. 

Bunica aflase că intenționau să o salveze şi 
interzisese asta. Manon trebuia să plătească 
pentru propria-i prostie şi mândrie, spunea ea. 

Vrăjitoarele se  înghesuiră la marginea 
platformei de vizionare, iar de deasupra, Înaltele 
Vrăjitoare şi moştenitoarele lor urmăreau dintr-un 
balconaş. Zgomotul era aproape asurzitor. Manon 
aruncă o privire către Asterin şi Sorrel şi le văzu 
expresia feroce, dură ca piatra, dar încordată. 

— Ţineţi-vă pe lângă pereţi, pentru ca el să nu 
vă sperie balaurii, le spuse ea. 

Ele dădură mohorâte din cap. 

De când grefase mătasea de păianjen pe 
aripile lui Abraxos, Manon avusese grijă să nu-l 
forţeze prea mult, până când vindecarea avea să 
fie completă. Dar Răscrucea, cu plonjonul şi 
vânturile ei... aripile lui s-ar fi putut transforma în 
zdrenţe în câteva secunde dacă mătasea nu 
rezista. 

— Aşteptăm, Manon, lătră bunica ei de 
deasupra. 

Făcu semn cu mâna spre gura peşterii. 

— Dar, te rog, nu te grăbi. 

Râsete - de la Picioare-galbene, de la Cioc- 
negru... de la toată lumea. Şi totuşi, Petrah nu 
zâmbea. Şi niciuna dintre Cele Treisprezece, 
adunate cel mai aproape pe platforma de 
vizionare, nu zâmbea. 

Manon se întoarse spre Abraxos şi privi în ochii 
lui. 

— Să mergem, spuse şi-l trase de hăţuri. 

Dar el refuză să se mişte - nu din teamă sau 


teroare. Îşi ridică încet capul - privind spre locul 

unde stătea bunica ei - şi emise un mâărâit jos, de 
avertizare. O ameninţare. 

Manon ştia că ar trebui să-l certe pentru lipsa 
de respect, dar faptul că putea înţelege ce se 
petrecea în sala asta... ar fi trebuit să fie imposibil. 

— Noaptea este pe trecute, strigă bunica ei, 
nepăsându-i de bestia care se uita la ea cu atât de 
multă furie în ochi. 

Sorrel şi Asterin schimbară o privire şi ar fi 
putut jura că mâna Aghiotantei sale se răsucise 
spre mânerul sabiei. Nu ca să-l rănească pe 
Abraxos, ci... Fiecare membră a Celor Treisprezece 
îşi dusese uşor mâna spre arme. Pentru a lupta - în 
caz că bunica ei dădea ordin să fie omorâţi Manon 
şi Abraxos. Auziseră provocarea din mârâitul lui 
Abraxos - şi înţeleseseră că bestia trăsese o limită 
dincolo de care nu voia să treacă. 

Nu se năşteau cu inimă, spusese bunica ei. 
Asta li se spusese. Supunere, disciplină, brutalitate. 
Acestea erau lucrurile pe care ar fi trebuit să le 
preţuiască. 

Ochii lui Asterin străluceau - extraordinar de 
puternic - şi dădu din cap spre Manon. 

Era acelaşi sentiment pe care-l simţise ea când 
Iskra îl biciuise pe Abraxos - pe care nu-l putea 
descrie, dar care o orbise. 

Manon îl apucă de bot pe Abraxos, obligându-l 
să-şi ia privirea de la bunica ei. 

— O singură dată, şopti ea. Tot ce trebuie să 
faci este să sari o singură dată, Abraxos, şi după 
aceea le poţi închide gura pentru totdeauna. 

Apoi, ridicându-se din abisuri, se auzi o bătaie 
constantă pe două note. Bătaia bestiilor de 

momeală înlănţuite, care deplasau maşinăriile 
grele dintr-o parte în alta. Ca o inimă care bătea. 
Ca un tremur de aripi. 

Ritmul se auzea tot mai puternic, de parcă 
balaurii din hăuri ar fi ştiut ce se întâmplă. Sunetul 
crescu şi crescu în amplitudine, până când ajunse 
la peşteră - până când Asterin îşi luă scutul în 
mână şi i se alătură. Până când toate Cele 
Treisprezece preluară ritmul. 

— Auzi asta? Asta-i pentru tine. 

O clipă, în bătaia care le învăluia ca nişte aripi 
fantomatice izvorâte din munte, lui Manon i se 
păru că n-ar fi fost atât de rău să moară - dacă ar 
fi fost cu el, dacă n-ar fi fost singură. 

— Eşti unul dintre Cei Treisprezece, îi spuse. 
De acum până când intunericul ne va despărţi. Tu 
îmi aparţii, iar eu îţi aparţin. Hai să le arătăm de 
ce. 

El îi suflă în palme, de parcă i-ar fi spun că ştia 
deja toate acestea şi că ea nu făcea decât să 
risipească timp preţios. Ea zâmbi uşor când 
Abraxos aruncă încă o privire provocatoare în 
direcţia bunicii ei. Balaurul se lăsă pe pământ, 
pentru ca Manon să încalece. 

Distanţa până la intrarea în peşteră părea mult 
mai scurtă în şa decât pe jos, dar nu se îndoi de el 
în timp ce clipi pentru a-şi pune pleoapa interioară 
la locul ei şi să-şi retracteze dinţii. Mătasea de 
păianjen avea să reziste - refuza să accepte altă 
alternativă. 

— Zboară, Abraxos, îi spuse ea şi-l îmboldi cu 
pintenii. 

Ca o cometă, se avântă în galop pe panta 

lungă, iar Manon se mişca odată cu «el, 
întâmpinând fiecare pas de galop al trupului lui 
puternic, fiecare pas în ritm cu bătaia balaurilor 
închişi în pântecele muntelui. Abraxos îşi deschise 
aripile, bătând din ele o dată, de două ori, 
căpătând viteză, fără teamă, nerăbdător, pregătit. 

Şi totuşi, bătaia nu încetă, nici cea a balaurilor 
sau cea a Celor Treisprezece, nici cea a sabaturilor 
Cioc-negru, care o preluaseră, bătând din picioare 
sau din palme. Nici din partea moştenitoarei 
Sânge-albastru, care îşi lovea sabia de pumnal, sau 
din partea vrăjitoarelor Sânge-albastru, care se 
luaseră după ea. Intregul munte se zguduia odată 
cu sunetul. 

Din ce în ce mai repede, Abraxos se avântă 
spre povârniş, iar Manon se ţinu bine. Gura peşterii 
se deschise larg. Abraxos îşi închise aripile, 
utilizând mişcarea pentru a da încă un impuls 
trupului, înainte de a plonja împreună cu Manon 
peste margine. 

Rapid ca un fulger arcuindu-se pe cer, se 
năpusti spre podeaua Trecătorii. 

Manon se ridică în şa, ţinându-se bine, iar 
cosiţa îi ieşi de sub mantie, apoi scăpă din legături, 
fluturând dureros în urmă, făcându-i ochii să 
lăcrimeze în pofida pleoapelor. El se prăbuşea tot 
mai jos, cu aripile strânse pe lângă corp, coada 
dreaptă şi echilibrată. 

Spre iad, spre eternitate, spre acea lume unde, 
pentru o clipă, ar fi putut jura că în piept i se 
strângea ceva. 

Nu închise ochii, nici măcar când pietrele 


luminate de lună ale Trecătorii se apropiară, 

devenind mai vizibile. Nu avea nevoie să facă asta. 

Precum pânzele unei corăbii măreţe, aripile lui 
Abraxos se deschiseră, tensionate. Le înclină spre 
în sus, împotrivindu-se morţii care încerca să-i 
tragă în jos. 

Şi acele aripi, acoperite de  peticele 
strălucitoare ale Mătăsii de Păianjen, rămaseră 
puternice şi dârze, trimiţându-i în zbor pe deasupra 
versantului Omega şi pe cerul înstelat de dincolo 
de el. 


Capitolul 45 


Spre meritul lor, santinelele nu se speriară 
atunci când Rowan, ajuns lângă ele, pe creneluri, 
se transformă. Aveau ochii suficient de ageri 
pentru a-i fi detectat sosirea când intră ca fulgerul. 
Un uşor puseu de teamă, dar care era de aşteptat, 
chiar dacă îl deranja mai mult ca altă dată. Când le 
vorbi, tresăriră uşor. 

— De cât timp e acolo jos? 

— De o oră, prinţe, spuse unul dintre străjeri, 
urmărind flăcările intermitente de dedesubt. 

— Şi de câte dimineţi în şir? 

— Asta e a patra, prinţe, răspunse aceeaşi 
santinelă. 

În primele trei zile, se strecurase din pat 
înainte de zori, iar el presupusese că ajuta la 
bucătărie. Dar când se antrenaseră ieri, sesizase 
că... progresase într-un ritm mai alert decât ar fi 
fost normal, ca peste noapte. Trebuia să admire 
faptul că era plină de resurse. 


Fata stătea în afara zidului din pietre magice 

de apărare, luptând singură. 

Un pumnal din flăcări zbură din mână spre 
bariera invizibilă dintre două stânci, apoi altul, de 
parcă s-ar fi năpustit asupra capului adversarului. 
Lovi zidul magic cu o flacără de lumină şi ricoşă, 
respins de vraja protectoare care  încercuia 
fortăreaţa. Când ajunse la ea, se protejă cu scutul - 
rapid, puternic, sigură de ea. Un războinic pe 
câmpul de luptă. 

— N-am văzut pe nimeni... luptând aşa, spuse 
santinela. 

Era o întrebare, dar Rowan nu se sinchisi să 
răspundă. Nu era treaba lor şi nu era nici el chiar 
sigur că regina ar fi fost mulţumită că o semi-Fae 
învaţă să-şi utilizeze aşa puterile. Deşi plănuia să-i 
spună totul lui Lorcan, comandantul lui şi singurul 
bărbat care era mai înalt în rang decât el în 
Doranelle, doar pentru a vedea dacă puteau utiliza 
asta în antrenamentul lor. 

Fata trecu de la aruncatul armelor la lupta 
corp-la-corp: o lovitură de forţă, o lovitură 
mistuitoare de foc. Flăcările ei deveniseră uluitor 
de diverse - nuanţe de auriu, de roşu, de 
portocaliu. Şi tehnica - nu harul magic, ci modul în 
care se mişca... Stăpânul ei fusese un monstru, nu 
încăpea nicio îndoială, dar o pregătise bine. Se 
ferea şi sărea şi se răsucea, fără pauză, cu furie, 
şi... 

Înjură, la fel de colorat ca de obicei, când zidul 
îi trimise înapoi flacăra rubinie. Reuşi să o respingă 
cu scutul, dar căzu în fund. Şi totuşi, niciuna dintre 
santinele nu râse. Rowan nu ştia dacă din cauza 


prezenţei lui sau din cauza ei. 

Află o clipă mai târziu, când aştepta să o audă 
strigând, sau dând îndărăt, sau plecând. Dar 
prinţesa se mulţumi să se ridice în picioare, fără 
măcar să se curețe de noroi şi frunze, şi îşi reluă 
antrenamentul. 


Următorul cadavru apăru o săptămână mai 
târziu, dând o tonalitate mai curând dezgustătoare 
dimineţii proaspete de primăvară în care Celaena 
şi Rowan alergară la locul respectiv. 

Îşi petrecuseră ultima săptămână luptând şi 
apărându-se şi manipulându-i ei harul magic, 
întrerupţi numai de câte o vizită oarecum 
neplăcută a unor nobili Fae care călătoreau prin 
zona lor - ceea ce o convinse pe Celaena că n-avea 
de ce să se grăbească să meargă în Doranelle. Din 
fericire, oaspeţii rămăseseră doar o noapte, iar 
lecţiile ei nu fură tulburate prea mult. 

Lucrau numai cu focul, ignorând stropul de 
afinitate la apă pe care îl moştenise. Incercă în 
mod repetat să conjure apa, când bea, în cadă, 
când ploua, dar fără reuşită. Atunci, să fie focul. Şi 
deşi ştia că Rowan era la curent cu pregătirea ei de 
dimineaţă, nu-i uşură niciodată antrenamentul, 
deşi ar fi putut jura că uneori simţea cum harurile 
lor... se jucau împreună, flacăra ei provocându-i 
gheaţa, vântul lui dansând printre tăciunii ei. 
Fiecare dimineaţă aducea ceva nou, uneori mai 
dificil, diferit şi oribil. În numele zeilor, era genial. 
Viclean, răutăcios şi strălucitor. 

Chiar şi atunci când îi aplica o bătaie soră cu 

moartea. În. Fiecare. Zi. Blestemată. 

Nu din răutate, nu cum fusese înainte, ci 
pentru a-i demonstra ceva - că duşmanii nu aveau 
să o cruţe. Dacă simţea nevoia să se odihnească, 
dacă puterea o lăsa, avea să moară. 

Aşa că o trântea în noroi sau în pârâu, sau în 
iarbă, cu un vârtej de vânt sau de gheaţă. lar ea se 
ridica, aruncând săgeți de flacără, cu scutul 
devenit acum cel mai bun aliat al ei. lar şi iar, 
înfometată şi epuizată şi îmbibată de ploaie, de 
ceaţă şi de sudoare, până când scutul deveni un 
instinct, până când putu să arunce săgeți şi 
pumnale de flacără odată, până când îl trânti ea cu 
fundul de pământ. Intotdeauna mai era ceva de 
învăţat; trăia şi respira şi visa focul. 

Uneori visa un bărbat cu ochi căprui dintr-un 
imperiu de dincolo de mare. Alteori se trezea şi 
întindea mâna pentru a atinge trupul cald de 
bărbat de lângă al ei, numai pentru a-şi da seama 
că nu era al căpitanului - că nu va mai sta 
niciodată întinsă lângă Chaol, nu după ceea ce se 
întâmplase. Când îşi amintea asta uneori, fiecare 
gură de aer era un chin. 

Nu era nimic romantic în faptul că împărțea 
patul cu Rowan, şi fiecare rămânea pe partea lui. 
Cu siguranţă nu îi întâmpină nimic romantic când 
ajunseră la locul unde fusese găsit cadavrul, iar ea 
îşi dădu jos cămaşa pentru a se răcori. Acoperită 
doar de desuuri, pielea Celaenei fu muşcată de 
aerul mării cu o răcoare delicioasă şi până şi 
Rowan îşi deschise jacheta greoaie când se 
apropiară de coordonate. 


— Ei bine, de data asta îi simt mirosul, spuse 

Celaena între două gâfâieli. 

Ajunseseră la locul indicat în mai puţin de trei 
ore, judecând după soare. Era cea mai lungă şi mai 
rapidă cursă pe care o făcuse ea vreodată, 
mulţumită formei de Fae în care se antrena. 

— Cadavrul acesta putrezeşte aici de mai mult 
timp decat semi-Fae de acum trei zile. 

Işi muşcă limba să nu-i răspundă. Se mai 
descoperise un cadavru semi-Fae, iar el n-o lăsase 
să-l vadă, forţând-o în schimb să se antreneze în 
timp ce el zburase spre locul descoperirii. Dar, în 
dimineaţa aceasta, se uitase în focul înăbuşit din 
ochii ei şi dăduse îndărăt. 

Celaena păşi cu grijă pe covorul din ace de pin, 
căutând semne de luptă sau ale atacantului. 
Pământul era bătucit şi, în pofida pârâului, muştele 
bâzâiau în apropiere de ceea ce părea a fi o 
grămadă de îmbrăcăminte, vizibilă de după o 
moviliţă. 

Rowan înjură urât cu voce joasă, ridicându-şi 
antebraţul pentru a-şi acoperi nasul şi gura, în timp 
ce examina carcasa, cu faţa lui de bărbat semi-Fae 
contorsionată de oroare. Celaena ar fi făcut la fel, 
cu excepţia faptului că... cu excepţia faptului că... 

Era prezent şi un al doilea miros. Nu atât de 
puternic pe cât fusese la prima locaţie, dar 
persistent. Impinse amintirea care voia să se înalțe 
ca răspuns la miros, amintirea care o copleşise în 
acea zi, pe câmpul de gorgane. 

— Ne-a atras atenţia şi o ştie, spuse ea. Are ca 
ţinte semi-Fae - pentru a trimite un mesaj, fie 
pentru că... au gust bun. Dar... 

Işi imagină harta pe care o ţinea Rowan în 

camera lui, detaliind suprafaţa vastă pe care 
fuseseră găsite cadavrele şi se strâmbă. 

— Dacă sunt mai mulţi? 

Rowan întoarse privirea spre ea, cu 
sprâncenele ridicate. Nu mai spuse nimic până 
când se apropie de locul unde se afla el, lângă 
cadavru, atentă să nu distrugă dovezile. Stomacul i 
se strânsese, iar bila îi ajunsese în gât, dar acoperi 
oroarea care o cuprinsese cu un perete de gheaţă 
pe care nici măcar focul ei nu-l putea topi. 

— Eşti bătrân ca iadul, spuse ea. Trebuie să te 
fi gândit că avem de-a face cu mai mulţi, dat fiind 
cât de întins este teritoriul. Dacă acela pe care l- 
am văzut între gorgane nici măcar nu era cel 
responsabil de moartea acestor semi-Fae? 

El miji ochii, dar încuviinţă reticent. Ea studie 
faţa suptă, hainele rupte. 

Haine rupte, tăieturi mici de-a lungul palmelor 
- de parcă şi-ar fi împlântat unghiile în palme. 
Ceilalţi de-abia fuseseră atinşi, dar acesta... 

— Rowan. 

Se apără de muşte. 

— Rowan, spune-mi că vezi şi tu ce văd eu. 

incă un blestem profund. El se ghemui, 
utilizând vârful pumnalului pentru a împinge la o 
parte o bucată de pânză ruptă de la guler. 

— Masculul acesta... 

— S-a luptat. S-a împotrivit. Niciunul dintre 
ceilalţi n-a făcut-o, conform rapoartelor. 

Duhoarea cadavrului era suficient de puternică 
să o trântească în genunchi. Se ghemui lângă 
mâna şi antebraţul în putrefacție, uscat şi 
consumat din interior spre în afară. Întinse mâna 

după pumnalul lui Rowan, pentru că ea încă nu 
avea unul. El ezită, când ea ridică privirea spre el. 

Numai în această după-amiază, păru el să 
mârâie, apăsând mânerul în palma ei deschisă. 

Ea smuci pumnalul. 

Știu, ştiu. Nu mi-am recâştigat încă armele. Nu 
te zbârli aşa. 

Se întoarse la carcasă, întrerupând conversaţia 
mută şi obţinând un rânjet drept răspuns. Jocul 
mintal cu Rowan era ultimul lucru pe lista ei de 
priorităţi, chiar dacă devenise una dintre 
activităţile ei favorite. 

In conflictul acesta mintal era ceva foarte 
familiar, gândi ea, trecând atent, cât de blând şi 
respectuos putu, vârful pumnalului pe sub unghiile 
rupte şi murdare ale bărbatului, apoi ştergând 
conţinutul pe dosul palmei ei. Praf şi ceva negru... 
negru... 

— Ce dracu’ e asta? vru Rowan să ştie, 
îngenunchind lângă ea, mirosindu-i mâna întinsă. 

Şi sări îndărăt, mărâind. 

— Asta nu-i praf. 

Nu, nu era. Era mai negru decât noaptea şi 
duhnea la fel ca prima dată când îl mirosise, în 
catacombele de sub bibliotecă, o baltă uleioasă de 
sânge de culoarea obsidianului. Puțin diferit de 
celălalt miros oribil care plutea în aer, dar similar. 
Foarte asemănător... 

— E imposibil, spuse ea, sărind în picioare. 
Asta... asta... asta... 

Incepu să se mişte agitată, ca să nu tremure. 

— Nu se poate. Probabil că mă înşel. 


Erau foarte multe celule în temniţa uitată de 

sub bibliotecă, de sub turnul Wyrd cu ceas al 
regelui. Creatura pe care o întâlnise ea avusese o 
inimă umană. Fusese abandonată, bănuia ea, din 
cauza vreunui defect. Şi dacă... şi dacă cei 
perfecţionaţi fuseseră mutaţi în altă parte? Dacă 
acum erau... pregătiţi? 

—  Povesteşte-mi, mârâi Rowan, vorbind cu 
greu, pentru că se lupta să ţină în frâu pornirea 
ucigaşă care îl invadase ca răspuns la ameninţarea 
care pândea din păduri. 

Ea ridică mâna să-şi frece ochii, dar îşi dădu 
seama că substanţa era pe degetele ei, şi atunci se 
şterse de cămaşă, numai pentru a-şi aminti că nu 
purta decât banda albă moale de pe sâni şi că îi 
era frig până în măduva oaselor. Alergă la pârâul 
din apropiere pentru a se curăța de sângele negru 
uscat, urând până şi faptul că urme din el se vor 
afla în apă, în lume, şi cu voce joasă, joasă, îi 
povesti lui Rowan despre creatura din bibliotecă, 
despre cheile Wyrd, despre informaţiile pe care le 
ţinea Maeve în secret şi despre cum putea fi 
distrusă acea putere. Putere care era folosită de 
rege pentru a crea lucruri - şi care aveau ca ţintă 
oamenii cu har magic în sânge, pentru a le fi 
gazde. 

O briză caldă o învălui, încălzindu-i oasele şi 
sângele, liniştind-o. 

— Cum a ajuns aici? întrebă Rowan, cu 
trăsăturile de un calm de gheaţă. 

— Nu ştiu. Sper să mă înşel. Dar mirosul acela 
- nu voi uita în veci mirosul acela. De parcă 
putrezise din interior, cu însăşi esenţa distrusă. 

— Îşi păstrase însă câteva capacităţi cognitive. 

Şi, indiferent ce-o fi, trebuie să le aibă, de vreme 
ce abandonează trupurile. 

încercă să înghită - de două ori - dar gura îi 
era uscată. 

— Semi-Fae... ar fi gazde perfecte, pentru că 
mulţi sunt capabili să folosească magia şi nimănui 
din Wendlyn sau Doranelle nu-i pasă dacă trăiesc 
sau mor. Dar cadavrele acestea - dacă voia să le 
răpească, de ce să le omoare? 

— Sunt inutile dacă nu sunt compatibile, spuse 
Rowan. Şi dacă nu erau compatibile, la ce să le 
folosească decât la desangvinizare? 

— Dar ce sens are să lase trupurile acolo unde 
le putem găsi? Să stârnească teamă? 

Rowan îşi încleştă maxilarele şi începu să 
inspecteze zona, examinând pământul, copacii, 
stâncile. 

— Arde trupul, Aelin. 

Îşi dădu jos teaca şi centura care găzduise 
pumnalul, care încă atârna în mâna ei, şi i le 
aruncă. Ea le prinse cu mâna liberă. 

— Mergem la vânătoare. 


* 


Nu găsiră nimic, nici chiar când Rowan îşi 
schimbă forma şi inspectă regiunea din înalturi. 
Când lumina zilei scăzu, se urcară în copacul cel 
mai mare, cel mai bogat din zonă. Se aşezară pe o 
creangă masivă, strânşi unul în altul, pentru că nu 
voia s-o lase să provoace nici cea mai mică flacără. 

Când ea se plânse de condiţii, Rowan sublinie 


că, în noaptea aceea, luna avea să lipsească, iar 

prin pădure bântuiau fiinţe mai periculoase decât 
vârcolacii. Asta îi închise gura până când el îi ceru 
să-i spună mai multe despre creatura din 
bibliotecă, să-i explice fiecare detaliu, fiecare 
slăbiciune şi fiecare punct forte. 

După ce termină, el îşi scoase unul dintre 
cuţitele lungi - doar una dintre numeroasele şi 
minunatele arme pe care le purta asupra lui - şi 
începu să-l curețe. Cu simţurile ei sensibilizate, 
putea vedea suficient de bine în lumina stelelor 
pentru a discerne oţelul, mâinile lui şi jocul 
muşchilor pe umeri, când ştergea lama. El însuşi 
era o armă frumoasă, călită în secole de 
antrenament şi de luptă nemiloasă. 

— Crezi că m-am înşelat? îl întrebă ea, când el 
îşi lăsă deoparte cuțitul şi începu să le caute pe 
celelalte, ascunse sub haine. 

Ca şi primul, erau toate curate, dar ea nu 
comentă. 

— In ceea ce priveşte creatura, vreau să spun. 

Rowan îşi scoase cămaşa peste cap pentru a 
ajunge la armele prinse de trup, dezvăluindu-şi 
spatele larg, musculos, plin de cicatrice şi minunat. 
Frumos - ceva foarte feminin, o parte înnăscută din 
ea aprecia asta, şi n-o deranja semigoliciunea lui. 
El văzuse fiecare centimetru din ea. Ea bănuia că 
nicio parte din el nu ar fi luat-o prin surprindere, 
mulţumită lui Chaol. Dar - nu, nu se va gândi la 
Chaol. Nu când se simţea în sfârşit stabilă şi cu 
mintea limpede şi bine. 

— Avem de-a face cu un prădător şiret şi 
mortal, indiferent care-i sunt originile şi câţi sunt, 


spuse el, curăţând un pumnal mic, prins în zona 

pectoralilor. 

Ea urmări cu privirea tatuajul care cobora pe 
faţa lui, pe gât, pe umeri şi pe braţ. Un semn 
sobru, brutal. Se vindecaseră, oare, cicatricele de 
pe faţa lui Chaol, ori aveau să rămână o veşnică 
aducere-aminte a ceea ce-i făcuse ea? 

— Dacă te-ai înşelat, voi considera asta o 
binecuvântare. 

Ea se lipi de trunchiul copacului. A doua oară 
se gândise la Chaol. Probabil că era cu adevărat 
epuizată, pentru că o altă opţiune ar fi fost că îşi 
dorea să fie nefericită. 

Nu voia să ştie ce făcuse Chaol în aceste luni şi 
nici ce gândea despre ea. Dacă îi vânduse regelui 
informaţii despre trecutul ei, poate că regele 
trimisese una dintre fiinţe aici, să o vâneze. lar 
Dorian - o, zei, fusese atât de pierdută în propria-i 
nefericire, că nici nu se întrebase ce face, cum 
reuşise să-şi păstreze secret harul magic. Se rugă 
în gând să fie bine. 

Suferi cu gândurile ei până când Rowan 
termină de lustruit armele, apoi scoase rezerva din 
piele în care ţineau apa şi-şi spălă mâinile, gâtul şi 
pieptul. Ea îl urmări tot timpul, privind modul în 
care apa îi strălucea pe piele în lumina stelelor. Era 
foarte bine că Rowan nu era interesat de ea, 
pentru că ştia că era suficient de proastă şi de 
nechibzuită încât să se gândească la o relaţie 
amoroasă cu el pentru a rezolva problema cu 
Chaol. 

In pieptul ei era încă un foarte mare gol. Un gol 
care se mărea, nu se micşora, şi pe care nu-l putea 


umple nimeni, nici măcar dacă s-ar fi culcat cu 
512 


Rowan. Erau zile în care inelul din ametist era cel 
mai preţios bun al ei, şi altele în care tot ce putea 
face era să nu-l topească într-o flacără creată tot 
de ea. Poate că fusese nebună să iubească un om 
care îi slujea regelui, dar Chaol fusese exact ceea 
ce-i lipsise după ce-l pierduse pe Sam, după ce 
supravieţuise coşmarului minelor. 

Dar în acele zile... nu ştia ce-i trebuie. Ce îşi 
dorea. Dacă ar fi fost dispusă să recunoască, ar fi 
spus că, de fapt, habar n-avea cine mai era. Tot ce 
ştia este că indiferent cine sau ce ieşise din acel 
abis de disperare şi de durere nu avea cum să fie 
aceeaşi persoană care se prăbuşise în el. Şi poate 
că ăsta era un lucru bun. 

Rowan se îmbrăcă înapoi şi se sprijini de 
copac, cu trupul lui puternic şi cald lipit de al ei. 
Rămaseră aşa în întuneric, până când ea spuse cu 
voce joasă: 

— Mi-ai spus odată că atunci când îţi găseşti 
partenera, nu poţi suporta ideea de a o răni fizic. 
Odată ce te-ai împerecheat, mai curând te-ai răni 
pe tine. 

— Da, de ce? 

— Am încercat să-l omor. l-am distrus faţa, 
apoi i-am ţinut un pumnal deasupra inimii, pentru 
că am crezut că este vinovat de moartea 
Nehemiei. Şi l-aş fi omorât, dacă nu m-ar fi oprit 
cineva. Dacă Chaol - dacă el ar fi fost într-adevăr 
perechea mea, n-aş fi putut face asta, nu? 

El păstră tăcerea vreme îndelungată. 

— De peste zece ani nu mai fuseseşi în forma 
ta de Fae, aşa că, poate, instinctele nu erau 


suficient de puternice cât să preia conducerea. 

Uneori, cei doi pot deveni intimi înainte de a se 
forma legătura. 

— Oricum, e o speranţă inutilă, de care încerc 
să mă agăţ. 

— Vrei să-ţi spun adevărul? 

Ea îşi îngropă bărbia în tunică şi închise ochii. 

— Nu în noaptea asta. 


Capitolul 46 


Ferindu-şi ochii de strălucire, Celaena privi 
dealurile şi bucăţica de plajă aflate la distanţă. Era 
o căldură toridă, o briză slabă, dar Rowan rămase 
îmbrăcat cu haina lui greoaie de un cenuşiu 
deschis şi centura lată, platoşele pentru antebraţe 
fiind prinse la locul lor. Binevoise să-i dea câteva 
dintre armele lui în acea dimineaţă - ca măsură de 
precauţie. 

In zori, se întorseseră la ultimul loc, pe acelaşi 
drum - şi atunci Celaena prinsese o urmă. Ei bine, 
analizase îndeaproape o picătură de sânge 
întunecat de pe o stâncă din apropiere şi apoi 
Rowan urmărise mirosul înapoi la dealuri. Ea 
căutase pe plajă, sub arcadele naturale ale 
numeroaselor peşteri de pe ţărmul cu meandre. 
Dar acolo nu era nimic - iar urmele, din pricina 
mării, a vântului şi a elementelor naturii, 
dispăruseră. Stăteau acolo de cel puţin jumătate 
de oră, căutând alte semne, dar nu mai era nimic. 
Nimic, cu excepţia... 

Acolo. O scobitură uzată în promontoriu, de 
parcă multe perechi de picioare uzaseră marginea 


cocoţându-se, prudent, peste ea. Rowan o apucă 

de braţ când ea se aplecă să analizeze scara 
ascunsă, fărâmiţată. Ea îi aruncă o căutătură urâtă, 
însă el nu-i dădu drumul. 

— Incerc să nu mă simt jignită, spuse ea. Uite! 

Treptele aproape dispăruseră - rămăseseră 
bucăţi de stâncă şi nisip presărat cu tufişuri. Apa 
de dincolo de plajă era atât de transparentă şi de 
calmă, încât puteai vedea o fisură mică în bariera 
de recifuri care străjuia țărmurile. Era una dintre 
puţinele căi de a acosta fără să-ţi faci barca bucăţi, 
lată numai cât să treacă o ambarcaţiune mică. Nu 
ar fi încăput pe acolo un vas de luptă sau unul 
comercial, fără dubiu unul dintre motivele pentru 
care această zonă nu fusese modernizată. Era însă 
un loc perfect dacă doreai să intri clandestin în 
ţară - şi să rămâi nedescoperit. 

incepu să deseneze o linie lungă şi adâncă în 
pământul nisipos, apoi desenă punct după punct. 

— Trupurile au fost aruncate în pâraie şi râuri, 
spuse ea. 

— lar marea nu era niciodată prea departe, 
spuse el, îngenunchind lângă ea. Ar fi putut să 
arunce acolo cadavrele. Dar... 

— Dar atunci, cadavrele astea ar fi plutit în 
derivă până la țărm şi ar fi făcut oamenii să 
cerceteze plaja. Uite aici, spuse ea, arătând spre 
întinderea de coastă pe care o schiţase - şi pe care 
se aflau şi ei acum, fix în mijlocul ei. 

— De-a lungul secţiunii acesteia de țărm sunt 
nenumărate peşteri. 

Ea indică locul unde valurile se spărgeau de 
recif şi spaţiul calm, de mici dimensiuni, dintre 
recifuri. 

— De acolo se poate ajunge uşor... 

Şi blestemă. Nu putu să pronunţe cuvintele. Pe 
acolo nu erau nave, dar asta nu însemna că una 
sau două n-ar fi putut veni din  Adarlan, 
strecurându-se pe timp de noapte şi aducându-şi la 
țărm încărcătura lor violentă şi demonică, utilizând 
bărcile mai mici. 

Rowan se ridică. 

— Plecăm. Acum. 

— Nu crezi că ne-ar fi atacat deja dacă ne-ar fi 
văzut? 

Rowan arătă spre soare. Dacă se pregătea să-i 
spună că era periculos pentru o regină să se 
arunce singură în braţele pericolului, atunci putea 
s-o facă... 

— Dacă tot e să explorăm, atunci o vom face 
sub adăpostul întunericului. Aşa că ne întoarcem la 
pârâu şi ne căutăm ceva de mâncare. Apoi, 
prinţesă, spuse el cu un rânjet cât faţa, ne vom 
distra pe cinste. 


Vreun zeu probabil că hotărâse să se 
milostivească de ei, pentru că ploaia începu 
imediat după asfinţit, norii tunători rostogolindu-se 
răzbunători pentru a ascunde sunetele pe care le 
făceau întorcându-se pe plajă, şi începură o 
cercetare minuțioasă a peşterilor. 

Dar cam acolo se terminară favorurile din 
partea zeilor, pentru că, stând pe burtă pe un 
promontoriu îngust care străjuia o plajă golaşă, 
descoperiră ceva mai rău decât orice anticipaseră. 

Nu era vorba doar de monștrii creaţi de rege. 

Ci de o armată de soldaţi. 

Câţiva ieşiră din gura gigantică a peşterii, care 
era ascunsă de stânci şi nisip. Nici nu i-ar fi 
observat, dacă n-ar fi fost ascuţitul simţ olfactiv al 
lui Rowan. Nu avea cuvinte să descrie acel miros, 
spuse el, dar ea îl cunoştea deja. 

Gura Celaenei se uscase, iar stomacul i se 
făcuse ghem văzând siluetele întunecate intrând şi 
ieşind din peşteră cu mişcări disciplinate şi 
economice care sugerau că erau bine antrenați. Nu 
erau monştri turbaţi, pe jumătate sălbatici precum 
cel din bibliotecă, sau creaturi glaciale, lipsite de 
defecte, ca acelea pe care le văzuse în gorgane, ci 
soldaţi muritori. Toţi foarte atenţi, disciplinaţi, 
nemiloşi. 

— Negustorul de crabi, murmură Celaena în 
urechea lui Rowan. In sat. A spus - a spus că a 
găsit arme în plasele de pescuit. Probabil că vin în 
corăbii şi se apropie suficient de mult cât să înoate 
prin recif fără a atrage atenţia. Trebuie să ne 
apropiem. 

Işi ridică sprâncenele spre Rowan, care îi 
aruncă un zâmbet de vânător. 

— Ştiam eu c-o să fii util într-o bună zi. 

Rowan se mulţumi să pufnească şi se schimbă, 
o licărire de lumină care spera ea să fi fost 
mascată de furtună. Îşi luă zborul de pe marginea 
promontoriului şi plană deasupra apei, doar o 
pasăre răpitoare aflată în căutare de hrană, apoi 
făcu un cerc ajungând să se odihnească pe o 
stâncă dincolo de locul unde se spărgeau valurile. 
Ea îl urmări vânând, deplasându-se spre peşteră, 

un animal în căutare de adăpost împotriva ploii. Şi 
apoi, menţinându-se aproape de tavanul impozant 
al peşterii, se strecură înăuntru. 

Nici nu îndrăzni să respire cât el se făcu 
nevăzut. Numără pauzele dintre tunet şi fulger, cu 
degetele furnicând-o de nerăbdarea de a pune 
mâna pe mânerul sabiei. 

În cele din urmă, Rowan se ivi din peşteră, într- 
un zbor elegant. Işi croi drum spre ea, apoi trecu 
mai departe, intrând în pădure. Era un semn să-l 
urmeze. Cu atenţie, se târi prin praf, şi noroi, şi 
printre stânci, până când ajunse suficient de 
departe să se strecoare printre copaci. Il urmă pe 
Rowan prin pădurea care devenea tot mai deasă, 
cu ploaia mascând orice sunet. 

II găsi stând cu braţele încrucişate, sprijinit de 
un pin contorsionat. 

— In peşteri sunt cam două sute de soldaţi 
muritori şi trei dintre creaturile alea. De-a lungul 
țărmului au format o reţea întreagă, ascunsă. 

Gâtul i se uscă. Trebui să se concentreze 
pentru a-l asculta. 

— Sunt sub comanda unuia numit Generalul 
Narrok. Soldaţii par toţi bine pregătiţi, dar se ţin 
departe de cele trei creaturi. 

Rowan îşi şterse nasul şi, în lumina fulgerului, 
ea observă sângele. 

— Aveai dreptate. Cele trei creaturi arată ca 
nişte oameni, dar nu sunt oameni. Indiferent ce se 
află sub pielea lor, este... dezgustător nu e cel mai 
bun cuvânt. A fost de parcă harul meu magic, 
sângele meu - însăşi esenţa mea erau dezgustate 

Examină sângele de pe degete. 

— Toţi păreau să aştepte. 

Trei dintre chestiile alea. Şi una dintre ele 
fusese cât pe ce să o omoare. 

— Să aştepte, ce? 

Ochii de animal ai lui Rowan străluciră când se 
fixară asupra ei. 

— Ce-ar fi să-mi spui tu de ce? 

— Regele n-a spus niciodată nimic despre asta. 
El... el... N 

Mersese ceva rău în Adarlan? li spusese cumva 
Chaol regelui cine şi ce este, iar regele trimisese 
oamenii aici să... Nu, trebuie să fi durat săptămâni, 
luni, să strecori creaturile alea aici. 

— Trimite vorbă forţelor din Wendlyn - 
avertizează-le imediat. 

— Chiar dacă ajung la Varese mâine, tot va 
dura o săptămână până să ajungă aici pe jos. 
Majoritatea unităţilor au fost deplasate în nord pe 
toată perioada primăverii. 

— Tot trebuie să-i avertizăm că sunt în pericol. 

— Foloseşte-ţi capul. Sunt nenumărate peşteri 
şi locuri în care să te ascunzi de-a lungul țărmului 
de vest. Şi totuşi, ei au ales acest loc, acest punct 
de acces. 

Vizualiză harta zonei. 

— Drumul de munte îi va duce dincolo de 
fortăreață. 

Îi îngheţă sângele, ba până şi harul ei magic, 
licărind în încercarea de a o calma, nu reuşi să o 
încălzească atunci când spuse: 

— Nu... nu dincolo de fortăreață. La fortăreață. 

El încuviinţă grav din cap. 

— Cred că trupurile pe care le-am găsit au fost 
experimente. Ca să afle slăbiciunile şi punctele 
forte ale semi-Fae, să afle care sunt... compatibili 
cu indiferent ce le fac fiinţelor ălora diforme. La 
câţi soldaţi sunt, aş crede că unitatea aceasta a 
fost trimisă să prindă şi să recupereze semi-Fae, 
sau să elimine orice ameninţare posibilă. 

Pentru că, dacă nu puteau fi convertiți şi făcuţi 
sclavi ai Adarlanului, atunci semi-Fae puteau fi 
convinşi să lupte pentru Wendlyn într-un război. Ar 
fi putut deveni cei mai puternici războinici din 
forţele lui Wendlyn - şi ar fi provocat mai mult 
decât mici neplăceri pentru Adarlan. 

Ea îşi ridică bărbia şi spuse: 

— Atunci, chiar acum - chiar acum, vom cobori 
pe plajă şi ne vom dezlănţui harul magic asupra 
lor. Cât dorm. 

Se întoarse, de parcă parte din sufletul ei 
începuse să se împotrivească gândului. 

Rowan o apucă de cot. 

— Dacă aş fi considerat că există vreun mod în 
care s-o fac, i-aş fi sufocat în somn. Dar n-avem 
cum - nu fără a ne pune viețile în pericol. 

— Crede-mă, eu pot şi o voi face. 

Erau soldaţi ai Adarlanului - măcelăriseră şi 
prădaseră şi făcuseră mai mult rău decât era 
dispusă să-şi amintească. Putea s-o facă. Voia s-o 
facă. 

— Ba nu. Fizic, nu le poţi face niciun rău, Aelin. 
Nu încă. Ei ştiu suficient despre aceste semne 
Wyrd pentru a-şi fi protejat tabăra lor nenorocită 

precum stâncile din jurul fortăreței, dar diferite. 
Poartă fier peste tot pe unde se poate, în arme, în 
armură. Îşi cunosc bine inamicul. Om fi noi buni, 
dar nu putem să-i distrugem pe toţi şi să plecăm 
cu viaţă din peşterile astea. 

Celaena păşea agitată, trecându-şi mâinile prin 
părul umezit de ploaie, băgând de seamă că el nu 
terminase de vorbit. 

— Spune, ceru ea. 

— Narrok este în fundul peşterilor, într-o 
cameră privată. Este aidoma lor, o creatură care 
poartă pielea unui om. Îşi trimite cei trei monştri să 
prindă semi-Fae şi să-i aducă în peştera lui - unde 
face experimente pe ei. 

Atunci înţelese de ce Rowan o mutase în 
copaci, departe de plajă. Nu pentru a fi protejată, 
ci pentru - pentru că o semi-Fae era acolo chiar 
acum. 

— Am încercat s-o las fără aer - să-i fie mai 
uşor, spuse Rowan, dar au pus-o în prea mult fier 
Şi... n-o să supravieţuiască nopţii ăsteia, chiar dacă 
intrăm acum peste ei. Deja este o carcasă, de-abia 
mai respiră. Nu-şi poate reveni din ce i-au făcut. S- 
au hrănit cu viaţa ei, au întemniţat-o în propria 
minte, făcând-o să retrăiască toate ororile şi 
nenorocirile pe care le-a întâlnit vreodată. 

Până şi focul din ea îngheţă. 

— În ziua aceea, pe câmpul cu gorgane, s-a 
hrănit cu mine, şopti ea. Dacă n-aş fi reuşit să 
evadez, m-ar fi consumat şi pe mine aşa. 

Un mârâit gros, de confirmare, ieşi vălurit din 
gâtlejul lui Rowan. 

Îngreţoşată, Celaena îşi frecă faţa - îşi lăsă 

521 


capul pe spate în ploaia care picura din frunzişul de 
deasupra, apoi inspiră profund şi se uită la Rowan. 

— Nu putem să-i ucidem cu magia noastră cât 
sunt în tabără. Forţele din Wendlyn sunt şi ele prea 
departe, iar Narrok urmăreşte semi-Fae cu trei 
dintre monştri, plus două sute de soldaţi. 

Gândea cu voce tare, dar Rowan încuviinţă 
oricum. 

— Câte dintre santinelele de la Mistward au 
văzut cu adevărat câmpul de luptă? 

— Treizeci, sau chiar mai puţini. Unii, precum 
Malakai, sunt prea bătrâni, dar vor lupta oricum - 
şi vor muri. 

Rowan se afundă mai adânc în pădure. Ea îl 
urmă, fie şi măcar pentru că ştia că dacă s-ar fi 
apropiat cu un pas de plaja aceea, ar fi încercat s-o 
salveze pe femeie. Din încordarea din umerii lui 
Rowan, înţelese că şi el simţea acelaşi lucru. 

Ploaia se opri, iar Celaena îşi trase gluga pe 
spate pentru a lăsa aerul umed să-i scalde faţa 
prea fierbinte. Zona era plină de păstori, fermieri şi 
pescari. În afară de semi-Fae, nu avea cine să lupte 
cu creaturile. Nu aveau niciun avantaj, în afară de 
faptul că-şi cunoşteau teritoriul mai bine decât 
inamicii. Bineînţeles că vor trimite vorbă la 
Wendlyn şi poate, poate, ajutorul va ajunge 
săptămâna viitoare. 

Rowan ridică un pumn, iar ea se opri, în timp 
ce el privi cu atenţie copacii din faţa şi din spatele 
lor. Cu o tăcere de specialist, scoase din teacă una 
dintre lamele din apărătoarea pentru antebraţ. 
Mirosul o lovi o secundă mai târziu - duhoarea 

muritoare. 

— Numai una. 

Vocea îi era atât de scăzută, încât de-abia o 
putea auzi cu urechile ei de Fae. 

— Asta nu mă linişteşte, spuse ea, la fel de 
încet, trăgându-şi pumnalul din teacă. 

Rowan arătă cu mâna. 

— Vine direct spre noi. Mergi la dreapta vreo 
douăzeci de metri, iar eu merg la stânga. Când 
ajunge între noi, aşteaptă semnalul meu, apoi 
loveşte. Fără magie - ar putea atrage prea multă 
atenţie dacă sunt şi alţii prin preajmă. Repede şi în 
tăcere. 

— Rowan, chestia asta... 

Repede şi în tăcere. 

Ochii lui verzi aruncau flăcări, dar ea îi ţinu 
piept. 

S-a hrănit cu mine şi m-ar fi transformat într-o 
carcasă, spuse ea fără cuvinte. Poate riscăm 
aceeaşi soartă şi acum. 

Nu erai pregătită, părea el să spună. Şi nu 
eram cu tine. 

Asta e o nebunie. M-am confruntat şi cu una 
dintre cele defecte şi aproape că m-a ucis. 

Ți-e teamă, prințeso? 

Da, şi am şi motive. 

Însă el avea dreptate. Acestea erau pădurile 
lor, iar ei erau războinici. De data aceasta, avea să 
fie altceva. Aşa că încuviinţă, un soldat care 
acceptă ordinele, şi nu mai pierdu timpul pentru a- 
şi lua rămas-bun înainte de a se strecura printre 
copaci. Paşii îi erau uşori, calculă distanţa, 
ascultând pădurea din jurul lor, menținându-și 

respiraţia constantă. 

Se ascunse după un copac acoperit de muşchi 
şi-şi scoase din teacă şi celălalt pumnal. Mirosul 
devenise o duhoare constantă care-i făcea inima 
să-i bată cu putere. Când norii de deasupra se 
îndepărtară, lumina stelelor ilumină slab ceața 
joasă care plutea aproape de pământul argilos. 
Nimic. 

Tocmai începuse să se întrebe dacă nu cumva 
Rowan se înşelase, când creatura apăru dintre 
copacii din faţa lor - mai aproape de ea decât 
calculase. Mult, mult mai aproape. 

Întâi îl simţi: pata de întuneric, tăcerea care îl 
învăluia ca o mantie suplimentară. Până şi ceața 
păru să se retragă din calea lui. 

Sub glugă, nu putu vedea decât pielea palidă şi 
buzele senzuale. Nu se sinchisea să poarte arme, 
dar unghiile lui o făcură să-şi ţină răsuflarea. 
Unghii lungi, ascuţite, pe care şi le amintea prea 
bine - senzaţia pe care i-o dăduseră când îi rupeau 
carnea în bibliotecă. 

Spre deosebire de acele unghii, acestea nu 
erau rupte, iar curbele negre şi lustruite luceau. 
Pielea de pe degete era albă şi fără defecte, prea 
netedă să fi fost naturală. Într-adevăr, ar fi putut 
jura că vede lucind vene negre, o imitație 
grotească a sângelui care cursese odată prin ele. 

Celaena nu îndrăzni nici să clipească atunci 
când creatura îşi întoarse capul acoperit de glugă 
spre ea. Rowan încă nu dăduse semnalul. Işi dădea 
seama, oare, cât de aproape era de ei? 

Un firişor umed de căldură îi picură pe buze din 

întrebă cât de repede se putea mişca şi cât de 
adânc trebuia să taie cu pumnalele ei cu lame 
lungi. Sabia avea să fie ultima soluţie, pentru că 
era mai greu de mânuit, chiar dacă pentru a folosi 
cuţitele însemna să se apropie mai mult. 

El scrută copacii, iar Celaena se ascunse mai 
bine după al ei. Creatura de sub bibliotecă sfâşiase 
uşi din metal de parcă ar fi fost draperii. Şi ştia 
cum să folosească semnele Wyrd... 

Se uită la timp pentru a-l vedea păşind spre 
copacul ei, mişcarea mortal de elegantă promițând 
un sfârşit dureros şi prelungit. Mintea nu-i era 
distrusă; încă mai avea capacitatea de a gândi, de 
a calcula. Aceste fiinţe erau foarte bune la ceea ce 
făceau, încât se pare că regele considerase că 
acolo erau suficiente trei. Câte altele mai 
rămăseseră ascunse pe continentul ei? 

Pădurea devenise atât de tăcută, încât se auzi 
un fornăit. O adulmeca. Harul ei magic licări, dar îl 
înăbuşi. Nu voia ca magia ei să atingă chestia aia, 
cu sau fără porunca lui Rowan. Creatura amuşină 
din nou - şi făcu încă un pas în direcţia ei. Exact ca 
în ziua aceea de pe câmpul cu gorgane, aerul 
începu să se rarefieze, pulsându-i în urechi, şi 
cealaltă nară începu să-i sângereze. Rahat... 

Şi atunci, un gând îi trecu prin minte, care făcu 
să se cutremure lumea. Dacă ajunsese deja la 
Rowan? Indrăzni să mai arunce o privire de după 
copac. 

Creatura dispăruse. 


Capitolul 47 

Celaena blestemă în tăcere, scrutând copacii. 
Unde naiba dispăruse creatura? Ploaia începu să 
cadă din nou, dar mirosul de moarte era 
omniprezent. Işi ridică pumnalul lung în direcţia lui 
Rowan - semnalizându-i să indice dacă mai trăia. 
Trebuia să fie în viaţă; nu accepta altă ipoteză. 
Lama era atât de curată, încât îşi vedea faţa 
oglindită în ea, vedea copacii şi cerul şi... 

Şi creatura, care stătea acum în spatele ei. 

Celaena se roti pe călcâie, lovind în zona lui 
expusă, o lamă înclinată pentru a intra direct între 
coastele lui, cealaltă tăind spre gât. Era o mişcare 
pe care o practicase ani de zile, care devenise 
uşoară precum respiraţia. 

Când ochii lui negri şi fără adâncime îi întâlniră 
pe ai ei, Celaena îngheţă. În trupul ei, mintea ei, 
sufletul ei. Harul magic pâlpâi şi se stinse. 

De-abia auzi bufnetul înfundat al lamelor ei 
atingând pământul. Ploaia de pe faţă devenise 
doar o senzaţie îndepărtată. 

Întunericul din jurul lor se dilată, primitor, 
învăluitor. Reconfortant. Creatura îşi dădu pe spate 
gluga mantiei. 

Faţa era tânără şi masculină - o perfecţiune 
nepământeană. In jurul gâtului purta o împletitură 
de piatră neagră - piatra Wyrd, îşi aminti ea vag - 
care lucea în ploaie. Era întruparea zeului morţii. 
Cu o voce şi o expresie care nu aparţineau unui 
bărbat muritor, spuse: 

— Tu. 

Ea nu-şi putea lua ochii de la el. În întuneric se 
auzeau ţipete - ţipetele pe care le înăbuşise atât 

Zâmbetul i se lărgi, lăsând să i se vadă dinţii 
prea albi, iar el întinse mâna spre gâtul ei. 

Degetele acelea ca gheaţa erau atât de blânde 
când degetul mare îi atinse gâtul, când îi ridică faţa 
pentru a se uita mai bine în ochii ei. 

— Agonia ta a avut gustul vinului, murmură el, 
privind în esenţa ei. 

Vântul îi biciuia faţa, braţele, stomacul, 
urlându-i numele, în ochii lui erau însă eternitate şi 
calm, făgăduiala unui întuneric atât de dulce, că 
nu-şi putea lua ochii de la el. Dacă ar fi renunţat, ar 
fi fost o uşurare binecuvântată. Nu trebuia decât să 
se predea întunericului, aşa cum îi cerea el. /a-mă, 
voia ea să spună, încercă ea să spună. /a totul. 

O licărire de argint şi oţel pătrunse în vălul ca o 
cerneală, şi o altă creatură - un monstru creat din 
coli, furie şi vânt - era acolo, smulgând-o din 
neant. Încercă să-l zgârie cu unghiile, dar el era 
gheaţă - el era... Rowan. 

Rowan o târa după el, strigându-i numele, dar 
ea nu putea ajunge la el, nu putea opri atracţia 
faţă de cealaltă creatură. 

Dinţii pătrunseră în locul dintre gâtul şi umărul 
ei, iar ea tresăltă, înlănţuindu-se de durere de 
parcă ar fi atins o frânghie care o trăgea din marea 
de stupoare, în sus, în sus, până când... 

Rowan o strânse puternic la pieptul lui cu un 
braţ, cu sabia scoasă, sângele ei curgându-i pe 
bărbie, în timp ce se retrăgea din faţa creaturii 
care rămăsese lângă copac. Durere - de aceea 
trupul din acea dimineaţă fusese distrus. Semi-Fae 
încercase să folosească durerea fizică pentru a se 

trupului ce era real şi ce nu. 

Creatura pufni în râs. O, zeilor! O subjugase. 
Atât de rapid, atât de uşor. N-avusese nicio şansă, 
iar Rowan nu ataca pentru că... 

Pentru că în întuneric, cu prea puţine arme 
împotriva unui duşman care nu avea nevoie de 
arme pentru a-i ucide, chiar şi Rowan era depăşit. 
Un războinic adevărat ştie când să se retragă dintr- 
o bătălie. Rowan şopti: 

— Trebuie să fugim. 

Creatura râse din nou pe un ton jos, 
apropiindu-se. Rowan se îndepărtă, cu ea în braţe. 

— Poţi încerca, spuse creatura, cu o voce care 
nu venea din acea lume. p 

Atât îi trebui Celaenei să audă. Işi zvârli harul 
magic. 

Un perete de foc se ridică între retragerea lor 
şi creatură, un scut în care turnă fiecare dram de 
voinţă, de onoare şi de ruşine, fără să-i pese de 
consecinţe. Creatura şuieră, dar Celaena n-avea de 
unde să ştie dacă era de la lumina care îi înţepa 
ochii, sau doar din pricina frustrării. 

Şi prea puţin îi păsa. Câştigau timp, un minut 
întreg de goană la deal printre copaci. Apoi, pata 
aia duhnitoare de întuneric care se întindea ca o 
plasă se apropie în spatele lor ca o avalanşă. 

Rowan cunoştea pădurile, ştia cum să-şi piardă 
urma. Mai câştigară ceva timp şi distanţă. Creatura 
îi urmărea, chiar dacă Rowan folosea vântul pentru 
a alunga mirosul lor. 

Alergară kilometru după kilometru, până când 
respiraţia li se transformă în aşchii de sticlă în 
plămâni şi până când chiar şi Rowan păru a fi 

obosit. Nu mergeau spre fortăreață - nu, n-aveau 
să-l ducă pe monstru la mai puţin de zece kilometri 
de fortăreață. Se îndreptară, în schimb, spre Munţii 
Cambrieni, aerul devenind din ce în ce mai rece, 
iar dealurile mai abrupte. Şi totuşi, creatura 
continua să-i urmărească. 

— N-o să se oprească, spuse Celaena gâfâind, 
în vreme ce se aruncară pe o pantă abruptă, 
aproape în patru labe. 

Rezistă dorinţei de a se aşeza în genunchi şi de 
a vomita. 

— E ca un copoi care urmează un miros. 

Mirosul ei. Mult dedesubtul lor, fiinţa îşi 
urmărea prada. 

Rowan îşi dezgoli dinţii, cu ploaia curgându-i pe 
faţă. 

— Atunci, am să-l alerg pân-o să cadă mort. 

Fulgerul ilumină o cărare pentru căprioare în 
vârful dealului. 

— Rowan, gâfâi ea. Rowan, am o idee. 


* 


Celaena se întrebă dacă încă mai dorea să 
moară. 

Poate că zeului morţii îi plăcea prea mult să se 
joace cu ea. 

Spre copacii a căror scoarță fusese jupuită mai 
era o cărare ascendentă. Făcu un foc vesel şi arse 
o torţă lângă un drum abandonat, lumina 
strălucind printre copacii fără coajă. 

Se ruga ca Rowan, aflat în spatele ei să ţină 


creatura ocupată aşa cum îi spusese ea - 

conducându-l în cercuri, după mirosul tunicii ei. 

Haârşti! Tocila scrâşni sub pumnalul ei când se 
cocoţă pe o stâncă înaltă. In pofida frisoanelor 
permanente, fredona în timp ce-şi ascuţea 
pumnalul, o simfonie pe care o ascultase în 
Rifthold în fiecare an până fusese înrobită. Îşi 
controlă respiraţia şi se concentră pe numărarea 
minutelor, întrebându-se cât mai putea rămâne 
acolo până să trebuiască să găsească altă cale. 
Hârşti! 

Un miros de putrefacție îi pătrunse în nări, iar 
pădurea tăcută deveni imobilă. 

Hârşti! Nu lama ei ascuţindu-se, ci a altuia, 
aproape ca răspuns la mişcarea ei. 

Se relaxă şi trecu tocila peste pumnal încă o 
dată, apoi se ridică, dorindu-şi putere în genunchi. 
Nu-şi putea permite să ezite când avea să-i vadă 
pe cei cinci stând dincolo de copacii jupuiţi, înalţi şi 
supli, purtând cu ei uneltele lor demonice. 

Fugi, urla trupul ei, dar rezistă. Îşi ridică bărbia 
şi surâse în întuneric. 

— Mă bucur că mi-ai acceptat invitaţia. 

Niciun sunet, nicio mişcare. 

— Cei patru prieteni ai tăi au decis să vină 
neinvitaţi la ultimul meu foc de tabără - şi nu s-a 
terminat bine pentru ei. Dar sunt sigură că ştii deja 
asta. 

Un altul îşi ascuţea lamele, lumina focului 
tremurând pe metalul crestat. 

— Târfă Fae. Ne vom bucura îndelung de tine. 

Ea schiţă o plecăciune, chiar dacă stomacul i 
se revolta de la duhoarea de carne putredă, şi 

mai jos. 

— O, asta şi sper, zise ea. 

Inainte ca ei să o poată încercui, ea ţâşni într- 
un sprint. 


Celaena ştia că erau aproape, nu pentru că ar 
fi auzit tufişurile foşnind sau zgomotul pumnalelor 
lor în aer, ci din cauza duhorii care îi sfâşia 
simţurile ca nişte degete cu gheare. Strângând 
făclia într-o mână, o folosi pe cealaltă pentru a 
rămâne ridicată, în timp ce alerga pe drumul 
abrupt, evitând stâncile, mărăcinii şi pietrele 
desprinse. 

Locul de unde îi spusese lui Rowan să atragă 
creatura era cu un kilometru mai jos, aşa că avea 
să fie o fugă nebună în întuneric. Deşi gleznele şi 
genunchii îi protestau, sărea şi alerga, cu vârcolacii 
apropiindu-se de ea precum lupii de o căprioară. 

Cheia era să nu intri în panică - panica te făcea 
prost. Panica te putea ucide. Urmă un țipăt 
pătrunzător - ţipătul unui vultur. Rowan era exact 
acolo unde plănuiseră să fie, creatura regelui 
aflându-se probabil la un minut în spatele lui, 
făcându-și loc printre copaci. Chiar lângă pârâu, 
unde ea îşi aruncase făclia. Chiar acolo unde 
drumul cotea pe lângă un stei de stâncă. 

Drumul străvechi mergea într-o singură 
direcţie, dar ea o luă într-alta. Vântul trecu pe 
lângă ea, suflând în direcţia drumului. Se aruncă în 
spatele unui copac, cu o mână pe gură să nui se 
audă respiraţia şuierătoare, iar vântul îi purtă 

mirosul mai departe. 

O clipă mai târziu, un trup cald o îmbrăţişă, 
protejând-o şi adăpostind-o. Apoi, cinci perechi de 
picioare goale se târâră pe drum, după mirosul 
care acum ţâşnea şi se prăbuşea la vale, spre 
creatura care alerga direct către ei. 

Işi ascunse faţa la pieptul lui Rowan. Braţele lui 
erau puternice precum zidurile, iar arsenalul lui, la 
fel de liniştitor. 

In cele din urmă, el o trase de mânecă, 
împingând-o în sus. Din câteva mişcări dibace, se 
căţără în copac până la o ramură mai mare, din 
apropierea vârfului. O clipă mai târziu, Rowan era 
în spatele ei, sprijinit de trunchi. O trase lângă el, 
cu spatele lipit de obrazul lui, îmbrăţişând-o, 
ascunzându-i mirosul de  monştrii care urlau 
dedesubt. 

Trecu un minut până să înceapă urletele - 
țipete jalnice, strigăte şi urletele a două feluri de 
monştri care ştiau că moartea plutea asupra lor şi 
nu aveau o față blândă. 

Timp de jumătate de oră, creaturile se luptară 
în întunericul ploios, până când ţipetele jalnice 
deveniră victorioase, iar urletele nepământeşti nu 
se mai auziră. 

Celaena şi Rowan se ţinură strâns în braţe şi 
nu îndrăzniră să închidă ochii toată noaptea. 


Capitolul 48 


Când  povestiră la fortăreață ceea ce 
descoperiseră, nu se iscă rumoare, nu se iscă 


isterie. Malakai trimise imediat mesageri către 

regele din Wendlyn pentru a-l ruga să-i ajute; 
trimise şi altor aşezări de semi-Fae, pentru a le 
ordona celor care nu puteau să lupte să se 
ascundă; iar comunităţii vindecătorilor, pentru 
evacuarea tuturor pacienţilor care nu erau la pat. 

Mesagerii se întoarseră de la rege, care 
promisese să trimită toţi oamenii de care se putea 
dispensa. O uşurare, gândi Celaena - dar era şi un 
strop de teamă. Dacă se arăta Galan, dacă vreunul 
din neamul mamei sale ajungea aici... Nu-i va 
păsa, îşi spuse în sinea ei. Existau probleme mai 
importante de înfruntat. Aşa că se rugă pentru 
venirea lor cât mai grabnică şi se pregăti împreună 
cu restul locuitorilor fortăreței. Aveau să înfrunte 
primejdia făţiş, începând prin a-i scoate din circuit 
pe cei două sute de soldaţi muritori care îi însoțeau 
pe Narrok şi pe cele trei creaturi ale sale, imediat 
ce îşi părăseau peşterile protejate. 

Rowan preluă controlul fortăreței fără multe 
discuţii - de fapt, primi doar recunoştinţă din 
partea celorlalți. Până şi Malakai îi mulţumi 
prinţului, atunci când Rowan purcese să organizeze 
gărzile, să delege sarcini şi să planifice întreaga lor 
supravieţuire. Mai aveau câteva zile până când 
aveau să vină întăririle pentru a putea lansa 
atacul, iar dacă duşmanul ar fi pornit mai devreme, 
Rowan voia să-i încetinească şi să-i împiedice cât 
de mult posibil înainte să ajungă la porţile 
fortăreței. Semi-Fae nu erau o armată şi nu aveau 
resursele unei fortărețe echipate complet, aşa că 
Rowan declară că trebuie să facă faţă cu resursele 
pe care le aveau: înţelepciunea, hotărârea şi 

doborâseră una dintre creaturi, deci acestea nu 
erau chiar invincibile - dar fără să găsească un 
cadavru a doua zi, nu putuseră să-şi dea seama 
cum îl omorâseră. 

Rowan şi Celaena plecară cu grupurile care 
pregăteau pădurea pentru atac. Dacă armata lui 
Narrok avea să urmeze cărarea căprioarelor pentru 
a ataca fortăreaţa, atunci aveau să se găsească pe 
un teritoriu plin de capcane: viroage pline de 
creaturi veninoase, gropi mascate şi pline de 
țepuşe; capcane la tot pasul. Poate că nu aveau 
să-i ucidă, dar aveau să-i întârzie suficient de mult 
cât să câştige timp până la venirea ajutoarelor. lar 
dacă aveau să sfârşească pentru a fi asediați, sub 
fortăreață era un tunel, atât de vechi şi de neglijat 
încât majoritatea locuitorilor nici nu ştiuseră că 
există până când nu-l pomenise Malakai. Era mai 
bun decât nimic. 

Câteva zile mai târziu, Rowan adună un grup 
mic de căpitani în jurul unei mese din sala de cină. 

— Echipa de cercetaşi a lui Bas raportează că 
monştrii par a fi gata să plece în câteva zile, spuse 
el, indicând pe o hartă. 

— Sunt terminaţi primul şi al doilea kilometru 
de capcane? 

Căpitanii confirmară. 

— Bine. Mâine vreau ca oamenii voştri să 
pregătească următorii câţiva kilometri. 

Şezând lângă Rowan, Celaena urmări cum îşi 
conduce oamenii prin toate subiectele şedinţei, 
urmărind toate punctele şi subpunctele planului lor 
- fără a mai pune la socoteală faptul că ţinea minte 

responsabilităţile lor. Rowan rămase calm şi stabil 
- încrâncenat, chiar - în pofida iadului care se 
putea dezlănţui în curând asupra lor. 

Aruncând o privire la grupul de semi-Fae, cu 
atenţia concentrată asupra lui Rowan, vedea că se 
agăţau de tăria lui, de determinarea aceea rece şi 
de mintea lui ascuţită - şi de secolele de 
experienţă. Şi, dedesubtul tuturor acestora, 
apăsându-i sufletul din ce în ce mai mult, îşi dori ca 
atunci când va părăsi acest continent... să n-o facă 
singură. 

— Odihneşte-te. Nu-mi eşti de folos dacă eşti 
ameţită. 

Clipi. Se zgâia la el. Întrunirea se terminase, iar 
căpitanii plecaseră deja să rezolve diversele 
sarcini. 

— lartă-mă. 

Se frecă la ochi. Erau treji încă din zori, 
pregătind ultimii kilometri ai potecii, verificând 
dacă toate capcanele erau funcţionale. Era simplu 
să lucrezi cu el. Fără judecată, fără nevoia de a se 
explica. Ştia că nimeni n-o va înlocui vreodată pe 
Nehemia şi nici nu-şi dorea asta, dar Rowan o 
făcea să se simtă... mai bine. De parcă în sfârşit, 
după luni întregi în care se sufocase, acum putea 
respira. 

El încă o urmărea, încruntat. 

— Hai, spune. 

Ea examină harta întinsă pe masă între ei. 

— Ne descurcăm cu soldaţii muritori, dar 
creaturile alea şi Narrok... dacă am avea luptători 
Fae - precum camaradul tău, care a venit să-şi 

pe luptător prietenul pisoi al lui Rowan ar ajuta-o 
să-l convingă de această dată - sau toţi cei cinci 
prieteni ai tăi, probabil că situaţia ar fi alta. 

Urmări cu degetul linia munţilor care separau 
acel ţinut de cele nemuritoare de dincolo. 

— Dar n-ai trimis după ei. De ce? 

— Ştii de ce. 

— Maeve ti-ar ordona să te întorci acasă numai 
pentru a le face în ciudă semi-Fae? 

Maxilarul i se încordă. 

— Din mai multe motive, cred. 

— Asta e, deci, persoana pe care alegi să o 
slujeşti. 

— Ştiam ce fac atunci când i-am băut sângele 
pentru a pecetlui jurământul. 

— Atunci, să sperăm că ajutoarele din Wendlyn 
ajung aici repede. 

Îşi tuguie buzele şi se îndreptă spre camera lor. 
El o apucă de încheietură. 

— Nu face asta. 

Un muşchi îi juca în maxilar. 

— Nu mă privi aşa. 

— Aşa cum? 

— Cu... dezgustul acesta. 

— Eu nu... 

Dar el Îi aruncă o privire aspră. Ea oftă. 

— Astea... toate astea, Rowan... 

Arătă cu mâna spre hartă, spre uşile prin care 
trecuseră semi-Fae, spre sunetele pe care le 
emiteau oamenii care îşi pregăteau proviziile şi 
sistemele de apărare în curte. 

— Dacă are importanţă, toate acestea 

tu asta. 

El privi în lături. 

— Nu e problema ta. 

— Ştiu, dar am crezut că ar trebui să auzi asta. 

El nu-i răspunse, nici măcar nu îşi ridică ochii 
spre ea, aşa că plecă. Privi o singură dată peste 
umăr şi îl văzu aplecat peste masă, cu mâinile 
încrucişate pe tăblia ei, muşchii puternici ai 
spatelui vizibili prin cămaşă, şi ştiu că nu privea cu 
adevărat harta. 

Dar n-avea sens să spună că-şi doreşte ca el să 
se întoarcă împreună cu ea în Adarlan, în Terrasen. 
N-avea cum să rupă jurământul făcut lui Maeve şi 
nici ea nu avea ce să-i ofere, chiar dacă ar fi putut. 
Ea nu era regină, nici nu plănuia să devină şi, chiar 
dacă ar fi avut un regat să-i ofere dacă ar fi fost 
liber... N-avea sens să-i spună asta. 

Aşa că-l lăsă pe Rowan acolo, dar asta n-o opri 
să-şi dorească să-l poată ţine lângă ea. 


* 


În seara următoare, după ce-şi spălă fața şi-şi 
bandajă o arsură de pe antebraţ în camera lui 
Rowan, Celaena cobora să ajute cu pregătirile 
pentru cină, când simţi, mai curând decât auzi, 
unda de tăcere din fortăreață, mai profundă şi mai 
apăsătoare decât liniştea nervoasă care planase 
peste aşezământ în ultimele zile. 

Fortăreaţa nu mai fusese atât de încordată din 
acea primă noapte în care o vizitase Maeve. 

Era prea devreme pentru o vizită din partea 
mătuşii ei. Avea prea puţine de arătat 

deocamdată, în afară de câteva trucuri utile şi 
diversele ei scuturi. 

Cobori treptele câte două şi ajunse în 
bucătărie. Dacă Maeve aflase de invazie şi îi 
poruncise lui Rowan să plece... Să respire, să 
gândească - acestea erau uneltele cheie pentru a 
suporta întâlnirea. 

Căldura şi mirosul de fermentație o loviră chiar 
când cobora ultimele trepte, şi îşi încetini pasul 
săltat, îşi ridică bărbia, chiar dacă se îndoia că 
mătuşa ei ar fi acceptat să se întâlnească în 
bucătărie, decât dacă ar fi dorit să o prindă pe 
picior greşit. Dar... 

Dar Maeve nu era în bucătărie. 

Rowan era acolo, cu spatele întors la ea, stând 
în celălalt capăt al încăperii cu Emrys, Malakai şi 
Luca, şi discutând cu voce joasă. Celaena se opri 
brusc, observând faţa prea palidă a lui Emrys, 
mâna care ţinea strâns braţul lui Malakai. 

Când Rowan se întoarse spre ea, cu buzele 
subţiate şi ochii mari - cu şoc, oroare şi durere - 
lumea se opri şi ea în loc. 

Braţele lui Rowan atârnau inerte, degetele 
încleştându-se şi descleştându-se. Pentru o clipă, 
ea se întrebă ce-ar fi fost dacă s-ar fi întors la etaj, 
şi astfel cuvintele lui n-ar deveni reale. 

Rowan făcu un pas spre ea - un pas şi de atât 
fu nevoie pentru ca ea să înceapă să-şi clatine 
capul, înainte de a-şi ridica mâinile în faţă, ca 
pentru a-l respinge. 

— Te rog, spuse ea, şi vocea i se frânse. Te 
rog. 

Rowan continua să se apropie, purtătorul unei 

condamnări inevitabile. Şi ştiu că nu poate scăpa şi 
că nu putea cădea în genunchi pentru a implora 
desfacerea făcutului. 

Rowan se opri la distanţă de un braţ, dar n-o 
atinse, cu trăsăturile din nou dure - dar nu de la 
cruzime. Ci pentru că ştia, îşi dădu ea seama, că 
unul dintre ei trebuia să rămână calm. El trebuia să 
rămână calm - trebuia să-şi păstreze judecata 
limpede pentru ceea ce avea de făcut. 

Rowan înghiţi o dată. De două ori. 

— În lagărul de muncă de la Calaculla a avut 
loc o revoltă, spuse el. 

Inima i se opri în loc. 

— După ce a fost asasinată prinţesa Nehemia, 
se spune că o sclavă şi-a ucis supraveghetorul şi a 
declanşat o revoltă. Sclavii au cucerit lagărul. 

Inspiră adânc. 

— Regele din Adarlan a trimis două legiuni 
care să controleze sclavii. Şi i-au ucis pe toţi. 

— Sclavii au ucis legiunile regelui? 

Respirație. Erau mii de sclavi în Calaculla - 
împreună, ar fi fost o forţă uriaşă, chiar şi pentru 
două dintre legiunile Adarlanului. 

Cu o blândeţe oribilă, Rowan o apucă de braţ. 

— Nu. Soldaţii au ucis toţi sclavii din Calaculla. 

O fisură în lume, prin care un vaiet profund 
pătrunse ca un val. 

— Sunt mii de sclavi în Calaculla. 

Hotărârea din fiinţa lui Rowan se făcu bucăţi 
atunci când încuviinţă. Când deschise şi închise 
gura, ea îşi dădu seama că nu se terminase. 
Singurul cuvânt pe care-l putu emite fu: 

Era o întrebare zadarnică. 

Incet, foarte încet, Rowan scutură din cap. 

— Odată ce-a aflat de revolta din Eyllwe, 
regele din Adarlan a trimis alte două legiuni spre 
nord. Nici în Endovier nu a fost cruțat nimeni. 

Nu văzu faţa lui Rowan când o prinse de braţe 
de parcă ar fi putut-o opri să cadă în abis. Nu, tot 
ce vedea erau sclavii pe care-i abandonase, munţii 
cenuşii şi gropile comune pe care le săpau în 
fiecare zi, feţele oamenilor ei, care lucraseră lângă 
ea - poporul ei, pe care-l abandonase. Pe care îşi 
permisese să-l uite, care se rugase să fie salvat, în 
speranţa că cineva, oricine, îşi va aminti de el. 

li abandonase, iar acum era prea târziu. 

Poporul  Nehemiei, popoarele din celelalte 
regate şi - poporul ei. Poporul din Terrasen. 
Poporul pe care mama şi tatăl ei, şi Curtea ei, îl 
iubiseră atât de mult. Fuseseră rebeli în Endovier - 
rebeli care luptaseră pentru regatul ei când ea... 
când ea fusese... 

Erau copii în Endovier. În Calaculla. 

lar ea nu-i protejase. 

Zidurile şi tavanul bucătăriei se prăbuşiră 
peste ea, aerul deveni prea subţire, prea fierbinte. 
Faţa lui Rowan începu să plutească, iar ea gâfâia, 
gâfâia, din ce în ce mai repede... 

El îi şopti numele prea blând ca alţii să audă. 

Şi sunetul cuvântului, al numelui care fusese 
odată o promisiune făcută lumii, numele pe care 
scuipase şi pe care îl desacralizase, numele pe 
care nu-l merita... 

Se smulse din strânsoarea lui şi se îndreptă 


spre uşa bucătăriei, traversând curtea, prin 

pietrele pavăză şi de-a lungul barierei invizibile - 
până ce găsi un loc în care nu putea fi zărită din 
fortăreață. 

Lumea era plină de urlet şi vaiet, atât de 
puternice, încât se îneca în ele. 

Celaena nu scoase niciun sunet când îşi 
dezlăânţui harul magic asupra barierei, o explozie 
care zgudui copacii şi cutremură pământul. Işi 
azvârli puterea în zidul invizibil, implorând stâncile 
străvechi să-i ia puterea, să o folosească. 
Apărătorii, de parcă i-ar fi intuit intenţia, îi 
devorară întreaga forţă, absorbind şi ultimul 
tăciune, până când începură să pâlpâie, flămânde 
de mai mult. 

lar ea arse, şi arse, şi arse. 


Capitolul 49 


Trecuseră săptămâni întregi de când Chaol nu 
mai intrase în contact cu vreunul dintre prietenii lui 
- aliaţi, ce i-or fi fost. Aşa că, pentru ultima dată, 
Chaol se lăsă cuprins de ritmul vechilor îndatoriri. 
Cu toate că era mai dificil ca oricând să 
supravegheze prânzurile regelui, deşi întocmirea 
rapoartelor era un efort de voinţă, o făcu. Nu 
primise nicio veste de la Aedion sau de la Ren şi 
totuşi încă nu-i ceruse lui Dorian să-şi folosească 
harul magic pentru a-şi testa teoriile despre vrajă. 
Începea să se întrebe dacă îşi terminase de jucat 
rolul în revolta din ce în ce mai puternică a lui 
Aelin. 

Adunase suficiente informaţii, încălcase 


suficiente limite. Poate că era timpul să afle ce se 

putea face din Anielle. Ar fi fost mai aproape de 
Morath şi poate ar fi descoperit ce punea regele la 
cale în subterane. Regele îi acceptase planurile de 
a prelua mantia de moştenitor al Anielle-ului 
aproape fără obiecţii. In curând, urma să-şi 
prezinte opţiunile pentru un înlocuitor. 

Chaol stătea acum de gardă la un prânz de 
stat în sala mare, la care participau atât Aedion, 
cât şi Dorian. Uşile fuseseră deschise pentru a lăsa 
să intre aerul de primăvară, iar oamenii lui Chaol 
stăteau lângă fiecare uşă, cu armele pregătite. 

Totul fusese normal, totul mersese impecabil, 
până când regele se ridicase, inelul său negru 
părând să înghită soarele de miezul zilei care intra 
năvalnic prin ferestrele impresionante. Ridicase un 
pocal, iar în cameră se pogorâse tăcerea. 

Nu era ca atunci când vorbise Aedion. Chaol nu 
se putuse împiedica să nu se gândească la ce-i 
spusese generalul despre opţiunea sa pentru o 
tabără sau alta, sau la ce îi spusese Dorian despre 
refuzul său de a-i accepta pe Celaena şi pe prinţ 
aşa cum erau. Medită la această idee în mod 
repetat. 

Dar nimic nu-l putea pregăti pe Chaol, sau pe 
oricine din sala aceea tăcută, pentru momentul 
când regele, zâmbind spre mesele de sub estrada 
lui, spuse: 

—  Azi-dimineaţă ne-au venit veşti bune din 
Eyllwe şi din nord. Revolta sclavilor din Calaculla a 
fost zdrobită. 

Nu auziseră nimic despre asta, iar Chaol îşi dori 
să-şi poată acoperi urechile pentru a nu auzi când 


regele spuse: 

— Trebuie să facem eforturi să repopulăm 
minele, acolo şi în Endovier, dar pata revoltei a fost 
curățată. 

Chaol era bucuros că se sprijinea de un stâlp. 
Dorian fu cel care vorbi, cu fața albă ca varul: 

— Despre ce vorbeşti? 

Tată lui îi zâmbi. 

— lartă-mă. Se pare că sclavii din Calaculla îşi 
băgaseră în cap să stârnească o revoltă după 
nefericita moarte a prinţesei Nehemia, iar noi ne- 
am pus în minte să nu permitem asta, sau alte 
potenţiale revolte. Şi cum nu aveam resursele să 
interogăm fiecare sclav pentru a afla care sunt 
trădătorii... 

Chaol înţelese ce putere îi trebuia lui Dorian 
pentru a nu-şi scutura capul de oroare, atunci când 
puse lucrurile cap la cap şi înţelese câţi oameni 
fuseseră măcelăriți. 

— Generale Ashryver, spuse regele. 

Aedion rămase neclintit. 

— Tu şi legiunea Bane veţi fi mulţumiţi să aflaţi 
că, de când cu epurarea din Endovier, mulţi dintre 
rebelii din teritoriul vostru şi-au încetat... 
caraghioslâcurile. 

Chaol nu ştiu de unde găsi Aedion curajul şi 
voinţa, dar generalul zâmbi şi-şi plecă fruntea. 

— Vă mulţumesc, Majestate. 


* 


Dorian se năpusti în atelierul lui Sorscha. Ea 
sări de pe locul ei de la masă, cu o mână pe piept. 


— Ai auzit? o întrebă el, închizând uşa în urma 

lui. 

Ochii ei erau suficient de roşii cât să sugereze 
că auzise. El îi luă faţa în mâini, lipindu-şi fruntea 
de a ei, având nevoie de tăria aceea rece. Nu ştia 
cum de reuşise să nu plângă, să nu vomite, să nu- 
şi omoare tatăl pe loc. Uitându-se la ea, inspirând 
parfumul ei de rozmarin şi mentă, ştiu de ce. 
___— Vreau să pleci din castelul acesta, spuse el. 
Iti dau banii necesari, dar vreau să pleci de aici 
imediat ce găseşti un mod de a o face fără a stârni 
bănuieli. 

Ea se smulse din strânsoarea lui. 

— Ai înnebunit? 

Nu, niciodată nu văzuse lucrurile mai clar. 

— Dacă rămâi, dacă suntem prinşi... Îţi dau 
oricâţi bani îţi trebuie... 

— Nimic din ce-mi poţi oferi nu mă va convinge 
să plec. 

— Te leg de cal, dacă e nevoie, şi tot te scot 
de-aici... 

— Şi cine va avea grijă de tine? Cine îţi va 
pregăti tonicele? Nici cu căpitanul nu mai vorbeşti. 
Cum aş putea pleca acum? 

El o prinse de umeri. Trebuia să înţeleagă - 
trebuia s-o facă să înţeleagă. Loialitatea ei era unul 
dintre aspectele pe care le iubea, dar acum... n-ar 
fi făcut decât s-o omoare. 

— A ucis mii de oameni într-o clipită. 
Imaginează-ţi ce ar face dacă ar descoperi că mă 
ajuţi. Sunt lucruri mai rele decât moartea, Sorscha. 
Te rog - te rog, pleacă. 

Degetele ei le găsiră pe ale lui, pe care le 


apucară strâns. 

— Vino cu mine. 

— Nu pot. Va fi şi mai rău dacă voi pleca, dacă 
fratele meu ajunge moştenitor. Şi cred... ştiu că 
unii ar putea încerca să-l oprească. Dacă sunt aici, 
sper să-i pot ajuta cumva. 

O, Chaol. Acum înţelese de ce o trimisese pe 
Celaena în Wendlyn - înţelese că întoarcerea lui la 
Anielle... Chaol se vânduse pentru a o şti în 
siguranţă pe Celaena. 

— Dacă rămâi tu, rămân şi eu, spuse Sorscha. 
Nu mă poţi convinge de contrariu. 

— Te rog, spuse el, pentru că nu ştia să ţipe, 
nu cu morile acelor oameni apăsându-l. Te rog... 

Dar ea îi mângâie gâtul cu degetul mare. 

— Împreună. Vom face asta împreună. 

Şi, chiar dacă era egoist şi oribil din partea lui, 
dar renunţă la luptă. 


Chaol merse la mormânt, pentru a fi singur, 
pentru a jeli, pentru a urla. Dar nu era singur. 

Aedion stătea pe treptele scării în spirală, cu 
antebraţele sprijinite pe genunchi. Acesta nu se 
întoarse când Chaol îşi puse lumânarea jos şi se 
aşeză lângă el. 

— Ce crezi, şopti Aedion, uitându-se fix în 
întuneric, că gândesc popoarele de pe celelalte 
continente, dincolo de mări, despre noi? Crezi că 
ne urăsc sau le e milă de noi pentru ceea ce ne 
facem unii altora? Poate că şi la ei e la fel de rău ca 
la noi. Poate că e chiar mai rău. Dar să faci ce 
trebuie să fac eu, ca să supravieţuieşti... Trebuie 

să cred că e mai bine. Undeva, trebuie să fie mai 
bine decât aici. 

Chaol nu ştiu ce să-i răspundă. 

— Am fost... 

Dinţii lui Aedion sclipiră în întuneric. 

— Am fost forţat să fac multe, foarte multe. 
Lucruri depravate, dezgustătoare; şi totuşi, nimic 
nu m-a făcut să mă simt atât de murdar ca astăzi, 
multumind omului ăluia care mi-a ucis poporul. 

N-avea ce să-i spună pentru a-l consola, n-avea 
ce să-i promită, aşa că îl părăsi pe Aedion, care 
continuă să privească nemişcat în întuneric. 


* 


În acea noapte, în Teatrul Regal nu era niciun 
loc liber. Toate lojele şi balconul gemeau de 
nobilime, neguţători, oricine îşi permisese preţul 
biletului. Bijuterii şi mătase străluceau în lumina 
candelabrelor din cleştar, bogăţiile unui imperiu 
cuceritor. 

Veştile despre masacrarea sclavilor ajunseseră 
în acea după-amiază, răspândindu-se în întreg 
oraşul într-o undă de murmure, lăsând în urmă 
doar tăcere. Balcoanele superioare ale teatrului 
erau neobişnuit de liniştite, de parcă publicul 
venise să se calmeze, să lase muzica să spele pata 
veştilor. 

Numai lojile răsunau de discuţii. Se întrebau ce 
însemna asta pentru averile celor aşezaţi în 
scaunele luxoase din catifea stacojie, dezbăteau 
despre locurile de unde ar trebui aduşi noii sclavi 


pentru a se asigura continuitatea activităţii şi 

despre cum ar trebui să-şi trateze propriii sclavi. În 
pofida clopotelor şi a modificării luminii 
candelabrelor, lojelor le luă mult mai mult decât de 
obicei să se liniştească. 

Incă mai discutau când cortinele roşii fură 
trase, lăsând la vedere orchestra, şi a fost un 
miracol că s-au sinchisit să aplaude dirijorul când 
acesta intră şchiopătând în scenă. 

Atunci observară că fiecare muzician de pe 
scenă era îmbrăcat în negru de doliu. Cu toţii 
tăcură, iar când dirijorul ridică braţele, altceva, şi 
nu o simfonie, umplu spaţiul ca o cavernă. 

Era Cântecul din Eyllwe. 

Apoi Cântecul din Fenharrow. Şi din Melisande. 
Şi din Terrasen. Toate naţiunile cărora le 
aparținuseră sclavii din lagărele de muncă. 

Şi, în sfârşit, nu pentru pompă sau triumf, ci 
pentru a jeli ceea ce deveniseră, interpretară 
Cântecul din Adarlan. 

Când se stinse nota finală, dirijorul se întoarse 
spre mulţime, cu muzicienii ridicaţi lângă el. Toţi ca 
unul, priviră spre loji, spre toate acele bijuterii 
cumpărate cu sângele unui continent. Şi, fără un 
cuvânt, fără vreo plecăciune sau vreun alt gest, 
părăsiră scena. 

In dimineaţa următoare, prin decret regal, 
teatrul fu închis. Nimeni nu i-a mai revăzut pe 
muzicieni sau pe dirijorul lor. 


Capitolul 50 
O  briză răcoroasă sărută gâtul Celaenei. 


Pădurea era tăcută, de parcă păsările şi insectele 

fuseseră reduse la tăcere de asaltul ei asupra 
peretelui invizibil. Bariera înghiţise fiecare scânteie 
de magie pe care o lansase spre ea, iar acum 
părea să freamăte cu o putere înnoită. 

Parfumul de pin şi zăpadă o învălui şi se 
întoarse, văzându-l pe Rowan sprijinit de un copac 
din apropiere. Se afla acolo de ceva timp, lăsând-o 
să-şi epuizeze energia. i 

Dar nu era obosită. Şi nu terminase. In minte 
ardea încă un foc sălbatic, care se zvârcolea, fără 
sfârşit, epuizant. Îl lăsă să se stingă până la 
tăciune, lăsă să moară şi durerea şi groaza. 

Rowan spuse: 

— Ne-a venit vorbă de la Wendlyn. Trupele 
suplimentare nu mai vin. 

— N-au venit nici acum zece ani, spuse ea, cu 
gâtul uscat, deşi nu scosese un cuvânt de ore 
întregi. 

În venele ei scânteia acum un calm glacial. 

— De ce s-ar deranja să ne ajute acum? 

Ochii lui străluciră. 

— Aelin. 

Când ea se mulţumi să scruteze pădurea 
întunecată, el zise: 

— Nu trebuie să spui nimic - putem merge în 
Doranelle în noaptea asta pentru ca tu să afli 
informaţiile pe care le cauţi de la Maeve. Ai 
binecuvântarea mea. 

— Nu mă insulta cerându-mi să plec. Am de 
gând să lupt. Nehemia ar fi trebuit să rămână. 
Părinţii mei ar fi trebuit să rămână. 

— Ei au avut parte de luxul de a şti că neamul 


lor nu se sfârşea cu ei. 

Ea scrâşni din dinţi. 

— Tu ai experienţă - tu eşti necesar aici. Eşti 
singura persoană care poate oferi semi-Fae o 
şansă de supravieţuire; au încredere în tine şi te 
respectă. Aşa că, rămân. Pentru că tu eşti necesar, 
iar eu te voi urma spre orice sfârşit. 

Şi dacă acele creaturi aveau să îi devoreze 
trupul şi sufletul, nu-i păsa. Şi-ar fi meritat soarta. 

O clipă lungă, el nu spuse nimic, dar se 
încruntă uşor. 

— Spre orice sfârşit? 

Ea încuviinţă. Nu era nevoie să amintească 
masacrele, nu era nevoie să o consoleze. El ştia - 
înţelegea fără să-i spună o vorbă - ce simţea ea. 

Harul ei magic bătea ritmul în sângele ei, 
dorind mai mult, aşteptând mai mult. Dar avea să 
aştepte - trebuia să aştepte până venea 
momentul. Până când privirile aveau să-i cadă pe 
Narrok şi pe creaturile lui. 

Îşi dădu seama că Rowan vedea fiecare dintre 
aceste gânduri şi încă şi mai multe când el băgă 
mâna sub tunică şi scoase un pumnal. Pumnalul ei. 
l-I întinse, lama lungă lucind de parcă în toate 
aceste luni îl lustruise şi îl îngrijise în secret. 

Şi, când încleştă mâna pe pumnal, mai uşor 
decât îşi amintea, Rowan o privi în ochi, în adâncul 
inimii, şi îi spuse: 

— Inimă-de-Foc. 


Trupele din Wendlyn n-aveau să vină - nu din 


spirit de frondă, ci pentru că o legiune de soldaţi 

din Adarlan atacase graniţa nordică. Trei mii de 
oameni în corăbii lansaseră un atac de mare 
amploare. Wendlyn trimisese toţi soldaţii pe coasta 
de nord şi acolo aveau să rămână. Semi-Fae urmau 
a-l înfrunta pe Narrok şi forţele sale singuri. Rowan 
îi încurajă calm pe necombatanţii din fortăreață să 
fugă. 

Niciunul nu plecă însă. Până şi Emrys refuză, 
iar Malakai se mulţumi să spună că acolo unde 
merge camaradul lui, acolo mergea şi el. 

Ore întregi îşi revizuiră planurile, pentru a le 
adopta la lipsa întăririlor. Până la urmă, nu 
schimbară prea multe, din fericire. Celaena 
contribui cu tot ce putu la planificare, lăsându-l pe 
Rowan să conducă şi să ajusteze o strategie 
magistrală în mintea lui strălucită. Incercă să nu se 
gândească la Endovier şi la Calaculla, dar 
informaţiile despre evenimente clocoteau încă în 
ea, amplificându-se în orele lungi de discuţii. 

Făcură planuri până când Emrys aduse din 
bucătărie o oală şi începu să bată în ea cu o 
lingură, poruncindu-le să plece deoarece în curând 
aveau să apară zorile. 

La un minut după ce se întorseseră în camera 
lor, Celaena se dezbrăcă şi se aruncă în pat. Rowan 
nu se grăbi, dându-şi jos cămaşa şi păşind spre 
vasul de spălat. 

— M-ai ajutat mult cu planurile în noaptea asta. 

Ea îl urmări cum se spală pe faţă, pe gât. 

— Pari surprins. 

El îşi şterse faţa cu un prosop, apoi se sprijini 
de scrin, întinzându-şi braţele ca pentru a-l 


cuprinde. Lemnul protestă, dar faţa lui rămase 

calmă. 

Inimă-de-Foc, o strigase el. Ştia oare ce 
înseamnă acest nume pentru ea? Voia să-l întrebe, 
avea încă atât de multe întrebări pentru el, dar 
acum, după toate noutăţile zilei, avea nevoie de 
somn. 

— Am trimis vorbă, spuse Rowan, 
îndepărtându-se de scrin şi apropiindu-se de pat. 

Ea lăsase sabia din peştera din munţi la 
căpătâiul patului, iar rubinul arzător lucea acum în 
lumina slabă atunci când Rowan îşi trecu un deget 
peste mânerul din aur. 

— Cadrelor mele militare, cum îţi place să îi 
numeşti. 

Ea îşi prinse coatele. 

— Când? 

— Cu vreo câteva zile în urmă. Nu ştiu unde 
sunt sau dacă vor ajunge la timp. Poate că Maeve 
nu-i va lăsa să vină - sau poate că unii nici nu-i vor 
cere permisiunea. Pot fi foarte... imprevizibili. Sau 
poate voi primi ordin să mă întorc în Doranelle şi... 

— Chiar ai cerut ajutorul? 

El miji ochii. 

Asta tocmai am spus. 

Ea se ridică, iar el se retrase un pas. 

Ce te-a făcut să te răzgândeşti? 

Pentru unele lucruri merită să rişti. 

Şi nu se mai retrase când ea se apropie cu încă 
un pas, spunând, cu fiecare tăciune rămas în inima 
ei sfâşiată: 

— Te revendic, Rowan Whitethorn. Nu-mi pasă 
ce spui şi cât protestezi. Te revendic drept prieten. 


El se întoarse spre vasul pentru spălat, dar ea 

surprinse cuvintele nespuse pe care încerca s-o 
împiedice să i le citească pe faţă. 

Nu contează. Chiar dacă supraviețuim, când 
mergem în Doranelle vei pleca singură de pe 
tărâmul lui Maeve. 


* 


În dimineața următoare, Emrys li se alătură - 
împreună cu toți semi-Fae din Mistward care nu 
fuseseră trimişi cu mesaje - şi porniră cu toţii spre 
adăpostul vindecătorilor pentru a ajuta la 
transportarea pacienților spre locuri sigure. Toți cei 
care nu puteau lupta rămăseseră să-i ajute pe cei 
bolnavi şi pe cei răniți, iar Emrys declară că va 
rămâne până la sfârşit. Aşa că-l lăsaseră acolo, 
împreună cu un mic contingent de santinele, în caz 
că lucrurile luau o turnură foarte, foarte neplăcută. 
Când Celaena se îndreptă spre copaci împreună cu 
Rowan, nu-şi luă rămas-bun. Mulţi dintre ceilalţi 
renunţaseră şi ei la salutul de despărţire - ceea ce 
părea o invitaţie la moarte, iar Celaena era destul 
de sigură că nu se bucura de favorurile zeilor. 

Fusese trezită în acea noapte de o mână mare, 
plină de bătături, care îi scutura umărul pentru a o 
trezi. | se păru că moartea îi aştepta deja. 


Capitolul 51 


— la-ţi sabia şi armele şi grăbeşte-te, îi spuse 
Rowan  Celaenei, iar ea se ridică imediat, 
întinzându-se după pumnalul aflat lângă pat. 


Era deja la jumătatea camerei, punându-şi 

hainele şi armele cu o eficienţă mortală. Nu-i mai 
puse întrebări - era sigură că avea să-i spună ceea 
ce trebuia să ştie. Sări în pantaloni şi cizme. 

— Cred că am fost trădaţi, spuse Rowan, iar 
degetele ei rămaseră blocate într-o cataramă a 
centurii pentru sabie când se întoarse spre 
fereastra deschisă. 

Linişte. În pădure, o linişte absolută, iar la 
orizont, o pată din ce în ce mai mare de întuneric. 

— Vin în noaptea asta, şopti ea. 

— Am verificat perimetrul. 

Rowan îşi îndesă un cuţit în cizmă. 

— Este de parcă cineva le-ar fi spus unde sunt 
amplasate toate capcanele, toate clopotele de 
avertizare. Vor ajunge în mai puţin de o oră. 

— Mai funcţionează pietrele magice de 
apărare? 

Termină să-şi împletească părul şi-şi atârnă 
sabia pe spate. 

— Da - sunt intacte. Am dat alarma, iar 
Malakai şi ceilalţi pregătesc apărarea pe ziduri. 

O mică parte din ea zâmbi gândindu-se la cum 
trebuie să se fi simţit Malakai când se trezise cu 
Rowan, pe jumătate gol, urlând ordine în camera 
lui. 

Îl întrebă: 

— Cine să ne fi trădat? 

— Nu ştiu, dar când o să-i găsesc, le împrăştii 
rămăşiţele pe ziduri. Dar deocamdată, avem griji 
mai mari. 

Întunericul de la orizont se  răspândise, 
devorând stelele, copacii, lumina. 

— Ce e aia? 

Gura lui Rowan se strânse într-o linie subţire. 
— Griji şi mai mari. 


Pietrele magice erau ultima linie din apărare în 
faţa fortăreței. Dacă Narrok plănuia să asedieze 
Mistward, nu-i putea rezista o veşnicie - dar sperau 
că bariera avea să epuizeze creaturile şi le 
micşoreze puţin puterea. Pe bastioane, în curte şi 
în vârful turnurilor stăteau semi-Fae. Arcaşii aveau 
să doboare cât de mulţi puteau atunci când bariera 
avea să cadă şi urmau să se folosească de uşile din 
stejar ale fortăreței pentru a le întârzia 
pătrunderea în curte. 

Rămâneau însă creaturile şi Narrok, împreună 
cu întunericul pe care-l aduceau cu ei. Păsări şi 
animale depăşeau în fugă fortăreaţa - un exod de 
aripi bătând, labe care loveau pământul, gheare 
care scrâşneau pe stâncă. Şi, mânând mulţimea de 
animale spre locuri sigure, se vedeau membrii 
Neamului Mititelelor, din care se vedea doar o 
strălucire a ochilor nocturni. Indiferent ce aduceau 
cu ei Narrok şi creaturile... odată ce pătrundeai în 
acel întuneric, nu mai ieşeai. 

Stătea cu Rowan dincolo de porţile curţii, 
întinderea de iarbă dintre fortăreață şi pietre 
magice părând prea mică. Animalele şi Neamul 
Micuţelor nu se mai vedeau de o vreme şi până şi 
vântul murise. 

— Când cade bariera, vreau să-ţi bagi toate 
săgețile în ochii lor, îi spuse Rowan, cu arcul 


atârnându-i în mână. Nu le da nicio şansă să te 

farmece - pe tine sau pe altcineva. Lasă soldaţii în 
seama celorlalţi. 

Nu văzuseră şi nici nu auziseră pe niciunul 
dintre cei două sute de soldaţi, dar ea încuviinţă, 
strângând în mână arcul. 

— Cum rămâne cu harul magic? 

— Utilizează-l cu atenţie, însă dacă tu crezi că-i 
poţi distruge cu el, nu ezita. Şi fără eleganţă. 
Doboară-i prin orice mijloace. 

Un calcul glacial. De războinic pur-sânge, 
nediluat. Aproape că simţea agresivitatea ţâşnind 
din el. 

De dincolo de barieră se ridica o duhoare, iar 
unele dintre santinelele din curte începură să 
murmure. Un miros din altă lume, de la creatura 
scăpată din iad care pândea sub o piele muritoare. 
Câteva animale rătăcite ţâşniră dintre copaci, cu 
spume la gură, întunericul din spatele lor 
îngroşându-se. 

— Rowan, spuse ea, când îi simţi mai curând 
decât îi văzu. Au ajuns. 

La marginea copacilor, la nici cinci metri de 
pietrele magice de apărare, apărură creaturile. 

Celaena tresări. Trei. 

Trei. Nu două. 

— Dar vârcolacii... 

Nu-şi putu sfârşi cuvintele, observându-i pe cei 
trei bărbaţi care priveau atent fortăreaţa. Erau 
îmbrăcaţi în cel mai profund negru, cu tunicile 
deschise pentru a lăsa la vedere colierele de pietre 
Wyrd de la gâturi. Vârcolacii nu-l omorâseră - nu 
era acelaşi bărbat perfect, uitându-se direct la ea. 


Zâmbindu-i. De parcă i-ar fi gustat deja carnea. 

Un iepure ţâşni din tufişuri, gonind spre 
pietrele magice de apărare. Precum laba unui 
animal uriaş, întunericul din spatele creaturilor se 
întinse ca un bici şi înşfăcă animalul fugar. 

lepurele căzu la jumătatea saltului, blana lui îşi 
pierdu luciul, iar oasele îi împunseră prin piele de 
parcă viaţa îi era suptă din trup. Santinelele de pe 
ziduri şi turnuri tresăriră, unii înjurară. Avea o 
şansă să scape de una dintre creaturi. Dar toate 
trei deveneau cu totul altceva, ceva infinit mai 
puternic. 

— Bariera nu trebuie să cadă, îi spuse Rowan. 
Întunericul acela va ucide tot ce va atinge. 

În timp ce vorbea, întunericul se întindea în 
jurul fortăreței. Prinzându-i în capcană. Bariera 
zumzăi, iar reverberaţiile trasară zigzaguri pe 
tălpile cizmelor ei. 

Se schimbă în forma ei Fae, strâmbându-se de 
durere. Avea nevoie de auzul mai bun, de puterea 
şi de capacitatea de vindecare a unei Fae. 
Creaturile rămaseră însă la marginea pădurii, 
întunericul răspândindu-se tot mai mult. Nici urmă 
de cele două sute de soldați. 

Ca unul, cei trei se întoarseră pe jumătate spre 
întunericul din spatele lor şi păşiră în lături, cu 
frunţile plecate. leşind dintre copaci, apăru Narrok. 

Spre deosebire de ceilalţi, Narrok nu era 
frumos. Era plin de cicatrice, cu o constituţie 
puternică şi înarmat până-n dinţi. Şi el avea pielea 
sculptată de venele acelea negre şi lucioase şi 
purta colierul răsucit din obsidian. Chiar şi de la 
distanţă, vedeai neantul înfometat din ochii lui. Se 


scurgea spre ei precum sângele într-un râu. 

Aşteptă ca el să spună ceva, să pună o miză, 
să le ofere alegerea între a ceda puterii regelui sau 
a muri, să ţină un discurs care să le distrugă 
spiritul. Narrok se uită însă la Mistward cu o 
mişcare lentă, aproape încântată, a capului, îşi 
scoase pumnalul din fier şi arătă spre porţile 
curbate dintre pietrele magice de apărare. 

Când biciul de întuneric ţâşni şi izbi bariera 
invizibilă, Celaena şi Rowan rămaseră martori 
neputincioşi. Aerul se cutremură, iar pietrele se 
lamentară. 

Rowan se deplasa deja spre uşile din stejar, 
strigând ordine arcaşilor să se pregătească şi să 
utilizeze orice magie pentru a se apăra de 
întunericul tot mai ameninţător. Celaena rămase 
unde se afla. O nouă lovitură, iar bariera se 
cutremură. 

— Aelin, sări Rowan, iar ea îl privi peste umăr. 
Treci dincolo de porii. 

Dar ea îşi atârnă arcul pe spate şi, când îşi 
ridică mâna, era cuprinsă de flăcări. 

— În acea noapte, în pădure, s-a retras din faţa 
focului. 

— Pentru a-l folosi, trebuie să ieşi în afara 
barierei, altfel va ricoşa în ziduri. 

— Ştiu, spuse ea cu voce joasă. 

— Ultima dată a fost de-ajuns să te uiţi doar o 
dată la chestia aia şi ai căzut sub vraja ei. 

Întunericul biciui din nou. 

— Nu va fi ca ultima dată, spuse ea, cu ochii pe 
Narrok şi pe cele trei creaturi ale sale. 

Acum avea o poliţă de plătit. Sângele i se 


înfierbântă, dar spuse: 

— Nu ştiu ce altceva să fac. 

Dacă întunericul ajungea la ei, pumnalele, 
săbiile şi săgețile aveau să devină inutile. N-ar mai 
fi avut nicio şansă. 

In spatele lor se auzi un țipăt, urmat de alte 
câteva, apoi de sunetul de metal pe metal. Cineva 
strigă: 

— Tunelul! l-au lăsat să intre prin tunel! 

Pentru o clipă, Celaena rămase neclintită, 
clipind. Tunelul de evadare. Fuseseră trădaţi. Acum 
ştiau şi unde erau soldaţii: se furişau prin reţeaua 
subterană, şi pătrunseseră poate pentru că pietrele 
magice de apărare, cu acea stranie sensibilitate, 
erau prea concentrate la ameninţarea de deasupra 
ca să o poată opri pe cea de sub pământ. 

Strigătele şi bătălia deveniră şi mai puternice. 
Rowan pusese luptătorii mai slabi înăuntru, pentru 
a-i ţine la adăpost - chiar la intrarea tunelului. 
Avea să fie un măcel. 

— Rowan... 

Întunericul lovi din nou în barieră, apoi încă o 
dată. Dădu să meargă spre pietre, însă Rowan 
mârâi. 

— Să nu îndrăzneşti să mai faci un pas... 

Ea continuă însă să meargă. În interiorul 
fortăreței se auzeau urlete - de durere, de moarte 
şi de spaimă. Fiecare pas care o îndepărta de 
camarazi îi sfâşia inima, dar se îndreptă spre 
pietre, spre porţile uriaşe. Rowan o prinse de cot. 

— Acesta a fost un ordin. 

Ea îi împinse mâna. 

— Au nevoie de tine înăuntru. Lasă bariera în 


seama mea. 

— Nici nu ştii dacă va funcţiona... 

— Va funcţiona, sări ea. Eu sunt cea de care vă 
puteţi dispensa, Rowan. 

— Tu eşti moştenitoarea tronului din... 

— Acum sunt doar o femeie care ar putea 
salva multe vieţi. Lasă-mă să fac asta, să-i ajut pe 
ceilalţi. 

Rowan privi pietrele magice de apărare, 
fortăreaţa şi santinelele care se chinuiau să-i ajute 
pe cei de sub ei, punând totul în balanţă, 
calculând. În cele din urmă, Rowan spuse: 

— Nu-i provoca. Concentrează-te pe întunericul 
acela şi încearcă să-l ţii departe de barieră. Atât. 
Menţine poziţia, Aelin. 

Dar ea nu voia să îşi păstreze poziţia - nu când 
duşmanul ei era atât de aproape. Nu atunci când o 
apăsă greutatea sufletelor de la Calaculla şi 
Endovier, ţipând la fel de puternic precum soldaţii 
din interiorul fortăreței. li dezamăgise pe toţi. 
Ajunsese prea târziu. Şi asta era suficient. Dar 
încuviinţă, ca un soldat bun, aşa cum Rowan 
credea că este, şi spuse: 

— Inţeles. 

— Din momentul în care păşeşti în afara 
barierei, te vor ataca, spuse el, eliberându-i braţul. 

Harul ei magic începu să-i fiarbă în vene. 

— Să ai un scut pregătit. 

— Ştiu, fu singurul ei răspuns în timp ce se 
apropie de barieră şi de întunericul învolburat de 
dincolo de ea. Pietrele curbate ale porţii se ridicau 
înfricoşătoare, iar ea îşi trase sabia de la spate cu 
mâna dreaptă, în timp ce stânga îi era învăluită de 
flăcări. 

559 


Poporul Nehemiei, măcelărit. Propriul ei popor, 
măcelărit. Poporul ei. 

Celaena păşi sub arcadele din piatră, magia 
curgând în zigzaguri şi sărutându-i pielea. Câţiva 
paşi aveau să o ducă în afara barierei. Il simţea pe 
Rowan ezitând, aşteptând să vadă dacă va 
supravieţui primelor momente ale confruntării. 
Avea să supravieţuiască - avea să ardă chestiile 
alea până se prefăceau în scrum şi cenuşă. 

Le era datoare măcar cu asta celor ucişi în 
Endovier şi Calaculla - măcar atât putea face, după 
atât de mult timp. Un monstru, care să distrugă 
monştrii. 

Flăcările de pe braţul ei stâng ardeau din ce în 
ce mai puternic, iar Celaena păşi dincolo de 
arcadă, în abisul care o chema ca o sirenă. 


Capitolul 52 


Întunericul se repezi la Celaena din clipa în 
care păşi dincolo de bariera invizibilă. 

Un perete din flăcări se dezlănţui peste sulița 
de întuneric şi, aşa cum mizase, întunericul se 
retrase, doar pentru a lovi din nou, iute ca o 
viespe. 

Întâmpină lovitură după lovitură, făcând focul 
să se întindă, un perete de roşu şi auriu care 
îmbrăca bariera din spatele ei. Nu luă în seamă 
duhoarea creaturilor, lipsa aerului din dreptul 
urechilor ei, durerea copleşitoare de cap, cu atât 
mai rea dincolo de protecţia santinelelor, în special 
acum, că se adunaseră toate trei creaturile, dar nu 


le cedă niciun centimetru, nici chiar când sângele 

începu să-i picure din nas. 

Întunericul se întinse spre ea, asaltând 
simultan peretele, străpungând găuri în flacăra ei. 
Găuri pe care ea le repara din reflex, lăsând 
libertate puterii de a se manifesta cum dorea, dar 
cu porunca de a proteja - de a proteja bariera. 
Făcu încă un pas dincolo de poarta din piatră. 

Narrok nu era nicăieri, dar cele trei creaturi o 
aşteptau. 

Spre deosebire de noaptea trecută, din pădure, 
erau înarmate cu săbii lungi, subţiri, pe care le 
scoaseră cu graţia lor nepământeană. Apoi 
atacară. 

Bine. 

Evită să le privească în ochi, nici nu dădu 
atenţie sângelui care îi curgea din nas şi presiunii 
din urechi. Chemă un scut de foc în jurul 
antebraţului stâng şi începu să învârtă sabia aceea 
antică. 

Dacă Rowan rămăsese să o vadă încălcându-i 
prima poruncă, apoi şi pe a doua, şi pe a treia, n- 
avea de unde să ştie. 

Cele trei creaturi continuară să o atace, rapid 
şi controlat, de parcă şi-ar fi exersat mişcările 
vreme de ani, de parcă ar fi împărtăşit aceeaşi 
minte, acelaşi trup. Când respingea una, apărea o 
alta; când străpungea una cu flacără şi oţel, o alta 
se strecura pe sub prima ca s-o înşface. Nu trebuia 
să le lase s-o atingă, nici nu avea voie să se uite la 
ele. 

Scutul din jurul barierei îi ardea spatele, 
întunericul creaturilor înţepând şi muşcând din ea, 


dar Celaena se ţinu tare. Nu-l minţise pe Rowan în 

legătură cu asta - cu protejarea zidului. 

Una dintre creaturi lovi cu sabia spre ea - nu 
ca s-o omoare. S-o împiedice. 

Cumva, a doua ei natură făcu flăcările să 
coboare de-a lungul sabiei ei, când răspunse 
atacului, poruncind focului să intre chiar în sabie. 
Când întâlni fierul negru al creaturii, începură să 
danseze scântei albastre, atât de strălucitoare, 
încât îndrăzni să privească faţa creaturii şi văzu - 
surpriză. Oroare. Furie. 

Mânerul sabiei era cald - reconfortant - în 
mâna ei, iar piatra roşie lucea de parcă ar fi avut 
un foc al ei. 

Cele trei creaturi se oprită la unison, cu buzele 
senzuale retrase de pe dinții prea albi într-un 
rânjet. Cea din centru, cea care o gustase altă 
dată, şuieră spre sabie: 

— Goldryn. 

intunericul se opri, iar Celaena profită de lipsa 
de neatenţie pentru a-şi repara scuturile, un fior de 
gheaţă urcându-i pe şira spinării, chiar dacă 
flăcările o încălzeau. Ridică sabia mai sus şi avansă 
încă un pas. 

— Dar tu nu eşti Athril, iubitul reginei 
întunecate, spuse una dintre ele. 

Alta spuse: 

— Şi nu eşti Brannon din neamul Wildfire. 

— De unde... 

Dar cuvintele i se opriră în gât când în minte îi 
fulgeră o amintire, din urmă cu doar câteva luni - 
de acum o viaţă. O amintire a unui tărâm de 
trecere, a cuvintelor spuse de fiinţa care trăia în 


interiorul lui Cain. Fiinţa care le vorbea, ei şi Elenei. 

Elena, fiica lui Brannon. 

Ați fost aduși înapoi, spunea fiinţa. Toţi 
jucătorii din jocul neterminat. 

Un joc început în zorii timpurilor, când o rasă 
de demoni crease cheile Wyrd şi le folosise pentru 
a pătrunde în această lume, iar Maeve îşi folosise 
puterile pentru a-i alunga. Unii demoni rămăseseră 
însă prizonieri în Erilea şi porniseră un al doilea 
război, secole mai târziu, când Elena luptase 
împotriva lor. Dar ce se alesese de ceilalţi, care 
fuseseră trimişi înapoi pe tărâmul lor? Dacă regele 
Adarlanului, aflând despre chei, descoperise şi 
unde să le găsească? Unde să le... utilizeze? 

O, zeilor! 

— Voi sunteţi Valgi, şopti ea. 

Cele trei creaturi din trupurile muritoare 
zâmbiră. 

— Suntem prinți ai tărâmului nostru. 

— Ce tărâm? 

Turnă magie în scutul din spatele ei. 

Prinţul Valg din mijloc păru să se apropie de ea 
fără să se mişte. Trimise un pumn de foc spre el, 
iar el se retrase. 

— Un tărâm al întunericului, al gheții şi al 
vântului veşnic, spuse el. Aşteptăm de mult, de 
foarte mult timp să gustăm iar din lumina soarelui 
vostru. 

Regele din Adarlan era fie mai puternic decât 
îşi imaginase, fie cel mai mare nebun în viaţă, dacă 
îşi imaginase că-i poate controla pe aceşti prinți 
demoni. 

Sângele care îi curgea din nas ajunsese pe 


tunică. Conducătorul lor toarse: 

— Dacă mă laşi să intru, fată, nu va mai fi 
sânge, nu va mai fi durere. 

Trimise un alt zid de flăcări spre ei. 

— Brannon şi ceilalţi v-au învins odată, 
trimiţându-vă în uitare, spuse ea, deşi plămânii îi 
ardeau. O putem face din nou. 

Un râs pe un ton jos. 

— N-am fost învinşi. Doar înfrânți. Până când 
un muritor a fost suficient de nebun să ne invite 
înapoi, pentru a ne folosi de aceste minunate 
trupuri. 

Oare oamenii care ocupaseră odinioară 
trupurile mai erau înăuntru? Dacă le tăia capetele - 
colierul acela din piatră Wyrd - creaturile ar fi 
dispărut, sau s-ar fi dezlănţuit într-o altă formă? 

Era mai rău, mult mai rău decât se aşteptase. 

— Da, spuse conducătorul, făcând un pas spre 
ea şi mirosind. Ar trebui să te temi de noi. Şi să ne 
accepţi. 

— Acceptă asta, rânji ea şi aruncă spre capul 
lui un pumnal ascuns în apărătoarea de antebraţ. 

El fu atât de rapid, încât pumnalul doar îi 
zgârie obrazul în loc să i se înfigă între ochi. Sânge 
negru începu să curgă; el ridică o mână albă ca 
luna pentru a-l examina. 

— Îmi va face plăcere să te devorez din 
interior, spuse el, iar întunericul se întinse din nou 
spre ea. 


Bătălia era încă în toi în interiorul fortăreței, 


ceea ce era bine, însemna că nu muriseră toţi. lar 

Celaena încă o mai învârtea pe Goldryn împotriva 
celor trei prinți Valg - deşi devenea din ce în ce 
mai grea, iar scutul din spatele ei începuse să se 
destrame. Nu avusese timp să-şi canalizeze 
puterea sau să o raţionalizeze. 

Întunericul pe care îl aduseseră cei trei Valg 
continua să izbească zidul, aşa că Celaena aruncă 
scut după scut, focul arzându-i în sânge, în 
respiraţie, în minte. Dădu frâu liber magiei, 
cerându-i doar să menţină viu scutul din spatele ei. 
Aşa şi făcu, consumându-i cu poftă resursele. 

Rowan nu îi venise în ajutor. Işi spuse însă că 
avea să vină, că avea să o ajute, pentru că nu era 
o dovadă de slăbiciune să recunoască faptul că 
avea nevoie de el, de ajutorul lui şi... 

Simţi crampe în partea de jos a spatelui şi fu 
singurul lucru pe care îl putu face pentru a nu 
scăpa legendara sabie din mână, atunci când 
conducătorul prinților Valg îi atacă gâtul cu sabia. 
Nu. 

De-a lungul coloanei i se răsuci un muşchi, i se 
contorsionă până când trebui să-şi muşte buzele 
pentru a nu ţipa când respinse lovitura. Nu putea fi 
o epuizare. Nu atât de curând, nu după ce se 
pregătise atât, nu... 

În scutul din spatele ei apăru o gaură, iar 
întunericul lovi bariera, făcând ca magia să se 
încreţească şi să se retragă. Îi aruncă un gând şi, 
când flacăra repară scutul, sângele începu să-i 
fiarbă. 

Prinții se apropiau din nou. Mârâi, trimițând un 
val de flăcări albe spre ei, împingându-i înapoi, 
înapoi, înapoi, în timp ce inspira puternic. 

Dar, în loc de aer, tuşi sânge. 

Dacă fugea în spatele porţilor, cât avea să mai 
reziste scutul până să cadă pradă prinților şi 
întunericului lor străvechi? Cât aveau să reziste cei 
dinăuntru? Nu îndrăzni să se uite în spate, să vadă 
cine câştiga. Nu suna bine. Nu se auzeau sunete 
de victorie, ci doar ţipete de durere şi de teamă. 

Genunchii îi tremurau, dar îşi înghiţi sângele 
din gură şi inspiră încă o dată. 

Nu-şi imaginase că se va termina aşa. Şi poate 
că asta şi merita, după ce întorsese spatele 
împărăției sale. 

Unul dintre prinții Valg strecură o mână prin 
peretele de flăcări care-i separa, întunericul 
apărându-i carnea pentru a nu fi topită. Tocmai se 
pregătea să trimită o lovitură spre el, când, cu 
coada ochiului, văzu o mişcare dinspre copaci. 

Sus pe deal, de parcă ar fi coborât în fugă din 
munţi şi nu se opriseră să mănânce, să bea, sau să 
doarmă, erau un bărbat impunător, o pasăre uriaşă 
şi trei dintre cei mai mari prădători pe care-i 
văzuse vreodată. 

Cinci în total. 

Răspundeau chemării disperate de ajutor a 
prietenului lor. 

Se azvârliră în goană printre copaci şi peste 
stânci: doi lupi, unul negru şi unul alb ca luna, 
bărbatul puternic, pasărea zburând la înălţime 
joasă deasupra lor, şi o pisică de munte care gonea 
în spatele lor, îndreptându-se cu toţii spre 
întunericul care pândea între ei şi fortăreață. 

Lupul negru se opri brusc când se apropiară de 


întuneric, de parcă ar fi simţit ce putea face. 

Ţipătul din fortăreață se intensifică. Dacă nou- 
veniţii distrugeau soldaţii, supraviețuitorii ar fi 
putut lua calea tunelului, pentru a se salva înainte 
ca întunericul să mistuie totul. 

Transpiraţia îi înţepa Celaenei ochii, iar durerea 
o tăia atât de adânc, încât se întreba dacă nu o va 
face pentru totdeauna. Dar nu-l minţise pe Rowan 
când vorbise de vieţi salvate. 

Aşa că nu se opri să se îndoiască sau să 
analizeze opţiuni când aruncă rămăşiţele puterii 
spre cei cinci prieteni ai lui Rowan, o punte de 
flăcări prin întuneric, împărţindu-l în două. 

O cale către porţile din spatele ei. 

Din fericire, prietenii lui Rowan nu ezitară, 
repezindu-se pe calea deschisă, lupii primii, 
pasărea - un vultur pescar - urmându-i 
îndeaproape. Işi turnă întreaga putere în punte, 
strângând din dinţi pentru a rezista agoniei, iar cei 
cinci trecură în viteză pe lângă ea, fără să-i arunce 
nici măcar o privire. Pisica de munte aurie încetini 
însă când să treacă printre porţile din spatele ei, 
văzând că pieptul i se strânge şi tuşeşte, sângele 
strălucindu-i pe iarbă. 

— El e înăuntru, spuse ea gâtuit. Ajutaţi-l. 

Marea felină zăbovi, evaluând starea ei, starea 
zidului şi prinții care se luptau cu flăcările ei. 

— Du-te, spuse ea hârâind. 

Puntea din întuneric se prăbuşi, iar ea se 
clătină, dând un pas înapoi, în timp ce forţa aceea 
neagră se izbi în ea, în scut, în lume. 

Sângele îi urla atât de tare în urechi, încât de- 
abia auzi când pisica de munte se repezi spre 


fortăreață. Prietenii lui Rowan veniseră. Bine. Bine 
567 


că nu avea să fie singur, că avea prieteni în lume. 

Tuşi din nou sânge, împrăştiindu-l pe pământ - 
pe picioarele prinţului Valg. 

De-abia făcu o mişcare, când el o aruncă 

îndărăt în propriile flăcări, iar ea lovi zidul magic de 
sub ea, dur şi neiertător de parcă ar fi fost făcut 
din piatră. Singura cale în fortăreață era prin 
porţile magice de apărare. Lovi cu Goldryn, dar 
lovitura fu slabă. Impotriva Valgilor, împotriva 
acestei oribile puteri pe care o poseda regele din 
Adarlan, cu armata aceasta la dispoziţia lui... era 
cu totul inutilă. La fel de inutilă precum era 
jurământul pe care-l făcuse la mormântul 
Nehemiei. La fel de inutilă precum moştenitoarea 
unui tron distrus şi a unui nume distrus. 
__ Harul magic făcea ca sângele să-i clocotească. 
intunericul avea să fie o uşurare în comparaţie cu 
iadul care-i ardea în vene. Prinţul Valg înaintă, iar o 
parte din ea ţipă - ţipă la ea să se ridice, să 
continue lupta, să urle de mânie împotriva acestui 
sfârşit oribil. Dar mişcarea membrelor, chiar şi 
respiraţia, deveniseră un efort colosal. 

Era foarte obosită. 


Fortăreaţa devenise un iad de ţipete şi de luptă 
şi de sânge, dar Rowan continuă să-şi fluture 
săbiile, menţinându-şi poziţia la gura tunelului pe 
măsură ce soldaţii pătrundeau unul câte unul. 
Şeful  cercetaşilor, Bas, îi lăsase înăuntru, îi 
spusese Luca lui Rowan. Ceilalţi semi-Fae care 

pe care le-o ofereau creaturile - îşi doreau un loc în 
lume. Văzând devastarea din ochii însângeraţi ai 
băiatului, Rowan înţelese că Bas îşi găsise deja 
sfârşitul. Spera că nu Luca fusese executorul. 

Soldaţii continuau să vină, oameni bine 
antrenați, cărora nu le era teamă de semi-Fae sau 
de puţina magie pe care o purtau. Erau înarmaţi cu 
fier şi nu făceau diferenţa între tineri şi bătrâni, 
între bărbaţi şi femei, hăcuind şi măcelărind. 

Rowan nu era epuizat, absolut deloc. Luptase 
perioade mai lungi şi în condiţii mai grele, dar 
ceilalţi dădeau înapoi, în special pentru că soldaţii 
continuau să ia cu asalt fortăreaţa. Rowan îşi 
scoase sabia din măruntaiele unui soldat, cu 
pumnalul deja tăind gâtul următorului, când un 
mârâit zgudui pietrele fortăreței. Unele dintre 
semi-Fae  îngheţară, dar Rowan aproape se 
cutremură de uşurare când îi văzu pe lupii gemeni 
sărind de pe scară şi închizându-şi fălcile peste 
gâturile a doi soldaţi din Adarlan. 

Aripi mari fâlfâiră şi un bărbat încruntat, cu 
ochi negri, apăru în faţa lui, învârtind o sabie mai 
veche decât ocupanții fortăreței  Mistward. 
Vaughan dădu uşor din cap spre el, apoi luă 
poziție, căci nu fusese niciodată prea vorbăreţ. 

În spatele lui, lupii erau la fel de letali, şi nici 
nu se sinchisiră să se schimbe în forma lor de Fae, 
doborând soldat după soldat, lăsându-i pe cei care 
reuşeau să treacă pe mâna masculului care 
aştepta în spatele lor. Ceea ce văzuse îi fu suficient 
lui Rowan, care se repezi pe scări, ferindu-se de 
semi-Fae împietriţi şi însângeraţi. 

Întunericul încă nu se aşternuse, ceea ce 

însemna că ea mai respira, mai menținea linia, 
dar... 

O pisică de munte se opri brusc pe palierul 
scării şi-şi schimbă forma. Rowan privi în ochii 
roşietici ai lui Gavriel şi întrebă: 

— Ea unde e? 

Gavriel ridică o mână, de parcă ar fi vrut să-l 
oprească. 

— E rău, Rowan. Cred... 

Rowan o luă la fugă, dându-l la o parte pe cel 
mai vechi prieten al său, făcându-şi loc cu umărul 
pe lângă celălalt bărbat impozant care apăruse - 
Lorcan. Până şi Lorcan răspunsese apelului lui. 
Avea să vină şi momentul recunoştinţei, iar semi- 
Fae cu părul negru nu spuse nimic când Rowan 
trecu iute ca fulgerul, alergând spre porţile 
bastionului. Ce văzu dincolo, aproape că-l aduse în 
genunchi. 

Peretele de flăcări era zdrențe, dar încă mai 
proteja bariera, însă cele trei creaturi... 

Aelin stătea în faţa lor, cocoşată şi gâfâind, cu 
sabia  atârnându-i neputincioasă în mână. 
Creaturile avansară şi o flacără albastră anemică 
răsări între ei. O dădură la o parte cu un gest al 
mâinii. O altă flacără răsări, iar genunchii i se 
înmuiară. 

Scutul de foc se retrase, pulsând precum 
lumina în jurul trupului ei. Ardea. De ce nu se 
retrăsese? 

Un alt pas şi creaturile îi spuseră ceva ce o 
făcu să ridice fruntea. Rowan ştia că nu avea cum 
să ajungă la ea, nu avea nici forţa să strige un 

faţa ei. 

Il minţise. Voise să salveze vieţi, da, dar se 
dusese acolo fără intenţia de a-şi salva propria-i 
viaţă. 

Inspiră adânc - să alerge, să urle, să-şi adune 
puterea, dar un perete de muşchi se izbi în el din 
spate, doborându-l pe iarbă. Deşi Rowan îl împinse 
şi se luptă cu Gavriel, nu putea face nimic 
împotriva celor patru secole de antrenament şi 
instinct de felină care îl ţineau la pământ, 
împiedicându-l să alerge printre porţile acelea şi în 
bezna care distrusese lumi întregi. 

Creatura îi luă faţa lui Aelin în mâini, iar sabia 
ei căzu la pământ, uitată. 

Rowan urlă când creatura o ridică în braţele ei. 
Când ea încetă să mai lupte. Când flăcările ei se 
stinseră şi întunericul o înghiţi. 

Era sânge peste tot. 

Ca şi înainte, Celaena se trezi între cele două 
paturi însângerate, iar suflarea care duhnea o 
mângâia pe ureche, pe gât, pe şira spinării. Simţea 
cum prinții Valg o încercuiau, dându-i târcoale, cu 
mişcări de prădători, devorându-i nefericirea şi 
durerea bucată cu bucată, gustând şi savurând. 

Nu avea scăpare, nu se putea mişca. Privirea i 
se plimba de la un pat la celălalt. 

Cadavrul Nehemiei, sfâşiat şi mutilat, pentru că 
ajunsese prea târziu, pentru că fusese o laşă, şi 
părinţii ei, cu gâturile tăiate de la o ureche la alta, 
pământii şi lipsiţi de viaţă. Morți din cauza unui 

atac pe care ei ar fi trebuit să-l simtă. Un atac pe 
care ea ar fi trebuit să-l simtă. Poate că-l simţise şi 
de aceea se strecurase acolo în acea noapte. Dar şi 
atunci ajunsese prea târziu. 

Două paturi. Două fisuri în sufletul ei, crăpături 
prin care abisul începuse să curgă cu mult înainte 
ca prinții Valg să o prindă în mrejele lor. O gheară 
o atinse pe gât şi ea sări, împleticindu-se în 
direcţia cadavrelor părinţilor ei. 

În momentul în care întunericul o cuprinsese, 
stingându-i flacăra epuizată, începuse să o roadă 
mânia nesăbuită care o convinsese să păşească 
dincolo de barieră. Aici în întuneric, tăcerea era 
totală - eternă. Simţea Valgii furişându-se în jurul 
ei, flămânzi, nerăbdători şi plini de o răutate rece, 
străveche. 

Se aşteptase ca viaţa să-i fie sorbită imediat, 
dar ei se mulţumeau să stea aproape de ea în 
întuneric, frecându-se de ea ca pisicile, până când 
se formă o lumină slabă şi se regăsi între aceste 
două paturi. Nu avea puterea să se uite în altă 
parte, nu avea puterea să facă nimic, doar să 
simtă cum ameteala şi panica devin din ce în ce 
mai puternice. Şi acum... Acum... 

Deşi cadavrul era nemişcat pe pat, vocea 
Nehemiei şopti: Laşo. 

Celaena vomită. Un râs aspru, slab, se auzi din 
spatele ei. 

Dădu îndărăt, îndepărtându-se de patul unde 
zăcea Nehemia. Apoi se trezi într-o mare de roşu - 
roşu, şi alb, şi cenuşiu, şi... 

Acum stătea ca o furie în patul părinţilor ei, 

între trupurile lor, în ţipetele servitoarei. Acele 
ţipete le auzea şi acum, stridente şi fără sfârşit şi... 
Laşo. 

Celaena căzu peste tăblia patului, la fel de 
reală, netedă şi rece cum şi-o amintea. Nu avea 
unde să se ascundă. Era o amintire - acestea nu 
erau realităţi. 

Îşi apăsă palmele pe lemn, luptându-se cu 
ţipătul care încerca să-i părăsească buzele. Lașo. 
Vocea Nehemiei umplu din nou camera. Celaena 
închise ochii şi spuse peretelui: 

— Ştiu, ştiu. 

Nu se luptă când degetele reci, terminate cu 
gheare, îi mângâiară obrajii, fruntea, umerii. Una 
dintre gheare îi tăie coada împletită care şerpuia în 
jurul ei. Nu se luptă cu întunericul care o înghiţi şi o 
târî în adâncuri. 


* 


Întunericul nu avea sfârşit sau început. 

Era abisul care îi bântuise paşii vreme de zece 
ani de zile şi căzu de bunăvoie în el, îl întâmpină cu 
bucurie. 

Nu existau sunete, doar vaga senzaţie că se 
îndreaptă spre un fund care poate că nu exista, 
sau care ar fi putut să însemne adevăratul ei 
sfârşit. Poate că prinții Valg o devoraseră deja, 
transformând-o într-o carcasă. Poate că sufletul ei 
era întemnițat pentru totdeauna aici, în acest 
întuneric fără sfârşit. 

Poate că acesta era iadul. 

Întunericul se unduia acum, mişcându-se odată 
cu sunetul şi culoarea prin care trecea ea. Trăise 
fiecare imagine, fiecare amintire, una mai rea 
decât cealaltă. Faţa lui Chaol când văzuse cu 
adevărat ce era; trupul mutilat al Nehemiei; ultima 
ei conversaţie cu prietena ei, lucrurile îngrozitoare 
pe care i le spusese. Când toţi oamenii tăi vor 
zăcea morți în jurul tău, să nu vii plângând la mine. 

Şi se adeverise. Acum, mii de sclavi din Eyllwe 
fuseseră măcelăriți pentru curajul lor. 

Se împletici printr-un vârtej de clipe în care 
dovedise că prietena ei avea dreptate. Nu era 
altceva decât o risipă de spaţiu şi de respiraţie, o 
pată pe obrazul lumii, care nu-şi merita dreptul 
prin naştere. 

Acesta era iadul - şi arăta ca iadul, pentru că 
văzu baia de sânge pe care o crease în ziua în care 
făcuse ravagii în Endovier. Ţipetele muribunzilor - 
oamenii pe care îi tăiase bucăţi - trăgeau de ea ca 
mâinile unor fantome. 

Asta merita. 


* 


Înnebunise în acea primă zi în Endovier. 
Înnebuni şi când căderea încetini şi fu 
dezbrăcată şi legată între doi stâlpi pătaţi cu 
sânge. Aerul rece îi muşca sânii goi, o muşcătură 
care nu era nimic în comparaţie cu teroarea şi 
agonia trăite când biciul pocni şi... 
Se zbătu în frânghiile care o ţineau legată. De- 

abia avu timp să tragă o gură de aer înainte ca 
biciul să o lovească din nou, sfârtecând lumea ca 
un fulger, sfârtecându-i pielea. 

— Laşo, spuse Nehemia în spatele ei, iar biciul 
pocni. Laşo. 

Durerea era orbitoare. 

— Uită-te la mine! 

Nu putea să-şi ridice fruntea. 

— Uită-te la mine! 

Atârna în frânghii, dar reuşi să privească peste 
umăr. 

Nehemia era întreagă, frumoasă şi 
nevătămată, cu ochii plini de o ură acuzatoare. 
Apoi, din spatele ei apăru Sam, arătos şi înalt. 
Moartea lui fusese foarte asemănătoare morţii 
Nehemiei, şi totuşi mult mai rea, pentru că durase 
ore întregi. Nici pe el nu-l salvase. Când zări biciul 
cu vârf de fier din mâinile lui, când el trecu pe 
lângă Nehemia şi desfăşură biciul pe pământul 
stâncos, Celaena lăsă să-i scape un râs liniştit, pe o 
tonalitate joasă. 

Primi cu recunoştinţă durerea, cu braţele 
deschise, iar el inspiră îndelung, hainele mişcându- 
i-se odată cu respiraţia, şi pocni din bici. Vârful din 
fier - o, zeilor, o sfâşie şi căzu grămadă. 

— Din nou, îi spuse Celaena, cuvântul ceva mai 
mult decât un sunet răguşit. Din nou. 

Sam se supuse. Se auzea doar bufnetul pielii 
biciului pe pielea umedă, iar în timp ce Sam şi 
Nehemia făceau cu schimbul, în spatele lor se 
formă o coadă de oameni care aşteptau ceea ce 
meritau ca plată pentru ceea ce nu reuşise ea să 

Un şir foarte lung de oameni. Erau atât de 
multe vieţi pe care nu reuşise să le protejeze. 

Din nou. 

Din nou. 

Din nou. 


Nu trecuse de barieră aşteptându-se să învingă 
prinții Valg. 

Se dusese acolo din acelaşi motiv pentru care 
răbufnise în acea zi în Endovier. 

Prinții Valg încă n-o uciseseră, totuşi. 

Le simţise plăcerea atunci când ea implora să 
fie biciuită. Era ceea ce-i susţinea. Carnea ei 
muritoare nu reprezenta nimic pentru ei - agonia 
din interior era premiul lor. Aveau să se delecteze 
cu asta pentru vecie, ţinând-o ca pe un animal de 
companie. 

Nimeni n-o putea salva, nimeni nu putea să 
pătrundă în întunericul lor şi să scape cu viaţă. 

Unul către unul, scotociră prin amintirile ei. Ea 
îi hrăni, le dădu tot ce doreau şi încă mai mult. Tot 
mai departe în trecut, cernând anii, pe măsură ce 
se cufundau în întuneric, îngemănându-se. Ei nu-i 
păsa. 

Nu se uitase în ochii prinților Valg aşteptându- 
se să vadă din nou răsăritul soarelui. 


* 


Nu ştia de cât timp intrase în posesia lor. 


Apoi se auzi agitaţie, urlete de dedesubt - un 

râu îngheţat. Şoapte şi o lumină neclară se ridicau 
să-i întâmpine. Nu, nu se ridicau - acesta era 
fundul. 

Capătul abisului. Şi capătul vieţii ei, poate, în 
sfârşit. 

Nu ştiu dacă şuieratul prinților Valg era de 
mânie sau de plăcere când se azvârliră în râul 
îngheţat din fundul sufletului ei. 

Trompetele îi anunţară venirea. Trompetele şi 
tăcerea, pe măsură ce oamenii din Orynth se 
înghesuiau pe străzile abrupte, şerpuind în sus 
spre palatul alb care veghea asupra lor. Era prima 
zi însorită după multe săptămâni - zăpada de pe 
străzile pietruite se topea iute, deşi vântul încă mai 
avea o ultimă muşcătură de iarnă în el, suficient 
cât regele din Adarlan şi întreaga sa Curte 
numeroasă să fie înfofoliţi în blănuri care le 
acopereau însemnele regale. 

Totuşi, steagurile lor aurii şi purpurii fluturau în 
vântul tăios, stâlpii auriţi strălucind la fel de 
puternic precum armura purtătorilor lor, care 
tropăiau în faţa cortegiului. Îi urmări apropiindu-se 
din unul de la balcoanele din afara camerei 
tronului, cu Aedion lângă ea comentând constant 
despre starea cailor, a armurilor, a armelor - 
despre însuşi regele din Adarlan, care călărea, 
aproape de prima linie, pe un cal de război mare şi 
negru. Lângă el era şi un ponei, pe care se afla o 
siluetă mai mică. 

— Smiorcăitul de fiu-său, îi spuse Aedion. 

Întregul castel era cufundat într-o tăcere 
mâhnită. Toţi alergau de jur-împrejur, dar în 
tăcere, încordaţi. Tatăl ei fusese extrem de nervos 
la micul dejun, mama ei, neatentă, întreaga Curte 
fiind iritată şi purtând de departe mai multe arme 
decât de obicei. Numai unchiul ei părea la fel - 
numai Orlon îi zâmbise astăzi, spunând că este 
foarte frumoasă în rochia ei albastră şi coroana 
aurie, şi trăsese de una dintre buclele ei proaspăt 
încreţite cu fierul. Nimeni nu-i spusese nimic 
despre vizita asta, dar ştia că este importantă, 
pentru că Aedion purta haine curate, o coroană şi 
un pumnal nou, pe care îl tot arunca în aer. 

—  Aedion, Aelin, şuieră cineva din camera 
tronului - Lady Marion, cea mai bună prietenă şi 
camerista mamei lor. Pe estradă, acum. 

În spatele minunatei doamne se iţea un cap cu 
păr negru ca noaptea şi doi ochi de onix - Elide, 
fiica ei. Fata era prea tăcută şi prea fragilă pentru 
ca ea să o necăjească, aşa cum făcea de obicei, iar 
Lady Marion, doica ei, îşi răzgâia necontenit fiica. 

— La naiba, blestemă Aedion, iar Marion se 
făcu roşie de mânie, dar nu-l certă. 

O dovadă suficientă că ziua era diferită - chiar 
periculoasă. 

Stomacul i se strânse. O urmă totuşi pe Lady 
Marion înăuntru, cu Aedion pe urmele ei, ca 
întotdeauna, şi se cocoţă pe micuțul tron aşezat 
lângă cel al tatălui ei. Aedion îşi luă locul în flancul 
ei, cu umerii traşi în spate şi capul sus, protectorul 
şi luptătorul ei încă de pe atunci. 

Când regele din Adarlan intră în casa lor din 


munte, peste întregul Orynth se lăsă tăcerea. 

ÎI ura pe regele din Adarlan. 

El nu zâmbi - nici când intră în sala tronului, 
pentru a-i saluta pe unchiul şi pe părinţii ei, nici 
când îl prezentă pe cel mai mare fiu al lui, prinţul 
moştenitor Dorian Havilliard, nici când intrară în 
marea sală pentru cel mai mare ospăț pe care ea îl 
văzuse vreodată. Nu se uitase la ea decât de două 
ori: o dată, în timpul primei lor întâlniri, când o 
privise atât de lung şi dur, încât tatăl ei ceruse să 
ştie ce găsise atât de interesant la fiica lui, iar 
întreaga Curte se încordase. Nici ea nu-şi coborâse 
însă privirea de la ochii întunecaţi. li ura faţa de 
brută, plină de cicatrice, şi blănurile. Ura modul în 
care îşi ignora fiul brunet, care stătea ca o păpuşă 
frumoasă lângă el, cu manierele sale foarte 
elegante şi graţioase, cu mâinile palide ca nişte 
păsări mici în zbor. 

A doua oară când regele se uitase la ea fusese 
la această masă la care stătea acum, cu doar 
câteva scaune mai departe, flancată de Lady 
Marion, de partea mai apropiată de rege, şi de 
Aedion, de cealaltă parte. Pe picioarele lui Lady 
Marion, sub rochie, se găseau pumnale - ştia 
pentru că se tot lovea de ele. Lordul Cal, soţul lui 
Marion, stătea lângă soţia sa, oţelul de pe el lucind. 

Elide, împreună cu toţi ceilalţi copii, fusese 
trimisă la etaj. Numai ea şi Aedion - şi prinţul 
Dorian - aveau voie să participe. Aedion exploda 
de mândrie şi cu greu îşi ţinu firea în frâu când 
regele din Adarlan se uită pătrunzător la ea pentru 

a doua oară, de parcă ar fi străpuns-o cu privirea 
până la oase. Apoi regele fu prins într-o 
conversaţie cu părinţii şi cu unchiul ei, şi cu toţi 
lorzii şi doamnele de la Curte care se postaseră în 
jurul familiei regale. 

Ştiuse întotdeauna că această Curte a ei nu-şi 
asuma riscuri, nu când ea era acolo şi nici când 
venea vorba de părinţii sau unchiul ei. Chiar şi 
acum, observă privirile celor mai apropiaţi prieteni 
ai tatălui ei zburând de la ferestre la uşi, în timp ce 
făceau conversaţie cu oamenii din jurul lor. 

În rest, sala era ocupată de oaspeţii din 
Adarlan şi de cercurile exterioare ale Curţii lui 
Orlon, alături de negustori importanţi din oraş care 
voiau să stabilească legături cu Adarlanul, sau 
ceva de genul acesta. Atenţia ei era fixată însă 
asupra prinţului din faţa ei, care părea a fi ignorat 
complet de tatăl şi de Curtea lui, aruncat aproape 
de capătul mesei, împreună cu ea şi cu Aedion. 

Mânca foarte frumos, gândi ea, urmărindu-l 
cum îşi tăia puiul fript. Nicio picătură nu se rătăci, 
nicio firimitură nu căzu pe masă. 

Ea avea maniere decente, în timp ce Aedion 
era incorigibil, farfuria fiindu-i plină de oase şi 
firimituri împrăştiate peste tot, chiar şi pe rochia ei. 
l-ar fi tras una pentru asta, dar şi atenţia lui era 
aţintită asupra figurilor regale din capătul celălalt 
al mesei. 

Aşa că, şi ea, şi prinţul moştenitor erau 
ignoraţi. Se uită din nou la băiat, care era cam de 
vârsta ei. Avea tenul alb, părul negru-albăstrui tuns 
ordonat; ochii de safir se ridicară din farfurie iar 
privirile li se întâlniră. 

— Mănânci ca o doamnă rafinată, îi spuse ea. 

Buzele lui se subţiară şi culoarea îi pătă obrajii 
de fildeş. In faţa ei, Quinn, Căpitanul Gărzii 
unchiului ei, se înecă încercând să bea apă. 

Prinţul îi aruncă o privire tatălui său - încă 
ocupat cu unchiul ei - înainte de a-i răspunde. Nu 
căuta aprobare, ci părea să se teamă. 

— Mănânc ca un prinţ, spuse Dorian liniştit. 

— Nu trebuie să-ţi tai pâinea cu furculiţa şi 
cuțitul, spuse ea. 

In cap simţi o pulsaţie slabă, urmată de o 
căldură pâlpâitoare, dar le ignoră. Era cald, pentru 
că din nu se ştie ce motiv închiseseră toate 
ferestrele. 

— Aici, în nord, continuă ea, în timp ce cuțitul 
şi furculiţa prinţului rămăseseră unde erau, pe 
chifla sa, nu trebuie să fii atât de politicos. Nu ne 
dăm aere. 

Hen, unul dintre oamenii lui Quinn, tuşi 
semnificativ de la câteva scaune distanţă. Aproape 
că-l putea auzi: Spuse micuța doamnă cu părul ei 
făcut cu fierul în bucle atente şi purtând rochia ei 
cea nouă, pe care, dacă i-o murdărim, a amenințat 
că ne jupoaie. 

Ea îi aruncă lui Hen o privire la fel de 
semnificativă şi îşi întoarse atenţia către prinţul 
străin. El deja plecase capul în farfurie privindu-şi 
mâncarea, de parcă se aştepta să fie neglijat 
pentru tot restul serii. Părea destul de singur, aşa 
că îi spuse: 

— Dacă vrei, poţi fi prietenul meu. 

Niciunul dintre oamenii din jurul lor nu spuse 
nimic, nu tuşi. Dorian îşi ridică bărbia. 

— Am un prieten. Va fi Lord de Anielle cândva 
şi este cel mai de temut războinic din ţară. 

Se îndoia că lui Aedion i-ar fi plăcut acea 
afirmaţie, dar vărul ei era concentrat asupra 
mesei. Işi dorea să-şi fi ţinut gura închisă. Chiar şi 
acest inutil prinţ străin avea prieteni. Pulsaţia din 
capul ei se amplifică şi luă o gură de apă. Apă - 
întotdeauna apă ca să-i răcorească măruntaiele. 

Totuşi, gestul de a se întinde după pahar îi 
trimise sulițe de durere incandescentă prin cap şi 
se crispă. 

— Prinţesă? o interpelă Quinn, întotdeauna 
primul care observa. 

Ea clipi, văzând pete negre în faţa ochilor, dar 
durerea încetă. 

Nu, nu încetă, ci făcu o pauză. O pauză, apoi... 

O durea chiar între ochi. Simţea în cap o 
presiune care încerca să intre. Işi frecă fruntea. 
Gâtul îi devenise uscat ca iasca şi se întinse după 
apă, gândindu-se la răcoare, la calm şi rece, aşa 
cum o învăţaseră profesorii şi întreaga Curte. Harul 
ei magic fremăta însă în măruntaiele ei - o ardea. 
Fiecare pulsaţie de durere din cap făcea să îi fie şi 
mai rău. 

— Prinţesă, spuse Quinn din nou. 

Ea se ridică în picioare, iar acestea îi tremurau. 
Întunecimea vederii se amplifica la fiecare lovitură 
de durere şi îşi pierdu echilibrul. În depărtare, de 
parcă s-ar fi aflat sub apă, o auzi pe Lady Marion 
rostindu-i numele, întinzându-se spre ea, dar ceea 
ce dorea era atingerea răcoroasă a mamei sale. 

Mama sa se întoarse în scaun, cu faţa trasă şi 


cerceii din aur scânteind în lumină. Întinse o mână, 

întrebând: 

— Ce s-a întâmplat, Inimă-de-Foc? 

— Nu mă simt bine, spuse ea, de-abia putând 
să pronunţe cuvintele. 

Prinse braţul îmbrăcat în catifea al mamei sale, 
căutând alinare şi stabilitate, pentru că îi cedau 
genunchii. 

— Ce te doare? o întrebă mama ei, punându-i 
mâna pe frunte. 

O scânteie de îngrijorare, apoi o privire rapidă 
către tatăl ei, care urmărea scena de lângă regele 
din Adarlan. 

— Arde toată, spuse ea încet. 

Lady Marion apăru brusc în spatele ei, iar 
mama ei ridică privirea şi spuse: 

— Trimiteţi vindecătorul în camera ei. 

Marion dispăru imediat printr-o uşă laterală. 

N-avea nevoie de un vindecător şi apucă braţul 
mamei sale pentru a-i spune asta. ŞI totuşi, de pe 
buze nu-i ieşi niciun cuvânt, pentru că harul magic 
se învolbură şi arse. Mama ei şuieră şi sări îndărăt 
- cu fum ridicându-se din rochie, de unde o 
apucase. 

— Aelin. 

Capul îi pulsă din nou - o explozie de durere şi 
apoi... 

O zvârcolire, o agitaţie în capul ei. 

Un vierme de întuneric care îşi forţa drumul 
spre interior. Harul ei se retrase, iritat, lovind, 
încercând să expulzeze viermele, să-l ardă pentru 
a le salva pe amândouă, dar... 

— Aelin! 

— Scoate-l, şopti răguşit, apăsându-şi tâmplele 

şi îndepărtându-se de masă. Doi dintre lorzii străini 
îl apucară pe Dorian şi îl scoaseră din cameră. 

Harul ei magic se împotrivea ca un armăsar, în 
timp ce viermele se zvârcolea, pătrunzând mai 
adânc. 

— Scoate-l! 

— Aelin! 

Tatăl ei se ridicase şi el, cu mâna pe sabie. 
Ceilalţi stăteau şi ei în picioare, dar ea ridică mâna 
- pentru a-i ţine la distanţă, pentru a-i avertiza. 

O flacără albastră răbufni. Două persoane se 
aplecară la timp ca s-o evite, dar toată lumea se 
ridică acum, pentru că scaunele rămase libere 
luară foc. 

Viermele voia să se îngroape în mintea ei şi să 
rămână acolo pentru totdeauna. 

Se apucă de cap, harul urlând atât de puternic, 
încât zguduia lumea. Şi, în clipa următoare, ardea, 
o colană vie de flacără turcoaz, suspinând pentru 
că viermele întunecat îşi continua lucrarea, iar 
zidurile minţii ei începuseră să cedeze. 

Peste propria voce, peste strigătele din sală, 
auzi urletul tatălui său - o poruncă adresată mamei 
ei, care era în genunchi, cu mâinile întinse spre ea 
ca în implorare. 

— Fă-o, Evalin! 

Coloana de flăcări deveni mai fierbinte, 
suficient de fierbinte încât oamenii să o ia la fugă. 

Ochii mamei sale îi întâlniră pe ai ei, plini de 
implorare şi durere. 

Apoi, apa - un zid de apă care se prăbuşea 
peste ea, izbind-o de pietre, curgându-i pe gât, în 
ochi, sufocând-o. 

Înecând-o. Până când flacăra rămase fără aer, 
numai apă şi îmbrăţişarea ei îngheţată. 

Regele din Adarlan o privise pentru a treia oară 
- şi zâmbise. 


Prinții Valg se bucurară de acea amintire, de 
teroare şi de durere. In timp ce făcură o pauză 
pentru a o savura, Celaena înţelese. Regele din 
Adarlan îşi folosise puterea asupra ei în acea 
noapte. Părinţii ei n-aveau de unde să ştie că 
persoana responsabilă pentru acel vierme 
întunecat, care dispăruse imediat ce-şi pierduse 
cunoştinţa, era chiar omul care stătea lângă ei. 

Acum, mai apăruse unul ca ei - un al patrulea 
prinţ, care trăia în interiorul lui Narrok şi care 
spuse: 

— Soldaţii sunt gata să cucerească tunelul. 
Pregătiţi-vă să vă ocupați poziţiile. 

ÎI simţea zăbovind asupra ei, observând-o. 

— Mi-aţi găsit un premiu care îl va interesa 
foarte mult pe vasalul nostru. Nu o risipiţi. Doar 
sorbituri mici. 

Încercă să simtă oroarea - să simtă orice la 
gândul locului unde aveau să o ducă, la ceea ce 
avea să-i facă, dar nu simţea nimic. Prinții îşi 
murmurară înţelegerea şi amintirea se rostogoli 
mai departe. 


Mama ei crezu că fusese un atac din partea lui 

Maeve, o aducere aminte malefică despre o 
datorie, pentru a-i face să pară vulnerabili. In orele 
care urmară, pe când zăcea în baia rece ca gheaţa 
aflată lângă dormitorul ei, îşi folosise urechile de 
Fae pentru a-i asculta pe părinţii ei şi dezbaterile 
curtenilor lor din camera de zi a apartamentului 
lor. 

Probabil că fusese Maeve. Nimeni altcineva n- 
ar fi putut face aşa ceva sau să ştie că o astfel de 
demonstraţie - în faţa regelui din Adarlan, care ura 
deja magia - le-ar fi adus prejudicii. 

Nu dori să discute despre ceea ce se 
întâmplase, nici măcar după ce fu capabilă să 
meargă, să vorbească şi să se comporte ca o 
prinţesă. Insistând că o doză de normalitate ar 
ajuta-o, mama ei o făcu să meargă la un ceai, în 
după-amiaza următoare, cu prinţul Dorian, păzită 
şi supravegheată atent, cu Aedion aşezat între ei. 
Când manierele impecabile ale lui Dorian dădură 
greş şi el dărâmă ceainicul, vărsându-l peste noua 
ei rochie, ea dădu un spectacol întreg punându-l pe 
Aedion să-l amenințe că îl va lua la pumni. 

Dar nu-i păsa de prinţ, de ceai, sau de rochie. 
De-abia putu ajunge în camera ei, iar în acea 
noapte visă că o omidă îi invadează mintea, şi se 
trezi cu ţipete şi flăcări în gură. 

La  asfinţit, părinţii o  scoaseră în afara 
castelului, îndreptându-se spre conacul aflat la 
două zile de mers. Era posibil ca oaspeţii lor străini 
să-i fi provocat un stres puternic, spuse 
vindecătorul. Ea ceru să meargă cu Lady Marion, 
dar părinţii ei insistară să meargă ei. Unchiul ei 
aprobă. Regele din Adarlan, se pare, nu voia nici el 

să rămână în palat alături de magia ei, care o luase 
razna. 

Aedion rămase în Orynth, părinţii ei promițând 
că vor trimite după el după ce o vor pune pe 
picioare. Ştia că măsura era pentru siguranţa lui. 
Lady Marion merse cu ei, lăsându-şi soţul şi pe 
Elide la palat - pentru siguranţa lor, bineînţeles. 

Un monstru, asta era, un monstru care trebuia 
să fie închis şi supravegheat. 

În primele două nopţi petrecute la conac, 
părinţii ei se certară, iar Lady Marion îi ţinu 
companie, citindu-i, periindu-i părul, spunându-i 
poveşti despre căminul ei din Perranth. Marion 
fusese spălătoreasă la palat, în copilăria ei. Când 
sosise Evalin, deveniseră prietene - mai ales 
pentru că prinţesa pătase cămaşa favorită a noului 
ei soţ cu cerneală şi voia să o curețe înainte ca el 
să observe. 

Curând, Evalin o făcuse pe Marion domnişoara 
ei de onoare, iar apoi Lordul Lochan se întorsese 
dintr-o misiune la graniţa de sud. Arătosul Cal 
Lochan devenise, nu se ştie cum, cel mai murdar 
om din castel şi avea nevoie constantă de sfatul lui 
Marion despre cum să îndepărteze diverse pete. 
Acelaşi care, într-o zi, îi ceru unei slujitoare, 
născute copil din flori, să-i fie soţie - şi nu doar 
soţie, ci şi Lady de Perranth, al doilea cel mai mare 
teritoriu din Terrasen. Doi ani mai târziu, ea o 
născuse pe Elide, moştenitoarea Perranth-ului. 

lubea poveştile lui Marion şi se agăţă de acele 
poveşti în liniştea şi încordarea zilelor care urmară, 
când iarna încă ţinea strâns lumea şi făcea să 


geamă conacul. 

Casa scârţâia din pricina vânturile tăioase în 
noaptea în care mama ei intră în dormitor - mult 
mai puţin elegant decât cel de la palat, dar totuşi 
frumos. Veneau numai vara acolo, deoarece 
clădirea era prea expusă curenților în perioada 
iernii, iar drumurile erau prea periculoase. Faptul 
că veniseră acum... 

— Încă nu dormi? o întrebă mama ei. 

Lady Marion se ridică de pe marginea patului. 
După câteva cuvinte pline de căldură, Marion 
plecă, zâmbindu-le amândurora. 

Mama ei se ghemui pe saltea, trăgând-o 
aproape de ea. 

— Îmi pare rău, îi şopti mama ei în păr. 

Avusese coşmaruri şi cu înecul - apă rece ca 
gheaţa care îi ajungea dincolo de cap. 

— Îmi pare foarte rău, Inimă-de-Foc. 

Ea îşi îngropă faţa la pieptul mamei, savurând 
căldura. 

— Îţi mai este frică să dormi? 

Ea dădu afirmativ din cap, lipindu-se şi mai 
tare de mama ei. 

— Atunci, am un dar pentru tine. 

Când ea nu schiţă nicio mişcare, mama ei o 
întrebă: 

— Nu vrei să-l vezi? 

Ea scutură din cap. Nu voia niciun dar. 

— Acesta te va proteja de rău - vei fi 
întotdeauna în siguranţă. 

Când înălţă capul, văzu că mama ei zâmbea, 
scoțând de sub cămaşa de noapte lanţul din aur şi 
medalionul greu şi rotund, întinzându-i-le. 

Privi amuleta, apoi îşi privi mama, cu ochii 

mari. 

Amuleta din Orynth. Moştenirea de familie 
preţuită mai presus de orice în casa lor. Discul ei 
rotund era de dimensiunea palmei ei, iar pe faţa de 
culoarea cerului fusese sculptat din corn un cerb 
alb - un corn dăruit de Stăpânul Pădurii. Între 
coarnele răsucite se afla o coroană arzătoare din 
aur, steaua nemuritoare care îi veghea şi care 
arăta drumul de întoarcere spre  Terrasen. 
Cunoştea fiecare centimetru din acea amuletă, îşi 
trecuse degetele peste ea de nenumărate ori şi 
memorase forma simbolurilor gravate pe spate - 
cuvinte într-o limbă stranie pe care nu şi-o mai 
amintea nimeni. 

— Tata ţi-a dat asta când erai în Wendlyn, ca 
să te protejeze. Zâmbetul persistă. 

— Inainte de asta, unchiul său i-l dăduse lui la 
majorat. Este un dar menit să fie dat membrilor 
familiei noastre - celor care au nevoie de ocrotirea 
lui. 

Era prea uluită ca să obiecteze când mama ei îi 
puse lanţul la gât şi-i aranjă amuleta pe piept. Îi 
atârna până aproape de buric, o greutate caldă. 

— Să nu ţi-l scoţi niciodată. Să nu-l pierzi 
niciodată. 

Mama ei o sărută pe frunte. 

— Poartă-l şi atunci vei şti că eşti iubită, Inimă- 
de-Foc - că eşti în siguranţă şi ce contează e forţa 
de aici - şi îi puse mâna pe inimă - oriunde mergi, 
Aelin, şopti ea. Oricât de departe ai fi, îţi va arăta 
drumul spre acasă. 


589 


Pierduse Amuleta din Orynth. O pierduse în 
aceeaşi noapte. . 

Nu putea suporta amintirea. lIncercă să-i 
implore pe prinții Valg să o scape de chinuri şi să o 
stoarcă de viaţă, reducând-o la nimicnicie, dar aici 
nu avea voce. 

La câteva ore după ce mama îi dăruise 
Amuleta din Orynth, îi lovise o furtună. 

Era o furtună de o întunecime nenaturală, iar 
în ea simţise acea chestie zvârcolitoare, oribilă, 
care se împingea din nou în mintea ei. Părinţii şi 
ceilalţi din conac nu-şi dăduseră seama ce se 
întâmpla, chiar dacă aerul era îmbăcsit de un miros 
ciudat. Când se trezise în întunericul pur, din 
pricina tunetului, strânsese amuleta la piept - o 
strânsese şi se rugase la toţi zeii pe care-i ştia. 

Dar amuleta nu-i dăduse putere sau curaj, şi se 
furişase în camera părinţilor ei, la fel de întunecată 
ca şi a ei, doar fereastra izbindu-se de perete sub 
vântul şi ploaia torențială. 

Ploaia scăldase totul, dar - dar probabil că ei 
erau prea epuizați de grija faţă de ea şi din cauza 
anxietăţii pe care încercau să o ascundă. Aşa că 
închise ea fereastra şi se târî cu grijă în patul lor 
ud, pentru a nu-i trezi. Ei nu întinseră mâna spre 
ea, n-o întrebară ce se întâmplase, iar patul era 
foarte rece - mai rece decât al ei şi duhnind a 
cupru şi a fier, acel iz care nu-i plăcea sub nicio 
formă. 

În acel iz se trezi când ţipă camerista. 

Lady Marion se năpustise în cameră, cu ochii 


măriţi, dar limpezi. Nu se uitase la prietenii ei 

morţi, ci mersese direct spre pat şi se aplecase 
peste trupul lui Evalin. Domnişoara de onoare era 
mică şi cu oase delicate, dar reuşise cumva să o 
ridice dintre părinţii ei, ţinând-o strâns şi fugind cu 
ea din cameră. Puţinii slujitori din conac erau 
panicaţi, unii alergând pentru a aduce ajutoare 
care erau la cel puţin o zi depărtare - alţii fugind. 

Lady Marion rămăsese. 

Marion rămăsese şi pregătise o baie, o ajutase 
să-şi dea jos de pe ea cămaşa de noapte rece şi 
însângerată. Nu _ vorbiseră, nu încercaseră să 
vorbească. Lady Marion o îmbăiase, apoi, când 
fusese curată şi uscată, o dusese în braţe în 
bucătăria rece. Marion o aşezase la masa lungă, 
învelită într-o pătură, şi se pregătise să facă focul 
în vatră. 

În acea zi nu vorbise. Oricum, în ea nu mai 
rămăseseră sunete sau cuvinte. 

Unul dintre puţinii slujitori rămaşi năvălise în 
bucătărie, strigând casei goale că regele Orlon era 
şi el mort. Ucis în pat, exact ca... 

Lady Marion ieşise din bucătărie, cu dinţii 
dezveliţi, înainte ca omul să apuce să intre. Nu 
auzise cum blânda Marion îl  pălmuieşte, 
poruncindu-i să plece şi să găsească ajutor - ajutor 
real şi nu veşti inutile. 

Ucişi. Familia ei era - moartă. Şi din moarte nu 
se puteau întoarce, iar părinţii ei... Ce făcuseră 
slujitorii cu... cu trupurile lor... 

Frisoanele o loviră atât de puternic, încât 
pătura căzu de pe ea. Nu-şi putea opri clănţănitul 
dinţilor. Era un miracol că nu căzuse de pe scaun. 


Nu putea fi adevărat. Era doar un alt coşmar 

din care avea să se scoale cu tatăl ei mângâindu-i 
părul, mama ei zâmbind, se va trezi în Orynth şi... 

Greutatea caldă a păturii o îmbrăţişă din nou, 
iar Lady Marion o luă în poală, legănând-o. 

— Ştiu. N-o să te părăsesc - stau cu tine până 
vin ajutoare. Ajung mâine. Lordul Lochan, 
Căpitanul Quinn, Aedion al tău - toţi vor fi aici 
mâine. Poate chiar înainte de răsărit. 

Dar Lady Marion tremura şi ea. 

— Ştiu, tot spunea ea, plângând în tăcere. Ştiu. 

Focul se stinse, împreună cu plânsul lui Marion. 
Se susțineau una pe alta, prinzând parcă rădăcini 
pe scaunul acela din bucătărie. Aşteptară să vină 
răsăritul şi ceilalţi care aveau să-i ajute, cumva. 

De afară se auzi un tropăit - vag, dar universul 
era atât de tăcut, încât se auzea calul singuratic. 
Lady Marion  cercetă ferestrele bucătăriei, 
ascultând cum calul dădea încet târcoale până 
când... 

Intr-o clipă fură sub masă, Marion apăsând-o 
pe podeaua îngheţată, acoperind-o cu trupul ei 
delicat. Calul se îndrepta spre partea din faţă a 
casei, întunecată. 

Partea din faţă a casei - lumina din bucătărie 
ar fi putut sugera celui de afară că în casă se afla 
cineva. Partea din faţă a casei era mai potrivită 
pentru a te furişa înăuntru... ca să termine ceea ce 
începuseră cu o noapte înainte. 

— Aelin, şopti Marion şi mâinile mici, puternice, 
îi găsiră faţa, forţând-o să privească trăsăturile 
albe ca neaua, buzele însângerate. Aelin, ascultă- 
mă. 

Deşi Marion respira întretăiat, vocea îi era 

egală. 

— Trebuie să fugi la râu. Îţi aminteşti drumul 
spre punte? 

Frânghia subţire, puntea din lemn peste 
viroagă şi Râul Florine curgând  învolburat 
dedesubt. Incuviinţă. 

— Ce fată bună eşti. Du-te la punte şi 
traverseaz-o. Îţi aminteşti ferma părăsită de la 
capătul drumului? Găseşte un loc unde să te 
ascunzi acolo - şi nu ieşi, nu te lăsa văzută de 
nimeni cu excepţia unei persoane pe care să o 
recunoşti. Nici măcar dacă îţi spun că-ţi sunt 
prieteni. Aşteaptă curtenii - te vor găsi ei. 

Din nou tremura, dar Marion o apucă de umeri. 

— Am să încerc să câştig cât de mult timp pot, 
Aelin. Indiferent ce auzi, indiferent ce vezi, nu te 
uita îndărăt şi nu te opri până nu găseşti un loc în 
care să te ascunzi. 

Clătină din cap, lacrimile fără sunet găsindu-şi 
în sfârşit calea de evadare. Uşa din faţă gemu - o 
mişcare rapidă. 

Lady Marion întinse mâna spre pumnalul din 
cizmă. Lucea în lumina slabă. A 

— Când spun să fugi, fugi, Aelin. Ințelegi? 

Nu voia, nu voia defel, dar încuviinţă. 

Lady Marion o sărută uşor pe frunte. 

— Spune-i lui Elide a mea... vocea i se frânse. 
Spune-i lui Elide a mea că o iubesc foarte mult. 

Se auzi un bufnet uşor de paşi care se 
apropiau dinspre partea din față a casei. Lady 
Marion o scoase de sub masă şi deschise uşa 
bucătăriei, doar cât să se strecoare ea pe acolo. 

— Fugi acum, spuse Lady Marion, şi o împinse 

în noapte. 

Uşa se închise în spatele ei, apoi nu mai 
rămaseră decât aerul întunecat şi rece şi copacii 
care o conduceau la cărarea spre punte. La început 
poticnindu-se, o luă, în cele din urmă, la fugă. 
Picioarele îi erau ca plumbul, tălpile julindu-i-se la 
contactul cu pământul. Reuşi însă să ajungă la 
copaci - apoi din casă se auzi un zgomot puternic. 

Genunchii i se înmuiară şi strânse în braţe un 
copac. Prin fereastra deschisă o văzu pe Lady 
Marion stând în picioare în faţa unui bărbat uriaş, 
cu faţa acoperită de glugă, cu pumnalele scoase, 
dar tremurând. 

— N-o vei găsi. 

Bărbatul spuse ceva care o făcu pe Marion să 
se retragă cu spatele spre uşă - nu pentru a fugi, ci 
pentru a o bloca. 

Doica ei era atât de mică. Atât de mică faţă de 
el. 

— E un copil, urlă Marion. 

N-o auzise niciodată ţipând aşa - cu furie, 
dezgust şi disperare. Marion îşi ridică pumnalele, 
aşa cum îi arătase soţul ei de atâtea ori. Ar fi 
trebuit să o ajute, nu să se ascundă între copaci ca 
o laşă. Învăţase cum să ţină un cuţit şi o sabie 
mică. Ar fi trebuit s-o ajute. 

Bărbatul se aruncă asupra lui Marion, dar ea 
țâşni din calea lui - apoi sări pe el, tăind, sfâşiind şi 
muşcând. 

Atunci, ceva se frânse - ceva se frânse atât de 
profund, încât ştia că nu exista cale de întoarcere - 
nici pentru ea, nici pentru Lady Marion - bărbatul o 


prinse pe femeie şi o aruncă în marginea mesei. 

Auzi osul cum se rupe, apoi bolta lamei sale sclipi 
repezindu-se spre forma ei încremenită - spre 
capul ei. Roşul explodă. 

Ştia suficiente despre moarte pentru a înţelege 
că, odată ce capul era secerat astfel, totul se 
termina. Ştia că Lady Marion, care își iubise soţul şi 
fiica foarte mult, nu mai era. Ştia că asta - asta se 
numea sacrificiu. 

Şi fugi. Fugi printre copacii golaşi, cu tufişurile 
rupându-i hainele, părul, smulgând şi muşcând. 
Bărbatul nu se mai strădui să păstreze tăcerea, 
deschise cu forţă uşa bucătăriei, sări pe cal şi porni 
în galop după ea. Tropăitul copitelor era atât de 
puternic, încât părea să se reverse prin toată 
pădurea - probabil că acel cal era un monstru. 

Ea se împiedică de o rădăcină şi căzu la 
pământ. În depărtare, râul care se dezgheţa urla. 
Foarte aproape, dar - glezna îi trimise un fulger de 
agonie. Prinsă în capcană - era înţepenită în noroi 
şi rădăcini. Trase de rădăcinile care o ţineau 
ostatică, lemnul rupându-i unghiile, şi, când asta 
nu ajută cu nimic, brăzdă noroiul cu unghiile. 
Degetele o usturau. 

O sabie scârţâi când părăsi teaca şi pământul 
reverberă sub loviturile copitelor calului. Se 
apropia, se apropia tot mai mult. 

Un sacrificiu - fusese un sacrificiu, iar acum 
totul va fi fost în van. 

Mai mult decât moartea, ura asta cel mai mult 
- sacrificiul inutil al lui Lady Marion. Zgărie 
pământul cu unghiile, trase de rădăcini şi atunci... 

Ochişori în întuneric, degete mici pe rădăcini, 
scoţându-le din pământ. Piciorul se eliberă şi era 

din nou în picioare, fără să poată mulţumi celor din 
Neamul  Mititelelor, care deja dispăruseră, 
incapabilă să facă altceva decât să fugă, 
şchiopătând acum. Bărbatul era foarte aproape, 
crengile rupându-se în urma lui, dar ea cunoştea 
drumul. Trecuse pe aici de atâtea ori, încât 
întunericul nu era un obstacol. Tot ce avea de făcut 
era să ajungă la punte. Calul lui nu putea trece, iar 
ea era suficient de rapidă să-l depăşească. Neamul 
Mititelelor ar fi putut-o ajuta din nou. Tot ce avea 
de făcut era să ajungă la pod. 

Un luminiş - apoi vaietul râului deveni 
copleşitor. Era foarte aproape acum. Simţi şi auzi, 
mai degrabă decât văzu calul trecând printre 
copacii din spatele ei, şuieratul sabiei lui atunci 
când o ridică, pregătindu-se să o spintece chiar 
acolo. 

Erau stâlpii gemeni, vagi în noaptea fără lună. 
Puntea. Reuşise să ajungă la ea şi acum mai avea 
numai câteva zeci de metri, câţiva metri... 

Simţi răsuflarea fierbinte a calului pe gât 
atunci când se aruncă între cei doi stâlpi ai punţii, 
încercând să sară pe scândurile din lemn. 

Şi se trezi că sare în aer. 

Nu greşise direcţia - nu, vedea stâlpii şi... 

El tăiase puntea. 

Acesta fu singurul ei gând când se prăbuşi, 
atât de repede, încât nu avu timp nici să ţipe 
înainte de a lovi apa îngheţată, care o înghiţi. 


* 


Asta era. 

În acel moment, Lady Marion alesese o 
speranţă disperată pentru regatul ei în locul 
propriei persoane, a soţului şi a fiicei care aveau să 
o aştepte, o întoarcere care nu avea să se mai 
petreacă niciodată. 

Acela a fost momentul care distrusese tot ceea 
ce era Aelin Galathynius şi tot ce promisese să fie. 

Celaena zăcea pe pământ - pe podeaua lumii, 
pe podeaua iadului. 

Acesta era momentul pe care nu-l putea 
înfrunta - nu-l înfruntase. 

Pentru că, chiar şi atunci,  înţelesese 
dimensiunea acelui sacrificiu. 

Mai avea amintiri de după momentul când 
lovise apa. Amintirile erau însă înceţoşate, o 
combinaţie de gheaţă şi de apă neagră, de lumină 
stranie, şi apoi, nu mai ştiu nimic, până în 
momentul în care îl văzu pe Arobynn aplecat spre 
ea pe malul plin de trestii, undeva foarte departe. 
Se trezi într-un pat ciudat, într-un sălaş rece, iar 
Amuleta din Orynth era pierdută în râu. Indiferent 
ce magie poseda, ce protecţie i-ar fi putut aduce, 
fusese utilizată la maximum în acea noapte. 

Apoi începu procesul de a împleti teama, vina 
şi disperarea în ceva nou. Apoi, ura - ura care o 
reconstruise, furia care o hrănise, sufocând 
amintirile pe care le îngropase într-un mormânt din 
inima ei şi pe care nu le eliberase niciodată. 

Luase sacrificiul lui Lady Marion şi devenise un 
monstru, unul aproape la fel de rău precum cel 
care o omorâse pe Lady Marion şi îi omorâse 
familia. 


De aceea nu se întorsese acasă, nu fusese 

capabilă să se întoarcă. 

În primele săptămâni ale măcelului, sau în anii 
de după aceea, nu se întrebase niciodată câţi 
muriseră, dar ştia că Lordul Lochan fusese 
executat. Quinn şi oamenii lui. Şi foarte mulţi 
copii... lumini strălucitoare, pe care ar fi trebuit să 
le protejeze. Şi nu reuşise. 

Celaena se agăţă de pământ. 

Asta era ceea ce nu putuse să-i spună lui 
Chaol, sau lui Dorian, sau Elenei: că atunci când 
Nehemia îşi ticluise propria moarte pentru a o 
provoca să acţioneze, acel sacrificiu... acel 
sacrificiu inutil... 

Era incapabilă să se dezlipească de pământ. 
Sub el nu era nimic, nu exista niciun loc unde să 
meargă, pentru a scăpa de acest adevăr. 

Nu ştia de cât timp stătea pe fundul a ce-o fi 
fost, dar, în cele din urmă, prinții Valg o luară de la 
capăt, doar umbre ale gândului şi răutăţii, 
strecurându-se din amintire în amintire, de parcă 
ar fi gustat platouri cu mâncare la un ospăț. 
Îmbucături mici - sorbituri. Nici măcar nu se uitau 
la ea, pentru că ştiau că lupta era câştigată, iar ea 
se bucura de asta. Să facă tot ce vor, să o ducă 
Narrok înapoi în Adarlan şi să o arunce la picioarele 
regelui. 

Se auzi scârţâitul unor paşi, apoi o mână mică, 
netedă, alunecă spre ea. intins în tufişuri, 
urmărind-o cu acei ochi turcoaz şi trişti nu era 
Chaol, nici Sam, nici Nehemia. 

Cu obrazul lipit de muşchi, tânăra prinţesă care 
fusese - Aelin Galathynius - întinse o mână spre 


ea. 

— Ridică-te, spuse ea blând. 

Celaena scutură din cap. 

Aelin se întinse spre ea, întinzând o punte 
peste falia aceea din fundaţia lumii. 

— Ridică-te! 

O făgăduinţă - o făgăduinţă a unei vieţi mai 
bune, a unei lumi mai bune. 

Prinții Valg se opriră. 

Îşi risipise viaţa, irosise sacrificiul lui Marion. 
Acei sclavi care fuseseră măcelăriți pentru că ea îi 
trădase - nu fusese acolo când trebuia. 

— Ridică-te, spuse cineva din spatele prinţesei 
tinere. 

Sam. Sam, ascuns, vederii, zâmbind slab. 

— Ridică-te, spuse altă voce - vocea unei 
femei. Nehemia. 

— Ridică-te. 

Două voci împreunate - mama şi tatăl ei, cu 
feţele serioase, dar ochii strălucitori. Unchiul ei era 
în spatele lor, purtând coroana Terassenului pe 
părul argintiu. 

— Ridică-te, îi spuse el blând. 

Unul câte unul, precum umbrele ieşind din 
ceaţă, apărură. Chipurile oamenilor pe care-i iubise 
cu inima ei din foc sălbatic. 

Urmă Lady Marion, zâmbind lângă soţul ei. 

—  Ridică-te, şopti ea, cu vocea plină de 
speranţă pentru lume şi pentru fata pe care n-avea 
s-o mai vadă vreodată. 

O vibraţie în întuneric. 

Aelin stătea întinsă încă în faţa ei, cu mâna 
întinsă. Prinții Valg se întoarseră. 

Când prinții demoni se mişcară, mama ei păşi 

spre ea, cu faţa, părul şi silueta atât de 
asemănătoare cu ale ei. 

— Eşti o dezamăgire, şuieră ea. 

Tatăl ei îşi încrucişă braţele musculoase. 

— Eşti tot ceea ce am urât pe lume. 

Unchiul ei, încă purtând coroana din corn de 
cerb care arsese până la cenuşă, spuse: 

— Mai bine mureai odată cu noi, decât să ne 
faci de ruşine, să ne pătezi amintirea, să-ţi trădezi 
poporul. 

Vocile lor se înlănţuiră în acelaşi vârtej. 

—  Trădătoare. Ucigaşă. Mincinoasă. Hoaţă. 
Laşă. 

Mereu, viermuind la fel cum se înşurubase în 
mintea ei, ca o omidă puterea regelui din Adarlan. 

Regele n-o făcuse numai ca s-o tulbure şi s-o 
rănească. O făcuse ca s-o separe de familia ei, ca 
să-i scoată din castel. Pentru a îndepărta vina de 
Adarlan şi pentru a înscena un atac din afară. 

Ea se învinovăţise pentru că îi târâse la conac 
pentru a fi măcelăriți. Regele planificase însă totul, 
fiecare detaliu. Făcuse greşeala să o lase în viaţă - 
poate că puterea amuletei o salvase într-adevăr. 

— Vino cu noi, şopti familia ei. Vino cu noi în 
întunericul fără vârstă. 

Întinseră mâinile spre ea, cu feţele triste şi 
contorsionate. Şi totuşi - şi totuşi, acele feţe, 
schimonosite de ură... le iubea încă - chiar dacă ei 
o urau, chiar dacă o durea; le iubi până când 
şuieratul lor dispăru, până dispărură ca fumul, 
lăsând-o numai pe Aelin lângă ea, acolo unde 
fusese tot timpul. 


Se uită la chipul lui Aelin - chipul pe care îl 

purtase ea odată - şi la mâna ei încă întinsă, foarte 
mică şi fără cicatrice. Întunericul prinților Valg 
tremură. 

Sub ea, pământul era ferm. Muşchi şi iarbă. Nu 
iadul - pământul. Pământul pe care se afla regatul 
ei, verde şi muntos şi la fel de neclintit precum 
poporul lui. Poporul ei. 

Poporul ei, care o aştepta de zece ani, dara 
cărui aşteptare se terminase. 

Vedea munții Staghorn şi crestele lor 
înzăpezite,  învălmăşeala sălbatică a pădurii 
Oakwald la poalele lor, şi... Orynth, acel oraş al 
luminii şi învăţăturii, cândva un stâlp de forţă - şi 
căminul ei. 

Avea să fie din nou ceea ce fusese. 

Nu avea să lase acea lumină să se stingă. 

Avea să umple lumea cu ea, cu lumina ei - 
darul ei. Avea să aprindă întunericul atât de 
puternic, încât cei rătăciţi, sau răniţi, sau distruşi 
să-şi găsească din nou calea, ca un far pentru cei 
care locuiau încă în acel abis. Nu era nevoie de un 
monstru pentru a distruge un monstru - ci de 
lumină, lumina care să alunge întunericul. 

Nu-i era frică. 

Avea să refacă lumea aceasta - pentru ei, 
pentru cei pe care îi iubise cu inima aceasta 
minunată, arzătoare; o lume atât de strălucitoare 
şi de prosperă, încât atunci când avea să îi 
reîntâlnească în Lumea de Apoi, nu avea să-i mai 
fie ruşine. Avea să o construiască pentru poporul 
ei, care supravieţuise până acum şi pe care nu 
avea să îl abandoneze. Avea să le creeze un regat 


cum n-a mai fost vreodată, chiar dacă avea să 

dureze până la ultima ei suflare. 

Era regina lor şi nu le putea oferi mai puţin de 
atât. 

Aelin Galathynius îi zâmbi, cu mâna încă 
întinsă. 

— Ridică-te, spuse prinţesa. 

Celaena se întinse peste pământul dintre ele şi 
atinse degetele lui Aelin. 

Şi se ridică. 


Capitolul 55 


Bariera căzu. 

Întunericul nu avansă însă peste pietrele 
magice de apărare, iar Rowan, care fusese reţinut 
de Gavriel şi de Lorcan pe iarba din exteriorul 
fortăreței, ştiu de ce. 

Creaturile şi Narrok capturaseră un premiu 
mult mai valoros decât semi-Fae. Bucuria de a se 
hrăni cu ea era ceva din care voiau să se desfete 
multă, multă vreme. Orice altceva era de 
importanţă secundară - de parcă uitaseră să 
avanseze, prinşi în frenezia ospăţului. 

În spatele lor, lupta continua, aşa cum o făcuse 
şi în ultimele douăzeci de minute. Vântul şi gheaţa 
nu erau utile împotriva întunericului, deşi Rowan le 
zvârlise pe amândouă împotriva lui, în momentul în 
care căzu bariera. lar şi iar, orice, numai să 
străpungă negrul acela veşnic şi să vadă ce 
rămăsese din prinţesă. Începuse să audă o voce de 
femeie, caldă şi blândă, care încerca să-l atragă în 
întuneric - vocea pe care se chinuise secole întregi 


s-o uite şi care acum îi sfâşia sufletul. 

— Rowan, murmură Gavriel, ţinându-l mai 
strâns de braţ. 

Incepuse să cadă ploaia. 

— Este nevoie de noi înăuntru. 

— Nu, se repezi el. 

Ştia că Aelin e în viaţă, pentru că în aceste 
ultime săptămâni în care-şi aspiraseră unul altuia 
mirosurile, deveniseră legaţi. Era vie, dar era 
probabil chinuită şi distrusă. De aceea îl reţineau 
Gavriel şi Lorcan. Dacă nu ar fi făcut-o, ar fi fugit 
spre întuneric, de unde îl chema Lyria. 

Dar, pentru Aelin, încercase să se elibereze. 

— Rowan, ceilalţi... 

— Nu! 

Lorcan blestemă peste urletul ploii torențiale. 

— E moartă, nebunule, sau aproape moartă. 
Mai poţi încă salva celelalte vieţi. 

Începură să-l tragă cu forța, pentru a-l 
îndepărta de ea. 

— Dacă nu-mi dai drumul, îți smulg capul de pe 
umeri, mârâi el la Lorcan, comandantul care îi 
oferise o companie de luptători atunci când nu 
avea nimic şi niciunul dintre ei nu plecase. 

Gavriel îşi aruncă privirea spre Lorcan într-o 
conversaţie fără cuvinte. Rowan se încordă, 
pregătindu-se să-i azvârle în lături. Mai curând l-ar 
fi trântit la pământ, decât să-i dea drumul în 
întunericul acela, unde chemarea Lyriei se 
transformase acum în ţipete care cereau milă. Nu 
era real. Nu era real. 

Dar Aelin era reală şi în fiecare moment în care 
ei îl reţineau, Aelin pierdea încă o fărâmă din viaţă. 
Nu trebuia decât ca Gavriel să-şi scape scutul 

magic pe care îl opunea puterii lui Rowan din 
momentul în care-l prinsese ca să-i lase 
inconştienţi. Trebuia să ajungă la acel întuneric, 
trebuia s-o găsească. 

— Dă-mi drumul, mărâi el din nou. 

Un tunet zgudui pământul, iar ei îngheţară. 
Sub ei, o putere uriaşă se zbuciuma - un colos 
ridicându-se din adâncuri. 

Se întoarseră spre întuneric. Rowan ar fi putut 
jura că o lumină aurie se arcuia prin el, apoi 
dispăru. 

— E imposibil, şopti Gavriel. Ea s-a epuizat. 

Rowan nu îndrăzni să clipească. Epuizările ei 
fuseseră întotdeauna  autoimpuse, o barieră 
interioară compusă din teamă şi o dorinţă 
remanentă de normalitate care o împiedicau să 
accepte adevărata profunzime a puterii ei. 

Creaturile se hrăneau cu disperare, durere şi 
teroare. Dar ce-ar fi fost dacă - dacă victima 
renunţa la acele temeri? Dacă victima le traversa - 
le îmbrăţişa? 

De parcă ar fi vrut să-i răspundă, o flacără 
erupse din zidul de întuneric. 

Focul se dezlănţui, umplând noaptea ploioasă, 
vibrantă ca un opal roşu. Lorcan înjură, iar Gavriel 
ridică scuturile suplimentare ale harului său magic. 
Rowan rămase nemişcat. 

Nu se mai luptară cu el când se scutură din 
strânsoarea lor, sărind în picioare. Flacăra nu-i 
atinse niciun fir de păr. Pluti pe deasupra şi dincolo 
de el, minunată, nemuritoare şi de neînfrânt. 

Dincolo de pietre, între două dintre acele 


creaturi, era Aelin, cu un semn ciudat strălucindu-i 

pe frunte. Părul îi plutea, învăluind-o, mai scurt 
acum şi strălucitor ca şi focul ei. lar ochii - deşi 
erau încercuiți cu roşu, aurul din ochii ei era ca o 
flacără vie. 

Cele două creaturi se aruncară asupra ei, iar 
întunericul le învălui. 

Rowan parcurse distanţa care-i despărţea 
dintr-un salt, însă ea, zvârlindu-şi braţele în lături, 
înşfacă creaturile de feţele lor fără cusur - îşi puse 
palmele pe gurile lor deschise şi suflă scurt asupra 
lor. 

De parcă le-ar fi respirat foc în centrul fiinţei 
lor, din ochi, din urechi şi din degete le izbucniră 
flăcări. Celaena transformă cele două creaturi în 
cenuşă, nelăsându-le nici măcar timp să ţipe. 

işi coborî braţele. Harul ei magic urla atât de 
puternic, încât ploaia se transformă în abur înainte 
de a o atinge. O armă, strălucitoare şi oţelită. 

Uită de Gavriel şi de Lorcan şi se aruncă spre 
ea - flăcările aurii, roşii şi albastre fiind numai ale 
ei, moştenitoarea focului. Zărindu-l în sfârşit, ea îi 
zâmbi slab. Era zâmbetul unei regine. 

În acel zâmbet era însă epuizare, iar magia 
strălucitoare tremura. În spatele ei, Narrok şi 
creatura rămasă - pe care o înfruntaseră în pădure 
- înfăşurau întunericul în ei înşişi, pregătindu-se 
parcă de atac. Se întoarse spre ele, clătinându-se 
uşor, cu pielea albă ca moartea. Se hrăniseră cu ea 
şi era epuizată după ce le sfârtecaseră semenii. Se 
apropia o epuizare foarte reală şi definitivă. 

Zidul de întuneric se umflă, o lovitură finală de 
ciocan care să o strivească, dar ea rămase 


neclintită, o lumină aurie în întuneric. Atât avu 
605 


nevoie Rowan să vadă pentru a şti ce avea de 
făcut. Vântul şi gheaţa nu erau utile aici, dar 
existau şi alte metode. 

Rowan îşi scoase pumnalul şi-şi tăie palma, 
gonind pe poartă. 


* 


Întunericul se ridica tot mai sus, iar ea ştia că 
avea să o doară, ştia că probabil avea să îi ucidă 
pe ea şi pe Rowan când se prăbuşea peste ei. Nu 
avea însă de gând să fugă din faţa acestuia. 

Rowan ajunse lângă ea, gâfâind şi însângerat. 
Nu îl dezonoră cerându-i să fugă, iar el îşi întinse 
palma sângerândă, oferindu-i puterea lui pură 
pentru a o folosi, acum, că era cu adevărat şi total 
golită, iar ea îşi dădu seama că avea să 
funcţioneze. Bănuise deja de ceva timp. Ei doi erau 
carranam. 

Venise pentru ea. Susţinându-i privirea, îşi 
scoase pumnalul și-și brăzdă palma, chiar 
deasupra  cicatricii pe care şi-o făcuse la 
mormântul Nehemiei. Şi, deşi ştia că i-ar fi putut 
citi cuvintele pe chip, spuse: 

— Indiferent care ar fi sfârşitul? 

El încuviinţă, iar ea îşi uni mâna cu a lui, sânge 
lângă sânge şi suflet lângă suflet, celălalt braţ al lui 
îmbrăţişând-o. Îşi strânseră mâinile, iar el îi şopti la 
ureche: 

— Şi eu te revendic, Aelin Galathynius. 

Valul de întuneric impenetrabil pogori şi, 
urlând, încercă să-i devoreze. 


Până la urmă, acesta nu era sfârşitul - nu era 

sfârşitul ei. Supravieţuise pierderii, durerii şi 
torturii; supravieţuise sclaviei, urii şi disperării; 
avea să supravieţuiască şi acum, pentru că 
povestea ei nu era una a întunericului. Aşa că nu-i 
era teamă de întunericul acela distrugător, nu 
alături de luptătorul care o susţinea, nu când 
descoperise curajul de a avea un prieten adevărat 
- un prieten alături de care viaţa era mai puţin 
îngrozitoare. 

Harul lui Rowan o lovi, antic, straniu şi atât de 
vast, încât genunchii i se înmuiară. El o susţinu cu 
forţa aceea neabătută, iar ea îi exploată puterea 
sălbatică, fiindcă el îşi deschisese barierele lui cele 
mai intime, lăsându-şi harul să curgă prin ea. 

Valul negru nu era căzut nici pe jumătate când 
îl zdrobiră cu lumina lor aurie, iar Narrok şi prinţul 
lui rămaseră uluiţi. 

Nu le îngădui niciun moment să înfăşoare 
înapoi întunericul. Extrăgând putere din fântâna 
nesfârşită aflată în Rowan, înălţă foc şi lumină, 
tăciuni şi căldură cu strălucirea a o mie de 
răsărituri şi  asfinţituri. Dacă Valg râvnea la 
strălucirea Erileii, atunci avea să le-o dea. 

Narrok şi prinţul ţipau. Valgii nu voiau să se 
întoarcă; nu voiau să se termine totul, nu după ce 
aşteptaseră atâta vreme pentru a reveni în lumea 
ei. Ea le împinse însă lumina în gât, arzându-le 
sângele negru. 

Se sprijini de Rowan, încleştându-şi dinţii din 
cauza sunetelor. Urmă o tăcere bruscă, iar ea privi 
spre  Narrok, care stătea nemişcat, privind, 
aşteptând. O suliță de negru intră în capul ei - 


oferind o ultimă viziune într-o clipită. Nu o 

amintire, ci o clipă din viitor. Sunetele, mirosul şi 
aspectul ei erau atât de reale, încât numai faptul 
că se prinsese de Rowan o ţinu ancorată în lume. 
Apoi clipa dispăru, iar lumina continuă să crească, 
învăluindu-i pe toţi. 

Impinse lumina devenită insuportabilă în cei 
doi Valg, care căzuseră în genunchi, turnând-o în 
fiecare colţ plin de tenebre al celor doi. Şi ar fi 
putut jura că negrul din ochii lui Narrok se dilua. Ar 
fi putut jura că ochii lui deveniseră de un căprui de 
muritor şi că recunoştinţa licări acolo pentru o 
clipă. Doar pentru o clipă; după care îi făcu cenuşă 
pe amândoi, pe demon şi pe Narrok. 

Prinţul Valg rămas apucă să se târască încă doi 
paşi până fu incinerat şi el, cu un țipăt mut pe 
chipul lui perfect. Când lumina şi flăcările se 
traseră, din Narrok şi Valg rămăseseră doar patru 
coliere din piatră Wyrd, fumegând în iarba umedă. 


Capitolul 56 


La câteva zile după mârşavul şi de neiertatul 
masacru al sclavilor, Sorscha tocmai termina o 
scrisoare pentru prietena ei, când se auzi o bătaie 
la uşa atelierului său. Sări de la locul ei, mâzgălind 
o linie de cerneală spre centrul paginii. 

Dorian îşi strecură capul pe uşă, rânjind, dar 
rânjetul vesel îi dispăru când văzu scrisoarea. 

— Sper că nu te-am întrerupt, spuse el, intrând 
şi închizând uşa. 

Când el se întoarse, ea făcu ghem hârtia 
stricată şi o aruncă la găleata de gunoi. 


— Deloc, răspunse ea, răsucindu-şi degetele de 

la picioare în timp ce el o sărută pe gât şi îşi 
petrecu braţele în jurul taliei ei. 

— Ar putea intra cineva, protestă ea, 
zvârcolindu-se pentru a scăpa din îmbrăţişare. 

El o eliberă, dar ochii îi străluceau într-un fel 
care-i spunea că, atunci când aveau să fie singuri 
din nou în acea noapte, probabil nu avea să-l poată 
convinge la fel de uşor. Ea zâmbi. 

— Mai fă o dată, şopti el. 

Aşa că Sorscha zâmbi din nou, apoi râse, iar pe 
faţa lui se citi atâta confuzie, încât ea îl întrebă: 

— Ce? 

— E cel mai frumos lucru pe care l-am văzut 
vreodată, spuse el. 

Se văzu nevoită să-şi mute privirea, şi să-şi 
caute ceva de făcut cu mâinile. Lucrară împreună 
în tăcere, cum o făceau de când Dorian învățase 
mersul lucrurilor în atelier. li plăcea s-o ajute cu 
tonicele ei pentru alţi pacienţi. 

Cineva tuşi din pragul uşii, iar ei se îndreptară, 
inima Sorschei ajungându-i în gât. Nici măcar nu 
observase când se deschisese uşa - sau pe 
Căpitanul Gărzii, care stătea acum în prag. 

Căpitanul intră, iar Dorian încremeni alături de 
ea. 

— Căpitane, îl întrebă ea, aveţi nevoie de 
ajutorul meu? 

Dorian nu spuse nimic, iar faţa lui era 
neobişnuit de posomorâtă - cu ochii lui frumoşi, 
bântuiţi şi grei de grijă. Strecură o mână caldă în 
jurul taliei, lăsând-o pe spatele ei. Căpitanul închise 
în linişte uşa, părând să asculte un moment 


sunetele din hol înainte de a vorbi. 

Arăta chiar mai rău decât prinţul ei - umerii săi 
laţi păreau să se plece sub o povară invizibilă, însă 
ochii lui căprui-aurii erau limpezi când îi întâlniră 
pe ai lui Dorian. 

— Ai avut dreptate. 


Chaol consideră că era un miracol în sine şi 
simplul fapt că Dorian fusese de acord cu asta. 
Durerea din acea dimineaţă de pe chipul lui Dorian 
îi spusese că putea să i-o ceară. Şi că Dorian avea 
să fie de acord. 

Dorian îl obligă pe Chaol să-i explice totul - să 
le explice amândurora. Acesta era preţul lui 
Dorian: adevărul care i se cuvenea, lui şi femeii 
care merita să ştie pentru ce se expunea riscului. 

Repede-repejor, Chaol le explică totul: magia, 
cheile Wyrd, cele trei turnuri... totul. Din fericire, 
Sorscha nu se prăbuşi, nici nu se îndoi de el. Se 
întrebă dacă, în sinea ei, se clătina sub şoc, sau 
dacă era supărată pentru că Dorian nu-i spusese 
nimic. Prinţul o urmărea însă pe Sorscha de parcă 
i-ar fi putut citi masca de nepătruns, văzând ce se 
pregătea sub ea. 

Prinţul trebuia să plece undeva. O sărută pe 
Sorscha înainte de a pleca, murmurându-i la 
ureche ceva care o făcu să zâmbească. Chaol nu 
bănuise să-l găsească pe Dorian atât de... fericit cu 
vindecătoarea lui. Era o ruşine că nu-i ştiuse nici 
măcar numele până atunci. 

După ce Dorian plecă, Sorscha încă mai 


zâmbea, în pofida veştilor. Când zâmbea, era 

uluitoare - întreaga faţă i se lumina. 

— Cred, spuse Chaol, iar Sorscha se întoarse, 
cu fruntea sus, gata să revină la muncă. Cred, 
spuse el din nou, zâmbind slab, că acestui regat i- 
ar prinde bine să aibă ca regină o vindecătoare. 

Ea nu-i răspunse la zâmbet, aşa cum sperase 
el. Din contră, se întoarse la lucrul ei, nespus de 
tristă. Chaol plecă fără alte cuvinte, pentru a se 
pregăti de experimentul lui cu Dorian - singura 
persoană din acest castel, poate din lume, care-l 
putea ajuta. Care-i putea ajuta pe toţi. 

Dorian avea putere pură, spusese Celaena, 
puterea de a lua forma pe care o voia. Era singurul 
lucru suficient de asemănător puterii cheilor Wyrd, 
nici bun, nici rău, iar cristalele, citise odată Chaol 
în cărţile magice ale Celaenei, erau bune 
conductoare pentru magie. Nu fusese greu să 
cumpere câteva de la piaţă - toate lungi cam cât 
degetul lui, albe ca zăpada proaspătă. 

Totul era aproape gata când ajunse, în sfârşit, 
şi Dorian, printr-unul dintre tunelele secrete, şi se 
aşeză pe pământ. Cu lumânările arzând în jurul lor, 
Chaol îi explică planul lui, terminând de turnat 
ultima linie de nisip roşu - din Deşertul Roşu, 
pretinsese neguţătorul - între cele trei cristale. La 
distanţă egală una de cealaltă, formau conturul pe 
care Murtaugh îl desenase pe harta continentului 
lor. În centrul triunghiului stătea un mic castron cu 
apă. 

Dorian îl pironi cu privirea. 

— Să nu dai vina pe mine dacă se fac bucăţi. 

— Am unele de schimb. 


Chiar avea. Cumpărase douăsprezece cristale. 

Dorian se uită fix la primul cristal. 

— Vrei să-mi... concentrez puterea asupra lui? 

— Apoi să tragi o linie de putere spre cristalul 
următor, apoi spre următorul, imaginându-ţi că 
scopul tău este să îngheţi apa din castron. Asta-i 
tot. 

Dorian ridică o sprânceană. 

— Nici măcar nu e o vrajă. 

— Fă-mi pe plac, spuse Chaol. Nu te-aş fi rugat 
dacă n-ar fi fost singura cale. 

Băgă un deget în apă, vălurind-o. Ceva 
dinlăuntrul lui îi spunea că vraja poate nu avea 
nevoie de altceva decât de putere şi voinţă pură. 

Oftatul prinţului umplu sala din piatră, 
reverberând în stânci şi în tavanul boltit. Dorian se 
uită la primul cristal, reprezentând grosolan 
Rifthold. Minute întregi, nu se întâmplă nimic. Apoi, 
Dorian începu să transpire, înghițind repetat. 

— Eşti... 

— Sunt bine, spuse Dorian, iar primul cristal 
începu să strălucească, alb. 

Lumina deveni mai puternică, iar Dorian 
transpira şi mormăia, de parcă îl durea. Chaol 
tocmai voia să-l roage să se oprească, când o linie 
ţâşni spre următorul cristal - atât de rapid, încât fu 
aproape interceptibilă, dacă n-ar fi produs un val 
mic în nisip. Cristalul lumină cu tărie, apoi ţâşni o 
altă linie, care se îndreptă spre sud. Din nou, 
nisipul văluri în siajul lui. 

Apa rămase fluidă. Cel de-al treilea cristal 
străluci, iar ultima linie completă triunghiul, făcând 
ca toate cele trei cristale să strălucească pentru o 
clipă. Apoi... încet, pârâind, apa îngheţă. Chaol îşi 

reprimă oroarea - oroarea şi admiraţia, văzând cât 
de puternic devenise controlul lui Dorian. 

Chipul lui Dorian pălise şi lucea de transpiraţie. 

— Aşa a făcut-o, nu? 

Chaol încuviinţă. 

— Cu zece ani în urmă, cu turnurile alea trei. 
Fuseseră construite toate cu ani înainte ca asta să 
se întâmple, atunci când forţele invadatoare aveau 
să fie aproape, pentru ca niciunul să nu poată 
contraataca. Probabil că vraja tatălui tău a fost 
mult mai complexă, de vreme ce a îngheţat magia 
în întregime, dar, la nivel elementar, este probabil 
similară cu ce s-a întâmplat acum. 

— Vreau să văd unde sunt... turnurile. 

Chaol scutură din cap, dar Dorian spuse: 

— Mi-ai spus deja totul. Arată-mi blestemata 
aia de hartă. 

Cu o mişcare a mâinii, un zeu distrugând o 
lume, Dorian dărâmă un cristal, eliberând puterea. 
Gheaţa se topi, apa vălurind şi lovind pereţii 
castronului. Pur şi simplu. Chaol clipi. 

Dacă ar putea dărâma un turn... Era un risc 
foarte mare. Înainte de a acţiona, trebuiau să fie 
siguri. Chaol scoase harta însemnată de Murtaugh, 
harta pe care nu îndrăznea să o lase nicăieri. 

— Aici, aici şi aici, spuse el, arătând spre 
Rifthold, Amaroth şi Noll. Aici ştim că s-au construit 
turnuri. Turnuri de veghe, dar toate trei au aceleaşi 
caracteristici: piatră neagră, garguie... 

— Vrei să spui că turnul cu ceas din grădină e 
unul dintre ele? 

Chaol dădu din cap, ignorând hohotul de 


neîncredere. 

— Aşa credem. 

Prinţul se aplecă peste hartă, sprijinindu-se cu 
o mână pe duşumea. Urmări o linie de la Rifthold la 
Amaroth, apoi de la Rifthold la Noll. 

— Linia spre nord taie Trecătoarea Ferian; cea 
sudică taie direct prin Morath. l-ai spus lui Aedion 
că tu crezi că tatăl meu i-a trimis pe Roland şi pe 
Kaltain la Morath, împreună cu nobilii care aveau 
magie în sânge. Care sunt şansele să fie doar o 
coincidenţă? 

— lar Trecătoarea Ferian... 

Chaol înghiţi. 

— Celaena a spus că a auzit zvonuri cum că în 
Trecătoare ar fi aripi. Nehemia a spus că iscoadele 
ei nu s-au întors, că acolo se coace ceva. 

— Două locuri în care el ar putea produce 
armata pe care o creează, poate trăgându-şi seva 
din puterea asta, pentru că formează un curent 
între ele. 

— Trei. 

Chaol indică spre Insulele Morţii. 

— Am primit un raport că acolo se pregăteşte 
ceva ciudat... Şi că a fost trimis spre Wendlyn. 

— Dar tatăl meu a trimis-o pe Celaena. 

Prinţul înjură. 

— Nu avem cum să-i avertizăm? 

— Am încercat deja. 

Dorian îşi şterse transpiraţia de pe frunte. 

— Deci, lucrezi cu ei - eşti de partea lor. 

— Nu. Nu ştiu. Facem doar schimb de 
informaţii, dar toate sunt de folos. Te ajută pe tine. 

Ochii lui Dorian deveniră mai duri, iar Chaol se 


crispă când o adiere rece pătrunse în cameră. 

— Aşadar, ce ai de gând să faci? îl întrebă 
Dorian. Să... dărâmi turnul cu ceas? 

Distrugerea turnului ar fi fost un act de război - 
un act care ar fi putut pune în pericol vieţile a prea 
mulţi oameni. Nu mai era cale de întors. Nici măcar 
nu voia să le spună lui Aedion sau lui Ren, pentru 
că se temea de ce-ar fi făcut. Nu s-ar fi gândit de 
două ori înainte de a-l incinera, ucigând poate toţi 
oamenii din castel. 

— Nu ştiu. Nu ştiu ce să fac. Aici aveai 
dreptate. 

Îşi dorea să fi discutat mai mult cu Dorian, dar 
chiar şi flecăreala era un efort acum. Se apropia de 
finalizarea listei candidaţilor la postul de Căpitan al 
Gărzii, trimitea spre Anielle tot mai multe cufere în 
fiecare săptămână şi suporta cu greu să-şi 
privească oamenii. lar în ceea ce-l privea pe 
Dorian... rămăseseră foarte multe de spus între ei. 

— Acum nu e momentul, spuse cu voce joasă 
Dorian, de parcă i-ar fi citit gândurile. 

Chaol înghiţi. 

— Vreau să-ţi mulţumesc. Ştiu că riscul pe care 
ţi-l asumi este... 

— Cu toţii riscăm câte ceva. 

Rămăsese atât de puţin din prietenul alături de 
care crescuse. Prinţul se uită la ceasul de buzunar. 

— Trebuie să plec. 

Dorian se îndreptă spre scări, iar pe faţa să nu 
se citeau teama sau îndoiala, când spuse: 

— Astăzi mi-ai dăruit adevărul, aşa că ti-l 
împărtăşesc şi eu pe al meu: chiar dacă ar 
însemna să fim prieteni din nou, nu cred că aş vrea 


să mă întorc la ce a fost înainte - la cine am fost 

înainte. lar asta... 

Ridică bărbia spre cristalele sfărâmate şi spre 
castronul cu apă. 

— Cred că e o schimbare bună. Nu te teme de 
ea. 

Dorian plecă, iar Chaol deschise gura, dar 
cuvintele refuzară să iasă. Era prea năucit. Când 
Dorian îi vorbise, nu se uitase la elun prinţ. 

Ci un rege. 


Capitolul 57 


Celaena dormi două zile. 

De-abia-şi mai amintea ce se întâmplase după 
ce-i incinerase pe Narrok şi pe prinţul Valg, deşi 
avea o vagă senzaţie că oamenii lui Rowan şi 
ceilalţi  reuşiseră să preia controlul asupra 
fortăreței. Nu pierduseră decât vreo cincisprezece 
oameni în total, pentru că soldaţii nu voiseră să 
omoare semi-Fae, ci doar să-i captureze, pentru ca 
prinții Valg să îi târască înapoi în Adarlan. După ce 
îi îngenuncheaseră pe soldaţii inamici 
supraviețuitori,  închizându-i în temniţă, se 
întorseseră câteva ore mai târziu şi-i găsiseră pe 
toţi morţi. Aveau asupra lor otravă - şi părea că nu 
avuseseră intenţia de a se lăsa interogaţi. 

Celaena urcă  poticnindu-se pe treptele 
scăldate în sânge şi se prăbuşi în pat, oprindu-se 
un timp pentru a se strâmba la părul care acum 
de-abia îi ajungea dincolo de claviculă, mulţumită 
unghiilor ascuţite ca lamele ale prinților Valg. Se 
prăbuşi apoi într-un somn adânc. Când se trezi, 


sângele fusese curăţat, soldaţii fuseseră îngropaţi, 

iar Rowan ascunsese cele patru coliere din piatră 
Wyrd undeva în pădure. Le-ar fi dus în zbor până la 
mare şi le-ar fi aruncat acolo, dar ea ştia că 
rămăsese pentru a avea grijă de ea - şi nici nu 
avea încredere că prietenii lui nu aveau să facă 
altceva decât să le înmâneze lui Maeve. 

Tovarăşii lui Rowan tocmai plecau atunci când, 
într-un sfârşit, ea se trezi, după ce întârziaseră să 
ajute cu reparaţiile şi vindecarea răniților, dar 
numai Gavriel păru s-o observe. Ea şi Rowan se 
îndreptau spre pădure pentru o plimbare (îl 
obligase s-o lase să coboare din pat) când trecură 
pe lângă bărbatul cu păr auriu care zăbovea lângă 
poarta din spate. 

Rowan încremeni. O întrebase în faţă ce se 
întâmplase când ajunseseră prietenii lui - dacă 
vreunul dintre ei încercase să o ajute. Ea încercase 
să evite răspunsul, dar el nu se dădu bătut şi, într- 
un final, ea îi spuse că numai Gavriel păruse dispus 
să o ajute. Nu-i învinovăţea pe prietenii lui. N-o 
cunoşteau, nu-i datorau nimic, iar Rowan era 
înăuntru, înconjurat de pericole. Nu ştia de ce 
conta atât de mult pentru Rowan, iar el îi spuse că 
nu era treaba ei. 

Acum, Gavriel îi aştepta lângă poarta din 
spate. De vreme ce Rowan avea chipul ca de 
piatră, când se apropiară de el ea zâmbi pentru 
amândoi. 

— Credeam c-ai plecat deja, spuse Rowan. 

Ochii roşiatici ai lui Gavriel licăriră. 

— Gemenii şi Vaughan au plecat acum o oră, 
iar Lorcan a plecat în zori. Mi-a spus să-ţi transmit 


salutările lui. 

Rowan dădu din cap într-un mod din care se 
înţelegea foarte clar că ştia că Lorcan nu făcuse un 
asemenea lucru. 

— Ce vrei? 

Ea nu era sigură că împărtăşeau aceeaşi 
definiţie a conceptului de prieten. Gavriel o privi 
din cap până-n tălpi şi invers, apoi se uită la Rowan 
ŞI spuse: 

— Ai grijă când te întâlneşti cu Maeve. Până 
atunci, noi ne vom fi prezentat rapoartele. 

Expresia încrâncenată a lui Rowan nu se 
schimbă. 

— Călătorie sprâncenată, îi ură el şi îşi 
continuă plimbarea. 

Celaena zăbovi, studiindu-l pe războinicul Fae, 
cu sclipirea de tristeţe din ochii lui aurii. Ca şi 
Rowan, era sclavul lui Maeve - totuşi, se gândise 
să-i avertizeze. Din cauza legământului de sânge, 
Maeve îi putea porunci să divulge toate detaliile, 
inclusiv acest moment, şi să-l pedepsească pentru 
asta. Dar pentru prietenul său... 

— Mulţumesc, îi spuse ea războinicului cu părul 
auriu. 

El clipi, iar Rowan îngheţă. Braţele o dureau din 
interior înspre afară, iar mâna tăiată era bandajată 
şi încă sensibilă, dar totuşi i-o întinse. 

— Pentru avertisment. Şi pentru că ai ezitat în 
acea zi. 

Gavriel îi privi mâna o clipă, după care o 
strânse cu o blândeţe surprinzătoare. 

— Câţi ani ai? o întrebă el. 

— Nouăsprezece, răspunse ea, iar el lăsă să-i 
scape o răsuflare care ar fi putut fi tristeţe sau 

uşurare, sau amândouă, şi-i spuse că asta făcea ca 
harul ei să fie şi mai impresionant. 

Se gândi să-i spună că ar fi fost mai puţin 
impresionat dacă ar fi aflat ce poreclă îi dăduse ea, 
dar se mulţumi să-i facă cu ochiul. 

Când îl ajunse din urmă, Rowan era încruntat, 
dar nu spuse nimic. In timp ce ei doi se îndepărtau, 
Gavriel murmură: 

— Noroc bun, Rowan. 


x 


Rowan o duse la un iaz din pădure pe care nu-l 
mai văzuse până atunci, apa transparentă fiind 
alimentată de o minunată cascadă, care părea să 
danseze în lumina soarelui. El se aşeză pe o stâncă 
lată, plană, încălzită de soare, scoţându-şi cizmele 
şi  ridicându-şi pantalonii pentru a-şi  scălda 
picioarele în apă. Când se aşeză, Celaena se crispă 
de durerea care îi străbătea muşchii şi oasele. 
Rowan se încruntă, dar ea îi aruncă o privire care îl 
provoca să-i poruncească să se întoarcă în pat 
pentru odihnă. 

Când şi ea intră cu picioarele în apă şi lăsară 
muzica pădurii să-i pătrundă, Rowan vorbi: 

— Nu putem desface ceea ce s-a întâmplat cu 
Narrok. Când lumea va auzi că Aelin Galathynius a 
luptat împotriva Adarlanului, vor afla că eşti în 
viaţă. El va şti că eşti în viaţă, unde eşti, şi că nu 
plănuieşti să te ascunzi. Te va vâna tot restul vieţii 
tale. 

— Am acceptat soarta asta din momentul când 


am păşit dincolo de barieră, spuse ea cu voce 

joasă. 

Lovi apa cu piciorul, valurile răspândindu-se în 
tot iazul. Mişcarea îi provocă o durere zguduitoare 
în trupul răvăşit de magie. Celaena şuieră. 

Rowan îi întinse plosca din piele, plină cu apă, 
pe care o adusese cu el, dar de care nu se 
atinsese. Ea luă o înghiţitură şi descoperi că era 
plină cu tonicul anesteziant pe care îl bea cu 
lăcomie de când se trezise dimineaţă. 

Noroc bun, Rowan, îi spusese Gavriel 
prietenului său. Urma să vină o zi, prea devreme, 
când avea să-şi ia rămas-bun de la el. Care aveau 
să fie cuvintele ei de despărţire? Avea să-i poată 
oferi mai mult decât o urare de noroc? Işi dorea să 
fi avut ceva să-i dea - un fel de protecţie împotriva 
reginei care îl ţinea în lesă. Ochiul Elenei era la 
Chaol. Amuleta din Orynth - i-ar fi oferit-o, dacă n- 
ar fi pierdut-o. Bijuterie de familie sau nu, ea s-ar fi 
odihnit mai bine dacă ar fi ştiut că îl protejează. 

Amuleta, împodobită cu un cerb sacru pe o 
parte... şi semnele Wyrd pe cealaltă parte. 

Respirația i se opri. Nu-l mai vedea pe prinţ 
lângă ea, nu mai auzea freamătul pădurii în jurul 
ei. Terassen fusese cea mai măreaţă Curte din 
lume. Nu fuseseră niciodată invadaţi, nu fuseseră 
niciodată cuceriţi, din contră, prosperaseră şi 
deveniseră atât de puternici, încât toate regatele 
ştiau că a-i provoca era o nebunie. O pleiadă de 
conducători incoruptibili, care adunaseră întreaga 
ştiinţă a Erileii în măreaţa lor bibliotecă. Fuseseră 
un far care îi atrăgea pe cei mai străluciți şi mai 
îndrăzneţi la ei. 

Ştia unde era - cea de a treia şi ultima cheie 

Wyrd. 

Fusese la gâtul ei în noaptea în care căzuse în 
râu. 

Împodobise gâtul fiecăruia dintre strămoşii ei, 
începând cu Brannon, când se oprise la templul 
Zeiţei Soarelui pentru a lua un medalion de la 
Înalta Preoteasă a Malei - şi apoi îl distrusese cu 
totul, pentru ca nimeni să nu-i poată lua urma. 

Medalionul de un albastru azuriu, cu cerbul 
auriu încoronat cu flacăra nemuritoare - cerbul lui 
Mala  Aducătoarea-Focului. Părăsind țărmurile 
Wendlynului, Brannon furase cerbii, îi dusese la 
Terrasen şi-i instalase în Oakwald. Brannon pusese 
a treia aşchie de cheie Wyrd în amuletă şi nu 
spusese nimănui ce făcuse cu ea. 

Cheile Wyrd nu erau bune sau rele. Cum erau 
depindea de cum le utilizau purtătorii lor. In jurul 
gâturilor regilor şi al reginelor din Terrasen, una 
dintre ele fusese folosită pe neştiute pentru bine, şi 
îşi protejase purtătorii milenii întregi. 

O protejase şi pe ea, în noaptea în care căzuse 
în râu. Semnele Wyrd fuseseră cele pe care le 
zărise ea strălucind în adâncurile îngheţate, de 
parcă le-ar fi invocat cu strigătele ei de ajutor de 
sub ape. Pierduse însă Amuleta din Orynth. Căzuse 
în acel râu şi... nu. 

Nu. Nu era posibil; ea n-ar fi ajuns până pe 
țărm, darămite să supravieţuiască orelor în care 
zăcuse acolo. Frigul ar fi înfrânt-o. Ceea ce 
însemna că o avusese asupra ei când... când... 
Arobynn Hamel i-o luase şi o păstrase în toţi aceşti 
ani, un premiu a cărui putere nici n-o bănuia. 


Trebuia s-o ia înapoi. Trebuia s-o recupereze 

de la el şi să se asigure că nimeni nu ştia ce se află 
în ea. lar dacă o recăpăta... Nu îndrăznea să 
gândească atât de departe. 

Trebuia să ajungă repede la Maeve pentru a 
afla informaţiile necesare, apoi să meargă acasă. 
Nu în Terrasen, ci la Rifthold. Trebuia să-l înfrunte 
pe omul care o transformase într-o armă, care 
distrusese o altă parte din viaţa ei, şi care poate că 
era cea mai mare ameninţare la adresa ei. 

Rowan o întrebă: 

— Ce s-a întâmplat? 

— A treia cheie Wyrd. 

Înjură. Nu putea spune nimănui, pentru că 
dacă cineva ar fi ştiut... s-ar fi îndreptat direct spre 
Rifthold. Direct spre Breasla Asasinilor. 

— Aelin. 

Era teamă, durere sau amândouă în ochii lui? 

— Spune-mi ce ai aflat. 

— Nu câtă vreme eşti legat de ea. 

— Sunt legat de ea pentru totdeauna. 

— Ştiu. 

Era sclavul lui Maeve - mai rău decât un sclav. 
Trebuia să se supună oricărei porunci a ei, oricât 
de ticăloasă. 

Se aplecă, înmuindu-şi mâna mare în apă. 

— Ai dreptate. Nu vreau să-mi spui nimic. 

— Urăsc asta, şopti ea. O urăsc pe ea. 

El privi în lături, spre Goldryn, lăsată în spatele 
lor pe o stâncă. Îi spusese istoria sabiei în 
dimineaţa aceea, în timp ce înghiţea mâncare cât 
pentru trei războinici Fae adulţi. El nu păruse 
deosebit de impresionat, iar când îi arătă inelul pe 
care-l găsise în teacă, nu avu nimic altceva de spus 

decât: 

— Sper să-i găseşti o utilizare bună. 

Într-adevăr. 

Tăcerea care creştea între ei era însă 
inacceptabilă. Işi drese vocea. Poate că nu-i putea 
spune adevărul despre cea de-a treia cheie Wyrd, 
dar îi putea oferi altceva în schimb. 

Adevărul. Adevărul despre ea, nediluat şi total. 
După toate câte înfruntaseră împreună, tot ce îşi 
dorea încă să facă... 

Aşa că se îmbărbătă singură. 

— N-am spus nimănui ce-ţi povestesc acum. 
Nimeni pe lume nu ştie. Dar este povestea mea, 
spuse ea, clipind pentru a-şi alunga lacrimile, şi a 
venit momentul să o povestesc. 

Rowan se lăsă pe spate pe stâncă, punându-și 
mâinile sub cap. 

— A fost odată ca niciodată, îi spuse ea lui 
Rowan, lumii, ei înseşi, într-o ţară care a fost 
demult făcută cenuşă, o prinţesă tânără care îşi 
iubea regatul... foarte mult. 

li povesti apoi despre prinţesa a cărei inimă 
arsese cu un foc sălbatic, despre măreţul regat din 
nord, despre căderea sa şi sacrificiul lui Lady 
Marion. Era o poveste lungă şi uneori tăcea şi 
plângea, iar în acele momente el se apleca spre ea 
pentru a-i şterge lacrimile. 

Când termină, Rowan se mulţumi să-i dea din 
nou să bea tonic. Ea îi zâmbi, iar el o privi un timp, 
apoi îi răspunse la zâmbet, altfel de zâmbet decât 
cele pe care i le adresase până atunci. 

Rămaseră tăcuţi o vreme şi, fără să ştie de ce 
o face, întinse o mână în faţă, cu palma îndreptată 

spre apa de dedesubt. 

Şi încet, clătinându-se, o picătură de apă de 
mărimea unei pietre se ridică de pe suprafaţă spre 
cupa palmei ei. 

— Nu-i de mirare că instinctul tău de 
autoconservare este atât de jalnic, dacă asta-i 
toată apa pe care poţi s-o stăpâneşti. 

Rowan îi dădu însă un bobârnac peste bărbie, 
iar ea ştia că el înţelegea ce înseamnă gestul, 
faptul că reuşise să invoce acea picătură în palma 
sa. O simţea pe mama ei zâmbindu-i din tărâmurile 
de dincolo. 

li surâse lui Rowan printre lacrimi şi-i trimise 
picătura pe faţă. 

Rowan o aruncă în iaz. Un moment mai târziu, 
râzând, se aruncă şi el în apă. 


* 


După o săptămână în care îşi refăcuse forțele, 
ea şi ceilalţi semi-Fae răniţi se recuperaseră 
suficient cât să participe la o sărbătoare organizată 
de Emrys şi Luca. Înainte ca ea şi Rowan să 
coboare pentru a se alătura festivităților, Celaena 
se privi în oglindă. 

Părul puţin mai scurt era cea mai mică dintre 
schimbări. 

Acum avea culoare în obraji, ochii îi erau 
strălucitori şi limpezi şi, deşi recâştigase greutatea 
pe care o pierduse în iarna trecută, faţa îi era mai 
suplă. O femeie - din oglindă îi zâmbea o femeie, 
frumoasă pentru fiecare cicatrice şi imperfecţiune 


şi semn al supravieţuirii, frumoasă pentru faptul că 

zâmbetul ei era real, şi îl simţea aprinzând bucuria 
adormită din inima ei. A 

In acea noapte, dansă. In dimineaţa 
următoare, ştiu că venise momentul. 

După ce ea şi Rowan îşi luară rămas-bun de la 
ceilalţi, ea se opri la lizieră pentru a privi fortăreaţa 
din piatră spartă. Emrys şi Luca îi aşteptau la linia 
copacilor, cu feţele palide în lumina dimineţii. 
Bătrânul bărbat  burduşise deja bagajele cu 
mâncare şi provizii, dar tot împinse în mâinile 
Celaenei o pâine fierbinte, privind-o în ochi. 

— S-ar putea să dureze, spuse ea, dar dacă - 
când îmi voi revendica regatul, semi-Fae vor avea 
întotdeauna un cămin acolo, iar voi doi - şi Malakai 
- veţi avea un loc în casa mea, dacă veţi dori. Ca 
prieteni ai mei. 

Ochii lui Emrys luceau, iar el încuviinţă, 
apucând mâna lui Luca. Tânărul, care hotărâse să 
păstreze pe faţă zgârietura lungă, oribilă, pe care o 
căpătase în bătălie, se mulţumi să se uite fix la ea, 
cu ochii mari. O parte a inimii ei plângea pentru 
umbrele pe care le vedea acum pe faţa lui. 
Trădarea lui Bas avea să-l bântuie mult timp, ştia 
asta, dar Celaena îi zâmbi, îi ciufuli părul şi se 
întoarse să plece. 

— Mama ta ar fi mândră, spuse Emrys. 

Celaena îşi duse o mână la inimă şi făcu o 
plecăciune de mulţumire. 

Rowan îşi drese vocea, iar Celaena le oferi un 
ultim zâmbet de despărţire, după care îl urmă pe 
prinţ în pădure - pornind, în sfârşit, spre Doranelle 
şi spre Maeve. 

Capitolul 58 


— Să fii pregătit de plecarea spre Suria în două 
zile, îi ordonă Aedion lui Ren, când cei trei se 
adunară la miezul nopţii în apartamentul unde 
stătuseră Ren şi Murtaugh, fără să ştie încă al cui 
era. Mergi spre poarta de sud - va fi cel mai puţin 
supravegheată la acea oră. 

Trecuseră câteva săptămâni de când se 
întâlniseră ultima oară, şi trei zile de când 
Murtaugh primise o scrisoare vagă de la Sol din 
Suria, o invitaţie prietenească, de la un amic 
demult pierdut, de a-l vizita. Formularea era 
suficient de simplă cât să-şi dea seama cu toţii că 
tânărul lord încerca să simtă atmosfera, făcând 
aluzie la interesul faţă de „oportunitatea” pe care 
Murtaugh o menţionase într-o scrisoare anterioară. 
De atunci, Aedion străbătuse toate cărările spre 
nord, calculând mişcările şi locaţiile fiecărei legiuni 
şi garnizoane de-a lungul drumului. Încă două zile; 
apoi, poate că acea Curte avea să înceapă să se 
reclădească. 

— Atunci, de ce am sentimentul că fugim? 

Ren se opri din mersu-i obişnuit prin cameră. 
Tânărul Lord de Allsbrook se vindecase bine, deşi 
transformase o parte din ampla cameră în spaţiul 
său personal de antrenament, pentru a-şi recăpăta 
puterea. Aedion se întrebă cât de bucuroasă va fi 
regina lor să afle despre asta. 

— Chiar fugi, rosti tărăgănat Aedion, muşcând 
dintr-unul dintre merele pe care le luase de la piaţă 
pentru Ren şi pentru bătrân. Cu cât zăboveşti mai 


mult aici, continuă el, cu atât mai mare este riscul 

să fii descoperit şi să ne distrugi toate planurile. 
Acum eşti prea uşor de recunoscut şi îmi eşti mai 
util în Terrasen. Nu negociem, aşa că nici nu te 
chinui să încerci. 

— Cu tine cum rămâne? îl întrebă Ren pe 
căpitan, care stătea în scaunul lui obişnuit. 

Chaol se încruntă şi spuse calm: 

— İn câteva zile, plec în Anielle. 

Trebuia să-şi îndeplinească partea de învoială 
pe care o făcuse când îşi vânduse libertatea pentru 
a o trimite pe Aelin în Wendlyn. Dacă îşi permitea 
să se gândească prea mult la asta, ştia că l-ar fi 
cuprins regretele - ba chiar ar fi încercat să-l 
convingă pe căpitan să rămână. Nu că Aedion l-ar 
fi plăcut pe căpitan sau măcar l-ar fi respectat. De 
fapt, îşi dorea ca Chaol să nu-l fi surprins pe scară, 
deplângând măcelărirea poporului său în lagărele 
de muncă. Dar acum, iată-i împreună, şi nu mai 
era cale de întoarcere. 

Ren se opri din mers şi-l privi lung pe căpitan. 

— Ca spion? 

— Vei avea nevoie de cineva în interior, 
indiferent că eu sunt în Rifthold sau în Anielle. 

— Am oameni în interior, spuse Ren. 

Aedion flutură din mână. 

— Nu-mi pasă de oamenii tăi din interior, Ren. 
Fii gata să pleci şi nu mai fi aşa o belea cu 
întrebările tale fără de sfârşit. 

L-ar fi legat pe Ren cu lanţurile de un cal, dacă 
ar fi fost nevoie. 

Aedion tocmai dădea să plece, când se auziră 
paşi bubuind pe scări. Când uşa zbură în lături, 


aveau toţi săbiile scoase, însă îl văzură pe 

Murdaugh în pragul uşii, gâfâind şi respirând greu. 
Ochii bătrânului erau  fioroşi şi deschidea şi 
închidea gura. In spatele lui, casa scării nu purta 
semne de ameninţare sau de urmărire, însă Aedion 
îşi ţinu sabia scoasă şi luă o poziţie mai bună. 

Ren alergă la Murtaugh, susţinându-l de umeri, 
dar bătrânul îşi înfipse călcâiele în covor. 

— Ea trăieşte, le spuse el, lui Ren, lui Aedion, 
lui însuşi. Ea - ea trăieşte cu adevărat. 

Inima lui Aedion se opri. Se opri, apoi porni din 
nou, pentru a se opri iar. Incet, îşi băgă sabia în 
teacă, şi, după ce-şi calmă gândurile, rosti: 

— Spune odată, bătrâne. 

Murtaugh clipi şi lăsă să-i scape un râs 
întretăiat. 

— E în Wendlyn, trăieşte. 

Căpitanul îşi reluă mersul prin cameră. Şi, dacă 
nu l-ar fi trădat picioarele, Aedion i s-ar fi alăturat. 
Dacă Murtaugh auzise că ea... 

— Povesteşte tot, îi ceru căpitanul. 

Murtaugh scutură din cap. 

— Oraşul roieşte de veşti. Oamenii au ieşit în 
stradă. 

— Treci la subiect, sări Aedion. 

— Legiunea generalului Narrok a atacat într- 
adevăr Wendlynul, spuse Murtaugh. Nimeni nu ştie 
de ce sau cum, dar Aelin... Aelin era acolo, în 
Munţii Cambrieni, şi făcea parte din armata care i-a 
înfruntat în bătălie. Se spune că în tot acest timp s- 
a ascuns în Doranelle. 

In viaţă, îşi spuse Aedion - era în viaţă, deci nu 
murise în bătălie, chiar dacă informaţiile lui 


Murtaugh despre locul unde se afla erau greşite. 

Murtaugh zâmbea. 

— l-au măcelărit pe Narrok şi oamenii lui, iar 
ea i-a salvat pe foarte mulţi - cu harul ei magic. Cu 
focul, se spune - cu o putere pe care lumea n-a 
mai văzut-o de la Brannon încoace. 

Aedion simţi o strângere dureroasă în piept. 
Căpitanul se mulţumi să privească fix la bătrân. 

Era un mesaj către lume. Aelin era o 
luptătoare, capabilă să lupte cu sabia sau cu harul 
magic, şi se săturase să se ascundă. 

— Plec călare în nord chiar astăzi. Nu putem 
aştepta, aşa cum am planificat, spuse Murtaugh, 
întorcându-se spre uşă. Inainte ca regele să 
încerce să împiedice răspândirea veştilor, trebuie 
să informez Terrasenul. 

ÎI conduseră în jos pe scări, apoi în depozitul de 
la parter. Dinăuntru, auzul de Fae al lui Aedion 
prinse agitația în creştere de pe străzi. In 
momentul în care va intra în palat, va trebui să fie 
atent la fiecare mişcare, fiecare respiraţie. Prea 
mulţi ochi aveau să fie aţintiţi asupra lui acum. 

Aelin. Regina lui. Aedion zâmbi vag. Regele n- 
ar fi bănuit niciodată, nici într-o mie de ani, pe cine 
trimisese de fapt în Wendlyn - că propriul său 
Campion îl distrusese pe Narrok. Puţini ştiau 
despre neîncrederea adânc înrădăcinată a celor din 
familia Galathynius în Maeve - aşa că Doranelle 
era un loc bun în care să ascunzi şi să creşti o 
tânără regină în toţi aceşti ani. 

— După ce ies din oraş, spuse Murtaugh, 
îndreptându-se spre calul pe care îl legase în 
depozit, voi trimite călăreţi la toate contactele 


noastre, în Fenharrow şi în Melisande. Ren, tu 

rămâi aici. Am eu grijă de Suria. 

Aedion strânse umărul bărbatului. 

— Du-le vorbă oamenilor mei din Bane - 
spune-le să stea ascunşi până mă întorc, dar să 
ţină liniile de aprovizionare către rebeli deschise cu 
orice preţ. 

Nu-i eliberă umărul până când Murtaugh nu 
încuviinţă cu o mişcare din cap. 

— Bunicule, spuse Ren, ajutându-l pe bărbat să 
se urce în şa, lasă-mă să plec eu în locul tău. 

— Tu rămâi aici, ordonă Aedion, iar Ren se 
zbârli. 

Murtaugh îşi murmură acordul. 

— Adună toate informaţiile posibile şi apoi vei 
putea veni la mine, când voi fi pregătit. 

Aedion nu-i dădu timp lui Ren să refuze, 
deschizându-i lui Murtaugh uşa depozitului. Aerul 
aspru al nopţii se infiltră înăuntru, aducând cu el 
agitația din oraş. Aelin - Aelin făcuse asta, ea 
provocase acest freamăt. Armăsarul bătea din 
copite şi pufnea, iar Murtaugh ar fi pornit în galop 
dacă n-ar fi sărit căpitanul să ţină hăţurile. 

— Eyllwe, şopti Chaol. Trimite vorbă în Eyllwe. 
Spune-le să reziste - spune-le să se pregătească. 

Poate că de vină era lumina, poate că frigul, 
dar Aedion ar fi putut jura că în ochii căpitanului se 
vedeau lacrimi atunci când spuse: 

— Anunţă-i că a venit timpul să contraatacăm. 


* 


Murtaugh Allsbrook şi călăreţii săi răspândiră 
veştile asemenea unui foc nestăvilit. Pe fiecare 

drum, pe fiecare râu, în nord şi în sud şi în vest, 
prin zăpadă şi ploaie şi ceaţă, copitele cailor 
bătătoreau praful fiecărui regat. 

Şi din fiecare oraş în care povesteau, dinspre 
fiecare tavernă şi întrunire secretă, şi mai mulţi 
călăreţi plecau să ducă vestea. 

Erau din ce în ce mai mulţi, până când nu mai 
exista drum pe care să nu-l fi acoperit, suflet care 
să nu ştie că Aelin Galathynius era în viaţă - şi că 
doreşte să se ridice împotriva Adarlanului. 

Veştile traversară Munţii Colț Alb şi Ruhnn, 
tocmai până la Deşertul din Vest şi la regina cu 
părul roşu care domnea dintr-un castel care stătea 
să cadă. Până în Deşertul Peninsula şi fortăreaţa 
din oază a Asasinilor Tăcuţi. Copite, copite, copite, 
rezonând pe întreg continentul, scânteind pe 
caldarâm, până în Banjali şi în palatul de pe malul 
râului al regelui şi reginei din Eyllwe, încă purtând 
hainele lor de doliu. 

Rezistați, spuseră lumii călăreţii. 

Rezistați. 


Tatăl lui Dorian era mai furios decât fusese 
vreodată. Doi miniştri fuseseră executaţi în acea 
dimineaţă, pentru groaznica crimă de a fi încercat 
să-l calmeze pe rege. 

La o zi după ce ajunseseră veştile despre ceea 
ce făcuse Aelin în Wendlyn, tatăl lui era încă livid şi 
încă voia răspunsuri. 

Lui Dorian i s-ar fi părut comic - era tipic 
pentru Celaena să-şi facă o intrare triumfală - dacă 

631 


n-ar fi fost îngrozit. Ea lansase o provocare. Mai rău 
de atât, îl învinsese pe unul dintre cei mai letali 
generali ai regelui. 

Nimeni nu mai făcuse asta şi fără a-şi pierde 
viaţa. Niciodată. 

Undeva în Wendlyn, prietena lui schimba 
lumea. Îndeplinea făgăduiala pe care i-o făcuse. Ea 
nu-l uitase, nu-i uitase pe niciunul dintre cei care 
mai erau acolo. 

Şi poate că atunci când aveau să găsească o 
cale de a distruge turnul pentru a elibera magia de 
sub jugul tatălui lui, ea avea să ştie că prietenii n-o 
uitaseră. Că el n-o uitase. 

Dorian îl lăsă pe tatăl său să tune şi să fulgere. 
Participă la întruniri şi îşi ţinu în frâu repulsia şi 
oroarea atunci când tatăl său trimise încă un 
ministru la  eşafod. Pentru Sorscha, pentru 
făgăduiala de a o ocroti, de a nu mai trebui, într-o 
bună zi, să ascundă ce şi cine era, îşi păstră masca 
veche, oferind sugestii banale despre ce era de 
făcut cu Aelin şi se prefăcu. Pentru ultima dată. 

Când Celaena avea să revină, când avea să se 
întoarcă aşa cum jurase că o va face... 

Atunci aveau să schimbe lumea împreună. 


Capitolul 59 


Celaenei şi lui Rowan le luă o săptămână să 
ajungă în Doranelle. Călătoriră prin munţii aspri şi 
îngrozitori, unde lupii sălbatici ai lui Maeve îi ţineau 
sub observaţie zi şi noapte, apoi prin valea 
luxuriantă, prin păduri şi câmpii cu aerul greu de 
mirodenii şi magie. 

Cu cât se apropiau de sud, temperatura 
creştea, dar adierea vântului o făcea să nu fie prea 
neplăcută. După un timp, începură să vadă în 
depărtare sate din piatră, dar Rowan hotări să se 
ţină deoparte, ascunşi, până când trecură de 
creasta unui deal stâncos şi la picioarele lor apăru 
Doranelle. 

| se tăie respiraţia. Nici Orynth-ul nu se putea 
compara. 

Il numiseră Oraşul Râurilor pe bună dreptate. 
Oraşul din piatră de culoare deschisă era construit 
pe o insulă uriaşă aflată între câteva râuri, cu 
apele învolburându-se atunci când afluenții din 
dealurile înconjurătoare şi din munţi se uneau, în 
capătul nordic al insulei, râurile se prăbuşeau în 
gura unei cascade gigantice, cu bazinul atât de 
mare, încât ceața plutea în ziua aceea senină, 
făcând să strălucească clădirile cu acoperişuri în 
formă de dom, turlele de culoarea perlei şi 
acoperişurile albastre. La marginile oraşului nu 
erau ancorate ambarcaţiuni, deşi peste râu treceau 
două poduri elegante din piatră - bine păzite. Fae 
traversau podurile, transportând de toate, de la 
legume la fân şi vin. Undeva, probabil că erau 
câmpuri şi ferme şi oraşe care îi aprovizionau, deşi 
ar fi pariat că Maeve are o rezervă de bunuri 
ascunsă undeva. 

— Presupun că în mod normal ai zbura direct 
înăuntru şi nu te-ai sinchisi să foloseşti podurile, îi 
spuse ea lui Rowan, care se încrunta la vederea 
oraşului şi nu prea arăta ca un războinic care se 
întoarce acasă. 


El dădu din cap distant. În ultima zi devenise 

tăcut - nu nepoliticos, dar tăcut şi imprecis, de 
parcă reconstruia zidul între ei. În acea dimineaţă, 
se trezise în tabăra lor de pe creasta dealului şi-l 
văzuse uitându-se spre răsărit, privind întreaga 
lume, de parcă ar fi purtat o conversaţie cu ea. Nu 
avusese curajul să-l întrebe dacă se ruga Malei 
Aducătoarea Focului sau Zeiţei Soare. Tabăra era 
însă învăluită într-o căldură ciudat de familiară şi ar 
fi putut jura că își simţea harul magic sărind în sus 
de bucurie. Nu-şi permisese să se gândească prea 
mult la asta. 

In ultima zi, şi ea fusese pierdută în sine, 
ocupată să-şi adune puterea şi claritatea. Nu 
fusese capabilă să discute prea mult şi chiar şi 
acum concentrarea asupra prezentului îi cerea un 
efort imens. 

— Ei bine, spuse ea, inspirând exagerat de 
prelung şi bătând cu mâna mânerul sabiei Goldryn, 
hai să mergem s-o vedem pe iubita noastră 
mătuşă. N-aş vrea s-o lăsăm să aştepte. 


* 


De-abia la căderea nopţii reuşiră să ajungă la 
pod, iar Celaena se bucură: erau mai puțini Fae 
care să asiste la sosirea lor, chiar dacă străzile 
lungi şi sinuoase erau pline acum de muzicieni şi 
dansatori şi vânzători ambulanți care vindeau 
mâncare caldă şi băuturi. Astfel de manifestări 
erau numeroase în Adarlan, dar aici nu erau 
îngrădite de un imperiu, de întuneric, de frig sau 
de disperare. Maeve nu trimisese ajutor cu zece 


ani în urmă - şi, în timp ce Fae dansau şi beau 

cidru, poporul Celaenei fusese măcelărit şi ars. Ştia 
că nu era vina lor, dar, traversând oraşul spre 
capătul nordic de lângă cascadă, nu se putea 
bucura de veselia din jur. 

Işi aminti că şi ea dansase, şi băuse, şi făcuse 
tot ce dorise, în timp ce poporul ei suferise zece 
ani de zile. Nu era în postura în care să 
dispreţuiască, nici pe Fae, nici pe altcineva, în 
afara reginei care domnea peste acest oraş. 

Niciuna dintre gărzi nu-i opri, deşi observă 
nişte umbre care îi urmăreau de pe acoperişuri şi 
de pe alei, câteva păsări de pradă zburând în 
cercuri deasupra lor. Rowan nu le luă în seamă, 
deşi îi surprinse ochii licărind în lumina aurie a 
felinarelor. Aparent, escorta nu-l bucura nici pe 
prinţ. Oare pe câţi dintre ei îi cunoştea personal? 
Alături de câţi luptase sau se aventurase pe 
pământuri neaflate încă pe hartă? 

Nu văzură nici urmă de prietenii lui, iar el nu 
comentă dacă se aştepta sau nu să-i vadă. Chiar 
dacă privea numai în faţă, ea ştia că era conştient 
de fiecare santinelă care îi urmărea, de fiecare 
respiraţie din apropierea lor. 

Nu avea loc în suflet pentru îndoială sau 
teamă. In timp ce mergeau, ea atingea inelul 
ascuns în buzunar, răsucindu-l întruna, amintindu- 
şi de planul ei şi de ceea ce trebuia să înfăptuiască 
înainte de a părăsi oraşul. Era la fel de regină ca şi 
Maeve. Era suverana unui popor puternic şi a unui 
regat uriaş. 

Era moştenitoarea cenuşii şi a focului şi nu 
avea intenţia să se plece în faţa nimănui. 

Fură escortaţi printr-un palat strălucitor din 
piatră deschisă la culoare, cu perdele din borangic 
albastru şi pardoseli lucrate dintr-un mozaic cu 
plăci delicate, care descriau diverse scene, de la 
fecioare dansând, la peisaje bucolice şi la cerul 
nopţii. Prin toată clădirea, râul curgea în firişoare, 
uneori adunându-se în havuzuri presărate cu crini 
care înfloreau noaptea. lasomia se împletea pe 
coloanele masive, iar ghirlande de lumină din sticlă 
colorată atârnau de tavanele boltite. Faptul că o 
mare parte din palat era deschisă spre exterior 
sugera că vremea era întotdeauna blândă. Din 
camere îndepărtate se auzea muzică, dar era 
discretă şi liniştită prin comparaţie cu revolta de 
sunete şi culoare de dincolo de pereţii uriaşi din 
marmură ai palatului. 

Peste tot erau santinele. Pândeau fără să fie 
văzuţi, dar în trupul ei de Fae le simţea mirosul, 
oţelul şi mirosul proaspăt al săpunului pe care îl 
foloseau în cazarme. Nu era foarte diferit de 
castelul din cleştar. Adăpostul lui Maeve fusese 
însă construit din piatră - foarte multă piatră, toată 
albă şi sculptată şi lustruită şi strălucitoare. Ştia că 
Rowan avea apartamentul lui în acest palat şi că 
familia Whitethorn deţinea diverse locuinţe în 
Doranelle, dar nu văzură pe niciunul din neamul 
lui. În timpul călătoriei îi spusese că mai erau 
câţiva prinți în familie, conduşi de fratele tatălui 
lui. Din fericire pentru Rowan, unchiul lui avea trei 
fii, absolvindu-l pe el de răspundere, deşi verii lui 
încercaseră să se folosească de poziţia lui Rowan 

faţă de Maeve pentru a câştiga avantaje. O familie 
de intriganţi şi de linguşitori, precum orice familie 
princiară din Adarlan. 

După o eternitate de mers în tăcere, Rowan o 
conduse pe o verandă largă, cu vedere la râu. Era 
suficient de încordat cât să sugereze că mirosea şi 
auzea lucruri pe care ea nu le putea percepe, dar 
nu-i transmise niciun avertisment. Cascada de 
lângă palat mugea, deşi nu suficient de tare cât să 
acopere o conversaţie. 

De cealaltă parte a verandei stătea Maeve, pe 
tronul ei din piatră. 

Intinşi de o parte şi de alta a tronului erau lupii 
gemeni, unul negru şi altul alb, supraveghindu-le 
apropierea cu ochi aurii şi şireţi. Nu mai era nimeni 
altcineva - traversând podeaua din dale, Rowan nu 
simţi mirosul nici unui alt prieten pândind din 
apropiere. Celaena îşi dorea ca Rowan s-o lase să 
se împrospăteze puţin în apartamentul lui, dar... 
oricum, nu asta era important la această întâlnire. 

Rowan păşi în acelaşi ritm cu ea, apropiindu-se 
de mica platformă, în faţa balustradei sculptate, iar 
când se opriră, Rowan căzu în genunchi şi-şi înclină 
capul. 

Mătuşa nu-i aruncă nicio privire, nici nu-l rugă 
să se ridice. Îşi lăsă nepotul îngenuncheat şi îşi 
întoarse ochii violeţi şi strălucitori spre Celaena, 
oferindu-i zâmbetul acela de păianjen. 

— Se pare că ţi-ai îndeplinit sarcina, Aelin 
Galathynius. 

Un alt test - folosirea numelui pentru a-i stârni 
o reacţie. 


Răspunse la zâmbetul reginei. 

— Într-adevăr. 

Rowan continuă să stea cu fruntea plecată, cu 
ochii în podea. Maeve putea să-l ţină îngenuncheat 
şi o sută de ani, dacă dorea. Lupii de lângă tron nu 
se mişcară niciun centimetru. 

Maeve binevoi să-i arunce o privire lui Rowan, 
apoi îi zâmbi din nou Celaenei cu zâmbetul acela 
mic. 

— Recunosc că sunt surprinsă că ai reuşit să 
obţii aprobarea lui atât de repede. Aşa că, spuse 
Maeve,  tolănindu-se pe tron, arată-mi. O 
demonstraţie a ceea ce ai învăţat în lunile acestea. 

Celaena strânse inelul din buzunar, fără să-şi 
coboare bărbia nici cu un milimetru. 

— Aş prefera mai întâi să aflu informaţiile pe 
care le păstrezi pentru tine. 

Un pocnet feminin de limbă. 

— N-ai încredere în cuvântul meu? 

— Doar nu crezi c-o să-ţi dau tot ce vrei fără 
dovada că îţi poţi respecta partea ta din învoială. 

Umerii lui Rowan se încordară, dar rămase cu 
fruntea plecată. 

Maeve miji uşor ochii. 

— Cheile Wyrd. 

— Cum pot fi distruse, unde sunt şi orice 
altceva ştii despre ele. 

— Nu pot fi distruse. Pot fi doar puse înapoi în 
poartă. 

Celaenei i se strânse stomacul. Ştia asta, dar îi 
venea greu să audă confirmarea. 

— Cum pot fi puse înapoi în poartă? 

— Nu crezi că ar fi fost redate lumii lor până 


acum dacă cineva ar fi ştiut cum? 
638 


— Ai spus că ai informaţii despre ele. 

Un zâmbet de viperă. 

— Am informaţii despre ele. Ştiu că pot fi 
folosite pentru a crea, a distruge şi a deschide 
portaluri, dar nu ştiu cum să le pun înapoi. N-am 
aflat niciodată cum şi apoi au fost luate de 
Brannon şi duse peste mări, iar de atunci nu le-am 
mai văzut niciodată. 

— Cum arătau? Ce simţeai în preajma lor? 

Maeve îşi făcu palma căuş şi se uită la ea, de 
parcă vedea în faţa sa cheile. 

— Negre şi lucitoare, nimic altceva decât nişte 
aşchii de piatră. Însă nu erau din piatră - nu 
seamănă cu nimic de pe pământul acesta, de pe 
niciun tărâm. Era de parcă ai fi ţinut în mână 
carnea vie a unui zeu, de parcă în ele ar fi fost 
închisă respiraţia tuturor fiinţelor de pe toate 
tărâmurile deodată. Nebunie şi bucurie şi teroare şi 
spaimă şi eternitate, erau toate acolo. 

Gândul că Maeve posedase toate cele trei chei, 
chiar şi numai pentru o clipă, era suficient de 
groaznic pentru a o face să-l evite. Se mulţumi să 
întrebe: 

— Ce altceva îmi poţi spune despre ele? 

— Mă tem că doar atât îmi amintesc. 

Maeve se lăsă pe spate pe tron. 

Ba nu - nu, trebuia să fie o cale. Nu se putea 
să-şi fi petrecut toate lunile respectând un târg 
prostesc, nu se putea să fie păcălită în asemenea 
hal. Dacă Maeve într-adevăr nu ştia, atunci erau 
alte informaţii care trebuiau extrase; nu avea să 
plece de acolo cu mâinile goale. 

— Prinții Valg - ce-mi poţi spune despre ei? 

Preţ de câteva secunde, Maeve rămase tăcută, 
de parcă ar fi cumpănit dacă merita să ofere mai 
multe informaţii decât promisese iniţial. Celaena 
nu era foarte sigură că dorea să ştie de ce 
decisese în favoarea ei, dar regina spuse: 

— Ah, da. Oamenii mei m-au informat de 
prezenţa lor. 

Maeve făcu din nou o pauză, fără îndoială 
săpând după informaţii într-un colţ străvechi al 
memoriei ei. 

— Sunt foarte multe rase de Valg - creaturi de 
care ar fugi chiar şi cele mai negre coşmaruri ale 
tale. Sunt conduşi de prinți, care sunt făcuţi din 
umbre, disperare şi ură, şi nu au trupuri pe care să 
le ocupe, de aceea se infiltrează în altele. Prinții nu 
sunt mulţi - dar am fost martoră odată la 
devorarea unei legiuni întregi de războinici Fae de 
către şase dintre ei în doar câteva ore. 

Un fior de gheaţă îi cobori pe şira spinării şi 
până şi părul de pe spatele lupilor se ridică. 

— Dar i-am ucis cu focul şi lumina mea... 

— Cum crezi că şi-a câştigat Brannon slava şi 
regatul? Era fiul renegat al nimănui, pe care niciun 
părinte nu-l recunoştea. Mala îl iubea însă cu furie, 
aşa că flăcările lui erau uneori singura pavăză între 
lume şi prinții Valg, până când puteam invoca o 
forţă suficientă cât să-i alunge. 

Deschise gura pentru a pune următoarea 
întrebare, dar se opri. Maeve nu era genul care să 
arunce la întâmplare informaţii. Aşa că Celaena 
întrebă calm: 

— Brannon nu era de sânge regal? 

Maeve îşi înălţă capul. 

— Nu ţi-a spus nimeni ce înseamnă semnul de 
pe fruntea ta? 

— Mi s-a spus că e un semn sacru. 

Ochii lui Maeve dansară de amuzament. 

— Este sacru doar datorită purtătorului care a 
pus bazele regatului tău. Inainte de asta, nu era 
nimic. Brannon s-a născut cu semnul nelegitimului 
- semnul pe care toţi copiii nedoriți îl posedă, care 
îi marchează ca fiind fără nume, ca fiind nimeni. 
Fiecare dintre moştenitorii lui Brannon, în pofida 
descendenţei nobile, a fost împodobit cu el - 
semnul celui fără nume. 

Arsese în ziua în care se duelase cu Cain. 
Arsese în faţa regelui din Adarlan. Un fior îi cobori 
pe şira spinării. 

— De ce a strălucit atunci când m-am duelat cu 
Cain, când m-am confruntat cu prinții Valg? 

Ştia că Maeve era bine informată cu privire la 
creaturile-umbre care locuiseră înlăuntrul lui Cain. 
Poate că nu fusese un prinţ Valg, dar ceva suficient 
de mic să încapă în inelul din piatră Wyrd pe care-l 
purta în locul colierului. O recunoscuse pe Elena - 
şi le spusese amândurora: „Aţi fost aduşi aici - voi 
toţi. Toţi jucătorii dintr-un joc neterminat”. 

— Poate că pur şi simplu sângele tău a 
recunoscut prezenţa Valgilor şi a încercat să-ţi 
spună ceva. Poate că, de fapt, nu însemna nimic. 

Dar nu putea crede aşa ceva. În special pentru 
că  simţise duhoarea Valgului în dormitorul 
părinţilor ei în dimineaţa de după ce fuseseră 
omorâţi. Fie că asasinul fusese posedat, fie că 
ştiuse cum să le utilizeze puterea pentru a-i ţine 

de informaţii trebuiau îmbinate mai târziu, când 
avea să se afle departe de Maeve. Dacă Maeve o 
lăsa să plece. 

— Sunt focul şi flăcările singurul mod de a 
omori prinții Valg? 

— Sunt greu de ucis, dar nu invincibili, 
recunoscu Maeve. Dacă avem în vedere modul în 
care îi constrânge regele Adarlanian, soluţia ar 
putea fi tăierea capului pentru a secţiona colierul. 
Dacă e să te întorci în Adarlan, aceasta va fi 
singura cale, bănuiesc. 

In Adarlan, magia era încă blocată de rege. 
Dacă avea să se confrunte din nou cu vreunul 
dintre prinții Valg, trebuia să-l ucidă cu spada şi 
ascuţimea minţii. 

— Dacă într-adevăr regele îi convoacă pe Valgi 
să lupte în armata lui, ce putem face pentru a-i 
opri? 

— Se pare că regele din Adarlan face ceea ce 
n-am avut eu niciodată curajul să fac, în răstimpul 
foarte scurt în care cheile au fost în posesia mea. 
Fără a avea toate trei cheile, are puteri limitate. 
Poate deschide portalul dintre lumile noastre 
numai pentru perioade scurte, suficient cât să lase 
un singur prinţ să se infiltreze în trupul pregătit. Cu 
toate cele trei chei, ar putea deschide însă portalul 
după voia inimii - ar putea aduna toate armatele 
Valg, conduse de prinți în trupurile lor muritoare 
şi... 

Maeve părea mai mult intrigată decât 
îngrozită. 

— lar cu toate cele trei chei, poate că nici nu ar 

har magic. Există nenumărate spirite inferioare 
printre Valgi care tânjesc să intre în această lume. 

— Ar trebui să le fabrice nenumărate coliere, 
atunci. 

— Ba nu ar trebui, nu dacă ar avea toate trei 
cheile. Controlul lui ar fi absolut. Şi nu ar avea 
nevoie de gazde vii - ci doar de trupuri. 

Inima Celaenei stătu în loc o clipă, iar Rowan 
se încordă de unde stătea îngenuncheat. 

— Ar putea avea o armată de morţi, în 
trupurile cărora să locuiască Valgii. 

— O armată care nu ar avea nevoie să 
mănânce, să doarmă, ori să respire - o armată 
care ar mătura ca o molimă continentul vostru şi 
ale altora. Poate şi alte lumi. 

Dar ar fi avut nevoie de toate trei cheile pentru 
asta. Simţi o strângere în piept şi, deşi erau în aer 
liber, palatul, râul, stelele păreau să o apese. Nu 
putea ridica o armată care să-i oprească, iar fără 
magie... erau condamnaţi. Ea era condamnată. Ea 
era... 

O căldură liniştitoare se înfăşură în jurul ei, de 
parcă cineva o îmbrăţişa. Feminină, voioasă, infinit 
de puternică. /ncă nu sunteţi condamnați, părea să 
îi şoptească la ureche. /ncă mai este timp. Nu ceda 
încă fricii. 

Maeve o urmărea cu un interes felin, iar 
Celaena se întreba ce nu-i spunea regina - dacă şi 
ea simţea acea prezenţă străveche, hrănitoare. 
Celaena se încălzise din nou, panica dispăruse şi, 
cu toate că dispăruse şi senzaţia de a fi în braţele 
cuiva, ar fi putut jura că prezenţa încă stăruia în 
preajmă. Mai era timp - regele încă nu obținuse 

cea de-a treia cheie. 

Brannon - el le posedase pe toate trei, şi totuşi 
hotărâse să le ascundă în loc să le ducă îndărăt. Şi, 
dintr-odată, asta deveni cea mai importantă 
întrebare: de ce? 

— În ceea ce priveşte locaţiile celor trei chei, 
spuse Maeve, nu ştiu unde sunt. Au fost aduse pe 
mare şi nu am mai auzit de ele până în ultimii zece 
ani. Se pare că regele are cel puţin una, probabil 
două. Cea de-a treia, totuşi... 

O privi pătrunzător, dar Celaena refuză să 
cedeze. 

— Tu ai o bănuială despre locul unde se află, 
nu-i aşa? 

Ea deschise gura, dar degetele Maevei se 
încleştară în braţul tronului - suficient cât s-o facă 
pe Celaena să arunce o privire pietrei. Era foarte 
multă piatră aici - în acest palat şi în acest oraş. Şi 
acel cuvânt pe care îl folosise Maeve mai devreme, 
luate... 

— Nu-i aşa? insistă Maeve. 

Piatră - nici urmă de lemn, în afara plantelor şi 
a mobilei... 

— Nu, nu ştiu, spuse Celaena. 

Maeve îşi înălţă capul. 

— Rowan, ridică-te şi spune-mi adevărul. 

Încleştându-şi mâinile, Rowan se ridică, 
înghițind, cu ochii la regină. De două ori. 

— A găsit o ghicitoare şi ştie că regele din 
Adarlan are cel puțin prima cheie, dar nu ştie unde 
o ţine. A aflat ce a făcut Brannon cu cea de-a treia 
- şi unde este. A refuzat să-mi spună. 


În ochii lui era o licărire de groază, iar pumnii îi 

tremurau, de parcă o forţă invizibilă îl obligase să 
spună tot. Lupii se mulţumeau să privească. 

Maeve ţâţâi. 

— Păstrezi secrete faţă de mine, Aelin? Faţă de 
mătuşa ta? 

— Pentru nimic în lume nu ţi-aş spune unde e 
cea de a treia cheie. 

— O, ştiu asta, toarse Maeve. 

Pocni din degete şi lupii se ridicară în picioare, 
schimbându-se cu străfulgerări de lumină în cei 
mai frumoşi bărbaţi pe care îi văzuse vreodată. 
Războinici prin dimensiuni, prin graţia letală a 
mişcărilor; unul blond şi unul brunet, dar uluitor de 
- perfecţi. 

Celaena duse mâna spre Goldryn, dar gemenii 
se repeziră la Rowan, care nu făcu nimic, nici 
măcar nu se zbătu când îl prinseră de braţe, 
forțându-l să se aşeze din nou în genunchi. Alţi doi 
ieşiră din întunericul din spatele lor. Gavriel, cu 
ochii roşiatici atent goliţi de expresie, şi Lorcan, cu 
faţa rece ca piatra. lar în mâini... 

La vederea biciului cu vârf din fier pe care îl 
purta fiecare, Celaena uită să respire. Lorcan nu 
ezită să-i smulgă lui Rowan jacheta de pe el, 
urmată de tunică şi de cămaşă. 

— Până se hotărăşte să-mi răspundă, spuse 
Maeve, de parcă şi-ar fi comandat o ceaşcă de 
ceai. 

Lorcan desfăşură biciul, cu vârful din fier 
zăngănind pe pietre, şi îşi trase braţul îndărăt. Pe 
faţa lui neînduplecată nu se zărea niciun semn de 
emotie pentru prietenul lui, aflat în genunchi. 

645 


Urmă o pocnitură, iar lumea se făcu fărâme 
când Rowan se încovoie sub biciul care îi tăia 
spatele. Îşi încleştă dinţii, dar nu ţipă. 

— Te rog, spuse Celaena. 

Gavriel îşi avântă biciul atât de repede, încât 
Rowan nu reuşi decât să tragă o gură de aer ca să- 
şi revină. Pe faţa drăguță a lui Gavriel nu era nicio 
rămăşiţă din bărbatul căruia îi mulţumise cu 
săptămâni în urmă. 

De cealaltă parte a verandei, Maeve spuse: 

— Depinde întru-totul de tine cât va dura asta, 
dragă nepoată. 

Celaena nu îndrăzni să-şi ia privirea de la 
Rowan, care suporta biciuirea de parcă o mai 
suportase şi altă dată - de parcă ar fi ştiut cum să 
se echilibreze şi câtă durere va urma. Ochii 
prietenilor lui erau morţi, de parcă şi «i 
administraseră şi primiseră acest tip de pedeapsă. 

Maeve îi făcuse rău lui Rowan şi înainte. Câte 
dintre cicatrice i se datorau? 

— Opreşte asta, mârâi Celaena. 

— Pentru nimic în lume, Aelin? Dar pentru 
prinţul Rowan? 

O altă lovitură, iar pe piatră era sânge. lar 
sunetul - acel sunet al biciului... sunetul care 
reverbera în coşmarurile ei, sunetul care-i făcea 
sângele să îngheţe... 

— Spune-mi unde este cea de a treia cheie 
Wyrd, Aelin. 

Poc. Rowan tresări sub strânsoarea de fier a 
gemenilor. De aceea se rugase oare în acea 
dimineaţă Malei, pentru că ştia la ce să se aştepte 

Deschise gura, dar Rowan îşi înălţă capul, cu 
dinţii dezveliţi şi faţa răvăşită de durere şi mânie. 
Ştia că îi putea citi cuvintele în ochi, dar totuşi 
spuse tare: 

— N-o face! 

Cuvântul acesta de sfidare rupse barierele pe 
care şi le impusese în ultima zi, barajul pe care-l 
pusese în calea puterii ei, coborând într-o spirală 
tainică până în miezul harului ei magic, trăgând din 
el cât putea aduna. 

Căldura ţâşni din ea, încălzind pietrele atât de 
repede, încât sângele lui Rowan se transformă într- 
un abur roşu. Insoţitorii lui blestemară şi scuturile 
aproape invizibile făcură valuri în jurul lor şi a 
suveranei lor. 

Ştia că aurul din ochi i se transformase în 
flacără, pentru că atunci când se uită la Maeve, 
faţa reginei se făcuse albă ca varul. 

Atunci, Celaena dădu foc lumii. 


Capitolul 60 


Maeve nu ardea, şi nici Rowan sau prietenii lui, 
ale căror scuturi Celaena le străpunse cu jumătate 
de gând. Râul arunca însă aburi în jurul lor, iar din 
palat şi din oraş se auziră strigăte când o flacără 
care nu ardea şi nu rănea pe nimeni învălui totul în 
jur. Intreaga insulă era înveşmântată în focul 
sălbatic. 

Maeve se ridicase în picioare acum, coborând 
de pe estradă. Celaena lăsă puţină căldură să se 
scurgă prin strânsoarea în care ţinea flacăra, 

ea. Cu ochii mari, Rowan atârna în braţele 
prietenilor lui, cu sângele sfârâind pe pietre. 

— Ai vrut o demonstraţie, spuse cu voce joasă 
Celaena. 

Transpiraţia îi picura pe spate, dar apucă harul 
magic cu toată puterea. 

— Un singur gând, şi oraşul îţi va arde. 

— E din piatră, răspunse Maeve răstit. 

Celaena zâmbi. 

— Dar oamenii tăi nu sunt din piatră. 

Nările lui Maeve tresăriră uşor. 

— Ai fi în stare să omori oameni nevinovaţi, 
Aelin? Poate. Ai făcut-o vreme de ani de zile, nu? 

Zâmbetul Celaenei nu se stinse. 

— Testează-mă. Incearcă tu numai, mătuşă, să 
mă forţezi şi vei vedea ce se întâmplă. Doar asta ai 
vrut, nu? Nu să-mi stăpânesc harul, ci să afli cât de 
puternică sunt. Nu cât de mult din sângele surorii 
tale curge prin venele mele - nu, ai ştiut de la 
început că am prea puţin din puterea lui Mab. Voiai 
să ştii cât de mult am moştenit de la Brannon. 

Flăcările se ridicară şi mai sus, iar strigătele - 
de spaimă, nu de durere - deveniră mai puternice. 
Flăcările nu aveau să facă rău nimănui decât dacă 
dorea ea. Simţea celelalte haruri magice care se 
luptau cu a ei, făcându-i găuri în putere, dar 
incendiul care înconjura veranda ardea cu putere. 

— Nu i-ai dat niciodată cheile lui Brannon. Nu 
ai călătorit cu Brannon şi cu Athril pentru a 
recupera cheile de la Valg, continuă Celaena, cu o 
coroană din foc încingându-i capul. Ai mers ca să le 
furi pentru tine, pentru că voiai să le păstrezi. 


Odată ce Brannon şi Athril şi-au dat seama ce 

plănuiai, te-au înfruntat. lar Athril... 

Celaena scoase sabia Goldryn, iar mânerul îi 
lucea de un roşu ca sângele. 

— Preaiubitul tău Athril, cel mai drag prieten al 
lui Brannon... când Athril te-a înfruntat, l-ai omorât. 
Tu, nu Valg. Din cauza durerii şi a ruşinii ai fost 
suficient de slăbită ca Brannon să-ţi poată lua 
cheile. Nu a fost nicio forţă duşmană care să 
dărâme templul Zeiţei Soarelui. A fost Brannon. EIl 
a ars Şi ultimul semn al prezenţei sale, orice indiciu 
despre unde se ducea, ca tu să nu-l poţi găsi. A 
lăsat numai sabia lui Athril pentru a-şi onora 
prietenul - în peştera unde Athril îi scosese un ochi 
acelei creaturi amărâte din lac - şi nu ţi-a spus 
niciodată. După ce Brannon a părăsit țărmurile 
astea, nu ai îndrăznit să-l urmezi, nu atâta timp cât 
avea la el cheile, nu când harul lui magic - harul 
meu - era atât de puternic. 

Era motivul pentru care Brannon ascunsese 
cheia Wyrd în bijuteria de familie - pentru a le da 
acel gram în plus de putere. Nu împotriva 
duşmanilor obişnuiţi, ci în cazul în care Maeve ar fi 
venit după ele. Poate că nu pusese cheile înapoi în 
poartă pentru că voia să le poată invoca puterea 
dacă Maeve s-ar fi hotărât vreodată să se instaleze 
ca stăpână a tuturor ținuturilor. 

— De aceea ţi-ai abandonat pământul de la 
poalele dealurilor şi l-ai lăsat să putrezească. De 
aceea ai construit un oraş din piatră înconjurat de 
apă: pentru ca moştenitorii lui Brannon să nu se 
poată întoarce şi să te frigă de vie. De aceea voiai 
să mă vezi, de aceea ai făcut o înţelegere cu 


mama mea. Voiai să ştii ce ameninţare pot 

constitui, ce avea să se întâmple atunci când 
sângele lui Brannon se combina cu descendența lui 
Mab. 

Celaena îşi deschise larg braţele, cu Goldryn 
arzând strălucitoare în mână. 

—  Priveşte-mi puterea, Maeve. Priveşte ce 
forţă a învins întunericul profund, ce se târăşte sub 
pielea mea. 

Celaena expiră şi stinse toate flăcările din oraş. 

Puterea nu consta în forţă sau pricepere, ci în 
control - puterea consta în autocontrol. Ştiuse de 
la bun început cât de puternic şi de mortal era 
focul ei, iar în urmă cu doar câteva luni, ar fi ucis şi 
sacrificat şi măcelărit pe oricine şi orice i-ar fi stat 
în cale pentru a-şi îndeplini făgăduiala. Dar nu 
fusese forţă - fusese mânie, durerea unei persoane 
distruse, care se prăbuşea. Acum înţelegea ce 
voise să spună mama ei când o atinsese deasupra 
inimii în acea noapte în care îi dăduse amuleta. 

Când toate luminile se stinseră în Doranelle, iar 
lumea se cufundă în întuneric, Celaena se apropie 
de Rowan. O privire şi o dezvelire a dinţilor îi 
făcură pe gemeni să-l elibereze. Cu  bicele 
însângerate încă în mână, Gavriel şi Lorcan nu se 
apropiară de ea sau de Rowan, care se prăbuşise 
la pieptul ei, şoptindu-i numele. 

Luminile se aprinseră. Maeve rămase acolo 
unde era, cu rochia pătată de cenuşă, cu faţa 
lucind de transpiraţie. 

— Rowan, vino aici. 

Rowan se încordă, mormăind cu durere, dar se 
îndreptă împleticindu-se spre estradă, cu sângele 

i se ridică bila în gât, dar nu-şi luă ochii de la 
regină. Aruncându-i o privire scurtă Celaenei, 
Maeve şuieră: 

— Dă-mi sabia aia şi pleacă de-aici. 

Întinse mâna spre Goldryn. 

Celaena scutură din cap. 

— Nu prea cred. Brannon a lăsat-o în peştera 
aia pentru a fi găsită de oricine, în afară de tine. 
Aşa că este a mea, prin sânge, şi foc, şi întuneric. 

Puse sabia Goldryn în teacă. 

— Nu e foarte plăcut când cineva nu-ţi dă ceea 
ce-ţi doreşti, nu-i aşa? 

Rowan se mulțumea să stea acolo, chipul său 
fiind o mască a calmului, în pofida rănilor, dar ochii 
lui - era tristeţe acolo? Prietenii lui priveau tăcuţi, 
gata să atace dacă Maeve ar fi poruncit. Erau liberi 
să încerce, de voiau. 

Buzele lui Maeve se strânseră. 

— Vei plăti pentru asta. 

Celaena se apropie din nou de Maeve, îi luă 
mâna şi spuse: 

— O, nu cred. 

Îşi aruncă mintea deschisă spre regină. 

Ei bine, o parte din mintea ei - viziunea pe care 
i-o dăduse Narrok când îl arsese. El ştiuse. Cumva, 
îi văzuse potenţialul, de parcă îşi dăduse seama de 
el în timp ce prinții Valg îi sortau amintirile. Nu era 
un viitor gravat în piatră, dar asta nu trebuia să 
ştie mătuşa ei. Prezentă amintirea de parcă ar fi 
fost adevărată, de parcă ar fi fost un plan. 


* 

Mulțimea asurzitoare reverbera pe coridoarele 
din piatră de culoare deschisă ale castelului regal 
din Orynth. Toţi scandau numele ei, aproape 
tânguindu-se. Aelin. Un ritm în două bătăi răsuna 
la fiecare pas pe care îl făcea urcând scara 
întunecată. Goldryn era grea pe spatele ei, rubinul 
arzând mocnit în lumina soarelui care picura de la 
etajul superior. Tunica ei era frumoasă, dar simplă, 
deşi mănuşile din oțel - în care se aflau lame 
ascunse - erau la fel de ornamentate, pe cât erau 
de mortale. 

Ajunse la etaj şi merse de-a lungul lui, pe lângă 
războinicii impozanți, puternici, care se ascundeau 
în umbră, dincolo de arcada deschisă. Nu erau 
simpli războinici - erau războinicii ei. Curtea ei. 
Aedion era acolo şi câtiva alţii ale căror fete erau 
ascunse de întuneric, dar când îi oferiră zâmbete 
largi şi animate, dinții le luciră slab. O Curte care 
avea să schimbe lumea. 

Scandarea spori în intensitate, iar amuleta i se 
legăna între sâni la fiecare pas. Cu privirea ațintită 
înainte, cu jumătate de zâmbet pe față, ieşi, în cele 
din urmă, pe balcon, iar strigătele deveniră 
frenetice, copleşitoare precum mulțimea în delir 
aflată în afara palatului. Pe străzi, se adunau mii de 
oameni şi îi scandau numele. In curte, tinerele 
preotese ale Malei dansau pe fiecare bătaie a 
numelui ei, cu adorație, cu fanatism. 

Cu această putere - cu cheile pe care le 
obținuse - ceea ce crease pentru ei, armatele pe 
care le strânsese pentru a alunga duşmanii, 
recoltele pe care le cultivase, umbrele pe care le 

mult decât umană, era mai mult decât regină. 

Aelin. 

Preaiubita. Nemuritoarea. Binecuvântata. 

Aelin. 

Aelin a Focului Sălbatic. Aelin Inimă-de-Foc. 
Aelin Aducătoarea-de-Lumină. 

Aelin. 

Îşi ridică brațele, lăsându-şi capul pe spate în 
lumina soarelui, iar strigătele lor făcură să se 
cutremure întregul Palat Alb. 

Pe frunte, un semn - semnul sacru al 
descendenței lui Brannon - strălucea albastru. 
Zâmbi mulțimii, poporului ei, lumii ei, pregătită să 
o conducă. 


Celaena se îndepărtă de Maeve. Faţa reginei 
era palidă. 

Maeve crezuse minciuna. Nu înţelesese că 
viziunea îi fusese dată Celaenei nu în derâdere, ci 
ca avertizare - a ceea ce va deveni dacă găsea 
cheile şi le păstra. Un dar de la omul care fusese 
odată Narrok. 

— Sugerez, îi spuse Celaena reginei Fae, să te 
gândeşti bine, foarte bine, înainte să mă ameninţi, 
pe mine sau pe ai mei, şi înainte să-l răneşti din 
nou pe Rowan. 

— Rowan îmi aparţine, şuieră Maeve. Pot face 
orice doresc cu el. 

Celaena privi spre prinţ, care stătea dârz, cu 
ochii opaci de durere. Nu din cauza rănilor de pe 


spate, ci din cauza distanţării care se strecurase 

între ei cu fiecare pas care îi apropiase de 
Doranelle. 

Încet, cu atenţie, Celaena scoase inelul din 
buzunar. 


* 


În ultimele zile, nu ţinuse strâns inelul lui 
Chaol. 

Prețuia inelul simplu din aur care fusese lăsat 
în teaca sabiei Goldryn. Il păstrase cu grijă toate 
aceste săptămâni, cerându-i lui Emrys să-i 
povestească întruna despre Maeve, îmbinând 
povestirile pentru a afla adevărul despre mătuşa 
ei, pentru această clipă, pentru această sarcină. 

Când Celaena ridică inelul între două degete, 
Maeve rămase tăcută ca moartea. 

— Cred că de mult timp cauţi asta, spuse 
Celaena. 

— Nu-ţi aparţine. A 

— Oare? La urma-urmelor, eu l-am găsit. In 
teaca lui Goldryn, unde l-a lăsat Brannon, după ce 
l-a luat de pe cadavrul lui Athril - inelul de familie 
pe care Athril ţi l-ar fi dăruit odinioară. In miile de 
ani trecuţi de atunci, nu l-ai găsit, aşa că... 
Presupun că e al meu. 

Celaena îşi închise pumnul în jurul inelului. 

— Cine ar fi crezut însă că eşti atât de 
sentimentală? 

Maeve strânse buzele. 

— Dă-mi-l! 

Celaena scoase un hohot ca un lătrat. 


— Nu trebuie să-ţi dau nimic. 

Zâmbetul îi pieri. Lângă tronul lui Maeve, faţa 
lui Rowan era de necitit, iar el se întoarse spre 
cascadă. 

Toate acestea - toate acestea erau pentru el. 
Pentru Rowan, care ştia exact ce sabie ridicase în 
acea zi în peştera de munte, care i-o aruncase pe 
gheaţă ca o monedă de schimb mai târziu - 
singura protecţie pe care i-o putea oferi în faţa lui 
Maeve, dacă era suficient de deşteaptă să-şi dea 
seama. 

Îşi dăduse seama ce făcuse el - că ştiuse 
întotdeauna - numai atunci când menţionase inelul 
cu doar câteva săptămâni în urmă, iar el îi spusese 
că spera că ea îi va găsi o utilizare. Nu înţelegea 
încă faptul că pe ea n-o interesa să se târguiască 
pentru putere, sau siguranţă, sau alianţe. 

— Totuşi, sunt dispusă să fac un schimb cu 
tine, spuse Celaena. Maeve se încruntă. Celaena îşi 
ridică sfidătoare bărbia. 

— Inelul tău mult-iubit - pentru eliberarea lui 
Rowan din jurământul său de sânge. 

Rowan înţepeni. Prietenii lui ridicară capul, 
uitându-se la ea. 

— Un jurământ de sânge este pentru vecie, 
spuse ea încordată. 

Celaenei i se păru că prietenii lui nici nu mai 
respirau. 

— Nu-mi pasă. Eliberează.-l. 

Celaena ridică din nou inelul. 

— Este alegerea ta. Eliberează-l sau topesc 
inelul acesta chiar aici. 

Ce risc îşi asumase; atât de multe săptămâni 
de strategie şi planificare şi speranţă secretă. 

Rowan nu se întoarse nici măcar acum. 

Maeve nu-şi luă ochii de la inel. Celaena 
înţelese de ce - de aceea îndrăznise să încerce. 
După o lungă tăcere, Maeve se îndreptă, cu rochia 
foşnind, faţa palidă şi încordată. 

— Foarte bine. Oricum, mă cam plictisisem de 
compania lui în ultimele decenii. 

Rowan se întoarse cu faţa spre ea - încet, de 
parcă nu-i venea să creadă ce aude. Intâlni însă 
privirea  Celaenei, nu a Maevei, iar ochii îi 
străluciră. 

— Prin sângele meu care curge în tine, spuse 
Maeve. Nu prin dezonoare, nu prin trădare, astfel 
te eliberez pe tine, Rowan Whitethorn, de 
jurământul de sânge făcut mie. 

Rowan se mulţumi să se uite lung la ea, iar 
Celaena nu mai auzi şi restul cuvintelor, cuvintele 
pe care Maeve le pronunţase în Limba Veche. 
Rowan însă scoase un pumnal şi îşi vărsă sângele 
pe pietre - orice ar fi însemnat asta. Nu mai auzise 
niciodată până acum de un jurământ de sânge 
care să fie rupt, dar riscase oricum. Poate că 
niciodată în istoria lumii nu existase un jurământ 
care să fi fost rupt în mod onorabil. Prietenii lui 
tăcură, făcând ochii mari. 

Maeve spuse: 

— Nu mai eşti legat de mine, printe Rowan 
Whitethorn. 

Atât îi trebui Celaenei să audă şi-i aruncă inelul 
lui Maeve, iar Rowan se grăbi spre ea, cu mâinile 
pe obrajii ei, cu fruntea lipită de a ei. 

— Aelin, murmură el, şi nu era o dojană sau o 


mulţumire, ci... o rugăciune. Aelin, şopti din nou, 

zâmbind larg, şi o sărută pe frunte, după care căzu 
în genunchi în faţa ei. 

Când întinse mâna să-i apuce încheietura, ea 
sări îndărăt. 

— Eşti liber. Acum eşti liber. 

In spatele lor, Maeve urmărea, cu sprâncenele 
ridicate. Celaena nu putea însă să accepte - nu 
putea fi de acord cu aşa ceva. 

Supunere totală, asta însemna jurământul de 
sânge. El urma să-i dăruiască totul - viaţa lui, 
proprietăţile lui, voinţa lui. 

Totuşi, faţa lui Rowan era calmă - neclintită, 
cuprinsă de certitudine. 

Ai încredere în mine. 

Nu vreau să fii sclavul meu. Nu voi fi genul 
acela de regină. 

Nu ai Curte - eşti lipsită de apărare, nu ai 
pământ, nu ai aliați. Poate te va lăsa să pleci de 
aici astăzi, dar mâine s-ar putea să vină după tine. 
Ştie cât de puternic sunt - cât de puternici suntem 
împreună. Asta o va face să ezite. 

Te rog, nu face asta - sunt de acord cu orice 
doreşti, dar nu cu asta. 

Te revendic, Aelin. Indiferent care-o fi sfârșitul. 

Poate că ar fi continuat să-l contrazică, dar 
acea căldură stranie, feminină, pe care o simţise în 
tabără în acea dimineaţă şi care o învăluise, de 
parcă ar fi vrut să-i spună că era bine să-şi 
dorească asta, atât de mult, încât s-o doară, 
spunându-i că poate avea încredere în prinţ, şi, mai 
mult decât atât - mai mult decât orice, că se putea 
încrede în ea însăşi. Aşa că, atunci când Rowan 


încercă s-o prindă de încheietură, nu îl mai 

respinse. 

— Împreună, Ilnimă-de-Foc, spuse el, ridicându- 
i mâneca tunicii. Vom găsi o cale împreună. 

El îşi ridică privirea de pe încheietura ei 
dezgolită. 

— O Curte care să schimbe lumea, promise el. 

Doar atunci ea încuviinţă - încuviinţă şi zâmbi, 
când el trase pumnalul din cizmă şi i-l oferi. 

— Spune-o, Aelin. 

Ascunzându-şi tremuratul mâinilor de Maeve şi 
de prietenii lui uluiţi, ea luă pumnalul lui şi îl ţinu 
deasupra încheieturii ei dezgolite. 

— Promiţi să slujeşti la Curtea mea, Rowan 
Whitethorn, de acum şi până în ziua în care vei 
muri? 

Nu ştia cuvintele corecte sau pe cele în Limba 
Veche, dar un jurământ de sânge nu avea nevoie 
de expresii frumoase. 

— Da. Până la ultima mea răsuflare şi în lumea 
de dincolo. Indiferent care va fi sfârşitul. 

S-ar fi oprit atunci, pentru a-l întreba din nou 
dacă dorea cu adevărat să facă asta, dar Maeve 
era încă acolo, o umbră care pândea în spatele lor. 
De aceea el o făcuse aici, acum - pentru ca ea să 
nu poată obiecta, să nu încerce să-l facă să se 
răzgândească. 

Era o situaţie tipică pentru Rowan, o asemenea 
demonstraţie de încăpățânare, încât nu putu decât 
să zâmbească atunci când îşi trecu pumnalul peste 
încheietură, lăsând o dâră de sânge în urmă. Îi 
oferi braţul. 

Cu o blândeţe surprinzătoare, el îi luă 
încheietura în mâini și-și cobori gura pe pielea ei. 

Pentru o clipă, ceva strălucitor ca fulgerul o 
cutremură, apoi se linişti - un fir care îi lega, din ce 
în ce mai strâns, cu fiecare sorbitură de sânge pe 
care o lua Rowan. Trei guri pline - caninii 
zgâriindu-i pielea - şi apoi îşi ridică faţa, cu buzele 
strălucind de sângele ei, cu ochii licărind, plin de 
viaţă şi de oţel. 

Nu existau cuvinte să descrie ce se petrecuse 
între ei în acel moment. 

Maeve îi scuti de efortul de a încerca să-şi 
aducă aminte să vorbească atunci când şuieră: 

— Acum, că m-ai insultat şi mai tare, pleacă! 
Plecaţi toţi! 

Prietenii lui  dispărură într-o secundă, 
îndreptându-se spre umbră, luându-şi şi bicele 
nenorocite cu ei. 

Celaena îl ajută pe Rowan să se ridice, 
lăsându-l să-i vindece rana de pe încheietură, 
odată cu rănile de pe spatele lui. Umăr la umăr, o 
priviră pentru ultima dată pe regina Fae. 

În locul unde stătuse ea nu mai era acum 
decât o bufniţă albă, îndepărtându-se în zbor spre 
noaptea luminată de lună. 


* 


Plecară în pripă din Doranelle şi nu se opriră 
decât atunci când găsiră un han liniştit într-un 
orăşel, pe jumătate uitat, la câţiva kilometri 
distanţă. Rowan nu îndrăzni nici măcar să meargă 
până la apartamentul lui, să-şi adune lucrurile, şi 
pretinse că oricum n-avea nimic important de luat. 
Prietenii lui nu veniră după ei, nu încercară să îşi ia 

rămas-bun, iar ei trecură podul şi se pierdură în 
ţinuturile învăluite în noapte de dincolo de pod. 
După ore întregi de fugă, Celaena se prăbuşi în pat 
şi dormi neîntoarsă. În zori însă, îl imploră pe 
Rowan să-şi aducă acele şi cerneala. 

Făcu baie în timp ce el pregăti cele necesare, 
iar ea se curăţă cu sare grunjoasă în micuța baie a 
hanului până când pielea începu să-i strălucească. 
Rowan nu spuse nimic, când ea se întoarse în 
dormitor, aruncându-i doar o privire trecătoare 
când îşi dădu jos halatul, goală până la brâu, şi se 
întinse pe burtă pe masa de lucru pe care o ceruse 
Rowan. Acele şi cerneala erau deja pe masă, 
mânecile lui erau ridicate până la coate, iar părul îi 
era legat la spate, ceea ce făcea ca liniile elegante, 
dure ale tatuajului lui să fie şi mai vizibile. 

— inspiră profund, spuse el. 

Ea se supuse, aşezându-şi mâinile sub bărbie, 
jucându-se cu focul din cămin, vălurindu-şi flăcările 
printre tăciuni. 

— Ai mâncat şi ai băut destul? 

Ea încuviinţă. Devorase un mic dejun copios 
chiar înainte de a intra în baie. 

— Spune-mi când simţi nevoia să te ridici, 
spuse el. 

Nu o jigni întrebând-o dacă într-adevăr vrea 
asta sau avertizând-o asupra durerii care urma. In 
schimb, îşi trecu o mână fermă pe spatele ei plin 
de cicatrice, ca un artist care îşi evaluează pânza. 
Îşi trecu degetele puternice, bătătorite, peste 
fiecare cicatrice, testând, iar pielea i se făcu de 
găină. 

Începu apoi să deseneze semnele, ghidul pe 

care avea să îl respecte în orele care urmau. În 
timpul micului dejun, schiţase deja câteva modele 
dintre care să aleagă. Erau atât de minunate, încât 
parcă pătrunsese în sufletul ei ca să le găsească. 
Deloc surprinzător. 

O lăsă să folosească baia când termină 
conturul şi, curând, ea reveni cu faţa în jos pe 
masă, cu mâinile sub bărbie. 

— De-acum încolo, să nu te mişti. Incepem. 

Ea încuviinţă cu un mormăit şi îşi păstră 
privirea aţintită asupra focului, asupra tăciunilor, în 
timp ce căldura trupului lui plutea peste trupul ei. 
Auzi cum îşi trage şi el uşor răsuflarea, apoi... 

Prima înţepătură o duru - o, zei sfinţi, cu sare 
şi fier, o duru. Îşi încleştă dinţii, îşi stăpâni durerea, 
o primi cu bucurie. Acesta era scopul sării în acest 
tip de tatuaj, îi spusese Rowan, să-i amintească 
purtătorului de pierdere. Bine - bine, numai asta 
putea gândi în timp ce durerea trasa pânze de 
păianjen pe spatele ei. Bine. 

Când Rowan făcu următorul semn, ea deschise 
gura şi începu să-şi spună rugăciunile. 

Erau rugăciuni pe care ar fi trebuit să le spună 
cu zece ani în urmă; un torent constant de cuvinte 
în Limba Veche, care să le povestească zeilor 
despre moartea părinţilor ei, despre moartea 
unchiului ei, despre moartea lui Marion - patru vieţi 
şterse de pe faţa pământului în acele două zile. Cu 
fiecare înţepătură a acului lui Rowan, implora 
nemuritorii fără chip să ia sufletele celor iubiţi în 
paradis şi să aibă grijă de ele. Le spuse ce merite 
aveau - le spuse de faptele bune şi cuvintele 


iubitoare şi actele de curaj pe care le făcuseră. 
661 


Oprindu-se doar ca să respire, incantă rugăciunile 
pe care le datora lor ca fiică, prietenă şi 
moştenitoare. 

În orele cât lucră, mişcările lui Rowan intrară în 
ritmul cuvintelor ei, iar ea incanta şi cânta. El nu 
vorbi, iar ciocănelul şi acele băteau în ritmul vocii 
ei, amândoi împletindu-şi munca. Nu o ruşină 
oferindu-i apă când vocea îi deveni aspră, gâtul 
fiindu-i atât de afectat, încât nu se mai auzeau 
decât şoapte. In Terrasen ar fi cântat din zori şi 
până-n noapte, cu genunchii pe prundiş, fără să 
mănânce, să bea sau să se odihnească. Aici, avea 
să cânte până se încheiau semnele, agonia de pe 
spate, ofranda ei către zei. 

Când totul se termină, spatele îi era o rană 
deschisă care pulsa de durere, şi reuşi să se ridice 
de pe masă doar din mai multe încercări. Rowan o 
urmă pe câmpul învecinat, în întunericul nopţii, 
îngenunchind cu ea în iarbă, iar ea îşi ridică faţa 
spre lună şi cântă ultimul cântec, cântecul sacru al 
familiei ei, lamentarea Fae pe care le-o datora de 
zece ani. 

Rowan nu spuse nimic cât timp ea cântă, cu 
vocea răguşită şi îndurerată. Rămase pe câmp cu 
ea până în zori, la fel de permanent ca semnele de 
pe spatele ei. Trei rânduri de text derulate peste 
cele mai mari trei cicatrice ale sale, povestea iubirii 
şi a pierderii ei, scrisă acum în carne: un rând 
pentru părinţii şi unchiul ei, un rând pentru Lady 
Marion şi un rând pentru Curtea şi poporul ei. 

Pe cicatricele mai mici, mai scurte, erau 
poveştile Nehemiei şi de lui Sam. lubitul ei mort. 


De-acum nu mai erau întemnițați în inima ei. 

De-acum nu mai trebuia să-i fie ruşine. 
Capitolul 61 


Venise vremea Jocurilor de Război. 

Toate Clanurile Dinţi-de-fier avuseseră învoire 
să se odihnească în ziua precedentă, dar 
refuzaseră toate, preferând să se antreneze sau 
să-şi revizuiască din nou planurile şi strategiile. 

Oficialii şi consilierii din Adarlan continuau să 
sosească de zile întregi, veniţi să supravegheze 
Jocurile din vârful Muntelui Colţul Nordic. Urmau 
să-i raporteze regelui din Adarlan cum erau 
vrăjitoarele şi animalele lor de călărie - şi cine 
cucerea victoria. 

Cu săptămâni în urmă, când Abraxos 
traversase Răscrucea, Manon se întorsese în 
Omega întâmpinată de zâmbete şi aplauze. Bunica 
nu era de văzut, dar se aşteptase la asta. Manon 
nu reuşise nimic; făcuse doar ce era de aşteptat de 
la ea să facă. 

N-o văzu şi nici nu auzi nimic despre prizoniera 
Crochan din pântecele lui Omega, şi nimeni nu 
părea să ştie nimic despre ea. Era pe jumătate 
tentată să-şi întrebe bunica, dar Matroana nu o 
chemă, iar Manon nu avea chef să fie bătută din 
nou. 

Starea ei de spirit era fragilă în acele zile, 
deoarece Clanurile se ţineau aproape, rămâneau în 
propriile apartamente şi aproape că nu-şi vorbeau. 
Indiferent ce unitate  arătaseră în noaptea 
traversării lui Abraxos, aceasta dispăruse de mult 


când începură Jocurile de Război, înlocuită de 

dorinţa de competiţie seculară şi de ura de sânge. 

Jocurile urmau să aibă loc în interiorul, în jurul 
şi între cele două vârfuri, inclusiv în canionul cel 
mai apropiat, vizibil de pe Colţul Nordic. Fiecare 
dintre cele trei Clanuri urma să aibă un cuib 
propriu, în vârful unui munte - un cuib adevărat, 
din crenguţe şi rămurele. In centrul fiecăruia se 
afla un ou din sticlă. 

Ouăle urmau să fie sursa victoriei şi a căderii 
lor. Fiecare Clan trebuia să captureze ouăle 
celorlalte două echipe adverse, dar şi să lase în 
urmă o gazdă care să le protejeze propriul ou. 
Clanul câştigător avea să fie cel care obținea 
posesia celorlalte două ouă furându-le din cuiburi, 
unde nu puteau fi atinse de păzitorii lor, sau de la 
forţele adversare care le purtau cu ele. Dacă un ou 
se spărgea, aducea imediat descalificarea Clanului, 
indiferent de cine îl ducea. 

Manon îşi puse armura uşoară şi pieile de zbor. 
Purta metal pe umeri, încheieturi şi pulpe - în orice 
loc expus unei lovituri de săgeată sau unei răni 
provocate de balauri sau de armele inamice. Era 
obişnuită cu greutatea şi cu mişcarea limitată, ca şi 
Abraxos de altfel, mulţumită antrenamentului pe 
care îl impusese cu forţa Clanului Cioc-negru în 
ultimele săptămâni. 

Deşi aveau ordine stricte să nu mutileze sau să 
omoare, li se permitea să poarte câte două arme, 
aşa că Manon o luă pe Spintecă-Vânt şi cel mai bun 
pumnal. Umbrele,  Asterin, Lin şi gemenele 
malefice aveau să folosească arcurile. Acum erau 
capabile să ucidă călare pe dragonii lor - după ce 
exersaseră necontenit în canioane şi nimeriseră de 

fiecare dată ţinta în plin. Asterin intrase ţanţoşă 
dimineaţa în sala de mese, ştiind că era mortală ca 
iadul. 

Fiecare Clan purta în jurul frunţii şuviţe 
împletite din piele vopsită - negre, albastre, 
galbene - iar balaurii erau pictaţi cu dungi similare 
pe cozi, gâturi şi laterale. Când toate sabaturile îşi 
luară zborul, se adunară în văzduh, prezentând 
oştirea în întregimea ei micilor omuleţi muritori din 
munţii de dedesubt. 

Cele  Treisprezece se aflau în fruntea 
sabaturilor Cioc-negru, respectând ierarhia. 

— Nebuni, pentru că nu ştiu ce au dezlănţuit, 
murmură Asterin, iar cuvintele ajunseră pe aripile 
vântului la Manon. Muritori proşti şi nebuni. 

Manon şuieră a încuviinţare. 

Zburau în formaţie: Manon în frunte, Asterin şi 
Vesta pe flancuri în spatele ei, apoi trei rânduri de 
câte trei: Imogen între demoniţele cu ochii verzi, 
Ghislaine, flancată de Kaya şi Thea, cele două 
Umbre şi Lin, apoi Sorrel, singură în ariergardă. Un 
berbece, echilibrat şi fără cusur, capabil să 
străpungă liniile inamice. 

Dacă Manon nu le dobora, atunci săbiile 
maliţioase ale lui Asterin şi Vesta urmau să o facă. 
Dacă nici asta nu le-ar fi oprit, atunci cele şase din 
mijloc erau cu siguranţă o capcană mortală. 
Majoritatea n-ar fi reuşit să ajungă nici măcar până 
la Umbre şi Lin, care urmau să supravegheze 
necontenit împrejurimile, sau până la Sorrel, care 
trebuia să le păzească spatele. 

Aveau să doboare forţele inamice una câte 


una, cu mâinile şi picioarele şi coatele, acolo unde 

armele obişnuite ar fi trebuit să rezolve treaba. 
Obiectivul era să recupereze ouăle, nu să le ucidă 
pe celelalte, îşi aminti sieşi şi Celor Treisprezece 
din nou. Şi din nou. 

Jocurile începură cu un dangăt de clopot 
undeva în Omega. O secundă mai târziu, văzduhul 
explodă de aripi şi gheare, şi de urlete. 

Întâi merseră după oul Sânge-albastru, pentru 
că Manon ştia că Picioare-galbene aveau să atace 
cuibul Cioc-negru, ceea ce şi făcură. Manon le făcu 
semn vrăjitoarelor ei şi o treime din forţa ei se 
întoarse, căzând în spatele liniilor frontului lor, 
construind un zid solid de dinţi şi aripi de care să 
se izbească Picioare-galbene. 

Vrăjitoarele  Sânge-albastru, care probabil 
preferaseră să-şi urmeze ritualurile şi să-şi spună 
rugăciunile decât să facă planuri, îşi trimiseră 
forţele tot spre Cioc-negru, pentru a vedea dacă 
nişte aripi în plus reuşeau să străpungă zidul de 
fier. O altă greşeală. 

În nici zece minute, Manon şi Cele Treisprezece 
înconjuraseră cuibul Sânge-albastru - şi garda le 
predă comoara. 

Urmară urlete şi ţipete - dar nu de la Cele 
Treisprezece, care aveau feţele împietrite, ochii 
licărindu-le, ci de la alte Cioc-negru, treimea de 
apărare, care se întorseseră, făcând un cerc mare, 
şi se alăturaseră lui Manon şi forţei sale, pentru a 
le prinde între ele şi a le zdrobi pe Sânge-albastru 
şi Picioare-galbene. 

Vrăjitoarele şi balaurii zburau sus şi plonjau 
apoi, dar o făceau în egală măsură pentru 

slăbi, împingându-le din faţă şi din spate, ca o 
menghină aeriană care aproape că-i făcu pe 
balauri să-şi arunce din spinare călăreţele, 
panicaţi. 

Asta - pentru asta fusese zămislită. Nici 
bătăliile pe care le câştigase călare pe o mătură nu 
fuseseră atât de rapide, strălucite şi mortale. lar 
atunci când avea să-şi înfrunte inamicii, odată ce 
avea să adauge la asta un arsenal de arme... 
Manon zâmbi, punând oul Sânge-albastru în cuibul 
Cioc-negru din vârful muntelui. 

Câteva clipe mai târziu, Manon şi Abraxos 
planau deasupra încăierării, Cele Treisprezece 
veniră din spate, pentru a se regrupa. Asterin, 
singura care ţinuse aproape tot timpul, rânjea 
nebuneşte - iar când verişoara şi balaurul ei 
trecură în zbor deasupra Colţului Nordic şi a 
observatorilor adunaţi acolo, vrăjitoarea cu părul 
de aur cobori din şa, sărind de pe aripă. 

Vrăjitoarea Picioare-galbene de pe dragonul de 
sub ea n-o văzu pe Asterin decât atunci când 
aceasta îi ateriză în spinare, cu o mână pe gât în 
locul unde ar fi trebuit să fie un pumnal. Chiar şi 
Manon icni de admiraţie când vrăjitoarea Picioare- 
galbene îşi ridică mâinile şi se predă. 

Asterin îi dădu drumul, ridicându-şi braţele 
pentru a fi săltată de ghearele balaurului ei. După 
o aruncare şi o cădere agonizantă, Asterin se 
întoarse în şa, coborând până ce ajunse din nou 
lângă Manon şi Abraxos. Acesta viră spre dragonul 
albastru al lui Asterin, lovindu-l cu aripa - un gest 
jucăuş, aproape curtenitor, care o făcu pe femelă 
să ţipe de plăcere. 

Manon ridică din sprâncene către Aghiotanta 
ei. 

— Observ că te-ai antrenat, strigă ea. 

Asterin rânji veselă. 

— Nu mi-am făcut loc până la rangul de 
Aghiotantă stând degeaba. 

Asterin cobori apoi din nou, la o bătaie de aripă 
distanţă. Abraxos mugi, iar Cele Treisprezece se 
aşezară în formaţie, în jurul lui Manon, patru 
sabaturi flancându-le din urmă. Mai trebuiau doar 
să captureze oul Picioare-galbene şi să-l aducă 
apoi în cuibul Cioc-negru, apoi totul lua sfârşit. 

Se feriră şi urcară deasupra sabaturilor care 
luptau, iar când ajunseră la linia de demarcaţie a 
vrăjitoarelor Picioare-galbene, Cele Treisprezece se 
ridicară - apoi se traseră în spate, lăsând celelalte 
patru sabaturi în spatele lor, ţâşnind ca o săgeată, 
străpungând bariera prin care urmară în viteză 
Cele Treisprezece. 

În apropierea Colţului Nordic, cuibul Picioare- 
galbene era încercuit nu de trei, ci de patru 
sabaturi, o bună parte din armată fiind menită să 
apere liniile din spate. Se ridicară din cuib - nu 
unităţi individuale, ci ca un tot - şi Manon zâmbi în 
sinea ei. 

Se năpustiră după ele, iar Picioare-galbene 
rezistară, rezistară... 

Manon fluieră. Ea şi Sorrel o luară una în sus, 
alta în jos, iar sabatul ei se despărţi în trei, exact 
cum exersaseră. Precum membrele unei creaturi, 
loviră armata Picioare-galbene - acolo unde se 
amestecaseră toate sabaturile, aflându-se acum 


lângă vrăjitoare străine şi balauri alături de care nu 

călăriseră niciodată. Confuzia deveni şi mai mare 
când Cele Treisprezece le împrăştiară şi începură 
să le împingă de ici-colo. Se strigau ordine, se 
strigau nume, dar haosul era total. 

Se apropiau de cuib, când patru sabaturi 
Sânge-albastru apărură de niciunde, conduse de 
Petrah, călare pe balaurul ei, Keelie. Era aproape în 
cădere liberă spre cuib, prin flancul stâng, care 
fusese lăsat complet descoperit în timpul luptei 
dintre Cioc-negru şi Picioare-galbene. Aşteptase 
momentul, precum o vulpe în vizuină. 

Intră în cuib, iar Manon plonjă după ea, 
blestemând din toţi rărunchii. O licărire galbenă şi 
un țipăt de furie, iar Manon şi Abraxos dădură 
înapoi, virând, când Iskra trecu pe deasupra 
cuibului şi nimeri direct în Petrah. 

Cele două moştenitoare şi dragonii lor îşi 
înlănţuiră ghearele şi începură să se prăbuşească, 
lovindu-se cu ghearele şi muşcându-se. Strigăte se 
ridicară de pe munte şi de la vrăjitoarele din 
văzduh. 

Manon gâfâi, îşi limpezi capul care i se 
învârtea, iar Abraxos se echilibră deasupra 
cuibului, zburând înăuntru pentru a pecetlui 
victoria. Tocmai se pregătea să-l îndemne să 
plonjeze, când se auzi ţipătul lui Petrah. Nu de 
furie, ci de durere. 

O durere agonizantă, care îţi sfâşia inima, aşa 
cum Manon nu mai auzise, pricinuită de balaurul 
Iskrăi, care îşi înfipse ghearele în gâtul lui Keelie. 

Iskra lăsă să-i scape un urlet de triumf, iar 
masculul ei o zgudui pe Keelie, Petrah ţinându-se 
bine în şa. 

Acum. Acum era momentul să fure oul. ÎI 
îmboldi pe Abraxos. 

— Hai, şuieră ea, aplecându-se în faţă, 
pregătindu-se de plonjon. 

Abraxos nu mişcă, ci plană, urmărind-o pe 
Keelie cum se lupta în zadar, cu aripile de-abia 
fluturând, când Petrah ţipă din nou. Implorând - 
implorând-o pe Iskra să se oprească. 

— Acum, Abraxos! 

Il lovi cu pintenii. El refuză din nou să plonjeze. 

Iskra lătră apoi o comandă către balaurul ei... 
iar bestia îi dădu drumul lui Keelie. 


* 


Urmă un al doilea țipăt, venit dinspre munte, 
de la Matroana Sânge-albastru, care țipa la fiica ei, 
care plonja spre stâncile de sub ea. Celelalte 
vrăjitoare Sânge-albastru se răsuciră în văzduh, 
dar erau prea departe, iar balaurii lor erau prea 
lenți pentru a opri căderea fatală. 

Abraxos nu era însă lent. 

Manon nu-şi dădu seama dacă-i dăduse 
comanda sau doar o gândise, dar acel țipăt, un 
țipăt de mamă pe care nu-l mai auzise vreodată, o 
făcu să se aplece înainte. Înţelegându-i intenţia, 
Abraxos se azvârli ca o stea căzătoare, cu aripile 
lui strălucitoare. 

Coborâră, coborâră, spre dragonul lovit şi 
vrăjitoarea aflată încă în viaţă de pe spinarea lui. 

Când se apropiară, cu vântul lovind-o peste 
faţă şi încercând să-i smulgă hainele, Manon îşi 
dădu seama că Keelie respira încă. Respira şi lupta 

năprasnic pentru a-şi păstra echilibrul. Nu pentru a 
supravieţui. Keelie ştia că putea muri în orice 
moment. Lupta pentru vrăjitoarea din spatele ei. 

Petrah leşinase, răsucită în şa, din cauza 
plonjonului sau a lipsei de aer. Se legăna într-un 
echilibru precar, iar Keelie lupta cu ultimele bătăi 
de inimă să menţină căderea lentă şi uşoară. 
Aripile dragonului deveniră moi, iar ea ţipă de 
durere. 

Abraxos se grăbi să intervină, cu aripile întinse, 
trecând o dată, apoi încă o dată, trecând prea 
repede peste canion. Până să termine al doilea 
glisaj, suficient de aproape cât să atingă spatele 
însângerat al balaurului, Manon înţelese. 

El n-o putea opri pe Keelie din cădere - era 
prea grea, iar el prea mic. Totuşi, o puteau salva 
pe Petrah. O văzuse pe Asterin făcând acel salt. 
Trebuia s-o scoată pe vrăjitoarea inconştientă din 
şa. 

Abraxos urlă la Keelie, iar Manon ar fi putut 
jura că vorbea într-o limbă străină, strigând un soi 
de comandă. Keelie făcu o ultimă încercare pentru 
a salva călăreaţa de pe spatele ei şi se întinse 
orizontal. O platformă de aterizare. 

Keelie a mea, spusese Petrah. Zâmbise când o 
spusese. 

Manon îşi spuse în sinea ei că făcea asta în 
numele alianţei, îşi spuse în sinea ei că o făcea 
pentru a se da în spectacol. 

Tot ce văzu fu însă iubirea necondiționată din 
ochii balaurului muribund, şi atunci îşi desfăcu 
hamul, se ridică în şa şi sări de pe Abraxos. 

Manon ateriză pe Keelie, iar bestia ţipă, dar 
rezistă. Manon se aburcă în contra curentului şi 
ajunse la şaua pe care se clătina Petrah. Mâinile îi 
erau  amorţite, mănuşile făcând-o chiar mai 
neîndemânatică, în timp ce tăia curelele cu un 
cuţit, una câte una. Abraxos urlă un avertisment. 
Gura canionului se apropia. 

intunericul să aibă milă de ea. 

Apoi, Manon reuşi, în sfârşit, să o elibereze pe 
Petrah, moştenitoarea Sânge-albastru, o greutate 
inertă în braţele ei, părul biciuindu-i faţa lui Manon 
ca o mie de cuţitaşe. Aruncă o fâşie de piele în 
jurul ei şi al lui Petrah. O dată. De două ori. O legă, 
petrecându-şi braţele pe sub cele ale lui Petrah. 
Keelie reuşi să rămână nemişcată. Pereţii 
canionului se închideau în jurul lor, era întuneric 
pretutindeni. Manon urlă sub greutatea vrăjitoarei 
pe care o smulse din şa, trăgându-i şi picioarele din 
scări. 

O stâncă trecu în viteză pe lângă ele, dar o 
umbră blocă soarele. Era Abraxos care plonjă după 
ea, mic şi zvelt. Era singurul balaur pe care-l 
văzuse înclinându-se în timpul unui viraj, la viteza 
aceea, în acel canion. 

— Mulţumesc, îi spuse lui Keelie, aruncându-se 
în aer împreună cu Petrah. 

Căzură preţ de o secundă, răsucindu-se şi 
picând prea repede, dar atunci apăru Abraxos, cu 
ghearele întinse. Le prinse din zbor, urmărind linia 
versantului canionului şi trecând peste marginea 

Keelie lovi fundul canionului cu un bufnet care 
reverberă în întregul lanţ de munţi. 
Şi nu se mai ridică. 


Vrăjitoarele Cioc-negru câştigară Jocurile de 
Război, iar Manon fu încoronată Conducătoarea 
Aripii în faţa spectatorilor Adarlani, eleganţi şi 
transpiraţi. O numiră eroină şi o adevărată 
războinică şi alte lucruri fără sens. Manon zărise 
însă chipul bunicii ei atunci când o pusese pe 
Petrah pe platforma de vizionare.  Văzuse 
dezgustul. 

Manon o ignoră pe Matroana Sânge-albastru 
care îngenunchease pentru a-i mulţumi. Nu văzu 
nici măcar când Petrah fu luată de acolo. 

A doua zi, se zvonea că Petrah refuzase să se 
ridice din pat. Se spunea că sufletul îi fusese 
devastat de moartea lui Keelie. 

Un accident nefericit, provocat de balaurii 
scăpaţi de sub control, pretinsese Matroana 
Picioare-galbene, iar Iskra fusese de acord. Manon 
auzise însă comanda Iskrei de a ucide. 

Ar fi provocat-o poate pe Iskra, dacă Petrah n- 
ar fi auzit şi ea comanda. Petrah era aşadar cea 
care trebuia să ceară răzbunare. 

În acea noapte, bunica ei ţipă la ea că ar fi 
trebuit să o lase pe vrăjitoare să moară, şi o lovi 
necontenit pe Manon pentru refuzul de a se 
supune. Pentru lipsa de brutalitate. Pentru 
indisciplină. 

Manon nu-i ceru scuze. Auzea încontinuu 

sunetul făcut de Keelie când lovise pământul. Şi o 
parte din ea, poate una slabă şi nedisciplinată, nu 
regreta că sacrificiul animalului nu fusese în van. 

Din partea tuturor celorlalte, Manon suportă 
laudele care o asaltau şi acceptă plecăciunile 
fiecărui sabat, indiferent de descendenta lor. 

Conducătoarea Aripii. Işi spunea asta în sinea 
ei, când ea şi Asterin, împreună cu jumătate din 
Cele Treisprezece urmându-le, se apropiară de sala 
mesei comune, unde urma să aibă loc ceremonia. 

Cealaltă jumătate era deja acolo, cercetând 
locul în căutare de potenţiale ameninţări sau 
capcane. Acum, că era Conducătoarea Aripii, 
acum, că o umilise pe Iskra, celelalte aveau să fie 
mai rele - hotărâte să o doboare şi să-i ocupe 
poziţia. 

Mulțimea era veselă, dinţii din fier strălucind 
peste tot, iar berea - bere adevărată, proaspătă, 
adusă de bărbaţii ăia îngrozitori din Adarlan - 
clipocind în căni. Manon se trezise cu o cană de 
bere în mână, dar Asterin i-o luă, bău o gură şi 
aşteptă un moment înainte de a i-o da înapoi. 

— Sunt în stare să te otrăvească, îi spuse 
Aghiotanta ei, făcându-i cu ochiul, pe când îşi 
croiau drum spre partea din faţă a încăperii, unde 
aşteptau cele trei Matroane. Oamenii prezenţi la 
Jocuri ţinuseră o ceremonie restrânsă, dar asta era 
numai pentru vrăjitoare - era pentru Manon. 

Îşi ascunse zâmbetul când mulţimea se 
despărţi în două, făcându-i loc să treacă. 

Cele trei Înalte Vrăjitoare erau aşezate pe 
tronuri improvizate, simple scaune împodobite pe 

când Manon îşi apăsă două degete pe frunte. 
Matroana Picioare-galbene, pe de altă parte, nu 
făcu nimic, însă bunica ei, aşezată în centru, 
surâse vag. 

Surâsul unui şarpe. 

— Bine ai venit, Conducătoare a Aripii, spuse 
bunica ei şi un strigăt se înălţă din piepturile 
vrăjitoarelor, în afara celor Treisprezece, care 
rămaseră calme şi tăcute. 

Nu aveau de ce să aclame, pentru că ele erau 
nemuritoare şi infinite şi minunat de mortale. 

— Ce dar putem să-ţi facem, ce coroană să-ţi 
punem pe cap pentru a onora ceea ce ai făcut 
pentru noi? întrebă bunica ei. Ai o sabie frumoasă, 
un sabat de temut - Cele Treisprezece - îşi 
permiseră un mic zâmbet afectat - ce altceva ţi-am 
putea dărui ce tu să nu ai? 

Manon îşi lăsă capul în jos. 

— Nu-mi doresc nimic, în afara onoarei pe care 
deja mi-aţi oferit-o. 

Bunica ei râse. 

— Ce spui de o mantie nouă? 

Manon se îndreptă de spate. Nu putea refuza, 
dar... aceasta era mantia ei, întotdeauna fusese a 
ei. 

— Cea de pe tine arată mai degrabă ponosită, 
continuă bunica ei, făcând semn cu mâna cuiva din 
mulţime. Aşa că primeşte darul nostru pentru tine, 
Conducătoare a Aripii: o alta în loc. 

Urmară mormăieli şi blesteme, dar mulţimea 
icni - cu anticipare, cu foame - când o vrăjitoare cu 
părul şaten, înlănţuită, fu împinsă în faţă de trei 
camarade  Picioare-galbene şi obligată să 

îngenuncheze în faţa lui Manon. 

Dacă faţa distrusă, degetele rupte, tăieturile şi 
arsurile n-o dăduseră de gol cine era, atunci 
mantia însângerată pe care o purta sigur o făcu. 

Vrăjitoarea Crochan, cu ochii de culoarea 
pământului proaspăt brăzdat, ridică privirea spre 
Manon. Cum de puteau fi ochii aceia atât de 
strălucitori, în pofida ororilor încrustate în trupul ei, 
cum de nu se prăbuşea chiar acolo, implorând 
iertare, Manon nu ştia. 

— Un dar, spuse bunica ei, întinzând o mână 
cu unghii din fier către Crochan. Demn de nepoata 
mea. Ucide-o şi ia-i mantia. g 

Manon recunoscu provocarea. Işi scoase totuşi 
pumnalul, iar Asterin se apropie, cu ochii la 
vrăjitoarea Crochan. 

O clipă, Manon se uită la vrăjitoare, duşmanul 
ei de moarte.  Vrăjitoarele Crochan le 
blestemaseră, le transformaseră în exilate pe 
vecie. Meritau să moară, toate până la una. 

Dar nu vocea ei rosti cuvintele din mintea ei. 
Nu, din cine ştie ce motiv, era vocea bunicii sale. 

— Oricând binevoieşti, Manon, ugui bunica sa. 

Înecându-se, cu buzele crăpate şi sângerând, 
vrăjitoarea Crochan ridică ochii spre Manon şi 
chicoti. 

— Manon Cioc-negru, şopti ea în ceea ce ar fi 
fost o vorbire tărăgănată, dacă dinţii nu i-ar fi fost 
sparţi, iar gâtul învineţit. Te cunosc. 

— Omoar-o pe ticăloasă! se auzi vocea unei 
vrăjitoare, strigând din spatele încăperii. 

Manon îşi privi duşmanul în faţă şi ridică din 
sprâncene. 

— Ştii cum îţi spunem? 

Sângele ţâşni când buzele vrăjitoarei Crochan 
se crăpară într-un zâmbet. Ea închise ochii, de 
parcă ar fi savurat durerea. 

— Îţi spunem Demonul Alb. Eşti pe lista noastră 
- lista tuturor monştrilor ca voi care trebuie ucişi 
imediat dacă dăm vreodată peste voi. lar tu... 

Deschise ochii şi rânji, sfidătoare, furioasă. 

— Tu eşti în capul listei. Pentru tot ce ai făcut. 

— Este o onoare, îi spuse Manon vrăjitoarei 
Crochan, zâmbind suficient cât să-şi arate dinţii. 

— Taie-i limba! strigă altcineva din mulţime. 

Manon întoarse pumnalul, potrivindu-l pentru 
a-l înfige în inima vrăjitoarei. 

Aceasta râse, dar râsul i se transformă într-o 
tuse care o făcu să gâfâie până când sângele ei 
albastru se  împrăştie pe podea, până când 
începură să-i curgă lacrimi din ochi, iar Manon zări 
pentru o clipă rănile adânci, infectate, de pe 
pieptul ei. Când ridică din nou capul, cu colţurile 
gurii pătate de sânge, zâmbi din nou. 

— Uită-te cât pofteşti. Priveşte ce mi-au făcut 
surorile tale, cât de mult le doare faptul că nu m- 
au putut îngenunchea. 

Manon se zgâi la ea, la trupul ei distrus. 

— Ştii ce e asta, Manon Cioc-negru? o întrebă 
vrăjitoarea Crochan. Pentru că eu ştiu. Le-am auzit 
povestind ce-ai făcut în timpul Jocurilor. 

Manon nu ştia sigur de ce o mai lăsa pe 
vrăjitoare să vorbească, dar nu s-ar fi putut mişca 
nici dacă ar fi vrut. 

— Asta, spuse Crochan pentru ca toată lumea 

uciderea mea este un memento. Nu pentru ele, 
spuse ea într-o suflare, pironind-o pe Manon cu 
privirea aceea fixă de culoarea pământului, ci 
pentru tine, un memento a ceea ce te-au făcut să 
fii. Ele te-au făcut aşa. Vrei să ştii care e marele 
secret Crochan? continuă ea. Marele nostru 
adevăr, pe care-l ţin secret faţă de voi, pe care îl 
păzim cu preţul vieţii? Nu este vorba despre locul 
unde ne ascundem, sau despre cum poate fi rupt 
blestemul vostru. Aţi ştiut de la bun început cum 
să-l rupeţi - ştiţi de cinci sute de ani că salvarea 
stă doar în mâinile voastre. Nu, marele secret este 
că ne e milă de voi. 

Acum nu mai vorbea nimeni. 

Crochan nu conteni să se uite fix la Manon, iar 
Manon nu-şi cobori pumnalul. 

— Ne e milă de voi, de fiecare dintre voi, 
pentru ceea ce le faceţi copilelor voastre. Nu se 
nasc rele, dar voi le forţaţi să ucidă şi să rănească 
şi să urască până când nu le mai rămâne nimic în 
interior - în interiorul vostru. De aceea eşti aici în 
noaptea asta, Manon, din cauza amenințării pe 
care o reprezinţi pentru acel monstru pe care îl 
numeşti bunică. Amenințarea pe care ai 
reprezentat-o când ai ales mila şi ai salvat viaţa 
rivalei tale. 

Se chinui să respire, cu lacrimile curgându-i 
fără jenă şi cu dinţii dezveliţi. 

— V-au transformat în monştri. V-au 
transformat, Manon, iar nouă ne pare rău pentru 
voi. 

— Ajunge, spuse Matroana din spate. 


Toată sala era însă cuprinsă de tăcere, iar 

Manon ridică încet ochii spre bunica sa. 

În ochii aceia, Manon văzu o făgăduinţă de 
violenţă şi durere care ar fi urmat neabătut oricărei 
nesupuneri. Dincolo de asta, acolo nu lucea nimic 
altceva, în afară de satisfacţie. De parcă 
vrăjitoarea Crochan spusese adevărul, dar numai 
Matroana Cioc-negru ştia că aşa era. 

Ochii vrăjitoarei Crochan străluceau de curajul 
pe care Manon nu-l înţelegea. 

— Fă-o, şopti ea. 

Manon se întrebă dacă mai înţelesese şi 
altcineva că nu era o provocare, ci o implorare. 

Manon îşi înclină din nou pumnalul, 
schimbându-i direcția. Şi, fără a se uita la 
vrăjitoarea Crochan, sau la bunica ei, sau la 
altcineva, o prinse pe vrăjitoare de păr şi-i trase 
capul în spate. 

Apoi îi tăie gâtul, iar sângele ţâşni pe podea. 


* 


Cu picioarele legănându-se peste marginea 
unui promontoriu, Manon stătea pe un platou de 
pe un vârf din Munții Ruhnn, cu Abraxos întins 
lângă ea, mirosind florile care se deschideau 
noaptea pe pajiştea de primăvară. 

Nu avusese de ales şi luase mantia vrăjitoarei 
Crochan, aruncându-şi mantia veche peste trupul 
căzut, după ce vrăjitoarele se adunaseră în jurul ei 
pentru a-l sfârteca. 

V-au transformat în monştri. 

Manon îşi privi balaurul, care îşi legăna vârful 
cozii ca o pisică. Nimeni nu observase când 

părăsise petrecerea. Până şi Asterin se îmbătase 
cu sângele vrăjitoarei Crochan şi nu remarcase 
dispariţia furişă a lui Manon prin mulţime. Totuşi, îi 
spusese lui Sorrel că se ducea să-l vadă pe 
Abraxos. Şi, cumva, a doua Aghiotantă o lăsase să 
plece singură. 

Zburară până când luna era sus pe cer şi nu 
mai auzea ţipetele şi chicotelile vrăjitoarelor din 
Omega. Împreună, se aşezară pe ultimul vârf al 
Munţilor Ruhnn, iar ea rămase cu privirea pe 
întinderea plată, nesfârşită, dintre vârfuri şi marea 
apuseană. Undeva acolo, dincolo de orizont, era un 
cămin pe care nu-l cunoscuse niciodată. 

Vrăjitoarele Crochan erau mincinoase şi 
insuportabil de moraliste. Vrăjitoarea se bucurase 
probabil cât îşi ţinuse micul discurs - o ultimă luare 
de poziţie. Nouă ne pare rău pentru voi. 

Manon se frecă la ochi, îşi sprijini coatele pe 
genunchi, scrutând prăpastia de dedesubt. 

Ar fi făcut abstracţie de cuvintele spuse, nu s- 
ar fi gândit la ele de două ori, dacă n-ar fi fost 
expresia din ochii lui Keelie când se prăbuşea, 
luptând cu fiecare crâmpei de putere să o salveze 
pe Petrah a ei. Sau aripa lui Abraxos, adăpostind-o 
pe Manon de ploaia rece ca gheaţa. 

Balaurii aveau menirea de a ucide şi de a 
mutila şi de a semăna teroare în inimile 
duşmanilor. Şi totuşi... 

Şi totuşi. Manon privi spre orizontul presărat cu 
stele, aplecându-şi faţa în adierea caldă de 
primăvară,  recunoscătoare pentru  însoţitorul 
puternic, sigur, lungit în spatele ei. Manon era 


cuprinsă de un sentiment ciudat, o recunoştinţă 

pentru existenţa lui. 

Şi mai era un sentiment ciudat care o 
respingea şi o atrăgea spre el, şi care o făcea să 
revadă încontinuu scena din sala de mese. 

Nu cunoscuse până acum regretul - nu regretul 
adevărat. Regreta acum că nu aflase numele 
vrăjitoarei Crochan. Regreta că nu ştia cui 
aparținuse mantia nouă de pe umerii ei - de unde 
venea, cum trăise. 

Cumva, deşi viaţa ei lungă dispăruse de zece 
ani... 

Cumva, acel regret o făcea să se simtă 
incredibil de muritoare, cu o apăsare ca de plumb. 


Capitolul 63 


Aedion lăsă să-i scape un şuierat pe un ton jos 
şi îi oferi lui Chaol sticla cu vin dintre ei, aşezat pe 
acoperişul apartamentului Celaenei. Chaol, 
neavând deloc chef să bea, scutură din cap. 

— Îmi doresc să fi fost acolo pentru a o vedea. 

Îi aruncă lui Chaol un zâmbet răpitor. 

— Sunt surprins că nu mă condamni pentru că 
spun asta. 

— Indiferent ce creaturi a trimis regele odată 
cu Narrok, nu cred că erau oameni nevinovaţi, 
spuse Chaol. Sau că erau cu adevărat oameni. 

Era limpede - făcuse o declaraţie pe care, chiar 
şi după câteva zile, Aedion continua să o 
sărbătorească. Discret, bineînţeles. 

Chaol ajunsese acolo în acea seară plănuind să 
le spună lui Aedion şi Ren că ştia de vraja pe care o 


utilizase regele şi cum puteau s-o distrugă, dar 

încă n-o făcuse. Încă se mai întreba ce avea să 
facă Aedion cu informaţiile, de vreme ce Chaol 
urma să plece spre Anielle peste trei zile. 

— Când ajungi acasă, trebuie să ţii capul la 
cutie în Anielle, spuse Aedion, trăgând o duşcă din 
sticlă, după ce vor afla cu toţii cine a fost în toţi 
aceşti ani. 

Avea să se afle, Chaol ştia asta. Deja se 
pregătea să-i scoată pe Dorian şi pe Sorscha din 
castel. Chiar dacă nu greşiseră cu nimic, fuseseră 
prietenii ei. Dacă regele afla că Celaena era Aelin, 
situaţia ar fi fost la fel de mortală ca atunci când ar 
fi descoperit că Dorian avea har magic. Când avea 
să vină acasă, totul avea să se schimbe. 

Da, Aelin avea să vină acasă. Dar nu la Chaol. 
Avea să se ducă acasă în Terrasen, la Aedion şi la 
Ren şi la Curtea care se aduna din nou în numele 
ei. Avea să vină acasă la război şi vărsare de sânge 
şi responsabilitate. O parte din el încă nu-şi putea 
imagina ce-i făcuse lui Narrok, strigătul de luptă pe 
care-l trimisese de dincolo de mare. Nu putea 
accepta acea parte din ea, atât de însetată de 
sânge şi neiertătoare. Chiar şi ca Celaena, fusese 
greu de suportat uneori, iar el încercase să treacă 
peste momentele grele, dar ca Aelin... Ştiuse, încă 
din momentul când îşi dăduse seama cine era, că, 
deşi Celaena îl va alege întotdeauna, Aelin n-o va 
face. 

Avea să-i ia mult timp pentru ca durerea să 
treacă, să poată merge mai departe, ştia asta. 
Celaena Sardothien nu avea să se întoarcă pe 
acest continent, dar durerea n-avea să dureze o 
veşnicie. 

— Vrei... 

Aedion îşi încleştă maxilarul, de parcă nu ştia 
dacă să continue sau nu. 

— Vrei să-i spun sau să-i dau ceva? 

In orice moment, oricând, Aedion ar fi putut fi 
obligat să zboare în Terrasen, la regina lui. 

Ochiul Elenei era cald pe gâtul lui, iar Chaol 
aproape că încercă să-l atingă. Nu se putea hotărî 
însă dacă să-i trimită acel mesaj sau să renunţe la 
ea atât de total - nu încă. Aşa cum nu se putea 
hotărî dacă să-i spună lui Aedion despre turnul cu 
ceas. 

— Spune-i, rosti Chaol cu voce joasă, că n-am 
avut de-a face cu tine. Spune-i că mai că nu ne-am 
vorbit. Nici cu Dorian. Spune-i că mă simt bine în 
Anielle şi că suntem cu toţii în siguranţă. 

Aedion rămase tăcut atât de mult timp, încât 
Chaol se ridică să plece, dar atunci generalul 
spuse: 

— Ce ai fi dat - doar ca s-o revezi? 

Chaol n-ar fi suportat ca generalul să-i vadă 
faţa când spuse: 

— Acum nu mai contează. 


* 


Sorscha îşi odihni capul pe locul moale dintre 
umărul şi pieptul lui Dorian, inspirându-i mirosul. El 
dormea deja adânc. Aproape - aproape că 
trecuseră dincolo de limită în noaptea aceasta, dar 
ea ezitase din nou, din nou lăsase îndoiala stupidă 
să i se strecoare în suflet când el o întrebase dacă 
e pregătită şi, deşi dorea să spună că da, spusese 

nu. 

Stătea întinsă, cu stomacul tensionat şi mintea 
galopând. Dorea să facă şi să vadă atât de multe 
cu el. Simţea însă cum lumea se schimba - vântul 
se schimba. Aelin Galathynius era în viaţă. Şi chiar 
dacă  Sorscha îi dăruise totul lui Dorian, 
săptămânile şi lunile care urmau aveau să fie 
suficient de solicitante pentru el cât să nu-i mai 
trebuiască să se îngrijoreze şi pentru ea. 

Dacă prinţul şi căpitanul decideau să acţioneze 
pe propria răspundere, dacă magia avea să fie 
eliberată... avea să fie haos. Oamenii poate aveau 
să fie la fel de înnebuniţi de revenirea ei, pe cât 
fuseseră de dispariţia ei. Nici nu voia să se 
gândească ce avea să facă regele. 

Totuşi, indiferent ce se întâmpla mâine, sau 
săptămâna viitoare, sau anul viitor, ea era 
recunoscătoare. Recunoscătoare zeilor, sorții, ei 
însăşi pentru că fusese suficient de curajoasă să-l 
sărute în acea noapte. Recunoscătoare pentru 
puţinul timp care-i fusese dăruit cu el. 

Incă se mai gândea la ce-i spusese căpitanul în 
toate săptămânile care trecuseră - să fie regina lui. 

Dorian avea însă nevoie de o regină adevărată 
dacă dorea să supravieţuiască. Cândva, poate, 
avea să se confrunte cu necesitatea de a-l 
abandona, pentru binele suprem. Era tăcută şi 
mică. Cum ar fi putut ea lupta pentru ţara ei dacă îi 
putea rezista cu greu lui Amithy? 

Nu, nu putea fi regină, pentru că vitejia şi ceea 
ce putea ea dărui aveau limite. 

Deocamdată... deocamdată, putea fi egoistă 
încă puţin. 

Timp de două zile, Chaol continuă să 
plănuiască o evadare pentru Dorian şi Sorscha, 
ajutat de Aedion. Nu obiectaseră când le explicase 
- în ochii prinţului chiar se putea vedea o urmă de 
uşurare. Aveau să plece toţi mâine, când Chaol 
pornea spre Anielle. Era scuza perfectă pentru a-i 
scoate pe toţi din castel; doreau să-şi însoţească o 
zi-două prietenul, înainte de a-şi lua rămas-bun. 
Ştia că Dorian avea să încerce să se întoarcă în 
Rifthold, că avea să se certe cu el pe tema acesta, 
dar măcar erau de acord amândoi că Sorscha 
trebuia scoasă din castel. O parte din posesiunile 
lui Aedion se aflau deja în apartament, unde Ren 
continua să adune resurse pentru toţi. 

In caz de nevoie. Chaol îi prezentase regelui 
sugestiile sale pentru un locţiitor, iar anunţul urma 
să fie făcut a doua zi dimineaţă. După toţi aceşti 
ani, după toate planurile, şi speranţa, şi munca, 
pleca. Nu se putuse hotărî să-i lase înlocuitorului 
sabia sa, aşa cum ar fi trebuit s-o facă. Mâine - nu 
trebuia decât să reziste zilei de mâine. 

Sub nicio formă Chaol nu avea cum să fie însă 
pregătit pentru convocarea pe care o primise de la 
regele din Adarlan de a-l vizita în camera 
personală de consiliu. Când ajunse, Aedion era 
deja înăuntru, înconjurat de cincisprezece gărzi pe 
care Chaol nu le recunoscu, toţi purtând acele 
tunici cu dragonul regal brodat cu fir negru. 

Regele din Adarlan rânjea. 

Dorian auzi doar după câteva minute că Aedion 
şi Chaol fuseseră convocați în camera personală de 
consiliu. Imediat ce auzi vestea, alergă - nu la 
Chaol, ci la Sorscha. 

Aproape că se prăbuşi de uşurare când o găsi 
în atelier. Se forţă ca genunchii să nu-i cedeze şi, 
traversând camera din câţiva paşi mari, o apucă de 
mână. 

— Plecăm. Acum. Pleci din castel chiar acum, 
Sorscha. 

Ea se trase înapoi. 

— Ce s-a întâmplat? Spune-mi, ce... 

— Plecăm acum, gâfâi el. 

— O, nu prea cred, toarse cineva din pragul 
uşii. 

Se întoarse şi o văzu pe Amithy - bătrâna 
vindecătoare - cu braţele încrucişate şi zâmbind 
slab. Dorian nu putu face nimic când şase gărzi 
necunoscute apărură în spatele ei, iar ea spuse: 

— Regele vrea să vă vadă pe amândoi în 
apartamentul lui. Imediat. 


Capitolul 64 


În camera de consiliu, aflată undeva sus în 
castelul din cleştar, Aedion marcase deja ieşirile şi 
analizase ce mobilă ar fi putut folosi ca apărare 
sau ca armă. Îi luaseră sabia când veniseră după el 
în apartamentul lui, deşi nu-i puseseră cătuşe. O 
greşeală fatală. Nici căpitanul nu era încătuşat; de 


fapt, proştii îl lăsaseră înarmat. Căpitanul făcea tot 

posibilul să pară vag nedumerit, sub ochii regelui, 
care îi urmărea de pe tronul lui din cleştar. 

— Ce noapte interesantă s-a demonstrat a fi! 
Ce informaţii interesante mi-au adus spionii mei! 
spuse regele, uitându-se de la Aedion la Chaol, 
apoi la Dorian şi femeia lui. 

— Cel mai talentat general al meu este 
descoperit furişându-se prin Rifthold în toiul nopţii 
- după ce a cheltuit foarte mult din aurul meu pe 
petreceri la care nici măcar nu se sinchiseşte să 
participe. Şi, în pofida anilor de duşmănie, a 
devenit un apropiat al Căpitanului Gărzii mele, iar 
fiul meu - şi Aedion nu invidie zâmbetul pe care 
regele i-l aruncă prinţului moştenitor - se pare că 
se bălăceşte în noroi cu drojdia societăţii. Din nou. 

Mândru, Dorian mârâi şi spuse: 

— Ai grijă ce spui, tată. 

— 0? 

Regele ridică o sprânceană groasă, brăzdată 
de cicatrice. 

— Ştiu de la persoane de încredere că plănuiai 
să fugi împreună cu vindecătoarea aceasta. De ce 
ai face aşa ceva? 

Mărul lui Adam se mişcă în gâtul prinţului, dar 
îşi ţinu fruntea sus. 

— Pentru că nu pot suporta gândul ca ea să-şi 
petreacă fie şi încă un minut în fundul acesta de 
iad pe care-l numeşti Curte. 

Aedion îl admiră pentru asta - pentru că nu 
ceda niciun pas, deşi regele îşi  arătase 
superioritatea. Un bărbat isteţ - un bărbat curajos. 
Poate că nu avea să fie suficient pentru a-i scoate 


vii de acolo. 
687 


— Bine, spuse regele. Nici eu. 

Flutură din mână şi, înainte ca Aedion să poată 
lătra un avertisment, gărzile îl separară pe prinţ de 
fată. Patru dintre ei îl ţineau pe Dorian, iar doi o 
forţară pe Sorscha să îngenuncheze, lovind-o în 
spatele genunchilor. 

Ea ţipă când atinse marmura, rămânând apoi 
tăcută - în cameră se lăsase acum tăcerea - când 
o a treia gardă trase o sabie şi o sprijini pe gâtul ei 
suplu. 

— Să nu îndrăzneşti, mârâi Dorian. 

Aedion se uită la Chaol, dar căpitanul 
îngheţase. Acestea nu erau gărzile lui. Uniformele 
lor erau uniformele celor care îl hăituiseră pe Ren. 
Aveau aceiaşi ochi morţi, aceeaşi răutate care-l 
făcuse să nu regrete deloc că le omorâse colegii pe 
alee. Doborâse şase în noaptea aceea, cu pagube 
minime pentru el - dar acum, oare câţi putea 
răpune? Privirea lui întâlni ochii căpitanului, iar 
acesta îşi furişă privirea spre garda care ţinea 
sabia lui Aedion. Aceasta avea să fie una dintre 
primele lui mişcări - să-i facă rost lui Aedion de o 
sabie, ca să poată lupta. 

Pentru că aveau să lupte. Aveau să scape de 
acolo prin luptă, sau aveau să moară. 

Regele îi spuse lui Dorian: 

— In locul tău, mi-aş alege cuvintele cu grijă, 
prinţe. 


Chaol nu putea porni lupta, nu câtă vreme 


sabia aceea odihnea pe gâtul Sorschăi. Acesta era 

primul lui obiectiv: să scoată fata de acolo în viaţă, 
apoi pe Aedion. Regele nu avea să-l ucidă pe 
Dorian - nu acolo, nu aşa. Aedion şi Sorscha 
trebuiau însă să scape, iar asta nu se putea 
întâmpla până când regele nu cerea gărzii să se 
retragă. Atunci, Dorian vorbi. 

— Las-o să plece şi-ţi spun totul. 

Dorian făcu un pas spre tatăl lui, cu palmele 
într-un gest de ofrandă. 

— Nu are nimic de-a face cu noi, cu orice-ar fi 
asta. Cu orice-ai crede tu că s-a întâmplat. 

— Dar tu ai legătură? 

Regele încă zâmbea. Pe măsuţa de lângă el, se 
afla o bucată de piatră familiară, neagră şi 
sculptată. De la distanţă, Chaol nu vedea despre 
ce e vorba, dar îi întorcea stomacul pe dos. 

— Spune-mi, fiule: de ce se tot întâlneau 
generalul Ashryver şi căpitanul Westfall lunile 
astea? 

— Nu ştiu. 

Regele plescăi din limbă, iar garda îşi ridică 
sabia pentru a lovi. Chaol se pregăti să se repeadă, 
iar Sorscha inspiră profund. 

— Nu - opreşte-te! ridică braţul Dorian. 

— Atunci, răspunde la întrebare. 

— Asta şi fac! Ticălosule, asta fac! Nu ştiu de 
ce se întâlneau! 

Sabia gărzii rămase ridicată, gata să cadă 
înainte ca Chaol să se poată mişca vreun 
centimetru. 

— Ştii că în castelul meu se află de câteva luni 
bune un spion, prinţe? Cineva le dă informaţii 
duşmanilor mei şi complotează împotriva mea 

împreună cu un cunoscut conducător rebel. 

Drace. Drace. Probabil că se referea la Ren - 
regele ştia cine este Ren, el îi trimisese pe oamenii 
aceia să-l vâneze. 

— Nu trebuie decât să-mi spui cine e spionul, 
Dorian, şi poţi face orice doreşti cu prietena ta. 

Deci, regele nu ştia cine se întâlnise cu Ren: el, 
Aedion sau amândoi. Nu ştia cât aflaseră despre 
planurile lui, despre controlul lui asupra magiei. 
Aedion păstra liniştea, părând încă pregătit pentru 
bătălie. 

Aedion, care supravieţuise atât de mult timp 
fără speranţă, păstrând unitatea regatului cât de 
bine putea... care nu avea să-şi mai vadă vreodată 
regina pe care o iubea atât de mult. Merita s-o 
întâlnească, iar ea merita să-l aibă la Curtea ei. 

Chaol inspiră profund, pregătindu-se pentru 
cuvintele care urmau să-l condamne pe vecie. 

Dar Aedion fu cel care vorbi. 

— Vrei un spion? Vrei un trădător? rosti 
tărăgănat generalul şi-şi aruncă copia inelului 
negru pe podea. Atunci, uite-mă. Vrei să ştii de ce 
mă întâlneam cu căpitanul? Pentru că ticălosul tău 
de căpitan-copil şi-a dat seama că lucram cu unul 
dintre rebeli. De luni de zile mă şantaja să-i dau 
informaţii pe care să le ducă tatălui lui, să ţi le 
ofere atunci când Lordul de Anielle ar fi avut 
nevoie de o favoare. ŞI ştii ce? 

Aedion rânji la toţi, Lupul Nordic în carne şi 
oase. Dacă regele era şocat de gestul cu inelul, n-o 
arătă. 

— Voi, monştrilor, puteţi arde în iad, pentru că 
vine regina mea - şi vă va prinde în ţepuşe pe 

pereţii castelului vostru blestemat de zei. De-abia 
aştept s-o ajut să vă scoată intestinele ca la porcii 
care sunteţi. 

Scuipă la picioarele regelui, chiar deasupra 
inelului fals care se oprise acolo. 

Era fără cusur - furia, şi aroganţa, şi triumful. 
Pe când îi domina pe toţi din priviri, inima lui Chaol 
se frânse. 

Când ochii turcoaz ai lui Aedion îi întâlniră pe 
cei ai lui Chaol, într-o clipă văzu că în ei nu se 
oglindea mânia sau triumful. Era un mesaj către 
regina pe care Aedion nu avea s-o mai vadă 
vreodată. Nu existau cuvinte care să transmită 
acest mesaj - iubirea, speranţa şi mândria. 
Tristeţea că nu o va cunoaşte ca femeia care 
devenise. Darul pe care Aedion se gândea să i-l 
ofere era cruţarea vieţii lui Chaol. 

Chaol încuviinţă scurt, pentru că înţelesese că 
nu poate ajuta, nu acum - nu până când sabia 
avea să fie îndepărtată de pe gâtul Sorschăi. Abia 
apoi putea lupta şi putea să-i scoată pe toţi de 
acolo cu viaţă. 

Aedion nu se opuse când gărzile îi prinseră 
cătuşe la încheieturi şi glezne. 

— M-am întrebat întotdeauna ce s-a întâmplat 
cu inelul acela, spuse regele. Să fi fost distanţa, 
sau vreo putere a spiritului care te-a făcut atât de 
puţin sensibil la sugestiile lui? Dar, indiferent de 
motiv, sunt foarte bucuros că ţi-ai mărturisit 
trădarea, Aedion. 

Vorbi cu o veselie lentă, deliberată. 

— Sunt foarte bucuros că ai făcut-o în faţa 


tuturor acestor martori. Execuţia ta va fi mult mai 

uşoară. Deşi cred... 

Regele zâmbi şi privi inelul negru fals. 

— Cred că voi aştepta. Poate chiar vreo lună- 
două. În caz că vreun musafir de ultim moment ar 
fi obligat să vină de departe pentru a vedea 
execuţia. În caz că îi intră cuiva în cap că te-ar 
putea salva. 

Aedion mârâi. Chaol îşi controlă reacţia. Poate 
că regele nu avusese niciodată vreo dovadă contra 
lor - poate că totul nu fusese decât un subterfugiu 
pentru a-l face pe Aedion să mărturisească, pentru 
că regele ştia că generalul avea să-şi ofere viaţa în 
schimbul vieţii unui nevinovat. Regele dorea să 
savureze clipa şi să savureze capcana pe care o 
întinsese acum pentru Aelin, chiar dacă îl costa un 
general bun. Odată ce avea să audă că Aedion e 
prizonier, odată ce afla data execuţiei... avea să 
vină în goană în Rifthold. 

— Când va veni după tine, îi promise Aedion 
regelui, vor curăța de pe pereţi ce va mai rămâne 
din tine. 

Regele se mulţumi să zâmbească. Privi apoi 
spre Dorian şi Sorscha, care de-abia mai respirau. 
Vindecătoarea rămase pe podea şi nu-şi ridică 
privirea când regele îşi sprijini masivele antebraţe 
pe genunchi şi întrebă: 

— Ce ai de spus în apărarea ta, fato? 

Ea tremură, clătinând din cap. 

— Ajunge, sări Dorian, cu  transpiraţia 
sclipindu-i pe frunte. 

Prinţul se trase îndărăt ca de durere, în timp ce 
harul magic îi era reprimat de fierul din organismul 
lui. 

— Aedion a mărturisit; las-o să plece. 
— De ce aş elibera adevăratul trădător din 
castelul acesta? 


Auzind cuvintele regelui, Sorscha nu se putu 
opri din tremurat. 

Toţi anii ei de invizibilitate, toată pregătirea ei, 
mai întâi din partea rebelilor din Fenharrow, apoi 
din partea celor la care îi trimiseseră pe membrii 
familiei ei în Rifthold... totul era distrus. 

— Ce scrisori interesante i-ai trimis prietenei 
tale. Păi se poate, s-ar fi putut întâmpla să nu le fi 
citit niciodată, spuse regele, dacă nu ai fi lăsat în 
gunoi una pe care să o găsească superiorul tău. 
Vezi tu - voi, rebelii, aveţi spionii voştri, iar eu îi am 
pe ai mei. Imediat ce ai decis să-mi utilizezi fiul... 

Sorscha simțea cum regele îi zâmbea 
dispreţuitor. 

— Câte dintre mişcările lui le-ai raportat 
prietenilor tăi rebeli? Ce secrete de-ale mele ai 
transmis de-a lungul anilor? 

— Las-o în pace, mârâi Dorian. 

Fu suficient cât s-o facă să izbucnească în 
lacrimi. El încă o credea nevinovată. 

Şi poate, poate, ar fi putut scăpa din situaţia 
aceasta dacă se arăta suficient de surprins de 
adevăr, dacă regele vedea dezgustul şi şocul fiului 
lui. 

Aşa că Sorscha îşi înălţă capul, chiar dacă gura 
îi tremura, chiar dacă ochii îi ardeau, şi îl privi 


dispreţuitor pe regele din Adarlan. 

— Ai distrus tot ce aveam şi meriţi tot ce ţi se 
va întâmpla, spuse ea. 

Se uită apoi la Dorian, ai cărui ochi erau mari, 
iar faţa albă ca moartea. 

— Nu trebuia să mă îndrăgostesc de tine, dar 
m-am îndrăgostit, încă te iubesc. Şi îmi doresc atât 
de mult... îmi doresc atât de mult să fi schimbat 
lumea împreună, să fi văzut adevărul împreună. 

Prinţul se mulţumi să se uite lung la ea, apoi se 
apropie de picioarele estradei şi căzu în genunchi. 

— Spune-ţi preţul, îi spuse el tatălui lui. Cere- 
mi orice, dar las-o să plece. Exileaz-o. Mazileşte-o. 
Orice - spune, şi se va face. 

Ea începu să dea din cap, încercând să 
găsească acele cuvinte care să-i spună că nu-l 
trădase - nu pe prinţul ei. Pe rege, da. Raporta 
mişcările lui de ani de zile, în fiecare scrisoare 
scrisă cu grijă pentru „prietena” ei. Dar niciodată 
pe Dorian. 

Regele îşi privi fiul vreme îndelungată. Se uită 
la căpitan şi la Aedion, atât de tăcut şi de înalt - 
raze de speranţă pentru viitorul lor. 

Apoi se uită din nou la fiul lui, în genunchi în 
faţa tronului, în genunchi pentru ea, şi spuse: 

— Nu. 


— Nu. 

Chaol crezu că nu aude bine cuvântul care 
spintecă aerul înainte ca sabia gărzii să o facă. 

O lovitură cu acea sabie uriaşă. 


Atât îi luă pentru a tăia capul Sorschei. 

Urletul care ţâşni de pe buzele lui Dorian fu cel 
mai îngrozitor sunet pe care-l auzise vreodată 
Chaol. 

Mai oribil decât bufnitura umedă, înfundată, pe 
care capul ei o făcu când izbi marmura roşie. 

Aedion începu să urle - să urle şi să-l blesteme 
pe rege, luptându-se cu fiarele, dar gărzile traseră 
de lanţuri ca să-l ţină din scurt, iar Chaol era prea 
împietrit pentru a face altceva decât să privească 
rămăşiţele trupului  Sorschei  prăbuşindu-se la 
pământ. Atunci Dorian, încă urlând, începu să se 
târască prin sânge spre el - spre capul ei, de parcă 
l-ar fi putut pune înapoi. 

De parcă ar fi putut-o încropi la loc. 


Capitolul 65 


Din momentul în care garda îi tăiase Sorschei 
capul până când Dorian, încă îngenuncheat într-o 
baltă de sânge, se opri din țipăt, Chaol nu fusese 
capabil să se mişte. 

— Asta îi aşteaptă pe trădători, spuse regele 
către camera tăcută. 

lar Chaol se uită la rege, la prietenul lui 
zdruncinat, şi-şi trase sabia. 

Regele îşi dădu ochii peste cap. 

— Pune-ţi sabia deoparte, Căpitane. Nu mă 
interesează gesturile tale nobile. Urmează să pleci 
mâine la tatăl tău. Nu părăsi castelul acesta în 
dezonoare. 

Chaol nu-şi puse sabia înapoi. 

— Nu voi pleca în Anielle, mârâi el, şi nu te voi 


sluji nicio secundă în plus. Există un singur rege 

adevărat în camera asta - întotdeauna a fost aşa. 
Şi nu stă pe tronul acela. 

Dorian împietri, dar Chaol continuă. 

— Există o regină în nord şi te-a învins deja o 
dată. Te va învinge din nou. Şi din nou. Pentru că 
ea reprezintă, ca şi fiul tău, ceva de care tu te temi 
cel mai mult: speranţa. N-o poţi fura, indiferent pe 
cât de mulţi îi smulgi din casa lor şi-i arunci în 
sclavie. 

Regele ridică din umeri. 

— Poate, dar poate încep cu tine. 

Pocni din degete către gărzi. 

— Omorâţi-l şi pe el. 

Chaol se răsuci spre gărzile din spatele lui şi se 
aplecă, pregătit să lupte pentru a-şi face loc spre 
ieşire, lui şi lui Dorian. 

Atunci, o arbaletă zbârnâi şi îşi dădu seama că 
în cameră mai erau şi alţii - ascunşi în umbrele 
imposibil de dese. 

Apucă doar să se răsucească - şi văzu săgeata 
îndreptându-se spre el cu precizie mortală. 

Avu timp să vadă ochii măriţi ai lui Dorian, apoi 
întreaga cameră fu înghițită de gheaţă. 


* 


Săgeata îngheţă la mijlocul drumului şi căzu pe 
podea, spărgându-se în mii de bucăţi. 

Chaol se uită la Dorian cu oroare mută, văzând 
cum ochii prietenului lui străluceau cu un albastru 
adânc, furibund, iar prinţul mârâi spre rege. 

— Să nu te atingi de el! 


Gheaţa se răspândi prin toată camera, urcă pe 

picioarele gărzilor şocate, îngheţând sângele 
Sorschăi, şi Dorian se ridică în picioare. Ridică 
ambele braţe, iar lumina tremură de-a lungul 
degetelor lui, o adiere rece biciuindu-i părul. 

— Ştiam eu că-l ai, băiete - începu regele, 
ridicat în picioare, dar Dorian făcu gestul de a 
azvârli ceva în rege, iar regele fu izbit în scaunul lui 
de un vifor de vânt îngheţat, fereastra din spatele 
lui făcându-se ţăndări. Vântul răbufni urlând în 
cameră, înecând orice alt sunet. 

Orice alt sunet, cu excepţia cuvintelor lui 
Dorian, când se întoarse spre Chaol, cu mâinile şi 
hainele îmbibate de sângele Sorschei. 

— Fugi. Şi când te vei întoarce... 

Regele se ridică în picioare, dar un al doilea val 
de magie trimis de Dorian îl lovi ca un ciocan, 
izbindu-l la pământ. Pe obrajii însângeraţi ai lui 
Dorian curgeau acum lacrimi. 

— Când te întorci, spuse prinţul, să arzi locul 
acesta din temelii. 

Un zid de întuneric sfârâi, năvălind spre ei din 
spatele tronului. 

— Pleacă, porunci Dorian, întorcându-se spre 
măcelul declanşat de puterea tatălui lui. 

Lumina explodă dinspre Dorian, blocând valul, 
şi întregul castel se cutremură. 

Oamenii ţipau, iar genunchii lui Chaol începură 
să tremure. Pentru un moment, se gândi să 
rămână lângă prietenul lui, pentru totdeauna. 

Ştia că asta fusese însă cealaltă capcană. Una 
pentru Aedion şi Aelin, una pentru Sorscha. lar 
aceasta - aceasta era pentru a scoate la iveală 


puterea lui Dorian. 

Dorian ştiuse asta. Ştiuse asta şi totuşi nu 
şovăise să intre în capcană, pentru a-l ajuta pe 
Chaol să scape - să o găsească pe Aelin şi să-i 
spună ce se întâmplase în acea zi. Cineva trebuia 
să scape. Cineva trebuia să supravieţuiască. 

Işi privi prietenul, poate pentru ultima dată, şi 
spuse ce ştiuse întotdeauna, din momentul când se 
întâlniseră, când înţelesese că prinţul era fratele lui 
de suflet. 

— Te iubesc. 

Dorian se mulţumi să încuviinţeze dând din 
cap, cu ochii încă arzând, şi îşi ridică din nou 
mâinile spre tatăl său. Frate. Prieten. Rege. 

Când un al doilea val din puterea regelui umplu 
camera, Chaol își făcu loc cu forţa printre gărzile 
încă îngheţate şi o luă la fugă. 


* 


Când castelul se cutremură din temelii, Aedion 
ştiu că totul se dusese de râpă. Era însă deja în 
drum spre temnițe, legat fedeleş. 

Fusese uşor să ia această decizie. Când 
căpitanul hotărâse să ia vina asupra lui, se gândise 
numai la Aelin, cum ar fi afectat-o dacă îi murea 
prietenul. Chiar dacă nu ajungea s-o vadă 
niciodată, tot era mai bine decât să-i spună 
personal că murise căpitanul. 

După zgomot, se părea că prinţul crea o 
diversiune, astfel încât căpitanul să poată fugi - şi 
pentru că sub nicio formă nu l-ar fi lăsat pe tatăl lui 
să scape nepedepsit după ce-o omorâse pe femeie. 


Aşa că Aedion Ashryver se lăsă condus în întuneric. 

Nu se rugă, nici pentru el, nici pentru căpitan. 
Zeii nu-l ajutaseră în ultimii zece ani şi n-aveau să-l 
salveze nici acum. 

Nu-l deranja să moară. 

Deşi încă îşi dorea să mai fi avut o şansă să o 
vadă - măcar o dată. 


Dorian izbi în podeaua de marmură, unde 
sângele Sorschei se dezgheţa acum. 

Chiar şi când tatăl său trimise un val de putere 
neagră arzătoare şi orbitoare, care se nărui asupra 
lui, umplându-i gura şi venele, chiar şi când ţipă, 
tot ce putu vedea era acel moment - când sabia 
tăiase prin carne, tendon şi os. Incă îi putea vedea 
ochii mari, părul lucind în lumină, căzând şi el 
secerat. 

Ar fi trebuit s-o salveze, dar totul se petrecuse 
foarte repede. 

Când săgeata se îndreptase însă spre Chaol... 
asta era o moarte pe care n-o putea îndura. Chaol 
îşi stabilise poziţia, iar Dorian era de aceeaşi parte, 
lângă Chaol. Chaol îl numise regele lui. 

Aşa că nu-l speria deloc să-şi dezvăluie puterea 
în faţa tatălui lui. 

Nu, ca să-şi salveze prietenul, nu-l speria 
moartea. 

Explozia de putere se retrase, iar Dorian 
rămase gâfâind pe pietre. Nu mai avea nimic. 

Chaol scăpase. Era suficient. 

întinse un braţ spre locul unde zăcea trupul 


Sorschăi. Braţul îi ardea - poate că era rupt, poate 

că puterea tatălui său încă îl marca - dar se întinse 
oricum spre ea. 

Când tatăl lui ajunse lângă el şi se aplecă, 
reuşise să-şi mişte mâna vreo câţiva centimetri. 

— Fă-o, spuse tăios Dorian. 

Simţea că se îneacă - cu sânge şi cu zeii mai 
ştiau ce. 

— O, nu prea cred, spuse tatăl lui, împingându- 
iun genunchi în piept. Pentru tine, pedeapsa nu va 
fi moartea, înzestratul meu fiu. 

În mâinile tatălui lui era ceva negru şi 
strălucitor. 

Dorian se luptă cu toată puterea cu gărzile 
care îi ţintuiau acum braţele la pământ, încercând 
să stoarcă ultimul dram de forţă, iar tatăl său 
aduse colierul din piatră Wyrd în dreptul gâtului 
său. 

Un colier, precum cele purtate de fiintele alea 
despre care povestise Chaol că locuiau în Insula 
Morii. 

Nu... nu. 

Ţipa - pentru că văzuse acele creaturi în 
catacombe şi auzise ce li se făcuse lui Roland şi lui 
Kaltain. Văzuse ce putea face un simplu inel. 
Acesta era un întreg colier, fără o încuietoare 
vizibilă... 

— Ţineţi-l pe loc, răcni tatăl lui, înfigându-şi 
genunchiul mai adânc. 

Işi pierdu răsuflarea, iar coastele îi gemură în 
agonie. Nu putea face nimic pentru a opri durerea. 

Işi smulse braţul din strânsoarea unei gărzi - îşi 
smulse braţul şi se întinse, urlând. 


Tocmai atinsese mâna inertă a Sorschăi, când 

piatra rece îl atinse pe gât. Urmă un clic slab şi un 
şuierat, iar întunericul se scurse în el pentru a-l 
sfârteca. 


Chaol fugi. Nu avusese timp să ia nimic, în 
afară de ce avea pe el, năpustindu-se spre 
camerele lui Dorian. Fleetfoot aştepta, aşa cum 
făcuse toată noaptea, şi o luă pe umăr, alergând 
spre camera Celaenei şi, de acolo, în pasajul 
secret.  Coborâră şi  coborâră, câinele fiind 
neobişnuit de supus. 

Trei explozii zguduiră castelul, scuturând praful 
din pietrele de deasupra. Continuă să fugă, ştiind 
că fiecare explozie însemna că Dorian era încă în 
viaţă, şi temându-se de tăcerea care urma. 

Speranţă - asta ducea cu el. Speranţa unei 
lumi mai bune, pentru care se sacrificaseră Aedion, 
Sorscha şi Dorian. 

Se opri o singură dată, cu Fleetfoot încă pe 
umărul lui. 

Cu o rugăciune tăcută către zei pentru iertarea 
lor, Chaol se aruncă în mormânt, ridicând-o de 
acolo pe Damaris, punându-şi sabia sacră la 
centură şi îndesând câţiva pumni de aur în 
buzunarele mantiei. Şi, deşi ciocănelul în formă de 
craniu nu mişcă, îi spuse lui Mort unde urma să fie 
de găsit. 

Mort nu răspunse, dar Chaol avu senzaţia că 
ascultase oricum. Inşfăcă săculeţul în care erau 
cărţile magice ale lui Dorian şi ale Celaenei şi fugi 
prin pasajul care urma să-l ducă în tunelul de 

canalizare. Câteva minute mai târziu, ridica 
grătarul greu de deasupra capacului canalizării. 
Exteriorul de dincolo de acesta era întunecat şi 
liniştit. 

O luă pe Fleetfoot din nou în braţe pentru a 
sări dincolo de zid şi pe ţărmul râului, iar în castel 
se aşternu tăcerea. Urmară ţipete, da, dar 
dedesubtul lor stătea la pândă tăcerea. Nu voia să 
ştie dacă Dorian era viu sau mort. 

Şi nu se putea hotărî care variantă era mai rea. 


* 


Când Chaol ajunse în apartamentul ascuns, 
Ren se plimba nervos prin cameră. 

ER Unde-i...? 

Işi dădu seama că avea sânge pe haine. 
Explozia de picături din gâtul secerat al Sorschăi. 
Cum îşi găsise cuvintele, Chaol nu ştia, dar îi 
povesti lui Ren ce se întâmplase. 

— Aşadar, am rămas doar noi? întrebă Ren 
încet. 

Chaol  încuviinţă. Fleetfoot adulmeca prin 
apartament. După ce-şi făcuse inspecția, hotărâse 
că Ren nu merita să fie mâncat - nici chiar după ce 
Ren protestase că un câine ar putea atrage prea 
multă atenţie. Căţeluşa avea să rămână cu ei; nu 
era negociabil. 

In maxilarul lui Ren începu să joace un muşchi. 

— Atunci, vom găsi o cale să-l eliberăm pe 
Aedion. Cât mai curând posibil. Tu şi cu mine. 
Punând laolaltă cunoştinţele tale despre castel şi 


contactele mele, poate găsim o cale. Apoi şopti: ai 

spus că femeia lui Dorian era - era vindecătoare? 

Când Chaol încuviinţă, pe faţa lui Ren se 
aşternu o expresie de parcă avea să-i fie rău, dar 
întrebă: 

— Se numea Sorscha? 

— Tu erai prietena căreia îi trimitea scrisori, 
şopti Chaol. 

— Am insistat să-mi trimită informaţii, am... 
Ren îşi acoperi faţa şi inspiră cutremurându-se. 

Când ochii lui îi întâlniră pe ai lui Chaol, aveau 
o strălucire în ei. Încet, Ren întinse mâna. 

— Tu şi cu mine vom găsi un mod de a-i elibera 
pe Aedion şi pe prinţul tău. 

Chaol nu ezită să strângă mâna întinsă a 
rebelului. 


Capitolul 66 


— Morath, spuse Manon, întrebându-se dacă 
auzise bine. Pentru o bătălie? 

Bunica ei se întoarse de la birou, cu ochii 
arzând. 

— Ca să slujeşti ducelui, aşa cum a ordonat 
regele. Vrea ca noua Conducătoare a Aripii să se 
prezinte în Morath cu jumătate de armată gata să 
zboare imediat ce primeşte veste. Celelalte 
urmează să rămână aici, sub conducerea lui Iskra, 
pentru a supraveghea zona de nord. 

— Şi tu - unde vei fi? 

Bunica ei sâsâi, ridicându-se. 

— Ai atât de multe întrebări, acum, că eşti 
Conducătoarea Aripii. 


Manon îşi cobori capul. Nu vorbiseră despre 

Crochan. Manon primise mesajul: data viitoare, 
una dintre Cele Treisprezece va fi în genunchi, aşa 
că îşi tinu capul plecat când spuse: 

— Întreb doar pentru că nu vreau să mă 
despart de tine, bunico. 

— Mincinoaso. Şi încă una jalnică. 

Bunica ei se întoarse înapoi la birou. 

— Voi rămâne aici, dar voi veni la tine în 
Morath pe perioada verii. Avem treburi de terminat 
aici. 

Manon îşi ridică bărbia, cu noua mantie roşie 
vălurindu-se în jurul ei, şi întrebă: 

— Când vom zbura spre Morath? 

Bunica ei zâmbi, dinţii din fier strălucind: 

— Mâine. 


Chiar şi după lăsarea întunericului, adierea 
caldă de primăvară era plină de mireasma de iarbă 
nouă şi de râuri de zăpadă topită, tulburată doar 
de tunetul aripilor, în timp ce Manon îşi conducea 
armata în sud, de-a lungul Munţilor Colț Alb. 

Ţinură aproape de umbrele munților, 
schimbându-şi ierarhia şi pierind din vedere pentru 
a împiedica un eventual urmăritor să afle exact 
câte sunt. Manon suspină pe nas, iar vântul smulse 
sunetul, ducându-l departe, transformând mantia 
lungă şi roşie într-un râu curgând în spatele ei. 

Asterin şi Sorrel o flancau, tăcute precum 
restul sabaturilor în orele lungi cât zburară prin 
munţi. Urmau să traverseze Oakwald, cel mai scurt 


drum spre munţii Morath, apoi aveau să se ridice 

deasupra liniei norilor pentru tot restul călătoriei. 
Nevăzute şi cât se poate de tăcute - aşa dorea 
regele să ajungă la fortăreaţa ducelui din munţi. 
Zburară toată noaptea peste Colț, iuți şi 
alunecoase precum umbrele, iar pământul de 
dedesubt tremură în urma lor. 

Sorrel avea chipul împietrit, supraveghind 
văzduhul din jurul lor, dar Asterin zâmbea uşor. Nu 
era un rânjet nebunesc, niciunul care să promită 
moartea, ci un zâmbet calm. Erau sus şi atingeau 
uşor norii. Erau acolo unde le era locul vrăjitoarelor 
Cioc-negru. Acolo unde îi era locul lui Manon. 

Asterin îi surprinse privirea şi zâmbi mai larg, 
de parcă în spatele lor n-ar fi fost o armată de 
vrăjitoare, cu Morath aflat în faţă. Verişoara ei îşi 
întoarse faţa în vânt, trăgându-l în piept, 
triumfătoare. 

Manon nu-şi permise să savureze acea 
minunată adiere sau să se deschidă bucuriei. Avea 
treabă de făcut; toate aveau. 

In pofida a ceea ce spusese Crochan, Manon 
nu se născuse cu inimă sau suflet. Nu avea nevoie 
de ele. 

După ce vor fi luptat în războiul regelui, după 
ce inamicii acestuia aveau să zacă însângeraţi în 
jurul lor... numai atunci aveau să pornească spre 
recucerirea regatului lor pierdut. 

Abia atunci avea să plece, în sfârşit, acasă. 


Capitolul 67 
Soarele care urca pe cer păta Râul Avery cu 


aur, în timp ce omul îmbrăcat cu mantie pătrunse 

pe un doc şubred din mahala. Pescarii plecau în 
larg, beţivii se împleticeau spre noapte, iar Rifthold 
încă dormea - neştiind ce se întâmplase noaptea 
trecută. 

Omul scoase o sabie minunată, cu mânerul în 
formă de vultur, lucind în prima lumină a zorilor. 
Un lung moment, se uită la sabie, gândindu-se la 
tot ceea ce întrupase ea odată. Pe şoldul lui acum 
era o altă sabie - sabia străveche a unui rege, din 
timpuri când bărbaţi buni slujiseră conducători 
nobili, iar lumea prosperase. 

Avea să vadă lumea aceasta renăscând, chiar 
de trebuia să-şi dea ultima răsuflare pentru asta. 
Chiar dacă acum nu avea un nume, o poziţie sau 
titlu, în afară de Cel care lIncalcă Legăminte, 
Trădătorul, Mincinosul. 

Nimeni nu observă când sabia fu aruncată în 
râu, cu garda strălucind în lumina soarelui şi 
arzând precum un foc de aur, o lucire de lumină, 
înainte de a fi înghițită de apa întunecată, pentru a 
nu mai fi văzută niciodată. 


Capitolul 68 


Se dovedi că lui Rowan îi plăcea ca partea cu 
„Supunerea” dintr-un legământ de sânge să o 
interpreteze după cum îi convenea. În timpul celor 
două săptămâni petrecute pe drum spre cel mai 
apropiat port din Wendlyn, o făcuse şi mai tare pe 
şeful în faţa Celaenei - părând să considere că 
acum, că era parte din Curtea ei, avea dreptul la 
anumite libertăţi ce nu puteau fi negociate privind 
siguranţa, mişcările şi planurile ei. 

Ea începea să se întrebe, pe când se apropiau 
de docuri la capătul unei străduţe pietruite, dacă 
nu făcuse o greşeală de adolescentă legându-l de 
ea pentru totdeauna. Se certaseră în ultimele trei 
zile în legătură cu următoarea ei mişcare - cu 
ambarcaţiunea pe care ea o închiriase pentru a o 
duce înapoi în Adarlan. 

— E un plan absurd, spuse Rowan pentru a 
suta oară, oprindu-se la umbra unei taverne de pe 
docuri. 

Aerul mării era uşor şi proaspăt. 

— Să te întorci înseamnă sinucidere. 

— În primul rând, mă întorc drept Celaena, nu 
ca Aelin... 

— Celaena, care nu a îndeplinit misiunea 
regelui şi pe care acum o vor vâna s-o ucidă. 

— Regele şi regina din Eyllwe ar fi trebuit să fi 
primit avertizarea până acum. 

O trimisese imediat cum intraseră în oraş, în 
timp ce investigau uciderea bieţilor oameni. Deşi 
era aproape imposibil ca scrisorile să ajungă în 
imperiu, Wendlyn avea anumite căi de a ocoli 
problema. lar în ceea ce-l îl privea pe Chaol... ei 
bine, acesta era un alt motiv pentru care era aici, 
pe doc, pe cale de a se îmbarca pe navă. Se trezise 
în acea dimineaţă şi-şi scosese inelul cu ametist de 
pe deget. Simţise o uşurare binecuvântată, o 
ultimă umbră care i se ridica de pe suflet. Între ei 
rămăseseră însă cuvinte nerostite şi trebuia să se 
asigure că el era bine - şi că avea să rămână aşa. 

— Vei obţine deci cheia de la fostul tău stăpân, 
îl vei găsi pe căpitan şi apoi? 

Supunere totală faţă de ea, serios! 

— Apoi mă duc în nord. 

— Şi eu ar trebui să aştept degeaba timp de 
numai zeii ştiu câte luni? 

Ea îşi dădu ochii peste cap. 

— Nu eşti chiar o prezenţă discretă, Rowan. 
Dacă tatuajele tale nu atrag atenţia, atunci părul, 
urechile, dinţii... 

— Am şi altă formă, ştii... 

— ŞI, cum am spus, harul magic nu mai 
funcţionează aici. Vei rămâne captiv în forma aia. 
Deşi am auzit că şobolanii de Rifthold sunt 
deosebit de delicioşi, dacă ai de gând să mănânci 
luni de zile numai asta. 

El se uită urât la ea, apoi cercetă corabia - 
chiar dacă ea ştia că se strecurase deja noaptea 
trecută din camera lor ca s-o inspecteze. 

— Suntem mai puternici împreună decât 
separat. 

— Dacă aş fi ştiut c-o să fii aşa o pacoste, nu 
te-aş fi lăsat niciodată să faci jurământul acela. 

— Aelin. 

Măcar nu-i spunea „Majestate” sau „Doamna 
mea”. 

— Fie că eşti tu, fie că eşti Celaena, vor încerca 
să te găsească şi să te ucidă. Probabil că deja 
încearcă să-ţi dea de urmă. Am putea merge la 
Varese chiar acum pentru a-i aborda pe cei din 
neamul muritor al mamei tale, familia Ashryver. 
Poate ei au un plan. 

— Şansa mea pentru a reuşi să scot cheile 
Wyrd din Rifthold constă în a mă furişa în chip de 
Celaena. 


— Te rog, spuse el. 

Ea se mulţumi doar să-şi ridice bărbia. 

— Mă duc, Rowan. Imi voi aduna restul Curţii - 
Curtea noastră - şi apoi vom aduna cea mai 
măreaţă armată pe care a văzut-o vreodată lumea. 
Voi cere orice favor, toate lucrurile datorate 
Celaenei Sardothien, părinţilor mei, descendenţei 
mele. Şi atunci... 

Privi spre mare, spre casă. 

— Şi atunci am de gând să zgudui stelele. 

Îşi petrecu braţele în jurul lui - o promisiune. 

— În curând. Voi trimite după tine în curând, 
când va veni momentul. Până atunci, încearcă să 
te faci util. 

El clătină din cap, dar o prinse într-o 
îmbrăţişare zdrobitoare. Se trase din îmbrăţişarea 
ei doar cât să o privească în ochi. 

— Poate că voi merge să ajut la repararea 
Mistwardului. 

Ea încuviinţă. 

— Nu mi-ai spus niciodată, spuse ea, că te 
rugai Malei în acea dimineaţă când am intrat în 
Doranelle. 

O clipă, el păru să ezite. În cele din urmă, cu 
voce joasă, îi spuse: 

— M-am rugat pentru două lucruri. Am rugat-o 
să te ajute să supravieţuieşti întâlnirii cu Maeve - 
să te ghideze şi să-ţi dea puterea de care aveai 
nevoie. 

Acea căldură stranie, alinătoare, acea prezenţă 
care îi dădea siguranţă... soarele la apus îi sărută 
obrajii ca într-o confirmare şi simţi un fior pe 
spinare. 

— ŞI cel de-al doilea? 

— Era o dorinţă egoistă şi speranţa unui 
nebun. 

Ea citi restul în ochii lui. 

— Dar s-a îndeplinit. 

— Periculos pentru un prinţ al gheții şi al 
vântului să se roage Aducătoarei Focului, reuşi ea 
să spună. 

Rowan ridică din umeri, cu un zâmbet secret 
pe faţă, în timp ce-şi şterse lacrima care îi evadase 
pe obraz. 

— Nu se ştie din ce motiv, Mala mă place, şi a 
fost de acord că noi doi facem o pereche 
formidabilă. 

Dar nu voia să ştie - nu voia să ştie nimic 
despre Zeița Soarelui şi planurile ei şi se aruncă 
asupra lui Rowan, inspirându-i mirosul, memorând 
senzaţia atingerii lui. Primul membru al Curţii ei - 
Curtea care avea să schimbe lumea. Curtea care 
avea să reconstruiască lumea. Impreună. 

Se îmbarcă pe navă la căderea nopţii, fiind 
mânată în cambuză împreună cu restul de 
pasageri, pentru a-i împiedica să înveţe ruta prin 
recif. Fără prea multe preambuluri, ridicară ancora 
şi când, în cele din urmă, li se permise să iasă din 
cambuză pe punte, găsiră doar întunericul şi 
oceanul înconjurându-i. Un vultur cu coadă albă 
zbura încă deasupra lor şi plonjă atât de jos, încât 
coada argintată de stele îi mătură obrazul, luându- 
şi rămas-bun, după care se întoarse la țărm cu un 
țipăt ascuţit. 

In noaptea fără lună, îşi purtă degetul pe 
cicatricea din palmă, jurământul către Nehemia. 


Avea să recupereze prima cheie Wyrd de la 

Arobynn şi avea să le găsească pe celelalte, apoi o 
cale de a le pune înapoi în Poarta lor. Avea să 
elibereze magia şi-l va distruge pe rege, salvându- 
şi poporul. În pofida riscurilor şi indiferent cât dura, 
indiferent cât de departe avea să fie nevoită să 
meargă. 

Îşi ridică faţa către stele. Ea era Aelin Ashryver 
Galathynius, moştenitoare a doua descendenţe 
atotputernice, protectoarea unui popor odată 
glorios şi regina Terrasenului. 

Ea era Aelin Ashryver Galathynius - şi nu avea 
să-i fie frică. 


Mulţumiri 


Această carte nu ar fi existat fără prietenii mei. 
În special fără cel mai bun prieten al meu, copilotul 
Jaeger, şi anam cara, Susan Dennard. 

Ei îi sunt cea mai îndatorată, pentru zilele pe 
care le-a petrecut punându-ne minţile la 
contribuţie şi pentru intuirea celui mai bun mod de 
a spune povestea, pentru că m-a ţinut de mână 
atunci când parcurgeam întunecatele cărări ale 
acestei cărţi, pentru că a fost vocea din mintea 
mea care îmi spunea continuă, continuă, continuă. 
Nu există altcineva căruia să-i fi dedicat această 
carte; nimeni care să mă provoace, să mă susţină 
şi să mă inspire atât de mult. Aşadar, îţi 
mulţumesc, Soozyface, pentru că eşti acel gen de 
prietenă despre care eram atât de sigură că nu 
există pe lume. Te iubesc, fata mea. 


O datorie uriaşă o am faţă de eminenta şi 

extrem de talentata mea prietenă Alex Bracken, 
pentru răspunsul ei genial, pentru e-mail-urile de 
trilioane de pagini şi pentru că mi-a acordat sprijin 
necontenit. N-am cuvinte să spun cât de 
recunoscătoare sunt pentru că ni s-au intersectat 
căile cu mulţi ani în urmă - ce călătorie 
nebunească a fost. 

Şi nimic din toate acestea nu s-ar fi întâmplat 
fără agentul meu minunat şi insuportabil, Tamar 
Rydzihski, care a fost lângă mine de la bun început 
şi a cărui muncă neostenită a transformat această 
serie într-o realitate. Sunt foarte onorată să te 
numesc agentul meu, dar mai onorată sunt să te 
numesc prietenul meu. 

Incredibilei echipe de nivel mondial de la 
Bloomsbury - cum aş putea vreodată să redau cu 
adevărat bucuria pe care am simţit-o lucrând cu 
voi toţi? Vă mulţumesc, vă mulţumesc, vă 
mulţumesc pentru tot ce faceţi pentru mine şi 
Tronul de cleştar. Editorului meu, Margaret Miller - 
această carte ar fi fost o nebuloasă fără tine. Lui 
Cat Onder, Cindy Loh şi Rebecca McNally - voi 
toate sunteţi pur şi simplu cele mai bune. Erica 
Barmash, Hali  Baumstein, Emma Bradshaw, 
Kathleen Farrar, Cristina Gilbert, Courtney Griffin, 
Alice Grigg, Natalie Hamilton, Bridget Hartzler, 
Charli Haynes, Emma Hopkin, Linette Kim, Lizzy 
Mason, Jenna Pocius, Emily Ritter, Amanda Shipp, 
Grace Whooley şi Brett Wright: vă mulţumesc din 
adâncul sufletului pentru munca asiduă, 
entuziasmul şi dedicarea voastră. 

Echipei de la Audible şi naratorului audio al 


Tronului de cleştar, Elizabeth Evans, vă mulţumesc 

pentru că aţi dat viaţă lumii Celaenei într-un mod 
cu totul inedit şi pentru că i-aţi dat voce. Şi îi 
mulţumesc lui Janet Cadsawan, a cărei minunată 
linie de bijuterii Tronul de Cleştar continuă să mă 
uluiască. 

Minunatei Erin  „Ders” Bowman, pentru 
suportul şi încurajarea neabătută, pentru discuţiile 
de pe chat şi pentru refugiile epice (de la scris). 
Echipa Eroilor pentru Totdeauna. 

Pentru Mandy Hubbard, Dan Krokos, Biljana 
Likic, Kat Zhang şi gaşca de la Publishing Crawl - 
vă mulţumesc foarte mult pentru că sunteţi o parte 
din luminile strălucitoare. 

Părinților mei - fanii mei numărul unu - pentru 
numeroasele aventuri, care atât de des au slujit 
drept inspiraţie pentru aceste cărţi. Familiei mele, 
pentru dragostea şi sprijinul oferite şi pentru că a 
impus această serie prietenilor şi cluburilor de 
carte. Vă iubesc pe toţi. Minunatei mele bunici, 
Connie - mi-e dor de tine şi mi-aş dori să fii aici 
pentru a citi cartea. 

Cititorilor mei, care au ales şi au promovat 
această serie - cuvintele nu pot exprima 
recunoştinţa mea. Sunt cu adevărat binecuvântată 
să vă am ca fani. Faceţi să merite toată truda. 

Căţeluşei mele, Annie: nu poţi citi (deşi nu m- 
ar surprinde dacă în secret ai putea), dar vreau să 
rămână scris aici - pentru eternitate - că eşti cel 
mai bun tovarăş canin la care ar putea spera 
cineva. Îți mulțumesc pentru gesturile de 
afecţiune, pentru că ai stat în poala mea când 
scriam şi pentru că mi-ai oferit un partener de 


conversaţie cât era ziua de lungă. Îmi pare rău că 

am lăsat muzica atât de tare când tu încercai să 
tragi un pui de somn. Te iubesc, te iubesc şi te voi 
iubi întotdeauna. 

Şi soţului meu, Josh: eşti ultimul menţionat aici, 
dar asta pentru că eşti primul în inima mea. Nu voi 
înceta niciodată să-ţi fiu recunoscătoare pentru că 
mi-ai permis să împărtăşesc această călătorie 
extraordinară cu tine. 

